
Constantinescu Constantin 


„Cursul de Supravieţuire Ortodoxă” îşi are originea în 
vara anului 1975, atunci când părintele Serafim Rose a decis 
să ţină pentru un grup de tineri convertiți o serie de prelegeri 
despre civilizația occidentală dintr-o perspectivă ortodoxă. 

Obiectivul explicit al cursului era cel de a le oferi 
studenților o viziune aparte asupra istoriei apusene, 
pentru ca ei să poată înţelege felul în care s-a dezvoltat 
mentalitatea modernă, să poată sesiza legăturile de idei între 
fenomene istorice şi culturale foarte variate în aparenţă, să 
deceleze rădăcinile teologice şi filosofice ale manifestărilor 
contemporane, să poată privi întreaga istorie a occidentului ca 
pe o cădere neîntreruptă din Ortodoxie. 

Din foarte multe puncte de vedere părintele Serafim 
Rose a reușit în această lucrare un adevărat tur de forță. De 
la multitudinea de curente şi idei filosofice analizate până la 
varietatea fenomenelor discutate, cursul fascinează cititorul. 
Dincolo însă de periplul cultural remarcabil, ceea ce dă 
greutate acestei întreprinderi şi o face să fie singulară este 
recontextualizarea istoriei din perspectivă ortodoxă. 

Practic, „Cursul de Supravieţuire Ortodoxă” este singura 
carte de istorie a ideilor apusene în care istoria este povestită 

din punctul de vedere al Tradiţiei. Chiar dacă părintele 
Serafim Rose utilizează aproape exclusiv surse apusene pentru 
a-şi argumenta teza, el are grijă de fiecare dată să intervină 
prin comentarii şi analize lapidare, dar esenţiale, pentru a fixa 
un cadru narativ de interpretare unic. În felul acesta, cititorul 
nu este abandonat nicio clipă şi nu are nicio şansă de a rata 
teza cărţii: apostazia Occidentului, manifestată sub forma 
chiliasmului şi nihilismului. Mai mult, din noianul şi varietatea 
de idei discutate, cititorul poate să deprindă o idee unitară. 

Departe de a-l deconcerta și nedumeri, de a-l pune în 
fața unor fenomene ininteligibile, de a-l aiuri cu detalii și 
curente incomprehensibile, părintele Serafim Rose reuşeşte să 
lumineze o poveste densă şi să fixeze o imagine plină de înţeles. 
Istoria -— şi aici vorbim nu doar de istoria politică, ci şi de ce cea 
culturală sau spirituală — capătă astfel sens, iar evenimentele se 
desluşesc unul pe celălalt, devenind zalele dintr-un mare lanţ 
al căderii. 

Forţa explicativă a „Cursului” nu se rezumă, de altfel, 
doar la trecut, ci este legată de o eshatologie creștină, de o 
anumită finalitate a istoriei, pe care părintele Serarfim Rose 
o subliniază dintr-o perspectivă patristică. Din acest punct de 
vedere, el arată că viziunea unui sfârșit al istoriei dominat de 
prezenţa Antihristului nu reprezintă nicidecum un monopol 
tradițional, ci a fost o preocupare de seamă a unor gânditori 
altfel foarte diferiţi, precum Henry Miller sau Donoso Cortes, 
pentru a cita doar două nume. Așadar, așteptarea chiliastă nu 
este doar apanajul sectelor milenariste, fiind mai degrabă, în 
opinia părintelui, constanta istoriei apusene, manifestată sub 
forme variate care merg de la ascetismul extrem al unor secte 
până la consumerismul contemporan fără inhibiţii. 

În pofida numelui, „Cursul de Supravieţuire Ortodoxă” 
nu îşi propune să ofere nişte tehnici concrete de supraviețuire, 
ci o viziune autentică şi reală asupra lumii alături de mijloacele 

duhovniceşti şi intelectuale prin care ortodoxul zilelor noastre 
să poată distinge apostazia. Pe urmele unor cuvioși şi sfinţi, 
părintele Serafim anticipa în pragul Apocalipsei o mare 
înşelare, la care această istorie ar putea servi drept antidot. 

În altă ordine de idei, în biografia consacrată părintelui 
Serafim Rose, ieromonahul Damaschin aprecia în capitolul 
dedicat „Cursului de Supravieţuire” că impactul cel mai de 
seamă al acestei lucrări va avea loc în momentul tipăririi, atunci 
când publicul larg se va întâlni cu acest efort monumental. Din 
nefericire, apariția volumului s-a tot amânat şi iar s-a amânat 
din motive asupra cărora nu putem decât specula, publicul 
fiind văduvit astfel de o carte esenţială pentru înţelegerea 
istoriei şi a lumii, dar şi a gândirii părintelui Serafim Rose. De 
altfel, o bună parte din creaţia ieromonahului de la Platina, în 
special cea dedicată vieților sfinților, poate cea mai importantă 
ca pondere ( „Vita Patrum”, „Sfinţii Catacombelor Rusiei”, 
„Lebaida Nordului”), este foarte greu de găsit în zilele noastre, 
cărțile sale devenind nestemate bibliofile, atât prin raritate cât 
şi prin calitatea ieșită din comun a tipăriturii. 

În fine, revenind la cartea prezentă, cursul a circulat 
până acum doar într-o versiune audio parţială şi nu demult a 
apărut transcrierea sa în engleză. Versiunea pe care publicul 
român o are acum în față reprezintă, aşadar, o traducere 
a cursului transcris în engleză. Din acest punct de vedere, 
„Cursul” are o puternică notă de oralitate, care pe alocuri îl 
poate descumpăni pe cititor. Cu toate acestea, trebuie avut în 
vedere că Părintele Serafim Rose își propusese să revizuiască şi 
să şlefuiască notele de curs astfel încât să publice o versiune cât 
mai îngrijită şi închegată, însă din păcate acesta a rămas doar 
un deziderat. Totuși, chiar şi cu aceste neajunsuri tehnice, în 
fond neglijabile, „Cursul de Supravieţuire Ortodoxă” rămâne 
o lectură de neocolit pentru cine doreşte să înțeleagă istoria și 
dimensiunea înşelării moderne. 


leromonah Serafim Rose 


În traducerea acestei cărți m-am folosit de fragmentele 
deja traduse din „Demonii” de EM. Dostoieveski, traducere 
din limba rusă de Nicolae Gane, Editura Polirom, 2007, 
„Cartea Facerii, crearea lumii şi omul începuturilor” de er. 
Searfim Rose, traducere din limba engleză de Pr. Constantin 
Făgeţan, Editura Sophia 2011, „Povestire despre Antichrist” 
de Vladimir Soloviov, traducere de Dana Cojocaru, Editura 
Humanitas 2005. 


Cursul 1 
IHTRODYCERE 


Cursul de față are rolul de a oferi o perspectivă asupra 
evenimentelor care au loc astăzi în lume şi asupra lucrurilor de 
care ne lovim în experienţa noastră cotidiană, deoarece toate 
aceste fenomene sunt străbătute de o idee filosofică anume. 

Dacă, de pildă, cineva ar merge într-un oraş mare va 
descoperi acolo biserici de toate felurile. Toate aceste biserici 
oferă o filosofie şi o doctrină diferită. Catolicii îi vor spune ceva, 
iar mormonii îi vor oferi altceva; adventiștii de ziua a şaptea vor 
afirma ceva foarte precis; fundamentaliştii îi vor spune altceva; 
protestanții liberali îi vor oferi un alt curent de gândire; teozofii 
îi vor propune altceva. 

Cineva aflat în căutarea adevărului va merge de la unii 
la alții încercând să găsească adevărul. Foarte adesea, oamenii 
vor spune „Aha, l-am descoperit!” — ceva se leagă. Descoperă 
că răspunsul îl reprezintă mormonismul, sau sunt foarte 
impresionați de un vorbitor care ştie cum să rezoneze cu ... 
oamenii moderni. Aşa a fost, de exemplu, Alan Watts, care a 
murit recent. I-am fost student. În fapt, m-a impresionat foarte 
tare deoarece eram şi eu un student care căuta să descopere 
un adevăr în filosofie şi nu-l găsea. Mă plictisea mult prea tare 
filosofia apuseană și dintr-o dată a apărut acest om care a ţinut 
o conferință despre budismul Zen. Şi (m-am gândit) că acesta 
este răspunsul (căutărilor mele) deoarece nu este filosofie. Pur 

şi simplu aşa sunt lucrurile. Spunea că nu uitatul la un pahar 
cu apă şi definirea lui contează ci — şi în acel moment el apuca 
paharul cu apă şi îl turna foarte teatral pe podea - acesta este 
budismul Zen; este răspunsul; este „Acesta” . 

Bineînţeles că acum, după ce a trecut ceva timp, putem 
vedea că acest sărman om era doar un individ foarte isteţ. Ştia 
prea bine felul în care gândesc oamenii. A reușit să pătrundă 
pe o anumită nişă pe care a urmărit-o şi a făcut o carieră din 
asta, a câştigat o mulțime de bani, şi-a câştigat un soi de adepţi 
şi pur şi simplu le-a predat. Multe dintre lucrurile pe care el 
le afirma erau adevărate, în special părţile negative, legate de 
ceea ce este rău în civilizația contemporană. Dar până la urmă 
el le oferea oamenilor doar anumite bucăţi precare de adevăr 
combinate cu foarte multe opinii de-ale sale şi, în cele din urmă, 
un mare sistem de minciuni. Fără îndoială că a distrus multe 
suflete, inclusiv pe al său. 

Dar Ortodoxia nu este ca unul dintre aceste curente şi 
sisteme de gândire. Nu este doar un simplu curent printre multe 
altele. Iar acesta este motivul pentru care unii, în special noii 
convertiți, s-ar putea să spună: „De ce nu am auzit de Ortodoxie 
mai demult, de ce nu se vorbeşte despre ea la televizor? De ce nu 
o pot auzi? De ce nu sunt emisiuni la radio şi articole de ziar şi 
tot restul?” 

Ei bine, dacă vă uitaţi cu atenţie veți vedea că mai apar 
din când în când articole în ziare despre Ortodoxie — ca atunci 
când icoanele izvorâtoare de mir au ajuns în unele oraşe, sau 
când a murit (Sf.) Arhiepiescopul Ioan (Maximovici) în San 
Francisco. Sunt diverse tipuri de evenimente care sar în ochi şi 
devin o parte din istorie, un eveniment al unui oraş, de pildă. 
Dacă vă uitaţi la tipul de articole care apar - ei bine, perspectiva 
asupra Ortodoxiei din aceste articole este adaptată pentru 
cititori. Cu alte cuvinte, Ortodoxia este înfăţişată ca o sectă 
foarte ciudată, un fel de mormoni sau adventiști de ziua a şaptea, 

oricum ceva diferit. Este diferită, este ciudată. Iar dacă citiți 
descrierile slujbelor de Paşte, autorii vor spune mereu ceva de 
felul: „printre norii de tămâie şi ţinutele de sărbătoare solemne 
şi bărbile lungi”, menţionând tot ceea ce este exotic şi diferit 
de ceea ce vede americanul obişnuit. Cam asta este Ortodoxia 
pentru ei. Din această perspectivă, Ortodoxia este un fel de 
filosofie creştină caracterizată în principal de un anume tip de 
exotism. Dacă vrei lucruri exotice, te duci acolo. Însă Ortodoxia 
nu este asta. 

Pe de altă parte, dacă te dedici cu tot sufletul şi cu toată 
inima uneia dintre aceste învățături, adică diversele învățături 
creştine şi non-creştine pe care le vei primi de la secta ta — 
deoarece toate sunt secte, inclusiv romano-catolicismul - vei 
obţine de la sectă ceea ce ei consideră, probabil, că este o filosofie 
a vieţii. Îţi vor oferi răspunsuri la multe întrebări. Îi vor oferi 
răspunsuri pe care le vei accepta dacă te afli pe aceeaşi lungime 
de undă cu ei. De regulă, depinde de trecutul tău, de înclinațiile 
tale psihologice, de nivelul de educaţie. Toate acestea reprezintă 
factorii care te determină să răspunzi la o sectă anume. 

Odată ce ţi-ai pus acolo inima şi sufletul, sau cel puţin o 
parte din ele, vei începe să accepţi orice te învaţă şi să te formezi 
pe această temelie. Iar atunci când cineva va veni şi te va întreba 
de ce crezi, tu vei răspunde în felul în care ei te-au învăţat. Cineva 
care se uită din exterior la aceste răspunsuri va fi uimit de cum 
poate o persoană să dea astfel de răspunsuri. Este evident că 
reproduce „linia de partid”. Îţi vor cita din Scripturi pentru a 
demonstra o interpretare care pare foarte artificială, iar ei vor 
crede că este ceva logic, o explicaţie normală. 

Discuţi cu adventiștii de ziua a şaptea care îţi sunt vecini 
şi începi să-i întrebi în ce cred şi de ce cred. Din răspunsurile 
lor începe să reiasă că porunca despre sâmbătă este cea mai 
importantă dintre toate poruncile. Ea este cea care îi distinge 
pe oamenii adevăraţi şi cea care separă biserica adevărată de tot 

restul. De unde au dobândit ideea aceasta şi cum pot explica faptul 
că Hristos apare întotdeauna duminica, în prima zi a săptămânii? 
A înviat din morţi duminică. După Învierea Sa, era duminică 
devreme. Cum se face că Biserica a crezut în aceasta timp de două 
milenii? Ei îţi vor spune, însă, că au existat adventiști de ziua a 
şaptea în toată istoria. Şi pot chiar să-şi construiască un fel de 
tradiție pentru această idee, un fel de (explicaţie): „Ei bine, poate 
că această sectă a existat de-a lungul secolelor”. Dar ceea ce îţi vor 
oferi nu va fi o concepţie şi o filosofie. Ceea ce ei îţi vor oferi va fi 
o viziune sectară. 

O viziune sectară este, după cum o spune şi numele, o 
secțiune: ceva ce este tăiat. Îţi vor oferi o felie de realitate care 
se potriveşte cu interpretarea lor. Când vine vorba de orice 
problemă complicată, îţi vor oferi un răspuns foarte simplu. 
Dar acest răspuns nu poate fi mulțumitor pentru nicio persoană 
care este capabilă să gândească mai profund. Dacă intervine 
ceva care pare să le demonstreze netemeinicia poziţiei lor sau să 
o facă neclară, ei vor spune „Este lucrarea diavolului” sau „Este 
rău”. Acelaşi lucru se întâmplă dacă îi întrebi cum interpretează 
„literal” Scripturile. Îţi vor oferi răspunsuri teribil de simple la 
probleme care sunt foarte complicate. Trebuie să fii deja în acea 
nişă pentru a accepta răspunsurile. Şi vei deveni - pe măsură 
ce te asociezi într-adevăr cu sectanţii - parte dintr-un grup, 
separat de restul societăţii, păstrându-ţi micul tău punct de 
vedere, ținându-te departe de toți ceilalți, având propriile școli 
şi gândindu-te că deţii adevărul. 

Dar cu toate acestea nu vei avea o filosofie sau o concepţie 
asupra lumii care să-ţi dea posibilitatea să înţelegi cu adevărat 
ceea ce se întâmplă în lume, să explici acele fenomene din jurul 
tău într-o manieră care să nu strivească rațiunea şi să nu fie 
doar o interpretare foarte fantezistă a Scripturii. În viziunea 
sectantă, ceea ce lipseşte este o perspectivă bazată pe o fundaţie 
solidă, care, chiar dacă poate nu îi convinge dintr-odată pe 

toţi, cel puţin respectă raţiunea pe care Dumnezeu ne-a dat-o 
şi nu propune o versiune exagerat de simplificată a ceea ce se 
întâmplă în lume. Cu alte cuvinte, lipseşte o concepţie care să 
nu îi considere pe toţi cei care nu sunt de acord cu ea fie demoni, 
fie înşelați. 

Dimpotrivă, multe lucruri care se întâmplă în lume au 
forţa lor: ideile au forța lor, sistemele politice au forța lor, chiar 
şi mişcările artistice au forța lor, deoarece în ele se găseşte o 
sămânță a adevărului. Şi dacă nu înţelegi ce este acea sămânță 
a adevărului şi cum a ajuns ea să se amestece cu eroarea, ce este 
natural şi ce este fals acolo, nu vei fi capabil să trăieşti în lumea 
de astăzi. lar un creştin trăieşte în lume. Trebuie să înţelegi că 
un sectant se salvează pe sine şi îi salvează pe toţi cei pe care îi 
poate ţine departe de realitate în micul său colț de undeva. Dar 
dacă acea persoană se duce în lume şi începe să pună întrebări, 
el îşi pierde concepţiile sectare deoarece nu sunt plauzibile. EI 
trebuie să-și țină credința sectară în micul său colț, undeva, şi 
să aibă o bucată din societate. 

O concepţie ortodoxă nu arată astfel. Astăzi, adevărații 
creştini ortodocşi sunt foarte puţini. Şi din acest motiv noi 
suntem numiţi sectanţi de unii ca Schmemann și de oamenii 
moderni care vor să fie în rând cu protestanții şi catolicii şi cu 
gândirea contemporană. Ei vor spune că noi suntem o sectă. 
Din acest motiv ar trebui să aflăm: suntem sau nu o sectă? 

Dacă păstrăm Ortodoxia precum  mormonismul, 
adică dacă ştim catehismul şi dogmele, dacă putem expune 
învățătura oficială de credinţă, însă pentru tot ce se găseşte 
dincolo de aceasta avem o concepţie înceţoşată sau dăm un 
răspuns ultrasimplificat, atunci ne aflăm tocmai în pericolul 
acestui sectarism. Şi asta deoarece Ortodoxia va fi ceva foarte 
îngust pentru noi. Calea spre mântuire este foarte îngustă, însă 
doar Ortodoxia, dintre toate religiile, este religia lui Dumnezeu. 
Iar, din acest motiv, ea nu neagă facultăţile pe care Dumnezeu 

ni le-a dat, în special rațiunea, care este facultatea prin care 
înţelegem Adevărul. 

Astfel, Ortodoxia este singura religie pentru că este 
adevărata religie, religia lui Dumnezeu. Ea are răspuns la toate 
şi înțelege tot ceea ce se întâmplă în lume. Nu înseamnă că 
avem în mod necesar un răspuns absolut la toate, aceasta fiind 
de asemenea o trăsătură a mentalității sectare: un răspuns 
gata pregătit şi foarte simplificat, fără niciun fel de dezbatere. 
În Ortodoxie, mai degrabă ne deschidem minţile deoarece 
din moment ce avem adevărul nu ne este frică de ceea ce ar 
putea spune ştiinţa sau filosofia sau scriitorii şi artiştii. Nu ne 
este teamă de ei. Ne putem uita la ei din perspectiva noastră 
ortodoxă, cu o minte şi o inimă deschise pentru a vedea ce este 
acolo bun şi pentru a înţelege dacă este ceva valoros sau lipsit de 
valoare, dacă ne sunt de folos sau sunt spre vătămarea noastră. 

În felul acesta, ne putem uita în jur la orice fenomen. 
Sectarul se va uita în jurul său şi va spune: „Asta este ceva rău: 
faceţi-l să dispară!”. Desigur că aşa ar trebui făcut cu multe 
lucruri deoarece, mai ales în zilele noastre, sunt multe lucruri 
care invită la păcat. Dar chiar şi când le întoarcem spatele şi 
nu dăm deloc prilej ispitelor, trebuie să înţelegem de ce sunt 
lucrurile astfel, de ce se întâmplă ceea ce se întâmplă. 

Sunt fenomene la care o persoană cu o concepție ortodoxă 
nu are un răspuns imediat. Sunt anumite evenimente pe care nu le 
poţi explica imediat doar pe baza cunoştinţelor despre Dumnezeu, 
despre Sfânta Treime şi învățăturile de bază ale Bisericii. De 
pildă, vremurile noastre sunt numite în mod caracteristic „post- 
creştine”. Sunt, de asemenea, vremuri postfilosofice, deoarece a 
existat o vreme în care filosofia era vie în mai tot Apusul. În fapt, 
(Ivan) Kireevski, scriitorul rus din secolul al XIX-lea, afirma că, 
chiar şi la începutul până la mijlocul secolului al XIX-lea, filosofia 
reprezenta principala preocupare a gândirii europene. Ceea ce 
filosofii gândeau era ceva foarte atractiv şi interesant care ajungea 

apoi la oameni. Indiferent ce gândea cineva în biroul său dintr- 
un oraş german ajungea, în doar câţiva ani, proprietatea tuturor 
oamenilor — asta până când filosofia a ajuns la fundul sacului, 
ceea s-a întâmplat la jumătatea secolului al XIX-lea, când a trăit 
Kireevski. 

S-a întâmplat asta pentru că, după ce a fost distrus 
universul extern prin filosofia lui Hume şi a lui Berkeley, dar şi 
a altora, filosofia avea nevoie de o fundaţie pe care să se înalțe. 
Într-un final, s-a ridicat pe Kant, care a afirmat că tot ceea ce 
există este individul care îşi creează propriul său univers. Nu 
ştim ce este lucrul în sine, ce se află în exterior, dar omul este 
cel care pune totul în ordine şi, dacă mă înţeleg pe mine, îmi 
pot da seama de univers. Însă acesta este echivalentul unui 
subiectivism foarte periculos deoarece nu mai există loc pentru 
adevăr în acest sistem. Există loc doar pentru un fel de viziune 
convenţională asupra lucrurilor. 

După Kant au venit excentricii, Fichte şi acel Max Stirner, 
precum şi alții, care au afirmat că nu există nimic în lume în afară 
de eu: „Eul” singur în univers. Stirner a ajuns să spună: „Eu sunt 
singur în univers, călcând în picioare mormântul umanităţii”. 
Sau ceva de felul acesta. Este concluzia logică a oamenilor care 
au eliberat gândirea de orice fel de constrângeri şi s-au hotărât 
să descopere cum pot gândi mai departe lucrurile. Dar când 
gândeşti fără niciun fel de fundaţie tradițională, ajungi într-o 
fundătură. 

După această schimbare, principalul curent de gândire al 
Apusului s-a revărsat în politică, după cum remarcă Kireevski. 
Acesta este motivul pentru care, începând cu Revoluţia 
Franceză, dar în special după 1848, principalul eveniment 
care a avut loc în istoria europeană şi mondială a fost avansul 
revoluţiei, despre care vom discuta mai târziu. 

Aşadar, cineva care doreşte să aibă o înţelegere ortodoxă 
trebuie să fie pregătit să privească cu o minte şi o inimă deschise 

ceea ce se întâmplă în lume şi să-şi folosească mintea pentru a 
descoperi cine este responsabil de toate acestea, ce subîntinde 
toate aceste evenimente. Trebuie să facem acest lucru acum 
deoarece epoca filosofiei a trecut iar concepţiile despre lume au 
în prezent un aspect foarte practic. Este uimitor că nici măcar 
în facultăţi nu este folosită deloc mintea. De pildă, critica de 
artă devine doar o scuză pentru gustul tău subiectiv. Nu mai 
există niciun fel de criteriu obiectiv. 

În acest tip de lume, noile convingeri filosofice şi ideile 
foarte periculoase nu mai sunt prezentate ca nişte afirmaţii pe 
care le poţi percepe imediat ca fiind false, ci sunt prezentate ca 
fiind ceva deosebit. De exemplu, cei care consumă droguri îţi vor 
spune: „Descopăr noi câmpuri ale realității. Eşti împotriva noilor 
câmpuri ale realităţii? Eşti împotriva nivelului mai profund din 
minte?” În realitate, Sfinţii Părinţi discută despre nivelul mai 
profund al minţii — aşa că ce vei spune la asta? EI nu îţi oferă un 
nou tip de adevăr despre care să poţi spune „Este fals”, ci îţi oferă 
o perspectivă nouă. Şi trebuie să stai să te gândeşti. Ce înseamnă 
asta? Ce este nivelul mai profund al minţii? Cine se găseşte acolo, 
ce se întâmplă? Trebuie să fii capabil să evaluezi ce se află în 
spatele acestui tip de propoziţie şi dacă este, în fapt, ceva foarte 
practic, deoarece poate veni la tine o persoană care să spună: „Ar 
trebui să mă opresc din asta sau să merg mai departe?” sau „Este 
ceva rău?” Şi trebuie să ştii să răspunzi de ce. Dacă te rezumi la a-i 
spune „Nu, drogurile sunt ceva rău, nu intră în discuţie”, atunci 
este foarte probabil că el nu va fi convins, deoarece altcineva îi va 
oferi o explicaţie foarte plauzibilă. Trebuie să-i spui... bineînțeles 
că trebuie să-i spui: „Ar fi bine să te opreşti deoarece este foarte 
periculos”, dar trebuie, de asemenea, să fii în stare să-i spui — dacă 
ai o filosofie completă a vieţii — de ce nu este bine şi unde îl va 
conduce acea alegere. 

După același tipar, sunt multe tipuri de progrese ştiinţifice, 
legate de perspective filosofice. Evoluţionismul reprezintă, 

desigur, exemplul cel mai important. Este foarte complicat 
pentru că nu ai imediat la dispoziţie un răspuns. Un sectant 
va spune: „Este împotriva Genezei şi împotriva interpretării 
literale”. Dar acest argument este foarte ușor de demontat 
pentru că, dacă interpretezi Geneza absolut literal, cum ar vrea 
ei să facă, atunci ajungi la absurdităţi ridicole. 

Un alt exemplu: a apărut ideea că noi suntem acum în 
stare să ne controlăm propriul viitor. Drept urmare, vom putea 
decide în laborator dacă un copil va fi bărbat sau femeie, îi vom 
putea da mintea lui Einstein etc. Trebuie să ştii dacă această 
aplicare a ştiinţei este bună sau rea. Cum stau lucrurile? Pe ce 
bază pot critica această idee? 

În aceeaşi ordine de idei, este bineînţeles foarte 
important să fii capabil de a vedea ce se întâmplă în lumea 
politică, deoarece în societăţile libere oamenii merg şi 
votează. Trebuie să ştii ce valoare are votul şi ce se ascunde de 
fapt în spatele politicii. Merită să iau parte la acest fenomen? 
Este bine sau rău? Deci, trebuie să avem o perspectivă asupra 
lui. În același fel stau lucrurile și cu muzica, și cu arta — mai 
ales cu muzica, deoarece ea invadează toată societatea: mergi 
la supermarket şi dai de muzică. Există o întreagă filosofie 
în spatele deciziei de a pune un anumit tip de muzică în 
supermarket şi trebuie să înţelegi ce încearcă să-ţi facă această 
muzică, ce se află dincolo. E vorba de o întreagă filosofie. 

Dacă îi ceri unui sectant să-ți ofere o perspectivă asupra 
lumii, o perspectivă deplină asupra a ceea ce se întâmplă în lume, 
el îţi va prezenta din nou ceva foarte îngust, dar care conţine şi 
foarte multe adevăruri, deoarece ei citesc Scripturile. Îţi vor vorbi 
despre sfârşitul lumii, despre Apocalipsă, despre Antihrist şi îţi 
vor oferi o perspectivă plauzibilă asupra a ceea ce se întâmplă în 
lume. 

Există ceva numit Adevărul Simplu. Este vorba de o 
revistă în care autorul afirmă: „Am descoperit adevărul simplu 

care a fost ascuns timp de două mii de ani. Eu l-am descoperit 
stând în cămara mea şi gândindu-mă la el şi nimeni nu s-a mai 
gândit la acest lucru cu excepția mea. Şi iată-l! Se găseşte aici 
simplu şi clar.” 

După care îţi pune în față o mulțime de balast, având 
o viziune subiectivistă asupra lucrurilor. EI îţi poate prezenta 
acest lucru „simplu şi clar” pe ideea că aşa stau lucrurile. 
Milioane de oameni îl urmăresc. Nu sunt toţi discipolii lui, 
nici parte din cult, dar sunt mulți oameni care îl iau foarte în 
serios şi cred că are sens ceea ce spune. Iar el îţi va spune tot 
felul de lucruri: că Hristos a murit miercuri și a înviat sâmbătă, 
conform tuturor deducţiilor- deși în Scriptură se spune că 
„dis-de-dimineaţă, în prima zi a săptămânii (Duminică)”. Are 
o explicaţie pentru a ocoli asta şi despre cum, de fapt, nu a fost 
vineri, ci miercuri, şi despre cum dă seama de cele trei zile — 
nu a treia zi, ci trei zile, adică 72 de ore. 

Aşadar, îți va furniza tot felul de explicaţii fantastice 
amestecate cu tot felul de adevăruri. Iar dacă nu ești în stare să 
discerni, poţi ajunge la tot felul de probleme. Chiar şi sectanții 
noştri se uită cu foarte mare atenţie la el, deoarece au o perspectivă 
foarte asemănătoare. Sunt adventiști de ziua a şaptea. Iar ei îţi 
vor spune că el vorbeşte despre ... am uitat cum o numeşte el... 
dar după primii 60 de ani sau pe acolo ai erei noastre, aproape 
30 de ani după Învierea lui Hristos, există un „secol lipsă” sau 
ceva asemănător. Dintr-odată adevărul a dispărut în subterane 
sau undeva şi nu a mai apărut până când nu şi-a făcut prezența 
acest Armstrong. 

Acelaşi lucru este adevărat şi în privinţa altor sectanți. 
Ellen White are același tip de filosofie, cu diverse variante. 
Unii vor spune că vina pentru lucrurile rele îi aparţine lui 
Constantin. De regulă, fixează acea dată mult mai devreme 
pentru a nu fi nevoiţi să accepte nimic din ce vine după. Și nu 
îți pot da o explicaţie foarte mulțumitoare pentru faptul că un 

Sinod al Bisericii din secolul al doilea şi începutul celui de-al 
treilea a stabilit canonul Scripturilor. Aşadar trebuie să-i faci pe 
oameni să înțeleagă cum poate un Sinod să stabilească aceasta, 
dacă Sinodul era deja în apostazie. Dar ei acceptă hotărârea 
Sinodului. Este foarte interesant, pentru că este foarte irațional. 

Dar pentru noi acesta nu este un simplu lucru, 
bidimensional, şi nu putem înţelege ce se întâmplă în lume dacă 
gândim astfel. În consecință, trebuie să înțelegem mai întâi 
ce este istoria lumii, care sunt forțele care modelează istoria 
lumii. În esenţă, asta este ceva foarte simplu, deoarece există 
Dumnezeu şi există diavolul, iar istoria lumii se desfăşoară între 
aceşti doi adversari, în timp ce câmpul de luptă îl reprezintă 
omul, mai precis inima omului. 

Dacă citiți Vechiul Testament veţi descoperi o istorie 
remarcabilă şi diferită de istoria oricărei alte ţări. În alte ţări 
sunt conducători care se ridică şi apoi se prăbuşesc. Există 
tiranie, raiuri democratice, există războaie, uneori cei drepți 
înving, alteori nedrepţii înving, şi toată istoria (scrisă) este 
foarte relativă. Istoricii vă vor spune povestea crimelor şi 
ticăloşiilor, dar fără niciun înţeles (moral). După care urmează 
un eveniment neaşteptat pentru care nimeni nu are nicio 
explicaţie. Dar în Istoria lui Israel vedem ceva foarte profund, şi 
anume istoria poporului ales de Dumnezeu care când urmează 
poruncile lui Dumnezeu, când cade. Iar istoria acestui popor 
depinde de ceea ce face: dacă Îi urmează Domnului sau dacă se 
îndepărtează de EI. Le este foarte greu când sunt duşi din Egipt 
în pustietate şi merg o scurtă bucată de drum - pe care acum o 
poţi parcurge într-o zi, iar atunci o străbăteai într-o săptămână 
sau două - şi trăiesc 40 de ani în pustietate, trecând prin tot 
felul de încercări. Acestea survin deoarece ei pendulează între 
dreapta credință în Dumnezeu şi îndepărtarea de EI într-o 
asemenea măsură încât, atunci când Moise a mers pentru puțin 
timp pe munte pentru a primi poruncile lui Dumnezeu şi a-L 

întâlni pe Dumnezeu Însuși, oamenii au ajuns să se închine la 
un vițel de aur. 

Întreaga istorie a lui Israel este această istorie între 
credință și necredință, între închinarea la Dumnezeu şi 
despărţirea de Dumnezeu. În Noul Testament istoria lui Israel 
devine istoria Bisericii, noul Israel. Iar istoria omenirii din 
vremea în care Hristos a venit pe pământ până în zilele noastre 
este istoria Bisericii şi a acelor oameni care fie vin la Biserică, fie 
luptă împotriva Bisericii, sau vin la Biserică şi se îndepărtează 
apoi de ea. 

Istoria lumii, din acele vremuri şi până astăzi, capătă sens 
doar dacă înţelegi că există un plan care se desfăşoară: planul 
lui Dumnezeu pentru mântuirea oamenilor. Şi trebuie să ai o 
înțelegere clară a creştinismului, a ceea ce este Ortodoxia, a ceea 
ce este mântuirea, pentru a înţelege cum se manifestă în istorie 
acest plan. 

Istoria omenirii din primul veac al erei creştine este 
istoria răspândirii Evangheliei la popoare diferite. Unele dintre 
ele au primit-o cu mare tragere de inimă, altele cu mai puţin 
zel. De regulă, oamenii simpli au primit-o cu tragere de inimă. 
Dar uneori veneau ispitele, veneau ereziile, care sunt înșelările 
sădite de diavol pentru a-i tulbura pe oameni şi a-i îndepărta de 
la adevăr. Drept urmare, avem Sinoadele Ecumenice şi scrierile 
Părinților care să ne înveţe abordarea dreaptă în privinţa a ceea 
ce este adevărat şi a ceea ce este greşit. Când au apărut erori 
periculoase, ereziile, Biserica le-a condamnat. lar aceia care 
s-au agăţat de acele erori împotriva Bisericii au fost anatemizaţi 
şi au plecat din Biserică. 

Aşadar, avem de foarte timpuriu grupuri şi erezii care 
s-au depărtat de Biserică. Dar Biserica a fost principalul grup 
care a supravieţuit chiar dacă uneori a fost redusă, din cauza 
ereziilor, la un mic număr de oameni. A revenit întotdeauna 
şi timp de un mileniu a fost credința dominantă a oamenilor 

din Bizanţ până în Britania şi în Răsărit - chiar dacă acolo nu 
atât de puternic. În Răsărit, oamenii sunt mult mai sofisticaţi şi 
filosofici. Ei au propriile lor convingeri şi este mult mai greu să 
ajungi la ei. Oamenii simpli au acceptat-o mult mai uşor. 

Dar apoi apare un eveniment important care hotărăşte 
istoria următorului mileniu şi îi dă o direcție. Aşadar, pentru a 
înțelege ce a însemnat evenimentul acesta, trebuie să privim la 
situația din zilele noastre. 

Dacă cineva ar privi cu obiectivitate la Ortodoxie, ar 
vedea-o ca pe o altă concepţie, în rândul multor altora. Este 
o viziune minoritară aflată în contra duhului vremurilor. Din 
acest motiv, acești Schmemanni și alții încearcă să o aducă la zi, 
să o aşeze în curentul principal, ca să nu fie luaţi în râs. 

Ortodoxia este ceva foarte depăşit de modă, nu are 
niciun sens în termeni de pluralism sau de acomodare a altor 
credinţe şi pur şi simplu nu este credibilă. Există multe alte 
credinţe care, din moment ce sunt mult mai ușor pliabile pe 
vremurile noastre, par mult mai credibile. De pildă, un catolic 
se poate înţelege cu un luteran modern sau cu un baptist sau 
chiar cu un fundamentalist mult mai bine decât o poate face 
cu un creştin ortodox autentic, şi asta pentru că toţi aceştia au 
mult mai multe în comun. Kalomiros observă că Ortodoxia este 
deosebită de toate aceste credinţe apusene, deoarece ele au toate 
același trecut şi aceeași formaţie. Însă Ortodoxia este diferită. 
Le stă împotrivă, deoarece toate - deşi se opun una alteia — 
stau împreună, pentru că sunt formate în aceeaşi mentalitate 
occidentală. 

Mentalitatea occidentală a fost într-o vreme ortodoxă. 
Din acest motiv, când ne uităm la întreaga istorie a Occidentului 
din ultima mie de ani, pare că nu are legătură cu Ortodoxia. 
Privim la artă şi de la bun început există nişte rămăşiţe ale 
stilului iconografic, în special în Italia, dar apoi acestea dispar 
foarte repede. 

Arta apuseană este ceva destul de autonom şi fără legătură 
cu Ortodoxia, astfel că nu putem înţelege că (înregistrarea 
neclară) pare să existe ceva în comun. Să luăm ca exemplu 
muzica. Noi, ortodocşii, cunoaştem muzica noastră bisericească. 
Apusul a cunoscut o dezvoltare formidabilă a muzicii seculare, 
uneori şi a muzicii religioase, dar toate acestea nu sunt ceea ce 
am numi noi muzică religioasă. 

Avem istoria creşterii şi descreşterii naţiunilor, a 
monarhiilor, a principiului monarhic, a principiului democratic, 
toate instituţiile politice diferite, istoria filosofiei occidentale 
care trece de la un sistem la altul. Toate aceste manifestări ale 
vieții omului apusean par să nu aibă, timp de o mie de ani, nimic 
în comun cu Ortodoxia. Cum am putea, deci, să înțelegem noi 
aceste lucruri pe baza punctului de vedere ortodox? Ce se află 
la rădăcina lor? Aici intervine acest eveniment important care 
a avut loc în urmă cu o mie de ani: schisma Bisericii Catolice. 

Mulţi oameni care analizează ceea ce se întâmplă astăzi 
în lume se întorc până la perioada iluministă şi la Revoluţia 
Franceză. Mai departe te poţi întoarce până la ascensiunea 
ştiinţei, la Renaștere şi Reformă. Acelea par să fie începuturile 
timpurilor moderne. Oamenii care gândesc un pic mai profund 
vor merge şi mai departe în urmă şi vor descoperi că, chiar 
şi la sfârşitul Evului Mediu, sunt multe curente de gândire şi 
anomalii care se îndepărtează de sinteza catolică şi scolastică 
din secolul al XIII-lea. Dar trebuie să mergem înapoi chiar mai 
departe de atât, deoarece chiar dacă priveşti spre secolul al XIII- 
lea şi secolul al XII-lea, vei putea observa ceva ce este destul de 
străin de Ortodoxie. Filosofii scolastici sunt destul de diferiți de 
teologii ortodocşi. 

Să luăm, de asemenea, ca exemplu, arta acelor vremuri. 
Cu toate că despre Giotto se presupune că este un primitivist, 
aproape cel mai primitivist pictor pe care îl poţi găsi în Apus, 
dacă te uiţi la picturile lui, vei vedea că principiile care îi ghidează 

pictura sunt complet străine Ortodoxiei. Pictează multe tablouri 
cu Francisc de Assisi şi introduce un element dramatic, ceva 
pitoresc, ceva ingenios, despre care bineînţeles că o persoană 
educată în icoane va spune: „Nu este ceva serios, este un tip de 
artă populară sau ceva de felul acesta, dar nu este serios”. Însă 
Giotto este un artist în cea mai bună tradiţie occidentală, foarte 
mult apreciat pentru primitivismul său şi apropierea de tradiția 
bizantină. Dar deja această sensibilitate glumeaţă şi neserioasă 
îl face complet străin de icoanele ortodoxe. 

Desigur că la fel stau lucrurile şi cu sfinții. Deja „sfinţii 
apuseni”, după cum sunt numiţi, sunt foarte diferiți de sfinţii 
ortodocşi. A intrat un alt duh şi se produce un fenomen 
interesant. 

Un ecumenist catolic dominican, Yves Congar, a scris 
în 1954 o carte despre schisma din 1054 intitulată „900 de 
ani după”, iar el susține că Biserica Ortodoxă s-a îndepărtat 
la acel moment de Roma sau viceversa. Oricum el susține, ... 
(înregistrarea se întrerupe) 

„scrierile lui Kireevski, care a trecut la rândul lui 
printr-o perioadă occidentalizantă, a respins-o, a descoperit 
Ortodoxia şi s-a întors la ea, nu pentru a fi ortodox împotriva 
unei lumi pe care nu o înţelegea, ci a descoperit în Ortodoxie 
cheia pentru a înţelege istoria Apusului şi istoria a ceea ce se 
întâmplă în Apus. 

Vom începe astăzi o serie de prezentări despre istoria 
intelectuală a epocii moderne, adică perioada care începe de la 
Schisma Romei. În realitate, prezentarea noastră nu va fi o istorie 
a curentelor intelectuale, ci va fi o trecere în revistă a tendinţelor 
şi mişcărilor relevante din punct de vedere istoric pentru duhul 
vremurilor şi care pun în evidenţă evoluţiile ulterioare. 

Vom încerca să distingem temele esenţiale de cele 
întâmplătoare, cu alte cuvinte să surprindem trăsăturile 
caracteristice pentru filosofia care subîntinde vremurile şi care 
se menţin de la o epocă la alta. Vom lăsa deoparte perspectivele 
care pur şi simplu depind de evenimente trecătoare. De pildă, nu 
ne va preocupa că unii călugări franciscani credeau că Frederic 
al II-lea era Antihristul sau că lumea se va sfârşi în 1260, sau că 
în secolul al XIX-lea William Miller credea că sfârşitul lumii va 
surveni într-o anumită zi a anului 1844. Ceea ce ne interesează 
pe noi este filosofia chiliastă din spatele acestor idei nesăbuite, 
deoarece această filosofie ne va ajuta să deslușim filosofia zilelor 
noastre. 

Voi repeta ceva ce am spus în cursul introductiv, şi anume 
că motivul pentru care facem asta nu este doar pentru a avea o 
idee cu privire la ce este adevărat şi ce este fals, şi să aruncăm 
la gunoi tot ceea ce este fals şi să păstrăm ceea ce este adevărat, 
deoarece toate lucrurile despre care voi vorbi sunt false. Însă 


24 


Scolastica 


este foarte important pentru noi să înțelegem de ce sunt false şi 
cum s-au îndepărtat de adevăr. Dacă vom înţelege aceasta, vom 
începe să ne dăm seama despre ce se întâmplă astăzi în lume şi 
care este structura intelectuală împotriva căreia trebuie să ne 
luptăm. 

Deşi am spus că toate lucrurile despre care vom vorbi 
sunt false, trebuie să înțelegem prin asta că ele sunt false din 
punct de vedere ortodox. Ele trebuie privite însă relativ, prin 
comparaţie cu ceea ce se întâmplă astăzi în lume. Curentele şi 
personajele intelectuale pe care le discutăm - Toma din Aquino, 
arta medievală, arta Renaşterii europene ş.a.m.d. - sunt cu mult 
mai valoroase decât orice se produce în lumea contemporană. 
Cu toate acestea, există o întreagă filosofie subiacentă tuturor 
acestor creaţii şi figuri istorice şi se poate observa cum se 
îndepărtează de Ortodoxie. 

Istoria Occidentului, începând cu Schisma, reprezintă 
un tot logic şi coerent, iar concepţiile care domină omenirea în 
prezent sunt o consecință directă a ideilor susținute în secolul al 
XIII-lea. Astăzi, când filosofia apuseană domină lumea întreagă, 
nu mai există nicio altă filosofie cu excepţia filosofiei ortodox- 
creştine care să i se poată opune, deoarece toate civilizațiile au 
fost copleşite de Vest. De aici decurge că ceea ce s-a întâmplat 
în Apus, în ultimii 900 de ani, reprezintă cheia pentru a înţelege 
ceea ce se întâmplă în zilele noastre. 

Însuși conceptul de „ev mediu” este foarte interesant, 
întrucât există doar în Occident. Toate celelalte civilizaţii, fie 
ele creştine, precum Bizanțul sau Rusia, fie ele non-creştine, 
precum China sau India, pot fi împărţite în două perioade: 
perioada antică, în care aceste civilizații erau guvernate de 
propria lor filosofie, perspectivă asupra lumii, tradiţie, şi 
perioada modernă, în care au fost distruse de Apus. Nu există 
niciun fel de tranziţie graduală vizibilă în trecerea de la o epocă 
la alta. Este doar o distrugere a uneia de către cealaltă. 

Dar în Occident s-a întâmplat ceva deosebit în acea 
perioadă pe care o numim Evul Mediu. Este vorba de tranziţia 
de la antichitate, adică de la antichitatea creştină, la epoca 
modernă. lar studiul a ceea ce s-a întâmplat în momentul în 
care au survenit aceste schimbări, în special în jurul secolelor al 
XII-lea şi al XIII-lea, ne oferă cheia pentru a înţelege vremurile 
noastre. Astfel, vom încerca să vedem în continuare cum s-a 
dezvoltat din creştinism perspectiva modernă. 

Rădăcina întregii istorii moderne rezidă, după cum am 
spus, în schisma Bisericii de la Roma. Ivan Kireevski a vorbit 
foarte pătrunzător despre acest eveniment, deoarece, fiind un fiu 
al Apusului şi mergând în Germania pentru a studia cu cei mai 
avansați filosofi, Hegel şi Schelling, era pătruns cu desăvârşire 
de duhul apusean. Ulterior, s-a convertit pe deplin la Ortodoxie 
şi a văzut că aceste două perspective asupra lumii nu pot fi puse 
împreună. El a dorit să afle de ce aceste două concepţii sunt 
diferite, iar răspunsul său a fost că taina se găseşte în sufletul 
omului, în ceea ce omul trebuie să aleagă. 

Mai întâi de toate Roma a fost la început parte din 
Biserica universală a lui Hristos, susține Kireevski. Şi nu există 
nicio îndoială că de-a lungul primelor secole Patriarhia Romei 
a fost o patriarhie ortodoxă perfect legitimă şi chiar avea un 
primat de onoare, la fel cum avea până recent și Patriarhia 
Constantinopolului. Bineînţeles că asta nu înseamnă că 
(patriarhul ecumenic) este un fel de papă, ci doar că este primul 
între egali, adică prezidează întâlnirile între episcopi şi altele. 

Dar, după cum spune Kireevski: 


„Fiecare patriarhie, fiecare trib, fiecare ţară din lumea 
creştină a continuat să-şi păstreze trăsăturile sale definitorii 
în același timp în care a luat parte la unitatea sobornicească a 
întregii Biserici. Fiecare popor, ca rezultat al circumstanțelor 
locale, tribale şi istorice, şi-a dezvoltat în sine un anumit aspect 


26 


Scolastica 


al activităţii mentale, astfel încât este foarte firesc ca în viața 
sa spirituală şi în scrierile teologilor săi să prezinte aceeaşi 
caracteristică specială, oricât de luminată ar fi de o conştiinţă 
mai înaltă”, 


prin care el înţelege concepţia ortodoxă despre viaţă. 


„Astfel, scrierile teologice ale sirienilor îşi îndreaptă 
atenţia cu predilecție spre viaţa contemplativă, interioară, 
detaşată de lumea aceasta. Pe de altă parte, teologii latini erau 
preocupaţi în special de aspectele legate de activitatea practică 
şi de legătura logică dintre concepte. Scriitorii duhovnicești 
ai Bizanțului, mai mult decât toţi ceilalți, erau interesaţi de 
legătura dintre creştinism şi ştiinţele separate care înfloreau în 
jurul său, care la început s-au revoltat împotriva sa, dar apoi i 
s-au supus.” 


lată, însă, care consideră el că este particularitatea 
Apusului: 


„Se pare că trăsătura distinctivă a mentalului latin este 
tocmai ideea că raționalismul extern are întâietate față de esența 
interioară a lucrurilor. Dintre toate însuşirile omului latin şi 
în toate şerpuirile activităţii sale intelectuale şi sufleteşti, se 
distinge o caracteristică comună. Și anume că ordinea exterioară 
a conceptelor logice a fost pentru omul apusean mai reală decât 
realitatea însăşi. Mai mult, echilibrul interior al existenţei 
sale era cunoscut de el doar prin echilibrul concepţiilor sale 
raționale sau prin activitatea formală exterioară.” 


După care, Kireevski vorbeşte, în special, despre Fericitul 
Augustin: 

„Niciun alt Părinte al Bisericii vechi sau modern nu a 
arătat o asemenea dragoste pentru lanţul logic al adevărurilor 
precum Fericitul Augustin... Anumite opere ale sale sunt, 
ca să spunem aşa, un singur lanţ de fier de silogisme, legate 
inseparabil unele de altele. Probabil din această cauză el merge 
uneori mult prea departe, fără să-şi dea seama de unilateralitatea 
interioară a gândirii sale determinate de ordinea exterioară; şi 
asta într-o asemenea măsură încât în ultimii ani ai vieţii sale a 
trebuit să scrie el însuși nişte respingeri ale unora dintre tezele 
sale anterioare.” 


Ştim desigur că Augustin a minimalizat problema 
liberului arbitru deoarece el însuși a simţit acţiunea harului 
atât de puternic în convertirea sa, încât nu a apreciat la justa 
valoare învățătura Părinților Ortodocși despre liberul arbitru, 
pe care alţii în Apus, precum (Sf.) loan Casian, au preţuit-o şi 
au predat-o. 

Kireevski continuă: 


„Din moment ce ataşamentul mentalităţii latine pentru 
lanțul exterior al conceptelor nu era lipsit de pericole pentru 
teologii latini, chiar şi atunci când Biserica Romei era încă o 
parte vie din Biserica Ecumenică, când conştiinţa comună 
a întregii lumi ortodoxe modera fiecare trăsătură specială 
printr-o balanţă justă, este de înţeles de ce, după separarea 
Romei de Biserica Ortodoxă, această trăsătură distinctivă a 
devenit decisivă şi dominantă în învăţăturile teologilor catolici. 
Se poate ca tocmai acest ataşament pentru raționalitate, această 
înclinaţie excesivă pentru gândirea exterioară a conceptelor, să 
fie tocmai unul dintre motivele principale ale căderii Romei. În 
orice caz, pretextul pentru cădere este în afara îndoielii. Biserica 
latină a adăugat la simbolul original de credinţă, la Crez, o 
dogmă: o adăugire care era contrară Tradiţiei din conştiinţa 

sobornicească a Bisericii şi care a fost justificată doar pe baza 
deducţiilor logice ale teologilor apuseni.” 

Mai departe, afirmă: „...este destul de evident de ce 
teologii occidentali, cu toată scrupulozitatea lor logică, nu au 
putut vedea unitatea Bisericii sub nicio altă formă decât prin 
unitatea exterioară a episcopatului”. 


După care, Kireevski introduce o altă temă: 

„lar asta explică, de asemenea, de ce latinii acordă o 
asemenea importanță faptelor exterioare ale omului; de ce, când 
un suflet este pregătit sufletește, dar are un număr insuficient 
de fapte externe, ei nu se pot gândi la o altă modalitate pentru 
mântuirea lui decât printr-o perioadă petrecută în purgatoriu; 
de ce, în cele din urmă, pot atribui anumitor oameni chiar un 
exces de fapte exterioare valoroase şi apoi să acorde din acest 
exces celor care au un număr insuficient de fapte externe bune.” 


Aceasta înseamnă că în sistemul catolic de indulgenţe 
există un rezervor de fapte bune, realizate de sfinţii care 
au făcut bine peste limita obligaţiilor. Faptele bune sunt 
contabilizate ca într-o bancă, iar când există prea multe pentru 
mântuire Papa le distribuie celorlalți oameni într-o manieră 
foarte legalistă. 


„Când Roma s-a separat de Biserica Ecumenică, 
creştinismul apusean a primit, în formă embrionară, acel 
principiu care a reprezentat trăsătura comună a întregii 
dezvoltări păgâno-greceşti: principiul raționalismului. Biserica 
Romei s-a separat de Biserica Răsăriteană prin schimbarea 
anumitor dogme care au existat în tradiţia întregului creştinism, 
pentru a introduce alte dogme care erau consecința exclusivă a 
unor deducţii logice.” 

Consecința rupturii o reprezintă Evul Mediu, adică 
scolasticismul. În legătură cu această dezvoltare intelectuală, 
Kireevski afirmă: 

„O nesfârşită amalgamare de concepţii de-a lungul a 
şapte sute de ani! Acest caleidoscop inutil de categorii abstracte, 
care se desfășoară fără întrerupere înaintea minţii perplexe, a 
trebuit să conducă, inevitabil, la o orbire generală față de acele 
convingeri vii, care se află dincolo de sfera rațiunii şi logicii. Un 
om nu se ridică la convingeri pe calea silogismelor. Dimpotrivă, 
atunci când încearcă să-şi fondeze convingerile sale pe deducţii 
silogistice, nu face altceva decât să le distorsioneze adevărul, 
dacă nu le anulează întru totul. Şi în felul acesta, Biserica 
Romei, chiar în secolul al IX-lea, a sădit în sine însăşi sămânța 
inevitabilă a Reformei, care a aşezat exact această biserică în 
faţa judecății aceleiaşi raţiuni logice pe care tocmai această 
biserică o exaltase. Un om perspicace îl putea vedea deja pe 
Luther în spatele Papei Nicolae I”, adică în spatele acelui papă 
care l-a excomunicat pe Sfântul Fotie şi care pretindea că este 
capul Bisericii, în sensul adoptat mai târziu de papalitate. „La 
fel, un om perspicace îi putea vedea deja în spatele lui Luther pe 
raţionaliştii protestanți din secolul al XIX-lea.” 

„Biserica Romei s-a îndepărtat de adevăr doar pentru 
că a dorit să introducă în credinţă noi dogme, necunoscute 
tradiţiei Bisericii şi generate de concluziile întâmplătoare ale 
logicii apusene. De aici s-a dezvoltat filosofia scolastică în cadrul 
credinţei, apoi a existat o reformă a credinţei şi, în cele din urmă, 
o filosofie în afara credinței. Primii raționaliști au fost scolasticii. 
Cineva ar putea spune că raționaliştii secolului al IX-lea sunt 
hegelienii acelor zile, sau că în secolul al XIX-lea Europa îşi 
încheie ciclul de dezvoltare care a început în secolul al IX-lea.” 


Avem o imagine foarte precisă şi o explicaţie foarte 
plauzibilă a mecanismului prin care Roma a părăsit Biserica 

şi a generat întreaga filosofie modernă care este atât de anti- 
ortodoxă. 

Este foarte dificil să mergi mai departe, pentru a 
descoperi explicaţii mai profunde, deoarece unele lucruri ne 
sunt ascunse. Diavolul lucrează mereu. Se poate ca diavolul să 
fi încercat în nenumărate rânduri. De pildă, când i-a văzut pe 
egipteni gata să îmbrăţişeze schisma monofizită, poate că a avut 
planuri să-i transforme pe ei în instrumentul pentru apostazie, 
sau poate s-a gândit la mentalitatea armeană, etc. Dar, aşa cum 
s-au întâmplat lucrurile, mentalitatea latină a fost cea cu care 
a obținut rezultate. Odată îndepărtată de Ortodoxie, liberă să 
se dezvolte potrivit principiilor sale, biserica catolică a devenit 
sursa unei întregi noi filosofii, care a avut puterea de a covârşi 
lumea, ceea ce s-a şi întâmplat în vremurile noastre. 

Astfel, prin schisma care s-a concretizat, spunem noi, 
în anul 1054, prin excomunicările pronunţate de Roma şi 
Constantinopol, raționalismul latin este plasat deasupra unității 
soborniceşti a Bisericii, deasupra conştiinţei Bisericii. Astfel 
biserica nu mai este condusă de Duhul Sfânt, cum se întâmplă 
în Biserica Ortodoxă, ci acum se supune autorităţii externe, şi 
anume Papei. Istoricii occidentali înşişi sunt destul de tranşanţi 
că în acele vremuri a pătruns ceva nou în Biserică şi în Occident. 
Înainte de acest episod, au existat înstrăinări temporare între 
Est şi Vest, după cum s-a putut vedea în vremea Sfântului Fotie 
şi a Papei Nicolae I. Au fost excomunicări, dar apoi s-a restabilit 
comuniunea. Carol cel Mare însuși a reprezentat o sursă de 
tensiuni prin crearea unui imperiu rival în Apus, dar abia în 
secolul al XI-lea această înstrăinare a devenit o ruptură. 

În Occident a apărut un nou principiu descris în cartea 
„After Nine Hundred Years”, scrisă de ecumenistul dominican 
Yves Congar, care vorbeşte despre posibilităţile de unire cu 
Răsăritul. El menţionează că acesta este tocmai unul dintre 
lucrurile care trebuie să fie depăşite înainte de a exista o unire 

a credinţei. „Un creștin din secolele al IV-lea şi al V-lea s-ar fi 
simțit mult mai puţin surprins de formele de evlavie din secolul 
al XI-lea decât s-ar fi simţit omologul său din secolul al XI-lea 
faţă de ce se întâmpla în secolul al XII-lea” în Apus. 

A existat o asemenea schimbare importantă deja în 
secolul al XI-lea, secolul schismei, şi în secolul al XII-lea, 
apogeul Evului Mediu. „Marea ruptură s-a produs în trecerea 
de la un secol la altul. Această schimbare a survenit doar 
în Apus, când, undeva între sfârşitul secolului al XI-lea şi 
sfârşitul secolului al XII-lea, totul cumva s-a transformat. 
Această schimbare adâncă de perspectivă nu a avut loc în 
Răsărit, unde, din unele puncte de vedere, problemele creştine 
sunt astăzi exact ce erau şi atunci — şi ceea ce erau şi în Apus 
înainte de sfârşitul secolului al XI-lea.” 


Mai departe, Congar ajunge exact la miezul subiectului 
nostru: 


„În perioada cuprinsă între sfârșitul secolului al XI-lea şi 
sfârşitul secolului al XII-lea, s-a ajuns la un punct de răscruce 
în Apus. A fost o epocă caracterizată de mai multe tranziţii. În 
primul rând, a fost tranziția de la o perspectivă predominant 
esenţialistă şi exemplaristă la una naturalistă, cu un interes 
pentru existență. Aceasta este o tranziţie de la un univers al 
cauzalității exemplare, în care expresiile gândirii sau ale faptelor 
îşi dobândesc adevărul de la modelul transcendent pe care 
lucrurile materiale îl imită, la un univers al cauzalităţii eficiente, 
în care mintea caută adevărul în lucruri şi în formulările lor 
empirice. În al doilea rând, a existat o tranziţie de la simbolic 
la dialectic sau, după cum ar putea spune cu mai mare precizie 
cineva, de la o percepţie sintetică la o înclinaţie spre analiză 
şi întrebări. Aici se găseşte începutul scolasticii... Diferenţa 
dintre cele două lumi este o diferenţă între atitudinea percepției 

sintetice, aflate în căutarea relațiilor dintre părţi şi întreg, şi 
atitudinea analitică”, care ia lucrurile separat și le analizează. „În 
definitiv, filosofia slavofilă religioasă din secolul al XIX-lea nu s-a 
ridicat tocmai împotriva acestei atitudini analitice a catolicilor?” 
(Aici el îi are în vedere tocmai pe Homiakov şi pe Kireevski). 

„O altă tranziţie a fost aceea de la o cultură în care 
domnea tradiţia şi în care reflexul sintezei era înrădăcinat, la o 
ambianţță academică în care chestionarea continuă şi cercetarea 
reprezentau norma, iar analiza, consecinţa firească a studiului. 
Răsăritul a mers pe calea tradiţiei, şi am arătat cum unul 
dintre principiile diferențiatoare printre popoarele de credință 
ortodoxă provine din faptul că ei nu sunt instruiți, cum este 
cazul catolicilor, de şcoli. Teologii latini, căliți de scolastică, au 
fost adesea stupefiaţi să-i vadă pe greci cum refuză să se supună 
argumentelor lor deduse din rațiune, şi în loc de asta, să caute 
refugiu în texte patristice sau în hotărâri canonice sinodale...”, 
ceea ce reprezenta răspunsul tipic al creştinilor înainte de 
schismă. „Dar asta a rămas ceva străin Răsăritului care nu a 
cunoscut niciun fel de scolastică şi care nu a trecut nici prin 
Reformă şi nici prin raționalismul de secol XVI-XVIII. Cu alte 
cuvinte, Răsăritul a fost străin de cele trei influenţe care au 
modelat catolicismul modern.” 


lar aceste trei influențe sunt: scolastica, reforma și 
raționalismul. 


În „prima jumătate a secolului al XIII-lea a apărut şi 
s-a impus o nouă învăţătură şi ştiinţă teologică în Apus. Până 
atunci, tipul dominant de învățătură şi ştiinţă a fost de natura 
monastică sau contemplativă, care era legat de viaţa liturgică a 
mănăstirilor sau catedralelor. Acum a fost adăugat un nou tip 
de învăţătură și studiu, de natură academică şi raţionalistă, care 
avea să ia în curând locul celuilalt... Pe de altă parte, în Răsărit, 

predarea şi studierea teologiei, chiar şi a filosofiei, şi-a păstrat 
statutul religios.” 

În cele ce urmează vom încerca să analizăm câteva 
exemple pentru a vedea ce vrea să spună Congar. EI vorbeşte 
de un nou spirit: un spirit nou, al interesului pentru lume, al 
dorinţei de a analiza. Apare şi o întreagă nouă tehnică de studiu, 
dependentă de rațiunea umană, pe care Răsăritul nu a avut-o 
niciodată. Ca urmare, ne vom îndrepta prima oară atenţia spre 
problema scolasticismului. 


Scolasticismul 


Sărmanul Toma din Aquino a fost atât de criticat de noi 
ortodocşii încât chiar ar trebui să-l citim pentru a vedea ceea ce 
are de spus. Mai ales că este suficient să citim foarte puţin din el 
pentru a-i vedea destul de limpede filosofia asupra lumii, tipul 
de întrebări pe care le pune, felul în care le răspunde şi felul în 
care raționează. 

Toma a scris o carte formidabil de mare, care s-a tradus 
acum, cred, şi în engleză, în vreo 20 de volume, Summa Theologica, 
în care se presupune că a discutat totul: despre Dumnezeu, despre 
diavol, despre lume, despre sfârșitul lumii, despre începutul 
lumii, despre toate lucrurile pe care omul ar trebui să le ştie. Iar 
totul este împărțit în diferite întrebări şi categorii. 

lată un exemplu pentru felul în care raționează. Întâi 
întreabă: „Este diavolul cauza directă a păcatelor omului?” 
Acum noi ştim că diavolul acționează asupra noastră şi omul 
păcătuieşte, dar Toma pune tot felul de întrebări despre 
modalitatea în care se întâmplă acest lucru. Drept urmare, el 
întreabă precis dacă diavolul este cauza directă a căderii în 
păcat a omului. Un scriitor ortodox ar spune, desigur, că trebuie 
să ne luptăm: diavolul încearcă să ne ispitească, însă noi nu 

putem fi ispitiţi împotriva puterii noastre. Sunt multe texte care 
demonstrează acest lucru: Sfinții Părinţi, Scripturile ş.a.m.d. 
Ştim însă că la 'Toma va urma o abordare sistematică a acestei 
probleme. 

În primul rând, conform metodei scolastice, trebuie să 
existe obiecţii, la fel cum în canonizarea sfinților trebuie să 
existe un avocat al diavolului, care adună toate murdăriile şi 
bârfele pe care le poate culege despre un sfânt, inventând lucruri 
şi încercând să copleşească dovezile părţii adverse. În felul 
acesta, având pusă înainte atât partea pozitivă cât şi negativă, 
vei fi obiectiv şi vei ajunge într-un final la adevăr. 

Aşadar, „Obiecţia Unu. Se pare că diavolul este cauza 
directă a căderii în păcat a omului.” Avem această obiecţie, 
deoarece răspunsul pe care el doreşte să îl dea este exact 
opusul. 


„Păcatul constă în mod direct într-un act al părţii 
apetitive, însă Augustin spune că diavolul îi inspiră pe prietenii 
săi cu dorinţe rele; iar Beda, comentând asupra acestui lucru, 
spune că diavolul atrage mintea spre dorinţe rele. Isidor afirmă 
că diavolul umple inimile oamenilor cu patimi secrete. Drept 
urmare, diavolul este cauza directă a păcatului.” 


Bineînţeles că toate aceste dovezi sunt mai apoi respinse, 
deoarece Toma îi citează pe aceşti teologi care în realitate nu 
spun ceea îi face să spună cel care obiectează. Puteţi observa deja 
că trebuie să te contorsionezi şi să creezi un tip de argumentaţie 
parţială. Iar el permite acest lucru, adică lansează un argument 
doar pentru a-l respinge. 

După care avem: 


„Obiecţia Doi: Mai departe Ieronim spune că, la fel cum 
Dumnezeu este cel care perfectează binele, la fel şi diavolul 

perfectează răul. Însă Dumnezeu este cauza directă a binelui 
nostru; pe cale de consecință, diavolul este cauza directă a 
păcatelor noastre”. 

Este foarte logic: pe de o parte este Dumnezeu; dar 
desigur că noi facem binele de unii singuri, pe lângă ajutorul pe 
care îl avem de la Dumnezeu. Deja totul devine caraghios. 

Dar vom trece la a treia obiecţie: 


„Mai departe, filosoful”, prin care el înțelegea marea 
autoritate, Aristotel, „într-un capitol al Eticii spune: trebuie 
să existe un principiu extern al deliberării umane. Acum, 
deliberarea umană nu este doar despre lucruri bune, ci şi despre 
lucruri rele. Din acest motiv, la fel cum Dumnezeu îl mişcă 
pe om pentru a delibera spre bine şi astfel este cauza directă 
a binelui, la fel diavolul îl influenţează pe om spre rău şi drept 
urmare este cauza păcatului.” 


După care va întoarce totul cu susul în jos şi ne va arăta 
ce este adevărul. Astfel, el afirmă: „Dimpotrivă, Augustin 
demonstrează că în afara propriei voințe nimic nu face ca 
mintea unui om să devină o sclavă a dorințelor sale. Omul, 
însă, nu devine sclav al dorințelor decât prin păcat; drept 
urmare, cauza păcatului nu poate fi diavolul, ci doar voința 
omului singură.” 


Şi mai apoi oferă răspunsul său: 


„Consider că păcatul este o acţiune şi astfel un lucru poate 
fi o cauză directă a păcatului în acelaşi fel în care oricine este 
în mod direct cauza unei acţiuni, iar aceasta se poate întâmpla 
doar prin mișcarea principiului propriu acelei acţiuni spre 
acțiune. Acum, principiul propriu al unei acţiuni păcătoase este 
voinţa, din moment ce fiecare păcat este voluntar. Pe cale de 

consecință, nimic nu poate fi în mod direct cauza păcatului, cu 
excepţia a ceea ce mişcă dorinţa spre acţiune.” 


Nu există nimic de felul acesta la Sfinţii Părinți. 
Aceasta este demonstraţia logică după schema ABC, adică o 
argumentaţie silogistică. 


„Acum, voinţa, după cum am afirmat mai înainte, 
poate fi mişcată de două lucruri: mai întâi de obiectul său, 
în măsura în care, aşa cum se spune, partea doritoare, care 
percepe, mișcă partea apetitivă; în al doilea rând, de acel 
agent care mișcă voinţa interioară să dorească, iar aceasta nu 
este altceva decât voinţa însăşi sau Dumnezeu, după cum am 
arătat mai sus. Acum, Dumnezeu nu poate fi cauza păcatului, 
aşa cum am afirmat mai înainte. Drept urmare, rezultă că din 
acest punct de vedere voința omului singură reprezintă cauza 
directă a căderii sale în păcat” ş.a.m.d. 


El continuă să răspundă obiecţiilor, nefăcând altceva 
decât să arate că a împărțţit/disecat această problemă, despre 
cum acționează în noi păcatul, care este foarte simplă. Sfinţii 
Părinţi nu vor aborda astfel problema şi nu o vor fărâmița. Fi 
vor expune la modul general problema felului în care un om 
păcătuieşte. Aceasta nu este o temă care trebuie mărunțită, 
deoarece este o întreagă problemă, foarte existenţială. Trebuie 
să ştim cum acţionează păcatul şi dacă diavolul acționează 
asupra noastră şi cum o face. Dar când fărâmiţezi lucrurile 
astfel, te poţi lăsa apoi comod pe spate, foarte mulțumit că ai 
gândit astfel lucrurile. Aceasta este o abordare foarte diferită de 
abordarea patristică ortodoxă. Deja ai pus întrebări care încep 
să despice destul de tare firul în patru. 

De pildă, apare întrebarea: „Dacă ar fi păcătuit Eva şi nu 
Adam, atunci s-ar mai fi moştenit păcatul originar la copii? 

Dacă Eva ar fi păcătuit, iar apoi Adam nu ar fi urmat-o, am 
mai fi căzut noi? Am mai avea păcatul originar? Ar fi omul 
nemuritor? Este în bună măsură, ei bine, o întrebare abstractă, 
la care cine s-ar fi gândit? Şi avem obiecţia: „Se pare că, dacă Eva 
şi nu Adam ar fi păcătuit, atunci copiii ar fi moştenit oricum 
păcatul originar. Pentru că noi am moştenit păcatul originar de 
la părinţii noştri, în măsura în care am fost cândva în ei potrivit 
cuvântului Apostolului atunci când spune: «toți au păcătuit 
în el». Acum un om preexistă în mama sa la fel cum există şi 
în tatăl său, iar din acest motiv un om ar fi moştenit păcatul 
originar din partea mamei sale la fel ca şi din partea tatălui său.” 


Din nou, obiecția a doua: 


„Dacă Eva şi nu Adam ar fi păcătuit, atunci copiii lor ar 
fi fost susceptibili de suferință şi moarte, din moment ce mama 
este aceea care furnizează materia generării, după cum afirmă 
Aristotel. lar moartea şi tendința spre suferință sunt rezultatele 
necesare ale materiei. Tendinţa spre suferință şi necesitatea 
morții sunt pedepsele pentru păcatul originar. Din acest motiv, 
dacă Eva şi nu Adam ar fi păcătuit, atunci copiii lor ar fi moştenit 
păcatul originar. 

Obiecţia a treia: Mai departe (Sf. loan) Damaschin susține 
că Duhul Sfânt S-a pogorât asupra Fecioarei din care S-a născut 
Hristos fără păcatul originar, curăţind-o. Dar această curățare 
nu ar fi fost necesară dacă păcatul originar nu ar fi fost moştenit 
de la mamă. Drept urmare, corupția păcatului originar a fost 
moştenită de la mamă, astfel încât, dacă Eva ar fi păcătuit, 
copiii ei ar fi moştenit păcatul originar chiar dacă Adam nu ar 
fi păcătuit.” 


Toma din Aquino va susține punctul de vedere contrar: 
„Dimpotrivă, Apostolul spune: «printr-un om a intrat păcatul 

în lume». Acum, dacă femeia ar fi transmis păcatul originar 
copiilor ei, el ar fi spus că a intrat prin doi oameni, deoarece 
ar fi păcătuit amândoi, sau mai degrabă că ar fi intrat printr-o 
femeie, din moment ce ea a păcătuit prima. Ca urmare, păcatul 
originar este transmis copiilor nu de mamă, ci de tată. Afirm 
că soluţia la această problemă este clarificată de ceea ce s-a 
spus, deoarece s-a afirmat că păcatul originar este transmis 
de primul părinte în măsura în care el este mişcătorul pentru 
procreere, şi din acest motiv s-a spus că, dacă ar fi cineva 
care s-ar naşte doar material din trupul uman, atunci acea 
persoană nu ar moșteni păcatul originar. Este clar astfel că în 
opinia filosofilor principiul activ al generării este de la tată, 
în timp ce mama furnizează materia. În concluzie, păcatul 
originar este dobândit nu de la mamă, ci de la tată, aşa încât, 
dacă Eva şi nu Adam ar fi păcătuit, copiii lor nu ar fi moştenit 
păcatul originar. Pe când, dacă Adam, şi nu Eva ar fi păcătuit, 
ei l-ar fi moștenit.” 

După care Toma răspunde unor obiecţii la o problemă 
care este în mod evident dincolo de cunoașterea noastră, 
deoarece Dumnezeu a lăsat lucrurile astfel. Nu este sarcina 
noastră să speculăm asupra acestor probleme fără relevanță 
pentru mântuirea noastră şi care nu fac altceva decât să arate 
că ai timp de pierdut în fotoliul academic pentru a discuta 
chestiuni sterile. Este o problemă complet inutilă, iar el crede 
că a descoperit răspunsuri. Din felul în care gândeşte poţi 
vedea limpede că este o abordare foarte, foarte diferită de 
duhul Sfinţilor Părinţi care nu merg de la un silogism logic la 
altul. Aici este doar logică și Toma ajunge uneori la concluzii 
pur şi simplu ridicole doar prin urmărirea logicii. 

Aşadar, putem vedea că aici — iar el reprezintă culmea 
scolasticismului - avem de-a face cu o sistematizare a 
învățăturii creştine prin care, în fapt, învățătura creştină este 
subordonată logicii. Logica însăşi depinde, însă, bineînţeles, 

de punctul de plecare. Iar ei cred că pornesc de la revelaţia 
creştină primară. Vom vedea în curând că există tot felul de 
alte influenţe care îşi pun amprenta asupra rațiunii. 

În sistemul scolastic, logicitatea devine primul criteriu 
al adevărului, în timp ce originea vie a credinţei ocupă locul 
secundar. Acesta este şi motivul pentru care mai târziu oamenii 
au ajuns s-o urască atât de mult, deoarece simțeau că este un cadru 
complet osificat în care nu mai există niciun fel de viață, ci doar 
dezbateri sterile despre probleme care nu preocupă pe nimeni. 
Atunci când se discută probleme reale, scolastica le nivelează 
şi stoarce toată viaţa din ele. Din cauza acestei influenţe, un 
occidental începe să piardă legătura sa vie cu Adevărul. Şi astfel 
creştinismul este redus la un sistem, la nivelul uman, iar aceasta 
este una din rădăcinile principale ale greşelilor de mai târziu din 
Apus, care pot fi, în fapt, rezumate ca fiind încercarea de a realiza 
prin eforturi umane ceva mai bun decât creştinismul. 

În legătură cu acest subiect, Dostoievski descrie foarte 
precis ce au făcut papii, adică încercarea Bisericii Romei de a 
realiza, prin propriile forţe, ceva mai bun decât Ortodoxia, în 
legenda Marelui Inchizitor, din romanul „Fraţii Karamazov”. 

Un astfel de exemplu îl reprezintă renumitul „argument 
pentru existența lui Dumnezeu” propus de Anselm, care a 
inventat această metodă pentru a demonstra existenţa lui 
Dumnezeu. După cum veţi putea vedea, este un argument 
foarte inteligent, dar nu demonstrează nimic. EI se întreabă 
„Ce este Dumnezeu?” şi răspunde: „Dumnezeu este o ființă față 
de care nimic mai mare nu poate fi conceput.” Dar chiar şi un 
ateu va spune: „Ei bine, dacă există un Dumnezeu, da, aşa e, El 
trebuie să fie mai mare decât orice există sau decât orice poate fi 
conceput, deoarece nu există nimic mai mare decât Dumnezeu, 
conform celor care cred în El.” 

În al doilea rând, existenţa este cu certitudine un atribut 
pozitiv şi ceva ce trebuie să aparţină cuiva ce este mai mare 


40 


Scolastica 


decât orice altceva ce poate fi conceput, nu-i aşa? Şi vă veţi 
gândi, desigur, că dacă un lucru este mai mare decât orice 
altceva, trebuie să fie ceva existent deoarece este ceva pozitiv, 
iar ceva ce nu există nu poate fi mai mare decât ceva ce există. 
Apoi Anselm afirmă că acel ceva față de care nimic mai mare nu 
poate fi conceput trebuie să aibă existența ca unul din atributele 
sale care îl fac să fie mai mare decât orice poate fi conceput. Din 
acest motiv, trebuie să existe. Deci, Dumnezeu există. 

Şi după cum puteţi vedea, acest om vă trage pe sfoară. 
Dacă deja credeţi, veţi putea spune: da, este un argument foarte 
drăguţ. Poţi dovedi credinţa prin legile minţii. Dar, dacă nu 
crezi, te simţi păcălit de aceste așa-zise dovezi, deoarece nu ești 
dispus să accepţi, în primul rând, că acest lucru este ceva mai 
mult decât o lucrare a imaginaţiei. În acest raţionament putem 
deja vedea seminţele subiectivismului care va apărea mai târziu 
în Apus. 

Acesta este exact acelaşi tip de metodă pe care a folosit-o 
Descartes, când a încercat să demonstreze propria sa existenţă, 
spunând: „Gândesc, deci exist”. Același lucru l-a făcut şi 
Metoxis Makrakis când a afirmat că el este primul om din 
istoria Ortodoxiei care a demonstrat existența Treimii, ca şi 
cum înainte de el Părinţii şi-au pierdut vremea, iar el era primul 
care avea suficientă inteligenţă şi înţelegere a filosofiei pentru a 
demonstra ce nu au putut să demonstreze Sfinții Părinți. 

Makrakis are întocmai acelaşi tip de mentalitate: „Prin 
propriile mele eforturi, vă voi oferi explicația adevărată a 
lucrurilor, vouă, oamenilor simpli, care credeaţi în orice vi se 
spunea.” "Tocmai acest lucru încearcă să-l facă filosofi precum 
Anselm. Avem din nou de-a face cu duhul care încearcă să 
îmbunătăţească creştinismul, încercând să accepte nu cum 
făceau Sfinţii Părinţi, prin credință simplă, ci prin demonstraţii. 
În fapt, Anselm era influenţat de toate aceste curente, în special 
de Aristotel, care avea o mare autoritate în acele timpuri, 

deoarece avea un soi de filosofie universală. Viziunea sa asupra 
naturii era considerată a fi adevărul absolut. 

Aşadar, acesta este primul punct: scolasticismul, prin 
care rațiunea umană devine criteriul ultim în locul Tradiţiei. Şi 
exact în acest punct Roma s-a despărțit de Biserica Ortodoxă. 
Dar aceasta este doar o parte din tabloul complet a ceea ce s-a 
petrecut în Evul Mediu. 


Plăsmuirile romaneşti 


S-a mai întâmplat ceva. Tradiţia ortodoxă nu a fost 
doar raţionalizată, ci a fost amestecată cu elemente de roman 
de aventură. În viețile sfinților ortodocşi a intrat un element 
din legendele păgâne, astfel încât, dacă citeşti viața unui sfânt 
ortodox, iar apoi citeşti aceeaşi viaţă într-o versiune latină, vei fi 
complet uimit. Să luăm doar un singur exemplu, viaţa Sfântului 
Hristofor, care este cunoscută. În realitate nu ştim atât de multe 
despre el, dar viaţa sa în linii mari o cunoaştem. A fost un ostaş 
şi a fost martirizat, supus la chinuri. Apoi există o serie de 
minuni în viaţa sa. Are chiar şi un toiag care a odrăslit, iar toate 
acestea există în tradiţia vieților sfinţilor ortodocşi. 

Legenda de Aur, o carte scrisă în engleză în secolul al 
XIII-lea, este o compilaţie a vieților sfinţilor, la fel cum avem noi 
citirile zilnice din vieţile sfinților adunate de Sfântul Dimitrie 
al Rostovului. În fiecare zi există câte o viață a unui sfânt. Însă 
Legenda de Aur le transformă în basme. Aşadar, în secolul 
al XIII-lea, la apogeul Evului Mediu, înainte de Renaștere 
(când Ioachim de Fiore întreprindea toate acele schimbări), 
avem această viață a Sfântului Hristofor, dar alcătuită într-un 
asemenea fel, încât nu ştii despre cine este vorba. 

Se pare că, potrivit acestei „vieţi”, Sfântul Hristofor a fost 
un fel de barbar care s-a hotărât să meargă în lume pentru a-l 

căuta pe cel mai puternic rege din lume şi a-l sluji. El descoperă 
un rege puternic şi mare. Aşa cum se întâmplă întotdeauna, 
îl slujeşte pe rege şi este foarte fericit că îşi poate demonstra 
bărbăţia şi curajul şi se poate lupta pentru el. După care, la curtea 
regelui îşi face apariţia un menestrel — genul acela de trubaduri 
care cutreierau lumea - şi începe să cânte. Cântă despre diavol, 
îl menţionează pe diavol, iar de fiecare dată când pronunță 
numele diavolului, regele îşi face semnul crucii. Aşadar, regele 
pare să fie un fel de creştin. Sfântul Hristofor este uluit: „De ce 
vă faceți semnul crucii? De ce vă faceţi semnul crucii de fiecare 
dată când vorbește de diavol?”, întreabă el. 


„Pentru că sunt creştin şi îmi este frică de diavol”, vine 
răspunsul. 

„Frică de diavol! Asta înseamnă că diavolul trebuie să fie 
un rege mult mai puternic decât eşti tu: mă voi duce şi îi voi 
sluji diavolului”, spune Sfântul Hristofor. Aşadar, el pleacă în 
căutarea diavolului pentru a-i sluji lui, deoarece el este cel mai 
puternic rege. Într-un sfârşit, mergând pe drum dă peste cineva 
pe care îl întreabă: „Cine eşti tu?” 

„Eu sunt diavolul”, răspunde acela. 

„Bine, căci eu vreau să-ţi slujesc. Tu eşti cel mai puternic 
rege din lume.” Intră, deci, în slujba diavolului şi ia parte la 
diferite aventuri în mai multe locuri. Când ajung la o cruce, 
diavolul se dă înapoi dintr-odată, ezită şi o ia la fugă. Iar 
Hristofor îl întreabă: „De ce ai fugit? Credeam că ești cel mai 
puternic rege din lume.” 

„Nu, nu pot suporta crucea.” 

„De ce?” 

„Nu-ţi voi spune” 

Iar Hristofor i-a răspuns: „Nu, dacă nu îmi vei spune, mă 
voi duce să caut alt rege mai puternic, deoarece tu nu eşti atât 
de puternic precum spui”. În acel moment diavolul îi spune că 

a existat cineva care a murit pe cruce, de care el se teme, iar 
numele Aceluia este Hristos. 

La care Hristofor spune: „Aşa deci... asta înseamnă 
că există un rege şi mai puternic. Mă voi duce să-i slujesc lui 
Hristos.” Şi pleacă în căutarea lui Hristos, ajungând la un sfânt 
călugăr, pe care îl întreabă: „Unde îl pot găsi pe Hristos?”. 
Călugărul, în schimb, îi vorbeşte despre Hristos. „Vreau să-i 
slujesc. Cum îl pot sluji?” întreabă Hristofor. 

„Începe să posteşti!” îi spune călugărul. 

„Nu pot să postesc.” 

„Nu poţi să posteşti? Ei bine, atunci începe să te rogi.” 

„Oh, dar nu pot nici să mă rog.” 

„Ei bine, dacă nu poţi nici să te rogi, în cazul acesta mergi 
la un anumit râu, construieşte-ţi o colibă, stai acolo, aşteaptă-i 
pe oameni să vină și trece-i râul. În felul acesta Îi vei sluji lui 
Hristos.” 

S-a dus astfel la râu și şi-a construit acea colibă. Într-o 
noapte agitată aude o voce plăpândă: „Hristofor, Hristofor!” 
De trei ori se duce afară dar nu vede pe nimeni, pentru ca în 
cele din urmă să vadă un un copilaş foarte mic care stătea pe 
marginea râului şi care îi spune: „Hristofor, du-mă pe malul 
celălalt”. Aşa că îl aşază pe umerii săi, se apucă să treacă râul, 
dar între timp râul se umflă din ce în ce mai tare în timp ce 
copilașul devine din ce în ce mai greu. Într-un final îi spune 
copilului: „Mă simt de parcă aș căra greutatea întregii lumi pe 
umerii mei.” Iar băieţelul îi răspunde: „Nu cari doar greutatea 
întregii lumi, ci Îl cari pe Creatorul lumii”. 

După care el pleacă şi este martirizat. 

Se poate observa cum este introdus în mod evident 
elementul de basm. Nu putem şti motivul. Poate că sunt 
influenţe păgâne, poate avem de-a face cu o imaginaţie foarte 
bogată. Oricum ar sta lucrurile, când acest element fantastic 
intră în scrierea vieţii unui sfânt, ea devine un basm inventat în 

întregime. Acesta este motivul pentru care în icoanele catolice 
şi chiar în unele ortodoxe Sfântul Hristofor apare cu Hristos- 
copilul pe umerii săi, deoarece cuvântul „Hristofor” înseamnă 
„Cel care Îl poartă pe Hristos”. Astfel se realizează o interpretare 
literală şi se inventează o poveste pentru a se potrivi acesteia. 

Există multe alte exemple de elemente picareşti în sursele 
catolice, chiar de la apogeul Evului Mediu din secolul al XIII- 
lea. Nu ne putem încrede în aceste izvoare. Mai ales că acesta 
este motivul pentru care cercetătorii de mai târziu au ajuns 
să fie neîncrezători față de aceste surse. Există, bineînţeles, 
legendele, precum cea a Graalului, care provin din legendele 
celtice, legende păgâne, Legenda de Aur... 


Un nou concept de sfinţenie 


Aşadar, putem observa cum în Evul Mediu raționalismul 
şi logicismul înlocuiesc credinţa. Sau, mai bine spus, acaparează 
şi modelează credinţa, devenind standardele, în acelaşi timp în 
care îşi fac apariţia elemente fantastice. 

Iar acum ajungem la un punct foarte important, poate 
chiar mai important decât scolasticismul, deoarece, într-un 
final, va contribui mult mai mult decât scolasticismul la venirea 
Antihristului. Ne referim, desigur, la conceptul de sfinţenie, 
care se transformă în ceva diferit față de concepţia ortodoxă 
despre sfințenie. Cea mai bună ilustrare a acestei transformări 
o reprezintă viaţa lui Francisc de Assisi. 

Omul acesta a fost atât de popular - în fapt, extraordinar 
de popular - încât, oriunde mergea, oamenii veneau la el 
cântând, comportându-se de parcă ar fi venit Hristos Însuşi. 
Stârnea peste tot un mare entuziasm, ceea ce arată că se mişca 
în spiritul vremurilor. Dacă ne uităm, însă, la viaţa sa, vedem cât 
de ciudată este ea, privită dintr-o perspectivă ortodoxă. Putem 

merge până într-acolo încât să afirmăm că nu este nicidecum 
viaţa unui sfânt ortodox. 

EI a pus, pentru început, bazele unei nou stil de viață. A 
inventat regula sărăciei, deoarece într-o zi s-a citit în biserică 
fragmentul din Evanghelie despre sărăcie şi despre faptul că 
Apostolii nu aveau nimic cu ei când predicau, asta deşi mai 
târziu desigur că Apostolii luau cu ei bani. Prima oară când au 
mers câte doi în oraşe să predice evreilor nu au luat nimic cu 
ei. lar Francisc a auzit asta şi s-a simţit chemat să inventeze o 
nouă regulă, un nou stil de viaţă, o regulă a sărăciei bazată pe 
Evanghelie, ca şi cum nu ar fi existat nicio tradiție monastică 
înainte de el. Chiar atunci existau foarte mulți sfinți mari. 

Bineînţeles că poate s-a uitat în jurul său, a văzut poate 
că mănăstirile erau corupte şi şi-a dorit ceva diferit. Însă este 
ceva extrem de îndoielnic să te gândeşti că vei face ceva cu totul 
nou, vei inventa o nouă regulă de viaţă, care nu se bazează pe 
Sfinții Părinţi. Dacă nu era mulțumit de Părinţii Latini mai 
apropiaţi de el, putea să se întoarcă la Sfântul loan Casian, la 
Părinţii Egipteni, dar nu a făcut-o. A mers direct la Evanghelie, 
exact cum au făcut-o mai târziu şi protestanții, şi a inventat 
pentru sine o regulă a sărăciei. Nu există nimic deosebit în asta. 
Bineînţeles că monahii sunt săraci, dar el a făcut din asta ceva 
cu totul special, la fel cum mai târziu îi vom vedea pe catolici că 
fac ceva special din Maica Domnului ca şi cum ar fi un fel de 
ființă nepământească. 

Mai mult, Francisc și-a dat sieşi şi ucenicilor nume noi. 
Nu aveau să mai fie numiţi pur şi simplu călugări, ci „penitenţii 
din Assisi” sau „menestrelii Domnului”, deoarece mergeau şi 
cântau. Aşadar, deja putem vedea că ei nu mai se comportă 
precum monahii şi asceţii din trecut, ci sunt mişcaţi de un spirit 
nou care se aseamănă foarte mult cu duhul vremurilor. 

O întâmplare petrecută în anul 1223 este edificatoare, 
deoarece atunci Francisc s-a hotărât să sărbătorească într-o 

nouă manieră Crăciunul. În biserica din Italia în care se 
găsea a reconstituit staulul de la Bethlehem, şi astfel a început 
închinarea la iesle din Biserica Latină. În jurul acestui moment a 
creat un fel de piesă de teatru care reprezintă începutul pieselor 
de teatru religios din Italia, contribuind astfel la intensificarea 
elementului dramatic. Deşi teatrul îşi are, bineînţeles, originea 
în același fenomen, nu vom atinge acum acest subiect. 

Piesa de teatru religios, care îşi are originea de fapt în 
Liturghie, avea în centrul ei Împărtășania şi temele religioase 
şi reprezenta o ajustare la noul duh al vremurilor, pentru a 
face religia mai interesantă, mai în acord cu viața cotidiană, 
mai apropiată de credincioşi, ca şi cum Ortodoxia nu ar fi 
suficientă. 

Mai este ceva legat de aşa zisa sa „sfinţenie”. Unul dintre 
biografii săi afirmă că „însuşi ascetismul său era adesea îmbrăcat 
în hainele romantismului”. Așadar, el o curta pe Doamna 
Sărăcie, se gândea la ea ca şi cum ar fi o persoană reală şi o tot 
peţea ca pe o logodnică. Același lucru îl face şi cu Sora Moarte 
şi, în general, recurge la tot felul de personificări. 

Un eveniment foarte tipic pentru o mentalitate complet 
neortodoxă a survenit odată pe când Francisc era bolnav 
şi a mâncat carne. Un ortodox care nu este călugăr poate că 
va mânca, în timpul bolii, carne. Dacă o va face, se va pocăi 
pentru aceasta, se va gândi „Oricum, nu sunt bun” şi Îi va cere 
Domnului să fie iertat. Nu însă şi Francisc din Assisi. În loc de 
aceasta, el s-a dus să le predice oamenilor care se adunaseră, ca 
de obicei, cu miile. Le-a spus: „Opriţi-vă! Staţi aici până când 
mă voi întoarce.” Apoi s-a dus la o biserică din apropiere şi i-a 
obligat pe doi ucenici să facă ce le-a cerut: unul dintre ei i-a 
turnat în cap o găleată de cenuşă, iar al doilea i-a pus în jurul 
gâtului o funie şi l-a tras de ea în faţa oamenilor care aşteptau 
cu toţii să vadă ce se întâmplă. Şi astfel apare Francisc din Assisi 
târât de o funie, cu cenuşă pe capul său negru, în timp ce îi 

priveşte pe oameni şi le spune: „Mă consideraţi un sfânt, dar eu 
am mâncat carne când am fost bolnav.” 

Prin această afirmaţie el realizează un spectacol public 
prin care vrea să le spună oamenilor că el e cu adevărat foarte 
sfânt, iar dacă face o greşeală trebuie să o răscumpere astfel 
încât ei să creadă în continuare că este foarte sfânt. Putem vedea 
astfel cum Francisc deja joacă rolul unui om sfânt care trebuie 
să apară în faţa oamenilor ca pur, pe când un om cu adevărat 
sfânt s-ar pocăi şi ar considera că este cu atât mai bine dacă 
oamenii îl consideră rău. 


Părintele G(herman): Ei bine, cred că acesta un bun 
exemplu: nebunii pentru Hristos fac în general exact contrariul. 
Se comportă nebuneşte pentru a fi smeriţi... 


Părintele S(erafim): Desigur că oamenii care deja 
acceptaseră noile idei despre sfințenie spun „Cât de smerit este 
acest om!”. Dar, în fapt, este vorba despre o smerenie falsă. 
Aceasta nu este smerenie. În realitate, cheia de înţelegere a 
smereniei sale este mândria, pentru că se gândeşte la sine ca la 
un om sfânt. „Nu găsesc în mine niciun păcat pe care să nu-l 
fi ispăşit prin spovedanie sau pocăință. Pentru că Domnul în 
mila Sa mi-a dat darul de a recunoaște limpede în rugăciune 
când nu I-am fost pe plac şi când I-am fost pe plac” afirmă el. 
Ceea ce avem aici este mulțumirea de sine spirituală. „Sunt 
sfânt; am păcătuit, dar m-am răscumpărat pentru aceste 
păcate printr-un anumit număr de penitenţe şi prin faptul că 
m-am târât în fața oamenilor, astfel încât acum ştiu că sunt 
pur.” 

Pentru a observa diferenţele putem compara viața sa cu 
orice viață a unui sfânt ortodox, de pildă cu viaţa Sfântului 
Sisoe. Acesta se pregătea să moară, dar apoi a mai trăit o scurtă 
vreme. Când uceniciii lui l-au întrebat: „De ce te-ai întors?”, el 

le-a răspuns: „Un înger mi-a spus că nu sunt pregătit; trebuie să 
mă pocăiesc şi mai mult”. Despre Sfântul Sisoe se presupunea 
că a dus o viaţă sfântă şi cu toate astea a afirmat: „Am încercat 
toată viața mea să-l fiu pe plac lui Dumnezeu, iar acum la sfârşit 
nu ştiu dacă I-am fost sau nu pe plac”. Iar Francisc ştia că i-a 
plăcut lui Dumnezeu. Acesta este deja duhul fariseilor. 

Pe patul de moarte, Francisc a afirmat: „Acum mă cheamă 
Dumnezeu şi vă iert pe toţi, fraţilor, atât pe cei de aproape, cât 
şi pe cei de departe, de toate greșelile şi răutăţile, şi vă şterg 
păcatele atât cât îmi stă în putere”. El nu era preot, aşa că până 
şi în sensul acesta indirect nu avea niciun fel de putere. Mai 
bine zis, Francisc avea un fel de a-şi atribui o putere a sfinţeniei 
prin care putea ierta păcatele oamenilor - o concepție complet 
neortodoxă. Ultimele sale cuvinte au fost: „Am făcut ceea ce 
a trebuit să fac. Mă întorc la Dumnezeu. Mila Domnului fie 
asupra voastră.” Adică: „Sunt perfect. Am făcut-o, am terminat, 
sunt perfect justificat.” 

Simptomatic pentru tipul acesta de sfințenie este o 
întâmplare din viaţa sa, când i-ar fi apărut Hristos la rugăciune 
şi i-ar fi oferit orice şi-ar fi dorit. Deja suntem în povestirile 
romantice şi în basme: „Pune-ţi trei dorinţe”. 

Familiaritatea aceasta a unui sfânt cu Dumnezeu 
reprezintă o marcă a prelestului, a înşelării duhovniceşti. Fiind 
foarte împovărat de iubirea sa pentru oameni, Francisc a cerut 
o indulgență completă pentru toţi aceia care se spovedesc şi 
vizitează capela sa, aflată în centrul ordinului său. Iar Hristos 
a fost de acord, dar a precizat că Papa trebuie să ratifice acest 
lucru. Papa a făcut asta şi de atunci pe 2 august poţi obține o 
iertare totală a păcatelor dacă te duci la capela sa şi te spovedeşti, 
ceea ce înseamnă că nu trebuie să suporţi consecinţe temporare 
sau temporale pentru păcatele tale. Un întreg nou sistem de 
indulgenţe este deja pus la punct în secolul al XIII-lea. 

Părintele G: În revista pentru copii a Mitropoliei au 
publicat o viaţă a Sfântului Francisc, intitulată „O viaţă tânără”. 
Copii ortodocşi citesc această viața alături de viaţa Sfântului 
Serafim. Pot fi ele unite? 


Părintele S: Dar cea mai izbitoare trăsătură a acestei 
aşa-numite „sfințenii”, în fapt cea mai izbitoare caracteristică 
a înşelării sale, este aceea că L-a urmat pe Hristos doar într-o 
manieră exterioară. Când şi-a strâns primii săi ucenici, la început, 
cred, şapte şi apoi doisprezece, i-a adunat şi i-a trimis doi câte 
doi să răspândească Evanghelia: el a mers în Franţa, pe alţi doi 
i-a trimis în Anglia, în Italia şamd. EI a folosit exact cuvintele 
Evangheliei: vă trimit doi câte doi să propăvăduiţi iertarea 
păcatelor. Mai întâi i-a trimis în ţările creştine şi abia mai târziu 
i-a îndreptat spre țările păgâne, ca şi cum ar propovădui o nouă 
Evanghelie, ca şi cum nu s-ar fi făcut deja acest lucru, ca şi cum 
el ar fi un nou hristos care îşi trimite proprii oameni pentru a 
răspândi Evanghelia. Aceste țări aveau deja episcopii şi preoții 
lor, toată ierarhia, dar el îi trimite în aceste țări care aveau deja 
conducere creştină pentru a predica evanghelia sa. S-au dus într- 
adevăr şi au pus bazele ordinului franciscan. 

Mai mult, chiar înainte de a muri i-a fost adusă pâine. A 
binecuvântat pâinea, a rupt-o şi le-a dat-o ucenicilor săi. Viaţa 
Sfântului Francisc ne spune că a comemorat cina cea de taină pe 
care a luat-o Domnul cu ucenicii săi pentru ultima oară. În felul 
acesta le-a oferit și el o „cină de taină”. 

S-a mai întâmplat ceva foarte interesant cu el în 
momentul când i-au apărut stigmatele, adică urmele rănilor lui 
Hristos, în mâini, pe coastă şi la picioare. Înainte de a se alege 
cu aceste semne - care în Biserica Catolică sunt considerate 
un semn autentic de sfințenie — el s-a rugat să sufere ceea ce 
a suferit Hristos în trup şi în suflet, „ca să simt pe cât îmi este 
cu putinţă în toată ființa mea acea iubire infinită cu care Tu ai 

ars, oh, Fiule al lui Dumnezeu, şi care Te-a făcut să suferi atâtea 
chinuri pentru noi, păcătoşii.” 

Este o insolență, ceva de negăsit la adevărații sfinţi: să 
dorească să aibă însăşi iubirea lui Dumnezeu şi să dorească să 
sufere ceea ce a suferit EI în trupul Său. Aceasta nu este o râvnă 
duhovnicească, ci o căutare a unor senzaţii trupeșşti şi o mare 
mândrie în a dori să simţi ceea ce simte Dumnezeu. Puteţi face 
o comparaţie între episodul acesta şi orice apariţie a lui Hristos 
în fața sfinţilor. I-a apărut, de pildă, Sfântului Serafim de Sarov 
când se afla ca diacon în biserică, deşi Sfântul Serafim nu s-a 
rugat „Arată-mi-Ie!” sau „Fă-mă să simt ceea ce ai simţit Tu!”. Se 
ruga în biserică şi Hristos i-a apărut, dar el nici măcar nu a dorit 
să vorbească despre asta. 

Mai apoi, când Francisc a primit stigmatele, a avut 
viziunea unui serafim cu un Hristos crucificat suprapus peste 
el. Serafimul s-a apropiat şi a început să răspândească raze care 
i-au dat stigmatele. Potrivit vieţii sale, în acel moment Francisc 
s-a simțit complet transformat în lisus, ceea ce reprezintă o 
blasfemie. Aici se găseşte rădăcina întregii spiritualităţi catolice: 
acest sentimentalism, că lisus vine la mine: „Sunt una cu EL, iar 
El este una cu mine”. 'Toate acestea sunt prelest (înșelări). 

Mai târziu, cum era de așteptat, ucenicii săi l-au numit 
„noul Hristos”. Într-una din vieţile sale se spune că - (Sf.) 
Ignatie Briancianinov cita adesea acest pasaj - atunci când a 
murit, Francisc a fost ridicat la ceruri, iar Dumnezeu, care îl 
ţinea în braţe, nu ştia cine este mai mare, Francisc sau Fiul Său. 

Acest tip de sfințenie şi de spiritualitate este deja mult mai 
nociv decât scolasticismul. Poţi avea raționaliști care predau în 
seminarii şi încă să mai păstreze sfințenia, încât să rămâi legat de 
rădăcinile spiritualităţii, însă când însuși criteriul spiritualităţii este 
strâmb, denotând infatuare și mândrie, atunci lucrurile se distrug 
de la rădăcină. Aşadar este clar că tipul acesta de spiritualitate — şi 
trebuie să aveţi în vedere că suntem deja în anul 1200, la 150 de ani 

de la schismă - este atât de diferit de cel răsăritean, încât nu mai 
este posibil un contact. Iată ce numim o persoană înșelată. Ar fi un 
exemplu clasic de om care trăieşte în prelest. 

Este evident că toate acestea au fost strâns legate de 
imaginaţia foarte bogată a lui Francisc. Nu ştim nici măcar 
legile care acţionează în toate aceste domenii, dar este vorba de 
însușiri corupte. Chiar dacă nu este vorba chiar de magie neagră, 
ele sunt foarte legate de tărâmurile întunecate ale psihicului, ca 
atunci când apar morminte şi tot felul de alte imagini. 

Dar lucrurile se înrăutăţesc. Discipolii lui Francisc 
reprezintă un caz interesant deoarece odată cu ei ajungem la 
concluzia logică a acestui nou tip de spiritualitate, a acestui 
nou tip de sfinţenie. Ei observă că a apărut un nou duh în 
lume, o nouă spiritualitate. Unul dintre ei îl numeşte pe 
Francisc chiar „noul Hristos”. 

Astfel, unul dintre discipolii săi, loachim de Fiore, este cel 
care propune pentru prima dată această idee a venirii unei „A 
treia ere, a Duhului Sfânt”, care reprezintă punctul de plecare 
al tuturor filosofiilor moderne ale progresului, chiliasmului 
şi New-Age-ului. El însuşi a primit această revelaţie într-o 
viziune. Nu a fost o descoperire conceptuală. Există o carte 
foarte interesantă, „Meaning in History”, care prezintă filosofia 
istoriei îmbrăţişată de diverse popoare începând din Evul Mediu 
şi până în timpurile moderne. Autorul afirmă următoarele: 

„A existat un moment hotărâtor în istoria bisericii creştine 
când un abate italian, un profet şi un sfânt renumit, un om 
educat în cea mai strictă disciplină a ordinului cistercian, după 
studii și meditații dificile în sălbăticia munţilor din Calabria, a 
primit o revelaţie de Cincizecime (1190 şi 1195).” 


În fapt, el nu era un ucenic autentic al lui Francisc. 
În același timp el „îi arată semnele vremurilor în lumina 


Apocalipsei Sfântului loan”. 

„Când m-am trezit la răsăritul soarelui, am luat 
Apocalipsa Sfântului Ioan. Acolo, dintr-odată, ochii duhului 
mi-au fost izbiți de luciditatea străvederii şi mi-a fost revelată 
împlinirea acestei cărți şi concordanța dintre Vechiul şi Noul 
Testament.” 


Drept urmare, Ioachim de Fiore avea o nouă interpretare 
a ceea ce înseamnă Vechiul şi Noul Testament. 


„Schema generală de interpretare a lui Ioachim de Fiore 
se bazează pe doctrina Treimii. Există tipuri de religii care apar 
în trei epoci şi în care se manifestă succesiv cele trei persoane 
ale Treimii. Prima este a Tatălui, a doua a Fiului, iar a treia a 
Sfântului Duh. (Ultima abia începe acum, i.e., spre sfârșitul 
secolului al XII-lea şi avansează spre eliberarea totală a duhului.) 
Evreii erau robi sub legea lui Dumnezeului Tatăl.” Acesta este 
Vechiul Testament. „Creștinii celei de-a doua perioade erau, deşi 
într-o măsură incompletă, liberi şi duhovniceşti în comparaţie 
cu moralitatea legalistă a primei epoci. În cea de-a treia epocă, 
cuvintele profetice ale Sfântului Pavel, «pentru că în parte 
cunoaştem şi în parte proorocim», vor deveni adevărate. Dar 
când va veni ceea ce e desăvârşit, atunci ceea ce este în parte se va 
desființa. (1 Cor. 13:9-10) 


lar Ioachim afirmă: „Deja putem simţi dezvăluirea 
eliberării finale a Duhului în toată plenitudinea sa. Prima epocă 
a fost inaugurată de Adam în frică şi sub semnul legii. După 
Avraam a dat roade şi s-a împlinit în lisus Hristos. A doua 
epocă a debutat cu Uzia în credință şi smerenie sub semnul 
evangheliei. Începând cu Zaharia, tatăl lui loan Botezătorul, a 
dat roade care se vor pârgui în vremurile viitoare. A treia epocă 
a fost inaugurată de Sfântul Benedict (pentru că era foarte 
orientat spre monahism n.a.) în dragoste şi bucurie sub semnul 

Duhului. Se va sfârşi odată cu reapariţia lui Ilie la sfârşitul 
lumii”. Epocile se suprapun. 


„Prima religie este din punct de vedere istoric o ordine a 
celor căsătoriți”, Vechiul Testament, „care se bazează pe Tatăl; a 
doua este o ordine a preoţilor, care se bazează pe Fiul; a treia este 
o ordine a călugărilor, care se bazează pe Duhul Adevărului. 
Prima epocă este dominată de sudoare şi muncă, a doua de 
învăţare şi disciplină, a treia de cotemplaţie şi slavă... Vremurile 
care au trecut înaintea legii şi sub har au fost la fel de necesare 
ca si epoca care va veni şi care va duce la împlinire aceste epoci 
pregătitoare. Legea fundamentală a istoriei mântuirii este 
progresul continuu de la litera Vechiului şi Noului Testament la 
spirit, în mod analog transformării miraculoase a apei în vin.” 


„Astfel, vremurile care vor veni, ale Duhului Sfânt, sunt 
prefigurate succesiv în prima şi a doua eră a Tatălui și a Fiului, 
care corespund foarte strict. Fiecare personaj şi eveniment 
din Vechiul Testament, dacă este înţeles spiritual, reprezintă 
o promisiune şi un simbol al unui personaj şi eveniment din 
Noul Testament. Această corespondență poate fi citită şi ca 
o succesiune. Anumite evenimente și personaje din Vechiul 
Testament sunt contemporane spiritual cu anumite evenimente 
şi personaje din Noul Testament, prin aceea că au o poziţie și 
o semnificație istorică în acord cu ele. Astfel, de pildă, botezul 
lui loan cu apă reapare întărit în botezul lui Ilie cu foc de către 
Duhul Sfânt, care înghite tot ce este carnal și în literă. Acest 
întreg proces, al unei consummatio progresive, este în acelaşi 
timp un proces continuu de designatio, care invalidează 
promisiunile şi înțelesurile precedente. Perioadele fiecărei religii 
trebuie să fie recunoscute, totuşi, nu prin ani de sine stătători, 
ci prin generaţii care concordă nu prin lungimea lor, ci prin 
numărul lor, fiecare dintre ele având cam 30 de ani. Numărul 

30 nu are o bază naturală, ci spirituală. Se referă la perfecțiunea 
Treimii, a Dumnezeului Tată și la lisus care avea 30 de ani 
când şi-a câştigat primii săi filii spirituales. Potrivit calculelor 
lui Ioachim (bazate în special pe Apocalipsă 11.3 şi 12:6; Matei 
1:17) generaţia sa era a 40-a, iar discipolii săi presupuneau că, 
după încă două generaţii, adică în 1260, se va ajunge la finalul 
lumii. Frederic al II-lea va fi Antihristul, iar frăția franciscană 
va da liderii providenţiali ai noii şi ultimei religii, care va încheia 
istoria prin judecata şi învierea finală. În cadrul timpului istoric, 
scopul şi înţelesul istoriei mântuirii îl reprezintă realizarea fără 
compromisuri a preceptelor şi învățămintelor evanghelice, în 
special Predica de pe Munte.” 


„Ceea ce reprezintă o noutate revoluţionară în concepția 
lui loachim asupra istoriei mântuirii se datorează metodei sale 
profetico-istorice de interpretare alegorică. În măsura în care 
este alegorică şi tipologică, nu reprezintă o noutate, ci doar o 
aplicare coerentă a exegezei patristice tradiționale. Dar această 
exegeză i-a slujit imaginaţiei incredibil de fecunde a lui Ioachim 
nu pentru niște scopuri statice — i.e., morale şi dogmatice - ci 
pentru o înţelegere dinamică a Apocalipsei, printr-o corelație 
esenţială între Scriptură şi istorie şi interpretările lor respective. 
Una trebuie să o explice pe alta dacă, pe de o parte, istoria este cu 
adevărat sfântă şi plină de înţeles religios, şi dacă, pe de altă parte, 
Evanghelia este rotulus in rota sau axa centrală a evenimentelor 
din lume. Admiţând că istoria este o istorie a mântuirii şi istoria 
bisericii este modelul ei, atunci singura cale pentru a o înţelege 
religios sunt Sfintele Scripturi, a căror concordanţă îi dovedeşte 
lui Ioachim nu o doctrină absolută, ci o structură inteligibilă 
a unui proces istoric. Pe baza credinţei simple în caracterul 
revelat al Scripturii, Ioachim a putut desprinde o înţelegere 
strict religioasă a istoriei şi, pe de altă parte, a descoperit în 
istoria actuală prezenţa ascunsă a unor categorii religioase. 

Această încercare de a explica religios istoria şi Apocalipsa 
Sfântului Ioan istoric nu reprezintă nici mai mult nici mai puţin 
decât o elaborare complexă a presupoziţiei creştine că biserica 
este trupul lui Hristos şi, drept urmare, istoria ei este în mod 
intrinsec religioasă şi nu doar un subcapitol al istoriei lumii. 
Din moment ce istoria după Hristos încă se desfăşoară 
şi s-a revelat ca având un sfârşit, împlinirea vremurilor nu va 
mai fi concepută în mod tradițional ca un eveniment unic al 
trecutului, ci ca un eveniment ce trebuie să se întâmple în viitor. 
Din această perspectivă, biserica, de la Hristos şi până astăzi, 
nu reprezintă o fundaţie veşnică, ci o prefigurare imperfectă. 
Astfel, interpretarea istoriei devine în mod necesar profeție, iar 
o înţelegere corectă a trecutului depinde de perspectiva corectă 
asupra viitorului, în care semnificațiile precedente ajung la 
sfârşit. Acest sfârşit nu survine dincolo de timpul istoric, la 
sfârşitul lumii, ci în ultima epocă istorică. Schema eshatologică 
a lui Ioachim constă nu într-un mileniu simplu şi nici într-o 
simplă aşteptare a sfârşitului lumii, ci într-un eshaton cu două 
etape: o ultimă fază istorică a istoriei mântuirii, care precede 
eshatonul transcendent al noii ere, inaugurată de a doua venire 
a lui Hristos. Împărăţia Duhului este ultima revelaţie în timp a 
scopului lui Dumnezeu pentru oameni. Pe cale de consecinţă, 
instituția papalității şi ierarhia bisericească sunt limitate la 
a doua epocă, ceea ce implică o revizuire radicală a doctrinei 
catolice a succesiunii de la Sfântul Petru până la sfârşitul lumii. 
Biserica existentă, deşi fondată de Hristos, va trebui să se supună 
bisericii care va veni, a Spiritului, atunci când istoria mântuirii 
va atinge plenitudinea sa. Această ultimă tranziție implică, de 
asemenea, abolirea predicilor şi tainelor, puterea mediatoare 
devenind depăşită atunci când ordinea spirituală va fi realizată, 
şi în care cunoaşterea lui Dumnezeu va fi prin vedere directă 
şi contemplaţie. Semnificaţia reală a tainelor nu este, după 
cum credea Augustin, aceea a unei realități transcendente, ci 

o indicație a unei potenţialități care se realizează în cadrul 
istoriei.” 


„Făcând parte din a doua epocă, Ioachim nu a tras 
niciun fel de concluzii revoluționare din viziunea sa istorico- 
eshatologică. Nu a criticat biserica vremurilor sale, iar 
interpretarea sa a îngerului Apocalipsei (Apoc.7:2) şi a novus 
dux (noului lider), menit să reînvie religia creştină, nu însemna 
că dorea o reorganizare revoluţionară a instituţiilor şi tainelor 
existente. Pentru el nu însemna altceva decât că va apărea un 
lider mesianic, indiferent cine va fi el, care va aduce o renaștere 
spirituală de dragul Împărăției lui Hristos, revelând, dar nu 
abolind, ceea ce a fost ascuns până acum în personajele şi tainele 
importante. Concluziile revoluționare au fost desprinse mai 
târziu de cei din secolul al XIII-lea şi al XIV-lea, de Spiritualii 
Franciscani, care au văzut în Ioachim un nou Ioan Botezătorul, 
care îl încununa pe Sfântul Francisc ca pe novus dux al ultimei 
religii, chiar ca pe noul Hristos. Pentru ei biserica oficială 
ajunsese într-adevăr la final. Respingând distincţiile mediatoare 
între preceptele stricte şi recomandările flexibile, ei au făcut 
o încercare radicală de a trăi o viaţă creştină într-o modestie 
şi sărăcie absolută, să transforme biserica într-o comunitate 
a Duhului Sfânt, fără papă, fără ierarhie clericală, fără taine, 
fără Sfânta Scriptură şi teologie. Regula Sfântului Francisc 
era pentru ei chintesența evanghelică. Motivația principală a 
mişcării lor era, la fel ca şi în cazul lui Ioachim, intensitatea 
aşteptării eshatologice, care îşi avea originea, la rândul ei, 
în corupția epocii în care trăiau. Criteriul prin care judecau 
corupţia vremurilor lor şi înstrăinarea de Evanghelie era viața 
Sfântului Francisc. Şi, din moment ce Ioachim deja se aștepta ca 
peste două generaţii să aibă loc lupta dintre puterile spirituale 
şi cele ale răului, ucenicii săi puteau să vadă şi mai categoric în 
împărat pe Antihrist - în cele din urmă, totuşi, un instrument 

al providenţei pentru pedepsirea unei biserici anti-creştine care 
împiedica renașterea sa prin persecuția adevăraţilor urmaşi ai 
lui Hristos.” 


„„„ oameni, aceşti oameni se află pe un plan foarte înalt, ei 
se crucifică şi se nevoiesc foarte tare. Francisc nu a vorbit foarte 
mult despre asta. 

Cum se face că apare acolo ideea unei a Treia Epoci? 
Evident, odată cu venirea lui Hristos, apare ceva nou în lume. 
Întreaga istorie a lumii este împărțită în două epoci: înainte şi 
după Hristos, pregătirea pentru Hristos şi desăvârşirea. Odată, 
însă, ce se pierde înțelegerea creştină a duhului lui Hristos - 
creştinismul ca pregătire pentru viața de apoi - atunci această 
noutate îl lasă pe om liber să speculeze. 

Observăm cum scolasticii gândesc doar în funcţie de ceea 
ce le spune logica lor. Din momentul în care începi să speculezi 
cu ideea de noutate, începi să spui: „De ce nu am avea ceva nou? 
Creștinismul însuşi devine astfel rânced. Călugării noştri au 
devenit corupți.” Împotriva acestor lucruri s-a ridicat Francisc. 
Dorea să trăiască o sărăcie mai curată. Drept urmare, odată ce 
din însăşi ideea de creştinism a fost îndepărtată ideea de tradiție 
creştină, în mod logic a apărut ideea unui „nou” creştinism, o 
înflorire nouă a înțelepciunii, a spiritualităţii şi, în fapt, o nouă 
revelaţie. Trebuie să o repetăm: acesta este „Marele Inchizitor” 
al lui Dostoievski, construcţia unui creştinism mai bun decât a 
fost creştinismul. 

Şi desigur că de aici provin protestantismul şi toate 
sectele de astăzi. Sursa credinţei nu mai este tradiția ortodoxă, 
care s-a pierdut, ci fie rațiunea, fie viziunile. În acea epocă apar 
noile ordine în Biserica Catolică: dominicanii, franciscanii şi 
toţi ceilalţi, şi chiar şi ideea că aceasta reprezintă calea firească. 

Cele două personaje pe care le-am discutat, Francisc şi 
Ioachim, vor fi foarte influente mai târziu. Oamenii se vor tot 

întoarce la ideile lor, deoarece acolo se găseşte fermentul pentru 
epoca modernă. 

Există câteva alte idei, mai puţin importante, dar care 
relevă o perspectivă foarte caracteristică pentru Evul Mediu. 

Am uitat să precizez despre Ioachim că el sublinia 
că Împărăţia Spiritului este ultima revelaţie, adică mileniul 
sau chiliasmul, de unde aşteptarea chiliastă. Şi chiar a folosit 
expresia „Biserica Spiritului care va veni”. 

Când ne uităm la arta medievală observăm ceva foarte 
interesant. Deşi iconografia şi stilul iconografic nu s-au dezvoltat 
complet în Apus, acest lucru s-a întâmplat totuşi în Italia. Acolo 
exista o tradiţie iconografică şi multe biserici din Ravenna şi din 
alte locuri erau pictate în tradiția iconografică bizantină. Dar în 
Evul Mediu, orice rămăşiţă de tradiţie care s-a mai păstrat în 
Italia a început să fie alterată. 

Vedem deja acest lucru la un pictor considerat a fi încă 
foarte tributar tradiţiei bizantine, şi anume Duccio, care a trăit 
la un secol după Francisc, la sfârșitul secolului al XIII-lea. În 
tablourile sale Hristos arată foarte plăcut - liniștit şi calm, o 
evidentă influenţă bizantină. Însă deja acolo se pot observa 
figuri în care s-a introdus o notă umană. Sunt desenate foarte 
plăcut din punct de vedere psihologic, dar ele sunt plăcute prin 
comparaţie cu, ştiţi voi, toate crucificările sângeroase şi celelalte 
lucruri cunoscute. 

Tabloul arată foarte liniştit şi calm, ca și cum ar fi ceva 
bizantin. Dar Duccio a pictat înainte de marea schimbare. Mai 
sunt două tablouri relevante de-ale sale, „Crucificarea” şi „Maica 
Domnului cu Pruncul”. Dacă priveşte la ele deja poți observa că 
feţele îngerilor sunt de oameni, nu de heruvimi. Nu au devenit 
decadenţi încă, dar sunt figuri de oameni care au trăsături 
psihologice foarte definite. Poate că a avut un model uman după 
care le-a pictat. Şi se poate observa tot acest interes uman. Oamenii 
se uită diferit, triști, în toate direcţiile. Se pierde deja modelul 

şi tipul de iconografie tradițională şi apare un nou principiu. 
Următorul pictor despre care vom discuta, Giotto, a fost 
contemporan cu Duccio, şi el este foarte caracteristic pentru acea 
perioadă. De asemenea, el a fost strâns legat de Francisc, deoarece 
a primit însărcinarea să-i picteze viaţa pe pereţii bisericii din 
Assisi. Începând cu Giotto însă, după cum s-a exprimat un istoric, 
„pictura nu mai reprezintă un ecou al tradiţiei, ci s-a ridicat dintr- 
odată la demnitatea invenţiei... Arta nu mai lucrează acum după 
modele convenţionale, abstracte şi ideale. Modelele sale urmau să 
fie realitățile naturii... Reprezentarea vieții reale urma să devină 
obiectul întregii picturi.” Din acest motiv s-a considerat că este 
vorba de o revoluţie artistică şi este foarte simptomatic că noul 
sfânt, noul tip de sfânt are deja un alt tip de icoană, care nu mai 
este o icoană, ci o pictură religioasă. Este o iconografie falsă. Un 
fals sfânt dă naştere unei iconografii false. 

Giotto aduce multe elemente din viaţa cotidiană, iar 
acesta reprezintă începutul acelei tendinţe care se poate vedea 
mai ales în Renaștere, cu tablouri cu scene neobişnuite din viaţa 
cotidiană. Poţi vedea chiar o crucificare a lui Hristos în centrul 
Bolognei şi altele de felul acesta. Dar se poate sesiza din aceste 
picturi ale lui Giotto cât de multe s-a îndepărtat chiar şi de 
Duccio. Iată aici o pictură intitulată „Jelirea lui Hristos”. Dacă 
vă uitaţi la detalii veţi vedea că fețele sunt foarte... 


Pr. G: Rele. 


Pr. S: Într-un fel rele şi foarte stranii. Este încă o pictură 
religioasă, recognoscibilă ca atare, dar deja tabloul arată foarte 
ciudat, fără legătură cu stilul iconografic. Iar Francisc primeşte 
stigmatele, deja se află într-un soi de înşelare, iar aici, în tablou, 
vedeţi viziunea pe care a obținut-o direct de la el. 


Pr. G: Este demonică. 

Pr. S: Hristos pe serafim, este ceva ciudat, demonic, o 
icoană a lui Francisc. Iar asta survine în același timp. Puteţi 
vedea deja toate aceste figuri diferite, pentru că el încearcă în 
mod evident să surprindă aspectul psihologic... 


Pr. G: pământesc. 


Pr. S:... aspectul pământesc al acestor oameni. Hristos este 
în mod clar încă Hristos, dar toți ceilalți oameni dimprejurul 
său, cu acele patimi, aceşti... 


Pr. G: Nu sunt icoane. 

Un student: Mai există o rămășiță aici pentru că se pot 
sesiza cele trei stele pe Maica Domnului, încă mai există ceva 
care pluteşte. 


Pr. S: Dar vă vom arăta într-o altă conferință mai târziu 
ce s-a întâmplat în Renaștere, când arta a rămas complet fără 
busolă. Puteţi vedea deja aici motivul pentru care - şi cum - 
şi-a pierdut busola. Elementele pitoreşti ciudate încep să-şi facă 
apariţia şi însăşi ideea de icoană a unui sfânt aşa cum se găseşte 
el în rai se pierde. În loc de asta, sfântul este prezentat aici pe 
pământ ca o figură pământească. Încep să apară tot felul de 
lucruri pământeşti, iar în Renaştere vom vedea că până şi arta 
religioasă devine un vehicul pentru o cu totul altă religie. 


Politica 


Un ultim aspect la care ne vom referi în trecere îl 
reprezintă domeniul politic. Ideea unui imperiu bizantin s-a 
pierdut. Ce este imperiul? Imperiul nu este un soi de instituţie 
mistică, ci mai degrabă o instituţie politică prin care s-a reuşit 

în mod providenţial răspândirea creştinismului. Odată ce 
imperiul a fost botezat şi a devenit creştin, împăratul trebuie 
să protejeze religia pentru poporul său şi să fie primul exemplu 
de viață creștinească. Astfel instituţiile au fost şi ele creștinate. 

În lumea aceasta nu poate exista vreodată o societate 
creştină perfectă şi nu a existat ideea romantică de a face pe 
pământ o societate perfectă. Mai degrabă acesta a fost un ideal 
ceresc pe care tot ce era pământesc trebuia să-l reflecte. Dar 
acest ideal s-a pierdut complet în Apus, unde au existat, desigur, 
imitații politice. 

În primul rând, în anii 800 a existat imperiul rival al lui 
Carol cel Mare, creat din capul locului ca să fie un rival pentru 
Bizanţ. Papa l-a ales deliberat pe Carol cel Mare în defavoarea 
(Sfintei) Irina Ateniana, care era în favoarea icoanelor, spre 
deosebire de Carol care era iconoclast şi pe deasupra mai 
susținea şi filioque. Deja putem observa ceva foarte putred, 
mai ales că acest imperiu este cel care a dat naştere în Occident 
Sfântului Imperiu Roman. 

În legătură cu acest aspect, Kireevski observă că „avem 
o Sfântă Rusie, deoarece există oameni sfinţi în ea, dar sfântul 
Imperiu Roman era sfânt prin el însuşi, şi nu era vorba de oameni 
sfinţi, fie ei sfinți împărați sau oameni sfinţi. Era considerat sfânt 
deoarece instituţia însăşi era considerată a fi sfântă.” Aceasta 
este o încercare, care va reveni mult mai puternic mai târziu, de 
a sanctifica lumea. O instituție pământească era concepută ca 
fiind sfântă. 

Aproximativ în aceeaşi perioadă, efectul şi obiectivul 
Cruciadelor, deşi aveau la prima vedere scopul de a elibera 
Răsăritul de păgâni, erau practic de a supune Imperiul Bizantin 
şi de a realiza unirea cu Papa. 

Dar cea mai profundă idee politică a întregului Ev Mediu 
a fost ideea papalității, sau mai precis monarhia universală a 
Papei. Înainte de schismă, undeva între secolele al VIII-lea și al 

X-lea a circulat acest document fals, „Donaţia lui Constantin”, 
care susținea că împăratul Constantin i-a cedat autoritatea 
temporală Papei. 

Acest document a fost inventat probabil din cauza 
faptului că Papa era deja văzut ca un personaj politic. Dar 
rezultatul a fost că Papa însuși a început să fie perceput ca o 
autoritate temporală şi un fel de împărat în Apus, în parte şi 
din cauza faptului că aici imperiul fusese întotdeauna foarte 
slab. Aşa că autoritatea politică principală în Occident a fost, 
în fapt, Papa. Avem chiar şi teoriile unor gânditori medievali 
care afirmă că tot pământul din lume aparține Papei. EI îl oferă 
oamenilor exact ca în sistemul feudal. În teorie el stăpâneşte 
lumea şi pământul, nu doar domeniul spiritual. 

Apogeul acestui curent de gândire a avut loc în anul 
aniversar 1300. Şi anul acesta (1975) este un an aniversar la 
Roma. În anul 1300 a fost un an aniversar, iar Papa Bonifaciu 
al VIII-lea s-a așezat pe tronul lui Constantin, s-a împodobit cu 
sabia, coroana şi sceptrul şi a strigat: „Eu sunt Cezar! Eu sunt 
împărat!” Nu a fost o întâmplare, ci un simptom a ceva extrem 
de profund care curge în întreaga gândire modernă, şi anume 
căutarea unui monarh universal, a Antihristului. 

Drept concluzie, putem spune că acest duh care străbate 
pictura, politica, teologia, filosofia şi spiritualitatea este un duh 
lumesc, al înșelării, al prelestului. Este un duh al începutului 
tuturor acelor lucruri care ni se par atât de ciudate astăzi la 
sfinții apuseni, aşa numiții „sfinți” postschismă. Fanteziile 
neîntemeiate, dulcegăriile şi tot acel sentimentalism, imagini... 


Pr. G: Lumeşti. 
Pr. S: ... care aparţin lumii, în care imaginaţia religioasă 
se întreţese cu interesele lumești. Iar toate acestea fac ca ruptura 


dintre Est şi Vest care a început deja în timpul lui Fotie şi a 

lui Carol cel Mare, să devină acum definitivă. Astfel, noi nu 
ne putem întoarce pentru a ne uni cu această biserică fără ca 
ea să se curăţească în profunzime. Dar cum ar putea să facă 
acest lucru când concepţiile greşite sunt atât de înrădăcinate în 
mentalitatea ei şi în care însăşi ideea despre ce este un sfânt este 
greşită?! 

În acest început de modernitate, în secolul al XIII- 
lea, găsim toate semințele mentalității moderne. Iar istoria 
modernă înfloreşte logic din aceste seminţe. În esență, ea poate 
fi rezumată ca o căutare a unui nou creştinism, mai bun decât 
Ortodoxia, mai bun decât creştinismul Sfinţilor Părinţi pe care 
ni l-a dat Hristos. 

Mai târziu, acesta va lua forme care trec prin ateism şi prin 
tot felul de credinţe neobişnuite, dar în esență rămâne aceeaşi 
căutare, iar sfârşitul lumii va fi creştin, deoarece Antihristul le 
va da lor o nouă religie, ceva ce nu va fi ceva străin de creştinism. 
Nu va fi un fel de păgânism, ci va fi ceva pe care toată lumea îl 
va accepta drept creştinism, dar va fi anti-creştin. Un înlocuitor 
pentru creştinism care neagă tocmai esența creştinismului. 

Şi acesta este motivul pentru care istoria principală a 
revoltei împotriva lui Hristos nu este cu nimic mai prejos 
decât apostazia de care vorbeşte Sf. Pavel. Nu va fi prin 
mijloacele persecuției, cum s-a întâmplat la începuturi, ci 
prin preluarea creştinismului şi modificarea lui astfel încât 
nu va mai fi creştinism. Din acest motiv numim „dezvăluirea 
tainei fărădelegii” evenimentul ce pregăteşte venirea lui 
Antihrist. 

Mai târziu vom vedea unele dintre aceste teme centrale ale 
întregii istorii moderne, care nu apar atât de bine conturate în 
unele epoci. O astfel de temă este căutarea monarhiei universale, 
a împăratului lumii, legată strâns de ideea papalității. O altă 
idee este cea a sanctificării lumii, a divinizării ei. Apoi este ideea 
chiliastă, conform căreia lumea aceasta atinge o semnificație 

spirituală: Sfântul Imperiul Roman, Francisc cu sentimentul 
său că aparține divinității. 

Şi cea de-a treia şi cea mai evidentă transformare este 
aceea că omul Îl înlocuieşte pe Dumnezeu în calitate de criteriu 
al Adevărului. Acum este vorba de sentimentele sale, de logica 
sa, etc. Ulterior, vom vedea cum şi până la ce limite va ajunge 
acest curent de gândire în Renaştere, pentru ca mai târziu 
să avem o întreagă religie a omului. Dar deja în aceste epoci 
timpurii omul se aşază pe sine deasupra tradiției, deasupra 
divinului. Francisc se plasează pe sine chiar lângă Hristos, se 
transformă în Hristos. 

Toate acestea reprezintă o pregătire pentru următoarea 
conferință, unde vom analiza ceea ce s-a întâmplat în perioada 
Renaşterii şi în cea a Reformei, când, spre deosebire de secolul 
al XIII-lea, considerat de umaniștii catolici de astăzi ca fiind 
vârful, efectiv apogeul creştinismului din Apus, se produce o 
îndepărtare de la el. Vedem că Renaşterea şi Reforma nu fac 
altceva decât să decurgă logic din aceeași apostazie, care a 
început cu această nouă spiritualitate, din secolul al XIII-lea. 

Viaţa Sfântului Pavel de Obnora, pe care tocmai am 
ascultat-o, ne oferă o privire spre o civilizaţie aflată exact la 
polul opus civilizaţiei pe care o studiem acum, adică civilizaţia 
apuseană după schismă, începând cu Evul mediu. 

În civilizațiile ortodoxe tradiționale, cum a fost Rusia, 
evenimente foarte asemănătoare se repetă. Vin invazii barbare, 
mănăstirile sunt devastate, uneori viața monastică înflorește, 
alteori decade, după care înfloreşte din nou. Se ridică sfinţi, 
diavolul atacă neîntrerupt, vin invazii din exterior. Toate acestea 
survin fără să strice armonia şi echilibrul de bază al civilizaţiei. 
La fel au stat lucrurile şi în Bizanţ, la fel şi în Apus, înainte de 
schismă. 

Nu există nimic ce putem numi „nou”, deoarece, odată 
ce s-a impus creştinismul, odată ce a venit Hristos şi a fondat 
Biserica Sa, nu mai există nimic care să poată fi nou. Există doar 
pregătirea pentru sfârşitul lumii, pentru că oamenii care sunt 
pătrunşi de principiile tradiției ortodoxe nu mai aşteaptă nimic 
nou în această lume. 

Pe de altă parte, așa cum am văzut deja în ultima lecţie, în 
Apus, odată cu Evul Mediu târziu, cu scolasticismul, cu Francisc 
de Assisi, cu Ioachim de Fiore, cu influența romantismului în 
religie, cu noile idei politice, apare şi ideea că deja se întâmplă 
ceva nou. Se lucrează la îmbunătăţirea creştinismului. Apare o 

căutare pentru un fel de „creştinism nou”, deşi nu se foloseşte 
încă acest concept. 

Accentul acesta devine mai apăsat în perioada pe care o 
studiem acum, în Renaștere, epoca care urmează Evului Mediu, 
în linii mari anii 1300-1600. Vom descoperi în această perioadă 
că ceea ce a început fragmentar în Evul Mediu cunoaște deja 
o răspândire puternică. Şi se întâmplă lucruri complet noi în 
istoria omenirii; sau dacă au mai existat înainte, acum sunt duse 
la un cu totul alt nivel. 

Obiectivul acestor lecţii este, repet, de a înţelege motivul 
pentru care lumea arată astfel astăzi, de a vedea influențele 
care ne-au format minţile, de a studia dezvoltarea mentalității 
moderne. De asemenea, scopul este ca prin acest curs să 
putem fi ortodocşi, ridicându-ne împotriva tuturor ideilor 
şi influențelor false care au acţionat asupra noastră, pentru a 
vedea care este adevărata mentalitate şi învățătură ortodoxă. 

Din păcate, sfârşitul erei moderne, care a debutat cu 
schisma, a produs o generaţie de oameni complet ignoranți față 
de trecut. O persoană care nu îşi cunoaşte trecutul devine foarte 
uşor victima mediului său, care se bazează în cazul nostru pe o 
filosofie anti-creştină. Ajunge astfel prin tot ceea îl înconjoară 
în această viață. Din acest motiv, noi încercăm să înţelegem 
lucrurile din jurul nostru dintr-un punct de vedere filosofic 
mai profund, astfel încât până și muzica din supermarket să 
devină ceva filosofic. În cazul acesta concret, în spatele muzicii 
se găseşte o încercare de a ne stârni un anumit sentiment, care 
ne îndepărtează de Hristos. 

Aşadar, scopul acestui studiu este o auto-apărare 
ortodoxă. Întregul curs reprezintă o noutate, prin aceea că 
este o examinare a istoriei moderne din punctul de vedere 
al Ortodoxiei. Toate cărţile de istorie sunt scrise din cu totul 
alte puncte de vedere. Fie încep cu ideea că a existat un Ev 
Întunecat după care a urmat epoca modernă „iluminată”, totul 

fiind criticat din punctul de vedere al perspectivei moderne, 
ştiinţifice şi iluministe. Sau există o altă şcoală de gândire care 
susține că standardul îl reprezintă creştinismul catolic, iar 
secolul al XIII-lea înseamnă apogeul istoriei, după care totul 
reprezintă o cădere. Mai există şi alte puncte de vedere. 

Perspectiva noastră, însă, este ortodoxă. Şi din punct de 
vedere ortodox, trebuie să spunem că Renașterea este, în fapt, 
mult mai puţin relevantă decât Evul Mediu. 

În timpul Renaşterii asistăm la cele mai spectaculoase 
schimbări şi deosebiri față de vechiul creștinism. Dar marile 
schimbări care au condus la Renaștere şi apoi la fenomenul 
modern, au avut loc, așa cum am văzut în ultimul curs, în 
perioada imediat următoare după schismă. 

După această perioadă medievală, toate celelalte 
evenimente se înlănțuie, pornind de la prima schimbare, 
într-un lanţ logic. Odată ce a fost părăsită Ortodoxia, nu mai 
există nimic altceva decât desfăşurarea noilor principii care 
apar. Toate principiile care îşi au originea în Evul Mediu vor fi 
dezvoltate până în prezent. Din acest punct de vedere, forțele 
care modelează istoria astăzi sunt aceleaşi ca în secolul al XIII- 
lea, doar că astăzi se găsesc într-o formă avansată. 

Perioada carea urmat Evului Mediu se numeşte Renaștere 
şi indică o naştere din nou a antichităţii. Este epoca aşa-zisului 
umanism şi este deja foarte clar care este fundamentul acestei 
noi epoci. 

Am văzut că perioada Evului Mediu a fost dominată 
de scolasticism. Rațiunea a devenit autonomă și a fost plasată 
deasupra credinţei. lar această rațiune, după cum a observat 
foarte bine Kireevski în secolul al XIX-lea, când a criticat Apusul 
din punct de vedere ortodox, s-a întors foarte rapid împotriva 
creştinismului. La început se presupunea că era slujnica 
credinţei şi că servea creştinismului prin aceea că demonstra 
dogmele de credință şi multe alte lucruri bazate pe autoritate: 

autoritatea Scripturilor, a unora dintre Părinţii timpurii, în 
special Augustin. 

În perioada Renaşterii, această rațiune s-a întors 
împotriva religiei. Dacă rațiunea este autonomă, atunci ea este 
capabilă să îşi dezvolte propriile principii. Nu există nici un 
motiv pentru care ar trebui să fie limitată de un conţinut religios. 
De asemenea, am văzut în Evul Mediu că marile schimbări — 
Francisc şi Ioachim - erau foarte monastice şi orientate spre 
ascetism. În Renaştere a apărut o reacție vehementă împotriva 
acestui curent. Contextul în care au apărut aceste noi idei s-a 
schimbat. Drept urmare, oamenii nu mai erau interesaţi nici 
de monahism, nici ca rațiunea să slujească teologiei. Așadar, 
vedem în această perioadă că ideea monastică şi ascetică apar 
într-o lumină foarte negativă, deoarece s-a redeşteptat interesul 
pentru lume. 

Astfel, este firesc ca în această perioadă din istoria 
Occidentului omul să se fi îndepărtat de Biserică şi să se uite la 
Grecia şi Roma păgână, ale căror monumente se găseau peste 
tot în Apus, dar mai ales în Italia. Un autor chiar a afirmat 
că, în această epocă, Grecia şi Roma păgână s-au răzbunat 
pe creştinism, deoarece au fost răsturnate de acesta. Vechea 
civilizaţie păgână care prețuia înainte de orice omul, a fost 
mai întâi răsturnată de creştinism, iar acum, când raţiunea s-a 
ridicat împotriva creştinismului, acest păgânism vechi, unindu- 
se cu rațiunea, s-a răzbunat. La rândul său, acest păgânism a dat 
un mare impuls idealului de secularism complet. 

Aşadar, idealul Renaşterii reprezintă un ideal al omului 
natural şi al unei religii naturale inteligibilă rațiunii fără niciun 
fel de revelaţie specială. Unul dintre marii umaniști ai nordului, 
Erasmus, a descoperit în Grecia ceea ce el a numit filosofia lui 
Hristos. Referindu-se la vechii greci scria: „Când citesc anumite 
fragmente din aceşti oameni înţelepţi, cu greu mă pot abţine să 
nu spun: «Sfinte Socrate, roagă-te pentru mine! »” Bineînţeles 

că cel mai probabil el nu se ruga la sfinți şi nu s-a rugat nici la 
Socrate. Ceea ce vrea să spună el este următorul lucru: acești 
păgâni încep să ia locul sfinţilor. 

În această epocă a fost descoperit omul şi a izbucnit 
un interes pentru individ. Există o carte foarte bună 
despre Renaşterea din Italia, scrisă de Jacob Burckhardt, 
un cercetător din secolul al XIX-lea. Apropo, există câțiva 
cercetători foarte buni în secolul al XIX-lea şi la începutul 
secolului XX, care au studiat în profunzime subiectele, 
lucru care se întâmplă astăzi foarte rar. Chiar şi atunci 
când perspectiva lor este de regulă agnostică, sau chiar atee, 
datorită faptului că sunt atât de scrupuloşi cu subiectul lor, 
cititorul poate înţelege ce s-a întâmplat de fapt. Burckhardt 
discută multe dintre ideile care erau prevalente în Italia 
acelei perioade, care a fost primul loc al Renaşterii, şi care 
s-au răspândit mai apoi în Nord. 


Celebritatea 


El are un capitol despre ideea modernă de celebritate, care 
a apărut pentru prima dată în această perioadă, după antichitate. 
Burckhardt observă, înainte de toate, că până şi Dante, care are 
ceva în comun cu Evul Mediu, este prima persoană aflată în 
mod vizibil în căutarea celebrităţii. 


„El a căutat laurii poetului cu toată puterea sufletului său. 
Ca publicist şi om de litere, a pus accentul pe faptul că ceea ce 
făcea el era ceva nou și că îşi dorea nu doar să fie primul în 
domeniul său, ci să şi fie apreciat astfel”. Mai târziu a apărut 
cineva mai bătrân decât el, Albertinus Mussattus sau Mussatus, 
care a fost încoronat poet la Padova de către episcop şi de către 
rector. „EI s-a bucurat de o faimă care semăna aproape cu o 


7O 


Renaşterea 


deificare. În fiecare zi de Crăciun, profesorii şi studenţii de la 
universitate veneau într-o procesiune solemnă în fața casei lui 
cu flaşnete şi, după câte se pare, cu lumânări arzând, pentru 
a-i aduce omagii şi cadouri. Reputația sa s-a menţinut până în 
1318, când a picat în dizgrație...” 


„Această adulaţie, care era oferită odată doar sfinţilor 
şi eroilor, i-a fost oferită lui Pertrarca, care mai târziu, în anii 
de senectute, s-a convins că era ceva prostesc şi aducător de 
necazuri.” 


Este limpede că avem în față cel mai de jos nivel al 
secularismului, dorinţa de a fi idolatrizat acum şi comemorat 
de posteritate... 


„În mijlocul tuturor acestor pregătiri exterioare pentru 
a câştiga şi a păstra faima, când şi când cortina este dată la o 
parte şi putem vedea dovezile înfricoşătoare ale unei ambiţii 
şi însetări după măreție, indiferent de mijloace şi consecinţe. 
Astfel, în prefața la istoria Florenței, Machiavelli îi condamnă 
pe predecesorii săi, Leonardo Arentino şi Poggio, pentru 
scrupulele lor delicate față de partidele politice din oraş: «Au 
greşit imens şi au dovedit că înţeleg prea puţin din ambiția 
oamenilor şi din dorința de a-şi duce numele mai departe. Câţi 
oameni care nu s-ar putea distinge prin nimic de laudă încearcă 
să devină faimoşi prin fapte infame! Acei scriitori nu au luat 
în considerare faptul că acţiuni care sunt măreţe în sine, cum 
este cazul faptelor întreprinse de conducători şi de state, par 
întotdeauna să aducă mai multă glorie decât reproşuri, indiferent 
în ce constau ele și indiferent ce consecințe decurg din ele». În 
mai mult de una dintre acţiunile remarcabile şi înfricoşătoare, 
motivul identificat de scriitorii serioşi îl reprezintă dorința 
arzătoare de a realiza ceva măreț şi memorabil. Motivul nu 

este doar un caz extrem de vanitate obişnuită, ci un element 
demonic...” 


Aşa se exprimă un scriitor agnostic, care înţelege prin 
demonic ceva care nu poate fi inteligibil în termeni de motivații 
umane. 

„+... un element demonic, care implică o renunțare la 
voința proprie, utilizarea oricăror mijloace, indiferent cât de 
abjecte şi o indiferenţă chiar faţă de reuşita însăşi. În acest sens, 
de pildă, s-a gândit Machiavelli la personajul Stefano Porcaro. 
Căutarea celebrităţii a reprezentat motivaţia din spatele uciderii 
lui Galeazzo Maria Sforza şi a ducelui Alessandro de Florența 
de către Lorenzino de Medici, conform lui Varchi însuși.” 


Ştim desigur câte ceva despre istoria principatelor italiene 
din această perioadă cu faimoşii De Medici care au dat inclusiv 
papi şi care se otrăveau unii pe alţii şi ucideau membrii altor 
familii. Existau pe atunci nişte rivalități înspăimântătoare. A 
existat chiar un anume Lorenzino care se lăuda cu „o faptă a 
cărei noutate va face uitată dizgraţia în care se găsea”, pentru că 
el se afla pe atunci în dizgrație. „Şi Lorenzino a sfârşit prin a-şi 
ucide neamurile şi prințul. Acestea erau trăsăturile unei epoci 
de patimi şi forțe suprasolicitate şi deznădăjduite.” 

La rândul nostru vedem în vremurile contemporane 
oameni care asasinează preşedinţi. Nu au reușit în viață, dar 
vor cumva să se facă şi ei cunoscuţi, chiar dacă pentru asta 
trebuie să meargă la închisoare sau să fie omorâţi. Ceea ce îi 
mişcă este gândul de a deveni cumva nemuritori, fie şi printr-o 
faptă mârşavă. Vor ca lumea să-şi aducă aminte de ei, pentru că 
ei nu mai cred în nemurirea sufletului. 

Dar această atitudine, în care îţi slăveșşti sinele şi care 
apare de asemenea pregnant şi în viața lui Benvenuto Cellini, 
un aventurier care cutreieră de colo până colo pentru a deveni 

celebru, vine direct din Evul Mediu. Provine din ceea ce am 
descris în ultimul curs: preocuparea lui Francisc de Assisi cu 
sine însuşi, cu automulţumirea sa, cu acel soi de demonstraţie 
teatrală a gradului de sfințenie pe care l-a atins. Odată ce duhul 
vremurilor s-a schimbat, același motiv s-a strâmbat într-o 
preocupare lumească şi a devenit o preamărire de sine extrem 
de vulgară. 

Ne aflăm la o distanţă foarte mare de Ortodoxie, unde 
chiar şi pictorii de icoane nu îşi semnează, de regulă, lucrările. 
Iar asta nu este o chestiune de anonimitate, deoarece găsim 
uneori în cântările Bisericii referințe la persoanele care au scris 
ceva: „Aceasta a fost scrisă de un anume Gherman Monahul” 
sau ceva asemănător. Ideea este că în Ortodoxie lipseşte dorința 
creatorilor de a fi cunoscuţi ca mari poeţi, mari scriitori, mari 
pictori de icoane care își semnează lucrările, pentru a-şi uimi 
contemporanii. Creatorul se integrează în tradiţie şi o duce mai 
departe aşa cum a fost şi înainte. 

În Renaștere a apărut această dorinţă, ca fiecare artist 
să-şi facă un nume pentru sine. Tendinţa aceasta a căpătat în 
secolul XX accente caraghioase. După cum putem vedea astăzi, 
majoritatea acestor artişti nu au nicio înzestrare. Ei cred că dacă 
împrăștie vopsea pe pânză, cât mai violent cu putință, vor reuşi 
să devină cineva. 

Este ceva foarte adânc, deoarece are un strat profund 
filosofic şi chiar teologic. În viziunea ortodoxă tradiţională 
asupra lumii se începe cu revelaţia, cu tradiţia care ne-a fost 
înmânată de Părinţi şi, în esenţă, de Dumnezeu. Dacă întrebi 
pe cineva cum ştie ceva, el va spune: „Ştiu deoarece aşa a făcut 
lucrurile Dumnezeu, aşa ni le-au lăsat nouă Sfinţii Părinţi, aşa 
spune Sfânta Scriptură, iar aceasta este autoritatea.” 

În noua epocă există o dorință de a face altceva, de găsi o 
nouă idee de certitudine. Astfel, la puţină vreme după această 
perioadă renascentistă, apare Descartes, care este primul filosof 

modern. EI îşi bazează întreaga filosofie pe un singur postulat: 
„Gândesc, deci exist”. Toate lucrurile pe care le ştim drept 
sigure se fundamentează, susține el, pe această primă intuiție. 
Este singurul lucru pe care îl ştim cu certitudine. Deoarece 
simţurile ne pot induce în eroare putem avea false revelații, însă 
ştim cu siguranţă că existăm. 

Toate acestea ne arată că preocuparea pentru sine a 
devenit deja un principiu teologic prim, care mai târziu va 
atinge o dezvoltare uluitoare. 


Superstiţia 


Cândvine vorba de Renaștere este trecut adesea cu vederea 
faptul că această epocă este însoțită de o creştere a superstițiilor. 
Deoarece Renaşterea este văzută ca fiind începutul perioadei 
moderne, care a rupt-o cu superstiția Evului Mediu şi a Celui 
Întunecat, se presupune că modernitatea a lăsat deoparte 
aceste practici. Dar acum avem marea epocă a astrologiei, cu 
Nostradamus ca cel mai celebru astrolog, a alchimiei, a lui 
Paracelsus şi altora, a vrăjitoriei şi magiei. 

Burckhardt are de asemenea o observaţie interesantă asupra 
acestui subiect în capitolul intitulat „Amestecul superstiții vechi 
şi a celei moderne”: „... Într-un alt fel... antichitatea a exercitat o 
influență periculoasă. A transmis Renaşterii propria sa formă 
de superstiție. Unele forme au supraviețuit în Italia de-a lungul 
Evului Mediu, astfel că reînvierea lor a fost făcută mult mai uşor.” 
Dar abia în această perioadă a Renaşterii superstiţia a ieşit cu 
adevărat la iveală. 


„La începutul secolului al XIII-lea această superstiție a 
astrologiei, care a înflorit în antichitate, a apărut dintr-o dată în 
prim planul vieţii din Italia.” (Secolul al XIII-lea reprezintă Evul 
Mediu târziu — notă PS.R.) „Împăratul Frederic al II-lea călătorea 


74 


Renaşterea 


în permanenţă cu astrologul său Theodorus. Ezzelino da Romano, 
la rândul său, călătorea cu un grup bine plătit de astfel de oameni, 
printre ei aflându-se şi celebrul Guido Bonatto şi musulmanul cu 
barbă lungă, Paul de Bagdad. În tot ceea ce făcea prinţul, ei îi fixau 
ziua şi ora la care trebuiau executate, iar atrocitățile gigantice de 
care s-a făcut vinovat acesta s-ar putea să fi fost în parte datorate 
unor inferenţe practice derivate din profețiile lor. La scurtă vreme, 
orice scrupul cu privire la consultarea stelelor a încetat.” 


Trebuie să observăm că în Ortodoxie Părinţii se pronunță 
foarte categoric împotriva acestei practici. 


„La scurtă vreme, orice scrupul cu privire la consultarea 
stelelor a încetat. Nu doar prinții, dar şi oraşele libere aveau 
astrologii lor, iar la universităţi, începând din secolul al 
XIV-lea până în secolul al XVI-lea, au fost numiţi profesori ai 
acestei pseudoştiinţe care ţineau cursuri lângă astronomi. Este 
binecunoscut că Augustin şi alți Părinţi ai Bisericii au combătut 
astrologia, dar ideile lor de modă veche au fost respinse cu un 
dispreţ facil.” 


Cu alte cuvine, Părinţii nu mai reprezintă o autoritate 
deoarece se caută un fel de nouă religie. 


„În mod obișnuit Papii nu mai făceau niciun secret 
din consultatul stelelor, deși Pius al II-lea, care dispreţuia 
magia, semnele şi interpretarea viselor, reprezintă o excepţie 
notabilă. Pe de altă parte, Papa Julius al II-lea şi-a calculat cu 
ajutorul astrologilor data pentru înscăunarea sa şi cea pentru 
întoarcerea sa de la Bologna. Chiar şi Leon al X-lea pare să fi 
crezut că înflorirea astrologiei în pontificatul său reprezintă o 
faptă de laudă, în timp ce Paul al III-lea nu a ţinut niciodată un 
consistoriu până când ghicitorii în stele nu au fixat ora.” 

„În toate familiile bune se făcea în mod firesc horoscopul 
copilului, iar uneori se întâmpla ca oamenii să fie hăituiţi, 
uneori pentru jumătate din viață, de aşteptarea deşartă a unor 
evenimente care nu au survenit niciodată. Stelele erau consultate 
de fiecare dată când un om mare trebuia să ia o decizie 
importantă şi chiar erau consultate cu privire la ora la care 
trebuia făcut ceva. Călătoriile prinților, recepţia ambasadorilor 
străini, punerea pietrei de temelie la clădirile publice, toate 
depindeau de răspunsul astrologilor.” 


Cineva s-ar putea întreba de ce aceste superstiții sau 
pseudo-ştiinţe încep să se înmulțească în această perioadă. 
Răspunsul este următorul: când tradiția ortodoxă predomină, 
există o cunoaștere a binelui și a răului. Există o cunoaștere a 
forţelor răului, a felului în care lucrează, şi există un standard 
după care le putem deosebi. Dar când acest standard este 
abandonat, când oamenii încep să capete ideea că apare un 
nou standard, atunci se creează spațiu pentru ca ignoranța şi 
superstiția să înflorească. Vom vorbi mai târziu despre problema 
superstiției din vremurile noastre, care nu este nicidecum atât 
de simplă pe cât cred oamenii. Observaţi, de pildă, legătura 
foarte interesantă dintre socialism şi spiritism. 


Reforma protestantă 


A doua mare schimbare petrecută în această perioadă a 
Renaşterii, aşa cum este interpretată uzual de istorici, o reprezintă 
Reforma protestantă. Însă, diferenţa faţă de umanism apare doar 
la exterior, pentru că în esenţă vorbim de acelaşi curent de idei. 
De asemenea, este o mișcare a rațiunii contra scolasticismului, 
prin care încearcă să creeze un creştinism mai simplu pe care 
orice credincios îl poate interpreta de unul singur. 

După cum bine a observat mai târziu Kireevski, era 
acelaşi duh, care va distruge mai târziu şi protestantismul. 
În spatele lui Luther se întrevede scolasticismul, iar în spatele 
creştinilor liberali moderni se întrevede Luther. Luther însuși a 
fost, probabil, cineva pe care l-am cataloga, mai ales prin prisma 
ultimilor săi ani de viaţă, drept un fanatic închistat, dar cu toate 
acestea el a deschis porţile subiectivismului total în religie. Pe 
cale de consecinţă, el ne oferă cheia de interpretare a perioadei 
contemporane, deoarece acelaşi principiu - individul, ceea ce 
eu cred, ceea ce eu cred că are dreptul de a fi auzit — devine 
standardul. Chiar şi el a ajuns la un tip de sistem dogmatic pe 
care a încercat să-l impună cu forța adepților săi. Dar ideea 
principală pentru care el s-a luptat a fost aceea că fiecare individ 
poate interpreta de unul singur religia, astfel că, după el, au 
apărut sectele. 

În această perioadă avem deja două religii, pe de o parte 
Luther care s-a rupt de Biserica Catolică în 1520, de cealaltă 
parte Calvin şi ceilalți protestanți. Aşadar, apar războaiele 
religioase între aceşti protestanți şi principii catolici. Astfel 
au apărut războaiele religioase ale secolului al XVI-lea, care 
s-au încheiat pe deplin abia la mijlocul secolului al XVII-lea. 
În sine aceste războaie sunt irelevante. Totuşi, principala lor 
consecință a fost că au discreditat cu totul religia şi au condus 
la o nouă perioadă istorică pe care o vom discuta în cursul 
următor, la o căutare a unei noi religii dincolo de orice fel de 
creştinism. lar acesta reprezintă începutul francmasoneriei 
moderne. 

Atât umanismul cât şi protestantismul continuă opera 
scolasticismului și a lui Francisc de Assisi, definită de încercarea 
de a îmbunătăţi Ortodoxia, de a îmbunătăţi creştinismul față de 
cum ne-a fost nouă lăsat de tradiţie. Cu alte cuvinte, ei continuă 
opera „Marelui Inchizitor” dostoievskian. Atât umanismul cât 
şi protestantismul reprezintă etape în procesul de distrugere a 

perspectivei creştine asupra lumii. Mai încolo vor apărea faze şi 
mai avansate. 


Ştiinţa 


Nici Renaşterea şi nici Reforma, deşi sunt cele mai 
spectaculoase curente ale acestei perioade, nu sunt în 
realitate cele mai relevante. Ele continuă opera de distrugere 
a creştinismului ortodox începută în Evul Mediu. Ambele au 
stat în calea principalei transformări din această perioadă, și 
anume ascensiunea viziunii ştiinţifice moderne. Umanismul 
a stat împotrivă, deoarece a fost preocupat de textele vechi și 
avea credinţa că anticii au fost mai înţelepţi decât modernii. 
Protestantismul a stat în calea științei prin dogmatismul său 
îngust. "Totuşi, ascensiunea ştiinţei reprezintă cel mai nou şi 
mai important eveniment al acestei perioade, care va avea 
consecințe importante în secolele viitoare. 

Ştiinţa a devenit importantă în această perioadă, deoarece 
odată ce omul a fost eliberat din tradiţia ortodoxă, şi-a îndreptat 
atenţia spre lumea exterioară. Această preocupare pentru lumea 
exterioară a luat uneori forme care erau scandalos de păgâne şi 
imorale. Dar acest interes lumesc s-a manifestat, de asemenea, 
şi în ascensiunea industriei şi a capitalismului, în marile 
descoperiri - a Americilor — toate fiind evenimente care aveau 
să schimbe fața pământului în secolele viitoare. Astfel, s-ar 
putea vorbi de o plămădeală făcută din lumesc care va umple 
lumea întreagă şi care va da tonul lumii de astăzi. Este o lume 
căreia îi lipseşte complet simțul ortodox tradiţional al fricii de 
Dumnezeu şi care, în fapt, este posedată de trivialitate. 

Protestantismul cunoaște din plin acest duh care poate fi 
sesizat dacă te uiţi la comportamentul unui pastor protestant şi 
îl compari cu cel al unui preot ortodox. Preotul catolic are şi el 

acest duh lumesc. Chiar şi preoţii ortodocşi care pierd savoarea 
Ortodoxiei intră la rândul lor în această stare de spirit ușuratică, 
pestriță, modernă, care reprezintă influența lumescului şi care 
face posibil ceva precum Disneylandul sau alte fenomene pe 
care orice persoană sănătoasă din Evul Mediu sau Renaștere, 
dar mai presus de toate dintr-o civilizaţie tradițională ortodoxă, 
le-ar fi privit ca pe un fel de nebunie. 

Iar acum ajungem la cel mai important aspect al perioadei 
Renașterii, şi anume dezvoltarea ştiinţei moderne. Aceasta este 
o descoperire a unei noi căi spre cunoaştere şi adevăr. Dar, în 
fapt, ea este un nou scolasticism. Metoda ştiinţifică înlocuieşte 
metoda scolastică ca mijloc de a atinge adevărul. Şi, la fel ca 
în cazul scolasticismului, ea conduce la o abandonare a acelor 
adevăruri care nu intră în cadrul său extrem de îngust şi rigid. 

Este foarte interesant că ştiinţa modernă s-a născut în 
aşa numitul „misticism”, la fel cum şi socialismul s-a născut 
tot într-un fel de misticism. Această perspectivă mistică o 
reprezenta platonismul şi pitagorismul, care au fost reînviate 
dimpreună cu studiile antice şi care aveau drept presupoziţie 
ideea că lumea este ordonată în funcţie de numere. 

Filosofia şi sistemul lui Pitagora în special se bazau pe 
ordonarea armonioasă a numerelor care corespundeau lumii 
exterioare. Şi vedem cum în lumea modernă unirea matematicii 
cu observaţia a schimbat într-adevăr fața pământului, deoarece 
lumea este ordonată în funcţie de număr. 

La început aceasta era doar o credinţă vagă, însă această 
credinţă a pitagoreicilor şi platoniştilor că numerele corespund 
realității, dimpreună cu cercetarea misterelor naturii, au condus 
la descoperirile ce au schimbat faţa lumii. 

Ştiinţa modernă s-a născut, de asemenea, din 
experimentele alchimiştilor platonici, ale astrologilor şi 
magicienilor. Duhul care străbătea noua viziune ştiinţifică 
asupra lumii era duhul lui Faust, adică duhul magiei, care s-a 

păstrat ca un subton foarte clar în ştiinţa contemporană de azi. 
În fapt, descoperirea energiei atomice i-ar fi umplut de bucurie 
pe alchimiștii Renaşterii. Ei căutau exact o astfel de putere. 

Scopul ştiinţei moderne îl reprezintă puterea asupra 
naturii, iar Descartes, cel care a formulat viziunea mecanicist/ 
ştiinţifică asupra lumii spunea că omul va deveni stăpânul şi 
posesorul naturii. Trebuie să observăm că aceasta este o credință 
religioasă care înlocuieşte credinţa creştină. Până şi raționalistul 
Descartes, care spunea că întreaga natură nu este altceva decât 
o mare maşină şi care ne-a dat perspectiva mecanicist/ştiințifică 
care predomină chiar şi astăzi în cercetarea ştiinţifică, a avut în 
tinereţea sa viziuni şi vise ciudate. De pildă, după ce a inventat 
noua sa ştiinţă, a avut o viziune a îngerului adevărului, iar 
îngerul i-a poruncit să aibă încredere în noua sa ştiinţă pentru 
că îi va oferi întreaga cunoaștere. Desigur că această cunoaștere 
îl va face pe om stăpânul și posesorul naturii. 

Acest caracter religios al credinței ştiinţifice poate fi 
văzut astăzi, când prăbușirea credinţei ştiinţifice, dominantă 
în ultimele secole, conduce la o nouă criză în religie. Şi asta 
deoarece astăzi oamenii ajung la următoarea problemă: în 
ce mai poate crede cineva dacă până şi ştiinţa, despre care 
se presupune că ne oferă certitudinea ultimă, nu ne oferă în 
fapt vreo certitudine? Astfel se nasc noile filosofii iraționale şi 
dorinţa de a crede în zei noi. 

Prăbuşirea perspectivei ştiinţifice de astăzi conduce 
la această neliniște pe care noi o simțim în aer. Un număr de 
oameni mişcaţi de această neliniște ajung în vremurile noastre 
la Ortodoxie. Practic, aceasta este istoria celor mai mulți dintre 
convertiții noştri. Din moment ce încercăm să ne apărăm 
împotriva acestor false filosofii, este cu atât mai important să 
înțelegem că, dacă venim la Ortodoxie şi nu înţelegem pe deplin 
perspectiva ortodoxă, vom deveni marionetele noilor filosofii 
iraționale care vor lua locul credinţei științifice. 

Textele ştiinţifice ale Renaşterii sunt pline de misticism 
platonic şi pseudo-creştin dar şi de convingerea că în sfârşit 
misterele universului sunt descoperite. Înainte de Evul Mediu, în 
vremurile creştinismului tradițional, în Bizanţ, în Apus înainte 
de schismă, în Rusia şi în alte culturi ortodoxe, nu exista această 
dorinţă de a dezvălui tainele universului, deoarece Dumnezeu 
ne dăduse suficientă cunoaştere pentru mântuirea noastră. Ştim 
că există multe aspecte ale universului pe care nu le înțelegem, 
dar ştim destule pentru a ne mântui sufletele. Restul intră în 
sfera magiei, alchimiei şi a celorlalte ştiinţe întunecate. Dar 
acum, în Renaștere, credinţa creştină este respinsă, iar interesul 
religios este proiectat spre lume. Şi observăm, astfel, triumful 
ideii că există o taină a universului, o idee împărtăşită de mulți 
oameni de ştiinţă moderni. 

În vremurile contemporane, cunoaşterea ştiinţifică este 
resimţită ca fiind ceva de o greutate aproape insuportabilă 
pentru oameni. Mulţi simt că ascensiunea ştiinţei moderne are 
drept obiectiv ultim înrobirea totală a omenirii. Chiar şi astăzi 
avem profesori serioşi în universitățile americane care predau 
ideea că omul este complet supus determinismului şi că oamenii 
de ştiinţă trebuie să guverneze în viitor. Ei cred că în viitor vei 
putea pune un mic calculator în buzunar şi îl vei conecta la 
creier, iar când cineva va întreprinde un act considerat anti- 
social, adică împotriva a ceea ce liderii doresc, vor primi un 
impuls de la creier atât de dureros, încât se vor opri din ceea ce 
fac. 


Student: Vă referiţi la Skinner? 
Pr. S: Da. Skinner şi cei ca el. 


Astfel, această credinţă științifică devine ceva foarte 
rece şi apăsător în zilele noastre. Din acest motiv este foarte 

important de înţeles ce vederi aveau primii oameni de ştiinţă, 
cei care au descoperit noua viziune ştiinţifică. Erau unii oameni 
în acele vremuri care au simţit un entuziasm misterios faţă de 
noua religie a ştiinţei. 

Un exemplu foarte bun îl reprezintă astronomul și 
filosoful Giordano Bruno, unul dintre aventurierii tipici ai 
vremurilor moderne. Ela fost un călugăr dominican care a fugit 
de la mănăstire și a mers spre nordul Europei unde l-a întâlnit 
pe Luther. A fost foarte tare atras de luteranism, iar mai apoi de 
calvinism. După care a fost dezamăgit. A fost excomunicat atât 
de Luther, cât şi de Calvin. A plecat în Anglia şi s-a îndrăgostit 
de regina Elisabeta, după care a descoperit că nu era chiar atât 
de popular şi a blestemat Oxfordul. Apoi, a mers în Franța 
pentru că regele îl invitase acolo să ţină nişte conferințe. Avea 
anumite tehnici de memorare pe care oamenii le considerau ca 
ținând mai degrabă de magie. În acelaşi timp, el preda noua 
astronomie, sau cu alte cuvinte, era unul dintre primii discipoli 
ai teoriei copernicane. Totuşi, nicăieri el nu reușea să găsească 
liniştea. Avea din plin acel duh al neastâmpărului, specific 
epocii, aşa că nu putea găsi pacea nicăieri. 

Dar Bruno a intuit consecinţele revoluţiei copernicane 
despre care vom vorbi într-un minut. Faptul că pământul 
se roteşte în jurul soarelui, şi nu invers, a fost pentru el o 
descoperire definitivă care avea implicaţii religioase. Drept 
urmare a afirmat: „În prezenţa infinitului omul nu este mai 
mult decât o furnică, iar o stea nu este mai mult decât un om”. 

Acesta este un sentiment foarte contemporan: omul 
pierdut în imensitatea spaţiului. Cu toate acestea, el nu vedea 
ceva rece în univers. Astăzi ne gândim la univers ca la un spaţiu 
înfiorător şi rece în care omul se pierde. El nu credea acest lucru, 
deoarece peste tot Îl vedea pe Dumnezeu, adică ideea sa de 
Dumnezeu. Giordano Bruno susţinea că natura este Dumnezeu 
în lucruri, fiind practic adeptul unui tip de panteism mistic. De 

asemenea, el mai susținea că materia este divină, iar Dumnezeu 
- Care S-a pierdut deoarece viziunea ortodoxă a fost respinsă 
— este acum proiectat în materie. L-a descoperit pe Dumnezeu 
peste tot în viața universului. Credea că până şi planetele sunt 
vii — poate nu dotate cu inteligență personală - dar un fel de 
viaţă strălucea printre aceste stele şi printre aceste creaturi. 
Poate că nu era prea îndepărtat de Francisc de Assisi. 

Odată ce pământul fusese dislocat din centrul lucrurilor, 
el vedea sau credea că vede cum toate graniţele se evaporă. 
Credea că universul este infinit. Există un număr infinit de 
lumi şi un număr infinit de inteligenţe în aceste lumi, pe lângă 
alte tipuri de umanitate. Toate aceste idei îi intrigă foarte tare 
pe oamenii moderni. 

Potrivit lui Bruno, a cunoaște natura înseamnă a-L 
cunoaște pe Dumnezeu. Fiecare progres în ştiinţă şi în 
cunoaşterea naturii reprezintă o nouă revelaţie, adică ceva 
religios. El însuși a afirmat că se simte atras de întunericul 
necunoscutului în același fel în care o insectă este atrasă de 
flacăra care o va mistui. În felul acesta şi-a profeţit, fără intenţie 
cumva, propria moarte, deoarece a fost prins de Inchiziţie şi ars 
pe rug ca eretic. Însă a murit ca un martir: a fost foarte liniştit şi 
a declarat că nu îşi va schimba concepțiile, crezând cu adevărat 
în ceea ce credea. 

Mai târziu a fost aproape în întregime uitat până când, 
în jurul anului 1870, scrierile sale au început să fie publicate, iar 
acum devine din ce în ce mai cunoscut. Apar cărți în engleză 
despre el şi s-a construit şi un monument la Roma în cinstea lui, 
pe locul în care a fost ars pe rug. 

Misticismul naturii, al cărei adept a fost Bruno încă de la 
începuturile ştiinţei moderne, este foarte interesant, deoarece 
îşi găseşte ecoul într-un alt tip de misticism al ştiinţei care apare 
în zilele noastre, când perspectiva ştiinţifică s-a prăbuşit sau 
este pe cale să se prăbușească. Am în vedere aici aşa-numitul 

„misticism” al lui Teilhard de Chardin despre care vom vorbi 
într-un curs ulterior. 


Revoluţia copernicană 


Momentul decisiv în ascensiunea la putere a credinței 
ştiinţifice sau a perspectivei ştiinţifice asupra lumii este aşa- 
numita „revoluţie copernicană”. 

Giordano Bruno a murit în anul 1600, iar Copernic a 
murit în 1543, cartea sa apărând în anul morţii sale. Înainte 
de acest moment, astronomia medievală şi antică s-a bazat pe 
teoria geocentrică, care susținea că pământul se află în centrul 
universului şi tot restul planetelor se învârte în jurul lui. Însă 
existau anumite mișcări neregulate ale planetelor și, pentru a le 
explica, astronomii au dezvoltat tot felul de elipse în interiorul 
altor elipse. În felul acesta ei credeau că dau o explicaţie pentru 
aceste mișcări neregulate. Noua credinţă în misticismul platonic 
- conform căreia numerele corespund realităţii, că Dumnezeu, 
ca şi natura, face lucrurile în cel mai simplu mod cu putință — 
i-a făcut pe unii oameni să fie nemulțumiți de această explicaţie. 
Copernic a făcut tot felul de calcule şi într-un final a ajuns la 
o descoperire care nu se baza pe observaţie, ci pe credinţa în 
matematică: pentru a explica în cel mai simplu mod mișcările 
din spaţiu, trebuie să presupunem că pământul se mișcă în jurul 
soarelui dimpreună cu planetele. 

În acest context, trebuie făcute două precizări: această 
nouă descoperire — care pare adevărată, deoarece crezând asta 
poţi trimite o rachetă spre cer în locul în care doreşti - nu 
contrazice faptul că corpurile cereşti se mişcă, în fapt, în jurul 
pământului, deoarece toată lumea poate observa acest lucru în 
fiecare zi. Adevărul științific al heliocentrismului, și anume că 
pământul se mișcă în jurul soarelui, nu face decât să explice la 

nivel ştiinţific mişcările complexe pe care corpurile cereşti şi 
pământul le fac în raport unul cu celălalt pentru a crea efectul 
pe care îl vedem în fiecare zi şi anume că soarele pare să se mişte 
în jurul pământului. 

În acelaşi fel, explicaţia ştiinţifică a culorii verzi a 
frunzelor, ca rezultat al acțiunii simultane a soarelui, ochilor şi 
a configurației de molecule dintr-o plantă, nu schimbă faptul 
că eu văd o pădure verde. Iar dacă sunt sănătos la cap şi la 
minte, mă bucur de asta. Încă văd pădurea. Poţi explica acest 
lucru pe o bază tehnică şi poţi să ajungi şi la o înţelegere mai 
adâncă a cauzelor care produc acest efect, dar efectul rămâne 
acelaşi. Eşecul în a distinge între aceste două lucruri a produs 
o mare confuzie la acea vreme, deoarece teoria ştiinţifică a 
heliocentrismului nu explică însăşi esenţa lucrurilor; ea explică 
că un anume tip de relaţii complicate produc anumite efecte. 
Dar efectele rămân aceleași. 

Aşadar, teoria copernicană nu respinge nici Psaltirea care 
vorbeşte despre „soarele şi-a cunoscut apusul său” (Psalmul 
103:20) şi nici nu contrazice experiența noastră zilnică de a 
vedea soarele cum se învârte în jurul pământului. Oamenii 
care şi-au schimbat convingerile şi gândesc doar în astfel de 
termeni — că pământul se mișcă în jurul soarelui ca un fapt de 
experienţă cotidiană - amestecă un fel de explicaţii tehnice cu 
experiența de zi cu zi. Sunt două sfere diferite. 

Al doilea lucru care trebuie precizat în legătură cu această 
revoluţie copernicană este acela că aşa numitul „nou univers” 
inaugurat de noua revoluţie copernicană nu este incompatibil cu 
Ortodoxia. În fapt, Kireevski spunea că ortodocşii nu pot fi decât 
uimiți să audă că s-a dorit arderea pe rug a lui Galileo pentru 
erezia - catolicii au numit-o astfel — că pământul se învârte în 
jurul soarelui. Kireevski susținea că este de neînțeles pentru 
cineva ortodox cum poate fi aceasta o erezie. Raționalismul 
scolastic a pus însă stăpânire în aşa măsură pe minţile apusene, 

încât toate silogismele scolastice fie că erau bazate pe Scriptură, 
fie pe Aristotel, aveau valoare egală. Astfel, teoriile cu privire 
la faptul că pământul se mişcă sau rămâne fix au căpătat statut 
de dogmă. Prin comparaţie, Ortodoxia distinge cu atenţie între 
adevărurile de credință - dogmele - de cele exterioare, care 
sunt deschise la diferite interpretări şi speculaţii. 

În Hexaimeron, Sfântul Ambrozie, Sfântul Vasile cel 
Mare şi ceilalți Sfinţi Părinţi au foarte mare grijă să distingă 
între ceea ce este revelat de Dumnezeu şi ceea ce reprezintă 
doar speculaţia oamenilor. Ei spun că nu este important să 
speculăm cu privire la cum au ajuns să se petreacă lucrurile, ce 
se mișcă, ce rămâne nemișcat, cum pot fi explicate cometele. 
Toate acestea sunt secundare şi nu au niciun efect asupra 
credinței noastre. 

Revoluţia copernicană a dat naştere unor noi perspective 
religioase în care omul este detronat şi rămâne singur într- 
un univers rece și infinit. Dar aceste idei religioase nu provin 
din fapte nou descoperite. Noile descoperiri înseşi nu schimbă 
nimic în religia cuiva. Singurul lucru pe care îl dovedesc este 
că motivaţia principală în noua perspectivă ştiinţifică asupra 
lumii a fost o motivaţie științifică, că oamenii căutau un fel de 
nouă credință care putea fi găsită cercetând lumea exterioară. 
Oamenii își doreau o nouă credință şi s-au folosit de faptele 
pe care le-au descoperit pentru a da viață acestei credinţe. 
Acelaşi lucru s-a întâmplat mereu de atunci încoace în istoria 
Occidentului modern. 

Următorul lucru pe care îl vom discuta va fi ceva 
care, probabil, nu este foarte relevant istoric, dar care are o 
însemnătate profundă filosofic, pentru că ne descoperă gândirea 
omului modern şi preînchipuie mişcările de mai târziu. Este 
vorba de unele curente religioase din epoca Renașterii. 

Cineva ar putea spune că principalul curent religios al 
acestor vremuri a fost protestantismul şi o versiune din ce în ce 

mai secularizată de catolicism, ambele curente reducând religia 
la rațiune şi sentiment. 

S-ar putea argumenta că romano-catolicismul a încercat 
să păstreze ceva din trecut, dar în mod evident a făcut mari 
concesii duhului epocii, pe care chiar el l-a stârnit. Se întreţesea 
foarte mult cu această nouă epocă. Dar în vremea aceea existau 
un număr de curente religioase clandestine care sunt foarte 
specifice şi care se încadrează în categoria chiliasmului. Există 
o carte clasică dedicată acestui subiect, scrisă de Norman Cohn, 
„Ihe Pursuit of the Millenium”, un studiu al mişcărilor chiliaste 
ale acestei perioade, din Evul Mediu şi până la Reformă. 
„Nu pare să existe nicio dovadă a unor asemenea mişcări 
religioase înainte de anii de final al secolului al XI-lea”, afirmă 
Cohn. Cu alte cuvinte, este vorba tocmai de perioada în care 
Roma părăsea Biserica, acelaşi duh nou făcându-se simţit în 
ascensiunea acestor noi secte. 

De asemenea, este exact aceeaşi perioadă, că tot veni 
vorba, în care a început practica flagelării. Autorul cărţii are o 
perspectivă foarte seculară și afirmă că motivul apariţiei noilor 
curente religioase îl reprezintă noile condiţii sociale: comerțul 
şi industria care au înlocuit agricultura. Dar putem spune 
cu siguranță că noile condiţii mentale, începuturile acestor 
mişcări, au fost determinate de posibilitățile deschise pentru un 
nou tip de creştinism, odată ce a fost părăsită Ortodoxia. Cel 
mai probabil acesta a fost adevăratul motiv. 

Cohn chiar vorbeşte despre asta în cartea sa, punând în 
opoziţie atitudinea de dinainte de Evul Mediu cu atitudinea din 
Evul Mediu şi din Renaștere: 


+. Dacă sărăcia, greutăţile şi dependenţa adesea opresivă 
ar fi putut prin ele însele să genereze aşa ceva, atunci chiliasmul 
revoluţionar ar fi fost cel mai puternic în rândul țărănimii din 
Europa medievală. Dar faptele ne spun că abia dacă poate fi 


87 


leromonah Serafim Rose 


găsit un asemenea fenomen. O dorinţă pronunţată din partea 
iobagilor de a fugi; eforturi repetate din partea comunităţilor 
de țărani pentru a obţine concesii; revolte scurte şi spasmodice 
- asemenea lucruri erau destul de familiare în viaţa multor 
domenii. Dar s-a întâmplat doar foarte rar ca țăranii așezați 
la casele lor să poată fi mișcaţi pentru a urmări realizarea 
Mileniului.” 


Ceea ce descrie Cohn este civilizaţia unui loc şi pământ 
tradițional ortodox - dar aflat acum sub alte condiţii. Este vorba 
de condiţii externe, odată cu apariția comerțului şi a industriei, 
când mulţi dintre aceşti sectari se aflau în ghildele de ţesători 
şi uneori rămâneau fără un loc de muncă din cauza închiderii 
pieţelor străine. Instabilitatea vieţii lor avea de asemenea o 
influență asupra viziunii lor religioase, dar în același timp 
apăruse şi un nou spirit, care însemna că Ortodoxia nu le mai 
era suficientă. Se aflau în căutarea unui nou creştinism și a unei 
noi religii. 

Potrivit aceluiaşi autor, în societatea tradițională, 
„însuşi gândul vreunei transformări fundamentale a societăţii 
era aproape de negândit”. Aceste noi curente au început să 
cocheteze cu ideea unei schimbări fundamentale a societăţii, 
adică începutul a ceea ce vom descoperi mai încolo a fi revoluţia 
timpurilor moderne. 

Unii dintre aceşti sectari erau numiţi Frăția Spiritului 
Liber şi au înflorit din secolul al XI-lea până mai târziu, având 
drept doctrină ideea că Dumnezeu este tot ceea ce există şi că va 
veni noua epocă a Duhului Sfânt. Când Ioachim de Fiore deja 
îşi proclamase învăţătura sa, ei au urmat ideile sale conform 
cărora fiecare persoană deține Duhul Sfânt şi este ea însăşi 
divină. Drept urmare, poate păcătui şi rămâne în continuare 
curată. Există o anumită soră Ecaterina în secolul al XIV-lea 
care a avut o experienţă extatică şi apoi a proclamat: „Bucuraţi- 

vă alături de mine, pentru că am devenit Dumnezeu.” Din nou, 
nu suntem foarte departe de Francisc de Assisi. 

O altă mișcare a fost cea a taboriţilor din secolul al XV- 
lea, care au reprezentat un curent comunist, o (presupusă) 
întoarcere la vârsta de aur în care toată lumea era egală. A 
existat o vreme în care un anume Thomas Miintzer, născut 
la doar câţiva ani după Luther, susținea venirea mileniului şi 
exterminarea în masă a tuturor celor care se opuneau doctrinei 
sale. În opinia sa, toate lucrurile trebuiau deţinute la comun, 
însă a fost prins şi omorât, după o revoltă pe care a încercat 
să o conducă. Este interesant că Friedrich Engels l-a idolatrizat 
tocmai pe acest Miintzer şi mi se pare chiar că a scris o carte 
despre el. Istoricii comuniști din Rusia până în zilele noastre 
susțin că Miintzer a fost un predecesor al comunismului, dar 
vom vedea mai târziu că ideile lui economice nu au nimic 
de-a face cu mişcarea modernă. Totuşi, avea același duh ca şi 
mişcarea comunistă, care este tot o mişcare chiliastă, ce nu 
pomeneşte însă de Sfântul Duh. 

Apoi în 1534 au apărut anabaptişii, care erau împotriva 
botezului în copilărie, deoarece fiecare persoană trebuie să ştie 
ceea ce va deveni şi ceea ce primeşte. Anabaptiștii au făcut o 
revoltă armată în Munster, proclamând oraşul drept Noul 
Ierusalim. Majoritatea luteranilor au părăsit oraşul, care avea pe 
atunci o populaţie de 10.000 de locuitori, locul fiind împânzit 
apoi cu anabaptiștii veniți de peste tot. Aceştia au atacat 
mănăstirile şi bisericile jefuindu-le, după care, într-o singură 
noapte, au distrus toate picturile, statuile şi cărțile din catedrala 
catolică. 

Doi aşa-zişi profeţi olandezi, Matthys şi Bockelson, 
au devenit liderii mișcării, care a transformat oraşul într-o 
teocraţie. Toţi luteranii și catolicii rămași în oraş au fost 
condamnaţi la moarte, dar ulterior pedeapsa le-a fost atenuată, 
aşa că au fost doar expulzați din oraş. 

După această epurare, a apărut o nouă lege care spunea 
că este o infracțiune a nu fi botezat în credința anabaptistă, 
iar pedeapsa era moartea. Singurii care puteau să mai rămână 
în oraş trebuiau să fie fraţi şi surori, „copiii lui Dumnezeu”. 
Episcopul catolic s-a opus, desigur, și a început să ia cu asalt 
oraşul. În acel moment, oraşul a îmbrățișat un „comunism”, să 
spunem, perfect: toată proprietatea a fost confiscată de lideri, 
toţi cei care erau împotriva doctrinei sau exprimau nemulțumiri 
erau întemnițați şi executaţi, iar în timp ce erau omorâţi cântau 
imne religioase. Cartea lui Cohn descrie în amănunt regimul de 
teroare care a urmat: 


„Ieroarea a început, iar în acea atmosferă de teroare 
Matthys a pus în practică comunismul, care deja dădea târcoale 
de mai multe luni, aplicând astfel o viziune milenaristă superbă, 
conform imaginaţiei anabaptiştilor. Matthys şi ceilalți pastori au 
declanşat o campanie de propagandă. S-a decretat că adevărații 
creştini nu ar trebui să aibă banii lor proprii, ci ar trebui să ţină 
toţi banii la comun. De unde rezulta că toate bijuteriile din aur 
şi argint trebuiau predate. La început lumea s-a opus, iar unii 
anabaptişti şi-au îngropat banii. Drept răspuns, Matthys şi-a 
intensificat teroarea. Bărbaţii şi femeile care au fost botezați 
doar în momentul expulzărilor au fost adunaţi laolaltă şi au fost 
anunţaţi că, dacă Tatăl nu îi va ierta, vor trebui să fie uciși de 
sabia celor drepți. Apoi au fost închiși într-o biserică, unde au 
fost lăsaţi în incertitudine timp de mai multe ore până când au 
fost demoralizaţi complet. Fără să se grăbească, Matthys a intrat 
în biserică alături de un grup de bărbaţi înarmaţi. Victimele sale 
se târau spre el în genunchi, implorându-l, în calitate de favorit 
al Tatălui, să mijlocească pentru ei. A făcut asta sau s-a prefăcut 
că o face, iar într-un final i-a informat pe sărmanii îngroziți că 
a reuşit să le obţină iertarea iar Tatăl este bucuros să-i primească 
în comunitatea drepţilor. După acest exercițiu de intimidare, 

Matthys s-a putut simţi mult mai relaxat în privința moralului 
din Noul Ierusalim.” 

„Propaganda împotriva deținerii private a banilor a 
continuat neîntrerupt vreme de săptămâni, acompaniată de cele 
mai atrăgătoare lingușiri şi de cele mai înfiorătoare ameninţări. 
Predarea banilor a devenit un test pentru creştinismul adevărat. 
Cei care nu se supuneau meritau să fie exterminați şi se pare 
că au avut loc şi unele execuţii. După două luni de presiune 
neîntreruptă, proprietatea privată asupra banilor a fost abolită 
efectiv. De atunci încolo banii au fost folosiți doar în scopuri 
publice, în tranzacţiile cu lumea din exterior, pentru a contracta 
mercenari care să lupte contra episcopului, pentru a cumpăra 
provizii şi a distribui propaganda. Meşteşugarii din oraș îşi 
primeau lefurile nu în bani, ci în natură.” 

„Abolirea proprietăţii private asupra banilor, restricțiile 
împotriva proprietății private asupra hranei şi adăpostului 
erau văzute ca fiind primii paşi către o stare în care ... totul va 
aparține tuturor iar distincţia dintre al meu şi al tău va dispărea.” 
Bockelsen însuşi a pus problema astfel: „Toate lucrurile vor fi la 
comun, nu va mai exista proprietate privată şi nimeni nu va mai 
munci, ci doar va avea încredere în Dumnezeu.” 


Un savant din Antwerp i-a scris lui Erasmus din 
Rotterdam, căruia desigur că nu îi plăceau aceste tendinţe 
iraționale, deoarece el credea că oamenii trebuie să fie raționali, 
liberali şi toleranți. 


„Noi, în aceste părţi, trăim într-o neliniște blestemată din 
cauza felului în care mişcarea anabaptistă s-a inflamat. Pentru 
că într-adevăr s-a aprins ca un foc. Nu cred să existe măcar un 
sat sau un oraş în care această flacără să nu mocnească în ascuns. 
Susţin comunismul bunurilor, ceea ce are drept consecinţă că 
toţi aceia care nu au nimic vin în număr mare.” 

Puteţi vedea, desigur, că există multe motive secundare 
pentru care oamenii veneau să se alăture mişcării, dar faptul 
că această nouă mişcare se răspândea ca un foc necontrolat 
înseamnă că exista o aşteptare profundă, un fel de nouă religie 
chiliastă. „În luna martie Matthys a interzis toate cărţile cu 
excepţia Bibliei. Toate celelalte volume, chiar şi acelea aflate 
în proprietate privată, trebuiau aduse în piața catedralei şi 
aruncate în foc.” 

Apoi, acest Matthys a făcut o greşeală. A primit o poruncă 
divină de a ieşi şi a se lupta cu dușmanul, dar duşmanul l-a 
omorât. Astfel, Bockelson a preluat comanda şi s-a proclamat 
rege. Primul său act a fost de a merge dezbrăcat prin oraș, 
comportându-se ca într-un delir, după care a căzut, vreme de 
trei zile, într-un extaz. 


„Când i-a revenit vorbirea a chemat toată populaţia şi i-a 
anunţat că Dumnezeu i-a arătat că vechea constituţie a oraşului, 
fiind opera oamenilor, trebuie înlocuită de una nouă care va fi 
opera lui Dumnezeu. Primarii şi consiliul local au fost lăsaţi 
fără funcţii, iar în locul lor s-a aşezat Bockelson însuși, alături 
de 12 bătrâni, după modelul vechiului Israel.” 

„La început comportamentul sexual a fost reglementat la 
fel de strict ca toate celelalte aspecte ale vieţii. Singura formă 
de relaţie sexuală permisă era în cadrul căsătoriei dintre doi 
anabaptişti. Adulterul şi păcatele trupeşti, care includeau şi 
căsătoria cu cineva din afara sectei, erau păcate capitale, ceea 
ce era în acord cu tradiția anabaptistă ... Sfârşitul sectei, însă, a 
survenit rapid după ce Bockelson a decis să instituie poligamia.” 

„La fel ca şi în cazul comunismului bunurilor, poligamia 
a fost primită, atunci când a fost instituită, cu rezistență. A 
existat o revoltă armată în care Bockelson, Knipperdollinck 
şi predicatorii au fost aruncaţi în închisoare. Dar rebelii, care 
reprezentau doar o mică minoritate, au fost rapid înfrânți iar 

50 dintre ei au fost executaţi”. „Oraşul avea aproximativ 10.000 
de oameni, iar în timpul următoarelor zile au fost executaţi 
şi alţii care au criticat noua doctrină. În august poligamia 
fusese instituită ... Ritualul religios al căsătoriei a fost în cele 
din urmă eliminat iar mariajele se făceau şi se desfăceau cu 
mare uşurinţă. Deşi mare parte din relatările ostile pe care le 
avem sunt considerate a fi exagerări, pare sigur că normele de 
comportament sexual din Regatul Sfinţilor au traversat întreg 
palierul de la puritanismul riguros la promiscuitatea abruptă...” 

„Prestigiul lui Bockelson a atins apogeul când, la sfârşitul 
lui august 1534, un atac de proporții a fost respins cu atâta 
eficiență, încât episcopul s-a văzut părăsit atât de vasalii săi cât şi 
de mercenari. Bockelson ar fi procedat bine dacă ar fi organizat 
o poteră care probabil l-ar fi capturat pe episcop cu toată tabăra 
sa, dar în loc de aceasta s-a folosit de oportunitate pentru a se 
proclama rege.” 


Exista un anumit giuvaergiu care s-a proclamat profet. 


„Într-o zi, în piaţa centrală, acest om a declarat că Tatăl 
Ceresc i-a revelat că Bockelson va fi fi regele întregii lumi, 
având stăpânire asupra tuturor regilor, prinților şi mai marilor 
pământului. El va moşteni sceptrul şi tronul înaintașului său 
David şi le va păstra până când Dumnezeu va cere înapoi 
regatul pentru el...” 

„Noul rege a făcut tot ce i-a stat în putință pentru a 
sublinia semnificația unică a accederii sale la putere. Străzile 
şi porţile de intrare în oraş au primit nume noi. Duminicile 
şi zilele de sărbătoare au fost abolite, iar zilele săptămânii au 
fost redenumite pe baza unui sistem alfabetic. Până şi numele 
noilor născuţi erau alese de rege, conform unui sistem special. 
Deşi banii nu jucau niciun rol, în Munster a fost creată o nouă 
monedă pur ornamentală. Au fost bătute monezi de aur şi 


93 


leromonah Serafim Rose 


argint, cu inscripţii care rezumau întreaga fantezie milenaristă 
ce dădea sens regatului. Inscripţiile erau de felul următor: «Şi 
Cuvântul S-a făcut trup şi S-a sălășluit între noi», «Un rege 
deasupra tuturor. Un Domn, o Credinţă, un Botez.» 

A fost concepută o efigie specială pentru a simboliza 
pretenţia lui Bockenson la puterea spirituală şi absolută 
asupra întregii lumi: un glob care reprezenta lumea, străpuns 
de două săbii (dintre care până atunci papa şi împăratul 
avea fiecare câte una) şi înconjurat de o cruce pe care erau 
cuvintele: «Regele dreptăţii pentru toţi.» Regele însuşi purta 
această efigie, realizată în aur, care atârna la capătul unui 
lanţ de aur aflat la gât. Slujitorii săi îl purtau ca o emblemă 
pe manşete şi fusese acceptat în Munster ca o stemă a noului 
stat...” 

„În piaţa publică a fost ridicat un tron, care, îmbrăcat 
în ţesături de aur, trona deasupra băncilor înconjurătoare 
rezervate consilierilor regali şi predicatorilor. Uneori regele 
venea pentru a lua parte la judecată sau pentru a fi martor 
la anunțarea noilor legi. Vestit de o fanfară, el sosea călare, 
purtându-și coroana şi ducându-şi sceptrul. În faţa sa mergeau 
ofiţerii, în spatele său curteni, primul ministru şi un lung şir de 
miniştri, curteni şi servitori. Escorta regală acompania şi apăra 
întreaga procesiune, formând un cordon în jurul pieţei în timp 
ce regele își ocupa tronul. De partea cealaltă a tronului stătea 
un paj care ţinea o copie a Vechiului Testament pentru a arăta 
astfel că regele era un urmaş al lui David, cu autoritatea de a 
interpreta într-un mod nou Cuvântul lui Dumnezeu. Celălalt 
paj ţinea o sabie fără teacă.” 

„În timp ce regele ducea acest stil de viață fabulos, 
alături de soțiile şi prietenii săi, maselor populare le impunea o 
austeritate riguroasă. Oamenii, care deja trebuiseră să renunțe 
la aurul și argintul lor, trebuiau acum să accepte o rechiziție a 
hranei şi caselor.” 

„În noile cărţi care se scriau, fantezia celor Trei Ere a lui 
Joachim de Fiore apărea acum într-o nouă formă. Prima Eră era 
cea a păcatului şi a durat până la Potop. A Doua Eră era cea a 
persecuției şi a Crucii şi a durat până în prezent. A Treia Epocă 
va fi epoca răzbunării şi a triumfului Sfinţilor. Hristos, explicau 
ei, a încercat o dată să restaureze spre adevăr lumea păcătoasă, 
dar fără să aibă un succes de durată.” 


Observaţi aşadar cum noul creştinism trebuie să 
îmbunătăţească vechiul creştinism. 


„Ieroarea, care devenise de mult o trăsătură familiară 
a vieţii în Noul Ierusalim, a fost intensificată în timpul 
regimului lui Bockelson. La câteva zile de la proclamarea 
monarhiei, Dusentschur, unul dintre miniştrii săi, a 
proclamat că i s-a revelat că în viitor toţi cei care continuă 
să păcătuiască împotriva adevărului recunoscut trebuie să 
fie aduși în fața regelui şi condamnaţi la moarte. Urmau să 
fie extirpaţi din rândul Oamenilor Aleşi. Chiar şi amintirea 
prezenţei lor va fi eliminată, iar sufletele lor nu vor găsi 
iertare dincolo de mormânt. La câteva zile distanță au 
început execuțiile.” 


Au trimis emisari pentru a ridica la revoluţie şi alte oraşe. 


„Scopul tuturor acestor insurecţii era identic cu cel 
adoptat de Bockelson, acelaşi cu cel care a inspirat atâtea 
mişcări milenariste: uciderea tuturor călugărilor, preoţilor 
şi conducătorilor din lume, deoarece doar regele nostru este 
singurul rege legitim.” 

„În timpul ultimelor săptămâni ale asediului purtat de 
episcopul catolic, Bockelson a desfăşurat la toată capacitatea 
tehnicile de teroare. La începutul lui mai oraşul a fost împărțit 

pentru scopuri administrative în 12 secțiuni, iar pentru a le 
conduce a fost numit un ofițer regal cu titlul de duce şi o forță 
armată compusă din 23 de persoane.” 


Le era interzis pentru totdeauna să îşi părăsească 
secțiunile astfel încât să nu se poată revolta împotriva regelui. 


„S-au dovedit suficient de credincioși şi au dezlănţuit o 
teroare necruțătoare împotriva oamenilor simpli ... Orice om 
care încerca să părăsească oraşul şi era descoperit, sau care 
îl ajuta pe altul să facă asta, sau îl critica pe rege şi politicile 
sale, era decapitat pe loc. Aceste execuţii erau în cea mai mare 
parte făcute de regele însuși, care afirma că ar face bucuros 
asta cu fiecare rege şi principe. Uneori, trupurile oamenilor 
erau sfârtecate iar bucăţile erau dispuse în locuri la vedere ca 
o avertizare pentru ceilalți. Spre mijlocul lui iunie, astfel de 
practici aveau loc aproape zilnic.” 

„Decât să predea oraşul Bockelson ar fi lăsat fără 
nicio îndoială să moară de foame întreaga populaţie, însă 
deznodământul asediului a survenit brusc. Doi oameni au 
scăpat noaptea din oraş şi le-au indicat trupelor atacatoare 
anumite puncte slabe din apărare. În noaptea de 24 iunie 1535 
atacatorii au lansat un asalt surpriză şi au pătruns în oraș. După 
câteva ore de lupte disperate, ultimii 200 sau 300 de bărbaţi 
anabaptişti supraviețuitori au acceptat oferta de liberă trecere, 
au lăsat jos armele şi s-au împrăștiat la casele lor, doar pentru 
a fi mai apoi ucişi unul câte unul într-un masacru care a durat 
mai multe zile.” 


Aceşti anabaptişti au supraviețuit până în zilele 
noastre în comunități precum cea a menoniţilor, a fraţilor, a 
huterienilor. Bineînţeles că această mișcare istorică şi-a pierdut 
rapid influența după acel moment. Dar chiar şi Cohn, un istoric 

agnostic, observă ceva interesant. El remarcă similitudinea 
acestor mişcări cu nazismul şi comunismul. 


„O asemenea bănuială le-a apărut chiar şi ideologilor 
comunişti şi nazişti. O prezentare entuziastă, chiar dacă bizară, 
a misticismului eretic german de secol XIV cu elogii aduse 
beguinilor, begarzilor şi Fraţilor Duhului Liber, se găseşte în 
cartea lui Rosenberg (apologetul principal al lui Hitler), Mitul 
Secolului XX, în timp ce un istoric nazist a dedicat un volum 
întreg pentru a interpreta mesajul revoluţionarilor de pe Rinul 
Superior. Cât despre comuniști, ei continuă să lucreze în volum 
după volum la cultul lui Thomas Miintzer inaugurat deja de 
Engels. Dar în timp ce în aceste lucrări apologetice profeţii 
unei lumi dispărute sunt prezentaţi ca nişte vizionari născuţi 
înainte de vremea lor, este perfect plauzibil să tragem concluzia 
opusă, şi anume că, în pofida exploatării celor mai moderne 
tehnologii, comunismul și nazismul au fost inspirate de fantezii 
de-a dreptul arhaice.” 


Oricum ar fi, „din multe puncte de vedere” ambele 
mişcări „datorează foarte multe acelui corp de credinţe foarte 
vechi care constituiau nucleul apocaliptic popular al Europei.” 

Privind însă la ce s-a întâmplat în secolul XX, am putea 
spune chiar mai mult decât atât: aşteptarea chiliastă, dorința 
pentru un nou tip de creștinism pe care să-l realizăm în această 
lume, reprezintă una din trăsăturile dominante ale mentalității 
moderne. La început această izbucnire prematură s-a evaporat, 
dar mai târziu a revenit într-o formă mult mai puternică. În 
fapt, astăzi, jumătate din lume este captivă unor oameni care 
cred la fel ca acei anabaptişti şi care pun în aplicare aceleaşi 
metode de teroare, care îşi ucid toți dușmanii... 


Pr. G: Gulagul. 

Pr. S: Da, Gulagul, au aceeaşi frenezie când discută despre 
duşmanii care sunt pe cale să-i distrugă, aceştia fiind burghezia, 
exploatatorii muncitorilor din fabrici ş.a.m.d. 


Acest om și alţii ca el, care au condus revoltele milenariste 
din epoca Renaşterii, de negăsit în vremurile aşezate dinainte de 
schismă, sunt tocmai înaintemergătorii Antihristului. Astăzi ne 
aflăm în situaţia în care oraşe întregi, grupuri întregi de oameni 
îi pot urma pe acești falşi lideri, care au cele mai nebunești şi 
sălbatice dorinţe. Ei sunt conducătorii acestei lumi. Așadar, 
acest curent care a izbucnit în Evul Mediu - căutarea monarhiei 
universale — devine astăzi mai puternic. 


Arta Renașterii 


Arta acestei epoci, una dintre cele mai impresionante din 
toată istoria artei occidentale, scoate în evidenţă unele trăsături, 
dar asupra cărora nu vom insista: reînvierea antichităţii, 
nesfârşitele statui dezgolite, simbol fără îndoială al unei 
renaşteri a păgânismului trupului şi lumii. Ne vom uita, mai 
degrabă, la câteva tablouri religioase. 

Din punct de vedere ortodox, ele reprezintă o blasfemie. 
Ştim, de pildă, că mulţi dintre pictori au dus o viaţă foarte 
destrăbălată. Unii şi-au pus amantele să pozeze ca Fecioara 
Maria. Poţi privi tablou după tablou din această epocă, 
dar nu vei putea recunoaşte nimic religios sau cu adevărat 
religios. Unele tablouri sunt pur şi simplu păgâne şi chiar 
foarte indecente. Altele sunt mai rafinate, dar recunoaştem 
în ele aceleași principii ale ... Priviţi, de pildă, acest copilaş 
grăsuţ, dezgolit. Femeile sunt în mod evident lumești. Uneori 
sunt vulgare, alteori rafinate, dar este același caracter lumesc. 
Îi puteţi privi pe toţi: Rubens, Tintoretto, Rafael ... sunt 

dominați de acelaşi spirit lumesc. Sunt alții despre care vom 
vorbi imediat. 

Dar vă puteţi uita la aceste tablouri şi veți găsi tot felul de 
teme. Chiar şi acesta de aici, pictat de Caravaggio, este destul 
de timpuriu. Are un tablou al extazului lui Francisc, foarte 
interesant. Se încadrează foarte bine cu tot... (sunetul dispare - 
nota celui care a realizat transcriptul în engleză.) 

Au existat unii pictori care au încercat să reînvie arta 
religioasă, cel mai important dintre ei fiind Fra Angelico. El se 
opunea din răsputeri acestui păgânism şi încerca să se întoarcă 
la arta religioasă autentică. Unii dintre aceşti oameni încercau 
să fie evlavioşi. Nu erau doar lumești, însă dacă veţi privi 
tablourile puteţi vedea că există un duh un pic diferit. Cu toate 
acestea duhul lumesc a pătruns destul de mult. Veştmintele 
sunt superbe, pictura este foarte frumoasă, însă încercarea 
de a înfăţişa un soi de pietate reprezintă pur şi simplu prelest 
(înşelare). Unii dintre ei sunt foarte latini. Alţii, precum EI 
Greco, sunt în mod evident înşelaţi. Apare un fel de distorsiune 
pentru că el se presupune că a avut o influenţă bizantină, dar 
desigur că ea nu transpare de nicăieri. 


Întrebare: Aceia ar trebui să fie Maria și Hristos? 


Pr. S: Da, acelea sunt din cea mai bună perioadă a sa. 

Unele dintre tablouri, în special cele provenite din Spania 
şi din nord, au devenit cu timpul din ce în ce mai violente şi 
înfiorătoare. Altele, precum Botticelli şi Botticini, sunt foarte 
înduioşătoare dacă nu priveşti la copilul grăsuţ. Fecioara şi 
Hristos sunt creaturi rafinate. Dacă privim la unele din tablourile 
lui Botticelli — nu avem o variantă color, dar avem Nașterea lui 
Venus care este o creaţie foarte frumoasă dacă privim culorile. 
Aici este doar în alb şi negru, dar se poate observa cât de bine 
era realizată. Cu toate acestea, este păgânism pur şi simplu: 

nașterea lui Venus dintr-o scoică. De asemenea, este evident că 
avem de-a face cu o nouă religie, foarte apropiată de ideea pe 
care am amintit-o în discuţia despre Giordano Bruno: materia 
este divină, materia este încântătoare, lumea a fost descoperită 
şi este atât de frumoasă şi atât de plină de taine, pe care cumva 
pictorul le poate scoate la suprafață. 

Oarecum același sentiment îl degajă Michelangelo. Te uiţi 
la unele dintre personajele sale prometeice şi realizezi că apare 
cumva o nouă religie, o credinţă necreştină că omul este divin. 
El încearcă să prindă un fel de frumuseţe a acestei lumi, însă 
cealaltă lume dispare complet. În „Cina cea de taină” a lui Da 
Vinci este tot un fel de teatru, un fel de poză aranjată foarte 
frumos. Spre comparaţie, puteţi observa că, indiferent ce se mai 
păstrase din moştenirea bizantină la Giotto şi la artiştii Evului 
Mediu, acum s-a pierdut complet. 

Iată aici un tablou al lui Fra Angelico, care a încercat să 
se întoarcă la un sens religios al picturii. Însă este o înșelare 
tipic catolică. Tabloul este compus din oameni pictaţi în culori 
adorabile, roz, albastru şi, dacă îl vezi în realitate, probabil că 
este uluitor. Însă privind la feţele oamenilor vezi ce expresii 
stupide pot avea, atât de artificiale şi teatrale. Este vorba de 
Hristos încoronând-o pe Fecioară, însă tabloul nu are nicio 
semnificaţie religioasă. 

Iată un alt tablou. Arată crucificarea, dar este prezentată 
într-un soi de realism. Nu există niciun element prin care 
tabloul să poată fi identificat ca o icoană. Este complet secular. 
Toate acestea reprezintă o înşelare. 

Este foarte probabil că unele dintre ele sunt amestecate cu 
tot felul de aspecte sectare. Iată aici un tablou al lui Hieronimus 
Bosch despre rai, încărcat de simboluri, în care apare Hristos 
cu Adam şi Eva în rai. El însuși fusese suspectat că ar avea 
legături cu secta Frăția Spiritului Liber. Este fără îndoială însă 
că tabloul exprimă tot felul de fantezii sectare despre Adam şi 

Eva. Tocmai ce am citit despre Sfântul Pavel din Obnora, cum 
a trăit el precum Adam în rai, alături de animale. Dar oamenii 
aceştia au pierdut ideea de trăire ascetică precum Adam şi Eva. 
Să ne uităm în continuare la celelalte tablouri. 

Unele dintre ele sunt înfricoșătoare şi nu sunt foarte 
potrivite. Dar acesta exprimă spiritul sectanţilor, deoarece 
ei credeau pe atunci că se vor întoarce la starea din rai a lui 
Adam şi Eva. Din acest motiv umblau dezbrăcaţi şi aveau totul 
la comun şi credeau că vor pune bazele unui nou rai pe pământ. 

Iată un alt tablou foarte frumos semnat de Fra Angelico, 
cu păuni şi tot felul de lucruri animate de un alt fel de duh 
religios. Este prelest... 

Este suficient să ne uităm la aceste tablouri pentru a vedea 
că între Ortodoxie şi duhul apusean există deja o prăpastie atât 
de mare, încât nu mai poate fi închisă. Dacă cineva este deja 
ortodox, el nu poate fi decât cineva care se întoarce la adevăr şi 
îşi dă seama ce este adevărul şi cât de tare s-a îndepărtat de el. 
Dar a vorbi cineva despre unire cu aceşti oameni care au astfel 
de picturi religioase îți arată că acea persoană nu știe despre ce 
vorbeşte. Este o religie diferită. 


Rezumat 


Vom reaminti acum principalele caracteristici rezultate 
din această epocă: Prima dintre ele este ascensiunea sinelui în 
calitate de nou dumnezeu. Nu a fost astfel exprimat, dar mai 
târziu vom vedea că există oameni care vorbesc astfel. Acesta 
este sensul umanismului şi al protestantismului: a te debarasa 
de tradiţia religioasă, de tradiţia ortodoxă, astfel încât să se 
poată naşte noul dumnezeu. 

A doua idee foarte puternică este aceea că, la fel cum ia 
naştere dumnezeul individual, la fel şi lumea devine divină. 

Giordano Bruno exprimă această idee în repetate rânduri: dacă 
materia este divină, atunci Dumnezeu este în lume, lumea este o 
respiraţie vie a lui Dumnezeu, iar sufletul lumii este Duhul Sfânt. 
Ideea aceasta se poate vedea în unele picturi şi în felul în care 
cineva ca Botticelli credea că natura este divină. Este o concepţie 
panteistă. Dar, potrivit concepţiei ortodoxe, aceasta înseamnă a 
investi lumea cu o semnificaţie pe care nu o poate avea. Lumea 
vine din nimic şi va dispărea, urmând a fi recreată de Dumnezeu 
ca o lume nouă. Însă ei doresc ca această lume să dureze și din 
acest motiv îi ataşează o semnificaţie divină, ceea ce va deveni 
mai târziu o doctrină foarte importantă. De asemenea, căutarea 
unui nou creştinism va avea drept rezultat experimente religioase 
mult mai bizare: Frăția Spiritului Liber, noile religii ale celei de-A 
Treia Epoci a Duhului Sfânt, anabaptiștii. Iar aceştia devin mai 
puternici pe măsură ce vechile standarde religioase trec din ce 
în ce mai mult în fundal. Mai târziu, încercarea de a crea un nou 
creştinism cu greu va mai putea fi recognoscibilă ca ceva creştin. 

Şi, în fine, în această epocă încep să apară pentru prima 
dată unii candidaţi serioşi pentru poziţia de antihrist sau mai 
degrabă ca înaintemergători ai antihristului. Oameni precum 
John din Leyden se credeau Hristos revenit pe pământ. În același 
timp, ideea de monarhie mondială, de teocrație mondială, deşi 
este încă marginală, devine mai puternică, fiind capabilă să 
mişte un oraş întreg. 

Vom vedea ce se va întâmpla cu toate aceste mişcări 
în următoarea epocă, aşa numitul Iluminism, care, la fel ca 
şi perioada renascentistă, are, pe lângă curentul raționalist 
principal, un subcurent foarte clar irațional. 

Aşadar, întreaga mişcare intelectuală din Renaştere arată 
înflorirea unor seminţe care au fost plantate în perioada Evului 
Mediu prin despărțirea Romei de Biserica Ortodoxă. Deja în 
perioada Renaşterii avem ceva extrem de diferit de Ortodoxie. 
Spre comparaţie, în Evul Mediu sunt unele lucruri care par 

mult mai apropiate. La exterior există o asemănare, dar în 
interior există seminţele care vor produce toate cele care vor 
veni mai apoi. Aşadar, diferența dintre Evul Mediu şi Renaștere 
este în fapt mai puţin distinctă decât diferența dintre Roma 
ortodoxă şi Roma Evului Mediu. Toate aceste curente capătă 
o importanţă crescândă. Unele dintre ele izbucnesc, precum a 
fost cazul mișcărilor apocaliptice. Altele explodează, după care 
mor, însă continuă să facă parte din mentalitatea care le-a dat 
naştere, urmând să revină mai târziu în forme foarte ciudate. 
Dar, dacă le priveşti din punct de vedere filosofic şi teologic, îţi 
poţi da seama că este de fapt aceeaşi mişcare de idei. 

Astfel, Norman Cohn, cel care a scris despre milenarism, 
greşeşte când crede că una este arhaică, iar alta este progresistă. 
Este pe lângă subiect. Cheia este că ambele mişcări fac parte 
din aceeași mentalitate. Uneori ele relevă o dezvoltare directă, 
precum dezvoltarea ştiinţei, alteori apar, se ridică şi mor. Însă 
există anumite teme recurente ale gândirii moderne, iar noi ne 
vom concentra asupra acestora. 

În următoarea lecţie ne vom fixa atenţia asupra perioadei 
secolelor XVII şi XVIII, când viziunea ştiinţifică devine dominantă 
şi pare să existe un fel de echilibru şi armonie. De atunci şi până 
astăzi, istoria lumii este istoria căderii din această armonie. Vom 
încerca să arătăm în cea constat această armonie și de a ce trebuit să 
se strice şi să producă lumea anarhică în care trăim în prezent. Tot 
parcursul omenirii din Evul Mediu prin Renaștere spre Iluminism 
şi Romantism, ajungând până în zilele noastre, urmează o direcție 
logică definită, care ne arată că, odată ce a fost părăsită ortodoxia, 
intră în joc un anume proces natural. Şi desigur că diavolul este 
mereu acolo. Vom vedea în mod repetat că marii lideri ai gândirii 
moderne vor începe cu un fel de viziune şi vom vedea că diavolul 
lucrează, dar ei nu mai sunt conştienţi sub nicio formă că diavolul 
poate face astfel de lucruri. Din acest motiv, ei sunt mult mai 
predispuşi să accepte propriile viziuni ca un fel de revelaţie. 

Am ajuns acum la epoca care desparte Renaşterea de 
vremurile moderne, ce au identitatea lor bine definită. Într- 
una dintre lucrările clasice asupra acestei perioade, „Criza 
conştiinţei europene” de Paul Hazard, autorul afirmă: „În 
această perioadă a avut loc în Europa un conflict moral. 
Intervalul dintre Renaştere, din care provine în mod liniar, şi 
Revoluţia Franceză, pentru care călea armele în foc, reprezintă 
o epocă fără egal din punct de vedere al importanței istorice.” 
Aceasta este epoca clasică a Europei moderne. 

Același Paul Hazard afirmă: 


„Conştiinţa clasică, cunoscându-şi puterea sa, iubeşte 
stabilitatea, ba, dacă ar putea, ar fi doar stabilitate. Acum că 
Renaşterea şi Reforma - ce preschimbări au adus acestea! — 
s-au încheiat, sosise vremea pentru o inventariere mentală, 
pentru o retragere intelectuală. Politica, religia, societatea, 
arta - toate acestea au fost salvate din ghearele criticilor 
dezlănțuiţi. Barca bătută de urgii a umanităţii a găsit în sfârşit 
un refugiu. Să rămână multă vreme acolo! Multă vreme! De 
fapt să rămână acolo pentru vecie! Viaţa era acum o afacere 
regulată şi bine ordonată. De ce să părăseşti, atunci, acest 
hotar împrejmuit, pentru a risca întâlniri care ar putea să 
destabilizeze totul? Marele Dincolo era văzut cu neliniște. 

Putea conţine unele surprize neplăcute. Ba chiar, Timpul 
însuşi l-ar fi făcut să stea locului, dacă ar fi putut. La Versailles, 
vizitatorul avea impresia că înseşi apelor le-a fost oprit cursul, 
au fost prinse şi controlate, după care au fost trimise înapoi în 
ceruri, şi încă o dată, ca şi cum ar fi trebuit să facă acest lucru 
pentru totdeauna.” 


Perioada dintre  Renaştere şi vremurile moderne 
reprezintă prima încercare de a realiza o sinteză armonioasă 
a tuturor noilor forțe descătușate de omul medieval, cel 
renascentist şi cel reformat. Prin această tentativă nu se dorea 
renunțarea la fundaţia creştină, deşi aceasta era în fond ceva 
foarte vag. Deosebirea față de timpurile noastre o constituie 
faptul că în prezent se încearcă o sinteză fără creştinism, sau 
mai degrabă un creştinism foarte diluat. Vom analiza câteva 
aspecte ale acestei încercări de armonizare şi vom vedea de ce 
nu putea rezista acest proiect. 

Primul aspect al acestei noi epoci clasice, al acestei noi 
armonii, este dominaţia perspectivei ştiinţifice, exemplificată 
de „lumea maşină” a lui Isaac Newton. „Epoca lui Newton”, 
Iluminismul timpuriu - el a murit în anul 1720 (1727 - n. 
trad.), dacă nu mă înşel, iar opera sa principală a apărut în 1690 
— „când ştiinţa şi religia naturală păreau să fie de acord că totul 
este în regulă cu lumea, iar artele înfloreau cum nu o vor mai 
face vreodată în Apus. Înainte de aceste vremuri, Occidentul 
cunoscuse mai multe secole de efervescenţă intelectuală, ba 
chiar haos, din momentul în care sinteza medievală romano- 
catolică s-a prăbuşit şi au apărut noi forțe, care au dus la 
dezbateri aprinse şi războaie sângeroase.” 

Războaiele religioase s-au terminat din toate punctele 
de vedere în 1648, când a luat sfârşit și Războiul de Treizeci de 
Ani, care a devastat Germania şi practic a redus-o la o condiţie 
ruinătoare vreme de două secole. 

„Protestantismul s-a revoltat împotriva complexităţii şi 
corupţiei din catolicism. A existat o renaştere a artei şi gândirii 
păgâne vechi, un nou umanism a descoperit omul natural şi a 
împins din ce în ce mai în fundal ideea de Dumnezeu şi — cea 
mai importantă tendință pentru ceea ce avea să se petreacă 
în viitor - ştiinţa a înlocuit teologia în calitate de criteriu al 
cunoaşterii. Studiul naturii şi al legilor ei au ajuns să pară cea 
mai importantă îndeletnicire intelectuală.” 

„Deja în secolul al XVII-lea şi începutul secolului al XVIII- 
lea se ajunsese la un anumit echilibru şi o armonie în gândirea 
apuseană. La urma urmei, creştinismul nu a fostrăsturnat de ideile 
noi (vom vedea în cursul următor ce fel de creştinism era acesta 
- notă PS.R.) ci mai degrabă se adapta la noul spirit. În același 
timp, dificultăţile şi contradicţiile ideilor moderne naturaliste 
şi raționaliste nu îşi făcuseră încă simțită prezenţa. În special în 
partea cea mai iluminată a Europei apusene - Anglia, Franţa și 
Germania - aproape că părea că a venit o epocă de aur, mai ales 
prin comparaţie cu războaiele religioase care devastaseră aceste 
ţări până spre mijlocul secolului al XVII-lea. Omul iluminismului 
credea în Dumnezeu, A Cărui existență putea fi demonstrată 
rațional şi în religia naturală. Era tolerant cu credinţele celorlalți 
şi era convins că tot ce există în lume poate fi explicat de ştiinţa 
modernă, ale cărei descoperiri şi progrese le urmărea cu atenţie. 
Lumea era văzută ca o mare mașină aflată în mișcare continuă, 
iar fiecare mişcare putea fi descrisă matematic. Era un singur şi 
imens univers ordonat armonios, nu ierarhic, cum se întâmpla în 
Evul Mediu sau în gândirea ortodoxă, ci ca un sistem matematic 
uniform. Lucrarea clasică în care erau explicate aceste idei, 
«Principia Mathematica» a lui Newton, a fost primită favorabil 
de toată lumea, ceea ce arată că oamenii educați ai acelor vremuri 
erau în întregime pregătiți pentru această nouă evanghelie.” 

O altă carte clasică despre istoria gândirii moderne, „Ihe 
Making of the Modern Mind” de John Herman Randall, discută 

unele dintre aceste elemente care compuneau noua perspectivă 
asupra universului. 

„Cei 30 de ani care s-au scurs de la publicarea Dialogului 
asupra celor Două Sisteme (sistemul heliocentric şi cel geocentric 
- notă P.S.R.) au fost martorii unei transformări intelectuale de 
proporţii. În timp ce Galileo încă se certa cu trecutul (şi am văzut că 
a fost aproape să fie ars pe rug, scăpând prin mărturisirea greşelii, 
dar spunând în şoaptă: «Şi totuşi se mișcă» — notă P.S.R), Newton 
ignoră vechile dezbateri şi se uită doar spre viitor enunțând calm 
definiții, principii şi demonstraţii care de atunci şi până astăzi 
au format baza ştiinţei naturale. Galileo reprezintă asaltul. După 
doar o singură generaţie vine triumful. Însuşi Newton a făcut 
două descoperiri remarcabile: a descoperit o metodă matematică 
prin care este descrisă mișcarea mecanică şi a aplicat-o universal. 
În sfârşit, visul lui Descartes a devenit realitate: omul a ajuns la 
o interpretare mecanică a lumii în termeni matematici deductivi 
exacţi. Punând temelia ştiinţei de secol XVII, Newton și-a 
imprimat efigia asupra imaginii universului, care va rămâne 
neschimbată în linii mari până la Darwin. A completat schița 
lumii newtoniene, care va rămâne de-a lungul întregului secol 
XVIII drept adevărul ştiinţific fundamental.” 


În Franţa, spre sfârşitul acestei epoci apare Enciclopedia, 
o realizare de proporţii întreprinsă în special de Diderot, cu 
scopul de a aduna la un loc într-o singură mare carte, compusă 
din mai multe volume, întreaga cunoaştere. Ar trebui înțeles mai 
înainte de toate că însăşi ideea de enciclopedie, adică ideea de a 
aduce întreaga cunoaştere într-un singur loc pentru a o ordona, 
fie şi alfabetic, cum se întâmplă în enciclopediile mai recente, 
reprezintă ceva cu totul nou. Astfel, totul este cumva aplatizat şi 
închis în limitele unui anumit număr de pagini, în aşa fel încât 
dacă doreşti să descoperi ceva despre orice, pur şi simplu te uiţi la 
index sau cauţi alfabetic şi descoperi articolul despre acel subiect. 

Trebuie spus că în alte culturi, care aveau şi ele cumva 
ideea de cunoaştere universală, precum China, existau, de 
asemenea, enciclopedii. Dar acele enciclopedii erau mai 
degrabă diferite deoarece se păstra încă, acolo, ideea ierarhică. 
De pildă, marile enciclopedii chineze, de acum o mie de ani 
sau mai bine, erau aranjate în așa fel încât primul volum era 
„Cerurile”, apoi urma „Împăratul”, după care ştiinţele înalte, şi 
descindea gradual până ajungea la final, la lucrurile pământeşti. 
Spre comparaţie, în noile enciclopedii nu există nicio distincție 
valorică între subiecte. Poţi cunoaște o pagină din enciclopedie 
şi să nu ştii nimic despre tot restul și să fii expert în acel lucru. 
Cu alte cuvinte, este o cunoaștere foarte fragmentară. Probabil 
că doar persoana care a realizat întregul proiect cunoaşte 
întregul — deşi în fapt nu există doar o singură persoană, ci mult 
mai multe, aşadar nimeni nu ştie. 

Pentru Diderot, deşi subestima matematica, ideea sa de 
cunoaştere şi idealul său de cunoaştere sunt similare cu ale 
tuturor celorlalți din generaţia sa. 


„Ne aflăm în pragul unei mari revoluţii în ştiinţe. 
Judecând după înclinațiile pe care cele mai bune minţi le au 
pentru morală, pentru arte frumoase, pentru istoria naturală, 
pentru fizica experimentală, aproape că îndrăznesc să prezic 
că nu va mai trece un secol până când nu vor mai exista doar 
trei mari matematicieni în Europa... Ştiinţa va înălța coloanele 
lui Hercule; oamenii nu vor merge mai departe; operele lor vor 
dăinui timp de secole precum piramidele din Egipt, a căror 
masă, inscripționată cu hieroglife, trezeşte în noi detestabila 
idee de putere şi ne face atenţi la resursele oamenilor care le-au 
construit”, susținea Diderot. 

Observăm că oamenii acelor vremuri aveau în minte ideea 
că vor putea obține în timpul vieţii lor definiţia finală a naturii şi 
ştiinţei, putând aduna la un loc toată cunoaşterea existentă. 

În noua sinteză, natura Îl înlocuiește, de fapt, pe 
Dumnezeu în calitate de idee centrală, deşi vom vedea că până 
la sfârşitul acestei perioade nu s-a renunţat cu totul la ideea de 
Dumnezeu. 

D'Holbach, unul dintre gânditorii francezi ai sfârşitului 
de secol XVIII, descrie astfel idolatrizarea naturii: 


„Omul se înşală mereu pe sine când renunţă la experiență 
pentru a urma sisteme imaginare. EI este opera Naturii. El există 
în natură. Este supus legilor ei. Nu se poate elibera de ele. În 
zadar mintea sa încearcă să țâşnească dincolo de lumea vizibilă: 
o necesitate categorică îl obligă mereu să se întoarcă. Fiind 
format de Natură, care este circumscrisă de legile ei, nu există 
nimic dincolo de un mare tot, din care el face parte şi a cărui 
influenţă o resimte. Fiinţele pe care imaginaţia sa le închipuie 
ca fiind dincolo de Natură sau distincte de ea sunt întotdeauna 
himere formate după ceea ce a văzut deja. Despre acestea este 
complet imposibil să-și formeze vreo idee corectă, fie cu privire 
la locul pe care îl ocupă, fie la felul în care acţionează. Pentru el 
nu există nimic, nu poate exista nimic în afară de natură care 
include toate fiinţele... Universul, vastul ansamblu a tot ceea ce 
există, ne oferă doar materie şi mişcare: întregul nu ne oferă 
spre contemplaţie nimic altceva decât o succesiune gigantică şi 
neîntreruptă de cauze şi efecte... ” 

„Drept urmare, natura, în cea mai extinsă definiţie, 
reprezintă marele întreg care rezultă din asamblarea materiei 
sub diverse combinaţii, cu acele mişcări contrare pe care 
universul le oferă privirii noastre” 


Aceeași idee o întâlnim şi la Voltaire, când descrie 
dialogul dintre natură şi un om de ştiinţă. Natura îi spune 
omului de ştiinţă: „Sărmanul meu fiu, să-ți spun adevărul? Mi 
s-a dat un nume care nu mi se potriveşte deloc. Mi se spune 

Natura, dar în realitate sunt Arta - arta lui Dumnezeu” (este 
vorba de Dumnezeul deiştilor din acea perioadă - notă P.S.R.). 
Unul din discipolii lui Newton afirmă: 


„Ştiinţa naturală slujeşte unor scopuri mai înalteşiartrebui 
să fie apreciată pentru că pune o fundaţie sigură pentru religia 
naturală şi filosofia morală, conducându-ne într-o manieră 
mulțumitoare spre cunoaşterea Autorului şi Guvernatorului 
universului... A studia Natura înseamnă a studia meşteşugul 
Său. Fiecare nouă descoperire ne dezvăluie o parte din schema 
Sa... Perspectivele noastre asupra Naturii, oricât de imperfecte ar 
fi, ne ajută să ne reprezentăm, în maniera cea mai sensibilă, acea 
putere grandioasă care se găseşte peste tot, care acționează cu 
o forţă şi o eficacitate ce nu cunoaşte vreo micşorare indiferent 
de distanţe şi timp şi acea înţelepciune pe care o vede la lucru 
în structurile elegante şi în mișcările drepte ale celor mai mari 
şi mai subtile părți. Acestea, printr-o bunătate perfectă care le 
direcționează în mod evident, constituie obiectul suprem al 
speculațiilor filosofului. Acesta, în timp ce contemplă și admiră 
un sistem atât de perfect, nu poate fi decât încântat şi animat să 
intre în legătură cu armonia generală a Naturii.” 


D'Holbach afirmă următoarele despre natură: 


„Vai tu, îl căinează această Natură pe om, care urmând 
instinctul pe care ţi l-am dat, tinzi fără întrerupere, de-a lungul 
întregii tale existenţe, spre fericire, nu încerca să rezişti legii 
mele suverane. Lucrează la fericirea ta. Ia parte fără frică la 
ospățul pus înaintea ta cu cea mai inimoasă ospitalitate. Vei 
descoperi mijloacele scrise citeţ în inima ta... Îndrăzneşte, deci, 
să te dezbari de laţurile superstiţiei, rivala mea pragmatică care 
se autoiluzionează şi care îmi încalcă drepturile. Denunţă acele 
teorii goale, care sunt uzurpatorii privilegiilor mele. Întoarce- 

te sub dominaţia legilor mele, care, oricât de severe ţi se par, 
sunt blânde prin comparaţie cu cele ale bigotismului. Doar 
în imperiul meu domneşte adevărata libertate. Tirania este 
necunoscută acestui pământ, robia este pentru totdeauna 
interzisă. Echitatea veghează fără întrerupere la drepturile 
subiecţilor mei, ţinându-i în posesia revendicărilor lor juste. 
Bunăvoinţa, insuflată umanităţii, îi uneşte prin legături 
prietenești. Adevărul îi luminează. Niciodată impostura nu îl va 
putea orbi cu ceţuri obscurantiste. Întoarce-te, aşadar, copilul 
meu, în braţele mamei tale grijulii! Dezertorule, întoarce paşii 
tăi rătăcitori la Natură. Te va mângâia pentru relele făcute. Va 
îndepărta din inima ta acele frici îngrozitoare care te copleşesc... 
Întoarce-te la Natură, la umanitate, la tine!... Bucură-te de tine 
şi fă-i pe alţii să se bucure şi ei de aceste înlesniri pe care le-am 
pus cu o mână generoasă la dispoziţia tuturor fiilor pământului, 
care provin toți în mod egal din sânul meu... Toate aceste plăceri 
îți sunt permise fără nicio constrângere, dacă te bucuri de ele cu 
moderație şi cu acea discreţie pe care chiar eu am fixat-o. Fii, 
deci, fericit, o, omule!” 


După care repetă: 


„O, Natură, suverana tuturor fiinţelor! Și voi, adorabilelor 
sale fiice, Virtutea, Rațiunea şi Adevărul! Rămâneţi pentru 
totdeauna protectoarele noastre onorate! Ţie, Natură, ţi se cuvin 
laudele rasei umane, ţie ţi se cuvin omagiile pământului. Arată- 
ne, deci, O, Natură!, ceea ce omul trebuie să facă pentru a atinge 
fericirea pe care Tu l-ai făcut s-o dorească. Virtute! Însuflețeşte-l 
cu flacăra ta folositoare! Lasă torța ta să-i ilumineze intelectul, 
împrăștie din calea lui întunericul. Voi, zeități slujitoare, uniţi- 
vă puterile pentru ca inimile omenirii să vi se predea vouă. 
Interziceţi greşeala din mintea noastră, strâmbătatea din 
inimile noastre, dezordinea din paşii noştri. Faceţi cunoaşterea 

să-şi lărgească puterea sănătoasă; bunătatea să sălăşluiască în 
sufletele noastre; liniștea să sălăşluiască în piepturile noastre.” 


Observaţi ce ideal armonios avea în vedere: natura care 
domneşte peste tot, tainele naturii descoperite, Dumnezeu încă 
în ceruri, dar fără să facă mare lucru, iar cunoaşterea științifică 
avansând în întreaga lume. 

Naturalistul Buffon chiar a afirmat aşa ceva, atunci când 
i-a descris pe primii astronomi babilonieni: „Primii oameni 
erau foarte fericiţi, pentru că erau foarte ştiinţifici.” Idealul 
cunoaşterii ştiinţifice şi cel al fericirii erau inextricabil legate. 
În zilele noastre, pare că lucrurile stau exact invers. Tot Buffon 
afirmă: „Ce entuziasm poate fi mai nobil decât a crede că 
omul este capabil să cunoască toate forțele şi să descopere prin 
eforturile sale toate secretele naturii!” 

Aşadar, marii filosofi ai acestei perioade aveau în vedere 
descoperirea întregului sistem al naturii. Drept urmare, în 
această epocă apar marile sisteme metafizice; filosoful poate sta 
comod în fotoliul său în fața unui birou, citește toate cercetările 
ştiinţifice şi scrierile celorlalți filosofi dinaintea lui, după care 
construieşte propria teorie cu privire la ceea ce este natura. 

Un astfel de caz îl reprezintă Spinoza, care a lansat ideea 
că există două sisteme paralele: mintea şi materia, ambele 
aparținându-i lui Dumnezeu. Leibnitz a adus în discuţie ideea 
de monadă - un atom primar, baza a tot ce există — care explică 
atât mintea cât şi materia. Descartes, stând în camera lui, a 
ajuns la concluzia că tot ceea ce există în natură vine din intuiţia 
ideilor clare şi distincte. 

Toate aceste sisteme erau, desigur, în concurenţă unele cu 
altele şi se combăteau reciproc. Alte sisteme le-au răsturnat, dar 
idealul unei filosofii reale a naturii nu a fost niciodată realizat. 
Ştiinţa, în schimb, era văzută ca fiind tipul de cunoaștere care îi 
va aduce pe oameni la adevăr. 

Întreaga perioadă iluministă este marcată de un optimism 
pe scară largă şi este bine rezumată de poetul Alexander Pope, 
cel care îl privea pe Newton ca pe un model. Următoarele 
versuri definesc duhul care îi anima pe oameni, sentimentele 
lor față de vremurile pe care le trăiau și filosofia care decurgea 
din ştiinţa modernă: 

„Toate nu sunt altceva decât parte a unui măreț întreg 

AI cărui trup Natura este, iar Dumnezeu îi este suflet... 

Toată Natura nu este decât o Artă necunoscută ie... 

Toată întâmplarea, un sens pe care tu nu-l vezi 

Toată discordia, o armonie neînţeleasă; 

Tot răul subiectiv, un bine universal” 

„Adevărul nostru este limpede: tot ceea e există este drept 

Natura şi legile ei stăteau ascunse în noapte: 

Dumnezeu a spus: Să fie Newton! Şi s-a făcut lumină!” 


Minunata Lume Nouă - Candide 


„În epoca Raţiunii, Voltaire a pus la lucru empirismul 
pentru adistrugereligia revelată, monarhia absolută şi ascetismul 
creştin, în timp ce aceeași rațiune a fost folosită pentru a edifica o 
teologie rațională, drepturile şi legea naturală. Voltaire a spus-o 
răspicat: înţeleg prin religia naturală principiile moralității 
comune întregii rase umane. Nu conţinea nimic altceva. Acest 
crez a fost acceptat împreună de creştini şi de radicali ca fiind 
conţinutul tradiţiei religioase creştine.” 

„În ceea ce priveşte problema guvernării morale a lumii, 
teologii raționalişti nu s-au descurcat mai bine decât predecesorii 
lor în ceea ce priveşte vechea problemă a răului. La rândul lor, 
nu puteau decât se se bazeze pe credinţa că o ordine rațională 
trebuie să fie o ordine morală. Unii, cum a fost Leibnitz, au scris 
sute de pagini pentru a demonstra că aceasta este cea mai bună 

dintre toate lumile posibile... Afirmația lui Pope, «Tot ceea ce 
există este just» părea chiar şi pentru cei din secolul al XVIII-lea 
ca o încercare de a-ţi face singur curaj. Alţii, cum era Voltaire, 
erau mult prea conştienţi de nedreptăţile produse de natură 
şi de oameni asupra altor oameni încât să nu fie revoltați de o 
asemenea credință. Candide, faimoasa povestire a lui Voltaire, 
nu este altceva decât o satiră la adresa filosofiei lui Leibnitz.” 


Problema principală a lui Voltaire cu patriotismul avea 
la bază un argument umanitarist, şi anume că presupunea ura 
faţă de restul rasei umane. A-ţi iubi patria, conform înţelegerii 
comune, însemna să urăști toate celelalte neamuri... Din acest 
motiv, Voltaire a dus un neîncetat război de ridiculizare a 
exceselor patriotului. Toţi își amintesc primele capitole satirice 
din Candide, în care eroul este atras în armata regelui Bulgariei 
care purta un război contra Abariei. 


„Nimic nu era așa de frumos, de fercheş, de strălucit şi 
de bine orânduit cum erau cele două oştiri... Mai întâi tunurile 
au doborât cam şase mii de inşi de fiecare parte; ... Candide, 
care tremura ca un filosof, se ascunse cum putu mai bine cât 
ţinu acest măcel eroic. Bucăţi de creier erau împrăștiate pe jos, 
alături de braţe şi picioare tăiate. Candide plecă de acolo cât mai 
repede şi ajunse în alt sat. Candide, călcând pe trupuri încă vii 
şi făcându-şi drum prin dărâmături, ieşi în sfârşit din teatrul 
războiului.” 


Credinţa în progres 
„De la începutul secolului și mai apoi a apărut şi s-a tot 
dezvoltat o laudă a progresului realizat prin educaţie. Locke, 


Helvetius şi Bentham au pus bazele acestui vis generos. Toţi, 

indiferent de şcoala de gândire din care proveneau, cu excepţia 
celor precum Malthus, care se agățau de doctrina creştină a 
păcatului originar, credeau cu toată puterea lor în perfectibilitatea 
naturii umane. În sfârşit, omenirea lua în mâinile ei puterea 
asupra propriei soarte. Putea face din viitor aproape tot ceea ce 
dorea. Distrugând greşelile prosteşti ale trecutului şi întorcându- 
se la o cultivare rațională a naturii, nu exista practic vreo limită 
pe care bogăţia umană să nu o poată transcede.” 

„Pentru noi este greu să ne dăm seama cât de recentă este 
această încredere în progresul uman. Lumea antică părea că 
nu avea acest concept. Grecii şi romanii se uitau mai degrabă 
înapoi la o vârstă de aur din care omul a decăzut. Evul Mediu 
nu putea accepta, desigur, un asemenea gând. Renașterea, care 
a realizat în fapt atât de multe, nu putea concepe că omul se 
va mai putea ridica vreodată la nivelul măreţei antichități. 
Toate gândurile ei se îndreptau spre trecut. Doar odată cu 
ascensiunea ştiinţei, în secolul al XVII-lea, au putut oamenii să 
îndrăznească a se bucura de o asemenea ambiţie. Lui Fontanelle, 
a cărui lungă viaţă se întinde de pe timpul lui Descartes până 
în vremea Enciclopediei, îi aparține meritul principal în 
instalarea credinţei în progres, în secolul al XVIII-lea. El era 
un popularizator al ştiinţei carteziene şi spera că prin ştiinţă şi 
rațiune Europa nu doar că va egala, dar va şi depăşi antichitatea. 
În opinia lui, toţi oamenii sunt făcuţi din acelaşi aluat: suntem 
la fel ca Platon şi Homer, doar că noi avem un tezaur mai bogat 
de experiență acumulată decât ei. Oamenii se închină la bătrâni 
pentru înţelepciunea şi experienţa lor. Noi, modernii, suntem 
cei care reprezentăm bătrâneţea lumii, iar anticii tinereţea ei. 
Un om de știință de astăzi cunoaște de zece ori mai multe lucruri 
decât un om de ştiinţă care trăia sub Augustus. Atâta vreme cât 
oamenii continuă să acumuleze cunoaştere, progresul va fi la fel 
de inevitabil precum creşterea unui copac, fără să existe vreun 
motiv pentru a suspecta că dezvoltarea lui se va opri.” 

„Pentru noi această opinie va părea aproape o platitudine, 
dar contemporanilor lui Fontenelle le apărea ca fiind cea mai 
mare erezie. S-a trezit implicat într-o bătălie furioasă şi toată 
Franţa s-a poziţionat în conflictul dintre Antici şi Moderni... În 
privinţa rezultatului nu existau dubii. Toţi oamenii de ştiinţă, 
de la Descartes încoace, îi dispreţuiau pe antici şi purtau mai 
departe stindardul credinţei în progres. Spre mijlocul secolului 
următor a fost recunoscut în modlimpede că doar în literatură ar 
mai putea avea anticii vreo întâietate. Dar, odată cu respingerea 
gustului clasic, o dată cu ascensiunea romantismului, anticii au 
pierdut şi această bătălie.” 

„l-a revenit lui Condorcet sarcina de a rezuma toate 
speranțele şi încrederea epocii.” 


La sfârşitul secolului al XVIII-lea a existat un mare filosof 
al progresului, Condorcet, care a scris o istorie a progresului 
spiritului uman în care a afirmat: 


„Consecința operei mele va fi aceea de a arăta prin 
raționamente şi fapte că nu există nicio limită în perfecționarea 
puterilor omului. În realitate, perfectibilitatea umană este 
indefinită; progresul acestei perfectibilități, independent de 
orice putere care ar dori să-l oprească, nu are altă limită decât 
durata pământului pe care natura ne-a plasat. Fără îndoială că 
acest progres poate merge mai repede sau mai încet, dar nu va 
merge niciodată înapoi. Cel puţin atâta vreme cât pământul 
ocupă acelaşi loc în sistemul universului şi legile generale ale 
acestui sistem nu produc o distrugere generală a globului, sau 
schimbări care nu vor mai permite rasei umane să se prezerve, 
să îşi pună în funcţiune aceleași puteri şi să găsească aceleaşi 
resurse.” 


EI credea că principiile Iluminismului 

„se vor răspândi pe întreg pământul; libertatea şi 
egalitatea, o egalitate reală din punct de vedere economic, 
social și intelectual se vor consolida continuu. Pacea va domni 
pe pământ. Războiul va ajunge să fie considerat cea mai mare 
năpastă şi cea mai mare dintre crime, dacă nu mai mult decât 
atât. O organizare mai bună a cunoaşterii şi o îmbunătăţire 
inteligentă în calitatea organismului uman însăşi vor conduce 
la dispariţia bolilor şi la prelungirea indefinită a vieţii umane, 
chiar la obţinerea în fapt a condiţiilor perfecte pentru bunăstarea 
umană.” 


Mai departe, Condorcet afirmă: 


„Ce imagine a naturii umane, eliberată de lanţurile 
sale, scăpată din imperiul şansei ca şi din cel al dușmanilor 
progresului, avansând cu pasul sigur şi ferm pe cărarea 
adevărului, virtuţii şi fericirii, i se prezintă filosofului pentru 
a-l mângâia pentru greşelile, crimele şi nedreptăţile care există 
încă pe pământ şi a căror victimă el este adesea! Contemplând 
această viziune, el primeşte răsplata eforturilor sale pentru 
progresul raţiunii şi pentru apărarea libertăţii. El îndrăzneşte 
să le lege de lanţul veşnic al destinului uman. Acolo găseşte el 
adevărata recompensă pentru virtute, plăcerea de a crea un bun 
durabil, pe care destinul nu îl poate distruge prin niciun fel de 
sperietoare, aducând înapoi prejudecățile şi sclavia. Pentru el 
această contemplaţie reprezintă un adăpost în care memoria 
persecutorilor săi nu îl poate urmări; unde, trăind în mintea sa 
cu omul căruia i-au fost stabilite drepturile conform demnității 
naturii sale, el îl iartă pe acela pe care avariţia, frica sau invidia 
îl chinuie şi îl corup. Acolo el trăiește cu adevărat alături de 
semenii săi, într-un paradis pe care l-a creat raţiunea sa și pe 
care iubirea sa pentru umanitate îl îmbogățește cu cea mai 
curată dintre bucurii.” 

Un alt istoric din acele vremuri, ].G. Buhle, a scris o istorie 
a filosofiei, în care afirmă: 


„Ne apropiem acum cu studiul nostru de cea mai recentă 
perioadă din istoria filosofiei, care este cea mai remarcabilă 
şi strălucită perioadă a filosofiei, ca şi a ştiinţelor, artelor şi 
civilizaţiei umane în general. Sămânţa plantată în secolele 
precedente a început să încolțească în secolul al XVIII-lea. 
Despre niciun secol nu se poate spune cu atâta îndreptăţire 
că a folosit realizările trecute pentru a aduce umanitatea la o 
mai mare perfecțiune fizică, intelectuală şi morală. A atins o 
înălțime pe care, având în vedere limitările naturii umane şi 
cursul experienţei trecute, am fi surprinşi să vedem că geniul 
generaţiilor viitoare o va păstra.” 


Există un mesaj interesant care a fost plasat în turla 
bisericii din Gotha, în Germania, în anul 1784, şi care era 
adresat posterității. Acesta este mesajul din 1784: 


„Epoca noastră ocupă cea mai fericită perioadă a secolului 
al XVIII-lea. Împărații, regii, prinții coboară omeneşte din 
înălțimile lor înfricoşătoare, disprețuiesc pompa şi splendorile, 
devin taţi, prieteni şi confidenţi ai poporului lor. Religia îşi sfâşie 
veştmintele preoţeşti şi apare în esenţa sa divină. Iluminismul 
face mari progrese. Mii dintre fraţii şi surorile noastre care înainte 
trăiau într-o trândăvie sanctificată (adică monahii — notă P.S.R.) 
sunt dați înapoi statului. Ura sectară şi persecuția pentru libertate 
de conștiință dispar. Iubirea de oameni şi libertatea de gândire 
câştigă întâietate. Artele şi ştiinţele înfloresc, iar privirea noastră 
lungă penetrează adânc în laboratorul naturii. Meşteşugarii, ca 
şi artiştii, ating perfecțiunea, cunoaşterea utilă se răspândește 
printre toate clasele. Aici aveţi o descriere fidelă a vremurilor 
noastre. Nu ne priviți de sus, ca şi cum aţi fi mai sus decât noi şi 

ați vedea mai departe. Mai bine recunoaşteţi în tabloul pe care 
vi l-am desenat cât de curajos şi energic am muncit pentru a vă 
ridica la poziţia pe care o deţineţi acum şi să vă menţineţi în ea. 
Faceţi la fel pentru urmaşii voştri şi veţi fi fericiți.” 


Când analizăm aceste idei despre natură, artă şi virtute, 
când ne gândim la ideea că există posibilitatea ca omul să fie 
fericit pe acest pământ şi să dețină o cunoaștere perfectă, iar 
artele să înflorească, practic ni se spune în mod direct că avem 
de-a face cu raiul pe pământ. 

Aici găsim rădăcina pentru tot ceea ce s-a întâmplat în 
lume în ultimele două secole. Toate ideile pe care le au oamenii 
astăzi, sau cel puţin majoritatea lor, provin din această epocă. 
lar dacă acum acest optimism timpuriu ne pare foarte naiv, 
trebuie să înţelegem în continuare de ce este naiv şi de ce nu 
corespunde adevărului. Aşadar, va trebui să privim la miezul 
acestei filosofii pozitive pentru a vedea ce germeni, care existau 
deja pe atunci, au condus la consecinţe negative şi la răsturnarea 
acestei filosofii optimiste. 

Dar, înainte de a trece la acest capitol, va trebui să ne 
mai uităm la un aspect foarte interesant. Deşi pare ceva foarte 
superficial, dacă ne gândim serios, cu toate acestea, în perioada 
de care vorbim a existat o mare înflorire a artelor. În fapt, sunt 
mulți cei care susțin că artele din Apus nu au mai atins vreodată 
standardul acestor vremuri, mai ales în muzică, unde se poate 
vorbi de o epocă de aur a muzicii occidentale. 

Aşadar, va trebuie să ne uităm la partea frumoasă pentru 
a vedea de ce a apărut această înflorire a artelor, mai ales în 
condiţiile în care se fundamenta pe ceva foarte superficial. 
Acesta va fi subiectul următorului nostru curs. 

(Partea a doua) 


Minunata lume nouă pe care am descris-o în capitolul 
precedent, cu tot cu încrederea în ştiinţă şi natură, are şi altă 
dimensiune aparte, anume perspectiva religioasă a acestei 
epoci. Toţi filosofii şi scriitorii pe care îi vom analiza au ceva 
ce deja nouă ne este familiar. Multe dintre argumentele pe care 
le folosesc le-am auzit şi noi. Se poate spune că este aceeaşi 
lungime de undă sau acelaşi univers de discurs ca al nostru. 
Argumentele lor erau un pic diferite, erau mult mai naivi decât 
oamenii de ştiinţă luminaţi de astăzi. Dar în esenţă vorbesc 
același tip de limbaj, încearcă să demonstreze lucrurile prin 
ştiinţă şi rațiune, ş.a.m.d. 

Această epocă a sistemului newtonian este de asemenea 
şi epoca religiei rațiunii. Cineva ar putea afirma că în Renaştere 
şi Reformă creştinismul era fie ocolit, fie redus la lucruri de 
bază - simplificat, aşa cum încercaseră să facă protestanții 
- dar, cu toate acestea, cei care credeau în creştinism se 
mai agățau cumva de trecut. Am observat deja la Toma din 
Aquino şi la Francisc din Assisi un creştinism foarte diferit, 
deşi conţinutul de bază al credinţei era la suprafață similar 
creştinismului tradițional. Totuși, aceştia schimbau cu totul 
abordarea credinţei, ceea ce va duce ulterior şi la o schimbare 
a conţinutului credinţei. 

Dar în această epocă nouă, Epoca Iluminismului, se 
schimbă conţinutul religios şi apar noi idei religioase. Motivul 
este acela că religia începe să fie tratată după același calapod ca 
ştiinţa: studiul exterior al lumii externe. Acesta este standardul 
rațiunii. În acest fel continuă procesul început o dată cu 
scolasticismul, când rațiunea era plasată deasupra credinţei şi 
tradiţiei. Aceasta este epoca în care oamenii visau la o religie 
rezonabilă. Vom cita câţiva scriitori din epocă. Au o abordare 
uşor diferită unul de altul, dar în fond au cu toţii aceeași filosofie. 

De pildă, Diderot, marele enciclopedist, vorbeşte despre 
eliminarea prejudecăţilor în religie. Într-una din operele sale, 
unul dintre vorbitori afirmă că este important pentru binele 
public ca oamenii să fie înrobiţi de anumite prejudecăţi. În 
replică, Diderot întreabă: Care prejudecăţi? Dacă cineva admite 
existența unui Dumnezeu, a realităţii binelui şi răului moral, a 
veşniciei sufletului, a răsplății şi pedepsei pe lumea cealaltă, ce 
nevoie mai este de prejudecăţi? Să presupunem că este inițiat 
în toate tainele transubstanţierii, consubstanţierii, Treimii, 
unirii ipostatice, predestinării, întrupării şi tot restul, va fi el un 
cetățean mai bun? 

Aşadar, se poate vedea în mod limpede cum standardul 
aplicat este unul foarte exterior. Articolele de bază ale credinţei 
par să devină lucruri complicate şi care nu ne ajută să ducem 
o viață mai bună, potrivit viziunii iluministe. Mai mult, sunt 
complet iraționale. De asemenea, merită observat că acești 
oameni păstrează câteva elemente de bază din credință, cum ar 
fi existenţa binelui şi a răului, a lui Dumnezeu, a vieţii de apoi. 


Iluminismul în Anglia 


În această perioadă, conducerea mișcării iluministe o 
deține Anglia. Anglia era locul unde fusese dat, după 1689, 

Edictul de 'Toleranţă prin care toate religiile şi sectele creştine 
puteau funcționa, cu excepţia catolicismului şi unitarianismului. 
Altfel spus, au intrat în legalitate diverse tipuri de protestantism. 
Vedem această combinaţie de aşa-zisă "deschidere a minţii” şi 
intoleranță persistentă, deoarece catolicii au dus-o foarte greu 
în Anglia până aproape de secolul al XIX-lea. Chiar și astăzi 
anglicanul deschis la minte este foarte obtuz în anumite privințe, 
până într-acolo încât un englez din biserica noastră, atunci 
când a dorit să se boteze şi să devină preot, a trebuit să meargă 
în Franţa, unde Vlădica Ioan (Maximovici) l-a hirotonit preot, 
asta pentru că în Anglia nu îi era permis unui cleric anglican să 
devină ortodox. 

Chiar şi astăzi, misiunea noastră englezească întâmpină 
multe greutăți. Anglicanii se împotrivesc mult când aud de 
convertiri la Ortodoxie şi există chiar unele legi împotriva 
clericilor care devin ortodocși. Aşadar, există o îmbinare de 
mentalitate îngust-birocratică cu libertatea. Poţi crede tot ce 
vrei cât timp eşti în Biserica Anglicană sau pur şi simplu nu-ţi 
pasă de religie. Dar sunt foarte împotrivitori ideii ca o credință 
mai puternică să aibă parte de libertate. 

Majoritatea celor despre care vom discuta sunt scriitori 
englezi care, deşi nu sunt filosofi profunzi, fac parte din şcoala 
pragmatică engleză, iar ideile lor sunt în acord cu spiritul 
timpului. Mai mult, ele se răspândesc în Franţa şi Germania, 
având parte mai ales în Franţa de o interpretare foarte radicală. 
În mod tradiţional, englezii s-au abținut să dezvolte consecinţele 
cele mai radicale, deoarece ei sunt foarte practici. Poţi păstra 
trecutul şi să fii un liber cugetător. 

În secolul al XVII-lea exista deja un Lord Herbert 
de Cherbury, care a murit în anul 1648, care era unul 
dintre teologii de frunte ai aşa numitei religii naturaliste. 
El, asemenea multor oameni din Renaștere, a auzit o voce 
supranaturală care i-a dat girul pentru religia sa naturală. 

În opinia lui există cinci articole de credinţă asupra cărora 
pot cădea de acord toţi creştinii indiferent de secta sau de 
diferenţele teologice dintre ei. El încearcă prin intermediul 
raţiunii să sintetizeze esenţa creştinismului. 

Aceste cinci articole de credință, asupra cărora toată 
lumea cade de acord, sunt: Dumnezeu există, Lui trebuie să ne 
închinăm, evlavia noastră în fața Lui trebuie să se manifeste 
în special prin cucernicie şi virtute, oamenii sunt chemaţi la 
pocăință, există viață de apoi cu răsplăţi şi pedepse. EI credea, 
desigur, că toate acestea sunt rezonabile nu pe baza raţiunii, ci 
pentru că oamenii pe care el îi ştia şi gânditorii obişnuiţi din 
acele vremuri încă mai păstrau atâta lucru din creştinism. Apoi, 
însă, au apărut viziuni mult mai radicale. 

Mai era un gânditor, John Toland, care era, cred, cleric 
şi care a murit în 1772. EI a scris o carte, „Creştinismul fără 
taine”, în care dorea să explice cum creştinismul este de fapt 
foarte, foarte rezonabil. Nu trebuie să ai nicio superstiție pentru 
a crede în creștinism. În opinia lui, „nu există nimic contrar 
rațiunii şi nici suprarațional în Evanghelii. Nicio doctrină 
creştină nu poate fi numită în sens strict tainică.” Aşadar, totul 
este perfect inteligibil. Cineva de bun simţ va înţelege în ce 
constă creştinismul. 

Un alt filosof din aceeaşi perioadă, Matthew Tindal, 
care a murit în 1773, a scris o carte cu acelaşi subiect intitulată 
„Creştinismul la fel de vechi ca şi creația”. Pentru el, Evanghelia 
nu reprezintă altceva decât legea naturală. Orice altă revelaţie 
este inutilă, în felul acesta creştinismul fiind redus pur şi simplu 
la ceea ce este natural. 

În această perioadă existau două şcoli de gândire în 
Anglia: conservatorii, numiţi supranaturalişti, şi radicalii, 
care au devenit deişti. Ambele şcoli de gândire aveau în comun 
ideea că religia nu este altceva decât ceea ce este natural. 
Supernaturaliştii credeau că revelația a adăugat ceva, deşi 

nu foarte mult, religiei naturale. Gândeau că era ca un fel de 
ştampilă de naturaleţe, ca şi cum ar spune că este aur de 24 
de carate. Derivă-ţi credința din rațiune şi natură, iar atunci 
vine revelaţia care îți va spune că este adevărată credința ta. 
Cam atât făcea revelaţia, iar cei care credeau toate acestea erau 
conservatorii. 

Un exemplu de conservator este filosoful John Locke, 
care spunea: 


„În toate lucrurile de acest fel, nu avem nevoie sau folos 
de revelaţie, deoarece Dumnezeu ne-a înzestrat cu mijloace 
naturale mai sigure pentru a ajunge la cunoașterea lor. Pentru 
orice fel de adevăr ajungem la o descoperire mai clară a Lui prin 
cunoaşterea şi contemplarea propriilor noastre idei decât prin 
mijloacele revelaţiei tradiționale.” 


În cazul de față, pentru Locke este clar că ideea revelaţiei 
care vine din exterior are un aspect de forță, pe când lucrurile 
pe care le descoperi în interior şi care te conving sunt argumente 
raţionale. 

În Noul Testament, John Locke a descoperit că nu există 
decât două condiţii pentru mântuire. Acestea două, credinţa şi 
pocăința, adică a crede că Iisus este Mesia, reprezintă condiţiile 
indispensabile ale noului legământ pentru cei care doresc viața 
veşnică. Așadar, tot ceea ce avem de făcut este să credem și să 
ducem o viaţă dreaptă. Deja Ortodoxia este mult subțiată şi 
foarte diluată. Tot ceea ce mai rămâne este un protestantism 
foarte îngust. A scris o carte intitulată - tipic - „Despre 
caracterul rațional al creștinismului”. 

Aşadar, creştinismul a devenit în realitate, chiar şi cu aceşti 
conservatori, doar un sistem rațional filosofic atractiv pentru 
simțul comun. Cei cărora nu le surâdea această transformare 
nu dispuneau, se pare, de vreun argument rațional. Așadar, 

principala mişcare de revoltă împotriva acestui raționalism au 
fost mişcarea pietistă, metodistă şi altele, care au atras în special 
păturile de jos şi care s-au bazat pe sentimente. 

În rândul intelectualilor, se pare că doar Pascal şi-a 
dat seama de ceea ce se întâmplă, având observaţii foarte 
profunde cu privire la religia raţiunii. În opinia sa, dacă vrei 
să demonstrezi religia cu ajutorul raţiunii, mai bine ocolești 
creştinismul, deoarece are prea multe taine. Mai degrabă 
încerci să demonstrezi adevărul Islamului, deoarece are mai 
puţine taine. 

Însă mişcarea raţiunii, o dată pornită, nu mai poate fi 
oprită acolo unde doreşti. Scolasticii au crezut că vor accepta 
întregul conţinut al creştinismului şi îl vor face logic. Cei care 
i-au urmat au respins multe dintre punctele minore asupra 
cărora existau dezbateri şi au afirmat că există o anumită esență 
ce putea fi păstrată. Această esenţă a devenit din ce în ce mai 
mică, iar în cele din urmă au încercat să elimine complet tainele. 
Iar în continuare vom vedea cum însăşi ideea de religie începe 
să fie atacată. 


Deismul 


Deismul reprezintă probabil cea mai caracteristică 
mişcare a întregului secol al XVIII-lea. Potrivit acestui curent, 
Dumnezeu există, dar este în bună măsură irelevant. Cu alte 
cuvinte, El creează lumea, după care face un pas în spate, iar 
din acel moment lumea este separată complet de Dumnezeu. 
Newton credea că Dumnezeu nu putea calcula totul foarte 
precis, cum ar fi de pildă, traiectoria cometelor. Din această 
perspectivă, universul este asemenea unui ceasornic făcut 
cândva de Dumnezeu, dar El trebuie să mai intervină din când 
în când să-l corecteze, să-l învârtă din nou. Mai apoi, astronomii 

au negat ideea lui Newton privind cometele, iar acum există o 
teorie unificată care explică totul, inclusiv cometele plus tot 
felul de alte mişcări în aparenţă neregulate. 

Aşadar, Dumnezeu este necesar doar la început când 
creează lumea. Dumnezeu devine ceva foarte vag. În felul 
acesta, miracolele şi profeţiile încep să fie puse sub semnul 
întrebării, iar pentru mulți scriitori ele nu sunt altceva decât 
superstiții. Din acest punct de vedere, francezii au devenit mult 
mai radicali decât englezii. 

În acest sens avem exemplul lui Diderot, care spune 
într-o scrisoare privată — și este semnificativ că face acest lucru 
în corespondenţă, nu public, ceea ce arată că vremurile nu erau 
coapte pentru așa ceva: 


„În opinia mea, religia creştină este, dacă ne luăm după 
dogmele ei, cea mai cumplită şi cea mai absurdă, cea mai lipsită 
de sens și cea mai metafizică (metafizic devine acum un cuvânt 
de ocară - notă P.S.R.), cea mai complicată şi obscură, şi drept 
urmare cea mai susceptibilă să nască disensiuni, secte, schisme 
şi erezii; este cea mai periculoasă pentru liniştea publică, cea 
mai amenințătoare pentru suverani din cauza ordinii sale 
ierarhice, a persecuțiilor sale, a disciplinei sale; cea mai plată, 
cea mai posomorâtă, cea mai gotică (un alt cuvânt de ocară — 
notă P.S.R.), cea mai medievală, cea mai întunecată în ritualurile 
sale; cea mai puerilă şi nesociabilă prin moralitatea sa, având în 
vedere nu ceea ce are în comun cu moralitatea universală, ci 
ceea ce îi aparţine în mod specific, ceea ce constituie moralitatea 
evanghelică, apostolică şi creştină, cea mai intolerantă dintre 
toate. Luteranismul, eliberat de absurdităţi, este preferabil 
catolicismului. Protestantismul (calvinismul) este preferabil 
luteranismului, socianismul protestantismului, deismul prin 
templele şi ritualurile sale, socianismului.” 

După cum se poate observa, Diderot încă dorește să 
menţină o formă de religie, deismul, pentru că foloseşte 
poporului. 

Voltaire este animat de același duh şi chiar a afirmat: 
„Zdrobiţi infamia” cu referire la creştinism. 


„Fiecare om de bun simţ, fiecare om bun trebuie să 
privească cu oroare secta creştină. EI ar trebui să adopte numele 
de deist, care nu are parte de suficientă recunoaştere. Singura 
evanghelie pe care trebuie să o citească cineva este marea 
carte a Naturii, scrisă de mâna lui Dumnezeu şi ştampilată cu 
sigiliul Său. Singura religie care ar trebui practicată este religia 
închinării la Dumnezeu şi a încercării de a fi un om bun. Este la 
fel de imposibil ca această religie pură şi veşnică să ducă la rău, 
pe cât este de probabil ca fanatismul creştin să facă asta.” 


Împotriva minunilor 


Ultima linie de apărare a celor care susțineau religia 
supranaturală pe baza a altceva decât un sentimentalism pur 
era existența minunilor. În Anglia a existat un scriitor care şi-a 
luat sarcina de a distruge în sfârşit întreaga idee a minunilor. 
Numele său era David Hume, un scoţian cu care ne vom întâlni 
şi mai târziu pentru că a fost foarte important pentru dezvoltarea 
filosofiei contemporane. Pentru Randall, în manualul său 
asupra modernităţii, scris în anii 1920, care conţine citate 
foarte exacte, Hume reprezintă în bună măsură standardul. În 
opinia lui Randall, Hume a demonstrat atât de convingător în 
„Eseul asupra minunilor”, scris în 1748, că o minune, în sensul 
de eveniment supranatural care atestă divinitatea, nu poate fi 
stabilită, încât de atunci şi până astăzi oamenii inteligenţi rareori 
s-au mai îndoit de această teză. „Chiar dacă poate fi arătat că 

evenimentele au avut loc cu adevărat, că au fost supranaturale, 
că au fost de ajuns pentru a întemeia o religie, cu toate acestea 
minunea este în continuare imposibil de demonstrat.” 


Randall îl citează în această privință pe Hume, care spune: 


„Nicio mărturie nu este suficientă pentru a stabili o 
minune, dacă mărturia nu este de așa fel încât să facă contrariul 
ei şi mai miraculos decât ceea ce încearcă să stabilească... O 
minune nu poate fi demonstrată niciodată drept fundament 
pentru un sistem religios... Să presupunem că toți istoricii care 
s-au ocupat de Anglia ar cădea de acord că regina Elisabeta a 
murit, iar la o lună după ce a fost îngropată s-ar fi întors la tron 
şi ar fi guvernat în continuare Anglia. Fără îndoială că nu m-aş 
îndoi cu privire la pretinsa ei moarte şi la circumstanţele care 
i-au urmat. Aş spune doar că nu a fost o moarte reală; nu a fost 
şi nici nu avea cum să fie reală. Aş mai spune în continuare că 
ticăloşia şi prostia oamenilor sunt fenomene atât de răspândite, 
încât aş crede mai degrabă că evenimentele extraordinare 
se datorează concurenței acestor forţe, decât să recunosc în 
ele o încălcare a legilor naturii. Însă dacă această minune ar 
fi pusă pe seama vreunui nou sistem religios, aş spune că în 
toate timpurile oamenii au fost atât de impresionați de astfel 
de povestiri ridicole, încât tocmai acest detaliu ar fi o dovadă 
convingătoare a înşelăciunii, ceea ce ar trebui să fie suficient 
pentru toţi oamenii de bun simţ nu doar să respingă acel fapt, 
dar să-l respingă din capul locului fără alte cercetări. Încălcările 
adevărului sunt mult mai frecvente în legătură cu minunile 
religioase decât în privinţa oricărui alt fapt. Iar acest lucru ne 
determină să luăm o decizie generală de a nu acorda niciodată 
vreo atenţie acestor fapte, indiferent de pretenţia falsă sub care 
se ascund.” 

Potrivit lui Randall, aceasta este deja o dovadă 
convingătoare că minunile nu pot exista sau că nu pot fi 
demonstrate. Însă este, bineînţeles, evident că Hume avea o 
credință foarte puternică pentru a nu crede în minuni. Mai 
încolo vom vedea de unde izvora această credinţă și cum se face 
că lucrurile acestea i se păreau atât de evidente. 

Este genul de gândire pe care îl practică toată lumea, toți 
cei care scriu cărţi, în zilele noastre. Unii doreau un pic mai multă 
religie, alții mai puţin. Dar toți mergeau în direcția eliminării 
oricărei rămăşiţe de supranatural. Toată această mentalitate a 
pus o stăpânire atât de puternică pe oameni, încât nu puteau 
gândi decât în astfel de termeni. Vom vedea că Hume a aplicat 
același criteriu ştiinţei, cu rezultate absolut devastatoare. 


Atacarea și apărarea religiei 


La puţin timp după aceea, chiar și această religie 
rațională, în care singurul lucru rămas era credința într-un 
Dumnezeu şi în datoria oamenilor de a fi buni, a început să 
fie atacată, deoarece rațiunea nu se mulțumește câtă vreme 
nu are un obiect de atacat. Acum atacul s-a declanșat nu doar 
împotriva supranaturalului, ci împotriva religiei cu totul. Este 
poate surprinzător să descoperim că Voltaire şi Diderot erau 
apărătorii religiei, adică ai ideii lor de religie. 

Voltaire îşi susținea punctul de vedere deist într-o 
perioadă în care mulți gânditori francezi deveniseră deja 
materialişti şi atei. 


„Când văd un ceas a cărui limbă arată ora, ajung la 
concluzia că o ființă inteligentă a aranjat mecanismele maşinii 
ca limba să arate ora. Astfel, când văd un corp uman, ajung la 
concluzia că o ființă inteligentă a aranjat aceste organe pentru a 

fi hrănite în pântece vreme de nouă luni. Că ochii sunt dați să 
vadă, iar mâinile să apuce”. 


Acesta era argumentul creaţiei inteligente pentru 
existenţa lui Dumnezeu. 

Un al doilea argument este acela că trebuie să existe o 
cauză a tot ceea ce există. Voltaire afirmă: 


„Eu exist, deci există ceva. Dacă există ceva, atunci 
trebuie că există ceva din veșnicie. Deoarece orice există, există 
fie prin sine, fie şi-a primit fiinţa de la altcineva. (Observaţi că 
deja sună ca Toma din Aquino - notă P.S.R.). Dacă există prin 
sine, există cu necesitate, a existat dintotdeauna din necesitate, 
este Dumnezeu. Dacă şi-a primit ființa de la altcineva, iar 
acesta de la un al treilea, primul care a dat fiinţă trebuie să fie 
cu necesitate Dumnezeu... Inteligența nu este esenţială materiei, 
deoarece o piatră sau o boabă de grâu nu gândesc. Aşadar, de 
unde îşi primesc particulele de materie care gândesc şi simt, 
senzația şi gândirea? Nu poate fi de la ele însele, deoarece 
ele gândesc în pofida lor. Nu poate fi din materie în general, 
deoarece gândirea şi senzaţia nu aparţin esenței materiei. Drept 
urmare, ele au primit aceste înzestrări de la Fiinţa Supremă, 
inteligentă, infinită, cauza originară a tot ceea ce există.” 


Se poate vedea cum Voltaire se agaţă de vechea reprezentare 
a lucrurilor. În cele din urmă el afirmă: „Dacă acceptăm că 
există un Dumnezeu, apar dificultăți. Dar dacă acceptăm opinia 
contrară, apar absurdităţi”. Mai apoi, gânditorii de bun simţ vor 
începe să spună că nu există nicio absurditate în ideea că lumea 
a evoluat de una singură. Vom discuta acest subiect în cursul 
despre evoluţionism. 

Voltaire chiar credea în veşnicia sufletului. Asupra acestui 
subiect el afirmă: „Fără să-mi propun să-i înșel pe oameni, se 

poate spune că avem tot atâtea motive să credem în veşnicia 
sufletului pe cât avem împotrivă ”. Bineînţeles că nu se bazează 
pe ştiinţă în afirmaţiile sale, ci se sprijină pe vechile credinţe, pe 
care gânditorii mai radicali începeau deja să le nege. 

Totuşi, odată cu materialiştii şi ateii acestei perioade de 
dinainte de Revoluţia Franceză, începem să observăm unele 
dintre motivele pentru care toată perspectiva iluministă a fost 
distrusă. Însă perspectiva de bază era optimistă, şi anume că 
lumea era inteligibilă. Nu existau taine şi chiar şi creştinismul 
era rațional. 


Arta şi muzica 


Să spunem acum câteva ceva despre arta şi muzica acelor 
timpuri. Citindu-i pe filosofii şi teologii acestei epoci, observăm 
că sunt perimaţi, fără nicio relevanţă. Îi citeşti şi te întrebi cum 
puteau oamenii să gândească aşa ceva? 

Erau atât de naivi! Credeau că doar cu ajutorul raţiunii 
vor ajunge să demonstreze existența sufletului sau existența 
vieţii de apoi. Este evident că această credinţă se baza pe altceva, 
fără să-şi dea seama de credinţa lor. Nu se bazau pe rațiune 
deoarece, atunci când rămâi doar cu rațiunea, ce ai putea crede? 

Dar muzica şi arta acestei perioade istorice este în continuare 
foarte vie. Poţi asculta un concert de muzică barocă şi te simţi 
foarte apropiat de ceea ce asculţi. În fapt, este la fel de proaspăt 
acum ca şi atunci. Muzica aceasta este foarte profundă, ceea ce 
reprezintă în sine un fapt interesant. Nu este ca muzica perioadei 
de mai târziu, supusă din ce în ce mai mult senzaţiilor romantice 
şi sentimentalismului. Este foarte sobră şi are multă simțire, fiind 
foarte proaspătă, foarte vie şi, de asemenea, foarte ordonată. 

Arta se supunea anumitor reguli clasice de pictură, iar 
muzica se ghida după polifonia dezvoltată în Evul Mediu târziu. 

Au fost preluate anumite reguli ale contrapunctului pe care 
compozitorii de mai târziu le vor considera a fi prea restrictive. 
Dar din toate acestea a reieşit sistemul clasic de legi muzicale şi 
artistice, care a dus la o artă foarte vie. 

Cineva chiar a afirmat că această epocă reprezintă 
apogeul creației umane. Fie că ne gândim la Handel sau Bach 
sau Rameau, la David, la compozitorii englezi ca Purcell, sau 
la italienii Corelli şi Vivaldi, cu toţii se aflau la un nivel foarte 
înalt. Erau alți compozitori importanţi în Germania, precum 
Schiitz. De asemenea, se crea atât muzică religioasă, diverse 
tipuri de Patimi, cantate, dar şi muzică laică. 

Muzica aceasta nu este duhovnicească. Chiar şi în 
muzica religioasă se poate sesiza că nu este muzica din 
stranele ortodoxe care îi provoacă omului nevoia de pocăință 
şi care are o funcţie precisă în viaţa duhovnicească a cuiva. 
Ruşii numesc asta „duchevni”, adică muzica sufletului, a 
părţii de mai jos a sufletului, nu a celei mai înalte care poartă 
numele de duh. Din acest punct de vedere, aceste creaţii nu 
au însemnătatea ultimă pe care adevărata artă creştină o are, 
fie că este vorba de icoană sau de muzica psaltică. Acestea 
îndreaptă sufletul spre rai. În cazul muzicii apusene, te 
relaxezi şi contempli, te bucuri, dar te gândeşti la ea, deşi 
există o muzică foarte cucernică. Bach a scris o bucată 
muzicală intitulată „Mă bucur la moartea mea” despre o 
persoană care era pregătită să moară. Este evident că avea 
trăiri religioase foarte adânci. Nu ar trebui să renunțăm, 
însă, la această muzică, deoarece este foarte rafinată, extrem 
de rafinată chiar. Cei care trăiesc în lume sunt expuși la o 
anumită artă şi la un anumit tip de muzică. Nu au ce face. 
Mergi în supermarket şi asculți, vrând-nevrând, muzică. 
Mergi pe stradă şi eşti expus la artă - arhitectura clădirilor, 
reclamele, tot ceea ce se găseşte pe străzi reprezintă arta 
vremurilor noastre. Din acest motiv, dacă tot este să fii expus 

la artă, mai bine să fii expus la o artă frumoasă şi rafinată, 
decât la barbaria de care suntem înconjurați astăzi. 

Vom discuta mai târziu câte ceva despre această cădere 
din epoca clasică a artei. La fel cum rațiunea a distrus credinţa 
în dumnezeul deist şi în univers, în acelaşi fel noile curente care 
au apărut au distrus întreaga idee clasică de artă şi muzică. 

Cineva ar putea ridica o întrebare foarte interesantă 
cu privire la felul în care a apărut duhul din spatele acestei 
arte. Dacă îi citim pe aceşti filosofi şi teologi vom vedea că 
gândirea lor era extrem de superficială. Cumva le lipseşte 
o dimensiune mai adâncă. Sunt pierduţi şi, cu cât merg 
mai departe şi devin mai logici, cu atât simţi că au pierdut 
întreaga înţelegere a ceea ce este religia. Este evident, 
deci, că muzica epocii nu exprimă filosofia deismului. 
Motivul pentru care muzica poate fi atât de profundă este 
bineînţeles acela că ea trăieşte pe seama capitalului din trecut, 
adică al capitalului creştin care nu se epuizase complet încă. 
Chiar şi filosofii, chiar şi Voltaire, care credea în Dumnezeu şi în 
viaţa de apoi, trăiau pe capitalul trecutului. Exista în continuare 
un fel de credință şi anumite valori tradiționale. Muzica şi arta 
aveau legătură cu aceste surse tradiționale, deşi suntem foarte 
departe de ceea ce reprezintă arta tradițional ortodoxă. 

lar acum, înainte de a începe ultima serie de cursuri, 
dedicată lumii moderne aşa cum o ştim noi, ar trebui să ne 
punem niște întrebări legate de motivul pentru care această 
viziune a lumii din Iluminism s-a prăbuşit, şi încă foarte 
devreme. Filosofia și teologia sa ne apar astăzi drept incredibil 
de naive şi mărginite. Arta reprezintă o epocă de aur la care nu 
ne putem întoarce. Poţi asculta la nesfârşit aceste capodopere, 
dar astăzi nimeni nu mai compune așa ceva. 

Există mai multe motive care explică această prăbuşire 
şi probabil că fiecare dintre ele surprinde câte ceva. Despre 
una dintre cauze a vorbit Kireevski: odată ce raţiunea este 

înălțată deasupra credinţei şi tradiţiei, ea va ajunge la propria 
sa distrugere. Raționalismul a produs mai întâi scolasticismul, 
apoi Reforma. Reforma este o critică a catolicismului medieval. 
Mai departe, protestantismul a dus la filosofii atei şi agnostici 
din secolul al XIX-lea. Vom vedea că după epoca lui Kireevski 
raționalismul a produs de fapt sinuciderea raţiunii. 

O dată ce accepţi rațiunea drept criteriu al adevărului 
trebuie să mergi până la capăt. Acesta este motivul pentru care, 
atunci când analizăm acești gânditori religioşi, observăm, de 
pildă, că o generaţie se agaţă mai mult de trecut şi credea că 
așa este rațional. Următoarea generaţie supune această tendință 
criticii şi se agaţă mai puţin de trecut, dar în continuare crede 
că a mai rămas ceva din trecut. Următoarea generație distruge 
aproape totul şi crede că a mai rămas foarte puţin. lar această 
generaţie este răsturnată de următoarea. Atât timp cât crezi 
că rațiunea este capabilă să îți ofere adevărul, nu ai niciun 
argument împotrivă. Din acest motiv nu a existat nimeni care 
să se opună acestei idei şi chiar și cei care apărau creştinismul o 
făceau în aceleaşi concepte raționaliste. 

Este o teză discutată și de Dr. (Alexander) Kalomiros: 
între Ortodoxie şi Apus există o prăpastie, deoarece în Apus 
toţi, protestanți, catolici, sectanţi, atei vorbesc același limbaj. 
Sunt obişnuiţi să ia raţiunea drept criteriu, chiar şi când nu 
merg până la capăt. Majoritatea nu fac asta, deoarece sunt prea 
speriați să o facă, dar cu toate acestea au în comun această 
atmosferă raţionalistă. Şi nu poţi scăpa dacă trăieşti în acea 
atmosferă. Trebuie să recunoști că raţiunea poate descoperi 
adevărul. Când adversarul tău are un argument foarte bun, 
trebuie să recunoşti că este adevărat. Dacă este adevărat, el îţi 
elucidează credinţa, însă în Ortodoxie rațiunea are un cu totul 
alt rol despre care vom vorbi mai târziu. 

Aşadar, vom vedea într-unul din cursurile următoare 
că istoria lumii noastre din ultimii 200 de ani reprezintă o 


134 


Iluminismul 


continuare a unui proces dialectic prin care rațiunea a eliminat 
totul din trecut şi în final se distruge pe sine. Cu alte cuvinte, 
rațiunea se distruge pe sine odată ce i se dă libertatea de a fi 
standardul adevărului. Din acest motiv Epoca Iluministă ne 
pare astăzi atât de naivă. 

Un alt motiv care a contribuit la distrugerea acestei 
paradigme este pierderea tradiţiei şi experienţei spirituale. 
Aceasta se poate vedea în însuși faptul că raţiunea devine 
criteriu — ceea ce înseamnă că s-a pierdut tradiţia spirituală — 
iar această pierdere îi lasă pe oameni fără apărare în fața criticii 
rațiunii. Un exemplu în acest sens este Voltaire, de-a dreptul 
vrednic de milă când încearcă să ia apărarea unor mici părți 
din vechea tradiţie. 

În acelaşi timp, această idolatrizare a raţiunii i-a făcut pe 
oameni să nu ia seama la influenţele non-raţionale care acţionează 
asupra raţionaliştilor înşişi. Mai apoi, oamenii vor deveni conştienţi 
de acestlucru, iar acela este momentul - care a survenit în vremurile 
noastre — când raţiunea se distruge pe sine. De asemenea, nu se mai 
observă prezenţa puterilor demonice deoarece ei nu mai cred în 
diavoli. Nici măcar nu se mai discută despre existența demonilor. 
Din acest motiv am discutat mai înainte unele dintre subcurentele 
chiliasmului şi ale perspectivei mistice asupra ştiinţei. Este evident 
că sunt multe forțe care acționează dincolo de aparenţă, iar aceste 
forțe iraționale domină comportamentul individului. Cineva care 
crede că este foarte rațional, foarte rezonabil, care crede doar în 
rațiune, este evident că are o încredere mistică în această rațiune. 
Majoritatea oamenilor de atunci nu erau deloc conștienți de acest 
lucru. 

Perspectiva iluministă era foarte mărginită. Odată ce 
începi să raționezi, elimini toate lucrurile în care obișnuiai să 
crezi sau în care ai fi dorit să crezi. Ajungi mult mai departe 
decât ai simți nevoia să o faci. După o vreme, este firesc ca 
oamenii să se întrebe: „Stai o clipă, nu era totuşi ceva acolo?” 

Acest raţionalism foarte mărginit a condus la o revoltă 
împotriva sa care a avut loc pe un plan religios. Au existat 
mai multe curente marginale (pietismul, metodismul şi, spre 
sfârşitul acestei perioade istorice, ocultismul şi aşa numita 
revoltă romantică în care toate temele medievale devin dintr- 
odată foarte atrăgătoare) pentru că păreau mult mai roditoare 
decât filosofia îngustă a raționalismului iluminist. 

Idealul experimental în ştiinţă a jucat o funcţie similară 
aceleia a raţiunii din filosofie prin aceea că nu a reuşit să 
producă niciodată rezultate mulțumitoare. Dorea întotdeauna 
să testeze concluziile şi să ajungă la noi concluzii. În această 
paradigmă a idealurilor ştiinţifice, teoriile se schimbă 
constant, iar aceasta a condus la răsturnarea sintezei ştiinţifice 
din vremea lui Newton. 


Progresul 


Ideile anticilor au fost menținute în viață prin Renaștere, 
când vechii greci reprezentau pentru europeni adevăratul 
etalon. Dacă oamenii s-ar putea întoarce la acele vremuri şi să 
eludeze Evul Mediu şi superstiţia, atunci totul ar fi bine. 

Însă, după Renaștere, perspectiva ştiinţifică începe să 
devină forma de gândire dominantă. Oamenii încep să vadă că 
oricine din prezent are o cunoaştere ştiinţifică mai largă decât 
cineva care trăieşte în antichitate. Pentru prima dată acum 
ştiinţa este urmărită sistematic, apar experimentele şi tot restul. 

Cei care apărau poziţia antică se retrag şi afirmă că doar 
în literatură mai păstrează întâietatea cei vechi. Însă odată cu 
apariția marii literaturi clasice a acestei epoci, cu muzica și arta, 
se ajunge a se afirma că şi în aceste domenii modernii le sunt 
superiori anticilor. Acum avem o filosofie și o artă superioare. 
Din această confruntare între antici și moderni s-a dezvoltat 

pentru prima oară ideea de progres, care este o idee foarte 
religioasă, despre care vom discuta mai târziu. 

Dar însăși ideea de progres - și anume că prezentul 
este construit pe trecut, pe care îl îmbunătăţeşte, la fel cum 
generaţiile viitoare vor îmbunătăți moştenirea lăsată de noi, 
şi astfel va exista un progres nesfârșit, iar omul va merge tot 
mai înainte - distruge, este evident, ideea de model clasic, fie el 
creştin sau păgân. 

La început totul reprezintă o sămânță pentru ceea 
ce va urma mai apoi, dar, la o privire mai atentă, nimic nu 
mai are vreo importanţă. Existenţa devine justificabilă doar 
de dragul celor care vor veni după noi în viitor şi care vor 
îmbunătăţi lumea. 

Când omul începe să-şi dea seama că este vorba de o 
filosofie a schimbării perpetue, a mişcării constante, atunci 
sufletul începe să devină neliniștit. Este un simptom al lipsei 
de pace, al absenței siguranţei. În secolul al XIX-lea această 
tendință a condus la paradigma evoluționistă. Este o perspectivă 
asupra lumii foarte deosebită, în fapt la fel de puternică precum 
cea newtoniană, dar foarte diferită. 

Dacă aceste idei raţionaliste, avansate de oameni care 
stau în camerele lor şi se gândesc la ce este logic adevărat şi la ce 
este fals, la ce poate fi păstrat din trecut şi la ce poate fi respins, 
ar rămâne doar nişte idei, nu ar fi o mare tragedie. Dar când 
pe baza acestor idei avansezi planuri de schimbare a societăţii, 
atunci apare un dezastru de proporții. 

Astfel ajungem la subiectul cursului următor, şi 
anume Revoluţia. Revoluţia Franceză şi întreaga mişcare 
revoluționară din vremurile noastre reprezintă o încercare 
de a aplica ideile raționaliste pentru transformarea societăţii, 
schimbarea întregii ordini exterioare a vieţii. Vom începe 
să analizăm, de asemenea, originea unora dintre aceste idei 
raționaliste, de unde provin şi cum au ajuns oamenii să 

creadă că raţiunea reprezintă singurul standard al adevărului. 
Filosofia iluministă, ideea de deism, a reprezentat contextul 
din care a rezultat masoneria modernă. Ideea deistă a unui 
Dumnezeu-Mare Arhitect care se găseşte undeva departe şi care 
nu interferează cu noi este o idee masonică. Despre masonerie 
vom discuta în următorul curs despre Revoluţie, deoarece ea a 
reprezentat forța responsabilă pentru realizarea Revoluţiei prin 
concepţia deistă. 

Este foarte important să înțelegem de ce deismul, deși pare 
extrem de perimat şi discreditat, s-a menţinut în lojile masonice. 
Lumea modernă nu este nici atee, nici agnostică. Ea crede în 
Dumnezeu. Acum avem doar un intermezzo în care ateismul şi 
agnosticismul înlocuiesc creștinismul cu un anumit scop, doar 
pentru a se întoarce, pentru a se închina la adevăratul, potrivit 
filosofiei revoluţionare, Dumnezeu, în care masonii cred încă şi 
astăzi. Marele Arhitect este noul Dumnezeu. 

După ce am analizat ideile care s-au succedat unele altora 
începând din Evul Mediu şi până în Epoca Modernă, ajungem 
astfel la vremurile de astăzi, adică la istoria ultimilor 200 de ani. 
Înainte de Revoluţia Franceză totul avea un alt duh, iar ceea ce 
vine apoi manifestă un spirit nou. Perioada de dinainte de 1789 
a fost numită „Vechiul Regim”, iar ceea ce a urmat după este 
„Epoca Revoluţiilor”, aceeaşi astăzi ca şi la sfârşitul secolului al 
XVIII-lea. 

Va fi nevoie de mai multe prezentări, deoarece vom 
continua descrierea istorică a mentalităţii moderne, dar în 
acelaşi timp vom analiza ce uneşte, dincolo de suprafață, toate 
aceste idei. Cu alte cuvine, vom încerca să aflăm care este 
filosofia de bază, care este teologia fundamentală a mentalului 
revoluţionar? 

Ce vrem să spunem atunci când vorbim de teologia” 
revoluționară? Precum Ortodoxia are propria sa teologie, cu 
o structură dogmatică completă, care, atunci când cineva 
crede, îi pătrunde şi îi schimbă fiecare aspect al vieţii, la fel şi 
mentalitatea modernă, care şi-a atins forma finală în Revoluţie, 
are un sistem complet de credinţe, care influențează fiecare 
aspect al vieţii individului şi modelează istoria. 

Concepţia după care istoria modernă reprezintă un joc 
de noroc al forțelor conflictuale este în întregime nerealistă. 

Există un model definit, o filosofie sau o teologie definită care 
este pusă în aplicare, până într-acolo încât așa numiții „profeți” 
şireți moderni au fost în stare să prezică cum se va schimba 
omul în acord cu această „teologie”. 

Vom oferi mai încolo din ce în ce mai multe exemple, 
dar pentru moment este suficient să-l cităm pe Nietzsche care 
afirmă în, cred, „Voința de Putere”: „Ceea ce descriu aici este 
istoria secolului XX, triumful Nihilismului, deoarece atunci 
când masele vor prelua ideile pe care eu le proclam acum, va 
avea loc o revoluţie cum lumea nu a mai văzut vreodată.” Şi 
chiar așa stau lucrurile: ideile sunt diseminate de la filosofi către 
mase, iar apoi survin transformări uluitoare. 

Dar mai putem cita încă un exemplu, tot un om nebun, 
Heinrich Heine, care a fost un evreu german foarte îndrăgostit 
de acest spirit revoluționar. Heine spune câteva lucruri care 
mărturisesc cât de înrudit este cu acest duh al vremurilor noi. 
A scris „O istorie a religiei și filosofiei în Germania” în care a 
distins foarte precis ce se afla în spatele lui Luther, ce se găsea în 
spatele lui Kant, Hegel şi al filosofilor moderni. Iată ce scria el 
încă din anul 1834: 


„Luaţi aminte, voi, oameni de acțiune mândri, căci 
nu sunteţi decât nişte salahori inconștienţi ai filosofilor care, 
adesea, în cea mai umilă nemișcare, v-au numit în funcția 
voastră inevitabilă. Maximilian Robespierre nu a fost decât 
mâna lui Jean Jacques Rousseau, mâna sângeroasă care a scos 
din pântecele timpului corpul al cărui suflet a fost creat de 
Rousseau.” 


Într-o altă scriere de-a sa el face chiar o profeție despre 


propria ţară. Le spune francezilor că şi germanii vor face o 
revoluţie. 

„Vechii zei păgâni se vor ridica din nou din ruinele uitate 
şi vor şterge praful secolelor de pe ochii lor, iar Thor cu ciocanul 
său uriaş se va ridica din nou şi va zdrobi catedralele gotice... Nu 
zâmbi când vei auzi fantezia cuiva care vede că în lume va avea 
loc aceeaşi explozie revoluționară care a avut loc în domeniul 
intelectului (Germania se afla, într-adevăr, pe atunci în avangarda 
filosofiei). Gândul precede fapta, la fel cum fulgerul precede 
tunetul. Tunetul german este specific pentru adevăratul caracter 
german: nu este foarte sprinten şi se mişcă cumva greoi. Dar va 
ajunge la împlinire, iar când vei auzi o bubuitură cum nu s-a mai 
auzit vreodată în istoria lumii, atunci să ştii că trăsnetul german 
a căzut. Atunci, vulturii vor cădea morţi din înaltul cerurilor, 
iar leii din cele mai îndepărtate pustietăți africane îşi vor mușca 
cozile şi se vor furișa înapoi în vizuinele lor regale. În Germania 
va avea loc o tragedie, care, prin comparaţie, va face să pară o 
joacă de copii Revoluţia Fraceză. În acest moment este adevărat 
că totul este tolerabil de liniștit. Deși există ici-colo câțiva oameni 
care se agită, să nu îţi imaginezi că aceştia vor fi adevărații actori 
din piesă. Aceștia nu sunt decât niște mici potăi care se aleargă 
unele pe altele într-o arenă goală, lătrând şi sărind una la alta, 
până la ora stabilită când vor intra în scenă trupele de gladiatori 
care vor lupta pe viaţă şi moarte.” 

„Ora aceea va veni. Pe treptele unui amfiteatru se vor 
aduna în jurul Germaniei popoarele lumii pentru a asista la o 
bătălie îngrozitoare.” 


Mai încolo, în decursul prelegerilor noastre, vom vedea ce 
s-a întâmplat în Germania atunci când a fost eliberată această 
furtună revoluționară. 

Nu există un autor sau o carte sau un eveniment istoric 
care să conţină întreaga filosofie sau teologie care a dus la epoca 
modernă şi la istoria revoluționară. Din acest motiv, va trebui 
să analizăm multe evenimente istorice diferite, mulți scriitori 

deosebiți unul de altul şi să încercăm să surprindem firul care 
conduce această filosofie. 

În fapt, avem aceeaşi abordare ca atunci când abordăm 
Sfinţii Părinţi. Nu există doar un Sfânt Părinte pe care să-l putem 
citi pentru a deprinde întreaga învățătură a creștinismului, 
deoarece mulți Sfinți Părinţi exprimă puncte de vedere diferite 
şi înfăţişează aspecte diferite. Părinţii în întregul lor conţin 
înțelepciunea tradiţiei. Istoricii moderni ar vrea să arate că unul 
îl contrazice pe altul şi aşa mai departe, dar, odată ce intri în 
duhul ortodox, vezi că ei mai degrabă se completează unul pe 
altul. Astfel apare acea armonie minunată din scrierile Sfinților 
Părinţi. 

În acelaşi fel, există o armonie identică între toţi aceşti 
gânditori moderni care exprimă cu adevărat spiritul timpului. 
Îl citeşti pe unul şi vei vedea un aspect anume. ÎI citeşti pe altul 
şi vei vedea o altă faţetă. Poţi vedea în Revoluţia Franceză o 
anumită dimensiune, iar în Napoleon altceva. Când îi pui pe 
toţi la un loc, vei observa o armonie uluitoare. Toate se leagă. 
Însă această analiză nu a mai fost făcută înainte şi din acest 
motiv trebuie să privim spre aspecte diferite. 

Odată cu revoluţia trebuie să analizăm două dimensiuni 
ale mentalității moderne: să le numim filosofii și activiștii. 
Filosofii produc ideile, iar activiștii produc evenimentele 
istorice. Sau, după cum s-a exprimat un istoric timpuriu al 
Revoluţiei Franceze, unii sunt „filosofii corupători”, cei care 
gândesc ideile, iar ceilalți sunt „filosofii ucigaşi”, cei care se duc 
şi masacrează poporul. 

Epoca modernă sau epoca revoluţionară reprezintă epoca 
în care filosofia modernă are cel mai profund impact asupra 
vieţii de zi cu zi. Înainte, filosofia era în linii mari o problemă 
a claselor de sus, a celor cu timp liber pentru a sta să reflecteze. 
De acum înainte, însă, toată lumea este atrasă înspre filosofia 
modernă, deoarece schimbă fiecare detaliu al vieţii. Aceste două 

fațete, filosofia şi activismul, nu sunt în întregime distincte, ci se 
întrepătrund. Așa că, înainte de toate, trebuie să ne dăm seama 
cum se raportează una la cealaltă. 

În primul rând, filosofia inspiră acțiunea. În absenţa 
filosofiei moderne, nu ar fi existat nicio revoluţie. În fapt, chiar 
Napoleon a afirmat: „Fără Jean Jacques Rousseau, eu nu aș fi 
existat vreodată.” 

În al doilea rând, filosofia nu este ceva care vine mai 
întâi, după care urmează acțiunea. Filosofia continuă în timp ce 
acțiunea se desfăşoară. Astfel, putem spune că ea consolidează 
ceea ce a înfăptuit acțiunea și îi împinge pe activiști să meargă 
mai departe. Acţiunile revoluţionare sunt cel mai adesea 
opera unui grup restrâns de oameni, dar ei reuşesc deoarece 
au sprijinul minţii comune, adică al spiritului vremurilor, gata 
să scuze orice fel de exces. Fără sprijinul mentalității comune 
a vremurilor, revoluţia, toate revoluțiile s-ar prăbuşi imediat 
ce conspiratorii ar fi ucişi. Chiar şi astăzi, putem vedea foarte 
limpede că sistemul comunist continuă să existe şi să domine 
jumătate din lume tocmai pentru că Occidentul împărtăşeşte 
aceleași idei de bază şi pe cale de consecinţă este gata să scuze 
crimele comunismului. 

Atunci când privim la ceea ce se întâmplă în revoluţii, ne 
este imposibil să descâlcim tot ceea ce se întâmplă: să vedem 
cine a inspirat fiecare acțiune, să vedem ce societate secretă a 
organizat acțiunile, cine sunt șarlatanii, cine încearcă să iasă 
în față, etc. Societăţile secrete înseşi, foarte implicate în toate 
revoluțiile, îşi fac un titlu de glorie din faptul că se ascund. 
Aşadar, nu avem nicio şansă să descifrăm totul şi să spunem 
cu precizie cum s-a întâmplat sau să indicăm fiecare loc în 
care se desfăşoară o conspirație comunistă. Lucrurile sunt 
mai profunde şi nu se desfăşoară după un scenariu „John 
Birch” în care cineva este văzut cu cineva care este prieten 
cu un comunist, şi drept urmare rezultă că acolo are loc o 

conspirație comunistă. Lumea nu arată în mod necesar astfel. 
Chiar deloc. 

Singurul lucru pe care îl putem face este să ne uităm mai în 
adâncime şi să vedem ideile exprimate şi acțiunile care rezultă de 
aici. De asemenea să vedem cât de relevante sunt acestea şi cât de 
bine exprimă ele filosofia modernă - filosofia revoluţionară - şi 
care sunt în acord cu duhul vremurilor şi vor duce la consecințe 
în viitor. 

Drept urmare, mai înainte de toate, vom încerca să 
schițăm traiectoria gândirii moderne în revoluţie. Iar prin 
revoluţie înţeleg, desigur, întregul concept al revoluţiei, care 
reprezintă un concept universal, care debutează cu Revoluţia 
Franceză. Vom încerca să arătăm unitatea întregii mișcări 
revoluţionare şi să-i analizăm filosofia teologică şi psihologia. 
Această metodă ne va oferi o perspectivă unitară asupra epocii 
revoluţionare. Mai apoi, într-o altă conferință, ne vom îndrepta 
atenţia asupra laturii lăuntrice, aşa numita căutare „spirituală” 
a omului modern care mișcă întreaga revoluţie spre scopul final. 

Revoluţia Franceză reprezintă punctul nostru de plecare 
datorită faptului că acesta este primul eveniment în care 
izbucnesc cu toată forța ideile moderne. Din acest motiv va 
trebui să o abordăm dintr-un unghi diferit față de majoritatea 
istoriilor despre această revoluţie. 

Când citeşti aceste istorii convenţionale, revoluţia pare a 
fi făcută de oameni bine intenţionaţi, dar care s-au amestecat, 
uneori, cu nişte fanatici. Contextul istoric s-a schimbat, 
pericolele externe au determinat o schimbare de planuri şi 
întregul plan nu a ieşit aşa cum ar fi trebuit. Din această pricină 
idealiștii erau cumva frustrați şi au trebuit să revină și să o ia de 
la capăt. 

Dacă ne uităm, însă, la cum s-au desfăşurat în realitate 
evenimentele istorice, observăm că această perspectivă schițată 
mai sus este foarte naivă. Lucrurile nu au stat deloc astfel. Ceea 

ce nu înseamnă că fiecare eveniment singular a fost rezultatul 
unei conspirații, deoarece au existat multe alte motive - au fost 
mulți oameni care doreau să preia ei puterea, să ucidă pe alţii — 
şi multe drumuri lăturalnice în care revoluţia s-a împotmolit, 
după care s-a întors la principalul său obiectiv. Aşadar, trebuie 
să privim, după cum am spus, la esenţa diverselor schimbări 
care survin şi să urmărim firul comun care apare în toate 
evenimentele revoluționare. 

Atunci când discutăm revoluţia există o carte ca un 
manual. Este scrisă de o persoană care a fost în Paris în timpul 
Revoluţiei, în anii 1790 şi a scris despre evenimente în 1797, 
cred. Noi avem în față ediția din 1818, iar cartea se numeşte 
„Memorii pentru a sluji la istoria iacobinismului”. Autorul este 
Abatele Barruel. 

Cartea este foarte valoroasă deoarece autorul ei s-a aflat 
în mijlocul evenimentelor când febra lor era în toi. Abatele se 
confrunta cu același tip de gânditori de care ne izbim noi astăzi 
şi care susțin că totul a fost un experiment nobil, dar care nu a 
reuşit. El a făcut foarte multe cercetări pe texte — vom vedea ce 
fel de texte erau - şi demonstrează că există un fir comun care 
străbate Revoluţia. Nu este nimic întâmplător. Multe dintre 
evenimentele pe care astăzi istoricii şi oamenii le consideră 
întâmplătoare, Barruel arată că au fost planificate. În sprijinul 
tezelor sale aduce texte. Voi citi un fragment din introducerea 
sa la carte pentru a pune în evidență abordarea sa. 


„Sub catastrofalul nume de iacobini (radicali care au 
preluat imediat controlul Revoluţiei) a apărut în primele zile 
ale Revoluţiei Franceze o sectă care învăţa că toți oamenii sunt 
egali şi liberi. În numele acestei egalităţi şi al acestei libertăţi 
anarhice, călcau în picioare altarele şi tronurile. În numele 
aceleiaşi egalități şi al aceleiași libertăţi, chemau toate popoarele 
să treacă la dezastrele revoltei şi la ororile anarhiei. De la primele 

momente ale apariţiei sale, această sectă s-a bazat pe o forță 
de 300.000 de oameni, susținuți de două milioane de arme pe 
care le puteau pune în funcţiune în toată Franța, arme ca torţe, 
sulițe, topoare şi toate celelalte lovituri de trăsnet ale revoluţiei.” 
„Sub auspiciile acestei secte, din cauza acțiunilor, 
impulsurilor, influenţei şi deciziilor sale au fost comise toate 
marile atrocități care au inundat cu sângele episcopilor, al 
preoţilor, alaristocraţilor, al bogaţilor, al cetățenilor indiferent de 
rangul lor, indiferent de vârstă şi sex, un mare imperiu. Tocmai 
din cauza acestor oameni regele Ludovic al XVI-lea, regina, 
soția sa, alături de sora regelui, prinţesa Elisabeta, zdrobiţi de 
mârşăvia şi infamia la care au fost supuși de-a lungul unei lungi 
captivităţi, au fost asasinați pe eşafod. Toţi ceilalți suverani ai 
lumii au fost amenințați cu emfază că vor avea aceeaşi soartă. 
Din cauza acestor oameni Revoluţia Franceză a devenit ciuma 
Europei, terorizând puterile care s-au unit în deşert pentru 
a pune capăt avansului acestor armate revoluţionare, mai 
numeroase și mai devastatoare decât invazia vandalilor.” 


„Aşadar, cine erau aceşti oameni apăruţi, ca să zicem 
aşa, din măruntaiele pământului, cu dogmele şi trăsnetele 
lor, cu toate proiectele lor, cu toate mijloacele lor, şi cu toată 
determinarea de a fi cât mai sângeroşi. Ce este această sectă 
devoratoare?...” 

„Care ar putea fi şcoala lor şi cine ar putea fi stăpânii 
lor? Care sunt planurile lor următoare? Dacă va înceta această 
Revoluţie Franceză, va sfârși ea în cele din urmă să mai chinuie 
pământul, să asasineze regi şi să fanatizeze popoarele?” 

„L-am văzut cum încercau să-i convingă pe oameni că 
toată această organizație conspirativă şi revoluţionară nu este 
decât o plăsmuire a imaginaţiei, asta chiar înainte de revoluţie. 
Pentru acești oameni, toate relele Franţei şi toată teroarea 
Europei se succed una după alta, fără nicio cauză între ele, 

legate de circumstanţe neprevăzute, imposibil de prezis. 
Pentru ei este inutil a căuta conspirații și agenţi care au pus la 
cale conspirații şi care au ghidat desfăşurarea evenimentelor. 
Actorii care conduc astăzi nu ştiu de planurile celor dinaintea 
lor. Iar cei care vor veni după ei vor fi, de asemenea, ignoranţi 
față de planurile predecesorilor lor.” 

„Mânaţi de aceste opinii neadevărate, plini de asemenea 
prejudecăţi periculoase, aceşti aşa-zişi observatori vor spune 
degrabă diverselor popoare: nu e cazul să vă mai tulbure Revoluţia 
Franceză. E un vulcan care a erupt fără ca cineva să ştie unde a 
fost pregătit. Dar se va consuma cu toată energia sa pe contra- 
forţele care au răsărit. Aţi anunţat că - datorită unor cauze 
necunoscute în climatul vostru, datorită unor elemente mult mai 
puţin susceptibile de a izbucni, datorită unor legi mult mai în 
acord cu specificul vostru, averea publică fiind mai sigură - nu 
veţi împărtăşi soarta Franţei. Aşadar, nu aveţi de ce să vă temeți. 
(Iar dacă într-o zi veţi fi nevoiţi să luaţi parte la revoluţie, în zadar 
veţi căuta să o evitaţi. Coincidenţa și fatalitatea circumstanțelor 
vă vor înghiți împotriva dorinţei voastre.)” 


„Am în mâinile mele amintirile unui fost ministru al lui 
Ludovic al XVI-lea care a fost întrebat despre cauzele acestei 
Revoluții, mai specific despre principalii conjuraţi pe care ar 
fi bine să-i ştim şi despre planul conspirației. Am citit cum el 
declară că ar fi inutil a căuta fie indivizi, fie societăţi care ar fi 
putut plănui distrugerea tronului şi a altarului, sau care să fi pus 
la cale un plan conspirativ. Sărmanule Monarh! Când tocmai 
cei care trebuiau să te păzească nu ştiu nimic nici de nume, nici 
măcar de existența unor duşmani de-ai tăi şi de-ai poporului 
tău, nu este deloc surprinzător că tu şi poporul tău veţi fi fost 
victimele lor...” 

+. Noi o vom spune: în această Revoluţie Franceză, 
totul, inclusiv cele mai abominabile crime, a fost prevăzut, 

planificat, conceput, hotărât, decretat. Totul a fost consecința 
celei mai adânci mârşăvii, din moment ce totul a fost planificat 
şi dus la îndeplinire de acei oameni, singurii care aveau ştiinţa 
conspirațiilor deprinsă în societăţile secrete, şi care au ştiut cum 
să-şi aleagă şi să accelereze momentele favorabile planurilor lor.” 

„Dacă, în decursul acestor evenimente zilnice, apar unele 
condiții care par a nu fi rezultatul unei conspirații, există cu toate 
acestea o implicare a agenţilor secreți care vor face apel la aceste 
evenimente, vor şti cum să profite de ele şi le vor direcţiona către 
principalul lor obiectiv. 'Toate aceste condiţii pot servi la fel de 
bine ca pretext şi ocazie, dar marea cauză a Revoluţiei, a crimelor 
sale în masă, a atrocităților sale de amploare, va fi întotdeauna 
independentă de aceste circumstanţe întâmplătoare. Iar această 
mare cauză există în interiorul conspirațiilor plănuite cu mult 
timp în urmă.” 

„Dezvăluind obiectivul şi întinderea acestor conspirații 
sunt nevoit să înlătur o greşeală chiar mai periculoasă. Există 
o iluzie fatală printre aceia care pot altfel să cadă lesne de acord 
că această Revoluţie Franceză a fost planificată. Ei nu se sfiesc 
să adauge că autorii originari aveau intenţii care trebuiau 
musai să conducă la fericirea şi primenirea imperiilor. Dacă au 
rezultat nenorociri mari, acest lucru s-ar datora dificultăților 
considerabile pe care le-au întâmpinat şi, mai mult, nu poţi 
primeni un popor mare fără tulburări mari. Însă, la urma 
urmei, aceste furtuni nu sunt veşnice: valurile se vor calma și 
liniştea se va reîntoarce. Atunci, popoarele uluite, în loc să se 
teamă de Revoluţia Franceză, o vor imita ţinându-se tare de 
principiile sale.” 

„Liderii iacobinilor se străduiesc mai presus de orice 
să convingă lumea de această greşeală. Această explicaţie 
a fost oferită ca primul dintre articolele revoltei acelei găști 
de constituționaliști, care se uită în continuare la decretele 
lor privind drepturile omului ca la o capodoperă a dreptului 

public şi care încă mai au speranţa că vor vedea cândva întregul 
univers înnoit de această rapsodie politică. Explicaţia aceasta 
a fost servită tuturor acelora a căror credulitate stupidă, cu 
toate bunele lor intenţii, au văzut doar un ghinion necesar în 
ororile lui 10 august şi în masacrul din doi septembrie”, despre 
care vom discuta mai încolo. „Explicaţia le este servită tuturor 
acelora care chiar și astăzi sunt liniștiți cu cele 300 sau 400 de 
mii de asasinate, cu milioanele de victime ale războiului, cu 
foametea, cu ghilotina şi cu toate tribulaţiile revoluţionare pe 
care le-a plătit Franţa. Toţi cei care cred în această explicație 
cred că depopularea imensă şi toate aceste orori au condus în 
cele din urmă la o ordine mai bună a lumii.” 

„Contra acestei false speranțe, contra tuturor 
presupuselor intenții bune ale sectei revoluţionare, eu voi face 
cunoscute adevăratele planuri şi conspiraţiile puse la cale 
pentru îndeplinirea lor. Voi vorbi, deoarece adevărul trebuie 
spus aşa cum trebuie în cele din urmă şi pentru că am obţinut 
toate dovezile. Revoluţia Franceză a fost ceea ce a trebuit să 
fie conform duhului acestei secte. Tot răul pe care l-a făcut a 
fost nevoită să-l facă. Toate crimele și toate atrocitățile au fost 
rezultatul necesar al principiilor şi sistemelor sale. Voi spune 
chiar mai mult: departe de a pregăti un viitor luminos cândva, 
Revoluţia Franceză reprezintă doar una dintre încercările 
aceste secte. Conspiraţiile sale vizează întreaga lume. Dacă 
printre cititorii noştri se află unii care ajung la concluzia: secta 
iacobinilor trebuie eliminată sau altfel întreaga societate va fi 
distrusă, iar guvernele noastre de pe tot cuprinsul lumii, fără 
excepţie, vor fi cuprinse de convulsii, vor fi dărâmate, vor trăi 
masacre şi anarhie infernală exact ca în Franţa, atunci voi 
răspunde că exact astfel stau lucrurile. Fie abolim complet secta, 
fie trebuie să ne aşteptăm la un dezastru universal.” 

„Ceea ce iacobinii au distrus înainte, vor distruge din nou. 
În penumbră îşi vor urmări marele obiectiv al conspiraţiilor 

lor. Cu ajutorul unor noi dezastre vor învăţa popoarele lumii 
că toată Revoluţia Franceză a fost doar începutul disoluţiei 
universale pe care îl are ca plan această sectă.” 

„S-a văzut demenţa, furia şi ferocitatea legiunilor sectei. 
Se poate recunoaşte cu uşurinţă, imediat, că acestea au fost 
instrumentele tuturor crimelor, devastărilor şi atrocităților 
din Revoluţia Franceză. Însă se ştiu prea puţine despre stăpâni, 
despre şcoala urmată, despre făgăduielile făcute şi despre 
planurile sălbatice pentru ceea ce urmează.” 

„Rezultatul tuturor acestor investigaţii şi al tuturor 
dovezilor pe care le-am cules, mai presus de toate în arhivele 
iacobinilor şi a primilor lor stăpâni, este acela că secta și 
planurile lor sunt în sine o alianță a unei triple secte, a unei 
triple conspirații, care a fost pusă la cale cu mult înainte de 
Revoluţie şi care complotează în continuare pentru răsturnarea 
altarului, a tronului şi în cele din urmă a întregii societăţi.” 
Planul a fost deja trasat. Cele trei partide pe care Barruel le are 
în minte sunt filosofii, masonii și iluminatii. 

„Aţi crezut că Revoluţia se va sfârși în Franţa, însă 
revoluţia din Franţa este doar o primă încercare a iacobinilor. 
lar făgăduinţele, jurămintele şi planurile iacobinilor acoperă 
Anglia, Germania, Italia şi tot restul popoarelor la fel cum s-a 
întâmplat cu Franţa.” 


Voltaire 


În continuare vom încerca să analizăm acele idei care au 
pregătit calea pentru Revoluţia Franceză. Mai înainte de toate 
avem ceva ce am atins în treacăt în cursurile precedente, şi 
anume filosofia Iluminismului. În opinia lui Barruel, cel mai 
important filosof al Iluminismului este Voltaire, deoarece, pe 
când era un tânăr în Anglia, a făcut acel jurământ conform 

căruia îşi va dedica întreaga viață distrugerii creştinismului. 
EI este autorul acelei butade celebre „Ecrasez linfame!”, adică 
exterminați religia lui Hristos şi înlocuiţi-o, desigur, cu religia 
sa, deismul. 

EI şi discipolii săi, după cum aminteam, sunt aceia pe care 
Barruel îi numeşte „les philosophes corrupteurs”, adică filosofii 
corupători. lacobinii sunt filosofii care masacrează; în pofida 
faptului că taie capetele oamenilor, ei încă au idei. Alţi gânditori 
la fel de importanţi, din rândul filosofilor deişti francezi, sunt, 
în opinia lui Barruel, Diderot şi D'Alembert, şi regele Prusiei, 
Frederick al II-lea, care se întâlnea frecvent cu Voltaire. Vedem 
că şi atunci, la fel ca mai târziu în cazul bolșevismului, cei mai 
sălbatici revoluționari au capacitatea de a-i convinge pe prinți şi 
pe înalții conducători să participe la planurile lor. 

Mai încolo vom spune ceva şi despre evrei, dar pentru 
moment este suficient dacă amintim un fapt relevant, şi anume 
că atât D'Alembert cât şi Voltaire, mânaţi de ura lor împotriva 
creştinismului, au încercat să convingă mai mulți prinți să 
reconstruiască templul din Ierusalim, aşa cum a încercat şi 
lulian Apostatul, pentru a dovedi în felul acesta falsitatea 
creştinismului. D'Alembert chiar i-a scris o epistolă împărătesei 
Ecaterina cea Mare a Rusiei în care o îndemna: „Vă rog, 
construiți templul din Ierusalim!”. Din fericire, Ecaterina era 
mai inteligentă de atât. 

Mulţi dintre conducători, duci ai unor mici principate 
germane şi nobili din Franţa, erau foarte stârniți de aceste 
idei. Cei mai sălbatici revoluționari voiau să renunțe complet 
la creştinism. Acesta reprezintă unul dintre motivele cele mai 
importante pentru care Revoluţia s-a bucurat de o aşa mare 
adeziune. 

Ecaterina cea Mare a Rusiei, deşi era germană, era mai 
perspicace decât ceilalți conducători. Chiar i-a spus lui Voltaire 
că nu poate merge mai departe cu toate ideile lui, deşi îi era 

prietenă. Mai mult, împărăteasa i-a spus că, dacă ideile lui vor 
fi puse în aplicare, ea nu va mai avea un salon unde să-l invite 
pentru a ţine discursuri. Mai apoi, când a izbucnit Revoluţia 
Franceză, i-a arestat, desigur, pe toţi masonii, iar acesta a fost 
sfârşitul revoluţiei în ceea ce o priveşte. 


Rousseau 


Un al doilea curent important filosofic - primul este 
reprezentat de Voltaire şi de filosofii deişti care erau raționaliști, 
adică reduceau totul la capacitatea lor de înţelegere - și care a 
jucat un rol primordial în Revoluţie a fost întruchipat de Jean 
Jacques Rousseau, filosoful sentimentului. Spunea despre sine 
că are un spirit romantic. Era plin de sentimente înălțătoare. 
Întotdeauna găsea pe cineva care să-l sprijine în afacerile sale 
amoroase. Se plimba prin păduri, iar inima sa era inundată de 
sentimente mărețe, Îl vedea pe Dumnezeu peste tot, iar toate 
acestea reprezentau religia sa. Trăia cufundat în emoțiile sale, pe 
tărâmul vagului şi indefinitului. 

Dacă Voltaire reducea totul la minte, Rousseau reducea 
totul la sentimente. Aceste două coordonate, ambele foarte 
puternice în om deoarece reprezintă două părți ale naturii 
noastre, au intrat în spiritul revoluţionar. Religia sentimentului 
este desigur mult mai accesibilă oamenilor obişnuiţi decât 
religia minţii. 

Rousseau a expus o filosofie a naturii care a avut o 
influență mare asupra Revoluţiei. Datorită lui avem ideea de 
„reîntoarcere la natură” şi de eliberare de convenţie şi civilizaţie. 
Deşi nu a afirmat că ar trebui să renunțăm definitiv la civilizaţie, 
el a afirmat totuşi odată că, din moment ce suntem oricum 
stricați, am putea la fel de bine să fim mai degrabă puţin educați 
decât needucaţi. Însă el punea în opoziţie artificialitatea vieţii 

civilizate cu simplitatea despre care el credea că se găseşte într-o 
viaţă primitivă. În fapt, chiar a afirmat că originea decăderii 
noastre se găseşte în acel prim moment când cineva a afirmat 
„Acesta este al meu”. Era chiar şi împotriva ideii de proprietate 
privată. 

Rousseau a scris o carte intitulată „Emile” în care descrie 
educaţia unui tânăr care nu este învăţat absolut nimic şi din care 
va ţâşni natura. Pedagogul nu face decât să înlăture obstacolele 
care stau în calea dezvoltării naturii în copil. Nu există nicio 
autoritate externă. Nu există nicio religie, dar când copilul va 
creşte el va putea să-şi aleagă singur religia. Nu va avea niciun 
fel de prejudecăţi, de obiceiuri, de religie. Mai mult, până la 
vârsta de 12 ani copilul nu ar trebui să fie capabil să spună care 
este diferenţa dintre mâna stângă şi mâna dreaptă pentru a nu 
fi corupt de cunoaştere. 

Când a citit cartea, Voltaire i-a scris lui Rousseau 
spunându-i că lectura ei îl face să se simtă ca şi cum ar merge 
în patru labe, „dar, din moment ce au trecut mai bine de 60 de 
ani de când am făcut asta, mi-e imposibil să-mi redobândesc 
obişnuința.” 

Cu toate aceste ironii, la un nivel profund ei cădeau de 
acord: unul distrugea totul, mai puţin mintea, iar celălalt 
distrugea totul, mai puţin sentimentul. Aşadar, deşi au puncte 
de vedere diferite, mai ales că lui Rousseau nu îi plăcea acest 
raționalism complicat, efectul lor combinat este chiar mai 
puternic, deoarece activiștii revoluționari vor fi inspirați de 
ambele curente, atât de cel raționalist, cât și de cel sentimental. 

În politică, Rousseau a elaborat ideea că suveranitatea 
nu provine de la Dumnezeu, nici de la clasele superioare, 
ci vine de la popor. Desigur, aceasta este marea găselniță a 
Revoluţiei. Dar, aşa cum vom vedea mai târziu, filosofia sa 
deja justifică un fapt ciudat şi anume că aceia care pleacă cu 
această idee în minte sfârşesc prin a instaura tirania, deoarece 

voinţa generală este superioară celei individuale. EI credea că 
odată ce regii vor fi înlăturați, toată lumea va deveni în mod 
spontan fericită şi va avea aceeași voință. Dacă nu se întâmplă 
acest lucru, atunci masele vor dicta individului. 

Rousseau este cel care a afirmat odată: „Omul s-a născut 
liber şi este peste tot în lanţuri”. Bineînţeles că această idee 
revoluțonară a făcut casă bună cu Marx. El a spus, de asemenea, 
că religia sa este una a sentimentului. A fost un deist, la fel ca şi 
Voltaire, dar deismul său nu este unul dedus, ci reprezintă pur 
şi simplu sentimentul său cu privire la Dumnezeu. Credea şi în 
nemurire, însă era vorba doar de senzaţia sa subiectivă. "Toate 
dogmele sunt trecute prin filtrul sentimentului. Rugăciunea sa 
nu este sub nicio formă o rugă sau o cerere, deoarece nu credea 
că vreun Dumnezeu răspunde la rugăciuni. Era mai degrabă o 
izbucnire de entuziasm, o bucurie de natură care se transformă 
într-un imn de laudă adus Fiinţei Supreme, adică marelui 
Dumnezeu al Deismului. 

În societatea sa ideală nu va fi permisă niciun fel de 
religie intolerantă, adică va fi interzis creştinismul. Va exista o 
mărturie de credință care va fi ceva pur civil, iar articolele acestei 
mărturii vor fi sentimentele sociale, fără de care este imposibil 
a fi un cetăţean bun sau un supus credincios. Cu alte cuvinte, 
avem de-a face cu o nouă religie, mai degrabă autocratică. Din 
moment ce toată societatea trebuie să aibă o singură religie, 
cei care nu acceptă această religie vor trebui să emigreze. Dacă 
cineva acceptă religia, dar apoi acţionează contrar ei, va trebui 
să fie executat. 

Aşadar, acestea sunt cele două curente filosofice care 
compun mentalul revoluționar. Prima este aceea după care eu 
pot gândi un sistem prin care societatea va fi organizată mai 
armonios. Cea de-a doua: sentimentele mele mă vor ghida spre 
adevăr. În niciunul dintre cazuri nu există vreun fel de pavăză: 
ideile de revelaţie, de tradiţie, de Dumnezeu au dispărut. 

Singurul Dumnezeu rămas este un Dumnezeu foarte vag, 
Dumnezeul deismului. 

Noi, creştinii ortodocşi, ştim că acela care dă la o parte 
revelaţia, tradiția, Biserica, şi care acceptă orice îi spune mintea 
sau orice îi dictează sentimentele sale îi deschide poarta cui? Lui 
Satana, desigur, deoarece Satana intră cu ajutorul gândurilor şi 
al sentimentelor. 

Vom vedea că aceste tulburări revoluționare nu pot fi 
explicate decât prin faptul că Satana le coordonează. EI îi animă 
pe aceşti oameni cu tot felul de comploturi şi idei. 


Societăţile Secrete 


Celor două elemente filosofice li se adaugă un al treilea: 
societăţile secrete. Societăţile secrete au dus o existenţă ocultă 
de-a lungul întregii perioade de dinainte de Iluminism, însă 
abia în secolul al XVIII-lea se naște o nouă sectă, cel puţin una 
reorganizată, şi anume francmasoneria, născută în Anglia în 
1717, dar care s-a răspândit foarte rapid în Franţa, America 
şi în restul Europei. Mai târziu vom vedea că francmasoneria 
din Anglia şi din America a devenit ceva mai degrabă diferit 
de francmasoneria continentală, în special de cea din ţările 
catolice. Motivul nu este greu de ghicit. 

Mentalitatea engleză care dăduse deja lumii filosofia 
deismlui este o mentalitate aşa-zis „conservatoare”. Cu alte 
cuvinte, este capabilă să creadă aproape orice, dar fără să 
ducă la concluziile logice finale credințele sale. Un exemplu 
este David Hume care a distrus din punct de vedere filosofic 
întreaga lume, dar asta nu l-a împiedicat să stea comod în 
fotoliu, să se simtă bine, să-şi bea cafeaua şi să-și fumeze pipa, 
fără să întrevadă că a dat lumii nişte idei care îi vor duce pe 
oameni la disperare. 

După același model, masoneria engleză s-a născut dintr-un 
spirit de toleranţă, încercând să descopere o credință religioasă, 
nici catolică, nici protestantă, prin care să-i unească pe toți 
oamenii de bună credință. Frau mulțumiți cu acest obiectiv. 
Religia lor era deismul, iar ființa supremă era Marele Arhitect. 
La lojă nu se discutau niciun fel de diferende religioase. Religia 
trebuia să rămână afară. Pentru englezi şi, mai târziu, pentru 
americani acest lucru era de ajuns. Dacă crezi în Dumnezeu, te 
duci la biserica ta protestantă sau la biserica ta anglicană şi ești 
fericit. 

Ideile principale ale masoneriei - ideile unei frății a 
oamenilor dincolo de catolicism şi protestantism - au inflamat 
minţile oamenilor de pe continent şi i-au transformat în 
radicali. 

Există un tip de francmasonerie care s-a dezvolat, se 
pare, separat. Aceasta este secta Iluminatilor, care reprezintă 
creația unui singur om, pe nume Adam Weishaupt. El s-a 
născut în anul 1748, a trecut prin şcolile iezuite, dar mai târziu 
a ajuns să-i urască pe iezuiţi. Şi-a îndreptat atenţia spre filosofii 
francezi, spre maniheism şi a fost din câte se pare inițiat în 
practici oculte într-una dintre nenumăratele organizaţii 
oculte care existau pe atunci. 

Să analizăm câteva dintre ideile sale. Weishaupt susţine, 
la fel ca Rousseau, că civilizaţia reprezintă o mare greşeală de 
la care se trag toate inegalitățile vieţii umane. „Omul cade din 
starea de Libertare şi Egalitate, din Starea Naturii Pure. EI se 
găseşte sub domnia şi sclavia socială apărute din cauza viciilor 
omului. Aceasta este Căderea şi Păcatul Originar.” Observaţi 
că foloseşte conceptul creştin de „păcat originar” dar vom 
vedea mai încolo că toate acestea nu sunt decât o imitație a 
creștinismului. 

În opinia sa, toate artele şi ştiinţele trebuie desființate. 

„Oferă o luminare reală ştiinţele obișnuite, oferă ele 
fericirea umană? Sau nu sunt ele mai degrabă fructe ale 
necesității, nevoile complicate ale unei stări opuse Naturii, 
invențiile unor creiere vane şi goale? ... De ce i-ar fi imposibil 
rasei umane să atingă perfecțiunea ultimă, capacitatea de a se 
guverna pe sine? Din acest motiv nu doar că regii şi nobilii 
ar trebui eliminaţi, dar nici măcar o republică nu ar trebui să 
existe, iar oamenii ar trebuie să fie educați să se descurce fără 
niciun fel de autoritate care să-i controleze, fără legi sau cod 
civil.” 


Pentru ca acesta să fie un proiect politic de succes este 
necesar să i se inculce omului o moralitate dreaptă şi fermă. 
Din moment ce Weishaupt susținea că împărtăşeşte credința 
lui Rousseau în bunătatea inerentă a naturii umane, atunci nu 
era dificil ca societatea să poată funcționa paşnic într-o stare de 
Libertate şi Egalitate perfectă. Din moment ce singurul obstacol 
real în fața perfecțiunii umane constă în restricțiile impuse 
Omului de condiţiile artificiale ale vieţii, îndepărtarea lor îl 
va reîntoarce pe acesta în mod necesar la virtutea sa primitivă. 
Omul nu este rău, cu excepţia cazului în care este făcut astfel 
de moralitatea arbitrară. Este rău deoarece Religia, Statul şi 
exemplele proaste îl strică. Din acest motiv este necesar să fie 
dezrădăcinate din mintea sa toate ideile despre viaţa de apoi, 
toată teama față de pedeapsa primită pentru faptele rele, iar 
toate acestea să fie înlocuite cu religia Raţiunii. 


„Când în cele din urmă Rațiunea va deveni religia 
oamenilor, problema va fi rezolvată.” 

„După eliberarea din sclavia religiei, trebuie să urmeze 
destrămarea tuturor legăturilor sociale. Atât viața de familie cât 
şi cea națională trebuie să dispară pentru a face din întreaga 
rasă umană o mare şi fericită familie.” 

Originile patriotismului şi ale iubirii pentru rude sunt 
descrise astfel de Weishaupt, în directivele date hierofanţilor săi 
pentru instruirea inițiaţilor: 


„În acest moment, când oamenii sunt uniți în naţiuni, ei 
încetează a se mai recunoaşte pe ei înşişi sub un nume comun. 
Naționalismul sau Iubirea Naţională a luat locul iubirii universale. 
O dată cu împărţirea globului şi a țărilor, bunăvoința s-a retras în 
spatele granițelor pe care nu le va mai traversa vreodată. Atunci 
a devenit o virtute să îi cucereşti pe cei care nu se aflau sub 
dominaţia noastră. Pentru a atinge acest scop, a devenit permis 
să-i disprețuieşti pe străini, să-i înșeli şi să-i jigneşti. Această 
virtute poartă numele de patriotism. Cineva era numit un patriot 
dacă, în timp ce era drept cu ai săi, era nedrept cu alții, era orb 
la meritele străinilor şi vedea perfecțiunea în viciiile țării sale. 
Aşadar, Patriotismul a dat naştere Localismului, spiritului de 
familie şi în cele din urmă Egoismului. Astfel, originea statelor 
şi a guvernelor a fost sămânţa discordiei, iar Patriotismul s-a 
pedepsit prin sine însuşi... Diminuaţi, eliminaţi cu totul iubirea 
de ţară, iar oamenii vor învăţa din nou să se cunoască şi să se 
iubească unii pe alții ca oamenii. Nu va mai exista părtinire, iar 
legăturile dintre inimi se vor arăta şi se vor extinde.” 


„În aceste cuvinte, o expresie pură a Globalismului 
aşa cum este el expus astăzi, Weishaupt dovedea o ignoranță 
a condiţiilor de viață medievale la fel de profundă ca şi la 
Rousseau. Ideea omului paleolitic, al cărui schelet este de 
obicei deshumat cu vreun instrument de cremene în mână sau 
cu o altă armă de război, care îşi duce existenţa într-o stare de 
iubire universală este pur şi simplu ridicolă. Weishaupt nu l-a 
întrecut pe Rousseau în diatribele sale contra civilizației, ci în 
planul pe care l-a conceput pentru a o răsturna. Rousseau nu a 
făcut decât să pregătească terenul pentru revoluţie. Weishaupt 

a construit în fapt maşinăria propriu-zisă a revoluţiei.” (Nesta 
Webster) 

„Pe 1 mai 1776, după cinci ani de reflecţie, Weishaupt 
a fondat societatea secretă pe care a numit-o, după sistemele 
filosofice, Iluminati.” 

„Treptele Ordinului erau o combinaţie între gradele 
francmasoneriei şi cele ale iezuiţilor. Weishaupt, așa cum am 
amintit deja, îi detesta pe iezuiți dar, recunoscând eficiența 
metodelor lor atunci când era vorba de a dobândi influență 
asupra discipolilor lor, el a adoptat sistemul lor pentru propriile 
scopuri. Potrivit lui Barruel, el admira instituţiile fondatorului 
ordinului şi, mai presus de toate, admira acele legi şi acea 
organizare a iezuiţilor, prin care un singur om îi face pe atât 
de mulți oameni răspândiţi pe tot globul să urmărească acelaşi 
obiectiv. Simţea că s-ar putea imita metodele lor pentru scopuri 
diametral opuse. EI şi-a spus: «Ce au făcut aceşti oameni pentru 
altare şi tronuri, de ce nu aş face eu împotriva altarelor şi 
tronurilor? Cu ajutorul misterelor, al legendelor, al adepților, de 
ce nu aş distruge eu în întuneric ceea ce ei au ridicat la lumina 
zilei?»” 

„Weishaupt şi-a demonstrat subtilitatea sa profundă în 
educarea adepților. Prozeliţii nu aflau dintr-odată scopurile 
secrete ale Iluminatilor, ci erau inițiați pas cu pas în misterele 
mai înalte, în același timp în care manifestau o mare prudență 
pentru a dezvălui novicilor doctrine care i-ar fi putut face să se 
revolte. În acest scop, cei care îi inițiau trebuiau să dobândească 
reflexul de a vorbi în contradictoriu astfel încât să nu se angajeze 
la nimic. Trebuie vorbit uneori într-un fel, alteori altfel, astfel 
încât adevăratul nostru scop să rămână impenetrabil pentru 
inferiorii noștri.” 

„Astfel, în fața anumitor novici (novices ecossais) 
Iluminati trebuie să susțină că nu sunt de acord cu revoluțiile 
şi să demonstreze avantajele unor metode paşnice în urmărirea 

scopului de dominație mondială. Mai departe, pasajul susține 
vag că nu aşa stau lucrurile şi că Ordinul nu cere de la inițiat decât 
îndeplinirea obligaţiilor sale. De asemenea, nici antagonismul 
faţă de religie nu trebuie recunoscut. Dimpotrivă, Hristos va 
fi înfățișat ca primul autor al Iluminismului, a cărui misiune 
secretă a fost de a-i duce pe oameni la libertatea şi egalitatea 
originară, pierdută la Cădere. Novicelui trebuie să i se spună: 
nimeni nu a bătătorit drumul pentru libertate aşa cum a făcut-o 
Marele Maestru Isus din Nazaret, iar dacă Hristos le-a cerut 
ucenicilor săi să dispreţuiască bogăţiile, a făcut-o cu scopul 
de a pregăti lumea pentru acea comunitate a bunurilor care va 
elimina proprietatea.” 

„Adeptul nu afla adevăratele scopuri ale Iluminatilor cu 
privire la religie până când nu era primit în gradele superioare. 
Când atingea gradul de Iluminat Major sau Minor, de Cavaler 
Scoţian sau Preot el afla toate secretele Ordinului într-un 
discurs susținut de cel care îl inițiase:” 

„Adu-ţi aminte că, de la prima invitaţie pe care ţi-am 
adresat-o pentru a veni la noi, am început prin a-ţi spune că 
în proiectele Ordinului nostru nu există nimic direcționat 
contra religiei. Îţi aduci aminte că o astfel de asigurare ţi-a 
fost dată când ai fost primit în rândul novicilor, iar ea a fost 
repetată când ai intrat în Academia noastră Minervală... Îţi 
aduci aminte cu câtă meşteşugie, cu câtă falsă reverență ţi- 
am vorbit despre Hristos şi evanghelia Sa. Dar în gradele 
superioare ale Iluminatilor, acela de Cavaler Scoţian sau de 
Preot, noi trebuie să știm cum să facem din evanghelia lui 
Hristos evanghelia noastră, iar din religia sa o religie a naturii, 
iar din religie, rațiune, moralitate şi Natură să facem religia 
şi moralitatea drepturilor omului, a egalităţii şi a libetăţii... A 
trebuit să trecem peste multe prejudecăţi de-ale tale înainte 
de a te putea convinge că religia lui Hristos nu este altceva 
decât opera preoţilor, a imposturii şi a tiraniei. Dacă aşa stau 

lucrurile cu o religie atât de proslăvită şi admirată, cum ar 
trebui să privim oare celelalte religii? Înţelege deci că toate au 
aceleaşi ficțiuni pe post de origine. Toate se bazează în aceeași 
măsură pe minciuni, greşeli, himere şi impostură. Păstrează 
secretul nostru... Dacă pentru a distruge tot creştinismul, 
toate religiile, trebuie să pretindem că noi avem singura 
religie adevărată, adu-ţi aminte că scopul scuză mijloacele, iar 
înţelepţii trebuie să facă tot ce le stă în putinţă pentru a face 
bine în același fel în care cei răi fac rău. Ceea ce am întreprins 
pentru a te elibera pe tine şi ceea ce vom întreprinde într-o 
zi pentru a elibera întreaga omenire de religie nu este altceva 
decât o minciună pioasă pe care o vom dezveli la un moment 
dat în gradul de Magus sau de Filosof Iluminat.” 

„Dar toate acestea nu erau aduse la cunoștintă novicelui, 
a cărui încredere odată câştigată prin simularea religiei era 
îndreptată spre o ascultare strictă. Printre întrebările care i se 
puneau erau următoarele: 

Dacă vei descoperi ceva greşit sau nedrept în cadrul 
Ordinului ce vei face? 

Te poţi gândi (şi o vei face) la binele Ordinului ca fiind 
propriul tău bine? 

Îţi vei ceda Societăţii noastre dreptul de viaţă şi de moarte? 

Te legi că vei practica o obedienţă absolută şi lipsită de 
rezerve? Îţi dai seama de forța acestei promisiuni? 

În ceremonia de iniţiere a fost inclus un avertisment 
de forță cu privire la consecinţele care decurg din trădarea 
Ordinului. Luând o sabie de pe masă, Iniţiatorul o îndreaptă 
spre inima novicelui spunând aceste cuvinte: dacă eşti doar 
un trădător şi un sperjur, află că toţi fraţii sunt chemaţi să 
folosească armele împotriva ta. Nu spera că vei scăpa sau 
că vei găsi un loc sigur. Indiferent unde te vei afla, rușinea, 
remuşcările şi furia fraților tăi te vor urmări şi te vor chinui 
până în străfundurile măruntaielor.” 

„Se vede în felul acesta că Libertatea proclamată de liderii 
Iluminatilor nu exista de fapt, iar disciplina de fier era cuvântul 
de ordine al Ordinului.” 


Un accent special era pus asupra faptului - a cărui 
importanță o vom vedea ulterior - de a nu fi cunoscuţi ca 
Iluminati. Această regulă era pusă special în aplicare în cazul 
celor descrişi ca fiind registratori... 

„Femeile urmau să fie înrolate ca Iluminati prin oferte 
de emancipare. Potrivit lui Weishaupt, cu ajutorul femeilor se 
pot realiza cele mai bune lucruri din lume, iar a le face aliate 
şi a le câştiga de partea Ordinului ar trebui să fie una dintre 
preocupările cele mai importante. Mai mult sau mai puţin, 
ele pot fi toate îndreptate spre o schimbare prin vanitate, 
curiozitate, senzualitate şi înclinații. Din toate acestea cauza 
noastră poate avea foarte mult de câştigat. Sexul acesta ţine în 
mâinile sale o mare parte din lume. Femeile adepte ale societăţii 
urmau să fie împărţite în două clase, fiecare dintre ele cu 
propriul secret. În prima clasă erau femeile virtuoase care aveau 
să dea un aer de respectabilitate Ordinului. În a doua clasă erau 
femeile uşoare care îi vor satisface pe acei frați înclinați spre 
plăcere. Dar, la momentul actual, susținea Weishaupt, utilitatea 
ambelor clase va consta în a oferi fonduri pentru societate. 
Proștii cu bani, fie bărbaţi, fie femei, trebuie încurajați să vină 
la noi, mai afirma Weishaupt. Spartacus îi scria astfel lui Aiax şi 
Cato (toate sunt nume conspirative ale liderilor): Aceşti oameni 
buni umflă rândurile noastre şi cuferele. Puneţi-vă pe muncă. 
Aceşti domni trebuie făcuţi să muşte momeala... Dar aveţi grijă 
să nu le dezvăluiţi secretele noastre. Genul acesta de oameni 
trebuie făcuţi întodeauna să creadă că gradul la care au ajuns 
este ultimul.” 


162 


Revoluţia Franceză 

„Spionajul reprezenta o parte importantă din programul 
lui Weishaupt. Adepții cunoscuţi sub numele de Fraţii 
Insinuanţi aveau privilegiul de a fi observatori şi raportori. 
Fiecare persoană trebuia făcută să fie un spion pentru toţi cei 
din jurul său, indiferent cine erau ei: prieteni, rude, duşmani, 
persoane fără legătură. Spionul trebuia să le descopere punctele 
slabe şi punctele tari, patimile, prejudecățile, relaţiile şi, mai 
presus de toate, acţiunile lor — într-un cuvânt trebuiau obținute 
cele mai amănunțite informaţii despre oameni. Toate acestea 
urmau a fi înscrise în documentele pe care Insinuantul le va 
purta cu sine şi din care va trimite un raport de două ori pe 
lună Superiorului său, astfel încât Ordinul să poată şti pe cine 
să caute în fiecare sat şi oraş pentru sprijin.” 

„Încă din primulan al Ordinului, Weishaupt, cu blasfemia 
sa atroce, maimuţărind Dumnezeul creştinismului, se gândea 
astfel la răspândirea noii sale evanghelii: «Nu i-a trimis lisus 
Hristos pe apostolii săi pe tot globul? Tu eşti Petru al meu, de 
ce ţi-aş permite să stai degeaba în linişte acasă? Mergi deci şi 
predică! » 

„În cartea lui Saint-Martin, Des erreurs et de la verite, 
publicată în anul 1775, el se referă la formula Libertate, Egalitate, 
Fraternitate ca la sfânta treime.” 

„Martiniştii, despre care documentele franceze ale epocii 
vorbesc adesea ca fiind Iluminaţi, erau în realitate visători şi 
fanatici şi nu ar trebui să fie confundați cu Ordinul Iluminaţilor 
din Bavaria, care a apărut 22 de ani mai târziu. Prin intermediul 
acestei îngrozitoare şi formidabile secte s-a pus în aplicare 
planul gigantic al unei Revoluții Mondiale, sub conducerea 
celui descris de Louis Blanc drept cel mai mare conjurat care a 
existat vreodată.” 

Abia la congresul de la Wilhelmsbad a fost consfințită 
alianța dintre Iluminati şi francmasonerie. Această adunare, 
a cărei importanţă pentru ceea ce a urmat nu a fost niciodată 
apreciată de istorici, a avut loc la 16 iulie 1782, şi a inclus 
reprezentanți ai tuturor societăților secrete (martinişti, 
francmasoni şi Iluminati) care numărau acum nu mai puţin 
de trei milioane de membri în toată lumea. Dintre aceste 
organizaţii diferite, Iluminati au fost singurii care au formulat 
un plan concret de campanie şi din acest motiv ei au preluat 
conducerea. Ce s-a întâmplat la acest congres înfricoşător nu 
va fi cunoscut niciodată lumii, deoarece până şi aceia care au 
fost atraşi fără să-şi dea seama şi care acum aflau pentru prima 
oară adevăratele planuri ale liderilor se aflau sub jurământ 
şi nu puteau dezvălui nimic. Un astfel de mason cinstit, 
contele de Virieu, membru al lojei martiniste din Lyon, când 
s-a întors de la congresul de la Wilhelmsbad, nu şi-a putut 
ascunde îngrijorarea. Întrebat despre secretele tragice aduse 
de acolo el a afirmat: «Nu vi le pot mărturisi. Vă pot spune 
doar că toate acestea sunt mult mai serioase decât vă puteţi 
gândi. Conjuraţia care se ţese este atât de bine gândită, încât 
va fi imposibil pentru monarhie şi Biserică să scape.» Din 
acel moment contele de Virieu nu a mai putut vorbi decât cu 
groază despre masonerie. 

Totuşi, opinia publică a devenit foarte atentă la subiectul 
organizaţiei, iar Electorul de Bavaria, fiind informat cu privire 
la pericolul pe care îl reprezintă la adresa statului societatea 
secretă, care afirmase că Iluminati trebuie să conducă lumea, a 
publicat un edict prin care interzicea toate societăţile secrete. 
În aprilie anul următor, 1785, patru membri ai ordinului, 
dezgustaţi de tirania lui Weishaupt, au fost chemaţi în fața 
unei curți de anchetă pentru a da seama despre doctrinele şi 
metodele sectei. Dovezile aduse de acești oameni nu au mai 
lăsat loc de nicio îndoială cu privire la natura diabolică a 

organizaţiei. Toate religiile, iubirea de ţară şi loialitatea față de 
suverani urmau să fie distruse, una din maximele favorite ale 
ordinului fiind: 


„Ioţi regii şi toți preoţii 
Sunt pungași şi trădători” 


„Mai mult, nu s-a precupeţit niciun efort pentru a crea 
vrajbă nu doar între prinți şi supuşi, ci şi între miniştri şi 
secretarii lor, şi chiar între părinţi şi copii. În același timp, era 
încurajată sinuciderea prin inculcarea în minţile oamenilor a 
ideii că a te omori aduce cu sine o anumită plăcere voluptuoasă. 
Spionajul trebuia extins şi la nivelul poştelor prin plasarea 
agenţilor în oficiile poştale. Ei trebuiau să deschidă scrisorile şi 
să le închidă fără a fi observată intruziunea.” 


Robinson, care a studiat dovezile aduse de cei patru 
membri ai ordinului, rezumă astfel planul lui Weishaupt: 


„Ordinul Iluminatilor conspiră împotriva creştinismului 
şi pledează pentru plăcerea senzuală. În loje moartea era 
considerată o adormire veşnică. Patriotismul şi loialitatea erau 
considerate prejudecăţi înguste, incompatibile cu bunăvoința 
universală. Îi priveau pe toţi prinții ca fiind uzurpatori şi tirani, 
iar toate ordinele privilegiate ca fiind complicii lor. Intenţionau 
să abolească legile care protejau proprietatea acumulată prin 
eforturile de succes desfăşurate de-a lungul timpului şi să 
prevină în viitor astfel de avuţii. Doreau să instaureze libertatea 
şi egalitatea universală, drepturile inalienabile ale omului. Ca 
pas pregătitor doreau să abolească toate religiile şi moralitatea 
comună şi chiar să distrugă legăturile vieții normale, prin 
distrugerea pietăţii față de jurămintele matrimoniale şi prin 
scoaterea educaţiei din sfera părinţilor.” 

„Dacă ar fi să reducem la o formulă simplă scopurile 
Iluminatilor, ele ar arăta astfel: 

Abolirea Monarhiei şi a tuturor guvernelor legitime 

Abolirea proprietăţii private 

Abolirea dreptului de moștenire 

Abolirea patriotismului 

Abolirea familiei (i.e. a căsătoriei şi a întregii moralităţi, 
instituirea educaţiei comune pentru copii) 

Abolirea tuturur religiilor.” 

„Acum este limpede că programul de mai sus este fără 
precedent în istoria civilizației. Din vremea lui Platon au existat 
teorii comuniste susținute de gânditori izolați sau de grupuri 
de gânditori, dar nimeni, din câte ştim, nu şi-a propus cu toată 
seriozitatea să distrugă tot ceea ce reprezintă civilizaţia. Mai 
mult, când, aşa cum vom vedea, planul Iluminatilor așa cum 
a fost el codificat în cele şase puncte, a continuat până în zilele 
noastre să constituie programul Revoluţiei Mondiale, cum 
ne-am putea îndoi că toată mişcarea îşi are originea în secta 
Iluminatilor sau a grupurilor secrete din spate?” 

„Pe 11 octombrie 1786 autorităţile bavareze au descins 
asupra casei lui Zwack şi au confiscat documentele care dezvăluiau 
negru pe alb metodele conjuraților. Aici s-a găsit un seif cu actele 
importante, care, în cazul în care era forțat, urma să explodeze cu 
ajutorul unei mașini infernale. S-a mai găsit o substanță compozită 
care ar orbi sau ar ucide dacă ar fi aruncată în faţă, planurile unei 
metode de a contraface sigilii, rețete pentru o apă letală, «aqua 
toffana», pentru parfumuri otrăvitoare care ar umple camerele 
cu vapori pestilenţiali, pentru un ceai care provoacă avort. S-a 
mai descoperit o apologie a ateismului intitulată «Mai bun decât 
Horus» şi o lucrare scrisă de Zwack cu privire la planul pentru 
înrolarea femeilor în două clase, pe care l-am discutat mai sus: 

«Vor fi de mare ajutor şi ne vor oferi multe informaţii şi 
finanțe, în acelaşi timp în care vor fi pe gustul multora dintre 

cei mai devotați membri ai noştri, care sunt iubitori ai plăcerilor 
carnale. Vor fi două clase: virtuoasele şi libertinele... Nu trebuie 
să se cunoască unele cu altele și trebuie să se afle sub conducerea 
bărbaţilor, dar fără să o ştie... primele prin intermediul cărților 
bune, celelalte prin satisfacerea în taină a patimilor lor.»” 

„Pericolul înspăimântător reprezentat de Iluminati a 
devenit acum evident. Guvernul din Bavaria s-a gândit că cea 
mai bună manieră de a transmite o avertizare lumii civilizate 
ar fi de a lăsa documentele să vorbească prin ele însele, aşa 
că le-au tipărit şi le-au răspândit peste tot pe unde a putut. 
O copie a acestei publicaţii, cu numele «Scrierile originale ale 
Ordinului Iluminatilor», a fost înmânată apoi fiecărui stat din 
Europa, dar, în mod ciudat, nu s-a bucurat de mare atenţie. 
Motivul, aşa cum observă abatele Barruel, era acela că planul 
conjuraţilor, fiind atât de extravagant, devenea de necrezut, 
iar conducătorii din Europa au refuzat să-l ia în serios, 
considerându-l o himeră.” 


De la bun început Revoluţia a fost radicală şi a primit un 
sprijin uriaş din partea „Spiritului timpului”. 


„Binecuvântare era în zorii zilei de-a fi în viață / Dar să fii 
tânăr era adevăratul rai”, scria Wordsworth. 

„Concepută nu cu mulți ani înainte de Revoluţia Franceză, 
de un om a cărui ambiţie părea a fi în întregime absorbită de 
şcoală, cum se face că secta Iluminati a devenit în mai puțin 
de 20 de ani o organizaţie extraordinară care, sub numele de 
iacobini, şi-a trecut în palmares atâtea altare spulberate, atâtea 
sceptre distruse şi terfelite, atât de multe constituţii răsturnate, 
atât de multe naţiuni subjugate, atât de mulți principi căzuţi sub 
pumnale, otrăviţi sau executaţi, atât de mulți prinți umiliți sub 
jugul unei servituți numite pace sau a alteia intitulate alianță, 
un nume şi mai dezonorant?” 

„Sub acelaşi nume de iacobini, care grupa simultan toate 
secretele, toate conjuraţiile, toate sectele păgânilor înveteraţi, 
conspiratori revoluționari, conspiratori anarhici, cum se face 
că Iluminati a pus bazele unei astfel de domnii a fricii care, 
ţinând lumea înspăimântată, nu-i dă voie unui rege să spună: 
«Mâine voi fi în continuare rege.» Şi nu-i dă voie unui popor 
să spună: «Mâine voi avea în continuare legile şi religia mea.» 
Unui cetăţean să spună: «Mâine casa şi averea mea vor fi în 
continuare ale mele. Mâine nu mă voi trezi cu un copac al 
Libertăţii de o parte şi cu un copac al morţii, voracea ghilotină, 
de cealaltă parte?»” 

„Autori invizibili, cum se poate ca secretul adepților 
lui Spartacus din zilele noastre să troneze deasupra tuturor 
crimelor, tuturor dezastrelor acestei ciume a ticăloşiilor şi 
ferocităţilor numită Revoluţie? Cum de tronează în continuare 
asupra tuturor acțiunilor sectei, pentru a duce la deznădejde şi 
distrugere societățile umane?” 


Ordinele iacobinilor erau urmate imediat. (Barruel) Beau 
sângele unul altuia „pentru moartea regilor”. 

Distrugerea monarhiei occidentale a început cu toată 
forţa în 1792. 


„Am găsit scrisoarea. Spunea astfel: 

Scrisoarea ta, prietene drag, a fost citită în prezenţa 
întregului club. A fost surprinzător să descoperim atât de multă 
filosofie la un preot de ţară. Să nu-ţi fie teamă niciodată, dragul 
meu prelat. Noi suntem 300. Punem semne pe cap şi ele cad. Cât 
despre acelea despre care vorbeşti, nu a sosit încă timpul. Ţine- 
ţi oameni pregătiți. Anunţă-i pe cei din parohie să-ţi execute 
ordinele care ţi se vor da la timpul potrivit. 

Scrisoarea era semnată Dietrich” 

„Pe lângă gândurile pe care această epistolă le stârneşte, 
voi mai adăuga doar că organizația din care ea a fost trimisă şi-a 
schimbat locul de întâlnire pentru a se muta în suburbia St. Honore 
şi a rămas acolo fără ştirea Curţii. Aceasta până la momentul uneia 
dintre aceste orgii, al cărei obiect era să-l înștiințeze pe rege cu 
privire la soarta care îl aşteaptă. După unul dintre aceste banchete 
sărbătorite în numele fraternității, toți Fraţii îşi înțepau degetele şi 
îşi scurgeau sânge în paharele lor. Toţi beau din acest sânge după 
care strigau «Moarte regilor!», iar acesta urma să fie ultimul toast 
al banchetului lor fratern. Această scrisoare ne spune de asemenea 
cine au fost oamenii care au format această legiune a celor 1200 pe 
care Jean de Brie şi-a propus să o înfiinţeze la Convenţie şi al cărei 
obiectiv era să se împrăștie în regate pentru a-i asasina pe toţi regii 
de pe fața pământului.” 


Cât priveşte violența, în interpretarea obișnuită ea 
apare ca ceva întâmplător, iscată de pasiunile momentului, de 
apărarea naţională, etc. Dar dovezile conduc spre ideea unei 
folosiri deliberate a forţei: când există revendicări reale, ele sunt 
folosite de politicieni abili pentru a promova Revoluţia. Vom 
vorbi şi despre rolul important al agitatorilor. 


„Indiferent pe seama cui pui aceste lucruri, totuși 
mecanismul Revoluţiei Franceze se deosebeşte de cel al tuturor 
celorlalte revoluţii dinainte. Până atunci, revoluțiile izolate care 
au avut loc de-a lungul istoriei omenirii pot fi recunoscute în 
mod limpede ca mişcări spontane cauzate de opresiune sau de 
o facțiune politică care se bucură de un oarecare sprijin popular 
şi, din acest motiv, îşi propune să satisfacă cererile oamenilor. 
Odată cu Revoluţia Franceză observăm pentru prima dată 
planul de operaţiuni care a fost de atunci şi până astăzi pus în 
aplicare: încercarea sistematică de a crea nemulțumiri pentru a 
le exploata...” 

„Cel mai remarcabil exemplu de agitație controlată 
din timpul primelor faze ale Revoluţiei a fost evenimentul 
extraordinar cunoscut în istorie drept Marea Frică, când, în 
aceeaşi zi, 22 iunie 1789, aproape la aceeași oră, în orașele şi 
satele din Franţa a fost creată o panică artificială prin anunţul 
că se apropie tâlharii şi din acest motiv toţi cetăţenii onorabili 
trebuie să pună mâna pe arme. Mesagerii care au adus pe cai 
mesajul-fulger aveau pe pancarte scris Edictul Regelui, după care 
urmau cuvintele: «Regele ordonă ca toate castelele să fie arse; 
doreşte să-l păstreze doar pe al său!» Iar oamenii, obedienţi față 
de aceste porunci, au pus mâna pe orice armă aflată la îndemână 
şi s-au pus pe distrus. Obiectivul conjuraţilor a fost astfel atins: 
înarmarea populaţiei împotriva legii şi ordinii, o strategie care 
din 1789 încoace a reprezentat întotdeauna primul punct în 
programul revoluţiei sociale.” 


Protestul femeilor din 5 octombrie 1789: femeile s-au 
îmbrăcat, de asemenea, ca bărbaţi, iar multe au fost forţate să 
meargă alături de revoluţie. 

„Regimul terorii sub Robespierre: pericolul invaziei 
externe a fost invocat de fațadă, pentru a căuta în ţară «duşmanii 
din interior»; acesta este un tip de guvernare (cf. comunism). 

La un nivel mai profund a existat un plan foarte puţin 
cunoscut de depopulare. Raportul Comitetului de Siguranță 
Publică, 8 august 1795. Staţi liniştiţi, Franţa are suficientă hrană 
pentru 12 milioane de locuitori; tot restul (12 milioane) vor 
trebui să fie omorâţi. După asta nu veţi mai suferi după pâine.” 
(Barruel IV, p.335) 


„Ea (secta) a fost cea care a distrus până şi iubirea dintre 
fraţi, a copilului pentru tatăl său, când, de pildă, Chenier, la 
vederea fratelui său, dat pe mâna călăilor săi, a replicat rece: 
«Dacă fratele meu nu este în asentimentul Revoluţiei, să fie 

sacrificat»; când adeptul Philip a adus fericit iacobinilor capul 
mamei şi tatălui său. Aceasta este setea de nepotolit a sectei 
pentru sânge, care, prin gura lui Marat, a cerut 270.000 de 
capete şi nu a trecut multă vreme până au devenit milioane. 
Secta ştia toate acestea. Toate secretele despre egalitate nu 
puteau fi atinse decât prin depopularea lumii. Aşa cum 
reiese din gura lui Le Bo, care a dat replică Comunelor din 
Montauban, îngrozite de lipsa proviziilor: Nu vă temeţi, 
Franţa are destul pentru 12 milioane de persoane. Din acest 
motiv este necesar ca celelalte 12 milioane de francezi să fie 
omorâţi, iar atunci nu veți mai duce lipsă de pâine.” (Raportul 
Comitetului de Siguranţă Publică, 8 august, 1795) 


Comitetul de Siguranţă Publică a calculat câți oameni 
trebuie să moară în fiecare oraş şi district. Prin înecare, 
ghilotinare sau împușcare probabil că 300.000, dintre care doar 
3.000 de aristocrați, restul țărani şi meşteşugari. La Nantes, 500 
de copii săraci au fost ucişi într-o singură măcelărie. 144 de 
femei au fost aruncate în râu, etc. 

„Ne vorbiţi întotdeauna de mijloace, eh, domnule, dar 
scopul, obiectivul acesta trebuie ca omul să înveţe a-l vedea”, 
abatele Sieyes. 

„Voi merge de bună voie cu picioarele prin sânge şi 
lacrimi”, spunea colaboratorul lui Robespierre, Saint-Just. 
Fie că o recunoaște sau nu, aceasta ar trebui să fie maxima 
fiecărui revoluționar socialist care crede că orice metode sunt 
justificabile pentru atingerea obiectivului său. 


Babeuf, „Conspirația egalilor” 


Babeuf a fost un discipol al lui Weishaupt şi era adeptul 
ideilor comuniste ale lui Robespierre. Depopularea era „marele 

secret” al Terorii (despre care se spune că a curmat un milion de 
vieţi). Babeuf a organizat propria sectă masonică pentru a duce 
la îndeplinire programul „egalităţii”. 


„Din nefericire, confuzia prevalentă în rândul avocaţilor 
Egalităţii era atât de mare încât întâlnirile - care în scurt timp 
au ajuns să fie compuse din 2.000 de oameni — s-au transformat 
într-un Turn Babel. Nimeni nu știa cu exactitate ce dorea şi 
nu se ajungea la nicio decizie. Din acest motiv s-a decis să se 
renunţe la aceste întruniri mari, în locul lor fiind preferate 
mici coterii secrete ... în acestea s-a elaborat schema revoluţiei 
sociale. Plecând de la premisa că toată proprietatea este furt, 
s-a decis ca procesul cunoscut în limbajul revoluţionar drept 
expropriere să aibă loc. Cu alte cuvinte, toată proprietatea 
trebuie smulsă prin forță de la proprietarii actuali - prin forța 
gloatelor înarmate. Dar Babeuf, în timp ce pleda pentru violență 
şi tulburare ca mijloace pentru atingerea unui obiectiv, nu dorea 
sub nicio formă ca anarhia să devină o stare permanentă. Statul 
trebuia menţinut - şi nu doar menţinut, ci trebuia să devină 
absolut, singurul furnizor al lucrurilor de necesitate pentru 
viaţă. «În sistemul meu de Fericire Comună, nu doresc să existe 
niciun fel de proprietate individuală. Pământul aparţine lui 
Dumnezeu, iar roadele sale aparțin tuturor oamenilor», scria 
Babeuf. Un alt babeuvist, marchizul d'Antonelle, fost membru 
al Tribunalului Revoluționar, a exprimat aceeaşi idee cu alte 
cuvinte: Comunismul este singurul sistem drept; fără această 
stare de lucruri nu poate exista o societate pașnică şi cu adevărat 
fericită.” 

„Apoi, Babeuf a decis că trebuie format un directorat 
secret ale cărui proceduri amintesc în mod curios de cele 
ale Iluminatilor. Weishaupt a pus la lucru 12 adepţi pentru a 
conduce operaţiunile din Germania şi a prescris foarte strict ca 
niciunul dintre adepţii săi să nu fie cunoscut nici măcar celorlalți 

Iluminati. Aşadar, Babeuf a desemnat 12 agenţi principali să 
lucreze în districte diferite ale Parisului, iar aceşti oameni nu 
cunoşteau nici măcar numele celor patru care formau comitetul 
central. Ei comunicau cu aceştia doar prin intermediari inițiați 
parţial în secretele conjuraţiei. La fel ca Weishaupt, şi Babeuf a 
adoptat un ton dominator şi arogant în raport cu subordonații 
săi, şi oricine era suspectat de trădare era ameninţat, în maniera 
societăţilor secrete, cu cele mai înfricoşătoare răzbunări. «Jale 
celor față de care avem motive să ne plângem!», scria el unui 
adept de al cărui zel începuse să se îndoiască. Aceasta arată că 
adevărații conspiratorii nu-i pot lăsa din mână niciodată pe cei 
pe care au decis cândva să-i implice în afacerile lor.” 

„Până în aprilie 1796, planul revoluţiei era complet şi 
celebrul Manifest al Egalilor era gata de a fi publicat.” 


Proclamaţia anunţa: 


„Francezi, timp de 1500 de ani aţi trăit în sclavie şi, drept 
urmare, în nefericire. Timp de şase ani (i.e. în cursul Revoluţiei) 
cu greu v-aţi putut trage răsuflarea, așteptând independenţă, 
fericire şi egalitate. Egalitatea! Prima dorinţă a Naturii, prima 
nevoie a Omului şi principala legătură a tuturor asociaţiilor 
legale! Fi bine, de acum înainte intenționăm să trăim și să 
murim ca egali, aşa cum ne-am născut. Ne dorim egalitatea 
reală sau moarte. Asta trebuie să avem. Și vom avea această 
egalitate reală, indiferent de prețul plătit. Vai şi amar de cei 
care se pun între acest ideal şi noi! Dacă e nevoie, să piară toate 
artele, numai să ne rămână nouă egalitatea reală!” 

„Legea agrară şi împărţirea pământurilor erau dorințele 
de moment ale câtorva soldaţi fără principii, mânaţi mai degrabă 
de instinct decât de rațiune. Noi tânjim după ceva mai sublim 
şi mai echitabil: Fericirea Comună şi Comunitatea Bunurilor. 
Fără proprietate privată asupra pământului! Pământul să nu 

mai aparţină nimănui! Dorim împărţirea comună a roadelor 
pământului: ele trebuie să aparțină tuturor.” 

„Afirmăm că nu mai putem suporta ca marea majoritate 
a oamenilor să trebuiască să muncească și să asude în slujba şi 
pentru bunul plac al unei minorităţi extreme. De ajuns şi pentru 
prea multă vreme s-au bucurat mai puţin de un milion de indivizi 
de ceea ce aparţine unui număr mai mare de 20 de milioane de 
compatrioți, egalii lor. Să înceteze în sfârşit acest lucru, acest 
scandal imens pe care nepoţii noştri nu vor fi capabili să-l creadă. 
Să dispară în sfârşit deosebirile revoltătoare dintre bogaţi şi 
săraci, dintre cei mici şi cei mari, dintre stăpâni şi slujbaşi, dintre 
guvernatori şi guvernaţi. Să nu mai existe nicio deosebire între 
oameni în afară de cea de vârstă şi sex. Din moment ce toţi au 
aceleaşi nevoi şi aceleaşi posibilități, să nu mai existe decât un 
singur fel de educaţie şi un singur fel de hrană. Oamenii se 
mulțumesc cu un singur soare şi aer pentru toți. De ce nu s-ar 
mulțumi cu aceeași porție şi aceeași calitate a mâncării?” 

„Oameni ai Franţei, vă spunem: sfânta întreprindere 
pe care o organizăm nu are alt obiectiv decât acela de a pune 
capăt dezordinilor civile şi nefericirii publice. Niciodată nu a 
fost gândit şi pus în practică un plan mai măreț. Din când în 
când, câțiva oameni de geniu, câțiva înţelepţi au vorbit cu o 
voce joasă şi tremurătoare. Niciunul dintre ei nu are curajul să 
spună întregul adevăr. A sosit momentul măsurilor grandioase. 
Răul a ajuns la apogeu. Acoperă fața pământului. Sub numele 
de politică, haosul a domnit prea multe secole... A sosit clipa 
să fondăm Republica Egalilor, marele hostel deschis tuturor 
oamenilor...” 

„Familii nemulțumite, veniţi și așezaţi-vă la masa comună 
aşezată de natură pentru toţi copiii ei...” 

„Oameni ai Franţei, deschideţi-vă ochii şi mintea la 
plenitudinea fericirii. Recunoaşteţi şi proclamaţi alături de noi 
Republica Egalilor.” 

„Acest document a fost menit, totuşi, să nu fie arătat 
publicului, deoarece Comitetul Secret a decis într-un final că 
ar fi dezavantajos să le facă cunoscut oamenilor întregul plan 
al conspirației. Au considerat că mai ales mesajul «Piară toată 
artele, numai să se instituie egalitatea reală între noi!» este 
nerecomandabil a fi publicat. Francezii nu trebuiau să ştie că 
li se pregăteşte o reîntoarcere la barbarism. Drept urmare, o a 
doua proclamaţie a fost gândită sub titlul «Analiza doctrinei lui 
Babeufy, un titlu cu mult mai puţin înălțător decât precedentul 
şi în mare măsură ininteligibil pentru clasele muncitoare, după 
cum remarcă M. Fleury, deşi era vorba de adevărata Biblie a 
comunismului. Aici se găseşte cheia problemei. Nimeni dintre 
cei care citesc aceste două documente ale babeuviştilor nu va 
putea să nu observe realitatea anumitor incriminări sociale: 
disparitatea frapantă între bogaţi şi săraci, distribuţia inegală a 
muncii şi plăcerii, nedreptatea sistemului industrial, cu ajutorul 
căruia şi mulțumită în parte suprimării mişcărilor sindicale de 
către liderii revoluționari, angajatorii puteau trăi în lux pe seama 
muncii fizice a altora — dar întrebarea era următoarea: cum îşi 
propunea Babeuf să îndrepte aceste rele? Pe scurt, deci, sistemul 
său, bazat pe doctrina comunităţii bunurilor şi a muncii poate 
fi rezumat astfel: 

Toţi oamenii trebuie să fie forţaţi să muncească un număr 
de ore pe zi în schimbul unei remuneraţii egale. 

Cel care se va dovedi a fi mai silitor şi mai priceput va fi 
recompensat doar prin recunoştinţa publică. 

Această muncă silnică va fi plătită nu prin bani, ci în 
natură deoarece, din moment ce dreptul la proprietate privată 
constituia principalul rău al societăţii, distincția dintre al meu 
şi al tău trebuie abolită şi nimeni nu mai are dreptul să posede 
nimic al său. Aşadar, plăţile nu vor putea fi făcute decât în 
produsele muncii, care vor fi colectate în întregime în depozite 
comunale uriaşe şi împărţite în porţii egale muncitorilor. 

Bineînţeles, comerțul va dispărea în întregime, iar banii 
nu vor mai fi bătuţi sau permişi în țară. Comerţul exterior va fi 
purtat cu monedele aflate acum în circulaţie, iar când acestea se 
vor epuiza, va fi folosit barterul. 

Dar oamenilor nu li s-a spus aceasta (â la Weishaupt), ci că 
doar bunurile dușmanilor poporului vor fi date celor nevoiaşi. 

Însă oamenii nu ştiau tainele organizaţiei. La fel cum în 
marile izbucniri ale Revoluţiei gloatele Parisului au fost împinse 
oarbe pe baza unor pretexte false promovate de agitatori, încă 
o dată oamenii au fost transformați în instrumentele propriei 
lor căderi. Comitetul Director Secret ştia foarte bine că sistemul 
comunist nu putea prinde la popor. Aşadar, au avut grijă să 
nu primească în rândurile lor nătângii claselor muncitoare și, 
crezând că doar printr-un apel la interesul propriu şi la pizma lor 
puteau să-şi câştige adeziunea, au mizat cu abilitate pe patimile 
oamenilor, promițându-le prăzi pe care nu aveau intenţia să le 
ofere. 

Astfel, în Actul Insurecţional propus de Comitet s-a 
anunţat că bunurile emigranților, ale conspiratorilor (i.e. 
regaliştilor) şi ale duşmanilor poporului urmau să fie împărţite 
la cei care apărau ţara şi la nevoiaşi. Nu li s-a spus că, în realitate, 
ele nu vor aparține niciunuia, ci vor deveni proprietatea statului 
administrat de ei înşişi... Oamenilor nu trebuia să li se permită 
să afle adevărul despre cauza pentru care li se cerea să-şi verse 
sângele - iar că vor fi obligaţi să verse râuri de sânge, nimeni 
întreg la minte nu se îndoia.” 

„Când a venit vorba de organizarea revoluţiei, Babeuf a 
adoptat un cu totul alt tip de limbaj. În fapt, fostul denunţător 
al sistemului de depopulare al lui Robespierre susținea acum nu 
doar că scopul era bun, dar şi că mijloacele erau lăudabile.” 

„Mărturisesc până astăzi că îmi port pică pentru că 
am văzut în culori atât de negre guvernul revoluţionar, pe 
Robespierre şi pe Saint-Just. Cred că aceşti doi oameni făceau 

cât toți ceilalți revoluționari puşi laolaltă, iar guvernul lor 
dictatorial era demonic de bine gândit... Nu sunt deloc de 
acord cu ideea că... au comis multe crime şi că au murit mulți 
republicani. Nu atât de mulţi, cred... Salvarea a 25 de milioane 
de oameni nu trebuie pusă pe același cântar cu câţiva indivizi 
îndoielnici. Un mântuitor trebuie să aibă o perspectivă mai 
largă. Trebuie să îndepărteze tot ceea ce-l trage în jos, tot ceea 
ce îi obstrucționează trecerea, tot ceea ce îi împiedică atingerea 
rapidă a obiectivului pe care şi-l doreşte. Ticăloşi sau imbecili, 
oameni îngâmfaţi sau doritori de glorie, nu contează, nu trebuie 
să existe milă pentru ei. Pentru ce există? Robespierre ştia toate 
acestea şi este în parte ceea ce mă face să-l admir.” 

„Dar unde Babeuf s-a arătat a fi inferior din punct de 
vedere intelectual lui Robespierre a fost în felul în care şi-a 
propus să distrugă rezistenţa în fața planului său de instaurare 
a unui stat socialist. După cum ştia foarte bine, Robespierre 
şi-a petrecut 14 luni îndepărtând pe cei care îi obstrucționau 
trecerea, a făcut să meargă ghilotina fără întrerupere în Paris şi 
în provincie, dar nici măcar așa nu a reușit să-şi reducă la tăcere 
contestatarii. Dar Babeuf spera să-şi împlinească scopul într-o 
singură zi — acea zi măreaţă a poporului, în care toată opoziţia 
va fi spulberată dintr-odată, întreaga ordine socială anihilată, pe 
ruinele ei urmând a fi ridicată Republica Egalităţii. Dacă, însă, 
procesul va fi scurt, el va fi cu necesitate cu atât mai violent. 
Astfel, la Babeuf nu se mai regăsea nimic din precizia calmă a 
lui Robespierre, când stabilea capetele ce trebuie să cadă.” 

„Când punea pe hârtie planurile sale de insurecție, 
povestea apoi la proces, secretarul său, Pill€, Babeuf se plimba 
de-a lungul camerei cu ochii scânteind, bolborosind şi făcând 
tot felul de grimase, lovindu-se de mobilă, lovind scaunele în 
timp ce striga cu vocea răguşită: « La arme! La arme! Revoluţia! 
Începe Revoluţia!». «Era o revoluţie contra scaunelor», afirma sec 
Pill€. După care Babeuf se arunca asupra peniţei, se scufunda în 

cerneală şi începea să scrie cu o rapiditate îngrozitoare, în timp 
ce tot trupul său tremura, iar transpiraţia curgea de pe fruntea 
sa. «Deja nu mai era nebunie. Era turbare!» Această turbare, 
explica Babeuf, era necesară pentru a se antrena la nivelul cerut 
de elocvenţă, iar în apelurile sale la insurecție este greu de văzut 
unde se deosebea programul său de tâlhăria şi violenţa pe care 
le dispreţuia... ” 


»Marea Zi” a Revoluţiei 


„Următorul program pentru Marea Zi a fost stabilit 
acum de Directoratul Secret: la momentul hotărât armata 
revoluționară avea să mărșăluiască asupra Adunării 
Legislative, asupra sediului central al Armatei şi asupra 
caselor miniștrilor. Trupele cele mai bine antrenate urmau să 
fie trimise la depozitele şi fabricile de arme, de asemenea, la 
taberele de la Vincennes şi Grenelle în speranţa că cei 8.000 
aflaţi acolo vor lua parte la mișcare. Între timp oratorii aveau 
să le ţină discursuri neîntrerupte soldaţilor, iar femeile aveau 
să-i cadorisească cu gustări uşoare şi cununi de lauri civice. 
În cazul în care militarii se dovedeau insensibili la aceste 
farmece, străzile urmau a fi baricadate, iar asupra trupelor 
erau pregătite pietre, cărămizi, apă clocotită şi vitriol pentru 
a le fi aruncate în cap. Toate proviziile pentru capitală urmau 
apoi să fie rechiziționate şi plasate sub controlul liderilor. În 
acelaşi timp, clasele avute urmau să fie scoase din case, care 
apoi aveau să fie transformate în adăposturi pentru săraci. 
Membrii Directoratului urmau să fie măcelăriți, ca de altfel 
toţi cetăţenii care opuneau rezistență în fața insurgenților. 
Insurecția, fericit încheiată astfel, după cum s-a exprimat 
cu naivitate Babeuf, întreaga populaţie urma să fie adunată 
în Piaţa Revoluţiei şi invitată să coopereze în alegerea 

reprezentanţilor săi. Potrivit lui Buonarotti, planul era de a 
le vorbi oamenilor fără rezerve şi fără digresiuni, ca să le 
ofere cel mai impresionant omagiu suveranităţii lor. Dar 
dacă poporul, cumva, orb față de adevăratele sale interese, 
ar eşua să-şi recunoască salvatorii în persoana conjuraţilor, 
babeuviștii propuneau ca, după omagiul adus suveranităţii 
poporului, puterea executivă să fie încredinţată exclusiv 
lor. După cum remarca Buonarotti, la începutul revoluţiei 
este necesar, măcar din respect pentru suveranitatea reală a 
poporului, să te preocupi mai puţin de dorinţele naţiunii, ci 
să pui autoritatea supremă în mâini revoluționare puternice. 
Odată ajunsă în aceste mâini va rămâne desigur acolo, iar 
babeuviștii având de partea lor toată puterea civilă şi militară 
vor fi capabili să îşi impună sistemul lor de sclavie statală 
unui popor supus.” 


Violenţa 


La o întrunire a comitetului „a fost citit cu voce tare planul 
final al insurecției, la care au fost adăugate câteva detalii atroce 
— oricine încerca să-şi exercite vreun fel de autoritate era omorât 
imediat, soldaţii trebuiau forțați să renunţe la arme, brutarii să 
renunţe la pâine, iar cei care opuneau rezistență spânzurați de 
primul felinar. Aceeaşi soartă le era rezervată comercianților de 
vin şi spirtoase care ar refuza să ofere licorile necesare pentru a 
inflama populaţia şi a o împinge spre violență”. „Orice moment 
de reflecţie din partea oamenilor trebuie evitat, ei trebuie să 
comită acte care îi vor face să nu mai poată da înapoi, se scria 


în instrucțiunile către lideri. 


„În toată această adunare feroce, Rossignol, fostul general 
al armatelor revoluţionare din La Vendee (provincia franceză 

unde Revoluţia Franceză a întâmpinat cea mai mare rezistență 
- n.trad.), s-a arătat a fi cel mai sângeros: Nu voi avea nimic de-a 
face cu insurecția voastră dacă nu vor cădea capetele precum 
fânul sub coasă... dacă nu vom avea o teroare atât de mare încât 
să facă întregul univers să tremure, a afirmat el într-un discurs 
primit cu aplauze generale.” 

„Ziua de 11 mai a fost aleasă ca marea zi a exploziei, când 
nu doar Parisul, ci toate celelalte oraşe din Franța, unde au lucrat 
agenţii lui Babeuf, urmau să se ridice şi să răstoarne întreaga 
structură a civilizaţiei... Între timp a apărut un informator, iar 
guvernul, pus astfel în gardă de atacul iminent, a fost pregătit să 
dea replica. În dimineaţa acelei zile pe toate zidurile din Paris a 
fost pus un afiş pe care erau scrise următoarele cuvinte: 

Directoratul Executiv către cetăţenii Parisului, 

Cetăţeni, o conjurație înfiorătoare este pe cale să 
izbucnească în această noapte sau mâine la răsăritul zilei. O 
bandă de hoți şi ucigași au făcut un plan de a măcelări Adunarea 
Legislativă, toți membrii guvernului, conducerea armatei şi toate 
autoritățile legitime ale Parisului. Va fi proclamată constituția 
de la “93. Această proclamaţie va fi semnalul pentru un jaf 
general al Parisului, al caselor, al magazinelor şi magaziilor, 
şi al masacrării unui mare număr de cetăţeni. Dar fiți siguri, 
buni cetăţeni: guvernul veghează, îi ştie pe liderii conspirației 
şi metodele lor...Staţi liniștiți și vedeţi-vă de treburile voastre 
cotidiene. Guvernul a luat măsuri infailibile pentru a le 
contracara planurile şi a-i da pe ei, împreună cu adepţii lor, pe 
mâna legii.” 

„Apoi, fără alte avertismente, poliția s-a năpustit în casa 
în care Babeuf şi Buonarotti alcătuiau un afiș rival prin care 
chemau oamenii la revoluţie. În mijlocul treburilor mâna legii 
i-a surprins şi i-a arestat, iar în dimineața următoare alţi 45 de 
lideri ai conspirației au fost, de asemenea, arestaţi şi aruncaţi 
în puşcărie. Sprijinul populaţiei nu a mai venit! Armata 

revoluționară pe care contau şi care impresionează întotdeauna 
oamenii ca o desfăşurare a autorității a mers alături de poliţie 
în sprijinul legii şi ordinii. Odată cu îndepărtarea agitatorilor 
întreaga populaţie şi-a venit în simţuri şi şi-a dat seama de 
planul îngrozitor în care au fost atraşi.” 


Napoleon i-a împiedicat şi astfel s-a sfârșit ultima 
mare încercare din Revoluţia Franceză de a realiza scopurile 
Iluminismului. 


Revoluţionarii se devorează unii pe alţii 


„Hristos nu mai avea altar în Franţa. Regii nu mai aveau 
tron. Aceia care au distrus altarul și tronul au complotat unii 
împotriva celorlalți. Impostorii, ateii şi deiştii s-au măcelărit unii 
pe alţii. Constituţionaliştii i-au urmărit pe regaliști, republicanii 
pe constituționalişti, democraţii Republicii una și indivizibile i-au 
măcelărit pe democraţii republicii federale, facțiunea Muntelui 
a ghilotinat facțiunea girondinilor. Montaniarzii s-au divizat în 
facțiunea lui Hebert şi cea a lui Marta, în facțiunea lui Danton 
şi Chabot, în facțiunea lui Cloots și Chaumette, în facțiunea lui 
Robespierre, care le-a devorat pe toate, şi care a fost la rândul său 
devorată de facțiunea lui Tallien şi Freron. Brisot şi Gensonn6, 
Gaudet, Fauchet, Rabaud, Barbarousx și alți 30 au fost condamnaţi 
de Fouquier-Tinville pentru că au dat sentinţa în cazul lui Louis 
XVI. Fouquier-Tinville a fost la rândul său judecat cum l-a judecat 
pe Brissot. Pethion şi Buzot, rătăcind prin păduri, au sfârşit 
morţi de foame, mâncaţi de animale sălbatice. Perrin a murit în 
lanţuri, Condorcet s-a otrăvit în închisoare, Valage şi Labat s-au 
înjunghiat unul pe altul, Marat a fost ucis de Charlotte Corday, 
Robespierre nu mai există. Dintre toţi, a rămas doar Sieyes pentru 
că Franţa trebuie să aibă în continuare bolile ei. Infernul, pentru 

a stabili domnia necurăţiei sale, Cerul, pentru a o pedepsi pentru 
asta, i-au dat Franţei, sub numele de Directorat cei cinci tirani 
ai săi. Rewbel, Carnot, Barras, le Toureur, la Reveillere-Lepaux 
au deposedat-o de arme, i-au îndepărtat pe deputaţi de egalitatea 
şi libertatea ei, au asaltat departamentele ei cu tunuri şi puști, 
au sugrumat-o în strâmtoarea lor şi au pus deasupra ei un jug 
de fier. Toţi tremură în faţa lor. Sunt înspăimântați, se invidiază 
unul pe altul, se retrag unul din fața altuia. Le dau voie să vină 
doar noilor tirani şi să meargă împreună. Deportările, stupoarea, 
teroarea şi aceste Pentarques, ele sunt zeii care în acest moment 
conduc Franţa. Este tăcerea din imperiul terorii, din această 
vastă închisoare unde 20 de milioane de sclavi, toţi îndobitociţi 
de teroarea ghilotinei, tremură la simplul auz al numelui Guiane, 
Merlin, Rewbel. Feriţi-vă de aceşti oameni adesea proclamaţi ca 
fiind egali, liberi şi suverani.” 


Franţa ruinată de Revoluţie 


„Situaţia Franţei la sfârşitul Terorii...” 

„Franţa este demoralizată. Este extenuată, aceasta este 
ultima trăsătură a acestei țări în ruină. Nu mai există vreo 
opinie publică, sau mai degrabă această opinie este formată doar 
din ură. Îi urăsc pe directori (membrii directoratului) şi îi urăsc 
pe deputaţi. Îi urăsc pe teroriști şi îi urăsc pe şuani (regaliștii 
din La Vendse). Îi urăsc pe bogaţi şi îi urăsc pe anarhiști. Urăsc 
revoluţia şi urăsc contrarevoluţia... Dar ura îşi atinge apogeul 
în cazul noilor îmbogăţiţi. La ce bun să distrugi regi, nobili şi 
aristocrați, dacă în locul lor se instalează deputaţii, țăranii şi 
negustorii? Ce strigăte de ură! Dintre toate catastrofele găsite 
şi amplificate de directorat - catastrofa partidelor, a puterii, a 
căminelor, a conștiinţelor, a intelectualilor — nu există nimic 
mai de plâns decât catastrofa conştiinţei naţionale.” 

„La opt ani de la sfârşitul Terorii, Franţa nu reuşise încă 
să-şi revină din ravagiile suferite. Potrivit lui Redhead Yorke, 
până şi teoria, îndeobşte acceptată, a prosperității agricole este 
greşită.” 

„Femeile cu plugul în mână şi tinere care mânau vitele 
înhămate ne dau doar o idee preliminară despre progresul 
agriculturii sub Republică. Nu mai există ferme dispersate pe 
câmpii. Ţăranii stau împreună în sate izolate, o condiţie care 
împiedică procesul de cultivare. Interiorul caselor este murdar, 
gospodăriile sunt într-o dezordine completă, iar condiția 
mizerabilă a animalelor vorbeşte suficient despre sărăcia 
proprietarilor.” 

„Peste tot, cerşetorii îl asaltează pe călător pentru pomeni. 
În pofida reducerii populaţiei, şomajul este în floare, educaţia a 
încetat, iar din cauza distrugerii vechii nobilimi şi a clerului, şi 
a faptului că noii îmbogăţiţi, care le-au ocupat domeniile, nu 
trăiau acolo, nu există niciun sistem de întrajutorare organizată. 
Yorke este forțat să declare într-un final: 

«Revoluţia, care a fost împlinită în aparență pentru 
beneficiul claselor sărace ale societăţii, le-a scufundat într-un 
regim de degradare şi potrivnicie pe care nu l-au cunoscut 
niciodată sub vechea monarhie. Au fost dezmoşteniţi, goliți şi 
privaţi de orice resursă pentru existență. » 

Într-un alt pasaj, Yorke ridică întrebarea inevitabilă care 
apare în minţile tuturor contemporanilor care gândesc: Franța 
încă sângerează prin fiecare por. Este o numeroasă familie în 
doliu, îşi pune cenuşă în cap. Este imposibil în aceste vremuri ca 
o persoană contemplativă să fie bucuroasă în Franţa. La fiecare 
pas, urmele barbarilor fanatici, nemiloşi şi sângeroşi dezgustă 
privirea şi fac rău umanităţii; oriunde priveşti, ruinele ies în 
evidenţă şi te forțează să te întrebi: de ce şi pentru cine tot acest 
prăpăd şi această pustiire?” 

Decreştinarea Nov. 1793 C Lefebre v. 2, 77-8 

... biserica este pângărită. Exact acelaşi lucru s-a întâmplat 
în această revoluţie. Dar în anul 1793 noua revoluţie pentru 
înlocuirea catolicismului a devenit evidentă. Acest lucru este 
discutat şi într-unul din manualele Lefebvre, care sunt foarte 
obiective. 

În anul 1793, „festivalul zilei de 10 august...” proclamarea 
republicii a fost în întregime o chestiune seculară. Noua religie 
s-a înarmat cu simboluri şi cu un fel de liturghie, s-a închinat în 
faţa Muntelui Sfânt, adică a locului, a partidului Muntelui şi i-a 
venerat pe martirii săi, Lepeletier, Marat şi Chalier. Pe 3 Brumar, 
anul II (24 octombrie 1793), ... Convenţia a adoptat calendarul 
revoluţionar. Primul an urma să înceapă la 10 august 1792, 
anul republicii. Toate lunile anului urmau să fie redenumite 
în conformitate cu fenomenele naturale. Decembrie urma 
să se numească, cred, Pleuvoise, care înseamnă ploaie, luna 
ploilor şi aşa mai departe. „Era o încercare de a decreştina viața 
cotidiană prin înlocuirea referințelor la sărbătorile religioase şi 
la sfinți cu nume împrumutate de la unelte şi produse familiare 
francezilor.” Toate sărbătorile erau abolite, iar săptămâna de 
şapte zile era anulată în favoarea unei săptămâni de 10 zile. Nu 
mai exista duminică. În noiembrie 1793, un „raport” cu privire 
la „sărbătorile civice a reprezentat preludiul organizării oficiale 
a noii religii naționale”. 


„La Nevers, pe 22 septembrie 1793, în catedrală, a fost 
sărbătorit un festival în onoarea lui Brutus.” În această provincie, 
în octombrie 1793, toate sărbătorile, „toate ceremoniile religioase 
în afara bisericii erau abolite, iar slujbele mortuare şi cimitirele 
erau secularizate.” Şi alte provincii au adoptat politici similare. 
„Districtul Corbeil a declarat că majoritatea persoanelor din 

jurisdicția sa nu mai doresc religia catolică”. La 6 noiembrie 
1793, episcopul din Paris a demisionat din funcţia sa afirmând 
că a fost tras pe sfoară. „Pe 17 noiembrie el a venit alături de 
vicarii săi la Convenţie pentru a confirma în mod oficial decizia 
sa.” Pe 20 Brumar, anul II (10 Noiembrie 1793) a fost plănuită 
o Sărbătoare a Libertăţii. Pentru a sărbători victoria filosofiei 
asupra fanatismului, Comuna a rechiziționat Catedrala Notre 
Dame, „în mijlocul stranei a fost construit un munte, iar o actriță 
a jucat rolul Libertăţii. Când a aflat de acest lucru, Convenţia a 
mers la catedrala, supranumită acum, Templul Raţiunii — şi a 
participat la o a doua sărbătoare a festivalului civic.” Apropo, 
au ars în efigie şi o imagine a ateismului, deoarece revoluţia nu 
era atee. Era deistă. „Unele departamente (provincii) au urmat 
exemplul. Pe 30 (20 noiembrie) cetățenii departamentului 
Unităţii... înveşmântaţi cu simboluri preoțești, au defilat în fața 
Convenţiei, cântând şi dansând.” 


Pe 23 noiembrie 1793 bisericile au fost închise. 


Templul rațiunii 


Avem unele surse care ne arată şi ne oferă o explicaţie 
asupra duhului care străbătea aceste sărbători ale Raţiunii. 
De pildă, în oraşul Chalons-on-the-Marne, avem următoarea 
descriere a inaugurării Templului Raţiunii: 


„Sărbătoarea a fost anunţată în întreaga comună cu o 
seară înainte. În acest scop, s-a sunat retragerea de către toți 
toboşarii şi trompetiştii trupelor din cazărmile de la Chalons 
şi din toate părţile oraşului. În ziua următoare, a fost anunţată 
din nou de către cartierul general şi a fost trâmbițată de 
asemenea peste tot. Fosta biserică Notre Dame a fost, din cauza 

timpului scurt şi a mijloacelor deficitare, curățată şi pregătită 
în pripă pentru noua sa utilizare, iar în locul fostului altar a 
fost înălțat un piedestal pe care stătea statuia simbolică a 
Raţiunii. Potrivit unui martor ocular, avea un model simplu şi 
liber, «decorată doar cu o inscripţie: Fă-le celorlalți ceea ce vrei 
să ți se facă ţie». Era flancată de două coloane înconjurate de 
două cutii de parfum de bronz antic, care scoteau miresme în 
timpul ceremoniei. În față, la picioarele celor trei trepte, a fost 
plasat un altar de formă antică pe care erau plasate embleme 
ale diferitelor grupuri care compuneau procesiunea. Pe cei 
patru stâlpi din colţurile altarului erau patru piedestale pe care 
urmau să stea bustul lui Brutus, «deoarece el este duşmanul 
tiraniei, părintele republicii şi modelul republicanilor», al lui 
Marat «prietenul credincios al poporului», deşi acesta era un 
criminal înveterat, al lui «Lepelletier», care a murit pentru 
republică şi al nemuritorului Chalier. La 9 fix dimineaţa s-a 
reunit congregația pe aleea cimitirului, altfel cunoscută ca 
Promenada Libertăţii. Detaşamentele militare şi alte grupuri 
menite să formeze procesiunea aveau locurile lor bine stabilite. 
Oamenii din societate i-au aranjat în ordine. Un detaşament de 
cavalerie, poliţiştii şi husarii s-au amestecat împreună pentru 
a întări legăturile fraternității, conducând marșul. Pe flamura 
lor erau cuvintele: «Rațiunea ne conduce şi ne luminează». Erau 
urmaţi de divizia de tunari din Chalons, precedată de un steag 
cu inscripția «Moarte tiranilor!». Această unitate avea în urma 
sa o căruţă încărcată cu lanţuri rupte pe care şase prizonieri de 
război şi câţiva răniţi erau îngrijiţi de un doctor. Această căruță 
avea două steaguri, unul în faţă, altul în spate: «Umanitatea 
este o virtute republicană» şi «Ei (adică prizonierii de război) 
au greşit luptând pentru tirani». „Această căruţă era însoţită de 
două detaşamente din garda naţională şi trupe regulate înarmate 
cu tot arsenalul.» Alți oameni simpli duceau steaguri pe care 
scria: «Să fim uniţi!» şi steagul tricolor cu inscripția «Nimic nu 

ne poate învinge!». 40 de cetăţene îmbrăcate în alb şi decorate 
cu panglici tricolore purtau o imensă panglică tricoloră atașată 
de capul fiecăreia. O bonetă a libertăţii încorona acest steag, iar 
tineri din garda naţională le acompaniau cărând diverse flamuri 
pe care erau scrise diverse motto-uri. Pe lângă acestea treceau 
într-o căruţă trasă de doi cai albi grupuri de copii de ambele 
sexe care purtau coşuri cu fructe şi vase cu flori. Tot acolo se 
afla şi o tânără femeie care avea grijă de un bebeluș, iar lângă ea 
copii de toate vârstele. Înainte se găsea un stindard pe care scria 
«Ei sunt speranţa patriei». 

Atelajul era urmat de un car, model antic, decorat cu 
ramuri de stejar, în efigie cu un cuplu sexagenar cu o flamură 
pe care erau scrise cuvintele «Respectaţi bătrânii!». Şi aici se 
afla un grup din garda naţională uniți mână-n-mână, ridicând 
ode libertăţii şi ţinând două steaguri pe care scria «În unitate 
stă puterea noastră» și «Îi vom extermina pe despoţi până 
la unul». Mai apoi, mărșăluia un grup de femei cu panglici 
tricolore, ţinând un stindard cu această inscripţie: «Morala 
austeră va întări republica». Toate femeile din grup erau 
îmbrăcate în alb, la fel ca şi căruţaşii, toți având panglici 
tricolore. Apoi urmau comitetele de supraveghere, adică GPU, 
grupaţi unul după altul. În față erau patru steaguri, pe care 
era numele fiecărui departament şi o emblemă care înfățișa 
un deget dus la buze pentru a sugera secretul şi altul cu 
inscripția «Instituţia noastră curăţă societatea de o mulțime 
de oameni îndoielnici». Secțiunea republicană mergea prima. 
Acompania un car tras de doi cai albi şi conduşi de doi 
oameni îmbrăcaţi şi încălţaţi în stil roman. În car se găsea o 
femeie îmbrăcată în acelaşi stil și care simboliza Republica. 
În faţa acestui car apărea o insignă tricolor cu aceste cuvinte: 
«Guvernul înțelepţilor». Apoi, mărșăluia secțiunea Egalităţii 
care acompania un plug tras de doi boi şi mânat de un țăran în 
haine de muncă. Pe plug stătea un cuplu care ţineau un steag pe 

care erau scrise pe o parte «Onoraţi plugul!» pe cealaltă parte 
«Respectaţi dragostea conjugală!». Inspectorul principal şi toţi 
angajaţii de la depozitele militare formau un grup care venea 
în urma plugului. Acest grup ducea două stindarde. Primul 
avea cuvintele «provizii militare», iar al doilea «Activitatea 
noastră produce abundență armatelor noastre”. Apoi 
mărşăluia secțiunea Fraternităţii, grupuri de convalescenţi cu 
doctori aproape de ei. În mijlocul acestei secţiuni era un car 
de la spitalul Montagne, cu oameni răniți în apărarea patriei, 
îngrijiţi de doctori militari care le oblojeau rănile. Parţial erau 
acoperiţi cu bandaje însângerate. În fruntea acestui car se 
afla un stindard cu propoziţia «Sângele nostru nu va înceta să 
curgă pentru siguranţa patriei mamă». 

După comitete urmau patru cetățene îmbrăcate în alb şi 
decorate cu curele tricolore pe care se aflau caracteristicile celor 
patru anotimpuri. 

După cele patru anotimpuri veneau reprezentanții 
poporului în mijlocul autorităților constituite, civile şi 
juridice, purtând îmbrăcămintea specifică. Fiecare cetățean 
ţinea în mâna sa un fir de grâu şi pe steagul care preceda acest 
grup se găsea inscripţia «Din aplicarea legii vine prosperitatea 
şi abundența.» Aceştia erau urmaţi de diverşi ofiţeri din 
garda naţională, înaintea lor fiind un stindard pe care scria: 
«Distrugeţi-i pe tirani sau muriţi!». 

Apoi veneau copiii nelegitimi ai patriei conduși de o 
femeie cu un steag pe care scria: «Patria ne adoptă, suntem gata 
să o slujim.» 

În final urmau bătrânii, reprezentaţi de veterani fără 
arme, precedaţi de două flamuri cu inscripţiile: «Răsăritul 
raţiunii şi libertăţii înfrumuseţează sfârșitul vieţii noastre» şi 
«Republica franceză onorează loialitatea, curajul, senectutea, 
pietatea filială, pe cei fără noroc. Pune constituţia sa sub pavăza 
sigură a tuturor virtuţilor.» 

La final era o pauză pentru interpretarea unor cântece 
patriotice. Pe treptele primăriei s-a construit şi pictat un munte, 
pe vârful căruia a fost plasat un Hercule apărând o fațadă cu 
înălțimea de 14 picioare. Un steag tricolor flutura deasupra, pe 
el fiind scris cu litere mari: «Muntelui, din partea francezilor 
generoşi.» 

La picioarele muntelui curgea o apă curată dintr-un 
izvor care se spărgea în diverse cascade. 12 oameni îmbrăcaţi 
ca alpiniști cu sulițe, purtând pe cap coroane civice, au fost 
ascunși în peșterile muntelui. În timp ce procesiunea sosea 
cântând ultima strofă din La Marseilleise, alpiniştii au apărut 
pe nesimţite din peșterile lor, fără să se dezvăluie complet, iar 
când s-a auzit «La arme, cetățeni!», au dat năvală cu topoare 
pentru a-şi apăra retragerea, luând poziţii pe munte. Văzând 
carul cu feudalism şi fanatism trecând tras de măgari cu mitre 
pe cap, s-au năpustit asupra lor, cu topoarele în mână, le-au dat 
jos mitrele şi toate accesoriile care îi decorau, ca şi pe Papă şi pe 
acoliţii săi, pe care i-au înlănţuit de carul libertăţii. În timpul 
acestui act, fanfara a cântat un cântec descriind o şarjă militară. 

Alpiniştii, văzând că vin alte caruri şi fiind înclinați să 
creadă că ei erau singurii care trebuie să se opună fanatismului, 
au avansat grupaţi în coloană, dar primul car întâlnit a fost cel 
al Libertăţii. În semn de respect şi-au lăsat jos topoarele, iar 
fanfara a intonat un marş. Apoi a apărut o lectică susținând 
un scaun decorat cu ghirlande. Zeița a coborât din carul ei, s-a 
aşezat pe scaun şi a fost purtată de opt alpiniști la picioarele 
muntelui. A fost urmată de două nimfe, una dintre ele punând 
steagul tricolor, iar alta Declaraţia Drepturilor Omului. Au 
mărşăluit peste gunoaiele reprezentând nobilimea şi superstiţia, 
care au fost apoi arse spre marea satisfacție a tuturor cetăţenilor. 
Au urcat muntele cu reprezentantul poporului, Pleger, prezent 
la sărbătoare, în timp ce fanfara cânta: «Unde s-ar putea 
simţi cineva mai bine dacă nu în sânul familiei?». Zeița a fost 

încoronată de graţii. Apoi a fost desfăşurat un steag tricolor şi 
au cântat «Cele trei culori ale țării noastre». Încă pe munte au 
cântat «Când muntele atinge soarele». Procesiunea a coborât, 
zeița s-a oprit la izvor, un vas i-a fost înmânat de preşedintele 
Comunei. A băut un pic de apă din munte şi a oferit din acea apă 
reprezentantului poporului, tuturor autorităţilor constituite, 
cetățenilor şi ofițerilor din diversele corpuri, care au băut cu 
toţii în sănătatea republicii, una şi indivizibilă, şi a Muntelui. 

Zeița, aflată acum din nou pe scaun, a fost dusă la carul 
ei de opt alpiniști. Alţi patru s-au plasat pe părţile laterale, cu 
topoarele ridicate pentru a-i îndepărta pe profani. Ceilalți şi- 
au ocupat locurile alături de corpurile administrative pentru a 
sugera că demnitarii publici se armonizează doar cu virtutea. 
Toţi muzicienii s-au strâns în spatele altarului alături de 
cântăreți. În acel moment procesiunea a intrat în templu, iar 
orga a început o uvertură. Societatea populară, autorităţile 
constituite, comitetele de supraveghere (GPU) şi grupurile 
descrise mai sus şi-au ocupat locurile în rândurile din fața 
altarului Raţiunii la o anumită distanță de acesta. Fanfara 
militară a cântat imnuri închinate Raţiunii, Libertăţii, urii față 
de tirani, iubirii sfinte pentru patrie, după care preşedintele 
societății populare a transmis discursul inaugural. Preşedintele 
Comunei şi alții au ţinut la rândul lor discursuri. După 
discursurile lor, au fost repetate diverse cântece patriotice, 
acompaniate de fanfara militară, după care, în fața intrării în 
templu, trompetiştii au anunţat că festivitatea de inaugurare și 
ceremonia s-au încheiat.” 

„Seara au fost artificii pe munte, un buchet a simbolizat 
recunoştinţa tuturor francezilor față de muntenii (sau 
montangnarzii? La ei se referă?) prezenţi, care au fost în mod 
public recunoscuţi drept salvatorii republicii. Apoi s-a ţinut un 
bal şi astfel fraternitatea a fost sărbătorită de două ori în aceeaşi 
zi. Fiecare cetăţean care a luat parte la această zi măreaţă şi-a 

evidenţiat spiritul civic. Toţi au jurat să trăiască liberi sau să 
moară.” 

Aceste evenimente se aseamănă, desigur, cu sărbătorile 
comuniste de tot felul - foarte raţionale, foarte ordonate, foarte 
artificiale. Triumful minţii abstracte, care reprezintă semnul 
rațiunii, este cea mai înaltă realitate. 

Cineva se poate întreba cum se armonizează toate acestea, 
dar vom vedea mai târziu în detaliu acest lucru, deoarece dorim 
să analizăm atât reacţia împotriva acestui curent în secolul al 
XIX-lea, cât şi dezvoltarea ulterioară a ideilor revoluționare. 

Putem deja vedea o idee centrală în toate aceste 
manifestări. lar această idee este următoarea: întreaga Revoluţie, 
cu toate aceste ramificații diverse, este foarte asemănătoare cu 
forma seculară a ceva ce am întâlnit deja în Renaștere, şi anume 
sectele chiliaste. Există acum o zeiță a Raţiunii, apare ideea că 
există o nouă ordine a veacurilor, iar istoria ajunge acum la un 
sfârşit. Deocamdată nu vedem niciun fel de discuţie despre a 
Treia Epocă a Duhului Sfânt, deoarece totul este îmbrăcat în 
termeni raţionaliști, dar avem de-a face cu izbucnirea aceluiaşi 
spirit. Acum este mai amplu şi cuprinde întreaga societate. Vom 
vedea mai târziu cât de adânc merge acest curent chiliast în 
mentalul omului modern. 


Napoleon 


Acum ajungem la ultimul episod al Revoluţiei: Napoleon. 
Prin Napoleon, Revoluţia ajunge la un final, un final sângeros. 
Întreaga Europă este tulburată. Jumătate se bucură de venirea 
Revoluţiei — asta până când începe să curgă sângele şi începe 
să devină un pic supărată. Dar în continuare mulți oameni 
aşteaptă Revoluţia cu braţele deschise, în timp ce ceilalți sunt 
îngroziţi de ceea ce se întâmplă şi încep să lupte. Iar armatele 

franceze se aventurează dincolo de graniţe, purtând Revoluţia 
mai departe. 

Goethe, Beethoven şi alții văd în Revoluţie ceva minunat 
prin care omenirii i se oferă libertatea şi egalitatea. 

După aceasta apare un om foarte talentat şi isteţ, 
Napoleon, care preia conducerea întregii aventuri şi timp de 
15 ani conduce ca un dictator Franţa. Din multe puncte de 
vedere el oferă un compromis, adică restaurează biserica, în 
fapt dă bisericii ... El realizează un concordat cu papa, prin care 
îi oferă papei mult mai multă putere asupra Bisericii Franceze 
decât avea înainte. Restaurează bisericile, chiar restaurează un 
fel de aristocrație şi pune bazele unui imperiu, ale unei noi 
monarhii, dar care păstrează avantajele Revoluţiei. Adică, are 
o nouă legislaţie şi dizolvă întreaga idee a unor clase diferite 
în societate. Toţi oamenii se presupune că sunt egali, cel puţin 
din punct de vedere teoretic, în faţa legii. Şi ne vom uita la 
câteva aspecte din viața sa, despre care nu se vorbeşte foarte 
des. 

Există o carte scrisă de (Dimitri) Merezscovski, un rus, 
un rus nebun, care însă a fost foarte fascinat de ideile mistice ale 
lui Napoleon, aşa că citează foarte mult din scrisorile lui. Pentru 
început, are ca motto al cărţii sale un citat din Puşkin, care îl 
numeşte pe Napoleon: „Ihe Fateful Executor of a Command 
Unknown”. Cu alte cuvinte, el reprezintă ceva ce el nu ştie. El 
însuși îşi dă seama că se află pe vârful unei mişcări istorice şi, 
câtă vreme această mişcare îl susține, el poate merge înainte şi 
cuceri lumea, iar când aceasta se îndepărtează, el simte că pierde 
totul. Acest Merezscovski îl numeşte pe Napoleon „Titanul care 
a pus frâu haosului Revoluţiei”. A preluat-o şi i-a imprimat 
ordine. 

Un alt gânditor din secolul al XIX-lea, catolicul Leon 
Bloy, vorbeşte la rândul său despre Napoleon. 


192 


Revoluţia Franceză 


„Napoleon nu poate fi explicat; este omul cel mai misterios, 
deoarece mai presus de toate el este prototipul Celui care trebuie să 
vină şi care, probabil, nu va mai întârzia mult. EI este prototipul şi 
înaintemergătorul, foarte apropiat de noi. Cine dintre noi, francezi 
sau chiar străini, trăind la sfârşitul secolului al XIX-lea, nu a simţit 
altceva decât o tristeţe fără margini la finalul acestei Poveşti fără 
egal?” 

„Cine având măcar o fărâmă de suflet nu a fost copleşit 
de gândul că această cădere dintr-odată a marelui Imperiu şi 
a Liderului ei a fost prea rapidă? Cine nu s-a simţit copleşit de 
amintirea faptului că abia mai ieri, aşa părea, oamenii se găseau 
pe cea mai înaltă culme posibilă a umanităţii, datorită simplei 
prezenţe a acestei Fiinţe Iubite, Miraculoase şi Înfiorătoare, de 
felul căreia omenirea nu mai văzuse până atunci. Aceşti oameni, 
la fel ca primele ființe din rai, se considerau stăpâni asupra 
întregii creaţii şi imediat după aceea au trebuit să fie aruncaţi 
în mocirla vremelnică a dinastiei Bourbonilor”, asta pentru că 
după Napoleon monarhia a fost restaurată. 


Napoleon vorbeşte despre sine ca despre cineva care face 
parte din popor, deşi el făcea parte totuşi din mica nobilime. 


„Caracterul popular își găseşte ecoul în mine. Vin din 
rândurile poporului şi vocea mea are înrâurire asupra lui...” 

„Puterea mea materială a fost imensă, dar puterea mea 
spirituală a fost infinit mai mare, se învecina cu magia!”, spunea el. 


Când oamenii îşi dădeau viața pentru Napoleon, ei mureau 
pentru cineva care, după cum avea să scrie Victor Hugo, era un 


ZEU: 


„înțelegând că urmează să moară. ... ei îşi salutau zeul care 
stătea în mijlocul furtunii.” 

„La reîntoarcerea sa la Paris din exilul de la Elba”, adică 
atunci când a părăsit insula Elba şi s-a reîntors în Franţa pentru 
o scurtă perioadă, înainte de bătălia de la Waterloo, a ajuns la 
Palatul 'Tuilleries din Paris, iar acolo „cei care-l purtau erau în 
delir, plini de entuziasm, iar alte mii de oameni se considerau 
fericiți că sunt capabili să-i sărute sau măcar să-i atingă 
manşetele hainelor.” 


„Am crezut că asist la învierea lui Hristos”, a scris un 
martor. Același Leon Bloy scrie: 

„Pe când eram copil, cunoscusem veterani de război 
bătrâni care nu puteau distinge între Napoleon şi Fiul lui 
Dumnezeu”. Napoleon însuși scrie în testamentul pe care l-a 
lăsat: „Mor ca ca un catolic, religie în care m-am născut”. În 
fapt, el a fost un catolic, dar în idei a fost străin complet de 
religie. Chiar a spus: „Prefer Islamul. Cel puţin nu este atât de 
absurd ca religia noastră.” 

„Napoleon este o ființă daimonică”, scrie Goethe folosind 
cuvântul „daimon” în înţelesul său păgân, nici demonic, nici 
înger, ci referindu-se la cineva aflat între cele două. Există un 
„curent apocaliptic care străbate întreaga epopee napoleoniană. 
Îşi are originea chiar mai devreme în Revoluţie, când în anumite 
momente atinge o asemenea putere, aproape similară cu cea 
din eshatologia creştină timpurie, o premoniţie a sfârşitului 
apropiat al lumii”. Bineînţeles că este o caracterizare foarte 
potrivită deoarece este o mişcare chiliastă. „Sfârşitul tuturor 
lucrurilor se apropie, va apărea un nou rai şi o nouă lume.” 

„Vechiul vis al raiului pierdut, al Împărăției lui Dumnezeu 
pepământ ca în rai, împreună cu o nouă viziune a unei împărăţii 
umane a Libertăţii, Egalităţii şi Fraternităţii, i-a atras pe oameni 
spre Napoleon ... Napoleon reprezintă sufletul Revoluţiei...” „Eu 
sunt Revoluţia Franceză” afirmă el la începutul Imperiului, iar 
la sfârşit spune „Imperiul este Revoluţia.” 

„A fost un om rău, un om malefic” a afirmat deasupra 
mormântului lui Rousseau. „Fără el, însă, nu ar fi existat nicio 
Revoluţie Franceză... Este adevărat că nici eu nu aş fi existat ... 
Poate că ar fi fost mai bine pentru Franţa. Rousseau al vostru 
este un nebun; el m-a adus la toate acestea. Timpul va spune 
dacă nu ar fi fost mai bine pentru pacea lumii ca nici Rousseau, 
nici eu să nu fi existat”. Cu toate acestea, el a rămas în bună 
măsură purtătorul de cuvânt al Revoluţiei. 


Napoleon afirmă despre sine: 


„Am închis abisul anarhiei. Am pus sfârşit Haosului. Am 
curățat Revoluţia...” 

„În pofida tuturor atrocităților sale, Revoluţia a fost 
adevărata cauză a regenerării noastre morale. Bălegarul cel 
mai puturos produce cele mai nobile roade. Oamenii pot să 
încetinească sau să suprime pentru moment această evoluţie, 
dar sunt incapabili să o distrugă. Nimic nu poate să distrugă 
sau să şteargă marile principii ale Revoluţiei. Adevărurile sale 
sublime vor trăi veşnic prin lumina faptelor minunate pe care 
le-am făcut, în aura de glorie în care le-am înconjurat. Deja ele 
sunt veşnice! ... Au prins viață în Marea Britanie, îşi reflectă 
lumina în America, au devenit moştenirea naţiunii franceze. 
Sunt torța care va lumina lumea .... Vor deveni religia tuturor 
popoarelor, puteţi spune ce vreţi, dar această nouă epocă va 
fi lipită de numele meu, deoarece eu am aprins torța şi am 
aruncat o lumină asupra începuturilor ei, iar acum datorită 
persecuției voi fi slăvit mereu ca Mesiah al ei. Atât prietenii cât 
şi duşmanii mă vor numi primul soldat al Revoluţiei, liderul ei 
principal. Când eu nu voi mai fi, voi rămâne în memoria tuturor 
popoarelor steaua călăuzitoare a drepturilor lor, iar numele meu 
va fi strigătul lor de luptă, lozinca speranţelor lor.” 

Cât priveşte dihotomia dintre libertate şi egalitate care, 
după cum ştie oricine, se exclud una pe cealaltă, el afirmă: „Mai 
bine să abolim libertatea, decât egalitatea. Este duhul timpurilor, 
iar eu îmi doresc să rămân un fiu al vremurilor mele. Libertatea 
este o nevoie a câtorva aleşi ... Poate fi impusă fără teamă de 
consecință, dar egalitatea este dorința majorităţii.” 

Merezhkovski observă pertinent că Revoluţia se rupe 
cu totul de creştinism, mai puţin în ceea ce priveşte ideea de 
universalitate. La rândul său, Dostoievski scrie: „La drept 
vorbind, Revoluţia Franceză nu a fost mai mult altceva decât 
ultima variaţie şi reîncarnare a formulei romane de unitate 
universală”, care, aşa cum am văzut mai devreme, reprezintă 
una dintre principalele teme ale gândirii moderne. 

Napoleon vorbeşte astfel despre sine: „Ambiţia mea? A 
fost cea mai înaltă şi nobilă din câte au existat probabil vreodată: 
înființarea şi târnosirea Imperiului rațiunii, exercitarea şi 
desfătarea tuturor facultăților umane.” 

Dorea să cucerească Asia. Înainte de a ajunge împărat a 
fost în Egipt şi de acolo s-a întors pentru a cuceri Franța. Pentru 
el, Europa nu era altceva decât o cale spre Asia. 


„Europa voastră nu este decât un mușuroi! Doar în 
Răsărit au fost imperii măreţe şi răsturnări de proporţii. În 
Răsărit, acolo unde trăiesc 600 de milioane de oameni.” 


„Mirajul Răsăritului îşi exercită fascinația de-a lungul 
întregii vieţi. În Egipt, înainte de campania siriană, tânărul 
general Bonaparte, analizând ore întregi hărţile uriaşe întinse pe 
pământ, visează la un marş spre India dinspre Mesopotamia, pe 
urmele lui Alexandru cel Mare. Spune că prin forțe covârșitoare 
va intra în Constantinopol, îl va răsturna pe Sultan şi va fonda 
un nou și mare imperiu în Orient care îi va aduce o faimă 
veşnică”, scrie Merezhkovski. 

Observăm cum se înconjoară de un anume misticism. La 
Sfânta Elena, în exilul final, afirmă: 


„Mi-am dat seama întotdeauna de necesitatea unei taine 
„„. Mi-am dat seama întotdeauna că scopurile mele ar putea fi 
cel mai bine ajutate dacă mă înconjor cu un nimb de mister, 
care reprezintă o fascinaţie puternică pentru mase. Înflăcărează 
imaginaţia şi pregăteşte calea pentru efectele strălucite şi 
dramatice prin care cineva dobândeşte putere asupra oamenilor. 
Acesta a reprezentat motivul marșului meu nefericit către 
Moscova. Dacă aş fi fost mai chibzuit, aş fi putut ocoli orice rău, 
dar nu am putut întârzia. Era necesar ca acțiunea şi succesul 
meu să pară, ca să zic aşa, supranaturale.” 


Cât priveşte religia, el afirmă: 


„Am creat o nouă religie. Deja mă vedeam pe drumul către 
Asia, călărind un elefant, cu un turban deasupra capului şi ducând 
un nou Coran scris chiar de mine”, adică o nouă carte sfântă. 


Napoleon a observat că, după cum se exprimă chiar 
el, „imediat ce omul devine rege, el devine o ființă distinctă 
de semenii săi. Am admirat întotdeauna instinctele politice 
sănătoase ale lui Alexandru (cel Mare) care l-au împins să-şi 
proclame originea sa divină. Dacă m-aș fi întors de la Moscova 
în calitate de cuceritor, aş fi avut lumea la picioarele mele, toate 
popoarele m-ar fi admirat şi m-ar fi binecuvântat. M-aş fi putut 
retrage în taină din lume, iar credulitatea populară ar fi reînviat 
povestea lui Romulus; ar fi spus că am fost ridicat la ceruri 
pentru a-mi luat locul printre zei!...” 


Şi-a dat seama că vremurile acelea nu erau potrivite 
pentru a se numi pe sine Dumnezeu. 

„Dacă m-aş declara acum fiul Tatălui celui Puternic şi aș 
ordona o slujbă de mulțumire cu acest prilej, fiecare nevastă de 
pescar din Paris mi-ar râde în față. Nu, astăzi oamenii sunt prea 
civilizaţi. Nu mai există nimic măreț ce pot face!” 


S-a folosit de religia catolică, după cum spune el însuşi: 
„V-ar plăcea să inventez o nouă religie necunoscută, după 
imaginaţia mea? Nu, am o altă opinie în această privință. Am 
nevoie de vechea credinţă catolică. Doar ea singură îşi menţine 
atracția asupra tuturor sufletelor şi doar ea singură poate 
îndrepta inimile oamenilor spre mine și să îndepărteze toate 
obstacolele din calea mea.” 


Însă, în exilul de pe Sfânta Elena, el precizează că scopurile 
sale mergeau dincolo de cucerirea lumii. 


„Aş fi condus religiile cu aceeaşi ușurință cu care am 
condus lumea politică (...) Plănuiesc să-l înalț peste măsură pe 
Papă, să-l cadorisesc cu onoruri şi grandoare. Aș fi reuşit să 
suprim toate neliniştea legată de pierderea puterii temporale. 
Aş fi făcut un idol din el. Ar fi rămas lângă mine. Parisul ar fi 
devenit capitala creştinismului, iar eu aş fi guvernat religiile la 
fel de bine ca lumea politică.” 


Vedem astfel unele dintre ideile mistice ale lui Napoleon, 
dar şi alte lucruri semnificative. În el avem pentru prima dată 
în epoca modernă un cuceritor al lumii, cineva care în mod 
conştient dorea să cucerească lumea şi poate chiar să se impună 
ca zeu. El se vedea pe sine ca succesor al Imperiului Roman, 
asta după ce i-a învins pe ruşi la Austerlitz în 1807 şi pe germani 
în 1806. În fapt, germanii erau atât de speriaţi de faptul că ar 
putea lua coroana Sfântului Imperiu Roman, încât Împăratul 
Austriei a abolit în anul 1806 Sfântul Imperiu Roman. Napoleon 

a anunţat în anul 1807, după ce i-a înfrânt pe ruşi, că „acum 
sunt împărat roman, deoarece am învins prima Romă, Sfântul 
Imperiu Roman, şi cea de-a treia Romă, adică Moscova, aşa că 
acum sunt urmașul celor două.” 

Un al treilea aspect îl reprezintă atitudinea sa față de 
evrei. Epoca Revoluţiei a fost urmată imediat de foarte multă 
agitație în favoarea evreilor, în special din partea părții 
luminate a filosofilor evrei, precum Moses Mendelssohn şi 
a evreilor liberali radicali care doreau abolirea gheoturilor 
ş.a.m.d. În realitate, Revoluţia le-a oferit evreilor din plin 
aşa numita „libertate”, peste tot revoluțiile fiind de regulă 
acompaniate de emanciparea evreilor. Vom reveni, mai 
târziu, asupra acestui aspect. 

Cel mai interesant lucru legat de Napoleon şi evrei este 
că, după ce s-a proclamat împărat, el a convocat o reuniune 
a Sanhedrinului, acesta fiind tribunalul care L-a condamnat 
pe Hristos la moarte şi care şi-a încheiat existența la căderea 
Ierusalimului, la scurtă vreme după moartea lui Hristos. A 
reînviat această organizație având un singur scop în minte: ca 
evreii să-l proclame împărat. Există chiar o ilustrată cu el la 
întâlnirea Sanhedrinului. 

Cineva întreabă cum se împacă toate aceste idei ale lui 
Napoleon, care era un fiu al Iluminismului, ideea de imperiu, 
de monarhie, de monarhie restaurată cu idealurile moderne ale 
revoluţiei, adică democraţia şi egalitatea. Şi cum am putea vedea 
în el pe purtătorul idealului revoluționar? Peste tot pe unde 
armatele sale ajungeau erau primite cu un entuziasm frenetic, 
deoarece oamenii simțeau că poartă o ideologie. Purtau mesajul 
adevărului către alți oameni. În mod evident, era intrinsec legat 
de idealul revoluţionar chiliast. 

Ne vom opri pentru moment aici. Dar vom descoperi 
mai târziu alte exemple ale aceluiași fenomen care survin 
mereu şi mereu. Dar există mai multe straturi în mișcarea 

revoluționară. Cel evocat de Napoleon, şi despre care am mai 
vorbit şi în alte cursuri, este idealul monarhiei universale, care 
face din el un înaintemergător al Antihristului. Însuşi gândul 
că ar putea fi proclamat zeu după cucerirea lumii, că ar putea 
fi conducătorul lumii, singurul conducător, că este Împăratul 
Roman, că evreii îl vor proclama împărat, adică aproape 
Mesiah, arată că el era în mod cert mult mai mult decât oricine 
altcineva înaintea sa în vremurile moderne, un precursor al 
Antihristului. Vom vedea mai târziu că a mai existat altcineva 
în istoria modernă care a jucat un rol similar: Hitler. 

lar întreaga revoluţie, care debutează cu proclamarea 
drepturilor omului şi cu impunerea egalităţii prin 
masacre sângeroase şi depopulare deliberată, proclamarea 
comunismului şi venirea la putere a unui conducător care dorea 
să fie conducătorul lumii, toate acestea, aşadar, sunt o repetiţie 
pentru viitoarea împărăție a lumii acesteia. 

Odată ce Napoleon a fost îndepărtat şi monarhia 
restaurată — vom vedea că nu a fost o restaurare reală — aceste 
idei revoluţionare încep să devină din ce în ce mai puternice 
şi întreaga clasă intelectuală europeană le absoarbe cu nesaţ. 
Schimbă unele idei, dar idealul fundamental rămâne același. 
Există unii gânditori care merg mai în profunzime, alţii însă 
sunt mai superficiali. Vom examina perspectivele unor autori 
diverşi, dar şi episoadele revoluţionare pe care le-au inspirat. 
Însă pentru a înţelege Revoluţia trebuie să o vedem nu ca pe 
ceva complet în sine, ci ca pe ceva ce reprezintă o încercare 
de străpungere a unor forţe noi, nişte forțe chiliaste noi. Mai 
târziu, aceste forţe vor reuşi să cucerească nu doar cea mai mare 
parte din Europa, ci aşa cum stau lucrurile acum, cea mai mare 
parte din lume. Şi asta deoarece procesul apostaziei, Taina 
Fărădelegii, a mers mult mai departe şi a pătruns în vieţile 
tuturor oamenilor din lume. 


200 


Cursul 7 
REvOISYŢIA 
ÎN SECOISYIs Als XIXIseA 


Vom începe acest curs cu un citat din Mitropolitul 
Anastasie (Gribanovski), din memorii, o lucrare compusă din 
amintiri de-ale sale asupra unor subiecte diverse. Vom începe 
astfel deoarece a fost un om bisericesc profund, aparţinând cu 
totul Tradiţiei ortodoxe, în care, la fel ca şi în alți mari oameni 
ai Bisericii, mari ierarhi, s-a întrupat duhul Bisericii. Cu alte 
cuvinte, ei sunt aceia spre care ne uităm pentru a descoperi 
înțelepciune profundă, nu doar pentru întrebări mărunte, ci 
chiar, de pildă, asupra acestei întregi probleme a Revoluţiei. 
Ceea ce el afirmă are o greutate aparte deoarece vine din 
afara (spaţiului nostru), din locul principal de unde a debutat 
Revoluţia şi vine de la cineva cu o adâncime a gândirii şi trăirii. 
El face o observaţie foarte interesantă legată de Revoluţia 
Franceză. Fragmentul în cauză se intitulează „Din conversațiile 
cu inima mea”. 


„Ca într-o oglindă, în Revoluţia Franceză s-a reflectat 
caracterul superficial al acestui popor. Nesaţul său pentru 
grandilocvenţă, pentru fraze şi gesturi meşteşugite inspirate de 
vanitate. Toţi eroii şi activiștii obișnuiți din această revoluţie, 
chiar şi cei mai moderați şi modeşti dintre ei, girondinii, te duc 
cu gândul la actorii care stau în fața unui public numeros şi se 

gândesc doar la ceea ce contemporanii şi urmaşii lor vor spune 
despre ei. Se dedau la orgii chiar în pragul decapitării ca să arate 
astfel prin asta o calpă bărbăţie a spiritului. Mulţi dintre ei au 
încercat chiar să fie portretizaţi în căruțele care îi duceau la 
ghilotină, care pentru ei reprezenta ultima „scenă” din această 
lume. Niciunul dintre ei nu se gândea în acel moment fatal al 
țării la responsabilitatea lor în faţa lui Dumnezeu, în faţa istoriei 
sau chiar în fața propriei conştiinţe.” 


Este o observaţie foarte profundă. Şi vom vedea că este cu 
atât mai adevărată cu privire la secolul al XIX-lea care este plin 
de aceşti agenţi revoluționari atât de falşi şi histrioni. Dar poţi 
privi astăzi împrejur şi vei vedea acelaşi lucru. Toţi vin cu un 
plan nou pentru societate, toţi se gândesc pe cine vor bombarda, 
cum îşi vor face un nume, cum vor aduce la îndeplinire revoluţia 
finală. Toţi sunt extrem de superficiali şi cabotini. Iar când sunt, 
în cele din urmă, împuşcaţi, ei devin, ca să folosim expresia 
comuniştilor, „hrană” pentru revoluţie, pentru fericirea viitoare 
a omenirii. 

Acum, însă, vom urma exemplul mitropolitului Anastasie 
care a reflectat îndelung asupra problemei Revoluţiei şi vom 
încerca să trecem dincolo de ideile şi gândurile care îi animă 
pe oameni. Vom încerca să vedem dacă înțelegem de ce s-au 
întâmplat aceste lucruri şi care este sfârşitul lor. Vom vedea, în 
special în secolul al XIX-lea, o epocă a egotiștilor, poate fără 
egal în istoria umanităţii. Cabotini şi egotişti. Toţi vin cu o 
nouă teorie: li s-a revelat lor, este cea mai nouă şi fantastică 
idee. Exista un sentiment puternic al libertăţii. Vi-l amintiţi 
pe Wordsworth vorbind despre bucuria de a fi în viaţă în zorii 
Revoluţiei Franceze. Toată lumea era entuziastă. Vine o nouă 
epocă. Același sentiment persistă de-a lungul primei părți 
a secolului al XIX-lea, când fiecare gânditor propune un nou 
sistem social dintre cele mai fantastice. Dacă vă întoarceţi şi 

citiți literatura politică şi socială a epocii, veţi vedea că este 
epoca de aur a şarlatanilor. 

S-a avansat inclusiv ideea de teocrație. A existat un 
gânditor ciudat, Poplardolevie, care a reconstruit vechiul 
limbaj evreiesc şi a tradus Geneza împreună cu o interpretare 
metafizică a ei. După care a avansat ideea unei mari teocraţii. 

Apropo, acelaşi duh se vede şi în Grecia. Acolo s-a întrupat 
un pic mai târziu într-un şarlatan, Makrakis, care la sfârşitul 
secolului al XIX-lea s-a gândit că el este primul filosof care 
demonstrează existenţa Sfintei Treimi prin rațiune, dovedind 
prin aceasta acelaşi duh al mândriei nestăvilite, dar în acelaşi 
timp o superficialitate ieşită din comun. Bineînţeles că toate 
acestea sunt complet străine de Ortodoxie. Motivul pentru care 
au apărut îl reprezintă pierderea creştinismului. 

Epoca la care am ajuns în cursul nostru este 
contemporană cu Revoluţia însăși. În fapt, începe chiar 
înainte de Revoluţie şi continuă după ce Revoluţia se termină. 
Este sfârşitul secolului al XVIII-lea şi începutul secolului al 
XIX-lea. Avem în față multe idei revoluţionare contradictorii. 
Vom examina doar câteva dintre ele. În acelaşi timp, cineva se 
poate întreba cum ne dăm seama care sunt ideile importante. 
Pentru a afla răspunsul nu trebuie să facem altceva decât 
să ne uităm în jurul nostru la lumea de astăzi, deoarece 
revoluţia este procesul istoric care a produs lumea în care 
trăim. Şi putem vedea ideile cheie examinând mai ales forma 
principală şi dominantă a revoluţiei de astăzi: comunismul. 
Este un fenomen care ameninţă să cuprindă întreaga lume. 
Vom analiza, de asemenea, atmosfera filosofică şi spirituală 
din lumea liberă pentru a vedea ce îi mișcă pe oamenii din 
afara spaţiului comunist. 

Mare parte din gândirea secolului al XIX-lea ar fi părut 
opera unor lunatici, dacă marxismul nu ar fi cucerit Rusia şi 
jumătate de lume, astfel încât să ne arate că aceste idei formează 

o mare parte din duhul vremurilor noastre. Există motive 
categorice pentru care ele au triumfat. 

Nu vom încerca să descoperim originile vreunei 
şcoli revoluţionare, liberalism, socialism, comunism, sau a 
societăților secrete, chiar dacă acest lucru ar fi posibil. Ceea ce 
ne interesează este a înțelege mentalul care a dat naștere acestui 
fenomen sau, cu alte cuvinte, mentalitatea revoluţionară. 

Dacă este posibil, în această perioadă apar mai multe 
societăți secrete decât au existat în secolul al XVIII-lea. Este 
caraghios cât de multe sunt! Fiecare încearcă să devină un 
conjurat, să-şi ascundă planul de restul, să câştige puterea. Cei 
de la baza piramidei se tem că există o taină mai ascunsă care nu 
le-a fost arătată. Se tem că nu este ceea ce ei doresc. Așa că trec de 
la o societate la alta. Exista un astfel de grup în Italia care stătea 
în fața unui foc, noaptea, la lumina lunii, gândindu-se cum să 
unifice Italia şi să facă din ea centrul lumii, să reînvie Imperiul 
Roman, pe lângă toate acele lucruri fantastice - jurăminte de 
sânge - care se dovedeau foarte atrăgătoare pentru romantici. 

Este imposibil de văzut ce influență a avut fiecare mică 
sectă conspirativă. În mod evident au jucat un rol crucial, 
deoarece, la momentul potrivit, în multe dintre aceste revoluţii 
au apărut agenţi care i-au mânat pe oameni în direcţia potrivită 
pentru a impune ideile lor revoluţionare. Însă acesta este un 
aspect de o importanţă secundară, pentru că indiferent ce au 
obținut prin aceste conspirații, nu ar fi fost capabili să-l prezerve 
dacă duhul vremurilor nu ar fi fost deschis faţă de el. Iar noi 
tocmai acest lucru dorim să analizăm, adică ceea ce primează: 
duhul vremurilor. 

În următorul curs, ne vom îndrepta atenţia şi asupra 
reacției conservatoare față de Revoluţie pentru a vedea dacă 
putem avea o imagine a întregii mentalități a secolului al XIX- 
lea care a produs lumea în care trăim astăzi, cu idei revoluţionare 
şi guverne care se opun așa-zisului „conservatorism”. Vom 

vedea dacă poate fi numit conservatorism sau nu. În fapt, 
vom vedea unele idei revoluţionare foarte interesante chiar în 
mijlocul acestor conservatori. Vom discuta în special epoca 
post-napoleoniană, deoarece în acele timpuri gânditorii şi- 
au tras răgazul şi s-au întrebat care este sensul Revoluţiei și 
încotro se îndreaptă mai departe omenirea. 

Primul lucru care a survenit după înfrângerea lui 
Napoleon şi zdrobirea Revoluţiei — sau ceea ce a părut a fi 
asta, când întreaga Europă era la picioarele magnificului şi 
romanticului Alexandru al Rusiei, venit în Apus pentru a 
reconstrui societatea europeană - a fost reacţia politică. Această 
perioadă se mai numeşte şi „epoca reacționarismului politic”. 
Dinastia Bourbonilor a fost restaurată sub fratele lui Ludovic 
al XVI-lea, Ludovic al XVIII-lea, care era foarte dispus să 
trăiască în noile condiţii. Nu era o restauraţie propriu-zisă. Era 
o idee nouă: monarhia constituţională. Nu mai aveam vechiul 
absolutism al secolului al XVIII-lea, ceea ce înseamnă că ideile 
revoluționare deja căpătaseră o oarecare acceptabilitate. 

Această restauraţie a însemnat că bisericile s-au deschis. 
Bineînţeles că erau deja deschise pe vremea lui Napoleon, dar nu 
mai exista un Napoleon care să răspândească Revoluţia tuturor. 
Exista un fel de libertate a presei prin care circulau tot felul 
de idei nebuneșşti, dar şi idei conservatoare. Însă sub această 
societate a monarhiei restuarate din Franţa, exista un puternic 
curent de tulburare revoluționară. Şi asta nu pentru că oamenii 
erau în special nemulțumiți cu situaţia lor, deşi erau multe 
probleme din cauza industrialismului, iar situația muncitorilor 
devenea din ce în ce mai grea, ci pentru că aceste idei erau în 
aer. Tocmai pentru că Napoleon a fost înfrânt, aceste idei nu au 
dispărut. Ele au format atmosfera vremurilor, spiritul timpului. 

Franţa a mai fost martora a încă unui episod revoluţionar 
în 1830, când dinastia Bourbonilor a fost, într-un final, 
eliminată, iar sărmanul Charles al X-lea a trebuit să-și lase în 

urmă papucii în timp ce fugea cu trăsura spre Anglia. La putere 
a venit dinastia de Orleans, printr-un rege care era, cred, vărul 
ultimului rege Bourbon. Era în bună măsură un om al maselor, 
chiar luase parte la Revoluţie şi se numea rege „prin graţia lui 
Dumnezeu şi a poporului”. Cu alte cuvinte, a pus la un loc (două 
idei despre legitimitate). Dorea să fie şi un tradiționalist, şi un 
revoluţionar. Vom vedea mai încolo ce credea despre această 
încercare ţarul Nicolae I al Rusiei. Dar regele Franţei a ajuns, 
la rândul său, să fie fugărit de gloate, şi cred că şi el şi-a lăsat 
papucii în urmă, când noua Revoluţie de la 1848 l-a răsturnat. 

Vom examina un pic în cursul următor ce s-a întâmplat 
în această revoluţie, care este de fapt o repetiţie a anilor 1789 - 
1793, şi mai degrabă un eveniment caraghios, dacă nu punem 
la socoteală oamenii omorâţi. Această perioadă s-a încheiat 
în Franţa cu domnia regelui-clovn Napoleon al III-lea, unul 
dintre cei mai superficiali monarhi pe care i-a văzut vreodată 
Europa, care s-a grăbit să-i înfrunte pe germani doar pentru 
a lăsa Parisul fără apărare. Şi-a pierdut toate armatele, iar 
Parisul a fost ocupat de germani într-una dintre cele mai 
ruşinoase înfrângeri suferite de francezi. Dar despre asta vom 
discuta în următoarea conferință. 

Majoritatea istoricilor privesc istoria secolului al XIX-lea 
ca o luptă între reacțiune — rezumată de numele lui Metternich, 
primul ministru al Austriei, şi al Sfintei Alianțe, coaliția 
naţiunilor cu monarhii restaurate, contra revoluţiei libertăţii, 
o luptă pentru libertate a muncitorilor şi burgheziei contra 
aristocraților şi regilor. Dar această perspectivă este superficială. 
Adevărata luptă s-a purtat mult mai adânc. 

Această epocă, nu doar epoca de după 1815, ci chiar 
cea începută cu un deceniu sau două mai înainte, întreaga 
epocă a Revoluţiei şi prima parte a secolului al XIX-lea, este 
epoca Romantismului. În această epocă, ideile iluministe 
despre rațiune, umanitarism, ideile lui Voltaire şi Diderot, 

drepturile omului, elaborarea constituţiilor, analiza raționalistă 
a lucrurilor şi deducţiile logice care vor salva omenirea -— 
toate acestea sunt respinse. Însă ele sunt respinse doar pentru 
îngustimea lor, deoarece în realitate multe dintre ideile pozitive 
(idealul umanitarist şi răsturnarea vechiului sistem social al 
absolutismului) nu sunt chiar atât de respingătoare. 

Totuşi, există deja în mijlocul secolului al XIX-lea un 
sentiment irațional care vine direct de la Rousseau, o religie 
a sentimentului şi a simpatiei pentru toate lucrurile tainice şi 
mistice. Însă toate se reduc acum la lumea materială. Există o 
mare atracție pentru Evul Mediu şi pentru trecutul naționalist 
al fiecărei țari, asta spre deosebire de Iluminism, care reprezenta 
o epocă internaţionalistă. 

Aşa că apar figuri ca Fraţii Grimm, care adună povestiri, 
cântece şi snoave populare. În ceea ce priveşte religia, survine o 
resuscitare de proporţii a catolicismului şi devine ceva la modă 
să fii văzut la liturghie. Dar în acelaşi timp se transformă în 
ceva nou. Nu este la fel ca în Vechiul Regim. Este o atmosferă 
lumească, însoţită timp de mai multe decenii de o renaștere 
extraordinară a ocultismului. Este ceva ce vine de dinainte 
de Revoluţie. Se poate spune că este o căutare a unui nou tip 
de creştinism care se va armoniza cu filosofia iluministă, 
va păstra cele mai bune lucruri din iluminism şi va respinge 
unilateralismul, cum era cazul anticreştinismului lui Voltaire 
ori ateismul gânditorilor de după el. 

Este epoca marilor poeţi romantici, a căutării extazurilor, 
a religiei inspiraţiei şi entuziasmului, a noilor revelații, a poeţilor 
purtați aiurea de propria imaginaţie, a poeziilor şi poveştilor 
despre ruine şi clar de lună şi întuneric, a tuturor părților 
întunecate din viaţă, a laturii misterioase. 

Aceasta este epoca lui Cagliostro care, apropo, a fost 
implicat în 1789 într-unul dintre comploturile pentru răsturnarea 
regelui. De asemenea, este epoca hipnotistului (Franz Anton) 

Mesmer despre care unul dintre scriitori francezi ai vremii, 
(Johann Kaspar) Lavater susținea că îşi punea mâinile pe capul 
oamenilor, îi hipnotiza şi îi vindeca şi făcea tot felul de astfel de 
lucruri. lar acest om este echivalentul modern al apostolilor, iar în 
epoca noastră îşi găseşte egalii în mişcarea harismatică. Filosoful 
necunoscut San Martin, așa cum a fost numit, implicat într-una 
dintre lojele care au inspirat Revoluţia, era foarte preocupat de 
ocultism. 

Se poate spune că aceasta este a doua epocă a 
romantismului din istoria Europei, prima fiind cea din Evul 
Mediu. Între cele două epoci stă dezvoltarea concepţiei 
ştiinţifice şi epoca raţiunii. Însă acum apare reacţiunea care 
doreşte reîntoarcerea la ceva de felul Evului Mediu, doar că 
acest romantism nu va fi în interiorul catolicismului, ci va fi 
dincolo de catolicism. 

În această perioadă exista, în pofida restauraţiei politice 
şi a dorului după trecut, a poeziei despre Evul Mediu şi a febrei 
după vitralii, o conştiinţă acută a faptului că trecutul nu mai 
poate fi adus la viață, că Europa și Vechiul Regim s-au pierdut. 
Exista însă un subcurent puternic care tânjea după o nouă 
unitate, un nou fel de epocă de aur, ceva în genul Evului Mediu 
în care toată lumea să fie inspirată de un ideal comun, în care 
artele să înflorească, iar ştiinţele să avanseze armonios. Acest 
sentiment, această dorință pentru o nouă unitate este, aşa cum 
vom vedea, o idee foarte chiliastă. Toată această perioadă, 
care include Revoluţia și romantismul poeţilor şi artiştilor, 
misticismul sectelor şi lojelor - vom vedea chiar şi secte 
creştine - reprezintă o izbucnire de proporții a entuziasmului 
chiliast. 

Apar atât de mulţi profeţi şi oameni care au răspunsul. 
Lor le-a fost dezvăluit viitorul omenirii, ce este adevărul. Este o 
perioadă asemănătoare cu cea a anabaptiștilor timpurii, despre 
care am discutat un pic, doar că acum la o scară mult mai mare, 

deoarece nu se mărginește la sfera religioasă sectară, ci pătrunde 
în domeniile principale ale filosofiei şi politicii. 

În secolul al XVIII-lea sunt multe secte chiliaste, Shakers 
şi Rappites, etc. Un pic mai târziu apar şi adventiștii, mormonii 
şi mulți, mulți alții, Irvingites ş.a.m.d. Vom discuta despre ei 
într-un minut. Dar ei reprezintă doar o părticică din atitudinea 
unui mental care a pătruns puternic în oamenii acelor vremuri 
şi care continuă chiar şi astăzi. 

Vom încerca să privim la toate acestea împreună, deoarece 
în mod obişnuit se consideră că mentalitatea sectară reprezintă 
un aspect, iar mentalitatea afişată de oamenii luminaţi, care 
merg la facultăți şi au diplome şi sunt capabili de gândire 
rațională, este ceva cu totul distinct. Dar vom vedea că toate 
aceste curente sunt amestecate într-o mare măsură. 


Exemplu: poetul romantic german Novalis. Schenk: 13-15. 


Vom da ca exemplu de mentalitate chiliastă câteva citate 
din poetul romantic german Novalis, care a scris un roman, 
intitulat, cred, „Heinrich von Ortendinger”, una dintre 
primele scrieri romantice despre căutarea unei misterioase 
flori albastre, în care apar câteva idei chiliaste. Apropo, el 
şi alți mari „gânditori” care au inspirat această mişcare s-au 
născut în jurul anului 1770. Este anul în care s-au născut 
Beethoven, Saint-Simon, Owen, Fourier; Novalis s-a născut 
şi el, de asemenea, în 1772 şi a murit, mi se pare, la vârsta de 
29 de ani, la începutul secolului. 

„Creştinismul a trebuit să devină din nou viu şi activ ... 
Până acum nu exista Religie. Mai întâi trebuie să punem bazele 
unei şcoli de practicare a Religiei adevărate. Crezi că există 
Religie? Religia trebuie să fie făcută și produsă prin unirea unui 
număr de oameni. Semințele depline ale noii religii se află în 
creştinism, dar ele sunt, prin comparaţie, neglijate.” Într-un alt 

pasaj el scrie: „Cine spune că Biblia este încheiată? Nu s-ar putea 
oare ca Biblia să fie într-un proces de dezvoltare?” 

În „Discipolulla Sais” (un roman neterminatal scriitorului 
german, n. trad.) Novalis a afirmat în 1797: „Oh, aceşti orbi care 
vorbesc despre ateism! Există măcar teişti? Există vreun intelect 
uman deja stăpân al ideii de divinitate?” 

În altă ordine de idei, Novalis vedea în creştinism germenii 
democraţiei. Cred că este de asemenea semnificativ că el a 
anticipat aşteptarea socialismului utopic şi marxist prin aceea 
că nu va mai fi nevoie de o ordine legală în societatea viitorului, 
sau cel puţin că numărul de legi se va mișcora, deoarece legile 
sunt rezultatul imperfecţiunilor de caracter. 

În broşura „Die Christenheit oder Europa” descoperim 
acelaşi accent pus pe importanţa fundamentală a religiei: „Este 
imposibil pentru puterile seculare să-şi găsească echilibrul; 
un al treilea element, secular şi transcedental în același timp, 
poate de unul singur să împlinească această sarcină... Doar 
religia poate redeştepta din nou Europa, doar ea poate proteja 
popoarele.” 

Ca mulţi alți utopişti, Novalis şi-a îndreptat atenţia 
asupra trecutului îndepărtat. „Prinții mergeau cu certurile 
lor la părintele creştinismului (la Papă) şi de bună voie își 
aşezau coroanele şi onorurile la picioarele sale.” Este un 
exemplu tipic de utopie plasată în trecut. „O nouă epocă de 
aur, cu trăsături paradisiace, cu un profet făcător de minuni, 
care ne va vindeca, ne va mângâia şi ne ve da speranța unei 
vieţi veşnice”. Într-un alt pasaj el afirmă: „Vechea şi noua 
lume se găsesc într-un conflict... Poate datorită întâmplării, 
este de presupus ca în urma acestor evenimente, precum s-a 
întâmplat în ştiinţe, să rezulte o legătură mai strânsă şi mai 
variată între statele europene”. Visul ultim al lui Novalis era 
ca Europa să se trezească din nou, iar statele să se contopească 
într-unul singur. 

Chiliasmul în scrierile socialiștilor timpurii şi ale 
socialiștilor utopici 


Robert Owen. 1771-1858 


New Lanark (încă există astăzi): comunitate industrială 
sub conducerea unui capitalist binevoitor. Între 1815-1825 a 
primit 20.000 de vizitatori, inclusiv pe ţarul Nicolae I. Cea mai 
mare filatură de bumbac din Marea Britanie. 1500 de angajaţi. 
Programul: 12 ore/zi, plătite prost, dar multe beneficii, cum ar 
fi chiria mică, îngrijirea medicală gratuită, şcoli, mâncare la 
prețul de cost. Exista ordine, îngrijire şi disciplină. Mai târziu, 
s-a văzut că fabrica nu era chiar ideală. 

Ideile lui Owen îşi au originea în comunitarianismul 
religios şi în sectele milenariste ale secolelor al XVIII-lea şi al 
XIX-lea: Comunitatea Ephrata, Frăția Moraviană, (mai târziu) 
mormonismul şi adventiștii. Owen a fost influențat de Shakers 
şi Rappites şi a încercat experimentele sale prin achiziționarea 
oraşului de rapiți Harmony din Indiana. Experimentul lui 
Owen a fost o continuare secularizată a unui experiment 
religios. 


New Harmony 


Comunitate agricolă descrisă de un discipol. Idei 
radicale şi sfârşitul sistemului familial. A căutat, la fel ca și 
alți socialişti timpurii, o ştiinţă a omului. Owenismul nu a 
degenerat într-o sectă. Shakerii şi swedenborgienii au devenit 
oweniți, iar oweniţii au devenit shakeri. Unul dintre discipoli 
a dorit să fie făcut episcop. Owen însuşi se simţea a fi apostolul 
unei misiuni. 


leromonah Serafim Rose 
Fourier. 1772-1837 


Fourier a fost fiul unui bogat negustor de postavuri, a 
primit o bună educaţie în Franța, Germania şi Italia. A moștenit 
mare parte din proprietatea tatălui său, dar a pierdut-o în timpul 
revoluţiei. A publicat un articol despre politica europeană 
care i-a atras interesul lui Napoleon. A devenit un mic om de 
afaceri, iar timpul liber şi-l ocupa cu munca sa privind o nouă 
organizare a societăţii. 

Era împotriva individualismului şi a competiţiei (i.e. 
liberalism), având o nouă teorie a cooperării pentru dezvoltarea 
armonioasă a naturii umane. Credea în dezvoltarea liberă a 
naturii umane prin exercitatea fără reţineri a patimilor, care va 
duce la armonie socială (pentru el această descoperire echivala cu 
descoperirea gravitației de către Newton, şi la fel credea şi Saint 
Simon). Fourier dorea să reorganizeze întreaga societate pe această 
bază, astfel încât să fie compusă din falanstere cu 1600 de oameni în 
fiecare dintre ele, o clădire comună și pământ. Falansterele urmau 
să aibă un design uniform. Muncile neplăcute urmau să fie făcute 
de copii şi nimănui nu i se cerea să facă ceva ce nu îi făcea plăcere. 
Căsătoria era abolită şi se inventau noi aranjamente pentru ea. 

Nimeni nu a acordat vreo atenție primelor două sale 
scrieri, însă a treia lucrare, „Noua lume industrială”, publicată în 
1829, a început să atragă discipoli. L-a atacat pe Owen şi pe Saint 
Simon în „Șarlatanismul celor două secte”. Un ucenic a fondat o 
comunitate în 1832, dar a dat în scurt timp greş. Fourier a aşteptat 
în zadar ca un capitalist bogat să finanţeze noi experimente. 

A făcut profeţii fantastice despre viitorul rai pe pământ: 
marea se va transforma în limonadă, oamenii vor avea peste doi 
metri, vor trăi 144 de ani, dintre care în 120 de ani vor putea 
practica iubirea liberă. Oamenii vor progresa. Vor exista 30 de 
milioane de oameni de știință la fel de mari ca Newton și 30 de 
milioane de scriitori precum Shakespeare. 

Saint Simon. 1760-1825 


Claude Henri de Rouvroi, Conte de Saint-Simon, născut 
în 1760 şi trecut la cele veşnice în 1825, a fost dintr-un anumit 
punct de vedere copilul atât al Vechiului Regim cât și al 
Iluminismului. 

Saint-Simon a luptat în bătălia de la Yorktown pentru 
libertatea americană, iar pe la 20 de ani a imaginat nişte 
planuri de construcție a unor canale care să unească Pacificul şi 
Atlanticul în Nicaragua şi Madridul de mare. După întoarcerea 
sa în Franţa, s-a folosit de bogăţia sa pentru a-și lua drept 
tutori cei mai faimoşi oameni de ştiinţă din Franţa. Bogăția 
sa, risipită rapid, a fost refăcută în timpul revoluţiei, când a 
speculat terenurile Bisericii, deşi a fost la un pas să fie executat 
sub Robespierre. 

S-a înconjurat din nou de savanții vremii, a călătorit în 
Germania şi Anglia şi a încercat fără izbândă să se căsătorească 
cu Madame De Stael. Încetul cu încetul, ideile sale cu privire 
la metoda ştiinţifică, industrialism şi aplicarea ştiinţei în 
organizarea socială au luat o formă sistematică. După 1802, 
aceste idei au început să apară constant în articole şi cărți. 
Căzând din nou în sărăcie, Saint-Simon a devenit dependent 
de mila unui fost servitor. După anul 1810 s-a înconjurat de o 
coterie de tineri ingineri de la Ecole Polytechnique, cei mai de 
seamă dintre ei fiind Augustin Thierry şi Auguste Comte, care 
serveau drept secretari şi colaborau la scrierile sale. Dezamăgit 
de lipsa de succes în încercarea sa de a-i convinge pe conducători 
şi intelighenţia să-i susțină ideile de reconstrucție socială, Saint- 
Simon a încercat în 1823 să se sinucidă. Ultima sa operă, „Noul 
Creştinism”, în care propune o religie a fraternității umane, a 
apărut în anul morţii sale, 1825. 

Saint Simon a recunoscut în Condorcet una dintre cele 
mai puternice influenţe asupra gândirii sale. În scrierile lui, 

Saint-Simon vedea perfectarea metodologiei ştiinţifice ca bază 
a progresului uman. În faza sa ultimă, în „Noul Creştinism”, 
Saint-Simon a propus o religie bazată pe iubirea frățească 
şi preocupată de realizarea raiului pe pământ. Principala 
preocupare a noii religii urma să fie ameliorarea cât mai rapidă 
a situaţiei săracilor. 

Termenul de saint-simonism se referă mai departe la 
discipolii lui Saint-Simon. Trebuie să precizăm clar că saint- 
simonismul, deşi şi-a păstrat anumite constante ideologice de 
bază, a trecut, de la început şi până la dispariţie, prin schimbări 
neîntrerupte. Există, totuşi, o unitate fundamentală în încercarea 
de a pune capăt la ceea ce era privit drept starea revoluționară 
a epocii. Teoria era expusă într-o serie de conferințe publice 
susținute de două ori pe săptămână după 17 decembrie 1828, şi 
cunoscute drept „Doctrina lui Saint-Simon. O expunere”. Această 
nouă perspectivă a condus, la sfârşitul lui decembrie 1829, la 
înfiinţarea unei biserici saint-simoniste organizate ierarhic. 

Doctrina a fost propagată prin predici şi învățături 
publice în Paris, prin misiuni trimise în provincii şi în Belgia, 
prin pamflete, dar mai ales prin paginile revistelor săptămânale 
„LOrganisateur” şi „Le Globe”. Ultimul a fost un celebru ziar 
liberal al secolului al XIX-lea, dar după noiembrie 1830 s-a 
transformat într-o publicaţie saint-simonistă, prin convertirea 
managerului său, Pierre Leroux, la noua religie. Prin această 
publicaţie, saint-simonișştii au atras cel mai mult atenţia. 

Biserica saint-simonistă a anticipat structura de bază 
şi filosofia „Religiei Umanității” a lui Comte din ultimii săi 
ani. Buchez, care mai târziu va deveni un socialist catolic, a 
fost membru în ierarhia saint-simonistă. Heine şi Frantz Listz 
mergea regulat la întâlnirile de duminică. Carlyle şi Mill au 
purtat corespondență cu societatea. Sainte-Beuve şi George 
Sand şi-au manifestat un interes puternic şi acceptul, în timp 
ce Lamartine, Balzac şi Lammenais au privit mişcarea cu 


214 


Revoluţia în secolul al XIX-lea 


sentimente amestecate. Stendhal, Benjamin Constant şi Fourier 
au considerat că această filosofie este suficient de importantă 
pentru a o ataca. Chiar şi Goethe, care critica colectivismul 
saint-simonist, primea în mod constant „Le Globe”. 

Noua religie pretindea că are, la mijlocul anului 1831, 
peste 40.000 de aderenţi, şi era cunoscută de fiecare persoană 
educată din Europa. 

Dezintegrarea survenită în această a doua fază, în care 
saint-simonismul era preocupat în principal de reorganizarea 
socială, a fost grăbită de conflictul din interiorul mişcării cu 
privire la problema femeii. Deşi exista un acord general că 
femeia, exploatată în mod tradițional, la fel ca şi muncitorul, ar 
trebui să fie emancipată social, a apărut o nouă perspectivă sub 
conducerea lui Enfantin care a pus din ce în ce mai puternic 
accentul pe chestiunea femeii, într-un final pledând pentru 
iubirea liberă, identificând sfârşitul istoriei cu emanciparea 
şi sfințirea trupului. Acest feminism radical a condus la o 
schismă, la ruptura lui Bazard de mişcare, plecarea altor 
membri şi persecuții legale după ianuarie 1832. Pe 20 aprilie 
1832 a apărut ultimul număr din „Le Globe”, iar a doua fază a 
mişcării se poate spune că s-a încheiat. 

În cea de-a treia fază, caracterizată de un feminism radical 
şi de panteism religios, preocupările sociale şi politice s-au mai 
estompat. Saint-simoniştii erau acum mai puţin interesați să 
răspândească credinţa şi mai mult în aşteptarea unor vremuri 
mai bune prin educarea ierarhiei. S-au retras într-o viață 
monastică. Procesele, care s-au soldat cu arestarea lui Enfantin, 
au slăbit şi mai tare mişcarea, care s-a dizolvat după ce Enfantin 
a plecat în Egipt să caute o femeie Mesia. Mai târziu, în acelaşi 
secol, saint-simoniștii aveau să joace un rol proeminent în 
proiecte financiare şi industriale cum ar fi crearea „Credit 
Mobilier”, extinderea rețelei de cale ferată franceze, construcția 
Canalului Suez. 

Influenţa chiliasmului secular, în special al lui Lessing, 
cu filosofia luptei continue şi a religiei inimii (iar prin el, a lui 
Joachim de Fiore). 


Lessing: „Dumnezeu a ţinut ascuns în mâna Sa dreaptă 
tot adevărul, iar în stânga doar dorința mereu nestăpânită 
de a găsi adevărul (chiar dacă legată de condiţia că va trebui 
mereu să păcătuiesc) şi mi-a spus «Alege!». Ar trebui să aleg 
reverenţios mâna sa stângă şi să-l spun: «Iată, dă-mi adevărul 
absolut. Adevărul absolut este doar pentru Tine?» Dar, crezând 
în revelaţia care a dus rasa umană de la stadiile inferioare la cele 
superioare, omul va progresa până la stadiul în care nu va mai 
avea nevoie de credinţa în viaţa viitoare pentru a face bine, ci va 
face bine doar de dragul binelui, iar atunci va veni evanghelia 
eternă, a treia epocă a Duhului Sfânt!” 


Francmasonii, care aşteptau răsăritul unei noi epoci 
şi răsturnarea stavilelor religiei, statului şi naționalităţii, 
reprezentau idealul său. 


Filosofia New Age 


„Nu au existat mai multe doctrine filosofice care să 
merite acest nume, ci au existat stări generale ale omenirii, 
dar fenomenul unei ordini sociale aşezate a apărut doar 
de două ori în cursul civilizației căreia noi îi aparținem şi 
care formează un lanţ neîntrerupt care merge până în zilele 
noastre. Aceste două stări au fost Antichitatea şi Evul Mediu. 
Noua stare generală pe care o proclamăm în viitor va forma o 
treia zală în acest lanţ. Nu va fi identică cu predecesoarele sale, 
dar va avea unele analogii izbitoare cu ele în ceea ce priveşte 
ordinea şi unitatea. Va surveni după diverse crize care ne-au 

disturbat vreme de trei secole. Într-un final va apărea ca o 
consecinţă a legii de dezvoltare a omenirii.” 

„În opinia noastră, cauza răului trebuie căutată în lipsa 
de unitate a perspectivei sociale, iar remediul va consta în 
descoperirea acestei unități.” 

„Trăim în ruinele Evului Mediu.” 

„Locuim în mijlocul dărâmăturilor, dărâmăturile vii ale 
societăţii medievale care continuă să-şi plângă soarta.” 

„Nu trebuie să ne rezumăm doar la negarea Evului 
Mediu.” 

„S-a crezut că soluţia problemei consta în a pune un 
minus înaintea tuturor termenilor formulei Evului Mediu, dar 
această soluţie bizară nu putea face altceva decât să hrănească 
anarhia.” 

„Noi, care nu acceptăm nici Evul Mediu, nici 
constituționalismul, sărim dincolo de limitele prezentului. 
Se apropie vremea când popoarele vor abandona steagurile 
liberalismului dezordonat şi lipsit de minte pentru a intra 
cu dragoste într-o stare de pace şi fericire, lăsând la o parte 
neîncredea şi recunoscând că pe pământ poate exista o putere 


»» 


legitimă. 
Viziunea unitară a viitorului 


„Doctrina pe care noi o proclamăm va pune stăpânire 
pe toate facultățile omului, pe omul întreg, pentru a le da celor 
trei mari facultăți un scop comun şi o direcţie armonioasă. Prin 
mijloacele lor, ştiinţele vor realiza un progres unitar spre cea mai 
rapidă dezvoltare; industria, reglementată în interesul tuturor, 
nu va mai avea aspectul înfricoşător al unei arene; iar artele, 
animate din nou de compasiune, ne vor prezenta sentimentele 
de entuziasm într-o viață comună, a cărei influenţă blândă se va 
simţi în cele mai secrete bucurii ale vieţii intime” 

Se apropie vremea 


„Ceasul este gata să bată ora la care, potrivit saint- 
simonișştilor, va avea loc transformarea lumii creştine, când toţi 
vor fi chemaţi și toți vor fi aleși.” 


Trecutul trebuie distrus 


„Fericirea omenirii necesită ca munca de distrugere, 
pentru care s-a aplicat această metodă cu mare eficiență, să fie 
dusă până la capăt.” 


Noua stare va fi finală 


„Astăzi omenirea călătoreşte spre o stare finală care va fi 
scutită de alternativele lungi și dureroase, iar sub această stare 
progresul se va desfăşura fără întreruperi, fără crize, într-un 
ritm continuu, regulat şi constant. Mărşăluim spre o lume unde 
religia şi filosofia, cultele şi artele frumoase, dogma şi ştiinţele 
nu vor mai fi în opoziţie.” 

„Distrugerea vechii ordinii a lucrurilor a fost pe cât de 
mult posibilă, în absenţa unei revelații a noii ordini care îi va 
lua locul.” 


Scopul: înfrăţirea universală 


„Această succesiune continuă de grandoare şi declin 
aparente, numite în mod comun vicisitudinile omenirii, nu 
reprezintă altceva decât seria regulată de eforturi a omenirii 
pentru a atinge un scop final. 

Scopul îl reprezintă înfrăţirea universală sau, cu alte 
cuvinte, asocierea tuturor oamenilor de pe fața pământului în 
toate sferele relaţiilor lor.” 


218 


Revoluţia în secolul al XIX-lea 
Creştinismul a eşuat 


„Creştinismul, al cărui principiu şi forță expansivă au 
fost de mult epuizate, a îmbrățișat cu iubirea sa şi a sfinţit prin 
legea sa doar unul dintre modurile de existență umană, și nu a 
reuşit să-şi impună regula sa - acum neîndestulătoare - decât 
peste o parte a omenirii”. 

„Întreaga lume se mişcă către unitatea dintre doctrină şi 
acțiune. Aceasta este profesiunea noastră de credință generală. 
Aceasta este direcția spre care ne îndreptăţeşte o examinare 
filosofică a trecutului. Până în ziua în care acest concept măreț, 
născut din geniul stăpânului nostru, alături de dezvoltările 
generale, poate deveni obiectul direct ale eforturilor spiritului 
uman, toate progresele sociale trecute trebuie considerate ca fiind 
pregătitoare, toate încercările de organizare ca fiind parțiale şi 
ca iniţieri prealabile în cultul unităţii şi regimul ordinii asupra 
întregului glob, proprietatea teritorială a marii familii umane.” 


Viitorul va fi religios 


„Cu siguranţă nu pretindem a fi eroi pentru că vă facem 
cunoscute bazele unei noi religii. În acest secol indulgent, sau 
mai degrabă indiferent, după cum bine ştim, toate opiniile pot 
apărea fără pericol, mai ales când nu par să meargă dincolo 
de graniţele înguste ale unei şcoli filosofice. Dar noi ştim, de 
asemenea, că vorbim unor oameni care se consideră superiori 
pentru că sunt necredincioşi şi care zâmbesc dispreţuitor 
la toate ideile religioase, pe care le pun pe seama epocilor 
întunecate, pe seama a ceea ce ei numesc barbarismul Evului 
Mediu şi copilăriei omenirii. Nu ne este frică să înfruntăm 
acest zâmbet. Sarcasmul voltairian şi disprețul arogant al 
materialismului modern pot alunga câţiva oameni ale căror 
inimi sunt dominate de sentimentalismul vag atât de răspândit 

astăzi. Pot înspăimânta şi încurca acel tip de religiozitate 
individuală care caută în zadar forme de a se exprima pe 
sine însuși, dar sunt neputincioase în a distruge convingerile 
adânci.” 

„Da, domnilor, am venit aici pentru a ne expune acestui 
sarcasm şi dispreţ. Deoarece, urmându-l pe Saint-Simon şi 
numele lui, am venit să proclamăm că omenirea are un viitor 
religios. Religia viitorului va fi mai măreaţă și mai puternică 
decât toate cele din trecut. La fel ca şi cele care au precedat-o, va 
fi sinteza tuturor concepțiilor omenirii şi, mai mult, a tuturor 
modurilor de existență. Nu doar că va domina ordinea politică, 
dar ordinea politică va fi în totalitate o instituţie religioasă. 
Nimic nu va mai fi conceput în afara lui Dumnezeu şi nimic nu 
se va mai dezvolta în afara legii Lui. Să mai adăugăm că această 
religie va îmbrățişa întreaga lume, deoarece legea lui Dumnezeu 
este universală.” 


Ştiinţa şi religia 


„Să adoptăm punctul de vedere religios, însă unul 
mai elevat şi mai cuprinzător decât oricare dintre cele pe 
care omenirea le-a avut deja. Câtă vreme ştiinţa îşi va păstra 
caracterul ateu, considerat fundamental pentru ea, ştiinţa 
nu va da expresie facultății omului de a cunoaşte succesiv și 
progresiv legile prin care Dumnezeu guvernează lumea: pe 
scurt, planul providenţial. Niciuna dintre descoperirile pe 
care ateismul, atunci când este ameninţat, se bazează nu va 
putea scăpa de formula: Aşa se face Dumnezeu cunoscut.” 

„Nu, domnilor, nu este destinul ştiinţei, aşa cum 
par să creadă mulţi, să fie dușmanul veşnic al religiei şi să 
restricționeze constant domeniul religiei pentru ca într-o zi 
să o deposedeze cu totul. Dimpotrivă, ştiinţa este chemată să 
extindă şi să întărească în mod constant religia, din moment 

ce fiecare avans al ştiinţei oferă omului o perspectivă mai 
amplă asupra lui Dumnezeu şi a planurilor sale pentru 
omenire.” 

„Întrevedem o vreme, nu foarte îndepărtată, când 
ştiinţele, eliberate de influențele dogmelor critice şi văzute într-o 
manieră mai largă şi mai generală decât sunt văzute astăzi, nu 
vor mai fi considerate a fi inamicele religiei, ci mai degrabă vor 
fi privite ca mijloace prin care oferă minţii umane accesul la 
cunoaşterea legilor prin care Dumnezeu guvernează lumea, la 
planul providenţial.” 


Omagiul adus operei de distrugere a Revoluţiei 


„Am arătat mai înainte că epocile critice pot fi împărţite 
în două perioade distincte: una reprezintă începutul acelor epoci 
în care societatea, unită de o credinţă entuziastă în doctrinele 
distrugerii, lucrează laolaltă pentru răsturnarea fostelor 
instituţii religioase şi sociale; cealalată constă în intervalul care 
separă distrugerea de reconstrucţie, în care oamenii, dezgustaţi 
de trecut şi de incertitudinile viitorului, nu mai sunt uniţi de 
nicio credinţă sau proiect comun. Ceea ce am afirmat în legătură 
cu absenţa moralității în perioadele critice se referă numai la cea 
de-a doua perioadă, şi nu la prima sau la oamenii care se disting 
în ea şi care printr-un soi de inconsistență predică ura prin 
iubire; cer distrugerea în timp ce cred că construiesc; provoacă 
dezordine deoarece doresc ordine; pun bazele sclaviei pe altarul 
înălțat libertăţii. Domnilor, să-i admirăm pe aceşti oameni. Să-i 
compătimim doar pentru misiunea grea pe care au împlinit-o cu 
devotament şi iubire pentru omenire. Să-i compătimim pentru 
că s-au născut să iubească şi întreaga lor viaţă a fost dedicată 
urii. Dar să nu uităm că mila pe care ne-o inspiră ar trebui să fie 
o lecţie pentru noi. Ar trebui să ne mărească dorinţele şi să ne 
confirme speranţele pentru un viitor mai bun - într-un viitor în 

care oamenii capabili de iubire vor fi fără încetare capabili să-şi 
pună în aplicare iubirea lor.” 


Oamenii trebuie să aibă credință 


„Omenirii nu i-a lipsit niciodată credinţa. Nu va mai 
trebui să vă întrebaţi dacă omul are înclinația de a crede, cel 
puţin nu mai mult decât dacă v-aţi întreba dacă într-o zi el va 
renunţa la iubire. Mai degrabă, este o problemă de a şti asupra 
căror oameni şi idei îşi va îndrepta încrederea omul şi ce garanții 
le va cere înainte de a li se abandona lor.” 


Noul profet 


„Nu vom ezita a spune că astăzi ceea ce nu este ateism este 
ignoranță şi superstiție. Dar dacă dorim să vindecăm această 
rană a omenirii, dacă dorim să renunţe la credinţele şi practicile 
pe care le considerăm a fi nedemne de ea, dacă dorim să renunţe 
la Biserica Evului Mediu, atunci trebuie să deschidem Biserica 
viitorului. Să fim pregătiţi, după cum a spus de Maistre, pentru 
o întâmplare extraordinară în ordinea divină spre care, după 
cum toți trebuie să observe, ne îndreptăm într-un ritm accelerat. 
Să spunem împreună cu el că nu mai există religie pe pământ şi 
că omenirea nu poate rămâne în această situație. Dar noi, fiind 
mai norocoşi decât el, nu va mai trebui să aşteptăm omul de 
geniu despre care el profeţeşte şi care, potrivit lui, va dezvălui 
în curând omenirii afinitatea naturală dintre religie şi ştiinţă. 
Saint-Simon a apărut.” 


Religia viitorului 


„În timp ce proclamăm că religia este menită să-şi 
impună domnia asupra societăţii, negăm la fel de hotărât 

că vreuna dintre instituţiile religioase din trecut ar trebui 
reînființată. Ar fi ca şi cum am spune că îndreptăm societatea 
spre vechea stare de război sau sclavie. Proclamăm un nou stat 
moral şi politic. Acesta este la fel de bine religios, dar nou: 
pentru noi, religia, politica şi morala nu sunt altceva decât 
nume diferite pentru acelaşi lucru. Religia viitorului este 
chemată să-şi ocupe locul în ordinea politică; dar, pentru a 
fi exacţi, luată în totalitatea ei, instituţia politică a viitorului 
trebuie să fie religioasă.” 


Comentariul Părintelui Serafim Rose: Conform 
acestei filosofii, noua perspectivă asupra lumii trebuie să 
fie religioasă. Socialismul nu mai este suficient, ci trebuie 
să existe o sinteză politică-ştiință-religie. Astăzi observăm 
marele defect al marxismului - nu este religios, iar omenirea 
trebuie să aibă parte de religie, după cum a observat Saint 
Simon. Acest Nou Creştinism reprezintă o încercare 
categorică de a completa procesul început în Evul Mediu: 
„îmbunătăţirea” creştinismului. 

În continuare, pentru a avea un tablou complet al 
revoluţiei timpurilor noastre, ne vom îndrepta privirea către un 
număr de gânditori din secolul al XIX-lea care au fost numiţi 
„reacționari”, adică oameni care erau împotriva revoluţiei. 
Văzând însă argumentele care se aduceau împotriva revoluţiei 
şi văzând cum o parte din ei erau influenţaţi totuşi de idei mai 
profunde, pe care le împărtăşeau cu revoluționarii, vom avea 
o imagine mai amplă a adâncimii până la care merge această 
revoluţie. 

După răsturnarea lui Napoleon, noua ordine europeană 
în 1815 a fost reacţiunea: Sfânta Alianță. Monarhiile din Europa 
au fost restaurate şi a existat o reacţie categorică. Tendinţele 
revoluţionare erau descurajate şi chiar strivite. 

Rusia a deținut un rol primordial în toată această 
mişcare, până şi Ţarul Alexandru luând poziţie, chiar dacă 
tinereţea sa a fost influențată puternic de masonerie. Mai târziu, 
după Congresul de la Viena, ţarul a început să-şi dea seama că 
revoluţia este o problemă serioasă, iar creştinismul reprezenta 
cu totul altceva decât ceea ce îşi închipuise el până atunci. O 
înrâurire deosebită asupra sa a avut Arhimandritul Fotie, cel 
care l-a convins că masonii doreau cu înflăcărare să distrugă 
imperiul rus, averizându-l în același timp asupra tututor acelor 
protestanți care mişunau prin Rusia şi asupra Societăţii Biblice. 

Când a izbucnit o revoluţie în Spania, în 1820, el s-a arătat 
dispus să trimită 100.000 de cazaci pentru a o înăbuși. Celelalte 
puteri europene au decis că este prea riscant şi că ar fi mai bine 
să-i lase pe francezi să se ocupe. Iar francezii s-au ocupat şi au 
înăbușit revolta. Dar din acel moment ţarul rus a devenit foarte 
conştient de responsabilitatea sa de a lupta contra revoluţiei, în 
special în interiorul Rusiei şi, acolo unde era posibil, în afara 
Rusiei. A existat o singură excepţie, şi anume în cazul revoluţiei 
greceşti contra turcilor, pe care Rusia a susținut-o. 

Mai târziu, în 1827-1828, când turcii amenințau 
că vor cuceri din nou Grecia, Ţarul Nicolae, un monarh 
ultraconservator, a venit în ajutorul grecilor, deşi Metternich, 
marele om de stat, l-a avertizat că aceştia erau tot masoni şi 
rebeli, precum toţi ceilalți. Dar ţarul a răspuns: „Oricum, sunt 
ortodocşi, iar noi venim în ajutorul regatelor ortodoxe”. Şi 
mulțumită în mare parte țarilor ruşi, Grecia a devenit un regat 
şi astăzi este un stat independent, fără să fie stăpânită de turci. 


Metternich 


Principalul om politic al aceste perioade, în vestul 
Europei, a fost Metternich, ministrul de externe al Imperiului 
Habsburgic. El a fost purtătorul de cuvânt al mişcării 
conservatoare, deși nu era atât de reacționar pe cât se spunea. 
Există o scurtă descriere a filosofiei sale în aceste cărți despre 
epoca postrevoluționară. 

La rândul lui, Metternich s-a născut în anii '70 ai secolului 
al XVIII-lea, în 1773, şi a murit în 1859. 

A fost fiul unei familii de nobili catolici din Rhineland şi 
a fost martorul exceselor iacobine în tinerețe, adică al exceselor 
revoluţionare, la Strasbourg, „acolo unde i s-a întărit disprețul 
pentru democraţiile de gloate, în același timp în care i s-a 

consolidat credința în societatea europeană bazată pe civilizația 
latină, sfințită de credinţa creştină şi împodobită de timp.” A 
crescut cu o mare evlavie față de tradiţie. Vechiul Regim a rodit 
în el cel mai capabil, dacă nu cel mai nobil, reprezentant al său. 
A fost un vlăstar minunat al unei epoci care este acum doar 
o amintire: un aristocrat cizelat şi politicos, imperturbabil, 
urban, liniştit, un patron al artelor, un diplomat de prim rang, 
un iubitor al frumosului, al ordinii şi tradiţiei, poate un pic 
cinic, dar mereu politicos şi fermecător... A intrat în diplomaţia 
austriacă şi şi-a făcut un nume prin intimidarea lui Napoloen, 
în zilele critice din 1813, după retragerea acestuia de la Moscova. 
După căderea Împăratului, el a domnit ca „prim ministru al 
Europei” până când Revoluţia de la 1848 l-a detronat. 

Şi-a dat seama că trăia într-o epocă de tranziţie. Vechea 
ordine, care părea atât de consolidată şi sigură, se destrăma peste 
tot şi nimeni nu putea prezice ce-i va lua locul. Înainte să fie atins 
un nou echilibru, trebuia să treacă o perioadă de anarhie şi haos. 
Munca de-o viaţă a lui Metternich a fost aceea de a amâna colapsul 
cât de mult posibil şi de a menţine cu orice preț stabilitatea în 
acele vremuri. Era pe deplin conştient cu privire la caracterul 
tranzitoriu al realizărilor sale, remarcând acru că şi-a petrecut 
viața proptind instituţii roase de viermi, că ar fi trebuit să se fi 
născut în 1700 sau în 1900, deoarece nu s-a potrivit niciodată în 
Europa revoluţionară a secolului al XIX-lea. 

Ştia că „viitorul este al democraţiei şi naționalismului, iar 
tot ceea ce era sfânt pentru el - monarhia, Biserica, aristocrația, 
tradiţia — era condamnat. Însă datoria sa era de a rezista, de 
a se retrage, dacă este nevoie, până la ultima linie de apărare, 
înainte de a ceda.” Era împotriva „îngâmfaţilor”, adică a acelor 
revoluționari care se ridicau mereu împotrivă, cu teoriile 
lor egotiste, conform cărora ei urmau să refacă societatea. 
Metternich a fost răsturnat în 1848 în noul val de revoluţii care 
a înghițit întreaga Europă. 

În această perioadă au existat trei importanţi filosofi 
conservatori: unul în Anglia, unul în Franţa, unul în Spania. 


Edmund Burke 


În Anglia, gânditorul despre care vorbim este Edmund 
Burke, unul dintre primii contestatari ai Revoluţiei Franceze, 
încă de la 1790, când a scris cartea sa de „Reflecţii”, un volum 
care i-a inspirat pe mulţi dintre aceşti neo-conservatori de azi. 

În această carte, „Reflecţii despre Revoluţia Franceză”, el 
afirmă: 


„Dar sunt distrugerile şi demolările cele care fac dovada 
capacităţilor cuiva? Gloata voastră (adică revoluționarii - notă 
P.S.R.) poate la fel de bine să facă cel puţin tot atât cât a înfăptuit 
şi Adunarea voastră. Cea mai superficială cunoaştere şi modul cel 
mai grosolan de a proceda sunt mai mult decât suficiente pentru 
a înfăptui această sarcină. Furia şi frenezia pot distruge într-o 
jumătate de ceas mai mult decât pot ridica, într-o sută de ani, 
prudenţa, capacitatea de a delibera și prevederea (...) A conserva 
şi a reforma în acelaşi timp este însă cu totul altceva. Spiritul 
de inovaţie este, de regulă, rezultatul unui caracter egoist şi al 
unor concepții limitate. Poporul care nu a privit niciodată înspre 
strămoşii lui nu-şi va ridica niciodată privirile înspre posteritate. 
Prin intermediul unei politici constituționale, care lucrează după 
modelul naturii, noi primim, păstrăm şi transmitem modalitatea 
noastră de a guverna şi privilegiile noastre în același fel în care 
ne primim în proprietate şi viețile noastre, în care le posedăm 
şi le transmitem mai departe. Instituţiile rezultate din acest 
mod de a acţiona, bunurile Fortunei şi darurile Providenţei 
ne sunt transmise şi le transmitem mai departe în același mod 
şi urmând aceeași ordine. Sistemul nostru politic este situat 
într-o justă corespondenţă şi simetrie cu ordinea lumii şi cu 

modul de a exista caracteristic unui corp permanent, compus 
din părți aflate în schimbare. De aceea, prin intervenţia acestei 
uluitoare înţelepciuni, care face posibilă contopirea misterioasă 
şi măreaţă a rasei umane, întregul, condiționat temporal, nu este 
niciodată bătrân, între două vârste sau tânăr, ci mereu statornic 
şi neschimbător de-a lungului cursului variat al necontenitei 
decăderi, descompuneri, renașteri şi înfloriri. 

Astfel, într-un stat care urmează în acţiunile lui cursul 
naturii, noi nu suntem niciodată pe de-a întregul inediţi în ceea 
ce îmbunătăţim, după cum nu suntem niciodată demodaţi în 
ceea ce păstrăm (...) Dacă ar fi să definesc modelul unui om de 
stat în viziunea mea, atunci acesta ar fi alcătuit din îmbinarea 
dintre o dispoziţie naturală de a păstra şi talentul de a ameliora.” 


Sunt, bineînţeles, cuvinte de bun simt, îndreptate împotriva 
acelora care doresc noul de dragul noului şi care demonstrează că 
nu ştiu ce aduc pe lume. lar atunci când aduc pe lume noul, ei dau 
peste cap întreaga societate. Însă el era, desigur, englez, iar ideea 
lui de conservatorism însemna prezervarea a ceeea ce noi avem. 
lar ceea ce noi avem este monarhia britanică, care dezvoltase deja 
ideea de democraţie. În acele vremuri, erau un concept încă foarte 
conservator. Doar aristocrații aveau dreptul de a vota, cu alte 
cuvinte clasele superioare. Parlamentul nu era deloc reprezentativ 
pentru întreaga populaţie, dar evolua treptat în acea direcţie. Mai 
mult, Burke era un anglican, o cădere chiar şi din catolicism, 
care este o cădere din ortodoxie. lar de aici apare noua religie a 
anglicanismului. Toate acestea înseamnă că, deşi Burke este 
foarte conservator, nu există un principiu subiacent pe care să se 
bazeze. Aşa că este doar o chestiune de timp până când acest tip de 
conservatorism se transformă, așa cum vedem astăzi, într-o formă 
foarte democratică şi deja utopică. Așadar, acest conservatorism nu 
va avea o bătaie foarte lungă. 

În această perioadă, un pic mai târziu, apare un al doilea 
gânditor conservator, (Juan) Donoso Cortes, născut în 1809 
şi decedat în 1853. Cred că a fost un prinţ, conte, oricum era 
cineva cu origine nobilă. A fost marchiz de Valdegamas. Nu 
este foarte cunoscut în Apus, deşi una dintre cărţile sale a fost 
tradusă în engleză. Cu toate acestea, el este cel mai filosofic 
dintre toţi apusenii care au vorbit despre revoluţie. Şi-a scris cea 
mai importantă carte, „Eseuri despre catolicism, liberalism şi 
socialism”, în 1852. 

EI este cel mai relevant autor în această privinţă, deoarece 
a sesizat că revoluţia nu este ceva lipsit de scop. Cu siguranţă, 
are un obiectiv care o împinge din spate. Ba chiar a afirmat că 
revoluţia este teologică, deoarece pentru a o defini ai nevoie de 
o teologie diferită. 

În scrierile sale, l-a criticat în special pe cel mai 
mare anarhist al epocii sale, Proudhon, despre care vom 
vorbi în cursul următor. Aşa cum vom vedea, Proudhon 
a fost un gânditor foarte adânc, cu mult mai adânc decât 
mulți revoluționari. Cortes îl citează chiar pe Proudhon la 
începutul cărţii de care am amintit, în care vorbeşte „despre 
cum o mare problemă de teologie este mereu implicată în 
fiecare mare problemă politică”: 


„În amintirile sale de revoluţionar, domnul Proudhon a 
scris aceste cuvinte remarcabile: «Este surprinzător cum dăm 
mereu peste teologie în toate problemele noastre politice!» Nu 
este nimic surprinzător aici, cu excepţia surprizei domnului 
Proudhon. "Teologia, în măsura în care este ştiinţa lui 
Dumnezeu, reprezintă oceanul care conţine şi îmbrățișează 
toate lucrurile.” 

Toată această carte reprezintă o critică a liberalismului, 
dar în principal a socialismului, ca fiind curente îndreptate 
împotriva lui Dumnezeu. Liberalismul, de altfel, nici nu se 
bucură de un respect prea mare, deoarece este văzut ca un 
intermediar între socialism şi monarhie. 

În timp ce Metternich îi numea pe acești revoluționari 
„îngâmfaţi”, Donoso Cortes îi numea „adoratorii de sine”. Dar 
îi admira mai mult decât pe liberali deoarece aveau, cel puţin, 
dogmele lor. Te poţi lupta cu ei pe un front dogmatic. El a 
întrevăzut că sfârşitul influenţei religioase asupra politicii, cu 
alte cuvinte revoluţia atee, va produce în viitor cel mai mare 
şi mai distrugător despotism din istoria umanităţii. Într-unul 
dintre discursurile sale ținute în parlamentul Spaniei, în 1852, a 
afirmat că sfârşitul revoluţiei este Antihristul, pe care îl putem 
vedea la orizont în secolul următor. Din acest punct de vedere, 
Cortes este un gânditor foarte profund. Vom da în continuare 
câteva citate generale despre liberali şi socialişti: 


„Şcoala liberală se găseşte între două mări, socialismul 
şi catolicismul, ale căror valuri mereu în avans o vor înghiţi în 
cele din urmă ... Nu poate recunoaşte suveranitatea constituită 
a poporului fără să devină democrată, socialistă şi atee, nici 
nu poate admite suveranitatea lui Dumnezeu fără să devină 
monarhică şi catolică.” 

„Această şcoală este dominantă doar atunci când 
societatea este ameninţată cu disoluția, iar momentul ei de 
autoritate este acela, atât de efemer şi fugar, în care lumea 
stă îndoindu-se între Barabas şi Iisus, şi ezită a alege între o 
afirmaţie dogmatică şi o negaţie supremă. Doar într-o asemenea 
epocă societatea permite să fie condusă de o şcoală care nici nu 
afirmă, nici nu neagă, ci face întotdeauna distincţii. Astfel de 
perioade de îndoială agonizantă nu pot dura foarte mult. Omul 
este născut pentru a acționa şi se va pronunţa cu hotărâre fie 

pentru Barabas, fie pentru lisus şi va da la o parte tot ceea ce 
sofiştii au încercat să înfiinţeze.” 

„Şcolile de gândire socialiste (prin care-i are în vedere 
pe Marx, Proudhon, Saint-Simon, Owen, Fourier şi toţi ceilalți 
- notă P.S.R.) au un mare avantaj față de şcolile liberale prin 
aceea că atacă toate problemele şi întrebările într-o manieră 
directă, dând întotdeauna o soluţie peremptorie şi decisivă. 
Forţa socialismului constă în aceea că este un sistem teologic, 
dar este distructiv pentru că este o teologie satanică.” 

„Şcolile de gândire socialiste, din moment ce sunt 
teologice, le vor învinge pe cele liberale deoarece ultimele sunt 
antiteologice şi sceptice. Însă, în cele din urmă, din cauza 
elementului satanic, vor fi cucerite de catolicism care este în 
acelaşi timp teologic şi divin. Reflexele socialiste par să fie de 
acord cu afirmaţiile noastre, din moment ce urăsc catolicismul, 
şi doar dispreţuiesc liberalismul.” 


Istoria pare să-i fi dat dreptate, deoarece într-adevăr 
comunismul a acaparat lumea, iar democraţia a devenit din ce 
în ce mai radicală şi din ce în ce mai utopică, pentru a concura 
cu socialismul. Tot el afirmă: 


„Catolicii afirmă că răul provine de la om şi eliberarea de 
la Dumnezeu. Socialiștii afirmă că răul vine de la societate şi 
eliberarea de la om. Cele două afirmaţii ale catolicilor sunt de 
bun simţ şi naturale, și anume că omul este om și face lucruri 
umane, iar Dumnezeu este Dumnezeu şi face lucruri divine. 
Cele două afirmaţii ale socialismului susțin că omul înţelege 
şi execută planurile lui Dumnezeu, în timp ce societatea face 
acte specifice omului. În cazul acesta, ce câştigă rațiunea umană 
când respinge catolicismul în favoarea socialismului? Nu refuză 
oare să primească ceea ce este evident şi tainic, pentru a primi 
la schimb ceea ce este tainic şi absurd?” 

Raţionamentele sale sunt foarte tăioase. A avut de 
asemenea şi nişte gânduri despre Rusia. Se temea foarte tare de 
pericolul rusesc. Credea că Rusia va cuceri Occidentul, iar după 
ce se va întâmpla asta, va bea la rândul ei din otrava revoluţiei şi 
va muri la fel ca Europa. 


De Maistre 


Vom vedea ce credea următorul gânditor despre Rusia. 
Poate că Joseph de Maistre este cel mai cunoscut dintre 
conservatorii radicali, adevărații reacționari. Nu a fost francez, 
ci sardinian, deși vorbea franceza. Pe atunci Sardinia era un 
regat de limbă franceză. A fost ambasador al Sardiniei la St. 
Petersburg, în timpul şi după domnia lui Napoleon. 

S-a născut în 1753 şi a murit în 1821. Este apologetul 
dreptului divin al regilor, conform tradiţiei răspândite în 
secolul al XVIII-lea. Chiar s-a simţit stânjenit că volumul 
său despre dreptul divin al regilor a fost publicat fără 
cunoştinţa sa. Îl scrisese cu câţiva ani înainte să fie publicat 
fix în momentul în care regele Bourboun restaurat, Louis 
al XVIII-lea, a acceptat constituţia. Din acest motiv, regele 
credea că De Maistre este împotriva lui. Într-un final, a 
acceptat şi a făcut compromisuri, desigur, dar a expus 
principiul dreptului divin. În opinia sa, scopul filosofiei 
sale şi al filosofiei conservatoare este de a ucide definitiv 
întregul spirit al secolului al XVIII-lea. Este foarte tranşant. 
Nu doreşte niciun fel de compromis cu Voltaire, Rousseau 
şi Revoluţia. Nimic. Răspunsul care trebuie dat Revoluţiei, 
afirmă De Maistre, este Papa şi călăul. 

În fapt, are o pagină întreagă într-una din cărţile sale în 
care îl elogiază pe călău, care cu securea într-o mână ajunge 
noaptea acasă la soţia sa, având conștiința curată deoarece şi-a 
făcut datoria faţă de societate. 

Totuşi, în fond, el este foarte raţionalist, doar că punctul 
său de plecare (spre deosebire de revoluționari) este diferit. EI 
porneşte de la catolicismul absolut. Este mai degrabă un filosof 
rece, dar foarte perspicace, cu o gândire foarte limpede. Îşi dă 
seama că ceilalți raționaliști, sau raţionaliştii atei, încep fără 
Dumnezeu şi sfârșesc în absurditate. A scris o carte despre 
Dumnezeu în societate, care a apărut în timpul domniei lui 
Napoleon. Voi cita mai departe câteva pasaje din ea: 


„Una din cele mai grave erori ale unui secol care le-a 
îmbrăţişat pe toate (observați cum imediat îşi îndreaptă atenția 
spre secolul al XVIII-lea - notă P.S.R.) a fost de a crede că o 
constituţie politică poate fi scrisă şi creată apriori, în timp ce 
rațiunea şi experienţa susțin că o constituţie reprezintă o lucrare 
divină şi că tocmai cele mai fundamentale şi esenţiale elemente 
constituționale dintre legile unui popor sunt acelea care nu pot 
fi scrise.” 


Acest citat merge foarte în adâncime, deoarece aceste 
ţări europene aveau un guvern legitim şi propriile lor tradiţii. 
Un monarh absolut nu este, desigur, absolut, deoarece are în 
permanenţă limitări, în primul rând din partea Bisericii, apoi 
din partea nobililor, apoi din partea supușilor. Niciun monarh 
absolut nu a fost vreodată tipul de despot absolut, cu excepția 
despoţilor revoluționari care nu au găsit niciun fel de tradiţie 
care să-i oprească. Apoi, desigur că o constituţie nu este bucată 
de hârtie. Este ceva ce vine din experiența unui întreg popor, 
care se bazează în bună măsură pe religie. 

Mai departe, De Maistre afirmă: 


„Aşadar, toate ne conduc înapoi spre această regulă 
generală: omul nu poate face o constituţie şi nicio constituţie 


legitimă nu poate fi scrisă. Corpul legilor fundamentale care 

trebuie să constituie societatea civilă şi religioasă nu au fost şi 
nu vor fi niciodată scrise. Acest lucru nu poate fi făcut decât 
atunci când societatea este deja constituită, dar cu toate acestea 
este imposibil de precizat sau de explicat în scris în anumite 
articole individuale; însă întotdeauna aceste declaraţii sunt 
cauza unor foarte mari rele şi întotdeauna îi costă pe oameni 
mai mult decât fac.” 


Din acest punct de vedere, De Maistre este foarte înţelept. 
Aceşti oameni care cred că vor putea dintr-odată să pună pe 
hârtie bazele unei noi organizări statale sfârşesc prin crearea 
despotismului, fiind nevoiţi să revizuiască constituţia, pentru 
ca în final să o abolească și să întroneze un monarh de felul lui 
Napoleon. 

La De  Maistre, cel mai fanatic gânditor 
antirevoluţionar, observăm ceva interesant. Deoarece era 
atât de antirevoluţionar şi, în același timp, foarte raţionalist, 
el a ajuns la concluzii care nu se regăseau în filosofia 
europeană de până la el. A văzut că revoluţia reprezintă o 
mişcare foarte puternică şi s-a gândit că trebuie să-i fie opus 
ceva la fel de puternic. Din acest motiv a devenit un apologet 
al Papei. Ba chiar a spus: „Fără papă, nu există creştinism.” 
Mai mult, a afirmat „Papa în sine însuși este creştinismul”, 
de parcă Papa ar reprezenta întregul creştinism. 

Aşadar, această poziţie a sa anti-tradiţională, fiind 
amenințată de revoluţie, l-a condus la un nou tip de absolutism 
raționalist: absolutismul Papei. În fapt, el a fost unul dintre 
principalii gânditori ale căror idei au condus la doctrina 
infailibilităţii papale, proclamată în 1870, o mişcare inovatoare, 
care nu mai existase până atunci la catolici. Atunci s-a afirmat că 
vine din trecut. Doar împotriva Revoluţiei a trebuit proclamată 
ca ceva nou. Cu alte cuvinte, Papa însuşi este singura pavăză 
vizibilă care ne va proteja de Revoluţie. 

Este o carte destul de lungă; eu am ediţia franceză a cărții 
despre Papă scrisă de De Maistre. Vorbeşte aici despre multe alte 
lucruri, inclusiv despre Biserica Rusă şi vom vedea ce spune în 
această privinţă. Ce este cert este că această carte reprezintă unul 
dintre documentele de frunte ale aşa-zisului „ultramontanism”, 
adică doctrina infailibilităţii absolute a Papei. Totuşi, este ceva 
nou chiar şi pentru tradiția catolică. Este ceva absolut exterior 
care se poate opune Revoluţiei, iar motivul care l-a determinat 
să gândească aşa ceva era faptul că tradiția catolică se stingea, iar 
el credea că un fel de monarh absolut ar putea-o salva. Este ceva 
foarte logic. Vom vedea mai încolo ce va avea de spus Dostoievski 
despre acest subiect. 

Cartea sa despre Papă a fost concepută ca un răspuns 
la o altă carte apărută în aceeaşi perioadă, în 1816, şi scrisă de 
către ministrul rus, Sturdza, în care acesta declara — spre marea 
supărare a lui De Maistre - că Biserica Catolică este schismatică 
şi doar Biserica Ortodoxă era adevărata Biserică a lui Hristos. 
Motivul pentru care De Maistre a fost atât de supărat a fost 
acela că pentru el catolicismul reprezenta singura pavăză contra 
Revoluţiei. Iar aceşti ruşi, această ţară barbară, îndrăzneau să 
spună că ei sunt Biserica Una. A descris Rusia ca o ţară care 
trăieşte într-o lene permanentă, dar care se trezeşte când şi când, 
doar pentru a arunca vreo blasfemie contra Papei. I-a acuzat pe 
ruşi că au ratat întreaga dezvoltare a civilizaţiei apusene, fără 
să vadă însă că toată această dezvoltare este ceea ce a dus la 
Revoluţie. Însă el nu a putut sesiza acest lucru deoarece a mers cu 
originea ideilor numai până la Renaştere. Evul Mediu nu suferă 
de nicio problemă, ba chiar este piscul civilizaţiei, după el. În 
opinia lui De Maistre, singurul lucru important care lipseşte 
în Rusia este idea universalismului, reprezentată de Papă. Vom 
vedea ce are de spus — și încă ceva foarte profund - Dostoievski 
tocmai despre acest universalism. 

Ţarul Nicolae 1 


În continuare vom discuta despre o cu totul altă 
perspectivă, şi anume problema tradiționalismului, a mișcării 
anti-revoluţionare din Rusia. Vom începe cu Ţarul Nicolae I, iar 
mai apoi vom face nişte comentarii mai generale despre tradiția 
anti-revoluţionară din Rusia. 

Aşa cum am spus deja în lecţia precedentă, Nicolae Ia fost 
un monarh exemplar, în cea mai pură tradiţie a absolutismului 
rusesc. Nu exista nici constituţie, nici parlament. Regele 
domnea deasupra tuturor, Ţarul domnea deasupra tuturor. 
Nicolae era familiarizat cu Revoluţia. A mers să-l vadă pe 
Owen şi experimentul lui pentru că era foarte interesat în a 
îmbunătăţi condiţia supuşilor săi. În timpul domniei sale, 
Revoluţia Industrială abia începea să pătrundă în Rusia, deşi 
avea un impact mult mai redus decât în Apus. Ţarul studiase 
cu atenție Revoluţia și studiase faptele lui Ludovic al XVI-lea, 
aşa că avea o înțelegere mai complexă asupra a ceea ce urma să 
întreprindă. 

Vom cita câteva dintre afirmaţiile care apar în cartea lui 
Nicholas Talberg, care a fost profesor la Jordanville. 

Odată ajunşi cu istoria noastră la Rusia, vom observa 
ceva foarte diferit. Toţi gânditorii apuseni, toţi foarte limpezi, 
aparţin fie tradiției catolice, fie celei anglicane. Văd dincolo 
de Revoluţie destul de clar, dar aparţin în continuare tradiţiei 
occidentale, care este mai degrabă raționalistă. Le lipseşte un 
fel de rădăcină mai adâncă în tradiție. Iar la ceilalți, chiar şi la 
acest istoric (Talberg) care a murit nu cu mulți ani în urmă, 
se poate observa în ceea ce scrie că este puternic înrădăcinat 
în tradiția ortodoxă. Din acest motiv, concluziile sale nu sunt 
doar concluziile cuiva care a reflectat serios asupra problemei, 
ci sunt concluziile cuiva care simte ce este tradiţia religioasă, 
religia ortodoxă şi tradiţia politică. 


236 


Sensul Revoluţiei 


Majoritatea afirmațiilor citate de el provin de la 
contemporanii lui Nicolae I, care, la rândul său, atunci când 
scrie, se poate observa cât de conservator era. Și asta nu doar în 
gândirea sa, ci şi în viaţa particulară; tot sufletul său era orientat 
astfel. Încă mai există astfel de ruși. 


„Pentru Împăratul Nicolae I, de la primele ore ale domniei 
sale, a început să se manifeste zelul de a opune cu fermitate Rusia 
acelor nenorociri înfricoşătoare care o amenințau din cauza 
superficialităţii criminale a aşa-zişilor decembrişti. Această 
luptă entuziastă a ţarului a luat sfârşit 30 de ani mai târziu în 
Războiul Crimeei (când şi-a apărat patria în fața duşmanilor 
din exterior care amenințau Rusia), atunci când a şi murit.” 

Nicolae I a fost mai înainte de orice un om principial şi 
cu simţul datoriei. „Împăratul Nicolae era cu totul pătruns de 
conştiinţa datoriei. În timpul războiului pentru apărarea patriei 
(în timpul invaziei napoleoniene), pe când avea 16 ani, era foarte 
nerăbdător să meargă în armată.” 

„Mi-e ruşine”, spunea el, „să stau degeaba, ca o ființă 
inutilă pe fața pământului, nici măcar capabil să mor cu o 
moarte curajoasă.” 


„Cu şase ani înainte de a urca pe tron, a fost îngrozitor de 
tulburat, până la punctul de a izbucni în lacrimi, când Împăratul 
Alexandru (fratele său mai mare) i-a mărturisit intenţia sa de a 
părăsi tronul şi de a-i ceda împărăţia lui Nicolae (cu toate că mai 
exista un frate mai mare decât el, Constantin - notă P.S.R.) ca 
urmare a faptului că fratele lor Constantin nu dorea să fie rege”. 

Nicolae avea să scrie mai târziu în jurnal despre discuţia 
avută cu ţarul: „Conversaţia s-a încheiat, dar eu şi soţia mea 
eram într-o stare care ar putea fi comparată cu senzaţia pe care 
o are cineva care merge liniştit pe un drum plăcut, mărginit de 
jur împrejur de flori, înconjurat de cele mai frumoase privelişti, 

când dintr-odată se deschide un hău sub picioarele lui, spre care 
este tras de o putere inexorabilă şi care nu-l lasă nici să se dea la 
o parte, nici să se întoarcă.” 


De la bun început acesta a fost sentimentul pe care 
l-a încercat când a aflat că va deveni ţar. Şi simţea că este o 
povară uriaşă, iar el nu dorea să fie țar. Puteţi vedea deosebirea 
imediat: revoluționarii se luptau să-i îndepărteze pe toţi 
pentru ca ei singuri să stea în frunte; pe de altă parte, avem 
acest guvernământ, bazat pe autoritatea ereditară — cel care nu 
doreşte împărăţia o primeşte şi trebuie să conducă. Dar vedem 
deja că există o şansă mult mai mare ca în condiţiile acestea 
poporul să aibă parte de un conducător drept. 

Domnia sa a început cu revolta decembriștilor, un grup 
de ofițeri infectat de idei revoluţionare. 

Astfel le-a vorbit ofițerilor seniori ai gărzii imperiale 
strânşi de el în dimineaţa zilei de 14 decembrie când revolta a 
devenit publică: 


„Sunt liniştit pentru că am conştiinţa curată. Domnilor, 
ştiţi că nu am dorit coroana. Cred că nu am nici experienţa, 
nici abilitățile necesare pentru a purta o asemenea povară grea, 
dar, din moment ce Domnul mi-a încredinţat-o, şi aceasta este 
şi dorinţa fraţilor mei, ca şi legea fundamentală a pământului, 
sunt hotărât să o apăr şi nimeni din întreaga lume nu o poate 
smulge din mâinile mele. Ştiu care îmi sunt obligaţiile şi voi fi 
în stare să le împlinesc. Ţarul rus, în caz de nenorocire, trebuie 
să moară cu sabia în mână. Dar, oricum ar sta lucrurile, fără să 
întrevăd prin ce mijloace vom fi capabili să ieşim din această 
criză, vi-l încredinţez pe fiul meu în grija voastră.” 


În timpul rebeliunii decembriste, care nu a avut 
caracterul sângeros al Revoluţiei Franceze - era vorba doar 

de un grup de ofițeri care au cerut o constituţie şi au fost 
repede dispersaţi prin determinarea țarului — el a mers chiar 
în mijlocul nemulțumiţilor, în fruntea trupelor sale. Din câte 
îmi aduc aminte, cei cinci lideri ai revoluţiei au fost spânzurați, 
iar restul au fost trimiși în surghiun. Rugat să aibă milă de 
ei, Nicolae a răspuns: „Legea îmi poruncește să-i pedepsesc şi 
nu voi apela la dreptul de clemenţă care îmi aparține. Rămân 
neclintit în hotărârea mea. Sunt obligat să dau această lecţie 
Rusiei şi Europei”. 

Studiind în tinereţea sa istoria, Nicolae a fost în special 
interesat de Revoluţia Franceză. La acel moment a afirmat: 
„Regele Ludovic al XVI-lea nu şi-a înţeles obligaţiile, iar din 
acest motiv a fost pedepsit. A fi milos nu înseamnă a fi sclav. 
Suveranul nu are dreptul de a-i ierta pe duşmanii statului.” 
În 1825 decembriştii erau duşmanii şi împăratul i-a pedepsit. 
„În acelaşi timp în care menținea un regim strict, suveranul a 
manifestat o mare grijă pentru aceşti rebeli, de care era legat 
prin legile generale privind deţinuţii.” 

Observăm și în acest caz o nouă diferenţă care deosebea 
regimul țarului nu doar de revoluționarii care îi omoară pe 
oameni fără niciun fel de milă, dar şi de liberali. 


„A scris de mână o notă pentru a-i fi înmânată 
comandantului de la închisoarea Petru şi Pavel: 

«Deţinutul Rileiev ar trebui pus în închisoarea 
Alexeievski, dar mâinile sale nu ar trebui legate. Trebuie 
să primească hârtie de scris şi orice îmi va scrie va trebui 
să-mi fie adus zilnic. Deţinutul Karhovski trebuie să aibă 
condiții mai bune decât restul celor închişi. Trebuie să 
primească ceai şi tot ceea ce îşi mai doreşte. Voi plăti din 
banii mei întreţinerea lui. Batenkov trebuie să aibă un regim 
de detenţie cât mai uşor posibil deoarece este bonav şi rănit. 
Serghei Muraviev trebuie ţinut sub un arest strict, conform 

hotărârii dumneavoastră; e bolnav şi slăbit. Va primi tot ceea 
ce are nevoie. Un doctor îl va examina în fiecare zi, iar rănile 
sale trebuiesc îngrijite.» 

Apoi, toţi cei arestaţi şi deţinuţii au primit din ordinul 
ţarului mâncare mai bună, tutun, cărți religioase, iar un preot a 
primit încuviințarea să vină să aibă discuţii duhovnicești cu ei. 
Nu le era interzis să corespondeze cu rudele, însă, desigur, doar 
prin intermediul comandantului. Cu alte cuvinte, acesta le citea 
scrisorile. 

În noaptea de 19 decembrie, Ţarul i-a trimis soţiei unuia 
dintre aceşti revoluționari, Rileiev, 2.000 de ruble şi o scrisoare 
încurajatoare din partea soțului ei. La rândul său, femeia i-a 
scris soțului său închis: 

«Prietenul meu, nu ştiu cum să-ți descriu în cuvinte 
mila nemăsurată a împăratului nostru. În urmă cu trei zile, 
ţarul mi-a trimis scrisoarea ta şi, imediat după, 2.000 de ruble. 
Învaţă-mă cum să-i mulțumesc părintelui patriei.» 

După ce vinovaţii au fost condamnaţi, în mai puţin de un 
an Ţarul Nicolae le-a redus pedepsele. Principala cale prin care 
îşi exercita mila era prin decrete secrete. Împlinirea acestora i-a 
încredinţat-o agentului său, generalul Leparski: 

«Mergi împreună cu comandantul la Nerchinsk (Siberia) 
şi uşurează-le situaţia celor de acolo. Ai sprijinul meu total 
pentru acest lucru. Ştiu că vei fi în stare să armonizezi datoria 
serviciului (adică, faptul că sunt deţinuţi - notă PS.R.) cu 
milosârdia creștină».” 


Leparski a îndeplinit întocmai hotărârile suveranului său, 
iar prin această acţiune şi-a câştigat dragostea decembriştilor şi 
a consoartelor lor. Deţinuţii şi soțiile lor au pus toate lucrurile 
bune făcute de Leparski pe seama inimii sale bune, fără să-şi 
dea seama că acesta nu făcea cu mare bucurie altceva decât ceea 
ce i se poruncise de către suveranul său! 

Observăm aici duhul milei creştine, complet străin de 
comunism, socialism, liberalism și chiar de ceea ce făceau 
monarhii obişnuiţi din Apus. 

Există câteva întâmplări în viaţa Ţarului Nicolae I care 
arată o atitudine deosebită față de întregul proces de guvenare. 
Avea o abordare diferită față de regii obişnuiţi în relaţia cu 
supușii. Un astfel de eveniment s-a petrecut în 1849, „în timpul 
unei parade desfăşurate în luna mai, la care au fost prezenţi 
peste 60.000 de soldaţi şi mulți spectatori. În timpul marșului 
ceremonial, în timp ce trecea batalionul al doilea al legiunii 
Yegerski (Ţarul era, desigur, acolo pregătit să-i salute pe soldaţi 
- notă PS.R.), al cărei comandant era (prinţul) Lvov, Ţarul, cu 
vocea sa inimitabilă, care era destul de puternică, a poruncit: «Să 
se oprească parada!». Întregul regiment s-a oprit înmărmurit. 
Printr-un semn al mâinii, suveranul a oprit muzica, l-a chemat 
pe Lvov în afara grupului de soldaţi și i-a spus: «Lvov, din cauza 
unei greşeli regretabile, ai suferit pe nedrept, tu fiind complet 
nevinovat». 

Acesta fusese acuzat că luase parte la conjuraţia în care a 
fost implicat şi Dostoievski: un grup de oameni care îl studiau 
pe Fourier şi discutau despre răsturnarea statului. Printr-o 
eroare, Lvov a fost confundat cu altcineva de către ţar. Iar aici, 
în faţa a 60.000 de soldaţi și a sute de mii de spectatori, țarul 
Nicolae 1 şi-a cerut iertare: 

„«Îţi cer iertare în fața soldaţilor şi a oamenilor. Pentru 
numele lui Dumnezeu, uită tot ce ţi s-a întâmplat şi ia-mă 
în braţe.» O dată cu aceste cuvinte, suveranul a descălecat şi 
l-a sărutat cu putere de trei ori pe Lvov. Pupându-i mâna 
împăratului, Lvov s-a întors fericit la locul său. La comanda 
Țarului, marșul s-a reluat. 

«În acel moment cei care au văzut ce se întâmplase şi au 
auzit vocea suveranului au simţit în inimile lor ceva ce nu poate 
fi numit exaltare. Era ceva dincolo de acest sentiment. Sângele 

s-a oprit a mai curge în vene»”, văzându-l pe suveranul întregii 
Rusii oprindu-se şi cerându-şi iertare de la un simplu ofițer. 


Vedem și cu altă ocazie aceeaşi atitudine. O femeie, al 
cărei soț a fost închis tot din cauza unui complot revoluționar, 
l-a oprit pe suveran când inspecta nişte instituţii. EI i-a permis 
să se apropie şi să-i înmâneze o petiție din care a început să 
citească. Era o cerere prin care îi solicita să aibă milă de soțul 
ei care luase parte la revolta poloneză şi care, din acest motiv, 
fusese trimis în Siberia. 

Apropo, cei care erau trimişi în Siberia beneficiau de un 
regim foarte relaxat. Aveau propriile case, erau bine hrăniţi, 
plus toate celelalte facilităţi. 

„Suveranul a ascultat cu atenţie, iar femeia plângea. După 
ce a citit petiția, ţarul i-a dat-o înapoi şi i-a spus tăios: nu-i 
pot oferi soțului tău nici iertarea, nici o pedeapsă mai uşoară. 
După care i-a strigat vizitiului să meargă mai departe. Când 
s-au întors, împăratul s-a retras în biroul său. Imediat după 
întoarcerea sa, l-a chemat pe un ofițer, Bibikov, să vină la el 
cu un raport. La intrarea în birou exista o uşă dublă. După ce 
a trecut de prima ușă, intenționând să o deschidă pe a doua, 
Bibikov s-a dat un pas înapoi, stupefiat. În micul coridor dintre 
cele două uşi stătea suveranul şi tremura, plângând în hohote. 
Din ochi îi curgeau lacrimi mari. «Ce s-a întâmplat cu domnia 
voastră, maiestate?», a murmurat Bibikov. 

«Oh, Bibikov, dacă ai şti cât de greu este să nu poţi să 
ierți! Nu-l pot ierta acum pe acest om, pentru că ar fi o dovadă 
de slăbiciune, dar vino la mine peste ceva timp cu un alt raport 
despre acest revoluţionar.»” 


Se poate observa cum țarul se folosea de strictețea absolută, 
şi asta deoarece el ştia că slăbiciunea conduce la răsturnarea 


guvernului. Revoluţionarii tocmai din asta se hrănesc, adică 

din liberalismul care pătrunde în state şi îi face pe guvernanțţi 
să spună: „Ei bine, noi credem aceleași lucruri ca şi voi. Aproape 
aceleași lucruri. Lucrăm spre îndeplinirea aceluiaşi obiectiv, aşa 
că vă vom ierta şi totul va fi bine.” 

În locul acestei atitudini, ţarul Nicolae a preferat să fie în 
același timp foarte strict şi foarte iertător. Când condiţiile erau 
de aşa natură încât mila sa să nu treacă drept o slăbiciune față 
de revoluționari - iar în felul acesta mișcarea revoluționară să 
ia amploare - atunci el era extrem de milos. Se poate vedea 
că inima sa compătimea pentru acești oameni, însă simțul 
datoriei nu-i dădea voie să facă ceea ce ar fi fost spre paguba 
întregului popor. 

Atitudinea sa față de popor este diferită față de ce se 
întâmplă în Apus, acolo unde reprezentanţii poporului au o 
relaţie cu totul rece cu subiecții și cetățenii. Chiar și în cazul 
regilor apuseni care guvernează oameni cu tot felul de credinţe 
diferite, nu există o căldură specială. Poate că în unele monarhii 
occidentale mai există acest sentiment, însă el se pierde rapid. 

Domnia lui Nicolae I „a fost ceva foarte asemănător unei 
familii. Era ceva foarte patriarhal. Ţarul avea o relaţie foarte 
paternală cu supușii săi. Fiind foarte sever şi amenințător 
cu duşmanii împărăției, era în acelaşi timp milos şi plin de 
dragoste pentru supușii săi buni şi credincioşi. În mesajele sale 
către popor şi soldaţi el se referea adesea la ei cu formula «copiii 
mei».” 

Odată, pe când călătorea, a dorit să li se adreseze cu 
predilecție anumitor trupe. 

„A venit la corturile unde stăteau aceştia şi le-a poruncit: 
«Trupele mele, copiii mei, veniți la mine, fiecare, exact cum 
sunteți îmbrăcaţi.» Acest ordin a fost îndeplinit întocmai: unii 
au venit în uniformele lor, alții în paltoane, restul în izmene. 
Mulţi dintre ei s-au aliniat în jurul suveranului și țareviciului. 

«Dar Zaboga unde este?» a întrebat ţarul. 

Acesta era un subofițer care se distinsese recent. 

«Aici sunt, maiestatea voastră»!, s-a auzit peste capul 
suveranului vocea puternică a lui Zaboga, care, doar în izmene, se 
cățărase într-un copac pentru a-l vedea mai bine pe ţar. Împăratul 
i-a cerut să coboare. Și, când aproape că a căzut la pământ din 
copac, iar apoi s-a ridicat, împăratul l-a sărutat pe frunte şi i-a 
spus: 

«Du-le asta tuturor camarazilor tăi pentru curajul lor.» 

Philpson, comandantul cartierului general, care era 
de față a afirmat: «Această scenă, atât de sinceră şi spontană, 
a produs asupra trupelor o impresie mult mai profundă decât 
orice discurs elocvent pe care l-ar fi putut susține.»” 


Sub vechiul sistem de guvernare era, desigur, posibil, 
să existe o astfel de relație umană între rege şi supușii săi. 
Bineînţeles că principalul ingredient în această relație spirituală 
era credința ortodoxă. lată în continuare ce nota ţarul în 
jurnalul său pe 14 martie, ziua în care a trebuit să-i înfrunte pe 
decembriști. 

„Rămas singur, m-am întrebat ce să fac şi, după ce mi- 
am făcut cruce, m-am lăsat în mâinile lui Dumnezeu, aşa 
că m-am decis să merg acolo unde este pericolul cel mai 
mare.” Mai târziu a recunoscut că, în acel moment, în afară 
de această hotărâre nu avea niciun alt plan de acţiune, decât 
să se încreadă în Dumnezeu. 

Altădată, în timp ce călătorea, a căzut de pe cal şi şi-a 
dislocat umărul, în timp ce rămăsese doar cu una dintre 
ordonanţe. „Cred că mi-am rupt umărul. E bine. Asta înseamnă 
că Dumnezeu mă trezeşte. Nu trebuie să-ți faci niciun fel de 
planuri fără să nu-l ceri Lui ajutorul mai întâi.” 

Când un rege gândește astfel, asta arată că autoritatea 
sa nu este absolută. Teoretic, autoritatea sa este absolută, dar 
deasupra sa Îl pune pe Dumnezeu. 

În ceea ce-l priveşte pe urmașul său la tron, Alexandru, 
cel care va deveni Alexandru al II-lea, el afirma: 


„Vorbeam despre Sasha (Alexandru) şi ne gândeam 
amândoi că arată o mare slăbiciune de caracter şi se lasă foarte 
uşor pradă distracţiilor. Sper mereu că va depăși această stare 
pe măsură ce creşte, astfel încât, dat fiind caracterul său foarte 
bun, ne putem aștepta la foarte multe de la el. Dar fără tăria 
de caracter va eşua, deoarece munca sa de împărat nu va fi 
mai ușoară decât a mea. Ce mă salvează pe mine? Bineînţeles 
că nu talentele mele. Eu sunt un om simplu, dar nădejdea în 
Dumnezeu şi hotărârea fermă de a acţiona sunt tot ceea ce am.” 


La sărbătoarea celor 25 de ani de domnie ai săi, când 
oamenii l-au înconjurat şi îl slăveau, fiica sa a venit la el şi i-a 
spus: „Nu ești fericit acum, tată? Nu eşti mulțumit de tine 
însuţi?” Iar el i-a răspuns: „De mine?” Şi arătând cu mâna spre 
ceruri, a spus: „Eu nu fac decât să sparg lemne”. Prin comparaţie, 
tocmai aceasta este ceea ce ne caracterizează în special pe noi 
americanii: satisfacția față de noi înşine. Ţarul nici măcar nu 
avea aşa ceva. Era conştient că slujea pentru altceva. 

Iată comentariile despre Nicolae 1 ale unui scriitor spaniol 
din anii '50 ai secolului al XIX-lea, un anume Vidal. 


„În general, nu este de mirare că problema orientală (ceea 
ce îi frământa la acea vreme pe diplomaţii europeni, şi anume 
problema Turciei - notă P.S.R.) nu poate fi rezolvată de aceia 
care adesea se lasă orbiţi de teoriile şubrede ale aşa numiţilor 
reprezentanți guvernamentali. Dacă, însă, ne uităm cu puţină 
atenţie şi lipsă de pătimire la caracterul diplomaţiei ruse, vom 
vedea imediat o diferență enormă, care a fost dintotdeauna 
prezentă, între, pe de o parte, abilitatea guvernului rus și, 
pe de altă parte, paradoxurile guvernului nostru popular 

reprezentativ. Intrigile şi banii sunt agenţii care, mai mult decât 
orice altceva, influențează guvernele noastre”. 


Ştim, de pildă, că în acea epocă Anglia, Franţa şi toate 
celelalte țări erau foarte ocupate să-şi trimită agenţi, să facă 
achiziții şi toate celelalte acțiuni comerciale, gândindu-se doar 
la interesele lor naţionale înguste, rupând tratate ca şi cum ar 
fi fost nişte bucăţi de hârtie, dacă puteau să scape nepedepsite. 


„Din cauza faptului că peste tot şi întotdeauna vedem, 
cu puţin excepţii, nişte nulități în posturile cele mai înalte ale 
administraţiei, în fruntea armatei, în corpurile diplomatice și 
chiar în profesoratul din universități. Guvernul rus nu urmează 
aceste modele foarte precare. În administraţia lor intră doar 
cei mai buni oameni, fără să se acorde atenţie opiniilor politice 
particulare, originii lor ş.a.m.d. Pe scurt, guvernul rus a urmat 
întotdeauna această practică, în timp ce reprezentanţii noştrii 
nu ştiu nimic despre asta...” 

„După ce s-a luptat cu Islamul atât de multe secole, Europa 
creştină îi sare în ajutor şi îl ia sub oblăduirea sa tocmai când 
era pe punctul de a se destrăma. Sub pretextul impunerii unei 
bariere în calea despotismului, îşi ascute sabia pentru apărarea 
unui alt despotism.” 


Autorul se referă aici, bineînţeles, la faptul că puterile 
apusene au sprijinit Imperiul otoman sub pretextul că Ţarul este 
marele pericol, când în fapt ele încercau să-şi extindă puterea. 

S-a întâmplat chiar ca în timpul Războiului din Crimeea 
Ţarul să fie binevoitor şi să ia partea ortodocșilor din Balcani 
şi a grecilor, ştiind că englezii şi francezii se vor opune doar 
pentru a-i sta Rusiei împotrivă. Nicolae conta pe împăratul 
Austriei, care îi era, cred, văr şi care îi garantase că va fi de 
partea lui. Dar Habsburgii au descoperit că era mai bine din 

punct de vedere diplomatic să fie de partea apusenilor, așa că 
şi-au încălcat înţelegerea. Țarul i-a scris Împăratului Austriei, 
spunându-i: „Nu-mi spune că vei lupta sub semiluna turcească. 
E de ajuns că-i văd pe barbarii de englezi şi francezi făcând-o, 
însă tu, vărul meu, se presupune că eşti de partea monarhiei.” 

Această trădare l-a rănit adânc, deoarece un rege își 
dăduse cuvântul şi nu şi-l ţinuse din motive politice, în timp ce 
el, spre comparaţie, îşi ţinea mereu promisiunile. 

Autorul spaniol continuă: 


„Prejudecăţile îi forțează pe ziariştii noştri să vorbească 
despre Împăratul Nicolae ca despre un soi de despot, cineva 
amorezat de propria onoare, care, din pricina capriciilor 
personale şi a mândriei nemărginite însângerează, chipurile, 
propriul popor, în acelaşi timp în care distruge echilibrul de 
putere european şi bunăstarea întregii lumi. Însă în realitate nu 
sunt foarte mulți regi în zilele noastre care să merite într-adevăr 
laudă, atât pentru darurile lor, cât şi pentru virtuțile publice şi 
private. Împăratul Nicolae a fost un om devotat, un tată blând 
şi grijuliu, un prieten şi un monarh credincios, care s-a îngrijit 
cu toate puterile sale de fericirea supușilor săi. 'Toate fiicele şi 
nepoții săi au trăit la curtea sa, cu excepţia Marii Ducese Olga. 
Oamenii îi binecuvântau numele şi întreaga Europă îi este 
datoare pentru păstrarea ordinii, ameninţată acum de lipsa de 
măsură şi aroganţa acestui fioros Napoleon al III-lea.” 


Provenind din afara Rusiei, este o mărturie interesantă. 
Bineînțeles că în Rusia ţarul era foarte iubit de toată lumea, mai 
puţin de revoluționari. 

Să examinăm acum felul în care moare un astfel de 
monarh. Avem o mărturie completă a ultimelor sale clipe. 
Doctorul care l-a îngrijit a afirmat: 

„De când mi-am început practica medicală nu am mai 
văzut o moarte ca aceasta. Nici măcar nu consideram posibil ca 
o conştiinţă a obligaţiei îndeplinite precis să se unească într-o 
asemenea măsură cu o determinare nestrămutată a voinţei 
Chiar în momentul fatal când sufletul se eliberează de învelișul 
pământesc şi se duce să se odihnească în fericirea veşnică. 
Repet, aş fi considerat acest lucru imposibil, dacă nu aș fi avut 
ghinionul de a trăi şi de a-l vedea pe acest om murind.” 

„Împărăteasa Alexandra Feodorovna i-a spus ţarului 
(care era gata să moară - notă P.S.R.) că ar trebui să primească 
Sfânta Împărtăşanie. Ţarul era neliniștit de faptul ca va trebui 
să primească Sfintele Daruri aşezat şi neîmbrăcat în totalitate. 
Duhovnicul său, protopopul Vasili Vazhanov, a afirmat că în 
viața sa le-a predicat multor muribunzi săraci, dar nu a văzut 
niciodată o asemenea credinţă ca a Împăratului Nicolae I, care 
a triumfat asupra morţii ce se apropia.” 

Un alt martor ocular al ultimelor ore din viaţa suveranului 
a fost de părere că, dacă un ateu ar fi fost adus atunci în camera 
ţarului, acela s-ar fi transformat într-un credincios. 

După Împărtășanie, regele a afirmat „Doamne, primeşte- 
mă în pace!”. Împărăteasa a spus „Tatăl Nostru”, iar când 
a rostit cuvintele favorite ale împăratului „facă-se voia Ta”, 
acesta a spus: „Întotdeauna, întotdeauna”. Apoi, de mai multe 
ori a repetat rugăciunea „Acum slobozeşte pe robul Tău, după 
cuvântul Tău, în pace”. 


„După aceea suveranul a dat toate indicaţiile necesare 
pentru înmormântarea sa. A cerut să fie cât mai puţine cheltuieli 
posibile. A interzis ca locul în care va fi depus să fie drapat cu 
negru (deoarece nu era un obicei ortodox - notă P.S.R.), a cerut ca 
în sicriu, lângă el, să fie icoana Maicii Domnului Hodighitria, cu 
care a fost binecuvântat la naştere de către Împărăteasa Ecaterina 
(bunica sa, Ecaterina a II-a - n. PS.R.). Şi-a binecuvântat copiii, 

iar pe cei care nu erau prezenţi i-a binecuvântat de la distanță. 
Marea Ducesă Olga Nicolaevana, pe care o iubea atât de mult, a 
simţit această binecuvântare paternă în locul său de reşedinţă, la 
Stuttgart.” 

Țarul i-a chemat lângă el pe cei mai apropiaţi prieteni ai 
săi. Moştenitorului tronului i l-a recomandat în mod special pe 
contele Alderburg, spunându-i: 

„Acest sfetnic mi-a fost prieten apropiat vreme de 40 de 
ani.” În ceea ce-l priveşte pe contele Orloff a spus: „Tu ştii tot 
ceea ce trebuie făcut. Nu e nevoie să-ți mai spun nimic altceva.” 
l-a mulțumit damei de companie favorite a Împărătesei, 
Madame Rorburg, pentru grija acordată țarinei în ultimii ani. 
Iar în mesajul de despărţire către ea i-a spus: „Îmbrăţişează-l 
din partea mea pe dragul meu Peterhof...” 

„A ordonat ca toate rapoartele venite din partea armatei 
pe care o comandase să fie înmânate ţareviciului. Apoi a cerut 
să fie lăsat singur pentru o vreme. «Trebuie să fiu singur acum 
pentru a mă pregăti de momentul final. Vă voi chema când 
va veni vremea”, a spus el. Mai târziu, Împăratul i-a chemat 
pe anumiţi grenadieri, şi-a luat adio de la ei, cerându-le să 
transmită urările sale finale către cei care nu erau de față. L-a 
rugat pe ţarevici să salute din partea sa gărzile, armata şi, în 
special, pe aceia care apăraseră Sevastopolul” (decesul său a 
survenit tocmai când Rusia pierdea Războiul din Crimeea -— 
notă P.S.R.). „«Spune-le că voi continua să mă rog pentru ei pe 
lumea cealaltă, l-a rugat ţarul.» A ordonat să fie trimise ultimele 
telegrame din partea sa către Sevastopol şi Moscova cu aceste 
cuvinte: 

«Împăratul moare şi îşi ia adio de la Moscova.» 

La ora 8.20, un alt duhovnic, Părintele Boris, a început 
să-i citească rugăciunile pentru cei aflați pe patul de moarte. 
Suveranul a ascultat cu atenţie cuvintele rugăciunii, făcându- 
şi semnul crucii din când în când. În momentul în care 

preotul i-a dat crucea pentru a o săruta, suveranul muribund 
a spus: «Nu cred să fi făcut vreodată în viaţa mea rău în mod 
conştient.»” 


Spre comparaţie, observați cum Francis de Assisi spune 
„Nu recunosc niciun păcat în mine”, în timp ce ţarul afirmă 
că „nu crede să fi făcut vreun rău conştient în viața sa”. Cu 
alte cuvinte, şi-a mărturisit toate păcatele şi acum îşi dă seama 
că este plin de păcate, dar crede că nu a făcut răul în mod 
conștient. 


„Ţinea în mâna sa mâna împărătesei şi a țareviciului, iar 
când nu a mai putut vorbi, şi-a luat adio printr-o licărire din 
ochi. La ora 10 şi-a pierdut puterea de a mai vorbi, însă înainte de 
a muri a început să vorbească din nou. I-a cerut ţareviciului să 
o ridice pe una dintre prințese care stătea în genunchi, deoarece 
sănătatea ei nu-i permitea. Unele dintre ultimele cuvinte i-au 
fost adresate ţareviciului: «Ţine de tot, ţine de tot», fiind însoţite 
şi de un gest hotărât. Apoi a început agonia, iar Sfânta Liturghie 
a luat sfârşit în biserica de la palat.” 


Tiutcheva avea să scrie: 


„Înainte de a-și da sufletul, şuieratul a devenit din ce în 
ce mai puternic. Respirația i-a devenit din ce în ce mai greoaie 
şi mai sporadică. În cele din urmă, convulsiile i-au atins faţa şi 
capul i-a fost aruncat pe spate. Au crezut că acela e sfârşitul, iar 
cei din jurul său au lăsat să le scape un strigăt de disperare. Dar 
împăratul şi-a deschis ochii, i-a ridicat spre cer, a zâmbit şi a 
spus că totul s-a terminat. Văzându-l murind, atât de neclintit 
şi evlavios, nu puteai să nu te gândeşti că Împăratul a presimţit 
moartea de foarte multă vreme şi s-a pregătit pentru asta.” 

Arhiepiscopul Nicanor de Cherson a afirmat următoarele 
despre moartea împăratului: „Moartea sa a fost o imagine a 
morții unui creştin, deoarece era un om al pocăinţei, în deplină 
putere a facultăților sale, şi a unei bărbăţii nestrămutate.” 

În testamentul său, împăratul a scris: 


„Mor cu inima recunoscătoare pentru toate lucrurile 
bune cu care Dumnezeu a binevoit să mă răsplătească în 
această lume care trece, cu o iubire arzătoare pentru mărita 
noastră Rusie pe care am slujit-o până în ultimele clipe cu toată 
priceperea de care am fost în stare, cu credință şi dreptate. Îmi 
pare rău că nu am putut face lucrurile bune pe care le-am dorit 
sincer. Fiul meu îmi va lua locul. Îl voi ruga pe Dumnezeu 
să-l binecuvânteze pentru o asemenea chemare grea în care 
intră, pentru ca el să întărească Rusia pe baza fermă a fricii de 
Dumnezeu. O, dă-i Doamne ei (Rusiei - notă P.S.R) să ajungă 
să-şi împlinească buna sa aşezare interioară şi toate pericolele 
din exterior vor dispărea. În tine, Doamne, îmi caut scăparea să 
nu rămân de rușine.” 


În testament îi spune din nou ţareviciului: 


„Ţine cu stricteţe de tot ceea ce Biserica noastră spune. Eşti 
tânăr şi lipsit de experienţă şi te afli la vremea când patimile se 
dezvoltă, dar să-ţi aduci mereu aminte că trebuie să fii un model 
de evlavie şi să-ți duci viaţa în aşa fel încât să fii un exemplu viu 
(pentru oameni - n. P.S.R.). Fii milostiv şi deschis față de toți 
cei nefericiţi, dar nu cheltui bani dincolo de resursele bugetului 
(Foarte evlavios! - notă P.S.R.). Dispreţuieşte toate felurile de 
calomnii şi zvonuri şi teme-te să mergi contra conștiinței tale. 
Fie ca Domnul cel atotmilostiv să te binecuvânteze. Pune- 
ți toată nădejdea (doar) în El. Nu te va lăsa câtă vreme te vei 
întoarce constant la El.” 

Istoricul S.S. Tatişcev avea să-l descrie astfel pe ţarul Nicolae 
I: „A înţeles şi a definit precis originea tripartită a existenţei 
noastre istorice: ortodoxie, autocraţie şi popor. A implicat această 
formulă consistent în politicile sale personale nu doar intern, 
ci şi extern. Credea în Sfânta Rusie, în chemarea ei către lume, 
a muncit pentru binele ei şi a păzit-o neobosit pentru a-i apăra 
onoarea şi demnitatea.” 

Tiutchev în notele sale, „Rusia şi Revoluţia”, avea să scrie: 


„Cu această ocazie, daţi-mi voie să fac următoarea 
observaţie: cum se face că, dintre toți suveranii Europei şi, de 
asemenea, dintre figurile politice care au condus continentul în 
ultimii ani, nu s-a găsit decât un singur monarh care a recunoscut 
şi a dezvăluit marea iluzie a anilor 1830 şi care, de atunci încolo, 
singur în Europa şi probabil singur printre cei din jurul său, a 
refuzat să se supună revoluţiei. În acel moment (1848) din fericire, 
a existat un suveran pe tronul Rusiei în care a fost întrupată ideea 
Rusă, iar în situația mondială actuală singură ideea Rusă a fost 
distinctă de mediul revoluționar, putând analiza faptele prezente 
în el. Dacă Nicolaear fi murit în 1850, nu ar mai fi apucat să trăiască 
în vremea dezastruosului război cu Franţa şi Anglia, care i-a 
scurtat viața şi care a aruncat o umbră neguroasă asupra domniei 
sale. Dar această umbră există doar pentru contemporanii săi. În 
lumina istoriei fără părtinire, Nicolae rămâne ca unul dintre cei 
mai apreciați şi curajoşi regi.” 


Ajutorul dat Austriei a rămas fără nicio răsplată 


În ale sale „Gânduri și Amintiri”, prinţul Otto Bismark 
spune: 

„În istoria statelor europene cu greu poate fi găsit un 
alt exemplu de monarh cu putere imensă care să fi acordat un 
ajutor unui stat vecin, de felul celui pe care Împăratul Nicolae 
l-a acordat Austriei. Văzând situația periculoasă în care se 
găsea aceasta în 1849, monarhul Rusiei a venit în sprijinul său 
cu 150.000 de trupe, a înăbuşit revolta din Ungaria, a restabilit 
puterea regilor şi şi-a rechemat înapoi trupele, fără să ceară din 
partea Austriei niciun fel de concesii, niciun fel de compensație 
şi nici măcar să aducă în discuţie controversatele probleme 
orientală şi poloneză.” 

„În Ungaria şi la Olmutz, împăratul Nicolae a acţionat 
cu convingerea că el, ca reprezentant al principiului monarhist, 
era chemat de soartă să declare război revoluţiei care se apropia 
din Apus. Era un idealist şi şi-a rămas credincios sieşi în toate 
momentele istorice.” 

Celebrul general A. Dyugamel scria: „Ironul nu a fost 
ocupat vreodată de un cavaler mai nobil, de un om mai cinstit. 
Nu a consimţit niciodată la vreo urmă de revoluţie şi chiar şi 
liberalismul îi suscita neîncrederea. În funcţia sa de autocrat al 
întregii Rusii, Împăratul Nicolae a ajuns rapid la convingerea că 
nu există altă salvare pentru imperiu decât alianţa cu principiile 
conservatoare, iar în decursul domniei sale de 30 de ani nu a 
deviat niciodată de la drumul său prestabilit.” 


Recunoașterea lui Louis Philip 


„O confirmare a ceea ce s-a spus poate fi găsită în atitudinea 
suveranului față de revoluţia de la 1830 din Franţa şi ocuparea 
tronului de către regele Philip Louis de Orleans, în dispreț față de 
drepturile legitime ale nepotului regului Carol al X-lea. În pofida 
rugăminţilor ambasadorului francez, Contele Pozzo din Borgo, 
împăratul a refuzat multă vreme să-l recunoască pe suveranul 

francez. În cele din urmă, argumentele contelui au fost sprijinite 
de cele ale ministrului rus de interne, contele Nesselrode, care i-a 
înmânat ţarului un raport. Pe acest raport, suveranul a scris: «Nu 
ştiu ce este mai rău: o republică sau o aşa-zisă monarhie». După 
care a adăugat: «Mă predau în fața argumentelor dumneavoastră, 
dar Cerul îmi este martor că este şi va fi întotdeauna împotriva 
conştiinţei mele, iar acesta este cel mai dureros lucru pe care l-am 
făcut.»” 


Gogol 


„Ne aflăm în posesia unei comori care nu poate fi 
prețuită”, scria Gogol, caracterizând astfel Biserica. După care 
Gogol continuă: 


„Această Biserică care, ca o fecioară neprihănită, este 
singura care s-a păstrat din vremea Apostolilor în fecioria sa 
nevinovată de la începuturi; această Biserică care, desăvârşită cu 
dogme adânci şi cu cele mai minuţioase ritualuri externe, este 
ca şi cum ar fi fost adusă din rai pentru poporul rus, singura 
care are puterea de a rezolva toate urzelile nedumeririlor şi 
problemelor noastre. Iar această Biserică, creată pentru viață, 
noi, nici măcar până astăzi, nu am adus-o în viața noastră.” 


Cu voce tare şi plin de convingere, Gogol a afirmat că 
Adevărul se găseşte în Ortodoxie şi în autocraţia ortodoxă rusă; 
că istoricul „a fi sau a nu fi” este rezolvat de cultura ortodoxă 
rusă, iar soarta imediată a întregii lumi depinde de prezervarea 
acesteia. „Lumea se găseşte pe punctul de a muri şi intrăm în 
perioada preapocaliptică a istoriei mondiale.” 

Fiind indignat de faptul că Gogol a îndrăznit să vadă 
salvarea Rusiei în calea religios mistică, în lucrarea interioară, 

în lupta ascetico-duhovnicească (podvig) şi rugăciune şi că 
aprecia predania a fi mai înaltă decât toate lucrurile, Belinski a 
scris în epistola sa: 


„Rusia nu îşi are salvarea nici în misticism, nici în 
ascetism, nici în pietism, ci în succesul civilizaţiei, în iluminism 
şi umanitate. Nu are nevoie nici de predici (a auzit destule), nici 
de rugăciune (a avut suficiente repetiții de-ale lor fără sfârşit), ci 
de redeşteptarea în poporul rus a simțului demnității umane.” 


Alexandru al III-lea 


Tutorele său a fost Pobedonostsev, care i-a dat o educaţie 
strict ortodoxă, antirevoluţionară. Alte figuri pe care le vom 
întâlni: Rachinski (a dezvoltat şcolile parohiale), Dostoievski, 
Melinko şi Pecherski. Alte voci îl chemau spre o direcţie anti- 
liberală. (Talberg). 

Într-o scrisoare din 6 martie, 1881, la 5 zile după uciderea 
ţarului Alexandru al II-lea, Pobedonostsev îi scrie lui Alexandru: 

„M-am decis să-ţi scriu din nou, deoarece situaţia este 
îngrozitoare şi nu este timp de pierdut. Dacă îți vor cânta 
vechea melodie a sirenelor că trebuie să rămâi calm, să continui 
direcția liberală, că trebuie să te pleci în fața aşa-zisei opinii 
publice - pentru numele lui Dumnezeu, nu-i crede! Ar însemna 
o catastrofă: o catastrofă pentru Rusia şi pentru tine. Pentru 
mine acest lucru este la fel de clar ca lumina zilei. Siguranța 
ta personală nu-ți va fi întărită prin asta, ci va fi şi mai mult 
diminuată. Ticăloşii psihopaţi care ţi-au ucis tatăl nu vor fi 
mulțumiți cu niciun fel de concesie, ci vor deveni şi mai violenți. 
Şi mişcarea poate fi înăbuşită - semințele rele pot fi scoase — 
doar luptând împotriva ei până la moarte, cu sabia şi cu sângele. 
A învinge nu este greu. Până acum toţi au dorit să fugă din fața 

luptei şi l-au iluzionat pe suveranul trecut la cele veşnice, pe 
tine, pe toţi ceilalți, deoarece nu sunt oameni raţionali, de suflet 
şi puternici, ci nişte eunuci bicisnici şi conjuraţi. Nu, Maiestatea 
Voastră, singura cale sigură şi directă este de a vă opune şi de 
a începe, fără să precupețţiţi o clipă, o luptă sfântă, cum nu a 
existat decât în Rusia. Întregul popor aşteaptă decizia autoritară 
şi imediat ce vor simţi că suveranul se va ridica, toţi se vor ridica, 
toţi se vor reînsufleți şi îşi vor recâștiga lumina colorată din aer.” 


În aceeaşi zi a primit o notă din partea suveranului: 
„Îţi mulţumesc din suflet pentru scrisoarea inimoasă, cu care 
sunt complet de acord. Treci pe la mine să ne vedem pe la 3 
şi voi fi fericit să stăm de vorbă. Întreaga mea nădejde este la 
Dumnezeu.” 


(Fragmentul de mai jos nu este inclus în rezumat, dar 
ultima jumătate este marcată de Părintele Serafim în copia cărții 
lui Talberg, iar o propoziție este chiar subliniată. Următorul 
fragment este dintr-o scrisoare a lui Pobedonostsev publicată 
într-o revistă numită „Arhiva Rusă”) 


„Loris Melikov are de gând să-i facă un favor Rusiei şi să-i 
dea o constituţie sau să pună un început pentru aceasta prin 
chemarea tuturor reprezentanţilor din întreaga Rusie.” 

„Înlegătură cuacestplan,aavutlocoadunarela2 februarie 
la care a luat parte şi Împăratul Alexandru al II-lea. Pe 2 martie 
a fost numit şeful consiliului de miniştri, care trebuia să meargă 
la suveran pentru a lua decizia finală, dar între timp Loris- 
Melikov deja pregătise publicarea triumfătoare a documentului 
care urma să apară în documentele oficiale ale guvernului pe 
5 martie. Când dintr-odată a survenit catastrofa. Începând 
cu 2 martie revistele au început să ceară o constituţie. Loris- 
Melikov le-a transmis să păstreze tăcerea, măcar pentru 15 zile. 

După care ne-am reunit, duminică la ora două după amiaza, 
în consiliul de miniștri cu suveranul. M-au invitat pe mine, pe 
bătrânul S.G. Stroganov şi pe marii duci. Suveranul, după ce a 
spus despre ce este vorba, a adăugat că răposatul nu s-a decis 
asupra direcţiei de urmat (cu privire la constituţie) şi că era în 
dubiu, după care le-a cerut tuturor să vorbească deschis. Loris- 
Melikov a început să citească protocolul şi schița de declaraţie 
deja pregătită în numele noului suveran despre care el credea că 
are o datorie sfântă să împlinească testamentul tatălui său. Şi, 
imaginează-ţi, au avut nerușinarea să lase în această declaraţie 
toate argumentele pe care le-au avansat în precedenta: că ordinea 
publică a fost restabilită peste tot, că revolta a fost înăbușită, 
că deportații s-au întors ş.a.m.d. Nu avem timp să descriem în 
detaliu toate aceste lucruri. Primul care a vorbit împotrivă a fost 
Stroganov. Scurt, dar energic. Apoi Valuev, Abaza și Miliutin au 
ţinut discursuri bombastice despre cum aşteaptă Rusia această 
binecuvântare. În acel moment, pe Miliutin l-a luat gura pe 
dinainte şi s-a referit la popor ca mase iraționale. Mai departe 
au vorbit Nabokov, Saburov şi toţi ceilalți. Doar Posiet şi Makov 
s-au pronunţat împotrivă. Dar când mi-a venit rândul, nu mi- 
am mai putut stăpâni valul de indignare. După ce am explicat 
toată falsitatea acestei instituţii, le-am spus că rușinea şi ocara 
mă copleşesc când mă gândesc în ce moment discutăm acest 
lucru, când trupul suveranului nostru nu a fost încă îngropat. 
Şi cine este vinovat de asta? Sângele său este asupra noastră şi 
a copiilor noştri. Avem cu toţii o vină în moartea sa. Ce am 
făcut în tot acest timp, în timpul domniei lui? Am vorbit şi iar 
am vorbit, ne-am ascultat pe noi şi unii pe alții şi tot ce venea 
de la instituţia lui s-a transformat în mâinile noastre într-o 
minciună, iar libertatea acordată de el a devenit un fals. Iar în 
ultimii ani, în anii de explozii şi bombe, ce am făcut pentru a-l 
apăra? Am vorbit şi nimic altceva. Toate simţurile noastre ar fi 
trebuit concentrate în frica de a nu fi el ucis, dar am lăsat să intre 

în sufletele noastre atât de multe frici ordinare şi jalnice şi am 
început să tremurăm în fața opiniei publice, adică opiniile unor 
ziarişti demni de dispreţ şi a ceea ce ar putea spune Europa. 
Vă puteți imagina cum au căzut vorbele ca un tunet. Cei de 
lângă mine, Abaz şi Loris-Melikov abia dacă îşi puteau reține 
furia îndreptată către mine. Abaz a replicat foarte tăios: «Din 
ce spune uberprocuratorul sinodului, decurge că tot ceea ce 
s-a făcut în regimul trecut nu a fost de niciun folos. Eliberarea 
iobagilor şi toate celelalte. Astfel că singurul lucru care ne mai 
rămâne de făcut este să ne prezentăm demisiile». Suveranul, care 
la cuvintele mele «Sângele lui este asupra noastră!» a exclamat 
«Este adevărat!» m-a susținut, spunând că suntem cu toţii 
vinovaţi fără să se excludă pe sine. Am discutat mai departe. 
S-au spus cuvinte demne de dispreţ, că trebuie făcut ceva, dar 
prin acel ceva ei înțelegeau o constituţie.” (Pobedonostsev) 


Majoritatea miniştrilor erau pentru liberalism, pentru 
reforma guvernului, în timp ce Pobedonostsev şi alții erau 
pentru autocraţie. Alexandru al III-lea a decis să meargă contra 
spiritului timpului şi să nu se predea fanteziilor irealizabile şi 
liberalismului ruginit. Rusia deja avea o constituţie în Ortodoxie, 
în vechile instituţii şi în încrederea țarului şi a poporului. 

Pe 28 aprilie 1881, cuvintele hotărâte ale ţarului s-au 
simţit în manifestul dat: 


„Vocea lui Dumnezeu ne poruncește să luăm cu vigoare 
în mână frăiele puterii, nădăjduind în Providența Divină, 
cu credinţă în puterea şi adevărul domniei autocrate, pe care 
suntem chemaţi să o susţinem şi să o păstrăm în faţa oricărei 
amenințări s-ar ivi, pentru binele poporului. 

Fie ca inimile supuşilor noştri credincioşi - ale tuturor 
celor care iubesc patria şi sunt devotați autorității regale, 
moştenite din străbuni - care au fost tulburați de neliniște 

şi teroare, să se întărească. Sub protecţia sa şi în legătură 
indisolubilă, patria a supravieţuit încă o dată unei mari 
încercări şi a atins prin credinţa în Dumnezeu, care îi hotărăşte 
soarta, un nivel de putere şi măreție în mijlocul unor nenorociri 
şi încercări amarnice. Consacrându-ne acestui ţel, îi chemăm 
pe toţi supuşii noştri credincioşi să ne slujească pe noi şi statul 
cu credință şi dreptate pentru desțelenirea revoltelor care 
au murdărit pământul rusesc, pentru a confirma credința şi 
moralitatea, pentru buna educaţie a copiilor, pentru nimicirea 
minciunilor şi hoţiei, pentru stabilirea adevărului în activităţile 
instituţiilor hărăzite Rusiei de binefăcătorul ei, iubitul nostru 
tată.” 

„lar aici întunericul revoluţiei, tăiat ca o lumină 
strălucitoare de cuvintele ţarului, a început cu rapiditate să se 
împrăștie”, scrie Nazarevski. Revolta, care părea invincibilă, s-a 
topit ca ceara în fața focului, a dispărut ca fumul sub puterea 
vântului. „Nemulțumirea din minţile oamenilor a început 
rapid să fie înlocuită de sensibilitatea rusească; destrăbălarea şi 
samavolnicia au cedat locul ordinii şi disciplinii. Libera cugetare 
nu mai călca ortodoxia ca un soi de ultramontanism, sau asupra 
iubitei noastre Biserici precum clericalismul. Autoritatea legii 
noastre naţionale de netăgăduit şi ereditare s-a ridicat pe 
greutatea ei istorică şi tradițională.” 

Însă nu era uşor pentru autocrat să ducă această povară 
pentru binele Rusiei. Pe 31 decembrie 1881, într-o scrisoare de 
răspuns adresată lui Pobedonostsev, suveranul scria: 

„Îţi mulţumesc, mult prea amabilule Constantine 
Petrovici, pentru epistola ta binevoitoare şi pentru urări. Se 
apropie de sfârşit un an înfiorător şi înspăimântător; începe 
un altul, dar ce ne aşteaptă în față? Este îngrozitor de greu 
uneori, încât dacă nu aș avea credinţa în Dumnezeu şi în mila 
sa nemărginită, fără îndoială că nu aş avea altă soluţie decât să- 
mi trag un glonte în cap. Dar nu sunt slab de înger şi lucrul 

cel mai important este că am credință în Dumnezeu şi cred 
că vor veni într-un sfârşit şi zile fericite pentru mult iubita 
noastră Rusie. Adesea, foarte adesea îmi aduc aminte cuvintele 
Sfintei Scripturi: «Să nu se tulbure inima voastră; credeţi în 
Dumnezeu, credeţi şi în Mine.» Aceste cuvinte puternice au 
un efect mântuitor pentru mine. Cu nădejdea toată în mila lui 
Dumnezeu închei această scrisoare: Facă-se voia Ta, Doamne!” 


Lângă patul de moarte al Ţarului Alexandru al III-lea a 
stat Sfântul loan de Kronstadt. 


Moartea Ţarului Alexandru al III-lea 


O descriere a ultimelor sale zile ne-a fost dată de 
Nazarevski care a primit în acele momente informaţiile cuvenite. 
Pe 5 octombrie a fost dat un buletin de către Zaharin şi profesorul 
Leiden (chemat de la Berlin) cu privire la gravitatea bolii de care 
suferea țarul. Buletinul a făcut nu doar Rusia, ci întreaga lume să 
tresară. "Toată lumea, temându-se pentru viața împăratului, care 
îşi câştigase o înrâurire puternică absolut peste tot, a început să 
se roage pentru însănătoşirea sa. Le-a devenit limpede tuturor 
şi bolnavului că se apropia sfârşitul. Starea senină şi liniştea 
bărbătească a ţarului bolnav erau frapante. În pofida slăbiciunii 
sale, a nopţilor de nesomn și a palpitaţiilor, tot nu dorea să 
meargă să stea în pat şi şi-a continuat treburile de stat, dintre 
care ultimele erau nişte rapoarte despre Orientul Îndepărtat, în 
particular despre Coreea. 

Pe 9 octombrie, bolnavul i-a spus duhovnicului său că 
simte cu siguranță apropierea morţii, dar că în acelaşi timp 
simte şi o mare bucurie. 

În dimineaţa zilei următoare, pe 10 octombrie, suveranul 
l-a primit cu voioşie şi cu inima deschisă pe Părintele Ioan de 

Kronstadt, care ajunsese la Livadia; iar seara a întâlnit-o pe 
logodnica fiului cel mare, Prinţesa Alix de Hesse, care s-a grăbit 
să ajungă în Crimeea. 

Când l-a întâmpinat pe respectatul părinte, suveranul, cu 
smerenia care îl caracteriza, a spus: „Eu nu am îndrăznit să vă 
cer să faceți o asemenea călătorie lungă, dar când Marea Ducesă 
Alexandra Iosifovna mi-a sugerat să vă invit la Livadia, mi-am 
dat bucuros acordul şi vă mulțumesc că aţi venit. Vă implor 
să vă rugaţi pentru mine. Nu sunt deloc bine.” După cum a 
povestit Părintele Ioan, „s-a dus apoi în cealaltă cameră și mi-a 
cerut să ne rugăm împreună. A îngenuncheat, iar eu am început 
să spun rugăciunile. Maiestatea sa se ruga cu o evlavie adâncă; 
capul îi era aplecat şi se găsea scufundat în sine însuşi. Când am 
terminat, s-a ridicat şi mi-a cerut să mă rog mai departe pentru 
Ig 

Spre seară, când urma să se întâlnească cu logodnica 
fiului său, a dat ordin să-i fie adusă îmbrăcămintea de ocazie şi 
să o îmbrace şi, în pofida umflăturilor de la picioare, a mers să o 
întâlnească. I-a făcut cunoscute sentimentele sale paternale față 
de ea, a primit-o ca pe o fiică iubită, dragă inimii lui. 

Emoţia acelei zile a avut în mod clar un efect bun asupra 
sa şi a început să se simtă mai bine. Starea aceasta a continuat 
până în octombrie, ceea ce a aprins în cei din jurul lui speranța 
că suveranul se va reface. 

În ziua memorabilă de 17 octombrie, Părintele Ioan de 
Kronstadt i-a dat ţarului pentru a doua oară Sfânta Împărtășanie. 
După Liturghie a mers la bolnav cu Sfântul Potir în mâini. 
Împăratul a repetat clar, ferm şi cu sentimente profunde 
cuvintele preotului: Cred, Doamne, şi mărturisesc că Tu eşti cu 
adevărat Hristos. După care, a primit Sfânta Împărtăşanie cu 
evlavie din potir. Lacrimi de căință îi cădeau pe piept. A simţit 
din nou o izbucnire de energie şi era pregătit să-şi reia din nou 
treburile, ba chiar să muncească şi noaptea. 

Dar s-a simţit mai rău şi a ieşit la iveală o inflamație a 
plămânilor, dimpreună cu o tuse cu sânge. Muribundul s-a 
luptat cu bărbăţie cu această neputinţă şi şi-a arătat puterea 
voinţei. Pe 18 a fost trimis un curier la Petersburg pentru 
ultima oară cu treburi rezolvate. În ziua următoare s-a hotărât 
să lucreze asupra mai multor rapoarte şi a scris: „În Livadia. 
Am citit.” Dar aceasta era deja ultima sa zi în serviciul Rusiei — 
marele lucrător al pământului Rusiei a devenit teribil de slăbit, 
iar acum își aştepta trecerea în altă lume. 

Suveranul şi-a petrecut noaptea fără să doarmă, așteptând 
serios răsăritul şi, ridicându-se din pat, s-a aşezat într-un 
fotoliu. Ziua a venit rece şi sumbră. S-a pornit un vânt puternic, 
iar marea mugea cu un clipocit violent. 

La şapte, suveranul a trimis după ţarevici şi a vorbit cu 
el preţ de o oră. Apoi, a chemat-o pe împărăteasă care l-a găsit 
în lacrimi. I-a spus: „Îmi simt sfârşitul”. Împărăteasa i-a spus: 
„Pentru numele lui Dumnezeu, nu spune asta. Te vei face bine”. 
„Nu, durează de prea mult timp. Fii pe pace. Eu sunt absolut 
liniştit”, a afirmat suveranul. 

La ora 10, rudele apropiate s-au strâns în jurul 
muribundului iar el, pe deplin conştient, a încercat să le spună 
un cuvânt drag fiecăruia. Amintindu-şi că era aniversarea de 20 
de ani a Marii Ducese Elisabeta Feodorovna, ţarul a vrut să o 
felicite. Discutând cu cei apropiaţi, nu a uitat despre sufletul său 
şi a cerut să vină duhovnicul pentru a spune rugăciuni şi a dorit 
să se împărtăşească din nou. 

După ce l-a împărtăşit pe suveran, duhovnicul a dorit 
să se retragă pentru a-l lăsa pe omul aflat pe patul de moarte 
împreună cu familia sa, dar împăratul l-a reţinut acolo şi i-a 
mulțumit sincer. Preotul, aplecându-se peste suveran, i-a 
mulțumit din partea Sfintei Biserici, pentru că a fost întotdeauna 
fiul ei neclintit şi credincios, din partea poporului rus, pentru 
care şi-a sacrificat toate puterea. În final, şi-a exprimat credința 

fermă că în ceruri i se va pregăti o împărăție veşnică de slavă şi 
binecuvântare, alături de toţi sfinţii. 

La 11 fix starea bolnavului s-a înrăutățit foarte tare, 
respira din ce în ce mai rar, bătăile inimii au încetinit şi a 
cerut să vină Părintele loan de Kronstadt, care a uns trupul 
suveranului cu ulei de la candelă şi, conform dorinţei acestuia, 
i-a pus mâinile sale pe cap. Temându-se ca venerabilul preot să 
nu fi obosit, muribundul i-a cerut să se odihnească, iar când mai 
târziu l-a întrebat dacă nu a obosit să-şi ţină mâinile pe capul 
său, l-a auzit pe Părintele Ioan spunând: „E uşor pentru mine 
când tu le ţii acolo.” După care a adăugat mișcător că poporul 
rus îl iubeşte. Cu vocea slăbită suveranul a început să-şi exprime 
mesaje de despărţire simţitoare, mai întâi către împărăteasă, iar 
apoi către copii. Au stat lângă el, iar împărăteasa i-a ţinut mâna. 
La ora 2 i-a crescut pulsul. Sosise clipa finală. Suferindul regal, 
ţinut de umeri de ţarevici, şi-a pus capul pe umărul împărătăsei, 
şi-a închis ochii și a trecut la cele veșnice. Era ora 14:15. Astfel 
s-a sfârşit viața acestui martir al pământului rus. La fel ca în 
vechea Rusie a fost invocat sfântul său protector din ceruri, 
binecredinciosul Alexandru Nevski.” 

Veşnicul de pomenire Părintele loan a descris astfel 
amarele zile: 

„Pe 17 octombrie, ca urmare a dorinţei celui plecat la 
Dumnezeu, l-am împărtăşit pe împărat. Am săvârşit zilnic 
Liturghia, fie la biserica din Livadia, fie ocazional la Oreanda și, 
în ziua amintită, imediat după săvârşirea Liturghiei în ultima 
biserică, m-am grăbit cu Potirul vieţii la împăratul bolnav, care 
a primit cu evlavie din mâinile mele Tainele de viață dătătoare. 

Pe 20 octombrie suveranul a dorit din nou să mă vadă. 
M-am grăbit să vin imediat după terminarea Liturghiei şi am 
rămas lângă împărat până la trecerea binecuvântată la cele 
veşnice. La cererea împărătesei am citit rugăciunile pentru 
vindecarea bolnavilor şi i-am uns piciorul şi alte părţi ale 

corpului cu ulei. Acest ulei de la candela unei icoane făcătoare 
de minuni a fost adus de unul dintre preoţii de la Yalta, Părintele 
Alexandru, pentru a-l mirunge pe împărat, la dorința oamenilor 
cucernici. Primind această cucernicie cu o credință sinceră, 
împăratul suveran şi-a exprimat dorința de a-mi pune mâinile 
pe capul său și, când am făcut aceasta, Maiestatea Sa mi-a spus: 
«Oamenii te iubesc.» «Da, Maiestatea Voastră, oamenii voştri 
mă iubesc», i-am spus. După care a binevoit să spună «Da, pentru 
că ştiu cine eşti şi ce eşti» (cuvintele sale exacte). După acest 
episod, împăratul a simţit un atac puternic, respiraţia i-a devenit 
greoaie, iar în gură i-a fost pompat continuu oxigen. Era într-o 
mare suferință. Pe partea stângă a patului stătea împărăteasa. 
Înaintea sa stăteau cei doi fii mai mari şi logodnica ţareviciului. 
Pe dreapta stăteau Marele Duce Mihail Alexandrovici şi Olga 
Alexandrovna. Eu stăteam lângă un fotoliu. «Nu vă doare dacă 
îmi ţin mâinile pe capul dumneavoastră?», l-am întrebat. «Nu, 
îmi este mai ușor când îţi ţii mâinile pe capul meu» a reușit să 
răspundă. Venisem imediat după ce am slujit Liturghia, iar în 
mâinile mele aveam Trupul cel Curat al Domnului şi luasem 
parte la Sfintele Taine.” 


Dostoievski 


În tinereţea sa revoluţionară a fost atras de un grup 
fourierist, a fost prins şi condamnat la exil în Siberia, după care 
a devenit monarhist. Fiind la rândul său puternic infectat de 
boala revoluţionară, scriitorul a văzut mai departe decât oricine 
altcineva sensul şi finalul acestei mișcări. 

Dostoievski a murit în 1881, iar în tinereţea sa, în anii 
1840, atunci când Gogol se convertea la ortodoxie, Dostoievski 
participa la grupuri de discuţii revoluţionare. Într-un astfel 
de grup, numit Petraşevski, se discutau ideile socialiste ale lui 

Fourier. Acest grup, totuşi, nu era la fel de radical (ca altele); nu 
încercau să răstoarne guvernul. Când discutau despre diverse 
subiecte, acestea erau tratate la un nivel foarte naiv. Nu exista 
o organizaţie centrală, nu se punea în niciun fel problema 
răsturnării guvernului sau a preluării puterii. Avansau doar 
perspective idealiste despre cât de minunat ar fi dacă toată lumea 
ar trăi în pace şi armonie, dacă ar exista un guvern perfect şi 
nimeni nu ar mai oprima pe nimeni. În opinia lor, Fourier a fost 
cel care indica această direcţie de urmat. 

Totuşi, Fourier nu era decât un nebun care trăise în Apus, 
cu toate că ideile lui erau în spiritul vremurilor. Mai târziu, a 
lăsat această moştenire ideologică unor oameni ca Marx care 
au făcut din întregul concept ceva mult mai serios şi l-au 
transformat într-un concept aşa-zis „ştiinţific”. Pe de altă parte, 
Fourier visa la un paradis cu fântâni de limonadă şi imagini 
asemănătoare. 

Duhul egalitarismului şi socialismului era în aer şi cam 
acestea erau ideile care soseau din Europa. 

Dostoievski discuta aceste subiecte şi visa la un viitor 
luminos, fiind deja romancier. Însă grupul din care făcea parte 
a fost descoperit de poliţia ţarului, iar el a fost arestat împreună 
cu alți participanţi. Autorităţile au crezut că este ceva serios şi 
s-au gândit să-i execute pentru a stârpi din rădăcină seminţele 
revoluţiei, așa că romancierul a fost condamnat la moarte. 
Totuşi, ţarul Nicolae I, care avea o atitudine foarte paternalistă 
faţă de supuşii săi, manifesta un interes față de soarta fiecărui 
supus. Aşadar, suveranul a făcut următorul lucru: a permis să 
fie dată condamnarea la moarte, intenţionând de la bun început 
să n-o pună în practică. În felul acesta, când conjuraţii se vor 
trezi în fața plutonului de execuţie şi vor afla că sentința a fost 
amânată sau abrogată, îşi vor veni în fire şi se vor pocăi. 

În cazul lui Dostoievski a avut exact acest efect. Nu ştiu ce 
s-a întâmplat în cazul celorlalți. Dar scriitorul a văzut cum viaţa i 

se apropie de sfârşit, a văzut puştile pregătite să tragă, el fiind încă 
un om foarte tânăr. Ce a făcut? Până atunci nu se gândise foarte 
mult la religie. Dar dintr-odată i se spune că ţarul l-a iertat şi că va 
trebui să ispăşească opt ani în Siberia în loc de execuţie. 

Dostoievski pleacă în Siberia, iar experiența de acolo este 
prinsă în câteva dintre cărţile sale. Timp de opt ani a dus o 
viaţă foarte grea în Siberia. Dormea pe scânduri tari, cu mulți 
oameni îngrămădiţi într-o cameră. Mâncarea era proastă, deşi 
Soljenițin compară amintirile culinare ale lui Dostoievski cu 
ceea ce el ştia din închisorile comuniste. Şi ceea ce nouă ne pare 
un regim îngrozitor, devine prin comparaţie un regim foarte 
luxos. 

Fiind din clasele mai de jos, Dostoievski nu avea, desigur, 
parte de un exil confortabil precum mulți dintre aristocrați, 
care duceau viețile unor cetăţeni liberi în exil. Dar el a trecut 
prin această experienţă foarte grea din Siberia care, din punct 
de vedere politic, l-a făcut să devină un monarhist. Aceasta 
înseamnă că în el s-a petrecut o schimbare profundă - şi-a 
schimbat toate ideile despre viață, despre creştinism, despre 
direcţia în care se îndreaptă, despre sensul vieţii. Dar în acelaşi 
timp a avut loco schimbare din punct de vedere filosofic, apărând 
ideile despre Marele Inchizitor, despre sensul istoriei moderne 
ş.a.m.d. Din punct de vedere creştin, aş dori să subliniez că 
a trecut printr-o metamorfoză. S-a convertit la creştinism, a 
îmbrățișat ideile creştine şi a început să scrie romane filosofice. 

„În seara aceea Virghinski nu prea se simţise bine, şi 
totuşi apăru şi el, luând loc într-un fotoliu la masa de ceai. 
Toţi musafirii se aşezaseră şi în dispoziţia aceasta ordonată a 
scaunelor în jurul mesei se putea întrevedea că este vorba de 
o şedinţă. Era limpede că toată lumea era încă în așteptare și 
că deocamdată cei prezenţi duc o conversaţie însufleţită pe 
chestiuni de alt ordin. Când apărură Stavroghin şi Verhovenski 
se aşternu o linişte completă. 

Aici îmi voi permite să dau câteva lămuriri necesare 
pentru mai multă claritate. Sunt convins că toți domnii 
aceştia se adunaseră într-adevăr cu speranța plăcută că vor 
auzi ceva foarte interesant, mai ales că fuseseră şi preveniţi. 
Toţi reprezentau crema liberalismului celui mai roşu din 
vechiul nostru oraş şi fuseseră cu multă grijă selecționați de 
Virghinski pentru această şedinţă. Mai notez că unii dintre ei 
(deşi nu prea mulţi) niciodată nu-i frecventaseră până atunci 
casa. Bineînţeles, majoritatea oaspeţilor n-aveau o idee clară 
în ce scop fuseseră preveniţi. De altfel, cu toţii îl considerau 
pe Piotr Stepanovici drept un emisar sosit din străinătate cu 
anumite împuterniciri; ideea aceasta se înrădăcină oarecum 
brusc şi, natural, păru măgulitoare. Și totuşi, în grupul acesta 
de cetățeni adunaţi sub pretextul sărbătoririi unei onomastici, 
erau şi unii cărora li se făcuseră anumite propuneri concrete. 
Piotr Verhovenski izbutise să închege la noi un cerc de cinci, 
asemănător aceluia pe care îl avea la Moscova şi, după cum s-a 
constatat ulterior, şi în județul nostru printre ofiţeri. Se spunea 
că mai avea un asemenea grup și în gubernia X. Aceşti cinci 
aleși ședeau acum la masa comună și cu multă iscusinţă ştiuseră 
să-şi dea aerul celor mai obişnuiţi oameni, încât nimeni să nu-i 
poată recunoaşte. 

Erau, fiindcă astăzi nu mai este nici o taină, în primul 
rând Liputin, apoi Virghinski însuși, urecheatul Şigaliov, fratele 
doamnei Virghinski, Leamşin şi, în sfârşit, unul Tolkacenko, 
un personaj ciudat, om de peste patruzeci de ani, vestit pentru 
cunoştinţele lui vaste asupra poporului, îndeosebi prin studii 
în mediul escrocilor şi tâlharilor; hoinărea în mod special prin 
cârciumi (deşi nu exclusiv pentru studiul poporului) şi brava 
prin veşmintele sale ponosite, prin cizmele unse, prin aerul 
său şiret iscoditor şi prin vorbirea sa cu înflorituri din graiul 
popular. O dată sau de două ori, Leamşin îl mai adusese la 
seratele lui Stepan Trofimovici, unde însă nu produsese de 

fapt cine ştie ce impresie. În oraş apărea cu intermitențe, mai 
ales când rămânea fără serviciu la calea ferată, în rețeaua 
căreia îşi căuta de obicei de lucru. Toţi aceşti cinci militanți 
formaseră primul grup cu credința fermă că acesta nu este 
decât o mică unitate printre sutele şi miile de alte asemenea 
unități răspândite prin toată Rusia și că totul depinde de un for 
central, masiv, dar secret, care la rândul său este organic legat 
de revoluţia mondială din Europa. Din păcate însă, trebuie să 
recunosc că printre ei chiar şi în această vreme începuseră să 
se ivească semne de discordie. Adevărul era că toți aşteptau 
încă din primăvară venirea lui Piotr Verhovenski, anunțată 
mai întâi de Tolkacenko, apoi de Şigaliov, imediat după sosirea 
sa. Se aşteptau din partea lui la niște minuni extraordinare şi, 
cu toate că acceptaseră imediat, fără nici un fel de obiecţii, ca 
la cea dintâi chemare a lui să constituie respectivul cerc, tot 
imediat după constituirea acestuia se simţiră ofensaţi, şi anume 
tocmai din cauza acestei adeziuni prea grăbite. Acceptaseră 
să intre în cerc bineînţeles dintr-o jenă generoasă, ca să nu se 
spună pe urmă că ei n-au îndrăznit să participe; şi totuşi Piotr 
Verhovenski era dator să aprecieze în modul cuvenit isprava 
lor nobilă şi cel puţin să le spună drept recompensă ceva foarte 
important. Dar Verhovenski nici gând nu avea să satisfacă 
curiozitatea lor legitimă şi nu le spunea decât ceea ce considera 
el absolut indispensabil. În general îi trata cu multă severitate, 
ba şi cu un fel de desconsiderare. Faptul în sine avu darul să-i 
irite. Şi unul dintre membri, anume Şigaliov, îi şi instigase pe 
ceilalți «să ceară darea de seamă», bineînţeles, nu acum în casa 
lui Virghinski, unde se adunase atâta lume şi din afara grupului. 

În ce-i priveşte pe acești oameni din afară, mă bate de 
asemenea gândul să cred că sus-numiţii membri ai primului 
cerc de cinci erau dispuşi să bănuiască prezenţa printre musafirii 
lui Virghinski şi a unor membri făcând parte din alte cercuri 
necunoscute lor, dar înființate prin oraş, potrivit aceluiași 

sistem secret şi de către același Verhovenski, încât în cele din 
urmă toți cei adunaţi se suspectau unii pe alţii, pozând fiecare în 
faţa celorlalţi şi afectând diferite aere, ceea ce imprima întregii 
adunări o înfăţişare confuză, ba şi cam bizară. Erau de față 
totuşi şi persoane absolut în afară de orice bănuială. Un maior 
activ, de pildă, ruda apropiată a lui Virghinski, un om cu totul 
inocent, care nu fusese invitat, dar venise din proprie inițiativă 
să-l felicite pe sărbătorit, care nu putuse să nu-l primească. 
Amfitrionul era totuşi liniştit, pentru că maiorul «n-ar fi putut 
denunța în nici un caz», deoarece, în pofida tâmpeniei lui, îi 
plăcuse toată viaţa să se bage oriunde printre liberali extremiști. 
Nu simpatiza personal cu aceştia, dar îi plăcea să-i asculte. Mai 
mult, fusese chiar şi compromis: cu totul întâmplător, prin 
mâinile sale trecuseră în tinereţe depozite întregi ale revistei 
Clopotul şi manifeste şi, cu toate că se temuse să arunce în ele 
măcar o privire, socotise drept o ticăloşie să refuze răspândirea 
lor; aşa sunt unii ruși chiar și până în ziua de astăzi. Ceilalți 
musafiri reprezentau fie tipul purtătorului unui nobil amor 
propriu, profund lezat, fie tipul primului elan generos al 
tinereţii înflăcărate. Categoria aceasta o formau doi sau trei 
învăţători, dintre care unul şchiop, de vreo patruzeci şi cinci 
de ani, profesor de gimnaziu, foarte veninos la vorbă şi un om 
extrem de vanitos, precum şi doi sau trei ofiţeri. Dintre aceştia, 
unul era un tânăr artilerist care, sosit abia de câteva zile dintr- 
un liceu militar, un băiat tăcut şi necunoscând încă pe nimeni, 
se pomeni deodată la Virghinski, cu un creion în mână şi, fără 
a participa la discuţie, nota mereu ceva în carnetul său. Toată 
lumea observase acest lucru, dar cu toţii, nu se ştie de ce, aveau 
aerul că nu observă. Mai erau prezenţi: un seminarist vântură 
lume, care împreună cu Leamşin strecurase acele fotografii 
obscene în desaga colportoarei de cărţi bisericeşti, un vlăjgan cu 
privirea insolentă, dar şi neîncrezătoare totodată, afişând mereu 
un zâmbet sarcastic şi în același timp un aer satisfăcut, plin 

de conştiinţa triumfătoare a propriei sale perfecțiuni. Mai era 
aici, nu se ştie pentru ce, şi fiul primarului nostru, acel imberb 
mizerabil, înglodat în vicii şi uzat înainte de vreme, despre care 
am mai pomenit relatând păţania micuţei soţii de locotenent. 
Junele acesta rămase tăcut toată seara. Și, în sfârşit, ca să închei 
lista, un licean, un băiețandru de vreo optsprezece ani, cu fire 
aprinsă şi păr vâlvoi, care şedea cu înfățișarea sumbră a unui 
tânăr jignit în demnitatea lui, suferind vizibil pentru tinereţea 
celor optsprezece ani ai săi. Acest puşti era la rândul său şeful 
unui grup independent de complotiști, care se formase în 
clasele superioare ale liceului, fapt descoperit spre surprinderea 
generală abia mai târziu. N-am amintit nimic despre Şatov: 
acesta se aşezase în colțul din fund al mesei, cu scaunul scos 
puţin înainte din rând, uitându-se mereu în jos într-o tăcere 
posomorâtă. Refuză ceaiul şi pâinea şi tot timpul îşi ţinu şapca 
în mâini, ca şi cum ar fi vrut prin aceasta să arate că nu este 
musafir, ci a venit numai cu treabă şi că va pleca îndată ce va 
găsi de cuviinţă. În apropierea lui se așezase și Kirillov, la fel 
de tăcut şi el, dar cu privirea dreaptă, cercetând atent chipul 
fiecărui vorbitor cu ochii aproape ficşi, lipsiţi de orice luciu, şi 
ascultând totul fără nici un fel de emoție sau mirare. Unii dintre 
invitaţi, care nu-l mai văzuseră până atunci, îl examinau pe 
furiş cu priviri îngândurate. Nu se ştie dacă m-me Virghinskaia 
cunoştea ceva despre existența grupului de cinci. Consider că 
ştia totul de la soțul ei. Studenta, bineînţeles, nu lua parte la 
nimic, dar avea o preocupare proprie; intenţiona să rămână doar 
o singură zi sau cel mult două, după care să plece mai departe 
şi mai departe, prin toate oraşele universitare, «ca să participe 
la suferinţele studenţilor săraci şi să-i îndemne la un protest». 
Căra cu dânsa câteva sute de exemplare dintr-o proclamaţie 
litografiată şi compusă, pare-se, chiar de ea personal. E de 
notat că liceanul chiar de la început prinse față de ea o ură de 
moarte, deşi o vedea pentru prima dată în viaţa lui, după cum 

şi ea începu imediat să-l urască pe el.Maiorul era un unchi de- 
al ei care o întâlni aici prima oară după zece ani. În momentul 
când apărură Stavroghin şi Verhovenski, obrajii fetei ardeau ca 
doi maci roşii, fiindcă tocmai atunci se certase cu unchiul ei în 
problema femeii.” 


„Şigaliov continuă: 

Consacrându-mi energia problemei studiului organizării 
sociale a societăţii viitoare, care va veni s-o înlocuiască pe cea 
prezentă, am ajuns la concluzia că toți făuritorii sistemelor 
sociale, de la cele mai îndepărtate timpuri şi până în anul nostru 
187..., erau nişte visători, nişte fantezişti, nişte neghiobi, care se 
contraziceau pe ei înşişi neînțelegând absolut nimic din ştiinţa 
naturii şi în ce priveşte acel animal ciudat care este omul. Platon, 
Rousseau, Fourier nu sunt decât coloane de aluminiu, toate 
astea sunt bune pentru vrăbii, şi nu pentru societatea umană. 
Întrucât însă forma socială viitoare este necesară tocmai acum, 
când noi toţi, în sfârşit, ne pregătim să trecem la acțiune, ca să 
nu existe nici un fel de ezitare, eu propun propriul meu sistem 
de organizare a lumii. Iată-l! izbi el cu pumnul în caiet. Am 
vrut să expun adunării cartea mea pe cât se poate într-o formă 
prescurtată; dar văd că va fi nevoie să mai adaug şi o mulțime 
de explicaţii orale, peste cele cuprinse în text, ceea ce înseamnă 
că întreaga expunere va necesita cel puţin zece şedinţe, după 
numărul capitolelor din carte. (Se auziră râsete.) Afară de 
aceasta, anunţ dinainte că sistemul meu nu este încă terminat. 
(Iar râsete.) M-am încurcat în datele mele proprii şi concluzia la 
care am ajuns este în directă opoziţie cu ideea iniţială de la care 
am pornit. Pornind de la o libertate nelimitată, eu închei printr- 
un despotism nelimitat. Ţin să adaug totuşi că afară de soluţia 
aceasta a mea, în ce priveşte formula socială, nu poate exista o 
altă soluţie. Râsul creştea tot mai puternic, dar râdeau mai mult 
tinerii şi, ca să zicem aşa, musafirii prea puţin inițiați. Pe chipul 

doamnei Virghinskaia, al lui Liputin şi al dascălului şchiop se 
ivi o oarecare expresie de ciudă. 

— Dacă dumneata însuţi n-ai reușit să-ţi închei propriul 
sistem şi ai ajuns la disperare, ce am putea face noi? observă 
prudent unul dintre ofiţeri. 

— Aveţi dreptate, domnule ofițer activ, i se adresă răstit 
Şigaliov, mai ales în ce priveşte folosirea foarte nimerită a 
termenului disperare. Da, am ajuns la disperare şi totuşi tot ce 
am expus în cartea mea este de neînlocuit şi nu există o altă 
soluţie; nimeni niciodată nu va născoci altceva. Şi de aceea mă 
grăbesc, fără a mai pierde timpul, să invit întreaga adunare 
să-şi exprime părerea după ce va asculta expunerea mea în 
cele zece şedinţe. Iar dacă membrii nu vor dori să asculte, să 
ne împrăştiem chiar de la început, bărbaţii ca să-şi vadă de 
serviciul la stat, femeile pe la bucătării, pentru că, respingând 
cartea mea, o altă soluţie ei nu vor găsi. Nici o altă soluţie! Iar 
prin pierderea de timp îşi vor dăuna lor înşişi, întrucât mai 
târziu se vor întoarce inevitabil la acelaşi lucru. 

Se produse o mişcare: «E nebun cumva?» se auziră glasuri. 

— Vasăzică, toată chestiunea constă în disperarea lui 
Şigaliov, conchise Leamşin, iar problema esenţială în a se şti: 
este sau nu cazul să fie dumnealui disperat? 

— Eventuala stare de disperare a lui Şigaliov este o 
problemă a sa personală, declară liceanul. 

— Propun să se pună la vot în ce măsură disperarea 
lui Şigaliov priveşte cauza comună şi, totodată, merită sau nu 
merită să fie ascultat? decise vesel ofițerul. 

— Chestiunea se prezintă puţin altfel, interveni, în sfârşit, 
şchiopul. În general el vorbea cu un zâmbet întrucâtva ironic, încât 
era de fapt greu să-ţi dai seama dacă vorbeşte serios sau glumeşte. 
E altceva aici. Domnul Șigaliov este prea devotat sarcinii sale şi 
totodată este prea modest. Cartea dumisale îmi este cunoscută. 
Dumnealui propune, ca o soluţie finală a problemei, diviziunea 

omenirii în două părți inegale. O a zecea parte capătă libertatea 
personală şi dreptul neîngrădit asupra celorlalte nouă zecimi ale 
omenirii. Aceste nouă zecimi trebuie să-şi piardă personalitatea 
şi să se transforme într-o turmă şi, printr-o supunere nelimitată 
să atingă, pe calea unei regenerări succesive, o stare de inocență 
primitivă, un fel de rai primitiv, deşi vor trebui totuși să lucreze. 
Măsurile propuse de autor pentru deposedarea celor nouă zecimi 
din omenire de libertatea voinţei şi pentru transformarea lor într-un 
fel de turmă, pe calea reeducării mai multor generaţii, sunt absolut 
remarcabile, se bazează pe date naturale şi sunt foarte logice. Am 
putea să nu fim de acord cu unele concluzii, dar este greu să încapă 
vreo îndoială în ce priveşte inteligenţa şi cunoştinţele autorului. E 
regretabil că acea condiţie cu cele zece seri de şedinţe este cu totul 
incompatibilă cu circumstanţele, altminteri am putea auzi multe 
lucruri extrem de interesante. 

—  Vorbeşti serios? i se adresă m-me Virghinskaia 
dascălului şchiop, cuprinsă de oarecare neliniște. Dacă acest 
om, neștiind ce să facă cu oamenii, transformă nouă zecimi din 
ei în sclavi? De mult mi s-a părut suspect individul. 

—  Vorbeşti adică despre frățiorul dumitale? întrebă 
şchiopul 

— Rubedenie? Îţi baţi joc de mine? 

— Şi afară de asta, este o ticăloşie să lucrezi pentru nişte 
aristocrați şi să te supui lor ca unor zeități! explodă furioasă 
studenta. 

— Nu propun ticăloşii, ci raiul, raiul terestru, şi nici un 
alt rai pe pământ nu poate să existe, încheie autoritar Şigaliov. 

— Eu însă, în loc de rai, strigă Leamşin, aş lua aceste nouă 
zecimi din omenire, dacă n-ai ce să faci cu ele, şi le-aş arunca în 
aer, lăsând numai o mână de oameni culți, care să înceapă a trăi 
huzurind după regulile ştiinţei. 

— Aşa poate vorbi numai un bufon! izbucni studenta. 

— E un bufon, dar folositor, îi şopti m-me Virghinskaia. 

— Poate că aceasta ar fi cea mai bună soluţie a problemei! i 
se adresă înflăcărat Şigaliov lui Leamşin. Dumneata, bineînţeles, 
nici nu-ţi dai seama, vechiul meu demon, ce idee profundă ai 
reuşit să exprimi. Întrucât însă ideea dumitale este aproape 
irealizabilă, va trebui să ne mulțumim cu acest rai pământesc, 
dacă așa a fost dat să-l denumim. 

— Şi totuşi e destul de absurd, lăsă involuntar Verhovenski 
să-i scape o reflecţie, posibil, cu totul fără voie. De altfel, fără 
a-şi ridica privirea, el continua cu aceeași nepăsare să-şi taie 
unghiile. 

— De ce adică să fie absurd? interveni imediat şchiopul, 
ca şi cum nu așteptase din partea lui Verhovenski decât 
rostirea acestui prim cuvânt, ca să se ia cu el la harță. De ce 
adică să fie absurd? Domnul Şigaliov e întrucâtva un fanatic al 
umanismului. Să ne aducem aminte însă că şi Fourier şi Cabet 
mai ales, şi chiar Proudhon însuşi au o mulțime de soluţii dintre 
cele mai despotice și mai fanteziste în această problemă. Domnul 
Şigaliov oferă o soluţie mult mai lucidă decât ei. Vă asigur că, 
după ce ai citit cartea, este aproape imposibil să nu fii de acord 
cu unele lucruri. Poate că tocmai el este acela care, mai puţin 
decât oricare altul, s-a depărtat de realism şi raiul lui pământesc 
este aproape rai adevărat, exact acelaşi pentru pierderea căruia 
suspină întreaga omenire, dacă acest rai a existat cândva aievea. 

— Ştiam eucă voi fi luat în furci, murmură iar Verhovenski. 

— Daţi-mi voie, se înfierbântă tot mai mult şchiopul, 
discuţiile şi consideraţiile în privinţa organizării sociale viitoare 
sunt aproape o necesitate imperioasă a tuturor oamenilor de 
gândire contemporană. Herzen toată viaţa lui n-a avut decât 
grija aceasta. Belinski, după cum ştiu cu precizie, petrecea seri 
întregi cu prietenii săi, dezbătând şi soluționând anticipat până 
şi pe cele mai mici, ca să zicem aşa, amănunte de bucătărie ale 
viitoarei orânduiri sociale. 

— Ba unii înnebunesc chiar, remarcă pe dată maiorul. 

— Am putea ajunge totuși la o concluzie oarecare, decât 
să stăm aşa şi să tăcem cu aere de dictatori, şuieră Liputin 
îndrăznind parcă să înceapă, în sfârşit, atacul. 

— Nu m-am gândit la Şigaliov când am spus că este 
absurd, tărăgănă Verhovenski. Vedeţi, domnilor, își săltă el un 
pic privirea, după părerea mea, toate cărțile acestea, Fourier, 
Cabet, toate aceste drepturi la muncă, şi celelalte de la Şigaliov 
citire, toate acestea sunt un fel de romane, care pot fi scrise cu 
sutele de mii. O delectare estetică. Înţeleg că aici în acest orășel 
vă plictisiţi şi, desigur, vă năpustiți cu aviditate asupra unor 
pagini scrise. 

—  Daţi-mi voie, se agită pe scaunul său șchiopul, 
deşi suntem niște provinciali şi, bineînţeles, demni de toată 
compătimirea, ştim totuşi că pe lumea aceasta deocamdată nu 
s-a întâmplat nici un fapt extraordinar sub raportul noutății 
şi a cărui ignorare va trebui s-o deplângem. Ni se propune, de 
pildă, prin tot felul de foi strecurate, de factură străină, să ne 
strângem rândurile şi să ne organizăm în grupuri cu unicul scop 
de distrugere generală sub pretextul că, oricât ai lecui lumea 
aceasta, tot bolnavă va rămâne, dar aşa, retezând radical o sută 
de milioane de capete şi, prin aceasta, uşurându-ţi sarcina, poţi 
mai uşor să sari peste şanţ. Ideea e excelentă, fără îndoială, dar 
cel puţin tot atât de incompatibilă cu realitatea, ca şi cele «de la 
Şigaliov citire», în privinţa cărora aţi emis chiar acum aprecieri 
atât de dispreţuitoare. 

— Mă rog, de altfel nici n-am sosit aici pentru discuţii, 
lăsă Verhovenski să-i scape un cuvinţel de tulburătoare 
semnificaţie şi, făcându-se că nu-şi dă seama de această gafă, 
trase lumânarea mai aproape de el, ca să aibă înaintea lui mai 
multă lumină. 

— E regretabil, e foarte regretabil că n-aţi venit aici pentru 
discuţii, şi e mai regretabil că în momentul acesta sunteți atât de 
preocupat de toaleta dumneavoastră 

— Dar ce vă deranjează la toaleta mea? 

— O sută de milioane de capete retezate e tot atât de greu 
realizabil ca şi transformarea lumii prin propagandă. Chiar mai 
greu poate, mai ales dacă vrei s-o faci în Rusia, riscă iar Liputin. 

— "Tocmai în Rusia se pune toată nădejdea, strecură 
ofițerul. 

— Am auzit-o noi şi pe asta, cum că în Rusia e toată 
nădejdea, profită de prilej şchiopul. Ştim că asupra patriei noastre 
minunate a fost ațintit acel index misterios, ca ţara cea mai aptă 
pentru înfăptuirea sarcinii măreţe. Un lucru însă vreau să vă 
spun: în cazul rezolvării treptate a problemei prin propagandă, eu 
personal voi avea măcar ceva de câştigat, să zicem, chiar şi prin 
faptul că voi purta nişte discuţii plăcute, iar din partea şefilor poate 
voi căpăta şi un grad pentru serviciile aduse cauzei sociale; pe când 
în cazul celeilalte alternative, care urmăreşte o soluţie rapidă prin 
retezarea a o sută de milioane de capete, la ce recompensă aş putea 
să mă aştept de fapt? Pentru asemenea propagandă, te pomeneşti 
că ţi se taie limba. 

— Dumitale negreşit ţi-o vor tăia, zise Verhovenski. 

— Vedeţi, aşadar. Întrucât însă, chiar în condiţiile cele 
mai favorabile, un asemenea măcel nu poate fi terminat decât 
peste vreo cincizeci de ani, hai să zicem treizeci, că doar nu 
sunt ei nişte berbeci şi te pomeneşti că nu se lasă chiar aşa de 
uşor căsăpiţi, n-ar fi cazul atunci, luându-ne catrafusele, să ne 
strămutăm undeva peste mări şi țări, pe niște insule paşnice 
ca să închidem acolo ochii fără grijă? Credeţi-mă, bătu el 
semnificativ cu degetul în masă, cu asemenea propagandă nu 
veţi reuşi nimic altceva decât să provocaţi o emigrare masivă! 

Omul încheie cu un aer vizibil triumfător. Era 
incontestabil una dintre minţile luminate ale guberniei.” 


Despre Șigaliov. Vorbeşte Verhovenski: 

„Lăsând la o parte orice discuţii, pentru că doar nu vom 
sta treizeci de ani tot la discuţii, cum am tot pălăvrăgit până 
acum timp de treizeci de ani, eu vă întreb ce preferați: calea lentă, 
care constă în compunerea romanelor sociale şi într-o rezolvare 
birocratică a destinelor omenirii cu anticipaţii de o mie de ani 
numai pe hârtie, în timp ce despotismul va înghiți mereu bucăţi 
fripte, care de fapt zboară singure în gurile voastre şi pe care 
voi le lăsaţi să vă scape, sau o soluţie rapidă, oricare ar fi ea, dar 
care, în sfârşit, ne va dezlega mâinile şi va permite omenirii să- 
şi întocmească în voie singură orânduirea socială ce-i convine, 
dar de data aceasta prin fapte concrete, şi nu pe hârtie? Unii ţipă: 
«O sută de milioane de capete!» Hai să zicem că ar putea să fie o 
metaforă, dar de ce să ne temem de asta, dacă în cazul visărilor 
pe hârtie despotismul va devora într-o sută de ani nu o sută, ci 
poate cinci sute de milioane de capete? Vă rog să mai notaţi că un 
bolnav incurabil n-are cum să se vindece, orice i s-ar prescrie pe 
hârtia reţetelor, ci, dimpotrivă, dacă se întârzie, până într-atât se 
va descompune, încât şi pe noi ne va molipsi, alterând toate forţele 
proaspete pe care încă mai putem conta astăzi, încât în cele din 
urmă ne vom prăbuşi cu toţii. Sunt absolut de acord că este foarte 
plăcut să duci discuţii liberale frumoase, iar trecerea la acţiune 
e cam incomodă... În sfârșit, nu mă pricep la discursuri; am 
sosit aici pentru a face nişte comunicări şi de aceea rog întreaga 
onorabilă adunare nu să voteze de fapt, ci să declare deschis şi 
categoric ce-i surâde mai mult: un mers de broască țestoasă prin 
mocirlă sau cu toată viteza peste mlaștină? 

— Eu sunt pentru mersul cu toată viteza! strigă liceanul. 

— Şi eu, zise Leamşin. 

— Bineînţeles că nu există nici o îndoială în ce priveşte 
alegerea, murmură unul dintre ofițeri, urmat apoi de altul, şi 
încă de careva. Deosebit de puternic îi impresionase pe toți mai 
ales faptul că Verhovenski avea de făcut comunicări, promițând 
să ia cuvântul în acest sens. 

— Domnilor, eu văd că aproape toată lumea se declară 
pentru o soluţie în spiritul proclamațţiilor, zise el, plimbându-şi 
privirea de la un chip la altul. 

— "Toată lumea, toată lumea! se auzi strigătul majorităţii 
glasurilor.” 


”— Şigaliov e un om genial! Ştii că e un geniu de felul lui 
Fourier; dar mai îndrăzneţ decât Fourier, mai puternic decât 
Fourier, mă voi ocupa de el. A născocit egalitatea! 

«Are febră şi aiurează; s-a întâmplat cu el ceva 
extraordinar», îl privi încă o dată Stavroghin. Amândoi mergeau 
fără oprire. 

— "Totul la el e bine pus la punct în caietul acela, continuă 
Verhovenski, instaurează în primul rând spionajul. Fiecare 
membru al societăţii îl supraveghează pe celălalt şi este obligat 
să denunțe. Fiecare aparţine tuturor, şi toţi fiecăruia în parte. 
Toţi sunt sclavi şi egali în sclavie. În cazuri extreme calomnia 
şi omorul, esențialul însă este egalitatea. Mai întâi şi întâi scade 
nivelul culturii, ştiinţelor, talentelor. Un nivel înalt al ştiinţelor 
şi talentelor este accesibil numai unor capacități superioare, dar 
nu e nevoie de capacităţi superioare! Capacităţile superioare 
totdeauna acaparează puterea şi devin despoţi. Capacităţile 
superioare nu pot să nu fie despotice şi întotdeauna au adus mai 
multă pervertire decât folos; ele trebuie eliminate sau executate. 
Lui Cicero i se taie limba, unui Copernic i se scot ochii, un 
Shakespeare este omorât cu pietre, iată ce este şigaliovismul! 
Sclavii trebuie să fie egali; fără despotism n-a existat încă nici 
libertate, nici egalitate, dar în turmă trebuie să domnească 
egalitatea. Și iată deci şigaliovismul! Ha, ha, ha, ţi se pare ciudat? 
Sunt pentru şigaliovism! 

— Ascultă, Stavroghin: a nivela munţii e o idee 
excelentă, deloc ridicolă. Eu sunt pentru ȘŞigaliov! Nu e 
nevoie de instrucţie, cultură; destul cu ştiinţa! Și fără ştiinţă 

va fi material suficient pentru o mie de ani, însă trebuie 
orânduită supunerea. Un singur lucru lipseşte în lume: 
ascultarea. Setea de instrucţie este deja o sete aristocratică. 
Cum apare familia sau dragostea, apare îndată şi dorința de 
proprietate. Vom ucide această dorinţă: vom slobozi beţia, 
intriga, denunţul; vom dezlănţui un dezmăţ inimaginabil; 
orice geniu îl vom înăbuși încă în faşă, vom reduce totul la 
un singur numitor, egalitate deplină. «Am învăţat o meserie 
şi suntem oameni cinstiţi, n-avem nevoie de nimic altceva», 
iată răspunsul recent al muncitorilor englezi. Este necesar 
numai necesarul, iată deviza globului terestru de acum 
încolo. Dar va fi nevoie şi de convulsii: de asta vom avea grijă 
noi, guvernanţii. Sclavii trebuie să aibă guvernanţi. Ascultare 
deplină, depersonalizare deplină, dar o dată la treizeci de ani 
Şigaliov dezlănţuie şi o convulsie, şi lumea începe brusc să se 
devoreze reciproc, până la o anumită limită, şi numai pentru 
a evita plictiseala. Plictiseala este un sentiment aristocratic; 
şigaliovismul nu admite dorinţe. Dorinţa şi suferința sunt 
pentru noi, iar pentru sclavi şigaliovismul. 

— Pe dumneata personal te excluzi? lăsă Stavroghin să-i 
scape iar. 

— Şi pe dumneata. Ştii, mă bătea gândul să predau lumea 
papei. Lasă-l să iasă pe jos şi desculț şi să se arate mulțimii: 
«Iată, adică, în ce hal m-au adus!» și toată omenirea îl va urma, 
inclusiv oştirea. Papa e sus, noi în jurul său, iar dedesubt 
şigaliovismul. E nevoie numai ca între papă şi Internaționale 
să intervină o înţelegere; şi aşa va fi. Moşneguţul va consimţi 
imediat. De altfel, nici nu ar avea altă ieşire, ține minte ce-ţi 
spun (...)” 


În roman apare acest personaj, Kirilov, un filosof care 
a ajuns la concluzia că din moment ce nu există Dumnezeu, 
atunci trebuie că omul este un zeu. Iar dacă omul este un zeu 

trebuie să facă ceva prin care să demonstreze că este zeu. Nu 
poţi trăi o viață obişuită. Ca urmare, trebuie să faci un lucru 
ieşit din comun. Trebuie să fie ceva absolut şi care să arate 
că ai putere asupra ta. Desigur că principalul argument care 
demonstrează că ai putere asupra ta este să-ți iei viața. De aceea 
pentru a demonstra că este zeu - omul trebuie să se sinucidă. 
Aceasta este logica. Pentru noi, în tradiţia creştină, nu are 
niciun sens. Omul este nebun. Dar are foarte mult sens, dacă 
s-a pierdut tradiția, şi odată ce ai respins creştinismul, devine 
ceva foarte logic. 


„Sunt obligat să afirm necredința, continua să se 
plimbe prin cameră Kirillov. Pentru mine nu există o idee 
superioară aceleia că Dumnezeu nu există. În sprijinul 
meu stă istoria omenirii. Omul n-a făcut altceva decât să- 
şi născocească un Dumnezeu, pentru a putea trăi fără să se 
ucidă; în aceasta constă întreaga istorie universală de până 
acum. Sunt primul în întreaga istorie universală care n-am 
voit să-mi născocesc un Dumnezeu. Să se afle acest lucru o 
dată pentru totdeauna.” 

„Îţi dai seama acum că salvarea tuturor stă în a demonstra 
această idee. Cine s-o demonstreze? Eu! Nu înţeleg cum a putut 
până acum un ateu, ştiind că nu există Dumnezeu, să nu se 
omoare imediat? Să-ţi dai seama că nu există Dumnezeu şi 
să nu-ţi dai seama imediat că tu însuţi ai devenit prin aceasta 
Dumnezeu este o inepţie, altminteri te omori imediat. În 
momentul când ai ajuns însă la această conștiință - tu ești 
domn şi împărat şi nu te vei omori, ci vei trăi în gloria cea mai 
sublimă. Și numai acela care a ajuns primul conştient de aceasta 
trebuie să se omoare singur neapărat, altfel cine va începe şi 
va demonstra? Eu mă voi omori negreşit pentru a începe şi a 
demonstra. Eu sunt deocamdată Dumnezeu fără voie şi sunt 
nefericit pentru că sunt obligat să-mi afirm voința suverană 

absolut liberă. De aceea omul a fost până acum atât de nefericit 
şi de sărac, pentru că s-a temut să-şi afirme punctul capital, al 
voinţei absolut libere, şi se manifesta astfel numai periferic, ca 
un şcolar. Sunt foarte nefericit pentru că mă tem groaznic. Frica 
este blestemul omului... Dar îmi voi afirma libertatea absolută de 
voinţă, sunt obligat să cred că nu cred. Voi începe şi voi termina, 
şi voi deschide porţile. Și voi salva. Numai acest lucru îi va salva 
pe toți oamenii şi în generația următoare chiar îi va regenera 
fiziceşte; pentru că în înfăţişarea lui fizică de acum, după cum 
mi-am dat eu seama, omul nu poate exista fără Dumnezeul 
anterior. Timp de trei ani am căutat atributul dumnezeirii mele 
şi l-am găsit: atributul dumnezeirii mele este Voința suverană, 
absolut liberă! Iată tot ce aş putea să-mi demonstrez, în 
punctul esenţial, nesupunerea şi totodată libertatea mea nouă 
înfricoşătoare. Pentru că este într-adevăr înfricoşătoare. Îmi 
pun capăt zilelor, ca să-mi afirm nesupunerea şi libertatea mea 
cea nouă înfricoșătoare.” 


În cele din urmă, datorită naturii umane, Kirilov se 
teme să se sinucidă şi ezită mereu, după care apare un personaj 
precum Verhovenski, care se foloseşte de această teorie şi 
încearcă să-l convingă să se sinucidă pentru ca apoi să dea 
vina pe altcineva. Obiectivul său era crearea unor dezordini 
prin care grupul său revoluționar să preia puterea. Într-un 
final îl convinge. 


„Bine, dă-i drumul, sinucide-te. Semnează această hârtie 
care spune Jos cu capitaliștii! şi altele, după care sinucide-te. Eu 
mă duc chiar acolo şi ţin uşa deschisă pentru tine.” 

Kirilov îi răspunde: „Nu, nu pot. Trebuie să o fac pe o 
scenă mare. În faţa tuturor.” „Nu, nu, fă-o în linişte aici. Nota 
este deja scrisă”. 


281 


leromonah Serafim Rose 


În cele din urmă îl determină să se sinucidă. Iar tipul 
acesta de oameni sunt astăzi peste tot, printre noi. 

„Crimă şi Pedeapsă” este un roman despre un om care 
dorea să treacă dincolo de bine şi rău, care ucide pentru o idee 
— ideea napoleoniană sau a supraomului - sfârșind în pocăință 
şi îndreptându-se spre viaţa creştinească. 

Deşi o mare parte din roman se petrece înainte ca 
protagonistul să ucidă, el se gândeşte constant că ar trebui să 
o facă, şi îl obsedează această idee, în fond, nietzscheană: dacă 
Dumnezeu nu există, atunci totul este permis. Această idee are 
o dimensiune filosofică şi una politică, dar din punct de vedere 
creştin înseamnă că eu pot face tot ceea ce vreau. 

Personajul Raskolnikov se tot gândeşte la Napoleon. Un 
om venit de jos care ajunge conducătorul unei țări şi are dreptul 
să ucidă pe cine vrea, doar pentru că el conduce țara. Acest fapt 
îl aşază în categoria supraoamenilor. 

Este dihotomia între împăraţia lumii de aici şi împăraţia 
lui Hristos. Potrivit împărăției lui Hristos, noi toţi trebuie să 
fim smeriţi în fața lui Dumnezeu. Potrivit filosofiei lumești, a 
puterilor acestei lumi, există unii oameni puternici. Dacă ești 
puternic, ai dreptul să-i calci în picioare pe ceilalți. 

În opinia lui Machiavelli, guvernele pot comite 
nedreptăţi câtă vreme prințul deţine puterea. În opinia lui 
Nietzsche, poţi face tot ceea ce vrei câtă vreme eşti unul 
dintre acei supraoameni. 

Raskolnikov are parte de aceste dialoguri agonizante cu 
sine însuşi. Se duce să o viziteze pe femeia pe care intenţionează 
să o ucidă. Observă cum se comportă. Dă târcoale, se gândeşte 
cum va face crima, unde se duce victima, unde îşi ţine banii. 
Apoi mai este a doua femeie, sora ei, nu-i așa? În mintea sa 
începe să se înfiripe ideea că e o femeie detestabilă, o insectă. 

Toate aceste gânduri necreştineşti provin din idei 
raționaliste de extracție apuseană. Puteţi observa același lucru 

cu teoria lui Marx, şi anume că poţi face ceea ce vrei cât timp 
preiei puterea şi îi determini pe oameni să fie violenți. 

În timp ce revoluţia continuă şi oamenii se ucid unii pe 
alții, violenţa se perpetuează. Din acest motiv, ei devin unelte 
pentru revoluţie şi vor fi folosiți ca nişte obiecte. Ne aflăm la 
polul opus creştinismului. 

În cazul lui Raskolnikov conştiinţa lui este unde 
trebuie. Nu are cum să i se opună şi din acest motiv tot amână 
şi se acuză pe sine. „Eşti atât de slab că nu o poţi face?”, se 
torturează el. „Se presupune că ești un supraom şi nu poţi să 
o faci, nu poţi să duci treaba la capăt!” Într-un final trece la 
fapte şi face crima. Cred că a ezitat dacă ar trebui să le ucidă pe 
ambele femei sau doar pe una. Însă cealaltă femeie dă buzna în 
ultimul moment, iar el, deşi nu dorea să o ucidă, se hotărăște 
să o omoare şi pe ea. După care se blochează. Nu ia foarte 
mulți bani, doar câţiva, şi devine atât de isteric încât se duce 
să-i ascundă. 

Apoi încep chinurile conștiinței. Dacă este supraom ar 
trebui să se simtă complet rece şi calm. Victima era doar o 
muscă, un fel de insectă. „Nu trebuia să mai trăiască, iar eu sunt 
Supraomul. Mă voi pregăti la facultate pentru a ajuta ca ideile 
apusene să pătrundă în Rusia şi să o lumineze”. Între timp, însă, 
conştiinţa lui Raskolnikov a început să funcționeze din ce în ce 
mai acut, iar el nu poate înţelege de ce nu are linişte. La început 
se învinuieşte că nu a luat destui bani. Dar apoi, se întâmplă 
ceva în interiorul lui care îi arată că această conştiinţă plantată 
de Dumnezeu şi îngrijită de Biserica Ortodoxă nu poate fi 
redusă la tăcere. 

Începe o luptă teribilă între el şi detectivul care 
investighează cazul. Raskolnikov nu ştie niciodată dacă 
polițistul ştie că el a făcut-o, dacă îl suspectează pe el sau pe 
altcineva, etc. Fără mustrarea conştiinţei, nu ar avea genul 
acesta de probleme. 

Până la urmă se dovedeşte că detectivul nu aşteaptă altceva 
decât ca el să mărturisească. Iar într-un final, Raskolnikov îl 
întreabă „Cine crezi că a făcut-o? Spune-mi.” 

La care polițistul îi spune: „Cum cine? Tu ai omorât-o, 
dar eu aştept ca tu să vii de unul singur şi să mărturiseşti”. 

Raskolnikov aproape că înnebuneşte. Ce ar trebui să facă 
acum? Să dispară? 

După care, o întâlneşte pe Sonia, o prostituată, parte 
din drojdia societăţii. De ce s-a făcut prostituată? Pentru că 
trebuia să-şi întrețină mama. Nu vroia să o facă, pentru că 
era creştină, dar a trebuit. Era singura cale prin care putea 
obţine bani. Iar ea va fi cea care îl va salva pe el, cel amăgit de 
ideile occidentale. Raskolnikov începe să vorbească cu ea, iar 
ea îi arată Evanghelia. „Oh, orice, dar nu Evanghelia!” Ea îi 
vorbeşte despre Iisus Hristos şi, încetul cu încetul, inima lui 
începe să se înmoaie. Într-un final se duce la ea, spre sfârșit 
cred, pentru a se hotâri dacă să se predea sa nu. 

„Ce să fac? Mă vor trimite în Siberia și voi fi terminat”. 
Dar Sonia îi răspunde că va veni cu el în Siberia. Raskolnikov 
se duce gândindu-se cum poate fi cineva din drojdia societăţii 
clădit astfel şi, mai mult, să-l iubească pe el. Să meargă în Siberia 
cu el! 

Într-un final, el este atât de copleşit, încât cade în genunchi 
în faţa poliţiştilor şi le spune: „Eu am făcut-o! Omorâţi-mă, 
luaţi-mă de aici!” 

Este un moment foarte puternic, dar care exprimă 
temperamentul rusesc. 

Sonia reprezintă un caz interesant, deoarece ea şi-a 
păstrat Ortodoxia, creştinismul, chiar dacă din punctul de 
vedere al faptelor era o păcătoasă. Nu se putea împărtăşi fiind 
mereu în păcat. Curăţia creştinismului a rămas în ea, deşi era 
o păcătoasă, ba poate chiar s-a intensificat deoarece ştia că nu 
este bună, că e drojdia societăţii, o femeie fără speranţă. Dar 

cu toate acestea L-a păstrat pe lisus Hristos şi din acest motiv 
putea predica Evanghelia acestui în aparenţă sofisticat student, 
cu idei înalte, căruia îi topeşte, în cele din urmă, inima şi îl 
converteşte. Apoi ni se spune că au mers în Siberia, este descris 
puţin din viaţa lor acolo, dar aflăm că deja este o altă poveste. 
Nu ni se spune ce s-a întâmplat acolo. Dar scriitorul, la rândul 
său, a mers în Siberia întorcându-se de acolo convertit. 

Probabil că este cea mai desăvârșită creaţie a lui 
Dostoievski. 


Marele Inchizitor 


Romanul „Frații Karamazov” critică aceeași mentalitate 
apuseană rece şi contabilicească. Ivan Karamazov filosofează 
despre Marele Inchizitor, prezentat ca fiind ideea sa. Dar, 
apropo, Dostoievski nu ne lasă niciun dubiu în privința faptului 
că există un mic omule lângă burlanul sobei lui Ivan care tot 
vine la el. Este o imagine a diavolului care îi tot furnizează idei 
minunate. Ivan are o discuţie cu Alioşa, mezinul familiei, cel 
care doreşte un creştinism adevărat şi care îi vede pe fraţii săi 
cum se chinuie. Fraţii nu au pace, în timp ce tatăl lor este un 
pungaş de modă veche. 


Filosofia lui Ivan Karamazov 


— În primul rând ca să nu dezmint firea mea rusească: 
discuţiile care se poartă la noi în jurul acestui subiect sunt în 
genere pur şi simplu absurde. În al doilea rând, cu cât un lucru e 
mai absurd, cu atât are mai multe şanse să se apropie de fondul 
unei probleme. Cu cât e mai absurd, cu atât este mai evident. 
Absurditatea este simplă şi concisă, în timp ce inteligența 
recurge la tot felul de subterfugii şi ascunzişuri. Inteligența 

este vicleană, iar absurditatea - sinceră şi naivă. Adineauri, 
bunăoară, mărturisindu-ţi disperarea mea, cu cât am căutat 
să ţi-o arăt în toată absurditatea ei, cu atât am fost parcă mai 
câştigat. 

— Poţi să-mi explici şi mie de ce „nu accepţi lumea 
aceasta”? îl întrebă Alioșa. 

— Fireşte, nu-i nici un secret la mijloc, aici chiar 
intenționam să ajung. Frățiorul meu drag, să ştii că nu vreau nici 
să te corup, nici să-ţi zdruncin cumva convingerile, dimpotrivă, 
poate că dorința mea este să mă lecuiesc prin tine. 


Răzvrătirea 


— Trebuie să-ți mărturisesc încă ceva, urmă Ivan. Eu 
n-am putut niciodată să pricep cum e posibil să-ți iubeşti 
aproapele. Fiindcă, cel puţin aşa mi se pare mie, tocmai pe acela 
care-ţi este mai apropiat nu poţi să-l iubeşti decât, cine ştie, doar 
aşa, de la distanţă. Am citit undeva despre loan cel Milostiv (un 
sfânt) că, venind la el într-o zi un ins flămând şi rebegit de frig 
şi rugându-l să-l încălzească, sfântul l-a culcat cu el în pat şi, 
îmbrăţişându-l, i-a suflat în gura puturoasă, fiindcă bietul om 
pătimea de nu ştiu ce boală cumplită. Ei, uite, eu sunt convins 
că toate faptele astea săvârşite de el pornesc dintr-o înclinaţie 
morbidă, un fel de isterie, că sfântul n-a fost sincer, dragostea lui 
fiind dictată de datorie, o penitență pe care şi-a impus-o singur. 
Nu poţi iubi un om decât dacă-și ascunde faţa; e destul să-i vezi 
chipul, ca dragostea să dispară pe loc. 

— Ştiu, fiindcă ne-a vorbit şi părintele Zosima despre asta 
şi nu numai o dată, observă Alioșa; de multe ori, zicea dânsul, 
înfăţişarea e o piedică în calea dragostei față de semeni pentru 
unii oameni care n-au ajuns încă să cunoască viaţa. Există, totuşi, 
pe lume atâta dragoste, Ivan şi dragostea asta, ştiu bine, se apropie 
foarte mult de cea a lui Hristos, te rog să mă crezi pe cuvânt... 

— Eu, ce să-ți spun, n-am cunoscut încă şi nici nu pot 
să pricep aşa ceva- şi ca mine sunt mulți. Se pune întrebarea 
dacă asta se datorește unor deficiențe înnăscute sau e ceva 
inerent firii omeneşti. După mine, dragostea creştinească faţă 
de aproape este un miracol imposibil pe pământ. Hristos a fost 
Dumnezeu. Adică ceea ce nu suntem noi. Să presupunem, de 
pildă, că eu aş avea o suferință adâncă; nimeni altul însă n-o 
să-şi poată da seama vreodată cât sufăr, pentru că este altul, 
nu eu, şi, în afară de asta, foarte rar întâlneşti un om care să 
admită că semenul lui poate fi un martir (ca şi cum ar fi cine 
ştie ce titlu de nobleţe!). Și ştii de ce nu vrea să admită? Pentru 
simplul motiv că, să zicem, miros urât, sau mutra mea i se pare 
stupidă, ori pentru că odată, nu mai ştiu când, l-am călcat pe 
picior. Şi apoi, sunt suferinţe şi suferinţe: o suferință umilitoare, 
pentru mine degradantă, cum ar fi, de pildă, foamea, poate mai 
degrabă să trezească mila cuiva; dacă însă suferința mea este de 
un ordin superior, bunăoară dacă, să zicem, aş avea de pătimit 
pentru o idee, prea puţini ar fi dispuşi să-i dea crezământ și asta 
doar în cazuri extrem de rare, pentru că, uitându-se la mine, 
ar constata că n-am chipul pe care, după părerea lor, ar trebui 
să-l aibă omul sortit să sufere în numele unei idei. Şi asta ajunge 
ca să-mi retragă pe loc bunăvoința lor şi fii sigur că n-o fac 
din răutate, nu, câtuşi de puţin! De aceea, cred eu, cerşetorii 
şi, mai ales, boierii scăpătaţi n-ar trebui să scoată niciodată 
capul în lume, mulțumindu-se să ceară de pomană prin gazete. 
Teoretic, fireşte, poţi să-ți iubeşti aproapele, dar numai așa, de 
la distanță, niciodată însă când e-n preajma ta. Dacă totul pe 
lume s-ar petrece aşa ca pe scenă, ca într-un balet, unde milogii 
apar costumaţi în zdrenţe de mătase şi dantele rupte şi cerşesc 
dansând cu cea mai desăvârşită grație, atunci ai putea cel puţin 
să-i admiri. Să-i admiri, însă nu să-i şi iubeşti. Dar cred că 
m-am cam întins la vorbă. Ţineam oricum să-ţi împărtășesc 
punctul meu de vedere. Aş fi vrut să-ţi vorbesc despre suferința 

omenească în genere, dar poate că-i mai bine să ne limităm 
numai la suferinţele copiilor. În felul acesta, argumentaţia mea 
o să se reducă, probabil, cam la o zecime din ceea ce ar fi trebuit 
să fie, dar e mai bine totuşi să ne oprim numai asupra copiilor. 
Este în dezavantajul meu, bineînţeles, dar n-are a face. În primul 
rând, copiii îţi sunt dragi, chiar dacă-i ai tot timpul lângă tine, 
chiar dacă-s nespălaţi sau urâţi (deşi mi se pare că nu există copii 
urâţi). Şi, pe urmă, nu-mi face plăcere să vorbesc despre adulţi 
nu numai pentru că sunt respingători şi nu merită să fie iubiţi, 
dar şi pentru că apasă asupra lor un păcat: acela de a fi muşcat 
din mărul oprit, de a fi ajuns astfel să cunoască binele şi răul. Aș 
spune că și astăzi încă se mai înfruptă din mărul oprit. Pe când 
copilaşii n-au apucat să se înfrupte din el şi deocamdată nu au 
nici un păcat. Ție îţi plac copiii, Alioşa? Ştiu că-ţi plac şi sunt 
convins că mă înţelegi de ce nu vreau să-ţi vorbesc decât despre 
ei. Și dacă suferă atât de crunt pe lumea asta, este pentru că 
sunt sortiți, probabil, să ispăşească păcatele săvârşite de părinţii 
lor, atunci când au muşcat din măr; asta încă e o explicație 
metafizică, pentru care sufletul unui pământean nu poate avea 
nici o înţelegere. Nu se poate ca un nevinovat - un biet prunc 
neprihănit — să sufere pentru alţii. N-o să-ţi vină poate să crezi, 
Alioşa, dar să ştii că-mi sunt nespus de dragi copiii. Să observi 
că tocmai oamenii cruzi, pătimaşi, sângeroşi, ca de-alde noi, 
ăştia din neamul Karamazovilor, iubesc uneori din toată inima 
copiii. Vezi tu, copiii, cât sunt încă prunci, adică până pe la vreo 
şapte ani, bunăoară, se deosebesc teribil de oameni: parcă ar fi 
nişte ființe complet diferite, înzestrate cu altă fire. Am cunoscut 
cândva un tâlhar care asasinase familii întregi de-a lungul 
carierei sale, pătrunzând pe furiş noaptea prin case să jefuiască 
şi care, printre alte victime, înjunghiase şi câţiva copii. Curios e 
însă că, la puşcărie, prinsese dragoste de ei. Tot timpul nu făcea 
decât să stea la fereastră şi să se uite la copiii care se jucau prin 
curtea închisorii. Ba chiar îl obişnuise pe unul dintre ei - un 


288 


Sensul Revoluţiei 


prichindel, uite, atâtica - să se apropie de ferestruica lui şi cu 
timpul piciul ajunsese să se împrietenească cu el... Tu nu ştii 
pentru ce îți spun toate astea, Alioşa? Mă doare capul îngrozitor 
şi nu ştiu de ce mă simt atât de deprimat... 

— Ai un aer ciudat, se neliniști Alioşa, parcă nu eşti în 
apele tale. 

— Nu de mult, la Moscova, un bulgar mi-a vorbit, urmă 
Ivan Fiodorovici fără să-i dea ascultare, despre atrocitățile 
săvârşite de turci şi cerchezi în Bulgaria de teama unei răscoale 
generale a slavilor; trec totul prin foc şi sabie, violează femeile, 
omoară copiii, ţintuiesc prizonierii de garduri, petrecându- 
le cuie prin urechi, şi-i lasă aşa toată noaptea, ca a doua zi 
să-i atârne cu laţul de gât şi aşa mai departe; nişte grozăvii 
că ţi se face părul măciucă. Am auzit spunându-se uneori că 
omul e crud „ca o fiară”, ceea ce, după mine, este o nedreptate 
strigătoare la cer şi o insultă pentru bietele jivine; nici o fiară 
de pe fața pământului nu se poate compara în privinţa asta cu 
omul, a cărui cruzime aproape că atinge perfecțiunea. Un tigru 
se mulțumește să-şi sfâşie şi să-şi înfulece prada, e tot ce ştie el 
să facă. Nici prin minte nu i-ar trece, bunăoară, să țintuiască 
oamenii de urechi, lăsându-i să se chinuie aşa o noapte 
întreagă, chiar dacă ar putea s-o facă. Turcii, mai cu seamă, 
simt o voluptate deosebită să tortureze copiii, începând cu cei 
nenăscuțţi pe care îi scot cu jungherul, spintecând pântecele ce 
i-a zămislit şi sfârşind cu pruncii pe care-i aruncă în aer, ca să-i 
prindă apoi în vârful baionetelor, sub ochii mamei. Plăcerea lor 
cea mai mare era tocmai ca mama să fie de față la spectacol. 
lată însă o scenă care mi s-a părut într-adevăr impresionantă. 
Închipuieşte-ţi un sugar în braţele maică-sii, încremenită de 
spaimă în mijlocul unui grup de turci care au tăbărât peste 
ei în casă. Ce crezi că le dă prin gând ticăloşilor? Spune şi tu 
dacă nu-i o figură grozavă: care mai de care mângâie pruncul 
şi se hlizesc la el ca să-l facă să râdă şi până la urmă reuşesc, 


289 


leromonah Serafim Rose 


mititelul începe să râdă. Atunci, unul dintre ei aţinteşte asupra 
lui pistolul de la o distanţa de o palmă. Băieţelul râde fericit 
şi întinde mânuţele, dând să apuce jucăria aceea strălucitoare; 
în momentul acela bestia apasă pe trăgaci, slobozindu-i glonțul 
drept în față, şi-i zdrobeşte căpşorul... Artistic, nu-i aşa? Se zice 
că turcii se prăpădesc după dulciuri... 

— De ce-mi spui toate astea, frățioare? 

— Ştii ce cred eu? Dacă diavolul nu există şi este numai o 
născocire a omului, atunci într-adevăr acesta l-a plăsmuit după 
chipul şi asemănarea lui. 

— Adică la fel ca pe Dumnezeu... 

— Te pricepi să întorci vorba, cum zice Polonius în 
Hamlet, începu a râde Ivan. Gata, m-ai prins, n-am încotro, ba 
chiar îmi pare bine! Dar frumos mai trebuie să arate Dumnezeul 
ăsta al tău dacă omul l-a plăsmuit după chipul şi asemănarea 
sa! M-ai întrebat de ce-ţi spun toate astea?... Vezi tu, sunt mare 
amator de curiozități, pe care-mi place să le colecționez - fie că 
le găsesc prin ziare, fie că-mi notez ce mi se povesteşte, aşa cum 
se întâmplă. Există, bunăoară, tot felul de anecdote picante, din 
care am reuşit să-mi alcătuiesc o colecţie destul de frumoasă. 
Turcii, fireşte, nu puteau nici ei să lipsească, dar ei sunt de pe 
alte meleaguri. Cunosc însă unele cazuri autohtone, poate ceva 
mai interesante decât ale turcilor. Ştii, la noi, bătaia, nuielele şi 
biciul sunt la mare cinste, bătaia este ceva naţional; unde s-a 
pomenit la noi să ţintuiască cineva un om de urechi? Oricum, 
de, se cheamă că suntem europeni, dar nuielele, biciul sunt 
specialitatea noastră şi pentru nimic pe lume n-am renunţa la ele! 
Se pare că în străinătate bătaia a ieşit din uz. Nu ştiu, poate acolo 
moravurile s-au îmblânzit, sau legile au fost în așa fel întocmite, 
încât nimeni să nu-şi mai permită a croi bice pe spinarea cuiva, 
dar, ca să suplinească această lacună, oamenii au înlocuit bicele 
cu altceva, tot aşa specific naţional, atât de specific, încât la noi ar 
părea absolut imposibil, deşi se zice că ar fi început să prindă şi 

aici, mai ales de când cu prozelitismul religios din înalta societate. 
Am acasă o broşură încântătoare, tradusă din limba franceză, în 
care se povesteşte o întâmplare destul de recentă petrecută acum 
vreo cinci ani, când a fost executat la Geneva un criminal, un 
anume Richard, un tâlhar pare mi-se, de vreo douăzeci şi trei de 
ani, care, înainte de a se urca pe eşafod, s-a pocăit, întorcânduse 
în sânul bisericii creştine. Numitul Richard era un copil din flori, 
pe care părinţii îl dăduseră de suflet, cam pe la vârsta de şase ani, 
unor țărani de la munte, nişte ciobani elveţieni, care-l luaseră să-l 
crească numai ca să-l pună la muncă. Băiatul crescuse, așadar, ca 
un pui de fiară, fără să fi învăţat nimic; ba, mai mult chiar, încă 
de când împlinise şapte anişori, ciobanii îl trimiseseră cu turma 
la păscut, pe ploaie şi pe frig, aproape golaş şi mai mult flămând 
decât mâncat. Nu mai e nevoie să-ți spun că nici unuia dintre ei 
nu-i păsa de bietul copil şi nu simţea nici un fel de mustrare de 
cuget, dimpotrivă, fiecare se socotea îndreptăţit să nu-i poarte 
de grijă, de vreme ce Richard le fusese dat pe veresie, așa, ca un 
lucru oarecare, şi, deci, nu vedeau pentru ce ar fi obligaţi să-i dea 
de mâncare. Richard spune în mărturisirea lui că în anii aceia, 
aidoma fiului risipitor din Evanghelie, jinduia după lăturile pe 
care ciobanii le dădeau porcilor puşi la îngrăşat pentru vânzare; 
băiatul n-avea însă parte nici măcar de atât, şi-l băteau de câte ori 
şterpelea din hrana pentru porci. Aşa îşi petrecuse el copilăria şi 
adolescenţa, până când, crescând şi prinzând puteri, se apucase 
de furat. Sălbaticul îşi agonisea pâinea muncind cu ziua la 
Geneva, ca să cheltuiască tot câştigul pe băutură, trăia în rând cu 
drojdia societăţii şi până la sfârşit a ajuns să asasineze un bătrân 
ca să-l jefuiască. A fost prins bineînţeles, judecat şi condamnat 
la moarte. Prin partea locului sentimentalismul nu prea are 
căutare. În puşcărie, Richard a fost luat în primire de preoți şi 
de membrii diverselor asociaţii creștine, de tot felul de cuconiţe 
însufleţite de simțăminte filantropice şi aşa mai departe. L-au 
învățat să citească şi să scrie, i-au tălmăcit cuvântul Evangheliei 

şi atâta l-au catehizat şi l-au dăscălit, l-au tocat la cap şi i-au 
împuiat urechile, că până la urmă l-au făcut să-şi mărturisească 
solemn crima.” 


„Ce-mi pasă mie că nu există vinovaţi şi că sunt conştient 
de lucrul acesta! Eu am nevoie de răzbunare, altminteri 
simt c-am să mă distrug singur. Şi răzbunarea asta să nu se 
înfăptuiască cine ştie pe ce lume, undeva, în infinit, cine ştie 
când, ci chiar aici, pe pământ, s-o pot vedea cu ochii mei! Am 
crezut în ea şi vreau s-o văd cu ochii mei, iar dacă la ceasul 
acela s-ar întâmpla să fiu mort, vreau să mă scol din mormânt, 
căci mi-ar părea nespus de rău să se petreacă totul fără mine. 
Doar n-am suferit ca să îngraş cu ființa mea, cu ticăloşiile şi 
suferințele mele, pământul pe care va înflori armonia viitoare, 
ca să se bucure de ea mai ştiu eu cine! Vreau să văd cu ochii mei 
ciuta tolănindu-se alături de leu şi victima îmbrăţişându-l pe 
cel care a înjunghiat-o. Vreau să fiu de față atunci când lumea 
va apuca să afle, în sfârşit, pentru ce a fost tot ce a fost înainte. 
Dorinţa asta stă la temelia tuturor religiilor de pe lume şi eu 
sunt un om credincios. Dar copilaşii, cum rămâne cu ei? lată o 
problemă pe care eu, unul, îți mărturisesc, nu mă simt în stare 
s-o rezolv. Îţi repet pentru a nu ştiu câta oară: există nenumărate 
probleme; eu însă m-am oprit numai asupra copiilor, deoarece în 
cazul lor lucrurile despre care ţi-am vorbit apar cu o limpezime 
incontestabilă. Ascultă, dacă toată lumea trebuie să sufere 
pentru a răscumpăra prin suferință acea nepieritoare armonie, 
ce caută aici copilaşii, explică-mi și mie, te rog. În ruptul capului 
nu pot să înţeleg pentru ce sunt sortiţi să sufere şi ei şi de ce 
armonia trebuie neapărat plătită cu preţul suferințelor lor? De 
ce trebuie să ajungă și ei băligar, să îngrașe cu făptura lor, spre 
binele nu știu cui, pământul pe care va înflori armonia viitoare? 
Îmi pot explica, bunăoară, solidaritatea întru păcat a oamenilor, 
după cum îmi pot explica şi solidaritatea lor în răzbunare, dar 

nu văd cum solidaritatea întru păcat se poate extinde şi asupra 
pruncilor şi dacă este adevărat că şi ei sunt răspunzători, 
deopotrivă cu părinţii, pentru fărădelegile săvârşite de aceştia, 
aşa ceva, crede-mă, depăşeşte înţelegerea mea, e un adevăr ce 
nu aparţine acestei lumi! Probabil un mucalit ar putea să-mi 
riposteze că în orice caz pruncul va creşte cu timpul şi va săvârşi 
la rândul său destule păcate, dar ce ne facem atunci cu băiețaşul 
acela de opt anişori rupt în bucăţi de dulăi? O, Alioşa, zău, nu 
vreau să hulesc divinitatea! Îmi dau seama ce cutremurare va fi 
în tot universul când tăriile cereşti şi toată suflarea pământească 
îşi vor uni glasurile ridicând un imn de slavă, când tot ce este viu 
sau care a trăit cândva pe lume va striga: „Drept eşti tu, Doamne, 
pentru că judecăţile tale s-au dat pe față!” Fiindcă atunci când 
mama se va îmbrăţişa cu călăul copilașului ei, cu cel care a 
asmuţit copoii asupra lui şi câteşitrei, înlăcrimaţi, vor mărturisi 
în gura mare: „Drept eşti tu, Doamne!”, desigur, vom fi atins 
treapta cea mai înaltă a cunoaşterii și totul se va lămuri. Ei, uite, 
aici este buba, tocmai cu gândul ăsta nu pot să mă împac! Şi, 
cât timp mai sunt încă pe lume, mă grăbesc să iau măsuri. Vezi 
tu, Alioşa, dacă într-adevăr mi-o fi dat să apuc vremea aceea, 
sau dacă am să mă scol din mormânt atunci ca să mă conving 
cu ochii mei, în clipa când mama îl va îmbrăţişa pe gâdele 
copilului, se prea poate să strig şi eu într-un glas cu ea: „Drept 
eşti tu, Doamne!” Eu însă nici atunci n-aş vrea să fac asemenea 
mărturisire. Cât mai e timp, deci, caut să-mi iau toate măsurile 
de apărare şi de aceea sunt hotărât să renunţ cu desăvârşire la 
acea supremă armonie. Fiindcă armonia aceasta nu merită nici 
măcar o lăcrimioară vărsată de bietul copilaş chinuit, care se 
bătea cu pumnişorii în piept într-o cușcă împuţită, rugându-se 
lui „Doamne, Doamne” şi vărsând şiroaie de lacrimi, pe care 
nimeni, nimeni nu le-a răscumpărat! Nu merită, de vreme ce 
lacrimile lui au rămas nerăscumpărate. Şi trebuie neapărat să se 
găsească o compensație, altminteri nu poate să existe armonie. 

Dar cum, te întreb, în ce fel le răscumperi? Mi se pare un lucru 
imposibil. Răzbunându-le? La ce mi-ar folosi răzbunarea, ce 
să fac, oare, cu iadul în care sunt azvârliți călăii, ce mai poate 
îndrepta iadul după ce aceştia au fost de-acum supuși la cazne 
şi au murit în chinuri? Ce fel de armonie mai poate fi aceea, 
atâta timp cât admitem focul gheenei? Dorinţa mea e să iert şi să 
îmbrăţişez pe toată lumea, nu vreau să mai pătimească nimeni. 
Iar dacă suferinţele copiilor sunt sortite să se adauge noianului 
de suferinţe necesare pentru răscumpărarea adevărului, declar 
de la bun început că tot adevărul lumii nu merită a fi plătit cu 
asemenea preţ. Nu vreau, în definitiv, ca mama să-l îmbrățişeze 
pe ucigașul odorului ei, pe cel care a pus câinii să-l sfâşie! Fiindcă 
nu are dreptul să-l ierte! Din partea ei, n-are decât să-l ierte dacă 
vrea să treacă peste nemărginita durere a inimii ei de mamă, 
absolvindu-l pe călău; nu are însă nici un drept să-l absolve în 
numele copilului ei sfâşiat de copoi, nu are dreptul să-l ierte pe 
ucigaș, chiar dacă însuşi copilul ei i-ar cere s-o facă! Şi, dacă 
așa stau lucrurile, dacă nu-i e îngăduit să acorde această iertare, 
atunci unde mai este armonia? Există, oare, în toată lumea 
asta o singură ființă care să poată şi care să aibă şi dreptul de a 
ierta? Nu vreau să primesc deci armonia, din dragoste pentru 
omenire nu vreau s-o accept. Mai bine să rămân cu suferinţele 
nerăzbunate. Prefer să rămân nerăzbunat, chiar dacă nu am 
dreptate, fără a fi apucat să găsesc împăcarea sufletului meu 
mistuit de revoltă. Şi apoi, cred că s-a pus un preț exagerat pe 
această armonie, biletul de intrare e prea scump pentru punga 
noastră. De aceea mă şi grăbesc să-l restitui. Şi, dacă vreau să 
fiu un om într-adevăr cinstit, sunt dator să-l restitui cât mai 
curând. Ceea ce şi fac. Asta nu înseamnă că nu accept existența 
lui Dumnezeu, Alioşa; mă mulțumesc doar să-i dau înapoi cu 
tot respectul biletul meu de intrare. 

— Asta e răzvrătire... Murmură cu ochii în pământ 
Alioşa. 

— Răzvrătire? N-aş fi vrut să aud din gura ta cuvântul 
ăsta, rosti Ivan apăsat. Crezi tu că ar putea cineva să trăiască 
tot timpul în răzvrătire? Ei uite, eu aşa vreau să trăiesc. Te rog 
stăruitor să-mi răspunzi cinstit la o întrebare: închipuieşte-ţi că 
ți-ar fi dat să clădeşti cu mâna ta destinul omenesc spre fericirea 
tuturor, ca lumea să se poată bucura în sfârşit de liniște şi pace, 
dar că, pentru a ridica această construcție, trebuie neapărat, e 
absolut necesar să ucizi în chinuri o singură făptură plăpândă, 
bunăoară pe copilaşul acela care se bătea cu pumnişorii în piept, 
să pui la temelia construcţiei lacrimile lui nerăzbunate. Spune, 
ai accepta în aceste condiţii să fii tu arhitectul? Mărturiseşte 
cinstit! 

— Nu, n-aş accepta, rosti încet Alioșa. 

— Ai putea să concepi că oamenii pentru care vrei s-o 
durezi ar accepta să primească o fericire ce-şi trage obârşia din 
sângele nevinovat al micului martir şi crezi tu că, primind-o, ei 
ar putea să fie pururea fericiţi? 

— Nu, n-aş putea să concep așa ceva. Apoi, deodată i se 
aprinse o lumină în ochi: Frate, vorbi Alioşa în continuare, m-ai 
întrebat adineauri dacă există pe lumea asta o singură ființă care 
să poată şi să aibă dreptul de a ierta? Fiinţa aceasta există, să ştii 
şi poate să ierte totul şi să-i ierte pe toţi, da, da, pe toți şi toate 
pentru tot, fiindcă ea însăşi şi-a dăruit sângele nevinovat pentru 
toţi şi pentru toate. Şi tu o cunoşti, ea este într-adevăr temelia 
clădirii de care vorbeai, către ea se vor ridica glasurile tuturor 
spre a-l spune: „Drept eşti tu, Doamne, pentru că judecăţile tale 
s-au dat pe faţă!” 

— Aha, EL, unicul neprihănit şi sângele Lui! Nu, nu L-am 
uitat, dimpotrivă, mă miram tot timpul că nu-L scoţi din sertar 
mai curând, potrivit bunului obicei al celor din tagma ta, care 
în orice discuţie se referă la EI, în tot momentul. Am să-ţi spun 
ceva, Alioşa, dar să nu râzi; acum vreun an am compus un 
poem. Dacă mai poţi să pierzi încă zece minute, ţi-l povestesc. 

— Ai scris un poem? 

— A, nu, nu l-am scris! râse Ivan. În viața mea n-am 
îmbinat nici două rime. L-am plăsmuit numai şi am căutat să-l 
memorez. L-am plăsmuit în focul inspiraţiei. Tu o să fii primul 
meu cititor, adică primul om care-l va auzi. Care autor s-ar 
îndura să piardă o asemenea ocazie unică? (Ivan zâmbi.) Să ţi-l 
povestesc sau nu? 

— "Te ascult. 

— Poemul meu se numeşte Marele inchizitor. 


Marele Inchizitor 


Ivan creează această povestire a Marelui Inchizitor, gândit 
afi un portret al lui Antihrist, inspirat însă de multe dintre ideile 
Bisericii Romano-Catolice, care a produs Inchiziția şi toată 
ideea de calcul al păcatelor, îndepărtând adevăratul creştinism 
al inimii. Aşadar, el plăsmuieşte această idee revoluționară a 
unei dictaturi în care oamenii primesc pâine şi circ, ba chiar 
e posibil să primească şi un surogat religios, dar în realitate nu 
există viaţă veşnică şi nici Dumnezeu. lar oamenii sunt prostiţi 
să rămână tăcuți... 

„Apare acolo din senin, pe tăcute, fără să prindă nimeni 
de veste şi totuşi, oricât ar părea de ciudat, toată lumea își dă 
seama că este El. Pasajul acesta ar putea să fie cel mai frumos 
din tot poemul, căci arată cum se face că toți L-au recunoscut. 

Mânat deo forţă irezistibilă, poporul se strânge în preajma 
Lui, înconjurându-L; clipă de clipă, mulțimea sporeşte ţinându- 
se pas cu pas după Dânsul. Şi-n vremea asta, EI trece tăcut mai 
departe, cu acelaşi surâs plin de îndurare nemărginită. Soarele 
dragostei arde în inima Lui şi razele Luminii, Cunoştinţei şi 
Puterii, ce se revarsă din privirile Sale, răspândindu-se asupra 
gloatei, trezesc în sufletul fiecăruia o iubire plină de osârdie 

pentru Dânsul. Cu braţele întinse, EI îi binecuvântează pe toți 
şi simpla atingere a mâinilor Lui, sau chiar numai a veșmintelor 
Sale, are virtutea de a lecui orice beteşug. 

„Iămăduieşte-mă, Doamne, ca să te pot vedea la față!” 
strigă spre el un bătrân orb din născare, şi-n aceeaşi clipă solzii 
ce-i acopereau ochii cad şi orbul îşi recapătă vederea şi poate 
să-L privească. Poporul plânge şi sărută pământul pe care calcă 
E]. Copiii îi aruncă flori în cale, cântând şi preamărindu-l: 
„Osana! EI este!” zboară din gură în gură zvonul prin mulțime. 
„Nu poate fi decât EI!” Continuându-şi drumul, El nu-şi 
încetinește paşii decât în pridvorul Catedralei din Sevilla, unde 
tocmai fusese adus cu plânsete şi jale un sicriaş alb în care se 
află o fetiță de şapte ani, singura fiică a unui cetăţean de frunte 
din partea locului. Sumedenie de flori sunt presărate peste 
trupşorul neînsuflețit. 

„Lasă, că EI o să-ţi învie copila”, îi strigă norodul mamei 
înlăcrimate. Parohul catedralei, care ieşise în pridvor să 
întâmpine sicriul, priveşte în jur mirat şi se încruntă. Deodată, 
mama pruncului mort scoate un geamăt şi se aruncă la picioarele 
Lui: „Dacă eşti într-adevăr tu, trezeşte-mi la viață copila!” îl 
imploră femeia cu braţele întinse spre dânsul. Procesiunea de 
înmormântare se opreşte în loc şi racla este lăsată jos în pridvor, 
în dreptul lui. EI îşi coboară ochii cu milă şi buzele lui şoptesc 
din nou, abia auzit: „Ialita, kumi!” şi „fata s-a sculat”. Copila 
se trezeşte, se ridică în capul oaselor din coşciug şi se uită cu 
ochi mari, nedumerită, în jur. Un zâmbet i-a înflorit pe chip şi 
încă mai ţine în mână buchetul de trandafiri albi cu care fusese 
aşezată în sicriu. 

Poporul freamătă și plânge cutremurat. Tocmai atunci 
se întâmplă să treacă prin faţa catedralei cardinalul, marele 
inchizitor. Este un bătrân de aproape nouăzeci de ani, înalt 
şi drept, cu fața suptă şi ochii adânciţi în orbite, nişte ochi în 
care încă mai tremură o licărire uşoară, ca o scânteie. O, de 

astă dată cardinalul nu mai poartă odăjdiile fastuoase cu care 
l-au împodobit în ajun, în văzul mulţimii, în momentul când 
duşmanii credinţei romane piereau mistuiţi de flăcările rugului! 
Nu, acum nu are pe el decât vechea lui rasă călugărească, făcută 
din pânză groasă. În urma lui, la oarecare depărtare, păşesc 
ajutoarele şi servitorii lui, cu chipuri sumbre, straja lui „sfântă”. 
Oprindu-se în fața mulțimii, prelatul o cercetează din ochi de 
la distanţă. Vede tot: coşciugul depus la picioarele Lui şi copila 
înviată din morți şi deodată se întunecă la față. Sprâncenele-i 
cărunte şi dese se încruntă, şi-n privirea lui scapără o lumină 
sinistră. Ridicând braţul, cardinalul face semn străjerilor să-L 
ia. Şi atât de mare este autoritatea lui, atât de strunit şi de plecat 
este poporul, deprins să i se supună fără a crâcni, încât gloata se 
dă în lături din calea lor şi, în mijlocul unei tăceri mormântale, 
gărzile pun mâna pe EI şi-L duc. Ca la o poruncă, mulțimea 
se pleacă până la pământ în faţa bătrânului inchizitor, care 
o binecuvântează şi pleacă mai departe. Străjile coboară cu 
prizonierul în temniţa boltită, sumbră şi strâmtă din clădirea 
străveche, unde se ţin şedinţele tribunalului sfânt. Ziua se stinge 
şi întunecimile nopţii toride şi „neînsufleţite” învăluie Sevilia. 
Aerul e înmiresmat „de lauri şi lămâi”. 

În bezna groasă ce domneşte în închisoare, ușa de fier 
se deschide şi marele inchizitor, purtând o lampă în mână, 
pătrunde încet înăuntru. Este singur; uşa se închide la loc în 
urma lui. Bătrânul se opreşte în dreptul uşii, privindu-l lung, un 
minut sau două, drept în față. Apoi se apropie de EI pe îndelete, 
pune lampa pe masă și rostește: 

„Iu eşti? Tu? Neprimind însă nici un răspuns, se grăbeşte 
să adauge: Taci, nu spune nimic. Ce ai putea să mai spui? Ştiu 
prea bine ce! Numai că Tu n-ai dreptul să mai adaugi nimic la 
cele mărturisite odinioară. De ce ai venit atunci să ne tulburi? 
Căci venirea Ta nu face decât să ne tulbure, cred că-Ţi dai seama. 
Ştii Tu însă ce o să se întâmple mâine? Eu nu Te cunosc şi nici nu 

vreau să ştiu dacă ești Tu acela sau semeni numai cu el; oricum 
ar fi, mâine am să Te osândesc şi am să Te ard pe rug, ca pe cel 
mai nelegiuit dintre eretici şi ai să vezi atunci cum norodul, care 
azi ţi-a sărutat picioarele, la un singur semn al meu, se va repezi 
să adune tăciunii împrăștiați în jurul rugului tău spre a înteţi 
focul, ştii tu asta? Da, poate că ştii”, răspunde tot el tulburat, 
dus pe gânduri, cu ochii pironiţi asupra deținutului. 


— Zău, nu pricep, Ivan, ce înseamnă asta... spuse zâmbind 
Alioşa, care-l ascultase tăcut până atunci. E numai o simplă 
fantezie sau e vorba de o eroare din partea bătrânului, de un 
absurd quiproquo. 

— N-ai decât să alegi cea de-a doua alternativă, dacă-ţi 
place, râse Ivan şi dacă realismul nostru contemporan a reuşit să 
te acapareze în asemenea măsură, încât să nu mai poți accepta 
nimic ce ţine de domeniul fanteziei, fie chiar un quiproquo, dacă 
vrei. Ce-i drept, continuă el râzând, bătrânul meu are nouăzeci 
de ani, şi, cu ideea lui fixă, se prea poate să-şi fi pierdut minţile. 
Cât îl priveşte pe deţinut, înfățișarea lui avea într-adevăr prin 
ce să-l uimească. Dar tot aşa de bine, în definitiv, ar putea să 
fie numai o halucinație, vedenia unui moşneag de nouăzeci de 
ani în pragul morții, cu imaginaţia înfierbântată de autodafeul 
din ajun, căruia îi căzuseră jertfă o sută de eretici. La urma 
urmei însă, ce ne interesează pe noi dacă-i un quiproquo sau 
dacă-i vorba de o fantezie gratuită? Bătrânul trebuie să spună, 
în sfârşit, tot ce are de spus, tot ce a gândit în sinea lui timp de 
nouăzeci de ani, să dea în vileag tot ce a ţinut închis în el, în 
aceşti nouăzeci de ani. 

— Şi deținutul? Nu spune nimic? Se mulţumeşte doar să 
se uite la bătrân şi să tacă? 

— E obligat în orice caz să tacă, răspunse Ivan, din 
nou cu zâmbetul pe buze. N-ai auzit ce i-a spus mai înainte 
bătrânul? Că n-are dreptul să mai adauge nici un cuvânt la cele 

mărturisite odinioară. Dacă vrei, într-asta rezidă însăşi esența 
catolicismului roman, aşa cel puţin cred eu: 


„Iu i-ai încredinţat totul papei şi deci, în momentul de 
față, totul se află în mâna lui; tu nu mai ai deocamdată ce căuta 
printre noi, nu ne mai tulbura, măcar până ce va să vină vremea 
de apoi”. Asta o spun chiar ei şi nu numai c-o spun, dar o aştern 
pe hârtie, cel puţin iezuiții. Am citit cu ochii mei, scris negru pe 
alb, de teologii lor. „Mai ai tu dreptul oare să ne dezvălui fie şi 
o singură taină a lumii din care vii?” Îl cercetează mai departe 
bătrânul, ca tot el să şi răspundă până la urmă: 

„Nu, nu mai ai dreptul acesta, fiindcă nu trebuie să 
mai adaugi nimic la cele mărturisite cândva, nici să le răpeşti 
oamenilor libertatea pentru care Te-ai luptat din răsputeri cât ai 
fost aici pe pământ. Orice lucru nou pe care l-ai vesti oamenilor 
ar atinge cumva libertatea lor de credinţă, căci ar lua înfăţişarea 
unui miracol, şi, după câte ştiu, în urmă cu o mie cinci sute de 
ani pentru tine nu era nimic mai scump pe lume decât libertatea 
credinţei. Nu spuneai chiar pe vremea aceea: «Vreau să fiţi liberi 
cu adevărat»? Ai avut acum prilejul să-i vezi pe oamenii aceştia 
«liberi», rosteşte deodată bătrânul, zâmbind dus pe gânduri. 

Ca să continue apoi, măsurându-l cu o privire încruntată 
pe captivul său: Da, să ştii că ne-a costat scump treaba asta, dar 
acum, am ajuns, în fine, să ducem, în numele tău, la bun sfârşit 
misiunea noastră. Cincisprezece veacuri ne-am canonit cu 
libertatea asta, dar acum am isprăvit, da, da, am isprăvit o dată 
pentru totdeauna. Ce, nu crezi c-am isprăvit pentru totdeauna? 
Te uiţi la mine blând şi nu vrei măcar să mă învredniceşti cu 
un cuvânt de indignare? Cu toate astea, tocmai acum, poţi să 
mă crezi, acum, în momentul de față, oamenii poartă în ei 
mai adânc ca oricând înrădăcinată convingerea că sunt liberi, 
cu desăvârşire liberi, deşi chiar ei ne-au oferit libertatea lor, 
depunând-o smeriţi la picioarele noastre. Asta e ceea ce am 

izbutit noi să facem, dar, te întreb, asta e oare cu adevărat 
libertatea dorită de tine, libertatea pe care ai visat-o?” 


— "Tot nu pricep, îl întrerupse din nou Alioșa, e o ironie, 
vrea cumva să glumească pe socoteala Lui? 

— Câtuşi de puţin. Bătrânul e convins, dimpotrivă, că 
faptul de a fi sugrumat, în sfârşit, libertatea ca să-i fericească pe 
oameni este un merit al său și al ciracilor lui. „Fiindcă numai 
acum, i se destăinuie el (bineînţeles, e vorba de Inchiziţie), 
suntem în măsură pentru prima oară să ne gândim la fericirea 
oamenilor. Aşa cum a fost el plămădit, omul e un răzvrătit din 
fire, dar crezi tu oare că răzvrătiții pot avea parte de fericire? 
Ţi s-a spus răspicat, stăruie bătrânul, ţi s-a atras doar atenţia 
asupra acestui lucru, ţi s-au dat destule avertismente, pe care 
însă tu le-ai nesocotit deopotrivă, respingând singurul mijloc 
care putea să-i facă pe oameni fericiţi. Noroc că, plecând dintre 
noi, ai avut grijă să laşi totul în seama noastră. Ne-ai hărăzit, ai 
întărit prin cuvântul Tău dreptul pe care ni l-ai încredinţat de a 
lega şi dezlega totul şi cred că n-ai de gând acum - sigur că da, 
nici nu poate măcar să-Ţi treacă prin gând cumva să ne privezi 
de el! Atunci de ce ai venit să ne tulburi?” 

— Cum adică, „[i s-au dat destule avertismente şi 
îndrumări”? întrebă Alioşa. 

— Ei uite, tocmai ăsta e punctul principal asupra căruia 
caută să insiste cardinalul. „Înfricoşatul şi preaiscusitul duh, 
duhul nimicniciei şi al nefiinţei — îl mustră mai departe bătrânul 
- strălucitul duh a grăit către tine în pustiu, şi, după cum 
mărturiseşte Sfânta Scriptură, el a încercat să te «ispitească». 
E drept, ori nu? Există oare un adevăr mai deplin decât acela 
pe care el Ţi l-a dezvăluit, punându-Ţi cele trei întrebări, sau, 
precum spun Scripturile, cele trei «ispitiri» ale Tale, adevăr 
pe care Iu l-ai respins? Și totuşi, dacă va fi avut loc vreodată 
pe lume o minune fără de seamăn, ea s-a întâmplat numai 

şi numai atunci, în ziua celor trei ispitiri. Căci în asta constă 
toată minunea, în faptul că cele trei întrebări au fost rostite. 
Dacă ne-am închipui bunăoară, să zicem, că întrebările puse 
de înfricoşatul duh ar fi pierit fără urmă în cărți şi c-ar trebui 
deci reconstituite cumva, plăsmuite din nou, alcătuite vorba cu 
vorbă, pentru a putea fi puse la locul lor în Scripturi şi că în 
acest scop ar fi fost adunate laolaltă toate capetele luminate de 
pe faţa pământului - toți dregătorii, cei mai de seamă păstori 
ai bisericii, învățații, filosofii, poeţii - reîncredințându-li- 
se misiunea de a născoci, de a formula trei întrebări, care nu 
numai să fie pe măsura unui eveniment de o însemnătate atât 
de mare, dar şi să exprime în același timp în trei cuvinte, sau, 
mai bine zis, în trei poziţii pe înţelesul minţii omenești, întreaga 
istorie de mai târziu a umanităţii şi a universului — crezi tu, 
oare, că tot acest areopag format din înţelepții pământului ar 
fi în stare să dea în vileag ceva care să se asemuiască măcar pe 
departe prin forță şi prin adâncime cu cele trei întrebări pe care 
într-adevăr Ţi le-a pus atunci în pustiu puternicul şi iscusitul 
duh? Aceste întrebări, miracolul prin care ele au ieşit la lumină 
dovedesc îndeajuns că aici avem de-a face nu cu inteligența 
omenească, a cărei soartă e pieritoare, ci cu o inteligență 
nepieritoare şi desăvârşită. Fiindcă aceste trei întrebări, atât de 
strâns legate între ele, preconizează întreaga desfăşurare de mai 
târziu a istoriei lumii, constituind totodată cele trei formule în 
care se îmbină toate contradicţiile istorice nerezolvate ale firii 
omenești. Pe vremea aceea era un lucru de care nimeni nu-şi 
putea da seama chiar atât de precis, viitorul fiind încă învăluit 
în neguri; acum însă, după ce au trecut cincisprezece veacuri, 
vedem că în aceste trei întrebări era cuprins totul şi că tot ce 
preconizaseră ele s-au adeverit în aşa măsură, încât nu se mai 
poate adăuga sau înlătura nici o iotă. 

Hotărăşte deci singur cine avea dreptate: Tu sau acela 
care Ţi le-a pus? Aminteşte-Ţi prima întrebare, dacă nu cuvânt 

cu cuvânt, cel puţin sensul ei: «Vrei să Te duci în lume aşa, 
cu mâinile goale, făgăduind oamenilor o libertate pe care ei, 
în ignoranţa şi becisnicia lor înnăscută, nu pot s-o înţeleagă, 
de care chiar se feresc, îngroziţi, fiindcă nu există şi nici n-a 
existat vreodată nimic mai insuportabil pentru om şi pentru 
societate decât libertatea! Vezi pietrele astea din acest pustiu 
dogorit de arşiță? Porunceşte ca ele să se facă pâini şi omenirea 
întreagă, plină de recunoştinţă, va alerga pe urmele Tale ca 
o turmă ascultătoare, deşi tot timpul va fi cu frica-n sân ca 
nu cumva, la un moment dat, să-i retragi braţul întins şi, 
o dată cu asta, să se isprăvească şi pâinea dăruită de Tine». 
Tu însă n-ai vrut să-l lipseşti pe om de libertate şi ai respins 
o asemenea propunere, socotind că nu mai poate fi vorba de 
libertate, de vreme ce supunerea a fost cumpărată cu pâine. 
Drept care ai răspuns că omul nu trăieşte numai cu pâine; 
ştii Tu însă că în numele acestei hrane pământeşti duhul 
pământului se va ridica împotrivă-Ţi şi, dând piept cu Tine, 
Te va birui şi că atunci toată lumea îl va urma, strigând în gura 
mare: «Cine este asemenea fiarei, care a făcut să se pogoare 
focul din cer?»; ştii tu oare că peste veacuri, omenirea va da 
glas prin gura înţelepţilor şi a învăţaţilor săi că nu există pe 
lume crimă şi, prin urmare, nu există nici păcat, ci numai 
flămânzi? «Dă-le mai întâi de mâncare şi abia după aceea le 
poţi cere să respecte virtutea!» — va sta scris pe steagul celor 
care se vor scula împotriva Ta, nimicind templul durat de 
Tine. Pe ruinele templului tău se va zidi o altă clădire, un nou 
şi înfricoşător Turn Babel; se va înălța piatră cu piatră, cu 
toate că şi el va împărtăşi soarta celui dintâi, rămânând, ca şi 
acela, neterminat; puteai totuşi să-i scuteşti pe oameni de toată 
această trudă de prisos, să le cruţi o mie de ani de suferinţe, 
fiindcă, până la urmă, tot spre noi se vor îndrepta, după ce 
se vor fi canonit în zadar zece veacuri în şir să-şi isprăvească 
turnul! Şi atunci, ne vor căuta iarăși pe sub pământ, prin 

catacombele în care vom sta ascunși (fiindcă ne va fi dat să 
fim din nou persecutați şi schingiuiți) şi găsindu-ne în cele 
din urmă, vor ridica glasul spre noi: «Daţi-ne pâine, căci cei 
care ne-au făgăduit să pogoare focul din ceruri pentru noi nu 
ni l-au dat!» şi noi vom izbuti să ridicăm până la capăt turnul 
început de ei, căci cine va da de mâncare mulțimii va apuca 
să-l ducă la bun sfârşit şi noi vom fi aceia care o vom hrăni 
în numele Tău, amăgind-o în numele Tău. O, în vecii vecilor, 
fără noi, oamenii nu vor ajunge să-şi astâmpere foamea! Toată 
înţelepciunea lumii nu va putea să le dea pâine atâta timp cât 
vor rămâne liberi; dar ai să vezi că, până la urmă, ne vor aduce 
singuri plocon libertatea şi, depunând-o la picioarele noastre, 
ne vor spune: «Înrobiţi-ne, dar astâmpăraţi-ne foamea!» 

Abia atunci vor înţelege în fine că libertatea şi faptul de a 
avea pâine în realitate şi cu prisosință, aşa ca să ajungă pentru 
toată lumea, sunt două lucruri incompatibile, fiindcă în vecii 
vecilor oamenii nu vor fi în stare să împartă pâinea între ei! Şi în 
același timp se vor convinge că niciodată nu vor putea fi liberi, 
fiindcă sunt slabi de înger, dedaţi la rele, becisnici şi îndărătnici. 
Tu le-ai făgăduit pâinea cerească, dar, iarăşi Te întreb, crezi 
într-adevăr că poate avea același preţ în ochii stirpei omeneşti, 
nevolnice, desfrânate şi pururea nerecunoscătoare ca pâinea reală, 
pământească? Dacă, în numele pâinii cereşti, se vor găsi câteva 
mii sau zeci de mii de suflete care să Te urmeze, cum rămâne 
cu milioanele și zecile de mii de milioane de făpturi omenești 
incapabile să renunţe la hrana pământească pentru cea făgăduită 
în ceruri? Sau ie nu-Ţi sunt dragi decât cele câteva zeci de mii 
de suflete mari şi puternice, celelalte milioane - nenumărate, ca 
nisipul mării - de oameni slabi de înger, dar care Te iubesc cu 
adevărat, fiind menite să slujească doar ca un suport material 
celor puternici şi oţeliți? Nu, nouă ne sunt deopotrivă de dragi şi 
cei slabi din fire. Deşi nărăviţi şi îndărătnici, până la urmă tot ei 
vor fi cei mai supuși. 

Cuprinşi de admiraţie, aceştia ne vor socoti nişte zei, ca 
unii ce vom domni asupra lor - atât de înfricoşătoare li se va 
părea până la urmă libertatea! Dar noi vom căuta să-i convingem 
că nu facem decât să ascultăm de porunca Ta şi că domnim în 
numele Tău. Îi vom înșela astfel din nou, de astă dată însă n-o 
să-Ţi îngăduim să vii printre noi. Şi în același timp, înşelătoria 
aceasta va fi un nesecat izvor de suferință pentru noi, fiindcă 
vom fi mereu nevoiţi să mințim. Iată care este sensul primei 
întrebări ce Ţi s-a pus atunci, în pustiu şi iată ce ai respins în 
numele libertăţii pe care o preţuiai mai presus de orice. În ea 
sălășluia ferecată taina cea mare a lumii acesteia. 

Învrednicindu-Te să primeşti miracolul «pâinii», ai fi 
reuşit să împlineşti acea năzuinţă eternă a omului — şi nu numai 
a fiecărui individ în parte, ci a întregii umanități - pururea 
dornic să ştie în faţa cui trebuie să-şi îndoaie genunchii! 
Fiindcă nu există pentru omul liber o grijă mai statornică şi 
mai chinuitoare decât aceea de a afla mai degrabă în faţa cui 
se cuvine să se plece până la pământ. Numai că el vrea să se 
plece înaintea unei forțe indiscutabile, atât de indiscutabile, 
încât toată lumea s-o respecte, îndoindu-şi genunchii în fața 
ei. Căci, în primul rând, aceste ființe vrednice de plâns vor să 
găsească pe cineva în fața căruia să se plece până la pământ, 
un om care să se ridice deasupra celorlalți, în care să creadă 
lumea întreagă și căruia să i se închine toți, absolut toți. De la 
începutul începutului necesitatea de a generaliza supunerea a 
constituit preocuparea cea mai arzătoare a fiecărui om în parte, 
precum şi a întregii umanități. Din pricina acestei necesități, 
oamenii s-au tăiat adesea cu săbiile. Şi făurindu-şi singuri zei, 
s-au ameninţat unii pe alții: «Lepădaţi-vă de zeii voştri, strigau 
ei şi veniţi de vă închinaţi celor care se află în mare cinste la noi, 
altfel, va fi vai şi amar de voi şi de zeitățile voastre!» şi așa o să 
fie până la sfârşitul veacurilor. Chiar atunci când vor pieri toți 
zeii de pe faţa lumii, vor continua totuşi să îngenuncheze în fața 

idolilor. Şi Tu ai ştiut asta, nu se poate să nu fi cunoscut această 
fundamentală taină a firii omeneşti și totuși, cunoscând-o, ai 
refuzat unica emblemă infailibilă ce ȚŢi s-a oferit şi în virtutea 
căreia omenirea "Ţi s-ar fi supus fără să crâcnească, emblema 
pâinii reale, pământeşti. Tu însă ai refuzat-o în numele libertăţii 
şi al pâinii cereşti. Am să-Ţi arăt acum ce ai făcut mai departe, 
iarăşi şi iarăşi în numele libertăţii! Adevăr zic ie că sufletul 
omenesc nu cunoaşte altă grijă mai chinuitoare decât aceea de 
a găsi cui să-i încredinţeze mai degrabă harul libertăţii cu care 
această nefericită făptură se naşte pe lume. Numai aceluia însă 
care va izbuti să-i împace conștiința îi va fi dat să pună stăpânire 
şi pe libertatea lui. Emblema ce Ți s-a oferit o dată cu pâinea 
avea toţi sorții de izbândă; dă-i pâine şi omul ţi se va supune 
fără greş, e cea mai sigură chezăşie; dar dacă în același timp 
cineva - nu tu, altcineva -— s-ar întâmpla să-i prindă în mreajă 
conştiinţa, o, atunci, să ştii, e-n stare să se lipsească până şi de 
pâinea cu care îl îmbii şi să-l urmeze pe acela care va fi izbutit 
să-i subjuge cugetul. 

Aici, recunosc, dreptatea era de partea Ta. Taina existenţei 
umane nu constă în a trăi, ci în a şti pentru ce trăieşti. Fără o 
noțiune precisă a rostului său pe lume, în vecii vecilor omul n-ar 
accepta să trăiască; mai curând şi-ar face singur seama decât să- 
şi ducă mai departe existența pe pământ, chiar dacă în jurul lui 
ar fi maldăre de pâine. 

Asta este realitatea; dar ce s-a ales până la urmă? În loc 
să cauţi a pune stăpânire asupra oamenilor, îngrădindu-le 
libertatea, Tu te-ai străduit să-i desfăşori cât mai larg fruntariile! 
Ai uitat, se vede, că omul preferă liniştea şi chiar moartea 
libertăţii de a alege singur între bine şi rău! 

Fiindcă nu există ceva mai ademenitor pentru el decât 
libertatea conştiinţei, dar în același timp nu există ceva mai 
cumplit! Iar Tu, în locul unor principii temeinice, care ar fi 
statornicit o dată pentru totdeauna liniştea în conştiinţa umană, 

ai ales tot ce poate fi mai ciudat, mai nedesluşit şi mai vag, tot ce 
depăşeşte puterile oamenilor, procedând așa ca şi cum nu i-ai fi 
iubit câtuşi de puţin. 

Cine? Tocmai lu, care ai pogorât pe pământ ca să- 
Ți jertfeşti viaţa pentru ei! În loc de a căuta să le zălogeşti 
libertatea, Tu le-ai sporit-o şi mai mult, aruncând pe veci 
chinuitoarea ei povară asupra împărăției sufletului omenesc. 
Ai vrut să ai parte de dragostea liber consimţită a omului, 
ai dorit ca el să te urmeze de bunăvoie, ademenit şi subjugat 
de tine, de ideea Ta. În locul legii străbune, pe care se putea 
bizui din momentul acela, omul trebuia să aleagă cu inima 
slobodă ce este rău și ce este bine, având înaintea ochilor doar 
chipul Tău drept călăuză menită să-i îndrume paşii, dar cum 
de nu Te-ai gândit că, aşezând pe umerii lui o povară atât 
de grea ca libertatea de a alege, până la urmă el va ajunge să 
pună la îndoială până şi chipul Tău şi să tăgăduiască adevărul 
propovăduit de Tine? Într-o bună zi oamenii vor mărturisi în 
gura mare că adevărul nu poate sălăşlui în Tine, fiindcă era 
cu neputinţă să-i urgisească cineva atât de cumplit ca Tine, 
lăsându-i să se zbată într-o incertitudine atât de chinuitoare, 
cu atâtea griji pe cap şi atâtea probleme fără dezlegare! În felul 
acesta, Tu însuţi ai pus la cale surparea împărăției Tale şi n-ai 
deci nici un drept să arunci vina pe alţii. 

Asta să fie oare, spune, ceea ce i s-a oferit? În lume nu 
există decât trei forţe, unicele pe pământ, în măsură să înfrângă 
şi să subjuge definitiv, în numele propriei lor fericiri, conştiinţa 
acestor becisnici răzvrătiți. Și aceste forțe sunt miracolul, 
taina şi autoritatea. Tu însă le-ai respins pe câteşitrele, rând pe 
rând, prin exemplul pe care Tu Însuţi l-ai dat. Urcându-Te pe 
streaşina templului, preaiscusitul şi înfricoşatul duh Ţi-a spus: 
«De eşti Tu fiul lui Dumnezeu, aruncă-Te jos, căci scris este: El 
va porunci îngerilor săi să vegheze asupra Ta şi ei Te vor ridica 
pe mâini, ca nu cumva să izbeşti de piatră piciorul Tău; numai 

aşa vei ajunge să afli de eşti cu adevărat Fiul lui Dumnezeu şi cât 
de puternică este credinţa Ta în Tatăl ceresc». 

Tu însă l-ai ascultat până la capăt, dar ai refuzat să faci 
ceea ce-Ţi propunea el; n-ai vrut să Te lași dus în ispită şi nu 
Te-ai aruncat jos. O, fireşte, ai fost într-adevăr plin de măreție, 
superb ca un Dumnezeu! Dar crezi Tu oare că oamenii, seminţia 
aceasta slabă şi răzvrătită, sunt zei? O, bineînţeles, în momentul 
acela Ţi-ai dat seama că dacă ai fi făcut un singur pas, o singură 
mişcare ca să Te arunci în gol, ar fi însemnat să-l ispiteşti pe 
Dumnezeu şi să-Ţi pierzi totodată credinţa în el, aşa încât, 
ajungând jos, Te-ai fi zdrobit de pământul pe care veniseşi să-l 
izbăveşti, spre bucuria preaiscusitului duh care încercase să Te 
ispitească. Dar încă o dată îţi spun: sunt oare mulți pe lume ca 
Tine? Ai fost Tu în stare să crezi cu tot dinadinsul - fie chiar 
numai o clipă — că oamenii au atâta putere în ei ca să înfrunte 
asemenea ispită? Sau Îţi închipui cumva că firea omenească 
a fost în aşa fel plămădită, încât prin însăşi alcătuirea ei să 
respingă miracolul şi că în momentele de cumplită răscruce, 
când sufletul lui este bântuit de cele mai grele şi mai chinuitoare 
probleme, omul se poate mulțumi cu ceea ce inima sa are toată 
libertatea să aleagă? O, tu ai ştiut că eroismul faptei tale va fi 
pomenit în Scripturi şi că va răzbate astfel prin veacuri până în 
vremea de apoi şi în sinea Ta ai nădăjduit că, mergând pe urmele 
Tale, omul va rămâne alături de Dumnezeu, fără a mai avea 
nevoie de minuni. Cum de nu Te-ai gândit însă că, lepădându- 
se de minuni, el se va lepăda în același timp şi de Dumnezeu, 
fiindcă, de fapt, nu-L caută pe Dumnezeu, cât mai ales minunile 
Sale? Și cum nu poate să trăiască fără minuni, omul va încerca 
să şi le făurească singur, dând crezare miracolelor plăsmuite de 
el, închinându-se în faţa minunăţiilor săvârșite de vraci, în fața 
farmecelor urzite de vrăjitoare, chiar dacă ar fi de o sută de ori 
un răzvrătit, un eretic sau un ateu. Tu nu Te-ai învrednicit să 
cobori de pe cruce când cei din jur îşi băteau joc de Tine şi Te 

ațâţau, strigându-Ţi: «Pogoară-Te acum de pe cruce, vom vedea 
şi vom crede!» Tu nu Te-ai învrednicit să cobori, fiindcă nu 
voiai să-l câştigi pe om printr-o minune, așteptând o credință 
liber consimţită din partea lui, nicidecum prilejuită de un 
miracol. Ceea ce doreai Tu cu ardoare era o dragoste liberă, iar 
nu extazul unui rob fascinat de puterea ce i-a vârât pe veci frica 
în oase. Dar şi de astă dată ai greşit, socotindu-i pe oameni mai 
presus de ceea ce se arată a fi în realitate, când ei nu sunt decât 
nişte robi, cu toate că, aşa cum au fost plăsmuiţi, în sufletul lor 
mocneşte răzvrătirea. Priveşte în jurul Tău şi judecă singur: au 
trecut cincisprezece veacuri, du-Ie acum şi vezi: cine sunt cei pe 
care i-ai înălțat până la Tine? 

Îţi jur că omul este mult mai nevolnic şi mai ticălos decât 
l-ai crezut Tu! Te poţi cumva bizui să facă ceea ce ai făcut Tu? 

Preţuindu-l peste măsură, ai procedat ca şi când n-ai 
fi avut nici cea mai mică îngăduinţă, fiindcă însemna să ceri 
de la el mai mult decât putea să dea - şi cine? Tocmai Iu, 
care l-ai iubit mai presus decât pe Tine Însuţi! Dacă însă l-ai 
fi prețuit mai puţin şi nu i-ai fi cerut decât ceea ce putea 
să-Ţi dea, ar fi simţit mai mult dragostea Ta, fiindcă nu 
l-ai fi îndatorat să poarte o povară chiar atât de grea. Omul 
este slab de înger şi ticălos. Ce are a face că în momentul 
de față încearcă în tot locul să se răzvrătească împotriva 
puterii noastre, împăunându-se cu fapta lui? Mândria lui de 
răzvrătit este copilărească, mândrie de şcolari ce-au pus la 
cale o revoltă în clasă, izgonindu-l pe învăţător. Bucuria lor 
va fi însă de scurtă durată şi o vor plăti cu vârf şi îndesat. Vor 
dărâma templele şi vor îneca pământul în valuri de sânge. 
Dar până la urmă nu se poate să nu-și dea seama, în nerozia 
lor puerilă, că, deşi s-au răsculat, sunt prea nevolnici ca să 
fie în stare a duce mai departe pe umeri povara propriei 
lor răzvrătiri. Şi cu obrajii scăldaţi în lacrimi nătânge, vor 
recunoaşte în sfârşit că cel care i-a plămădit, sădind în ei 

sămânţa răzvrătirii, a făcut-o, fără doar şi poate, numai în 
bătaie de joc. Vor mărturisi lucrul acesta cu deznădejdea în 
suflet şi fiece cuvânt al lor va fi un cuvânt de hulă; hulind 
însă se vor simţi şi mai nefericiţi, fiindcă prin firea lui omul 
nu se poate împăca totuşi cu blasfemia și până la urmă va 
căuta să se răzbune pentru ea. Aşadar, nelinişte, tulburare și 
nefericire — cu asta s-au ales oamenii după toate suferințele 
pe care le-ai îndurat în numele libertăţii lor! 

Marele tău proroc, în viziunea lui alegorică, spune că i 
s-au arătat în fața ochilor toți cei care au luat parte la prima 
înviere şi că erau câte douăsprezece mii cu totul din fiecare 
seminţie. Ca să fie atât de puţini, înseamnă că nici ei n-au 
fost oameni ca toţi ceilalți, ci zei. Căci au aflat în ei destulă 
putere ca să poarte crucea şi să viețuiască zeci de ani în pustiu, 
flămânzi şi goi, hrănindu-se cu ierburi crude şi rădăcini; Te 
poţi mândri, fireşte, cu aceşti copii ai libertăţii, ai dragostei 
liber dăruite, cu sublima lor jertfă adusă de bunăvoie în 
numele Tău! Amintește-Ţi însă că aceştia erau doar câteva 
mii şi toți plămădiţi ca nişte zei, pe când ceilalți? Cu ce sunt 
vinovaţi oare ceilalți, adică toţi cei nevolnici, care n-au fost în 
stare să facă ceea ce au izbutit a îndeplini cei căliţi din fire? 
Cu ce este vinovat un suflet plăpând dacă nu poate cuprinde 
asemenea haruri înfricoşătoare? Nu cumva Tu ai pogorât din 
ceruri numai în mijlocul celor aleşi și numai pentru ei? Dacă-i 
aşa, atunci la mijloc este o taină pe care mintea noastră n-o 
poate pricepe. Şi dacă există într-adevăr o taină, atunci avem 
tot dreptul să vorbim în numele ei, mărturisind în fața lumii că 
libertatea inimii de a alege între bine şi rău nu înseamnă mare 
lucru, că totul e taina căreia oamenii sunt datori să i se supună 
orbeşte, chiar împotriva conştiinţei lor. Și chiar aşa am și 
procedat. Am căutat să îndreptăm ceea ce ai făcut Tu, punând 
la temelia faptei Tale eroice miracolul, taina şi autoritatea. Şi 
oamenii s-au bucurat că sunt din nou mânaţi ca o turmă şi că, 

în sfârşit, inima lor a fost uşurată de povara unui dar funest 
care le adusese numai necazuri. Am avut ori nu dreptate să 
procedăm aşa, propovăduind învățătura aceasta oamenilor, 
spune?! Crezi oare că noi n-am iubit omenirea, de vreme ce 
am înţeles cu atâta umilinţă slăbiciunile ei şi am căutat din 
toată inima să-i uşurăm povara, îngăduind firii sale nevolnice 
chiar şi păcatul, cu condiţia ca să fie săvârşit cu ştirea noastră? 
De ce atunci vii acum să ne tulburi? De ce mă priveşti în tăcere 
cu ochii Tăi blânzi, convins că dreptatea e de partea Ta? Mai 
curând aş vrea să Te văd mânios, nu-mi trebuie dragostea Ta, 
pentru că nici eu nu Te iubesc. De ce aş încerca să mă prefac? 
Nu-mi dau seama oare cu cine vorbesc? Ştii dinainte tot ce 
aş avea să-ţi spun, o citesc în ochii tăi. Cum aş putea oare să 
ascund de Tine taina noastră? Poate că vrei totuşi s-o auzi din 
gura mea. 

Atunci ascultă: noi nu suntem cu Tine, ci cu el, asta 
este toată taina noastră! De mult nu mai suntem cu Tine, 
ci cu el, au trecut opt veacuri între timp. S-au împlinit opt 
veacuri de când am primit din mâinile lui ceea ce Tu ai 
lepădat cu indignare, darul din urmă, pe care el însuşi i 
l-a oferit atunci, când i-a înfățișat împărăţiile pământești. 
Noi am primit de la el Roma și spada cezarului, decretându- 
ne stăpânitorii pământului, singurii lui împărați, deşi nici 
până în ziua de azi n-am apucat să ne desăvârșim lucrarea 
începută. 

Dar cine-i de vină? O, într-adevăr, lucrarea e abia 
înfiripată, dar totuşi s-a înfiripat. Va trece încă multă vreme 
până să fie dusă la bun sfârşit şi până atunci lumea va mai avea 
încă multe de îndurat, dar în cele din urmă ne vom ajunge țelul 
şi vom fi cezari. Atunci ne vom gândi la fericirea omenirii. Şi cu 
toate acestea, Tu ai fi putut să primeşti pe loc spada cezarului. 
Pentru ce ai respins acest ultim dar? Primindu-l, ai fi împlinit 
toate năzuinţele oamenilor pe pământ: le-ai fi dat un stăpân 

căruia să i se închine, încredințându-le propriile lor conştiinţe 
şi le-ai fi pus la îndemână mijlocul de a se uni cu toţii laolaltă 
într-un furnicar în care nu încap divergențe, fiindcă necesitatea 
alăturării mondiale este cea de-a treia şi ultima pricină de 
frământare pentru oameni. 

Umanitatea a dorit dintotdeauna să se organizeze într-o 
asociaţie unitară. Multe popoare au avut o istorie glorioasă, dar 
cu cât acele popoare se aflau la un nivel de civilizaţie mai înalt, 
cu atât erau mai nefericite, fiindcă simțeau mai adânc decât 
altele necesitatea asocierii tuturor oamenilor. Marii cuceritori, 
de talia unui Tamerlan sau Ginghis Han, au străbătut ca o 
vijelie pământul în dorinţa de a-şi întinde stăpânirea asupra 
întregului univers, dar şi ei, fie chiar inconştienţi, au exprimat 
aceeași nestăvilită aspirație a omenirii spre o asociere 
generală. Primind dominaţia lumii şi purpura cezarului, Tu 
ai fi întemeiat o împărăție universală, statornicind în același 
timp pacea pe toată fața pământului. 

Fiindcă cine altul ar putea fi în măsură să stăpânească 
oamenii decât acela care le stăpâneşte cugetul şi în mâinile 
căruia se află pâinea lor? Noi am primit, aşadar, spada cezarului 
şi, o dată cu asta, fireşte, ne-am lepădat de Tine pentru a-l urma 
pe el. 

O, vor mai trece încă veacuri de becisnică domnie a 
gândirii libere, a ştiinţei şi a antropofagiei, fiindcă, de vreme ce 
au început să ridice Turnul Babel fără noi, vor ajunge, în cele din 
urmă, la antropofagie. Abia atunci, fiara se va târî la picioarele 
noastre şi le va linge supusă, stropindu-le cu lacrimi de sânge. 
Şi noi o vom încăleca şi vom înălța cupa, iar pe cupă va fi săpat 
cuvântul «Taină». 

Atunci, numai atunci se va statornici împărăţia păcii 
şi a fericirii omeneşti. Eşti mândru de aleşii Tăi, dar Tu nu ai 
în jurul tău decât puţini aleşi, în timp ce noi vom ajunge să-i 
mulțumim pe toți. 

Şi pe urmă, gândeşte-Te: câţi dintre cei aleși sau dintre 
cei puternici, care ar putea să fie cândva aleşii Tăi, nu vor fi 
obosit aşteptându-te, câți dintre ei nu-şi îndreaptă şi nu-şi 
vor mai îndrepta încă forțele şi ardoarea inimii spre un alt 
ogor, sfârşind prin a ridica steagul libertăţii lor împotriva Ta 
însuţi? 

Dar cine altul decât Tine a înălțat acest steag? Pe când 
noi vom dărui tuturor fericirea şi nimeni atunci nu se va mai 
răzvrăti, oamenii nu se vor mai căsăpi unii pe alţii, aşa cum se 
căsăpesc în fiece clipă şi în tot locul, acum, în numele libertății 
propovăduite de Tine. 

O, noi vom izbuti să-i convingem că nu vor putea ajunge 
cu adevărat liberi decât atunci când vor renunţa de bunăvoie 
la libertatea lor în favoarea noastră şi când ni se vor supune cu 
desăvârşire nouă! Vom avea oare dreptate sau vom rămâne de 
minciună? Se vor convinge însă că dreptatea e de partea noastră 
când îşi vor aminti în ce cumplită sclavie şi în ce frământare îi 
împinsese libertatea Ta. Deplina independenţă, gândirea liberă 
şi ştiinţa îi vor afunda într-o junglă atât de încâlcită şi le vor 
pune în faţă asemenea miracole şi taine atât de bine ferecate, 
încât unii dintre ei — cei răzvrătiți şi aprigi — îşi vor face singuri 
seama; alții — şi ei răzvrătiți, dar nevolnici - se vor nimici 
unii pe alţii; iar restul - cei becisnici şi nefericiţi — se vor târi 
la picioarele noastre mărturisind în gura mare; «Da, aţi avut 
dreptate, voi singuri stăpâniţi taina, de aceea ne-am întors la 
voi, izbăviţi-ne de noi înșine!» 

Şi astfel vor fi toţi fericiți, milioane de făpturi omeneşti, 
toţi în afară de cei o sută de mii, în mâinile cărora se află 
destinele lor. Fiindcă numai noi, deţinătorii secretului, noi 
singuri vom fi nefericiți. Vor fi mii de milioane de prunci 
fericiţi şi o sută de mii de martiri care-şi vor lua asupra lor 
povara blestemată a cunoașterii binelui şi răului. Ei vor muri 
în pace, se vor săvârşi din viață în numele Tău şi dincolo de 


313 


leromonah Serafim Rose 


mormânt nu vor găsi decât moarte. Iar noi vom păstra cu grijă 
secretul şi, pentru fericirea lor, îi vom amăgi, făgăduindu-le o 
răsplată veşnică în ceruri.” 


Marele Inchizitor îi va „conduce cu bunăștiință pe oameni 
la moarte şi la distrugere, amăgindu-i tot timpul, ca nu cumva 
să observe încotro sunt purtaţi, ca măcar pe parcurs sărmanii 
orbeţi să aibă iluzia fericirii.” 

Marele Inchizitor întreabă cum poţi iubi umanitatea? 
Este ceva grotesc, o creatură de dispreţ, această ființă căzută? 
Poţi avea grijă de ei şi să le dai tot ceea ce doreşti, dar cum îi poţi 
iubi? Însă Hristos este Cel care iubeşte umanitatea. 

Cursul 9 
REvOISYŢIA 


Introducere 


În a doua jumătate a secolului al XIX-lea realismul ia locul 
romantismului, socialismul științific înlocuiește socialismul 
utopic, ideea luptei de clasă este promovată de propagandiști ca 
Marx, iar industralismul, prin condiţiile precare ale sistemului 
de fabrică, contribuie la neliniște şi tulburări sociale. Revoluţia 
încetează de a mai fi un apanaj al visătorilor şi se cere trecerea 
la fapte. 

În această prelegere vom prezenta cele mai radicale 
filosofii revoluţionare, deşi niciuna dintre acestea nu ne va 
dezvălui în întregime teologia Revoluţiei. Pentru a descifra 
sensul Revoluţiei trebuie să le vedem împreună şi să le citim 
prin cheia creştinismului ortodox. 

Activitatea diavolului devine din ce în ce mai evidentă, 
iar numele său începe să fie invocat (vezi Ivan Karamazov). 


Revoluţia de la 1848 
Revoluţia nu a avut consecinţe politice imediate, dar 
a adus pentru prima dată spectrul roşu (al comunismului). 


„Manifestul Comunist” al lui Marx a apărut în ianuarie 1848, 

Chiar înainte de declanșarea revoluțiilor. Revoluţia a debutat în 
Franţa la 22 februarie, când demonstrațiile şi întâlnirile politice 
au fost întrerupte. La câteva ore de la începutul protestelor, 
regele a părăsit Parisul. Reformatorii sociali s-au întâlnit pentru 
a organiza republica. 


„În numai câteva ore monarhia a dispărut, iar în locul ei a 
fost proclamată republica social democrată.” (Nesta Webester). 
„Însă acum, oamenii care contribuiseră la declanșarea crizei 
erau confruntați cu munca de reconstrucţie. lar aceasta era ceva 
cu totul diferit. Una este să stai la birou în linişte şi să scrii despre 
frumuseţea revoluţiei şi cu totul altceva să te afli în mijlocul unui 
oraş în fierbere unde izvoarele legii şi ordinii au fost înnăbuşite. 
Una este să discuţi romantic despre suveranitatea poporului şi 
mult mai puțin mângâietor pentru vanitatea cuiva să fie luat 
la rost de muncitori în carne şi oase, care cer îndeplinirea 
promisiunilor făcute. Aceasta a fost experienţa celor care au 
compus Guvernul Provizoriu la o zi după abdicarea regelui. Toţi 
avocaţii revoluţiei sociale au dat acum cu nasul pentru prima 
oară de revoluţie şi le-a plăcut mult mai puţin decât atunci când 
au întâlnit-o pe hârtie.” 

„Arborarea steagului roşu de către populaţie — descrisă 
de Lamartine ca un simbol al amenințărilor și dezordinilor - a 
produs teroare în inimile tuturor, cu excepţia lui Louis Blanc. 
De-abia când Lamartine a ţinut un discurs înflăcărat şi a cerut 
mulțimii furioase să înlocuiască steagul roșu cu tricolorul, 
acesta din urmă a fost coborât, iar deputaţii au putut să se 
retragă la Hotel de Ville şi să discute noua schemă de guvern.” 

„În toată istoria Mişcării Muncitoreşti nu a existat o scenă 
mai dramatică decât cea care avea loc acum. În jurul mesei 
de consiliu stăteau oameni care în ultimii zece ani au hrănit 
entuziasmul poporului pentru principiile primei revoluţii: 
Lamartine, panegiristul girondinilor, Louis Blanc, robespierristul, 

Ledru Rollin, a cărui principală mândrie consta în asemănarea cu 
Danton.” 

„Dintr-odată uşa camerei de consiliu a fost deschisă, iar 
un muncitor a intrat cu arma în mână, fața convulsionată de 
furie, urmat de câţiva dintre tovarășii săi. Îndreptându-se spre 
masa unde stăteau tremurând demagogii, Marche, pentru că 
acesta era numele liderului delegaţiei, a lovit podeau cu arma 
şi a strigat cu putere: «Cetăţeni, au trecut 24 de ore de când s-a 
înfăptuit revoluţia. Oamenii aşteaptă rezultatele. M-au trimis să 
vă spun că nu mai acceptă întârzieri. Doresc dreptul la muncă - 
dreptul la muncă, acum!»” 

„La 24 de ore de la înfăptuirea revoluţiei, Noile Ceruri 
şi Noul Pământ nu fuseseră încă create! Teoreticienii au făcut 
calcule fără să ia în considerare nerăbdarea uriașă a Poporului, 
au uitat că pentru minţile simple şi practice a da înseamnă 
a da repede şi acum; că schimbările sociale fundamentale 
reprezentate de Louis Blanc şi Organizaţia sa a Muncii ca fiind o 
simplă problemă au fost acceptate de muncitori în același spirit 
lipsit de îndoială. Nu au ţinut cont nici de greutăţile imense 
provocate de reajustarea condiţiilor de muncă, de timpul 
necesar pentru reconstrucția întregului sistem social, despre 
care Marche şi tovarăşii săi nu puteau avea nicio idee. Li s-a 
promis dreptul la muncă, iar organizarea gigantică pe care o 
presupunea acea formulă succintă trebuia realizată într-o zi şi 
pusă în funcțiune dintr-odată. 

Louis Blanc recunoștea că primul sentiment stârnit 
de auzul tiradei lui Marche a fost unul de furie. Ar fi fost 
mai potrivit dacă ar fi spus că era un sentiment de ruşine. EI, 
mai mult decât toți ceilalți, le-a arătat muncitorilor tărâmul 
făgăduinţei, iar acum, când s-a dovedit a fi o iluzie, el, mai mult 
decât toți ceilalţi, era vinovatul. Înainte de a promite trebuie să 
ştii cum să aduci la îndeplinire şi să aduci la îndeplinire fără 
întârziere. 

În opinia muncitorilor, Lamartine era, se pare, principalul 
obstacol în calea cerinţei lor pentru dreptul la muncă. De-a 
lungul întregii sale tirade, Marche şi-a fixat ochii obraznici 
asupra poetului girondinilor. Scandalizat de această atitudine, 
Lamartine a dat un răspuns într-un ton categoric spunând că, 
şi dacă ar fi ameninţat cu o mie de morți, și dacă ar fi târât de 
Marche şi tovarășii săi în fața tunurilor încărcate din stradă, tot 
nuar semna un decret al cărui sens nu l-ar înţelege. Într-un final, 
trecând peste enervarea sa, a adoptat un ton mai împăciuitor şi, 
punându-și mâna pe brațul muncitorului înfuriat, l-a rugat să 
aibă răbdare, arătându-i că oricât de legitimă ar fi cererea sa, 
o asemenea măsură precum organizarea muncii necesită timp 
pentru a fi elaborată, că în fața unui număr de atât de mare 
de probleme stringente guvernul are nevoie de timp pentru 
a-şi formula proiectele, că toți oamenii competenţi trebuie 
consultați... 

Elocvenţa poetului a avut câştig de cauză și treptat furia 
lui Marche s-a stins. Muncitorii, oameni cinstiți atinși de 
sinceritatea evidentă a vorbitorului, s-au privit unii pe alţii în 
ochi, întrebători, având o expresie de înduplecare, iar Marche, 
văzându-le atitudinea a strigat: Ei bine, da, vom aştepta. Vom 
avea încredere în guvernul nostru. Oamenii vor aștepta; vor 
avea trei luni de suferinţă în slujba republicii! 

Au existat cuvinte mai jalnice în întreaga istorie a 
revoluţiei sociale? Precum strămoşii lor de la 1792, acești 
oameni erau gata să sufere, să se sacrifice pentru nou formata 
republică întruchipată pentru ei drept singura salvare a Franţei, 
şi, animați de acest nobil entuziasm, erau gata să aibă încredere 
în escrocii politici care i-au mânat cu promisiuni pentru a se 
revolta zadarnic. 

Chiar în momentul în care Lamartine cerea răbdare, Louis 
Blanc, încă pornit să pună în aplicare teoriile sale netestate, s-a 
retras în golul unei ferestre, acolo unde, alături de Flocon şi Ledru 

Rollin, a scris decretul, bazat pe al 10-lea articol al Declaraţiei 
Drepturilor Omului a lui Robespierre, prin care Guvernul 
Provizoriu promitea muncă garantată pentru toţi cetăţenii. Louis 
Blanc era probabil singurul dintre cei prezenţi acolo care credea 
în posibilitatea împlinirii acestei promisiuni, însă în pofida 
neîncrederii lor, toţi au semnat-o și în aceeași zi decretul a fost 
citit în public în tot Parisul. 

Două zile mai târziu, Atelierele Naţionale, care urmau 
să furnizeze locurile de muncă promise, au fost deschise sub 
conducerea lui Emile Thomas şi a lui M. Marie. Rezultatul a 
fost, inevitabil, dezastruos. Munca necesară fiind insuficientă, 
muncitorii au fost trimişi de colo colo, de la un angajator la altul, 
au fost înființate slujbe inutile care s-au dovedit în mod necesar 
descurajante pentru cei implicaţi, în timp ce artizanii pentru 
care nu se găsea de muncă trebuiau să fie susținuți printr-un 
ajutor de şomaj. Această ultimă măsură, cea mai descurajantă 
dintre toate, a avut drept consecinţă atragerea în Paris a mii de 
muncitori din toată țara, chiar şi din străinătate.” 


Idealismul muncitorilor 


„De partea cealaltă, muncitorii s-au dovedit a fi în cea 
mai mare parte perfect rezonabili şi raționali, cerând protecţie 
din partea intermediarilor, o reducere a orelor de muncă la 10 
sau 11 ore pe zi, motivând, poate justificat atunci, că zilele de 
muncă reprezentau 14 sau 15 ore. Astăzi, această motivaţie a 
fost pervertită în sistemul dezastruos în care, cu cât este ziua de 
muncă mai lungă, cu atât sunt mai puțini muncitori implicaţi, 
iar muncitorii ocupați câştigă un salariu care ar putea fi 
împărţit la un număr mai mare de oameni. De asemenea, au 
criticat munca în exces ca fiind o piedică în calea educaţiei și a 
dezvoltării lor intelectuale. 

În orice caz, fie că aveau sau nu dreptate în teoriile lor 
de economie politică, oamenii din Paris s-au dovedit a nu fi 
în niciun fel înclinați spre violență în timpul acestei crize. 
Oamenii nu au dorit vărsare de sânge şi baricade, incendieri şi 
distrugeri. Dacă ar fi să reducem sumar cererile lor, ei au vrut 
doar două lucruri: pâine şi muncă. Ar fi putut fi formulată 
o cerere mai dreaptă? Şi, după cum s-a exprimat Marche, 
erau gata să aştepte, să sufere, să se sacrifice nu doar pentru 
bunăstarea lor finală, ci pentru gloria Franţei. Înşelaţi de 
vizionari, iluzionaţi de beneficiile primei Revoluții Franceze, 
nu au cerut o repetare a grozăviilor din trecut, ci au cerut doar 
să fie lăsaţi să muncească în liniște și fraternitate. 

Astfel scriau vopsitorii de materiale către Guvernul 
Provizoriu la sfârşitul lui martie 1848: 

«Cetăţeni, noi, muncitorii vopsitori, vă oferim sprijinul 
nostru modest şi vă aducem 2000 de franci pentru a vă ajuta 
în succesul nobilei voastre întreprinderi ... Cei care cred că ne 
vom întoarce la scenele sângeroase din istoria noastră să stea 
potoliți! Să stea potoliţi! Nici războiul civil, nici războiul extern 
nu vor eviscera frumoasa noastră Franţă! Să nu-şi facă griji nici 
în privinţa Adunării Noastre Naţionale, deoarece nu vor exista 
nici montaniarzi, nici girondini, să stea liniștiți şi să fie ajutaţi 
să-i oferim Europei o imagină magică, să fie arătat că în Franța 
nu a existat violenţă în revoluţie, că a fost doar o schimbare de 
sistem, că cinstea a înlocuit corupţia, suveranitatea poporului 
şi dreptatea — despotismul odios, forța şi ordinea - slăbiciunea, 
fraternitatea - castele, tirania a fost schimbată de această 
formulă sublimă: Libertate, Egalitate, Fraternitate, progres, 
civilizaţie, fericire pentru toţi şi toţi pentru fericire!» 

Guvernul a început însă să adopte reforme utopice, iar 
oamenii din Paris şi din provincie au început să se teamă de 
muncitori la fel cum se temeau de revoluționari. Louis Blanc a 
proclamat ca obiectiv dominaţia proletariatului. 

Excluşi acum din guvern în mod legal, revoluționarii 
au fost obligaţi să caute noi pretexte pentru a ațâţa poporul. 
Motivul l-a reprezentat o revoltă în Polonia înăbușită fără 
milă de trupele prusace pe 5 mai. Muncitorii din Paris au fost 
chemaţi să se adune cu miile pentru a protesta împotriva acestei 
manifestări de autoritate arbitrară. Drept consecință, pe 13 mai, 
o demonstrație a 5000-6000 de oameni s-a îndreptat spre Place 
de la Concorde, strigând: «Vive la Pologne!» 

Muncitorii din mulțime au venit cu bună credinţă să 
manifeste, aşa cum li s-a spus, în favoarea Poloniei şi nu aveau 
de gând să răstoarne Adunarea aleasă prin sufragiu universal. 
Dar, ca de obicei, agenţii dezordinii s-au infiltrat în rândurile 
lor, oameni străini cu o înfăţişare sinistră gata să ia fie partea 
poliţiei, fie a gloatei, pentru a provoca o răzmeriţă, au apărut 
femei bine îmbrăcate, nu din popor, care incitau oamenii la 
violență. 

La podul de la Concorde demonstranţii păreau că ezită, 
dar Blanqui, care s-a pus pe sine în fruntea manifestanţilor, a 
strigat cât a putut de tare „Înainte!” şi toată masa de oameni 
a luat-o spre palatul ocupat acum de Adunare. Numărul mic 
al soldaţilor din Garda naţională s-a dovedit incapabil să 
oprească valul de 150.000 de bărbaţi şi femei, care împingeau 
cu o asemenea forță încât mulţi au murit striviţi la intrarea în 
palat. 

În acel moment Lamartine, mai curajos decât predecesorii 
săi revoluționari de la 1792, a ieşit în fața Adunării şi i-a înfruntat 
pe oameni. 

«Cetăţene Lamartine, am venit să citim o petiție în 
Adunare, o petiție în favoarea Poloniei», a spus unul dintre 
lideri. 

«Nu veţi trece», a răspuns categoric Lamartine. 

«Dar cu ce drept ne împiedici să trecem? Noi suntem 
poporul. Prea multă vreme ai amăgit poporul cu fraze 

meşteşugite. Oamenii vor şi altceva pe lângă fraze, ei vor să 
meargă ei înşişi în Adunare şi să-şi facă dorinţele cunoscute.» 

Cât de adevărat s-a dovedit cuvântul rostit în acel moment 
de o voce din mulțime: «Nefericiţilor, ce faceţi? Daţi înapoi cu 
un secol cauza libertăţii!» 

În zadarau încercat cei care au stârnit revolta să o oprească. 
În timp ce mulțimea tot presa înainte spre holul Adunării, 
Thomas, Raspail, Barbes, Ledru Rollin, Buchez, Louis Blanc se 
chinuiau să-şi facă auzite vocile în căldura sufocantă a zilei de 
mai şi în mirosul gloatei. Aflat la masă, Louis Blanc a afirmat 
că poporul prin ţipetele sale şi-a încălcat propria suveranitate. 

Poporul a răspuns prin strigătele «Trăiască Polonia!», 
«Trăiască organizaţia muncii!» 

Atacat cu arma inventată de el, Louis Blanc a fost redus la 
neputinţă. Nu teoreticianul era acela care îi amețea pe oameni 
cu cuvintele pe care ei le cereau, ci Blanqui, omul de acţiune, 
instigatorul la violență şi la mânie. 

«Blanqui! Unde este Blanqui? Îl vrem pe Blanqui!» strigau 
mulțimile. Şi dintr-odată, înălțat pe umerii mulțimii, a apărut 
figura ciudată a celebrului agitator: un om mic, cocârjat prea 
devreme, cu ochi sălbatici, în care se vedeau săgeți de flăcări 
izvorâte din nişte orbite îngropate adânc într-o față cu o paloare 
bolnavă, cu părul negru tuns ca un călugăr, având surtucul 
negru încheiat până la întâlnirea cu cravata neagră, mâinile 
ascunse de mănuși negre. La apariţia acestei figuri sinistre s-a 
aşternut o tăcere asupra mulțimii. 

Modelându-se după starea audienței, Blanqui a ţinut 
o tiradă cerând ca Franţa să declare imediat război Europei 
pentru izbăvirea Poloniei — cu adevărat o măsură ciudată pentru 
a ușura nemulțumirea publică din Paris! 

Între timp, Louis Blanc, având un steag polonez în mâini, 
facea eforturi curajoase să-şi recâștige popularitatea. Un discurs 
elocvent despre suveranitatea poporului a avut efectul scontat 

şi printre strigătele «Trăiască Louis Blanc! Trăiască republica 
socială şi democratică!» a fost la rândul său purtat în glorie pe 
umerii poporului. Dar emoția momentului s-a dovedit prea 
mare pentru un trup atât de fragil. Louis Blanc, cu fața asudând 
de transpiraţie a încercat în van să vorbească publicului, dar 
din buzele sale nu s-a auzit nimic şi, lăsat în cele din urmă jos, 
a leşinat pe un scaun. 

Băncile au început să se prăbușească sub greutatea din ce 
în ce mai mare a oamenilor, iar un container cu apă a inundat 
coridorul. 

În acest moment, Huber, care la rândul său picase 
într-un leşin îndelungat, şi-a recăpătat dintr-odată firea şi 
urcându-se la tribună a declarat cu o voce de tunet că Adunarea 
a fost dizolvată în numele poporului. 

În aceeași clipă, Buchez a fost îndepărtat de la locul său, 
Louis Blanc a fost împins de mulțime pe esplanada Invalizilor, 
Raspail a căzut leşinat pe peluză, Sobrier a fost purtat în glorie 
de muncitori, iar Huber a dispărut. 

După care a urmat reacția inevitabilă. Trupele sosite au 
dispersat mulțimea, Barbes a fost arestat, Louis Blanc cu părul 
vâlvoi şi hainele rupte a reuşit să scape de Gărzile Naţionale şi 
s-a refugiat în Adunare, unde s-a trezit că este asaltat de ţipete 
de indignare: «Mereu vorbeşti doar de tine! Nu ai inimă în 
tine!» 

În timpul acestor scene extraordinare desfăşurate la 
Adunarea Naţională, o altă mulțime de 200 de oameni a invadat 
Prefectura Poliţiei, unde Caussidi, urmând exemplul lui Potion 
de la 10 august, a rămas ascuns așteptând să vadă în ce direcţie 
se mişcă lucrurile înainte de a face o mișcare. Confruntat de 
o mulțime furioasă de revoluționari, nefericitul Caussidi, aflat 
până atunci în avangarda revoluţiei, a început să vorbească 
de autoritate constituțională şi l-a ameninţat pe un rebel că îl 
străpunge cu sabia. 

Cu ajutorul Gărzii Republicane, Prefectura Poliţiei a 
fost în cele din urmă evacuată şi peste tot prin Paris trupele au 
început să restabilească ordinea. 

«Represiunea nu are milă deoarece atacula fost îngrozitor», 
scria Contesa d'Agoult. Sunt cuvinte care ar trebui să fie veşnic 
în mintea creatorilor de revoluţie. Cu cât mai groaznică revolta, 
cu atât mai groaznică trebuie să fie rezistenţa, iar anarhia nu 
sfârşeşte în altceva decât în despotism. 

Chiar şi liderii revoluționari sunt obligaţi să admită 
consecinţele reacționare ale evenimentelor de la 15 mai. În ceea 
ce-i priveştepe oamenii înşişi, care sunt întotdeauna impresionați 
de desfăşurarea autorităţii, ei iau partea învingătorilor. Pe 16 
mai, când conjuraţii arestați se îndreptau spre Vincennes, au 
auzit, în timp ce treceau prin foburgul St. Antoine, înjurăturile 
bărbaţilor, femeilor şi copiilor, care în pofida căldurii extreme 
din acea zi au urmărit căruțele cu sudalme pe buze până la 
primele case din Vincennes. 

Dar această repulsie din partea poporului a fost doar 
ceva de moment. Nu a trecut mult până când socialiștii şi-au 
recăpătat influenţa asupra poporului. În alegerile care au urmat 
pe 5 iunie, Pierre Leroux, Proudhon şi Caussidi au câştigat, 
iar situația a devenit şi mai complicată prin alegerea lui Louis 
Napoleon Bonaparte. 

Acum s-au dezvăluit pentru prima dată planurile 
imperialiste ale bonapartiştilor. Acum s-a auzit pentru prima 
dată strigătul «Trăiască Împăratul!». Liderii acestei facţiuni şi- 
au dat seama, la fel ca şi socialiștii, că răsturnarea guvernului 
trebuie efectuată de o insurecție populară, iar armele obişnuite 
ale urii de clasă au fost folosite de ambele tabere cu o lipsă de 
scrupule identică. 

La alegeri, majoritatea a fost obținută de monarhiști! 
Timp de trei zile în iunie, toate partidele au fost în stradă, iar 
Gărzile Naţionale au măturat cu toate. 

Apoi au urmat trei zile înfricoşătoare, de la 22 iunie 
până pe 25. Au fost ridicate din nou baricade în stradă şi s-a 
declarat război până la moarte republicii. Ca de fiecare dată în 
fiecare izbucnire a Revoluţiei Mondiale, tabăra insurgenților 
era compusă din elemente războinice, toate hotărâte să distrugă 
ordinea existentă şi animate de idealuri contradictorii. 

Nebunia maselor stârnite de membrii cluburilor a atins 
acum apogeul. În timp ce Barbes încerca în zadar să ţină un 
discurs de la tribună a fost asaltat de un grup de nebuni, care 
se amenințau unii pe alții cu pumnii strânşi, făcând de neauzit 
vocea oratorului. 

Pentru a spori dezordinea, revolta a inclus, pe lângă 
muncitori ajunşi la disperare din cauza foametei, un număr 
de oameni cinstiți şi creduli prostiți de agitatori: comuniști 
care visau la o utopie, deși în rândul lor fiecare avea propriul 
sistem şi era în dezacord cu toți ceilalți; legitimişti care cereau 
restaurarea dinastiei de Bourbon în persoana Ducelui de 
Chambord; bonapartiști partizani ai regenței; şi, în cele din 
urmă, scursura tuturor partidelor, condamnaţi și ratați; într- 
un cuvânt, duşmanii societăţii, oameni mânaţi de instinct spre 
ideile de revoluţie, furt şi jaf. 

Împotriva acestei revolte îngrozitoare, trupele regulate 
întărite cu Gărzile Naţionale aduse de peste tot din Franța 
au dovedit o determinare absolută şi, pe 26 iunie, după lupte 
sângeroase care au lăsat nu mai puţin de 10.000 de morţi în 
Paris, tulburările s-au potolit. Revoluţia s-a răspândit în 
Germania, Austria, Italia, Anglia şi Spania, dar a fost reprimată 
peste tot. Apoi a venit Marx şi a organizat Partidul Revoluţiei 
pentru a realiza o revoluţie de succes. 

În Franţa, Napoleon a preluat rapid puterea şi a organizat 
alegeri. Toţi oamenii din Franţa au votat şi s-au pronunţat 
covârşitor, şapte milioane față de 700.000 pentru a-l înscăuna 
împărat, ceea ce arată ce credeau oamenii atunci când aveau 

şansa să aleagă. Cineva a întrebat: De ce l-aţi ales pe Napoleon, 
ce are special? Răspunsul a fost următorul: Cum puteam să nu-l 
votez pe Napoleon, după ce am fost cu Napoleon (strămoșul 
său) în Rusia?” 


Marx și Engels 


Aşadar, acum îi vom analiza pe socialiştii şi anarhiştii 
sfârşitului de secol XIX, oamenii care au pregătit istoria 
secolului XX. 

Prima figură pe care o vom descrie succint este Marx, 
cel care, alături de Engels, a pus bazele marxismului pe care-l 
vedem azi în Rusia. Engels însuși era un proprietar de fabrică 
din Manchester care trăia în Anglia. Marx era un gazetar evreu 
care, din câte se pare, nu a muncit mai deloc toată viața sa, era 
mereu agitat de idei revoluționare şi se gândea în permanenţă 
cum să aducă la îndeplinire revoluţia. În anul 1844 cei doi s-au 
întâlnit la Paris şi au aderat la Liga Comunistă, un mic grup 
secret de revoluționari asemănător „Grupului celor cinci” 
despre care am citit în Dostoievski. Potrivit lui Engels, acest 
grup mic nu reprezenta în fapt altceva decât o filială germană a 
societăților secrete franceze. Grupul a încercat să se infiltreze în 
alte grupuri, producea materiale de propagandă şi lucra asupra 
dezvoltării unui sistem de succes. 

În 1848, chiar înainte de izbucnirea revoluţiei, Marx a 
publicat „Manifestul Comunist” în care le spunea „proletarilor din 
toată lumea să se unească” şi să-şi arunce lanţurile. În tot decursul 
vieţii sale nu a fost niciodată preocupat de muncitori, deoarece 
muncitorii au fost întotdeauna mult mai conservatori. Era interesat 
doar în a face ca acest grup să fie cât mai nemulțumit cu putință, iar 
apoi să folosească această nemulțumire pentru a schimba guvernul 
cu unul care i-ar pune în aplicare principiile sale. 

Principiile sale proveneau din surse diferite. Bineînţeles, 
principala inspiraţie era Revoluţia Franceză şi socialiștii idealişti 
- mai târziu s-a poziționat împotriva lor, deoarece aceştia nu 
erau ştiinţifici — ideile sale milenariste provenind direct de la 
ei. Apoi a fost influențat de ideile economiştilor britanici ai 
timpului, deşi majoritatea dintre ei şi-au abandonat ulterior 
aceste concepte, deoarece erau nerealiste. Marx însă a preferat să 
le preia pe primele, cele care au fost abandonate ulterior. O altă 
înrâurire asupra sa a reprezentat-o filosofia idealistă germană, 
în special Hegel şi ideea lui despre marșul lui Dumnezeu prin 
istorie, cu singura diferență că Marx a renunțat la Dumnezeu. În 
realitate, spuneau că l-au descoperit pe Hegel stând cu capul în 
jos, iar ei l-au aşezat cum trebuie îndepărtându-L pe Dumnezeu; 
au transformat sistemul dialectic în materialism dialectic sau, 
cu alte cuvinte, explicau tot ceea ce se întâmplă în lume printr- 
un fel de „providenţă” care acţionează în istorie, doar că fără 
Dumnezeu: un fel de cauze care nu puteau fi inversate. Este 
ceea ce le dă comuniștilor încrederea că se află de partea bună a 
istoriei, pentru că, pur şi simplu, lucrurile trebuie să se îndrepte 
în acea direcţie, acesta fiind felul în care funcţionează lumea. 

Aceste idei erau atee, materialiste şi foarte naive: ştiinţa 
ne oferă răspunsul la orice problemă. În sine, este o filosofie 
extrem de prostească şi nu există nimic care să merite crezut. 
Forţa lui Marx provine din pasiunea de a răsturna ordinea 
existentă. "Ţapul său ispăşitor a fost burghezia, clasa de 
mijloc, pe care o acuza că îi transformă pe muncitori în sclavi 
personali. 

Revoluţia intră acum într-o nouă fază: înainte, burghezia 
dorea să răstoarne aristocrația şi monarhia; acum, se presupune, 
clasele mai de jos doresc să răstoarne burghezia. El muncea 
să dezvolte o conştiinţă de clasă, astfel încât muncitorii să 
urască burghezia şi viceversa. Într-o bună măsură a reuşit în 
întreprinderea sa, pentru că în revoluţia care a urmat au avut loc 

scene foarte violente din cauza suspiciunii reciproce a acestor 
două grupuri. 

În anul 1864 un grup de organizaţii muncitoreşti s-au 
întâlnit la Londra pentru a forma ceea ce s-a numit Prima 
Internaţională. Marx a preluat conducerea şi s-a folosit de această 
platformă pentru a-şi face cunoscute ideile sale. Oricine nu era 
de acord cu ideile sale devenea un dușman căruia i se opunea 
cu fanatism. Era practic împotriva tuturor, inclusiv a majorităţii 
muncitorilor, deoarece nu erau de acord cu filosofia sa. Încetul 
cu încetul a reuşit să-i dea afară din această Internaţională 
pe toți cei care erau împotriva ideilor sale. De asemenea, îi 
ura pe țărani. Îi ura şi pe proletari, pe care îi numea „lumpen 
proletariat”, proletariatul în zdrenţe. Nu iubea pe nimeni. Din 
acea epocă, în special anii 80 şi 90 ai secolului al XIX-lea, a 
început organizarea şi dezvoltarea diverselor partide socialiste. 
Acela este momentul în care s-a format Partidul Comunist Rus. 


Bakunin 


Al doilea gânditor asupra căruia ne vom opri este (Mihail) 
Bakunin. Marx a trăit între 1818 şi 1883, Engels între 1820- 
1885, iar principalul obiectiv al lui Engels a fost de a-l susține pe 
Marx şi de a fi de acord cu ideile sale. Marx avea o inteligență 
remarcabilă. 

Pe de altă parte, Bakunin reprezintă un cu totul alt soi 
de gânditor. A trăit între 1814 şi 1876. Provenea din nobilimea 
rusă, era foarte inteligent şi foarte puturos. Îşi petrecea zilele în 
pat, a mers şi la şcoala de ofiţeri pentru o vreme, dar nu a reuşit 
să o termine deoarece era foarte leneş. S-a preocupat de filosofie 
şi a devenit într-un final un revoluționar profesionist. 

Împrumuta în mod constant bani pentru a merge dintr- 
un oraş în altul şi a stârni o revoluţie. Într-una din călătoriile 

sale în străinătate s-a împrietenit cu Marx, iar acesta din urmă 
a văzut imediat ce energie revoluționară uriaşă avea Bakunin, 
deoarece era mânat de ura sa pentru vechea ordine. Ca urmare, 
a încercat să-l folosească pentru propriile sale scopuri. 

„În mod limpede şi-a dat seama de importanţa rusului ca 
o uriașă forță dinamică care trebuie folosită şi apoi îndepărtată 
după ce nu mai are nicio utilizare.” 

Ceea ce trebuie să înţelegem este că puterea marxismului 
constă în ură. Când Lenin a venit la putere a fost complet crud, 
fără milă, ucigaş absolut, hotărât să distrugă totul. Există o 
descriere a întâlnirii dintre Bakunin, care pe atunci era încă 
tânăr, avea 29 de ani, şi Marx, în 1844, la Paris. 


„Cu Marx ne cunoaştem de mult. L-am întâlnit pentru 
prima dată la Paris în 1844... Eram mai degrabă prieteni buni. 
Pe atunci el era cu mult înaintea mea în ceea ce priveşte ideile 
revoluţionare, cum se întâmplă de altfel şi astăzi, când nu este 
avansat, dar incomparabil mai învăţat decât mine.” 


Marx studiase toate aceste filosofii şi sisteme, însă 
Bakunin era doar instinctiv. 


„Nu ştiam nimic în acea perioadă de economie politică, 
nu scăpasem încă de abstracții metafizice, iar socialismul meu 
era doar intuitiv. El, deşi era mai tânăr decât mine, era deja un 
ateu, un materialist educat şi un socialist profund. Tocmai în 
această perioadă el şi-a elaborat primele fundaţii ale sistemului 
său. Ne vedeam destul de des, pentru că îl respectam foarte mult 
datorită cunoştinţelor şi abnegaţiei sale, serioasă şi împătimită, 
deşi întotdeauna amestecată cu orgoliul personal, pentru cauza 
proletariatului. Căutam întotdeauna să discut cu el, pentru că 
aveam mereu de învăţat, iar conversaţia era strălucitoare, asta 
când nu era animată de meschinării, ceea ce, din păcate, se 

întâmpla mult prea des. Cu toate acestea între noi nu a existat 
niciodată o apropiere mai deschisă. Temperamentele noastre nu 
lăsau să se întâmplă așa ceva. M-a numit un idealist sentimental 
şi avea dreptate. Eu i-am spus că este un om vanitos, perfid şi 
şiret, şi am avut dreptate la rândul meu.” 


În anul 1848 a izbucnit revoluţia în Franţa şi Bakunin a 
dorit să se implice. Unul dintre tovarășii săi socialişti francezi 
l-a descris astfel: „Ce om! În prima zi a revoluţiei s-a dovedit 
o comoară. În a doua s-a dovedit a fi bun doar pentru a fi 
împuşcat!” 

Nu-i păsa de ideile revoluţiei, ci îl mișcau doar energia 
şi puterile demonice care erau dezlănțuite. Avem o descriere 
a felului în care s-a comportat în timpul revoluţiei de la 1870. 
Însă, mai înainte, vom cita dintr-o relatare privind Revoluţia 
de la 1848. 

După prima vizită la Paris, în timpul Revoluţiei de la 
1848, ela fost trimis apoi cu o misiune în ţările din estul Europei 
pentru a face să izbucnească şi acolo revoluţia. A mers în Rusia 
apuseană, apoi a ajuns la Praga, ulterior la Dresda unde, în cele 
din urmă, a fost arestat şi trimis înapoi în Rusia de autorităţile 
germano-austriece. A fost închis la Fortăreaţa Sf. Petru şi Pavel, 
iar contele Orloff l-a vizitat şi l-a rugat să scrie către împărat 
o mărturie a greşelilor sale la fel cum ar scrie unui duhovnic. 
Bakunin a fost de acord. Nicolae Ia citit-o şi a spus: „E un băiat 
curajos, cu mult spirit, dar este periculos şi trebuie ţinut închis”. 

Era o caracterizare realistă. Cu toate acestea, a reușit să 
evadeze şi a ajuns la Londra. După ce noul împărat Alexandru 
al II-lea a citit confesiunea sa şi a văzut că nu există niciun fel 
de pocăință, Bakunin a fost prins din nou şi trimis în Siberia, 
de unde a scăpat, iar apoi a trecut prin Asia şi America pentru 
a ajunge la Londra. De atunci încolo şi-a petrecut cea mai mare 
parte a timpului la Londra, în Italia şi în Europa Occidentală. 

A fondat diverse societăţi secrete şi şi-a făcut un discipol, 
un anume Neceaev, un tânăr care s-a numărat printre cei mai 
nemiloşi nihilişti ai acelor vremuri. Bakunin era cuprins de febra 
revoluționară, iar în anii 1860 era înconjurat de conspiratori de 
toate naţionalitățile, muncea mereu la comploturi noi, încerca 
să pornească revoluţii peste tot, încerca să-i facă pe polonezi să 
se ridice împotriva stăpânirii. 

Herzen, liberalul, l-a descris astfel atunci când l-a văzut 
la Londra: 


„Bakunin şi-a redescoperit tinereţea. Era în elementul 
său. Nu erau doar zgomotul revoluţiei, sunetele cluburilor, 
tumultul străzilor şi al locurilor publice, nici măcar baricadele 
care reprezentau fericirea sa. lubea de asemenea agitația din 
ziua precedentă, munca de pregătire, viața de agitaţie devenită 
neîntreruptă prin conferinţe, prin acele nopţi fără somn, prin 
negocieri şi discuţii, rectificări, cerneală chimică, cifre, semne 
secrete agreate dinainte.” 


Herzen, care lua revoluţia mult mai în serios, a adăugat 
că Bakunin „se entuziasma ca un copil ce trebuie să pregătească 
bradul de Crăciun”. Cu alte cuvinte, nu era neapărat foarte 
serios, dar avea această patimă revoluționară, foarte utilă pentru 
cei care doresc să răstoarne guverne. 

Neceaev, tânărul anarhist, a fost la început un discipol 
al lui Bakunin. După care Bakunin a început să-şi dea seama 
că era în fapt mult mai revoluționar decât el bănuia. L-a ajutat 
pe Bakunin compună un manifest intitulat „Catehismul 
Revoluționar”, unde printre altele scrie: 


„Revoluţionarul nu trebuie să lase nimic să intervină 
între el şi opera sa de distrugere ... Pentru el nu există decât 


o singură plăcere, o singură consolare, o singură răsplată, o 

singură satisfacție — succesul revoluţiei. Noapte şi zi trebuie să 
aibă un singur gând, un singur ţel: distrugerea implacabilă... 
Dacă va continua să trăiască în această lume o face doar pentru 
a fi cât mai sigur că o va distruge.” 


În jurul anului 1870, Bakunin a descoperit că Neceaev, 
deşi pretindea că îi este cel mai credincios ucenic, era în acelaşi 
timp membru al unei alte societăţi chiar mai secrete ale cărei 
taine nu le divulgase lui Bakunin. 

Bakunin îi scria astfel unui prieten: 


„Neceaev este un fanatic devotat, dar în acelaşi timp 
este un fanatic foarte periculos, cineva cu care a te alia 
înseamnă a te îndrepta spre dezastru. lată motivul: la început 
a fost membru al unui comitet ocult care a existat într-adevăr 
în Rusia. Acest comitet nu mai există, deoarece toți membrii 
săi au fost arestaţi. A rămas în libertate doar Neceaev, iar el 
reprezintă ceea ce el numeşte a fi comitetul. Odată distrusă 
organizația rusească, el încearcă acum să creeze o nouă 
organizaţie în străinătate. Toate acestea ar putea fi perfect 
naturale, legitime şi foarte folositoare, dar felul în care lucrează 
face ca totul să fie detestabil. Puternic impresonat de catastrofa 
care tocmai a distrus organizația secretă din Rusia, a ajuns 
treptat la concluzia că, pentru a fonda o societate serioasă și 
indestructibilă, trebuie adoptată politica lui Machiavelli și 
preluat în întregime sistemul iezuiţilor: violenţă fizică şi un 
suflet mincinos. 

Adevărul, încrederea reciprocă, solidaritatea serioasă şi 
rigidă pot exista doar între zece indivizi care formează acea 
sanctum sanctorum a societăţii. Toţi ceilalţi trebuie să slujească 
precum un instrument orb şi ca o materie de exploatat de către 
mâinile acestor zece indivizi uniți cu adevărat. Este permis și 
chiar obligatoriu să fie înşelați, compromiși, să li se fure din 

lucruri şi, dacă este nevoie, să fie chiar ruinaţi. Sunt furaje 
pentru conspirație... 

În numele cauzei, trebuie să dispună de întreaga ta 
persoană fără să-ți dai seama. Pentru asta, te va spiona, va 
încerca să-ți afle secretele şi, în acest scop, atunci când nu 
eşti în cameră, îți va deschide toate sertarele, îţi va citi toată 
corespondenţa, iar când o scrisoare i se va părea interesantă, 
adică din punctul lui de vedere compromițătoare pentru tine 
sau pentru vreunul dintre prietenii tăi, o va fura şi o va păstra 
cu grijă ca o mărturie împotriva ta sau a prietenului tău. 

Când a fost condamnat de adunarea generală, a avut 
îndrăzneala să ne spună: «Da, este sistemul nostru. Îi considerăm 
duşmani pe toţi cei care nu sunt în întregime cu noi, iar pe 
aceştia avem datoria să-i înşelăm şi să-i compromitem..» 

Dacă i-ai făcut cunoştinţă cu un prieten, primul lui gând 
va fi cum să stârnească zâzania, bârfa şi intriga între voi. Cu alte 
cuvinte, să vă facă să vă certaţi. Dacă prietenul tău are o nevastă, 
o fiică, el va încerca să o seducă, să-i facă un copil, pentru a o 
îndepărta de moralitatea oficială şi a o forța astfel să adopte un 
protest revoluţionar forțat contra societății. 

Toate legăturile personale, toate prieteniile sunt considerate 
de ei caun rău, iar datoria lor este să-l distrugă, deoarece reprezintă 
o forță care, fiind în afara organizaţiei secrete, diminuează forța 
unică a acesteia. Să nu crezi că exagerez, toate acestea au fost 
amplu dezvoltate şi dovedite de mine.” 


Totuşi Bakunin nu avea mare temei pentru a-l critica, 
filosofia lui fiind foarte asemănătoare. Singura diferență consta 
în aceea că el nu era atât de sistematic precum Neceaev. 

În Catehismul Revoluționar a scris: 


„Misiunea noastră este groaznică, distrugerea totală, 
universală şi inexorabilă.” Mai departe spune: „Să ne punem 

încrederea în spiritul etern care distruge şi anihilează doar 
pentru că este sursa veşnic creatoare şi tainică a întregii vieți. 
Patima distrugerii este de asemenea o patimă creatoare.” 

Când a fost întrebat odată ce ar face dacă revoluţia ar 
fi încununată de succes, iar o nouă ordine, cea visată de el, ar 
lua ființă, el a spus: „Atunci, fără să stau pe gânduri, aş începe 
dintr-odată să dărâm tot ceea ce am făcut.” Vedem în el o voință 
umană primordială de a distruge şi de a se revolta. Este patima 
revoltei pe care o vedem chiar şi la scriitori recenți precum 
Camus, scriitorul existențialist care susține că singurul lucru 
care dovedeşte că exist este faptul că am voinţa de a mă revolta. 

În 1871, când lăuda proletariatul în ceea s-a numit mai 
apoi Comuna din Paris, Bakunin îl numea „Satana modernă, 
autorul sublimei insurecții a Comunei”. De asemenea, discutând 
despre revoluţia de la 1871, el afirmă: 


„Cauza este pierdută. Se pare că francezii, clasa 
muncitoare însăşi, nu sunt foarte preocupaţi de starea de lucruri 
existentă. Dar cu toate acestea, ce lecţie înfiorătoare! Nu este, 
însă, suficient. Trebuie să apară catastrofe şi mai mari, şocuri 
mai puternice. Totul te face să întrevezi că nici una, nici cealaltă 
nu vor lipsi. Iar atunci probabil se va trezi şi demonul. Dar, cât 
timp doarme, nu putem face nimic. Ar fi cu adevărat păcat să 
fim nevoiţi să plătim oalele sparte... Treaba noastră este de a 
face munca de pregătire, de a organiza şi de a ne împrăștia astfel 
încât să fim gata atunci când demonul se va fi trezit.” 


Trebuie să înțelegem că această dorință de revoltă 
reprezintă o latură foarte profundă a întregii mişcări 
revoluționare. Nu este ceva accidental. Revoluţia nu este 
provocată de pierde-vară visători care doresc să-şi facă loc 
într-o ordine a lucrurilor mai bună sau care doresc revizuirea 
guvernului. Cel mai adânc motiv de revoltă, aşa cum vedem la 

aceşti gânditori radicali de la sfârșitul secolului al XIX-lea, este 
în realitate ideea că totul trebuie distrus. Şi nu pierdeau foarte 
multă vreme gândindu-se ce va urma după. Erau stăpâniţi de 
un gând satanic de distrugere. 

Vom vedea mai târziu, în 1914, cum apare o mișcare 
artistică numită Dada, considerată de artiştii moderni a fi 
foarte influentă. Aceşti artişti lipeau în colaje bucăţi cu reclame 
din ziare sau puneau cu capul în jos câpii ale Vechilor Maeştri, 
doar pentru a arăta bizar. Însă exista un sens în spatele a toate 
acestea. Filosofia artei dadaiste este rezumată într-unul dintre 
manifestele lor: „Să lăsăm ca totul să fie distrus. Să nu mai 
existe ceva. Nimic. Nimic. Nimic.” 

Acesta este nihilismul, dorința de a distruge pe 
Dumnezeu, statul, moralitatea, arta, cultura, civilizaţia — totul. 
Este ceea ce începe cu filosofia lui Weishaupt şi a Illuminatilor: 
răsturnarea completă a civilizaţiei. Ceea ce vine apoi, aşa cum 
vom vedea, este altceva. 

Dar în faza aceasta ne aflăm încă la stadiul filosofic. 
Trebuie să vedem cum a fost pusă în practică această gândire. 
În realitate, dacă nu am vedea în ultima sută de ani cum a fost 
pusă în practică această filosofie, nu am putea-o înţelege. Am 
crede în continuare că au fost incidente izolate conduse de niște 
nebuni. Dar, începând în special cu anul 1871, această filosofie 
începe să fie pusă în practică. 

Când Imperiul Napoleonian, Al Treilea Imperiu, a fost 
abolit după înfrângerea dezastruoasă în faţa prusacilor în 1870, 
revoluţia a izbucnit din nou în Franţa. La început a izbucnit 
în provincii. Bakunin, care se afla în acel moment în Italia, a 
fugit cât de tare a putut la Lyon pentru a lua parte la tulburări. 
El şi discipolii săi erau principalii instigatori ai revoltei. A 
împrumutat, bineînţeles, nişte bani pentru a ajunge acolo şi s-a 
instalat în centrul civic, unde noul guvern revoluționar se găsea 
în tranșee, fără ca cineva să aibă habar ce doresc. Au avut loc 

întâlniri publice foarte violente în care s-au avansat cele mai 
sângeroase petiții primite de public cu entuziasm. Era ceea ce 
iubea Bakunin. 


„Pe 28 septembrie, în ziua în care a sosit, oamenii au 
ocupat Hotel de Ville. Bakunin s-a instalat acolo. Apoi a venit 
momentul critic, momentul așteptat de atâţia ani, în care 
Bakunin putea să-și ducă la îndeplinire cel mai revoluţionar 
act pe care l-a văzut lumea vreodată. El a decretat abolirea 
statului. Dar două companii de burghezi din Garda Naţională, 
reprezentând statul, au intrat printr-o uşă din dos şi l-au dat 
afară. Cu toate acestea, acolo a apărut ideea de a aboli statul. 

Apoi revoluţia a izbucnit la Paris, iar Prima Internaţională, 
aflată sub comanda lui Marx, a încercat să direcționeze 
mişcarea revoluţiei de la Londra. Nu erau însă capabili să facă 
lucrul acesta foarte bine, astfel că revoluţia din Paris şi-a urmat 
propriul curs, devenind din ce în ce mai violentă. Bisericile au 
fost închise şi transformate în cluburi, preoţii au fost arestaţi 
şi ucişi cu mare cruzime, iar instituţiile primei revoluţii de la 
1793 au fost reînviate. A fost restaurat Calendarul Revoluționar, 
a fost proclamat că acela era anul 79 al noii ordini; Comitetul 
Siguranţei Publice (al Terorii) a fost restaurat; crucea din vârful 
bisericii Pantheonului a fost distrusă şi în locul său a fost pus 
un steag roşu, iar templul a fost închinat „marilor oameni din 
toate timpurile”. Mai era şi un obelisc, înalt de 150 de picioare, 
comparabil în dimensiune cu Monumentul Washington din 
Place Vendome, ridicat inițial în memoria lui Napoleon şi care 
avea scene din timpul marilor sale victorii, iar deasupra sa era 
o statuie măreaţă a lui Napoleon în togă. S-a decis că acesta 
reprezenta un simbol al trecutului şi erau porniţi să-l dărâme. Au 
deliberat multă vreme modalitatea în care aveau să-l distrugă. 
În cele din urmă s-au hotărât să-l taie pur şi simplu la bază, iar 
apoi să cadă ca un pom. Era făcut din ciment şi bronz sau ceva 

asemănător, aşa că au tăiat într-o parte, au săpat în cealaltă şi 
s-au pregătit pentru marea zi în care aveau să-l dărâme şi să 
termine cu vechea ordine. 

Nu aveau nici cea mai mică idee cu privire la ce se va 
întâmpla. Unii se gândeau că va produce un cutremur, deoarece 
cântărea mii de tone. Alţii au spus că va sparge conductele din 
Paris şi va distruge complet canalizarea orașului. Dar au ajuns 
la concluzia că merita chiar şi aşa. Drept urmare, au pus tone şi 
tone de paie pentru a ateriza pe moale şi la ora 3 după amiaza 
au sosit cu toţii, au privit şi au ordonat ca frânghiile să fie trase. 
Au tras de ele, dar la început nu s-a întâmplat nimic. Mai mulți 
oameni au fost ucişi în această întreprindere iar cineva a început 
să strige Trădare, trădare!. Au încercat din nou și într-un final 
tot monumentul s-a prăbuşit în bucăţi, iar statuia lui Napoleon 
s-a spart. Iar acesta era pentru ei un simbol al triumfului asupra 
vechii ordini - o acțiune complet lipsită de măsură, dar, din 
punctul lor de vedere, un act simbolic care demonstra că vor 
fi imuni la orice influență venită din trecut. L-au arestat pe 
Arhiepiscopul Parisului, iar mai târziu l-au omorât.” 


Pe măsură ce revoluţia a luat amploare, a devenit din ce 
în ce mai violentă. Au încercat să-l aresteze chiar şi pe pictorul 
Renoir care era ocupat să deseneze niște bărci pe Sena. Au crezut 
că este un spion şi l-au arestat imediat, urmând a fi executat de 
îndată, deoarece aşa funcționau lucrurile: arestezi un spion şi 
imediat îl execuţi. Întâmplarea a făcut ca şeful poliţiei secrete 
să fie un prieten de-al său şi astfel a fost eliberat. Altfel, Renoir 
nu ar mai fi apucat să picteze niciodată acele tablouri care nouă 
ne sunt atât de familiare astăzi. Cu toate acestea, în rândurile 
revoluţionarilor se găseau mulți pictori radicali, ca de exemplu 
Gustave Courbet, unul dintre liderii Comunei. Una dintre 
ideile sale era de a dărâma turnul deoarece reprezenta „o jignire 
la adresa bunului simţ artistic”. 

Când armata republicană a invadat Parisul - la acel 
moment nu mai exista nici monarhia, nici Napoleon - bătălia 
s-a dat între republicani şi comunarzi, cu o violență extremă 
din partea ambelor tabere, bucuroase să se măcelărească una 
pe alta. În momentul în care comunarzii şi-au dat seama că 
revoluţia este înfrântă, pierzând stradă după stradă în Paris, 
au decis că vor distruge Parisul. Aşadar, au pus o cantitate 
imensă de dinamită şi praf de puşcă la Tuilleries, palatul 
regilor. L-au aruncat în aer, clamând „ultima relicvă a 
regalității ce tocmai a dispărut”. Apoi au trecut la următorul 
obiectiv. Au aruncat în aer Hotel de Ville, o clădire din 
secolul al XIII-lea unde se găsea centrul civic. După aceea 
s-au îndreptat spre Catedrala Notre Dame, dar au descoperit 
că lângă ea se găsea un spital al camarazilor lor. Așa că au 
decis să o cruţe. 

Apoi, unele femei foarte sălbatice, de felul celor care 
luaseră parte la prima revoluţie din 1793, au început să cutreiere 
străzile aruncând materiale inflamabile şi stârnind incendii. 
Bulevarde întregi din Paris ardeau. Noaptea părea că întregul 
Paris era în flăcări. (Există şi o carte intitulată „Parisul în 
flăcări”.) Trebuie să înţelegem că nu avem de-a face cu un 
eveniment excepţional, ci cu o întruchipare a aceluiași duh care 
îl stăpânea şi pe Bakunin: „Să distrugem vechea orânduire!”, 
chiar dacă nu ştiau cu ce o vor înlocui. Vom vedea mai târziu că 
duhul acesta nu a dispărut la 1871. 

Marx a fost principalul apologet al Comunei, despre 
care spunea că reprezintă un pas uriaş spre Revoluţia Roşie: 
„Acesta este standardul pentru ceea ce trebuie să facem în 
viitor. Oamenii sunt acum ațâțaţi şi de asta avem nevoie pentru 
a porni o revoluţie.” 

De atunci şi până în 1917 revoluţia a început să ia forme 
din ce în ce mai violente, deși era mai mult sau mai puţin o 
chestiune de reuşite sporadice. Ţarul a fost asasinat în Rusia în 

1881. În SUA, preşedintele Garfield a fost ucis de un revoluționar 
roşu. În 1901, preşedintele McKinley a fost la rândul său omorât 
de un anarhist. În fapt, toţi asasinii preşedinţilor americani 
au fost fie anarhiști, fie comuniști. Preşedintele Franței a fost 
asasinat în 1890, dar pe lângă toate aceste omucideri au existat 
multe atentate asupra prinților din Rusia, asupra regilor şi 
preşedinţilor din Apus. Toate aceste tentative nu aveau un scop 
clar, în afară de acela de a distruge vechea ordine. Este duhul al 
cărui reprezentant de seamă era Bakunin, dar care acum devine 
moştenirea întregii mișcări revoluționare: distrugerea vechii 
orânduiri. 


Proudhon 


În această epocă mai există un scriitor, filosof şi anarhist 
relevant, pe care trebuie să-l analizăm în trecere deoarece el 
introduce câteva idei care fac această filosofie mult mai lesne 
de înţeles. Este vorba de (P.].) Proudhon. A fost foarte activ la 
mijlocul secolului al XIX-lea şi a luat parte la Revoluţia de la 
1848. Lui îi aparţine celebra butadă „Proprietatea este furt”, 
pe care o considera principala sa contribuţie la mişcarea 
revoluţionară, deşi un gând similar au rostit atât Rousseau cât şi 
gânditorii de secol XVIII. 

Proudhon este remarcabil pentru trei contribuţii. În 
primul rând, el a afirmat că revoluţia nu este atee, ci mai degrabă 
antiteistă: 


„Revoluţia nu este atee în sensul strict al cuvântului... 
Nu neagă absolutul. Îl elimină (...) Prima datorie a omului 
când devine inteligent şi liber este să vâneze continuu ideea de 
Dumnezeu pentru a o scoate din mintea sa. Dumnezeu, dacă 
există, este în mod fundamental dușmanul naturii noastre. 

Fiecare pas pe care îl facem în față este o victorie în care 
zdrobim Divinitatea (...) Dumnezeu, dacă există, este dușmanul 
umanităţii.” 


Bakunin susținea, de asemenea, ceva similar: „Dacă 
Dumnezeu există într-adevăr, este necesar să-L abolim”. Astăzi, 
la câteva decenii distanță de aceste proclamaţii, vedem cum 
guvernul rus nu este cu adevărat ateu, ci antiteist; luptă contra 
lui Dumnezeu. 

Bakunin a afirmat că el este de partea lui Satana, veşnicul 
rebel, primul liber cugetător şi emancipator al lumii. Nietzsche 
s-a proclamat pe sine antihrist, iar Proudhon, în cea de-a doua 
sa inovaţie, spunea: „Vino la mine, Lucifer, Satană, oriunde te- 
ai afla! Diavole, pe care credinţa părinţilor mei te-a opus lui 
Dumnezeu şi Bisericii. Voi fi purtătorul tău de cuvânt şi nu voi 
cere nimic de la tine.” 

Poeţii, decadențţii şi avangarda, în general, începând cu 
epoca romantică, au fost foarte fascinaţi de satanism, iar unii 
dintre ei au încercat să-l transforme într-o religie, după cum s-a 
exprimat chiar Proudhon în pasajul citat mai sus. Vedem astfel 
cum mișcarea revoluţionară devine în mod conştient satanică. 

A treia idee remarcabilă a lui Proudhon este că, într-un 
final, el s-a hotărât să păstreze catolicismul în felul în care el 
există. Cu alte cuvinte, să păstreze ritualurile catolicismului, 
urmând însă ca acestea să primească un nou înţeles. Sub masca 
exterioară a catolicismului vor apărea mesaje revoluționare, de 
egalitate, de satanism, etc. 

Proudhon nu făcea altceva decât să poarte mai departe 
idea lui Saint Simon care cerea un nou creştinism, adică păstrarea 
formei exterioare a vechiului creștinism, dar transformarea 
sa în ceva nou. Astăzi vedem foarte limpede cum socialismul 
şi catolicismul devin în fapt din ce în ce mai apropiate. Acest 
profund gânditor revoluționar observă că idea comunistă, 

socialistă şi anarhică reprezintă cumva o idee religioasă care 
înlocuieşte religia. 

Spre sfârşitul secolului al XIX-lea vedem cum mişcarea 
revoluționară a devenit din ce în ce mai explicit şi mai manifest 
brutală şi sângeroasă. Deja existau câteva exemple, în special din 
timpul Comunei de la 1871, în care ideea distrugerii universale 
şi a crimelor cu sânge rece a început să fie pusă în practică. 

Cineva conștient de curentele de idei care circulau la 
sfârşitul secolului al XIX-lea a spus că secolul XX va fi ceva foarte 
înspăimântător, deoarece aceste idei nu erau doar apanajul 
unor nebuni, ci intrau în substanța europenilor şi aveau să 
ducă la ceva groaznic când vor pătrunde până la nivelul cel mai 
de jos, al oamenilor simpli. Nietzche a afirmat chiar: „Când 
ideile mele, ideile nihiliste, vor ajunge până la ultimul creier al 
ultimului om, atunci se va dezlănţui o furtună cum lumea nu a 
mai văzut.” 


Protocoalele Înţelepţilor Sionului 


Mai există un document al acestei perioade, mai precis 
de la începutul secolului XX, înainte de marile revoluţii ale 
epocii noastre, document la care trebuie să ne uităm. Este mai 
degrabă un text controversat, care a circulat sub numele de 
„Protocoalele Înţelepţilor Sionului”. Deoarece a fost prezentat 
ca un document evreiesc, a stârnit o foarte mare dispută. 

Dacă citeşti orice carte de istorie scrisă înainte de Al 
Doilea Război Mondial, vei descoperi aproape ca o afirmaţie 
universală faptul că Protocoalele reprezintă un fals creat 
în mod deliberat pentru a-i discredita pe evrei, că este o 
însăilare fantastică fără nicio legătură cu realitatea, scoțând 
în evidenţă că persoana care a descoperit documentul era 
un agent secret al poliției ţariste şi a inventat deliberat 

manuscrisul. Sau, după cum cel puţin una din surse notează, 
a fost păcălit de poliţia ţaristă care dorea să se folosească de 
„Protocoale” ca de un pretext pentru eliminarea evreilor în 
pogromuri. 

Alţii iau acest document atât de în serios încât cad în 
extrema cealaltă şi văd peste tot o conspirație evreiască, astfel 
încât cu greu pot să mai facă un pas fără să leşine. Trebuie să 
încercăm să ne uităm la acest document cât putem de obiectiv 
pentru a vedea ce idei se află acolo, cum a fost descoperit şi 
care este semnificaţia lui. 

Din punct de vedere ortodox este foarte interesant de 
văzut cum a fost prezentat lumii pentru prima dată documentul. 
A fost descoperit de o doamnă - nu știm cine era - care i l-a 
înmânat celui care avea să-l tipărească. Se presupunea că 
originea documentului era în Apus, că fusese scris în franceză 
şi apoi tradus în rusă. 

Dar cel căruia i-a fost înmânat documentul era un om 
pe nume Serghei Nilus, care l-a tipărit împreună cu un al text, 
recent descoperit, „Conversaţia lui Motovilov cu Sfântul Serafim 
(de Sarov)”. El a tipărit aceste două documente în acelaşi timp 
pentru a arăta: 

1. Care este adevărul Ortodoxiei şi cum se poate dobândi 
Duhul Sfânt 

2. Care este planul Satanei pentu distrugerea Ortodoxiei 

Cele două lucrări au fost tipărite în 1905 (19039). 

Nilus însuşi era un scriitor bisericesc foarte respectat, un 
jurnalist cunoscut care a mers la Optina şi chiar a trăit acolo, 
dar şi în alte locuri bisericeşti. Nu există nicio îndoială că nu 
avea nimic de-a face cu falsificarea documentelor. 

El a acceptat acest text ca fiind unul legitim şi l-a 
prezentat lumii ca pe un avertisment. Vom observa că în 
acest text există două idei noi pe care nu le-am întâlnit în 
documentele revoluţionare de dinainte. Dar în afară de acestea, 

avem aceeaşi filosofie ca şi în cazul lui Bakunin, Weishaupt şi 
al tuturor celorlalți gânditori. 

S-a afirmat că nu avem de-a face cu un document 
original - fiind un plagiat, etc. — şi probabil că aşa este, deoarece 
aceste idei circulau frecvent pe atunci. Observăm chiar cum o 
scriitoare (Nesta Webster) compară o pagină din „Protocoale” 
cu un fragment din textul scris de Weishaupt în 1785. 

Avem de-a face cu aceeaşi gândire. Cel mai probabil este 
un document autentic, compus din însemnări luate la o lojă de 
evrei, care îşi prezintă filosofia într-un mod foarte evreiesc, la 
fel cum mai înainte erau oameni care prezentau revoluţia ca pe 
o victorie a pangermanismului, în timp ce alţii prezentau ideea 
revoluționară ca pe o transformare a întregii lumi într-un soi de 
republică franceză. 

În cazul de față, revoluţia era înfăţişată ca o conspirație 
iudeo-masonică sau a Illuminatilor. 

Unele dintre ideile expuse sunt foarte importante pentru 
analiza noastră. E greu de spus dacă ei sunt responsabili pentru 
Revoluţia Franceză aşa cum pretind, sau dacă au o atât de mare 
influenţă. 

După cum am văzut, aceste societăţi secrete sunt atât 
de microscopice, atât de divizate, atât de secrete, atât de pline 
de simboluri ascunse, strângeri de mână oculte şi cerneală 
invizibilă, încât nu este ușor a spune cine este cu adevărat 
responsabil. În opinia noastră, avem de-a face cu o manifestare 
reprezentativă a filosofiei dominante din acea epocă. Vom 
vedea mai târziu că acest document a jucat un rol definitoriu 
în evenimentele din Germania. 

Filosofia descrisă în acest document este una a cruzimii 
absolute în scopul de a aduce la putere un guvern revoluționar. 
Mijloacele folosite trebuia să fie la fel de nemiloase: folosirea 
oamenilor (cum l-a folosit Marx pe Bakunin), ipocrizia totală, 
uciderea duşmanilor, răspândirea pornografiei pentru a corupe 

tineretul, stârnirea revoluțiilor, alinierea mai întâi de partea 
regilor, apoi a socialiștilor, apoi a liberalilor, susținerea oricărei 
tabere pentru a împinge mai departe revoluţia şi a ajunge la 
putere. Se discută inclusiv despre controlul presei şi al banilor, 
etc. Iată câteva extrase pentru a vedea duhul acestui document: 


„Cel care vrea să conducă trebuie să recurgă la înșelăciune 
şi ipocrizie.” 

„Nu trebuie să ne dăm înapoi de la mită, înşelăciune 
şi trădare, dacă aceste mijloace ne slujesc în a avansa cauza 
noastră.” Aceeaşi filosofie poate fi descoperită în Talmud, care 
afirmă că îl poţi înşela pe orice ne-evreu - adică un Goi - pentru 
a-ți atinge scopul. 

„Scopul justifică mijloacele. Când ne facem planuri 
trebuie să fim atenţi nu atât la ceea ce este bun şi moral, cât la 
ceea ce este necesar și profitabil.” 

„În ceea ce priveşte presa vom proceda în felul următor....O 
vom exploata şi o vom direcționa cu o mână fermă; va trebui să 
punem mâna pe toate editurile. Toate ştirile vor fi difuzate de 
câteva agenţii, care vor centraliza informaţia din orice parte a 
lumii. Când vom pune mâna pe putere, aceste agenţii ne vor 
aparţine în întregime şi vor publica doar acele ştiri pe care le 
vom dori noi. Nimeni dintre cei care vor dori să ne atace cu 
stiloul său nu va găsi pe cineva care să-i publice scrierea...” 


Aici trebuie să notăm un fapt interesant, deoarece 
dintre toate grupurile etnice din lume evreii sunt cei mai 
bine reprezentaţi în acest domeniu. Este imposibil să faci o 
notă măcar vag critică cu privire la evrei fără să nu primeşti o 
vizită de la un reprezentant al Anti-Defamation League. Acesta 
reprezintă motivul pentru care editorii ortodocşi au mare grijă 
să nu spună nimic despre evrei deoarece ştiu că vor fi cercetaţi, 
iar dacă apare ceva ce nu este pe placul anchetatorilor va urma o 

campanie de defăimare pentru a stârni opinia publică împotriva 
lor. Unii oameni vorbesc despre „pericolul evreiesc”. Bineînţeles 
că unii dintre ei sar calul, cum se întâmplă cu Gerald K. Smith, 
a cărui preocupare principală o reprezintă pericolul evreiesc, 
fiind în această privință de-a dreptul maniacal. 


„Programul nostru va face ca o treime din populaţie să-i 
urmărească pe ceilalți dintr-un pur simţ al datoriei şi dintr-un 
simţ al responsabilităţii civice voluntare. Nu va fi considerat a fi 
ceva lipsit de onorabilitate să fii un spion; dimpotrivă, va fi ceva 
demn de laudă.” 

„Vom transforma universităţile şi le vom remodela în 
acord cu planurile noastre. Rectorii şi profesorii vor fi pregătiți 
în mod special prin mijloace secrete de acțiune...” 

„Intenţionăm să apărem ca şi cum am fi eliberatorii 
omului muncii... Îi vom sugera să se înroleze în rândurile 
armatelor noastre de socialiști, anarhiști și comunişti. Pe aceștia 
din urmă îi vom sprijini întotdeauna, pretinzând că-i ajutăm 
dintr-un simțământ de fraternitate şi datorită scopului general 
umanitar, evocat de masoneria noastră socialistă.” 

„În aşa-numitele ţări înaintate vom publica o literatură 
dementă, murdară şi dezgustătoare.” 

„În locul actualelor guverne vom pune un monstru, pe 
care îl vom numi Administraţia Supra-Guvernelor. Braţele sale 
vor fi atât de întinse, ca niște pensete cuprinzătoare şi va avea 
la dispoziţia sa o organizaţie prin care îi va fi imposibil să nu-şi 
subordoneze toate statele.” 

„Vom avea un supraguvern internaţional”. 


Aceasta este ideea de globalism care apare la Weishaupt şi 
în Revoluţia Franceză. 


„Vom distruge viaţa de familie a non evreilor...” 

„Îi vom distra prin diverse feluri de distracţii, jocuri, 
mijloace de petrecere a timpului liber, pasiuni, taverne, etc.” 

„Creștinii, ameţiţi de alcool, tinerii înebuniţi de desfrâul 
timpuriu, excitaţi prin intermediul agenţilor noştri, ... de femeile 
noastre din locurile de amuzament...” 

„Lojile masonice de pe tot cuprinsul globului acționează 
ca un paravan inconştient pentru obiectivul nostru.” 

„Majoritatea celor care intră în societățile secrete sunt 
aventurieri, care încearcă să se pricopsească şi care nu au nimic 
serios în cap. Cu astfel de oameni ne va fi uşor să ne îndeplinim 
obiectivul şi îi vom face să pună maşinăria noastră în funcțiune.” 


Bineînţeles că aceasta este ideea dominantă din spatele 
multor astfel de grupuri, şi anume că „avem o adevărată societate 
secretă în interiorul celei de fațadă, prin care îi vom manipula 
pe toţi ceilalți”. Comuniştii îi infiltrează în permanenţă pe 
anarhiști. Anarhiștii pe socialişti. Socialiştii pe toţi ceilalți şi 
nimeni nu mai poate avea încredere în nimeni. Nimeni nu ştie 
cine se află cu adevărat în spate. 


„Vom atrage în slujba noastră oamenii cu diverse 
convingeri şi din partide diferite, oameni care doresc restabilirea 
monarhiilor, socialişti, etc.” 

„Am depus mult efort pentru a discredita preoțimea 
neevreiască în ochii oamenilor și în felul acesta am reuşit să 
dăunăm misiunii lor, care ne-ar fi putut fi un mare obstacol. 
Influenţa preoţimii asupra poporului este din ce în ce mai mică 
astăzi. În zilele noastre libertatea religioasă predomină peste 
tot, dar ne despart doar câţiva ani până când creştinismul se va 
prăbuşi cu totul.” 

„Trebuie să extirpăm însăşi noțiunea de Dumnezeu din 
minţile creştinilor.” 

„Trebuie să distrugem toate profesiunile de credință.” 

„l-am convins pe gentili că liberalismul le va aduce 
o împărăție a rațiunii. Am injectat otrava liberalismului în 
organismul statului...” 

„Vom aranja alegerea unor preşedinţi al căror trecut este 
mânjit de vreun Scandal Panama sau de vreo altă tranzacţie 
dubioasă.” 


Mai departe, se discută despre crearea unei crize monetare 
mondiale prin intermediul lojilor masonice. 


„Nu trebuie să ţinem cont de victimele numeroase care 
vor trebui sacrificate pentru a obține prosperitatea viitoare.” 


Există două noi idei care apar în acest plan. Desigur că tot 
complotul este atribuit puterii evreieşti şi fără îndoială că există 
grupuri care gândesc astfel şi care cred că vor cuceri lumea. 
Totuşi cele două idei noi care apar sunt următoarele: 

În primul rând, nu sunt atei. Cred într-o singură religie a 
lumii. În al 14-lea protocol se afirmă: 


„Când vom avea împărăţia noastră se înţelege că nu va 
exista altă religie decât aceea a Unului Dumnezeu, de care 
destinul nostru este legat prin poziţia noastră de Popor Ales şi 
prin care destinul nostru este unit cu destinele lumii. Din acest 
motiv trebuie să eliminăm toate celelalte forme de credință. 
Dacă asta conduce la apariția ateilor pe care îi vedem astăzi, 
aceasta nu va fi decât o etapă de tranziţie, care va interfera cu 
concepţiile noastre, dar care va sluji ca un avertisment pentru 
acele generaţii care vor asculta chemarea religiei lui Moise, care 
prin sistemul său stabilit şi elaborat în detaliu i-a făcut pe toți 
oamenii pământului să fie sclavii noştri. În această privinţă 
vom sublinia dreptul mistic...” 

Bineînţeles că această perspectivă rimează cu gândirea 
acelor revoluționari mai profunzi care şi-au dat seama că revoluţia 
trebuie într-un final să devină religioasă. Ateismul reprezintă 
doar o etapă pentru a scăpa de vechile concepții religioase. 

„Între timp, când îi vom reeduca pe tineri în noile religii 
tradiționale şi, mai apoi, în religia noastră, nu vom lăsa neatinse 
bisericile existente, ci vom lupta împotriva lor printr-o critică 
menită a produce schismă.” 


Un al doilea ingredient nou în aceste propuneri 
revoluţionare este apariția unui monarh universal. Al treilea 
protocol afirmă următoarele: 


„I-am condus pe oameni de la o dezamăgire la alta, astfel 
încât în final să se îndepărteze de noi în favoarea Regelui Despot 
din seminţia Sionului, pe care îl pregătim pentru lume.” 

„Pentru lume probabil că nu contează cine este suveranul, 
fie că este şeful bisericii catolice, fie despotul din seminţia 
Sionului. Dar pentru noi, Poporul Ales, este departe de a fi o 
chestiune lipsită de importanţă.” 


Observăm că avem deja un rival al Papei pentru poziția 
de conducător al lumii. Al 10-lea protocol afirmă: 


„Recunoaşterea despotului nostru ar putea surveni 
înainte de distrugerea constituției; momentul acestei 
recunoașteri va veni când oamenii, complet nemulțumiți de 
dezordinea şi incompetenţa - o chestiune de care noi ne vom 
asigura - guvernanțţilor lor, vor striga: «De ajuns cu aceştia, 
daţi-ne un rege peste tot pământul care să ne unească şi care 
să elimine cauzele discordiei — frontiere, naționalități, religii, 
datorii naţionale - care ne va oferi pace şi liniște, lucruri care nu 
pot fi găsite sub conducătorii şi reprezentanţii noştri.»” 

„Când regele Israelului îşi va pune pe capul său sfânt 
coroana oferită de Europa, va deveni patriarhul lumii.” 

„Victimele indispensabile care îi vor fi oferite drept 
consecință a faptului că servesc scopului nu vor atinge 
niciodată numărul victimelor rezultate în decursul secolelor 
de mania măreției şi a concurenţei dintre guvernele de non- 
evrei.” 

„Regele nostru se va afla în comunicare directă cu 
oamenii, ţinându-le discursuri de la tribună care vor fi difuzate 
în acelaşi timp peste tot în lume.” 

„Domnitorul suprem care îi va înlocui pe conducătorii 
de acum, care îşi târâie existența în societăți demoralizate de 
noi, societăți care au interzis până şi autoritatea lui Dumnezeu, 
din rândul cărora izbucnesc din toate părţile focurile anarhiei, 
trebuie mai întâi de toate să stăpânească această flacără 
devoratoare. Din acest motiv va trebui să ucidă aceste societăţi, 
chiar dacă va trebui să le înece în propriul sânge, pentru a le 
reînvia din nou, sub forma unor trupe regulate, organizate, care 
să lupte conştient cu orice tip de infecţie care ar putea acoperi 
trupul statului cu pustule.” 

„Acest Unul Ales al Domnului este ales de sus pentru a 
demola forțele prosteşti mânate de instinct (şi nu de rațiune), 
de animalitate şi nu de umanitate. Aceste forţe înving acum 
sub manifestări ca jaful şi tot felul de violenţe asunse sub masca 
libertăţii şi drepturilor. Au răsturnat orice formă de ordine 
socială pentru a ridica pe ruinele tronului Regele Evreilor. Dar 
rolul lor se va fi terminat în momentul în care el va intra în 
regatul său. Atunci va fi necesar ca aceştia să fie măturaţi din 
calea sa, unde nu mai trebuie să existe niciun fel obstacol, nicun 
fel de reziduuri.” 

„Atunci vom putea să spunem oamenilor din întreaga 
lume: Mulţumiţi-i lui Dumnezeu şi îngenuncheaţi în faţa celui 
care poartă pe fruntea sa sigiliul predestinării omului, către care 

însuşi Dumnezeu a îndreptat steaua Sa ca nimeni altul decât EI 
să ne elibereze de toate aceste forțe şi rele.” 


Toate acestea rimează în profunzime cu filosofia 
Talmudului, cu aștepterea evreilor pentru un Mesia din lumea 
aceasta; din acest punct de vedere nu ar trebui să fie o surpriză 
că există o astfel de organizaţie evreiască cu o asemenea filosofie. 
Este aceeaşi gândire ca şi la Marx. Cruzimea, folosirea tuturor 
celorlalți pentru atingerea propriului scop şi introducerea unei 
conduceri mondiale unitare. Totul arată la fel, mai puţin faptul 
că Marx nu credea în Dumnezeu. 

Din punct de vedere istoric, ceea ce este interesant în 
legătură cu acest document este plasarea sa în secolul XX. Un 
anume Rosenberg, care a venit în Germania din Rusia, imediat 
după Revoluţie, a adus această carte cu el şi i-a arătat-o lui Hitler, 
care a descoperit acolo două lucruri pe care le putea folosi: 

1. Prin publicarea documentului, va inflama ura față de 
evrei, deoarece aceştia vor să înființeze o monarhie globală; în 
acelaşi timp, ar putea să-i învinovăţească de toate problemele 
Germaniei (criza monetară, criza economică, şomajul, etc.) şi să 
susțină că există o societate secretă care încearcă să cucerească 
Germania 

2. Recunoscând că este o carte bine scrisă, „o voi folosi 
ca filosofie de guvernare”. Astfel, acest document a devenit una 
dintre influențele importante pentru naţional-socialismul lui 
Hitler care se imagina în locul monarhului global al evreilor. 


În continuare, ne vom îndrepta atenția asupra a trei 
mişcări politice din secolul XX care demonstrează că filosofii 
analizaţi până acum nu sunt nişte figuri periferice; ei vorbeau 
despre fenomenele care cuprindeau lumea. Aşadar, vom discuta 
despre cele trei mari totalitarisme ale secolului XX. 

Unul dintre acestea, fascismul lui Mussolini, nu are o 
relevanță foarte mare pentru noi. Este poate prea puţin luat 
în considerare că Mussolini a fost în tinereţea sa marxist; a luat 
parte la multe manifestații marxiste, a vorbit despre „dictatura 
proletariatului”, despre apariţia statului comunist, despre dispariția 
statului, fiind la fel de radical precum orice agitator marxist. 

Când i s-a ivit şansa de a ajunge la putere, a reuşit ca, prin 
implicarea unor elemente diverse din societate şi prin transmiterea 
unor mesaje diferite în funcţie de publicul căruia îi erau adresate, 
să pară că va conduce de pe o platformă politică un pic diferită. 

Din acest motiv a dezvoltat doctrina fascistă, care reprezintă 
un tip mai romantic de socialism, reuşind chiar să-l facă pe rege să 
treacă de partea sa. A realizat şi un concordat cu Papa, devenind 
un dictator pe o bază care nu este fundamental comunistă, dar 
care se sprijină pe aceeaşi dictatură nemiloasă. Așadar, nu avem 
de-a face cu exemplu de comunism dur, ci cu același tip de om pe 
care îl produce filosofia comunistă. Este desigur un fapt secundar 
alianţa sa cu așa-numitele forţe de dreapta. Idolul său era Lenin, 
deoarece Lenin era cel care avea puterea şi preluase conducerea. 
Sistemul său se baza pe sistemul leninist, adică un sistem practic 
prin care poate fi cucerită puterea. 


Bolșevismul 


A doua mare mișcare politică, în fapt cea mai mare din 
tot secolul XX și care astăzi cuprinde aproape jumătate din 
lume, este bolşevismul. 

Marxismul din Rusia, mai mult decât orice altceva, ne 
convinge că toate aceste idei de la Weishaupt până la Protocoale 
sunt foarte concrete, iar lumea creştină este înlăturată. 

Spre deosebire de revoluțiile secolului al XIX-lea, Revoluţia 
Rusă a reușit timp de aproape şase decenii. Este o exterminare 
fără milă a vechii ordini, prin distrugerea bisericilor şi uciderea 
preoţilor într-o măsură necunoscută până atunci. 

În toate celelalte revoluţii au existat jumătate de milion 
de oameni uciși, poate cu totul un milion. Acum, însă, ajungem 
într-o etapă în care, potrivit, unor estimări, aproape 60 de 
milioane de oameni au fost ucişi direct ca urmare a Revoluţiei. 

Ideea exprimată în „Demonii” - uciderea a 100 de milioane 
de oameni — nu este deloc o exagerare. Sistemul comunist a fost 
temperat un pic de necesitatea cârmuirii poporului şi astfel 
comunismul rusesc nu a fost o aplicaţie perfectă a principiilor 
lui Weishaupt sau Marx. 

Ideea iubirii libere, de pildă, a fost încercată până când 
s-a dovedit a nu fi deloc practică, astfel că a fost reinstituită 
căsătoria, chiar un soi de ritual fals. Comuniştii au observat, 
de asemenea, că atunci când oamenii trăiesc precum câinii pe 
străzi în societate apare haosul, iar revoluţia nu poate merge 
mai departe. Aşadar, foarte rapid au trecut la introducerea unei 
ordini, reinstituirea căsătoriei, chiar dacă, bineînţeles, fără 
niciun fel de taină religioasă. Dar după cum ştia toată lumea, 
după cum ne-a spus nouă chiar un băiat din Moscova, puteai 
obţine o fată la prețul unei cafele, ceea ce arată că nu există 
niciun fel de moralitate. 

Lenin era un mare admirator al lui Neceaev și nu era 
motivat de niciun principiu în afara triumfului comunist. Mai 
presus de toate, idealul său era dictatura proletariatului, în 
acord cu învățătura lui Marx. 

Potrivit lui Lenin, această dictatură este „o dominare 
care nu este stânjenită de lege şi se bazează pe violență”. În 
opinia aceluiaşi Lenin, „înainte ca dictatura proletariatului să ia 
sfârşit, întreaga societate va deveni un singur birou şi o singură 
uzină, cu aceleași ore de muncă și acelaşi salariu, fără să existe 

o altă cale de a scăpa de sistem. Nu vei avea unde să mergi în 
altă parte.” 

Observăm în comunism o revoluţie foarte violentă cu 
milioane de victime chiar dacă nu există niciun motiv practic 
pentru uciderea lor. Pentru a înţelege acest fenomen trebuie să-i 
analizăm pe Marx şi pe Lenin, care ne arată ceea ce se întâmplă 
când omul intră în revoluţie. 

Violenţa revoluţiei și acest fior al violenţei, al incendierilor 
şi distrugerii nu sunt doar de dragul răsturnării vechii ordini. 
Există şi un alt scop. 


„Pentru emergenţa în masă a acestei conștiințe comuniste 
şi pentru succesul cauzei însăși este nevoie de o schimbare a 
oamenilor pe scară largă; o schimbare care poate avea loc 
doar printr-o mişcare practică, printr-o revoluţie. Din acest 
motiv, această revoluţie este necesară nu doar pentru că elita 
conducătoare nu poate fi îndepărtată altfel, ci şi pentru că acea 
clasă care o îndepărtează nu poate izbândi într-o revoluţie decât 
dacă se eliberează pe ea însăşi de tot noroiul veacurilor şi devine 
aptă de a crea de la zero o societate.” (Lenin) 

„În activitatea revoluţionară, schimbarea sinelui coincide 
cu schimbarea circumstanțelor.” (Lenin) 


Cu alte cuvinte, omenirea trebuie cumva să fie schimbată. 
Ştim ceea ce devine omul într-o revoluţie: se transformă într-o 
bestie, stăpânit complet de febra sângelui, de febra distrugerii. 
Este ceva înspăimântător. Demonii scapă, iar omul devine 
demonizat. 

Este tocmai ceea ce Marx dorește: ca omul să devină 
ceva nou, să nu mai fie capabil să-şi iubească familia, ţara, 
să nu mai aibă o moralitate normală, să fie lipsit de dragoste 
pentru Dumnezeu, şi toate celelalte lucruri normale, care într-o 
societate firească sunt acceptate drept criterii de acțiune. 


353 


leromonah Serafim Rose 


Va apărea un om nou, complet dezrădăcinat, omul 
momentului, cineva căruia îi poţi spune: „Du-te şi ucide un 
milion de oameni”, iar el se va duce şi o va face fără să stea pe 
gânduri. Acesta este tipul de om nou pe care comuniștii doresc 
să-l creeze. 

Desigur că apariţia acestui nou tip de om nu este doar 
o consecință a activităţii comuniste. Prevalenţa filosofilor 
radicale, a filosofiilor atee, declinul moralității, superficialitatea 
filosofiei vieţii în Apus unde puterea nu aparține comuniștilor, 
produce același tip de om nemilos, fără niciun fel de contact cu 
tradiţia, cu trecutul, cu Dumnezeu. 

Eric Kahler, un scriitor contemporan preocupat de acest 
subiect, a afirmat ceva interesant: „tendinţa puternică către 
subminarea şi anularea individului... prezentă în cele mai 
diverse aspecte ale vieţii moderne - economic, tehnologic, 
politic, ştiinţific, educaţional, psihic şi artistic — apare atât de 
copleşitoare încât suntem înclinați să vedem în ea o adevărată 
mutație şi o transformare a naturii umane.” 

Ne vom întoarce la acest subiect în cursul următor când 
vom discuta felul în care unii gânditori vedeau problema 
transformării naturii umane. 


Hitler 


Ne vom opri acum la Hitler, pentru ca apoi să ne întoarcem 
să discutăm asemănările dintre nazism şi comunism. 

Naţional-socialismul, sistemul hitlerist, este, dacă dăm la 
o parte latura romantică - pasiunea pentru Wagner, Amurgul 
Zeilor, întoarcerea la trecut - într-un cuvânt, bolșevism, cu 
anumite compromisuri realizate, ca şi în cazul lui Mussolini, 
pentru a obţine controlul asupra societăţii. În esenţă, însă, 
filosofia sa este bolşevismul adaptat la o scară diferită de valori. 

În bolşevism, totul este interpretat în termeni economici şi de 
clasă. Există un război de clasă al celor de jos contra claselor 
de sus. Hitler are aceeași filosofie, doar că în locul unui război 
de clasă asistăm la un război de rasă: Germania contra întregii 
lumi. 

Sistemul său este milenarist şi în fapt şi-a numit imperiul 
Reichul milenar, imperiul de 1000 ani, o preluare literală din 
Apocalipsă. De asemenea, şi l-a luat pe Lenin ca model deoarece 
era nemilos, iar filosofiile lor erau identice. 

Hitler reprezintă un exemplu tipic de individ dezrădăcinat, 
fără credinţă în Dumnezeu, fără moralitate, fără valori înalte, 
cu un simțământ de înrudire cu bolşevismul. Precum Napoleon, 
visa la o reînviere a Imperiului Roman, dar în acelaşi timp, tot 
ca Napoleon, admitea că timpul nu era copt pentru aşa ceva... 

Hitler a trimis pe Muntele Athos o echipă de cercetători 
pentru a descoperi un document care i-ar putea acorda dreptul 
asupra părții răsăritene a Imperiului Roman. Acest amănunt 
arată că ideea unei monarhii universale era încă prezentă, deşi 
timpurile nu erau atunci prielnice pentru un asemenea proiect 
politic. Dar în viitor, când ideile mai romantice vor fi la modă, 
acest gând al reînvierii Imperiului Roman ar putea deveni 
plauzibil. 

Relaţia sa cu evreii este foarte interesantă, deoarece 
i-a folosit ca pe nişte țapi ispăşitori, la fel cum bolşevicii au 
folosit clasa de mijloc, burghezia. La bolşevici, de fiecare 
dată când ceva mergea prost, era vina sabotorilor burghezi 
şi a chiaburilor care încercau să răstoarne guvernul. Drept 
urmare, eliminai un milion şi aveai pace pentru o vreme. În 
cazul lui Hitler, această strategie i-a avut în prim plan pe evrei 
şi întreaga filosofie romantico-mistică a rasei superioare de 
germani şi a raselor inferioare dispuse într-o întreagă ierarhie: 
ţigani, polonezi şi aşa mai departe. Ruşii se găseau pe undeva 
pe la mijloc, dar, totuși destul de jos. 

Herman Rauschning, care a fost primar la Danzig şi a 
scris despre Hitler în anii 30 şi 40, credea la început că Hitler 
va salva conservatorismul. I-a devenit apropiat şi a purtat multe 
discuţii cu el, din care şi-a dat seama că are de-a face cu un 
nebun. Poate nu chiar nebun, dar avea o gândire foarte, foarte 
categorică, nemaiîntâlnită până atunci. El este primul care a 
ieşit în public pentru a spune lumii, pe baza discuţiilor sale cu 
Hitler, ce reprezintă acest om. 

Într-una dintre conversațiile purtate l-a întrebat: „De ce 
eşti atât de mânios pe evrei? De ce trebuie să fii atât de fanatic 
când vine vorba de evrei?”. La rândul său, Hitler a întrebat: „Ce- 
i defineşte pe evrei?”. Rauschning a răspuns: „Ei cred că sunt 
poporul ales, au un fel de complex Mesia”. Hitler a continuat: 
„Întocmai. Dar cu noi, germanii, cum rămâne? Dacă suntem 
rasa stăpânitoare şi dacă vom cuceri lumea, cum vom putea 
permite existența unui alt popor care crede că el este poporul 
ales? Dacă evreii sunt poporul ales, atunci germanii nu pot fi 
poporul ales. Din acest motiv trebuie să-i exterminăm pe evrei, 
ca germanii să le ia locul. Iar eu voi fi Mesia lor (al germanilor). 

Într-un alt loc el merge chiar mai departe şi afirmă: „Dacă 
vrei, eu voi fi antihristul. Mi-e totuna.” 

Hitler, deşi era o persoană nereligioasă, fără niciun 
Dumnezeu, era preocupat ca şi Napoleon de chestiunea 
religioasă. „După ce voi cuceri lumea, voi oferi cea mai mare 
contribuţie umanităţii prin rezolvarea problemei religioase.” 

A spus că va ridica telescoape pe toate locurile înalte, pe 
munţi, peste tot în lume, iar sub ele va fi întipărită inscripția: 
„Dumnezeului necunoscut”. 

Fără îndoială că dacă ar fi cucerit lumea i-ar fi fost greu 
să reziste tentaţiei de a se crede zeu. Însă gândul de a rezolva 
problema religioasă îl face, ca şi pe Napoleon, un înaintemergător 
al Antihristului. 

Hitler ura democraţiile occidentale. Fuhrerul a abolit 
toate societăţile secrete, deoarece vedea peste tot o conspirație 
iudeo-masonică. Masonilor nu li se permitea existența pentru 
acelaşi motiv pentru care atât comuniștii cât şi Napoleon au 
distrus toate societăţile secrete: odată ajunși la putere nu mai 
aveau nevoie de niciun fel de societate secretă. După cum ştia 
prea bine şi el din experienţa sa în diverse organizaţii oculte, 
toate aceste societăți nu fac altceva decât să stârnească discordia. 

Lupta sa contra bolşevismului era determinată de lupta 
pentru supremație în lume. Una dintre cele două ideologii 
trebuia să învingă. 

S-au păstrat însemnările lui din ultimele zile ale vieţii sale 
de la Berlin, când şi-a dat seama că va pierde războiul. Gândul 
care nu-i dădea pace era acela că americanii şi britanicii, pe care 
îi privea ca efeminaţi, slabi, înapoiaţi, demodaţi, l-au învins. În 
acest context, el a afirmat, ca un ultim testament, că „viitorul 
aparține în întregime poporului răsăritean mai puternic”. 

Era ca şi cum și-ar fi lăsat moştenirea bolșevismului în 
care recunoştea aceeaşi forță care îl adusese şi pe el la putere: 
acea revoluţie primordială care va cuceri lumea şi va distruge 
trecutul. 

Hitler avea în minte ideea unui imperiu mondial încă 
dinainte de a ajunge la putere: „S-ar putea să fim distruşi, dar 
dacă se va întâmpla astfel, vom trage toată lumea după noi”. 
Este acelaşi impuls care îi împingea la acţiuni distructive pe 
anarhiştii din Paris care doreau distrugerea orașului. 

În ultimele zile ale războiului, când Germania era 
invadată din toate părțile, iar copiii de 14 ani erau trimiși să 
lupte, sfârşitul era evident. Germanii luptau până în ultima 
clipă. 

Şi pentru că tot veni vorba, nu ar trebui să credem că Reich- 
ul lui Hitler ar trebui comparat în detaliu cu regimul bolşevic, 
deoarece din toate punctele de vedere Hitler era mult mai uman. 

Puteai sta de vorbă cu SS-ul şi cu Gestapo. Puteai să încerci să-i 
convingi să nu te trimită într-un lagăr de concentrare. Te puteai 
aştepta la o formă de dreptate şi justiţie din partea lor. Oricine 
a trăit atât sub Hitler, cât şi sub bolşevici îți va spune că nu se 
punea problema de alegere. De fiecare dată când liniile frontului 
se schimbau, oamenii fugeau în Germania. Am cunoscut mulți 
oameni care au trăit în acea epocă în Germania și care îţi spuneau 
că, desigur, era un loc nebunesc, iar Hitler o figură ciudată, dar, 
cu toate acestea, era posibilă o viaţă cât de cât normală, în timp ce 
sub bolșevici totalitarismul era absolut. 

Din acest punct de vedere, Hitler reprezintă o imitație 
mai palidă a bolşevicilor. Încă făcea compromisuri cu trecutul. 
În ultimele zile ale războiului, ministrul propagandei, Goebbels, 
declara la radio, în timp ce bombele acopereau Germania, ceva 
care suna foarte marxist: 


„eroarea bombelor nu-i iartă nici pe bogaţi, nici pe săraci; 
ultimele bariere de clasă au trebuit să dispară înainte de războiul 
tota]... Alături de monumentele culturii se fac bucăţi ultimele 
obstacole din calea împlinirii misiunii noastre revoluţionare. Acum, 
când totul este o ruină, suntem obligaţi să reconstruim Europa. În 
trecut, proprietăţile private ne-au pus o piedică burgheză. Acum, 
bombele, în loc să-i omoare pe toți europenii, nu au făcut decât 
să distrugă zidurile închisorii care îi ţinea închiși. Încercând să 
distrugă viitorul Europei, duşmanul nu a făcut decât să-i distrugă 
trecutul. Iar prin aceasta, tot ce era vechi și demodat a pierit.” 


Aşadar, obiectivul şi rolul nazismului în istoria mondială 
este de a distruge trecutul. Bolșevicii, la rândul lor, făceau acelaşi 
lucru în Rusia. Odată ce au triumfat, obiectivul lor a devenit 
răspândirea revoluţiei în întreaga lume şi distrugerea acestui 
trecut. În ultimele zile ale Germaniei naziste au fost organizate 
chiar nişte brigăzi de tineri care mergeau şi distrugeau clădirile. 

Cu alte cuvinte, germanii îşi distrugeau propriile clădiri, astfel 
încât duşmanul să nu mai aibă ce să distrugă, iar din civilizația 
trecutului să nu mai rămână nimic. 

Astăzi ne întrebăm ce se ascunde în spatele tuturor 
acestor fenomene. Dacă toate vechile religii, vechea artă, cultură 
şi civilizație urmează a fi distruse, chiar şi clădirile istorice sunt 
distruse, cum arată viitorul din perspectivă revoluţionară? 

Observăm, pe de altă parte, apariția ideii de om 
transformat. 

Să luăm ca indiciu două citate scurte din Nietzsche, pe 
care îl vom discuta în următorul curs, în virtutea faptului de a 
fi unul dintre profeţii principali ai noii epoci. Din acest punct 
de vedere, el afirmă două lucruri foarte interesante. În cartea sa 
„Voința de Putere” el spune: 


„Ba chiar am putea interpreta faptul că forma extremă 
a pesimismului, nihilismul autentic, apare în lume ca semn al 
unei creşteri subite şi absolut esenţiale, drept o trecere în planul 
unor noi condiţii de existenţă.” 


Apoi, când discută despre conceptul de transmutare a 
tuturor valorilor afirmă: 


„«Încercarea de transmutare a tuturor valorilor» — prin 
această formulă este exprimată o mișcare contrară în ceea ce 
priveşte principiul şi sarcina, o mişcare ce va înlocui într-un 
viitor oarecare acel nihilism deplin; dar care îl presupune logic 
şi psihologic; care, efectiv, nu poate decât să se aştearnă peste el 
şi să provină din el.” 


Mai dispunem de un citat foarte interesant din Lenin, 
în contextul idealului său de a avea în întreaga lume o singură 


uzină de care nimeni nu poate scăpa: 

„Această disciplină de fabrică, pe care proletariatul o 
va extinde la întreaga societate după înfrângerea capitaliştilor 
şi răsturnarea exploatatorilor, nu este nici pe departe idealul 
nostru, scopul nostru final. Nu este decât un pas necesar pentru 
curățirea radicală a societăţii de toată hidoșenia şi ticăloşia 
exploatării capitaliste, pentru a merge mai departe.” 


Cu toate argumentele sale îndreptate împotriva 
anarhiştilor, Lenin este într-un final forțat să admită că 
scopul ultim al comunismului este același cu scopul ultim al 
lui Bakunin și al anarhiştilor, şi anume o anarhie absolută. În 
cursul următor vom discuta ceea ce ar putea însemna acest 
lucru, pentru că are un înţeles concret în teologia revoluţiei. 

Vom încheia cu un citat scurt dintr-un poet de secol XX, 
W.B. Yeats, un poet irlandez fascinat de ocultism, care a fondat 
propria lojă şi care, pentru o perioadă, a fost un admirator al lui 
Hitler, deoarece părea să întruchipeze un nou tip de principiu 
ocult. În fapt, însuşi Hitler s-a proclamat a fi primul dictator al 
noii epoci a magiei. 

„Dragi păsări de pradă, pregătiţi-vă pentru război... 
lubiţi războiul datorită groazei lui, acea credință s-ar putea 
să se schimbe, civilizaţia renăscută... Credinţa vine din şoc... 
Credinţa este reînnoită continuu în chinul morţii.” 


Vom vorbi în cursul următor despre ideea aceasta 
a cataclismului revoluționar, dar al cărei înțeles le scapă 
revoluționarilor. Tot ceea ştiu ei este că vor să distrugă. Toate 
criteriile trecutului au pierit. Nu mai există nimic care să-i oprească 
când patimile lor dau năvală. Şi nu doresc decât să distrugă, să 
ucidă în mod înfiorător. În fapt, nu a mai existat un secol atât de 
sângeros precum al nostru, în care a ieşit la iveală o barbarie pură. 

Cartea lui Alexander Soljeniţin, „Arhipelagul Gulag”, 
este o lectură obligatorie pentru cine doreşte să înţeleagă ce 

înseamnă revoluţia, cum se poate ca oameni care discută 
despre libertate şi eliberare şi fraternitate pot să conducă cea 
mai înfiorătoare tiranie din istoria omenirii, care întrece orice 
despotism oriental, fie că vorbim de asirieni, egipteni sau orice 
altceva; este un regim sângeros condus de oameni care cred în 
libertate şi fraternitate şi care au pus la cale în mod deliberat un 
mecanism de a înjosi omul și de a-l distruge. 

Oamenii care fac în mod obişnuit revoluțiile nu văd ceea 
ce se află dincolo de revoluţie. Dar simt cu toţii că făcând asta 
distrug toată moştenirea civilizaţiei, a religiei şi a tradiției. Nu 
este uşor să distrugi această moştenire, deoarece vedem cât 
a durat de la momentul debutului Revoluţiei Franceze. 'Toate 
aceste revoluţii de până acum au fost evident lipsite de succes, 
deoarece există încă mult prea mult trecut, prea multă tradiţie, 
prea multă cultură şi civilizaţie. Vor reuşi doar când vor distruge 
totul şi când însuşi omul va fi transformat într-un soi nou de 
făptură, o ființă obişnuită la violență. 

În Apus copiii se uită în mod regulat la televizor. Văd 
oameni omorâţi în fiecare zi. Inimile li se învârtoşează din 
cauza violenţei şi vărsării de sânge. Același lucru se întâmplă 
în lumea liberă, pentru a-i obişnui pe oameni cu violenţa şi 
vărsarea de sânge. 

În momentul în care va apărea pe scena istoriei această 
persoană nouă, va există şi o nouă revelaţie religioasă. W.B. 
Yeats susţine că va fi un fenomen pozitiv. Ar trebui să îndrăgim 
acest întreg proces revoluţionar, ca şi războiul, ca şi distrugerea, 
deoarece înseamnă că se naşte o nouă revoluţie. Dar acum 
va trebuie să trecem la următoarea conferință. Această nouă 
religie, inextricabil legată de ideea de anarhie, de ideea de 
depăşire a nihilismului, reprezintă sfârşitul revoluţiei, pe care 
câţiva oameni perspicace l-au întrevăzut. 

Introducere 


După ce am analizat avansul concret al Revoluţiei în 
epoca modernă, ne vom îndrepta acum atenţia către cauzele 
spirituale filosofice mai adânci ale evenimentelor. Ce s-a 
petrecut cu sufletul uman astfel încât să-şi dorească Revoluţia, 
ceva care are atât de puţin sens, ceva ce pare atât de imposibil? 
Care este teologia Revoluţiei? 

Sfârşitul secolului al XVIII-lea reprezintă sfârşitul Vechii 
Ordini, sfârşitul epocii stabilităţii, al instituţiilor umane, al 
artei şi culturii bazate pe ultimele rămăşiţe de creştinism 
şi sensibilitate creştină. Izbucnirea Revoluţiei coincide cu 
sfârşitul civilizaţiei. De 200 de ani ne aflăm într-o nouă epocă, 
în căutarea unei noi ordini. 


Criza cunoașterii - sfârşitul raționalismului 


Începând cu Evul Mediu, raționalismul reduce sfera 
cunoaşterii pe măsură ce supune criticii fiecare tradiţie, 
domeniul spiritual, mitul, totul cu excepția lumii exterioare. 
Cu David Hume, raţiunea ajunge la capătul drumului: distruge 
toată cunoaşterea certă, inclusiv cunoașterea lumii vizibile. 


362 


Noua Religie 


Potrivit lui Hume, tot ceea ce cunoaştem cunoaştem din 
experiență, ceea ce înseamnă că nu există nici miracole, nici 
religie naturală (vezi Randall). 


„Că divinitatea poate fi înzestrată cu atribute pe care 
nu le-am văzut niciodată exercitate; că poate fi guvernată de 
principii de acţiune, pe care nu putem să le descoperim pentru a 
fi mulţumiţi: toate acestea le putem concede fără probleme. Dar 
ele rămân o simplă posibilitate şi ipoteză. Nu putem avea niciun 
argument pentru a infera vreun atribut sau vreun principiu 
de acțiune în divinitate, ca şi cum le-am fi văzut până acum 
exercitate.” 

„Există vreun semn al unei dreptăţi distributive în lume? 
Dacă răspundeți afirmativ, atunci vă spun că, din moment ce 
dreptatea se exercită pe sine, principiul este satisfăcut. Dacă 
răspundeţi negativ, trag concluzia că nu aveţi niciun motiv 
să consideraţi dreaptă, în sensul nostru curent, acțiunea 
divinităţilor. Dacă susţineţi o cale de mijloc între afirmaţie 
şi negaţie, spunând că dreptatea zeilor, în acest moment, se 
exercită în parte, dar nu total, vă voi spune că nu aveţi niciun 
temei să concedeţi această exercitare parţială, ci doar în măsura 
în care o puteţi vedea exercitându-se în prezent.” (David Hume) 


Nu există argument pentru existenţa lui Dumnezeu 


„După ce a distrus baza raţională pentru credinţa în 
guvernarea morală a lumii, Hume a mers mai departe, în 
Dialogurile sale, pentru a arăta că nici măcar nu poate exista 
un argument pentru existenţa unui Creator atotînţelept şi bun. 
Nu există niciun fel de necesitate ca universul să aibă o primă 
cauză. Este la fel de uşor să ne gândim la univers ca fiind ceva 
autoexistent şi veşnic precum este a ne gândi la el ca având o 

cauză externă cu aceste calități. Nu există niciun fel de analogie 
validă între un obiect din lume, cum ar fi un ceas şi lumea 
întreagă. Am văzut cum se fac ceasurile, dar nu am văzut cum 
se fac lumile. Ordinea poate fi la fel de naturală precum haosul 
şi, din această cauză, armonia şi legea universală nu au nevoie 
de un alt motiv pentru existența lor, în afară de acela că noi 
le descoperim pentru a le dobândi. Dintr-o lume finită putem 
presupune cel mult o cauză finită. Dacă universul a avut într- 
adevăr un autor, trebuie să fi fost un lucrător incompetent, sau 
poate că a murit de mult, după ce şi-a terminat munca, sau 
poate că a fost un zeu sau o zeiță sau foarte mulți zei. S-ar putea 
să fi fost în întregime bun sau în întregime rău, sau ambele sau 
niciuna - probabil ultima variantă” (Randall) 


Holbach a mers și mai departe. Materialismul 


„Nu este mai firesc și mai de înţeles a deriva existența 
a tot ceea ce există din sânul materiei, a cărei existență este 
demonstrată de toate simţurile noastre, ale cărei efecte le simţim 
imediat, pe care o vedem mişcându-se, acționând, comunicând 
mişcare şi generare fără întrerupere, decât să atribuim formarea 
lucrurilor unei forţe necunoscute, unei fiinţe spirituale care nu 
poate izvori din natura sa ceea ce nu este din ea, și care, prin 
esenţa spirituală atribuită ei, este incapabilă a face ceva şi a pune 
orice în mișcare?” 


Hume merge însă şi mai departe şi subminează până şi 
cunoașterea faptelor. 


„Omul are două tipuri de percepții care pot fi distinse 
prin forţa şi animația lor diferită; acestora le corespund două 


tipuri de cunoaştere. Pe de o parte, există senzaţia imediată, 

experienţa prezentă, ceea ce se numeşte impresii. Din acestea, 
noi obținem cunoaşterea unor fapte. Apoi, sunt impresiile 
noastre mai puţin vii — sau ideile noastre - din care cunoaştem 
relaţiile dintre idei. Ideile noastre sunt fără excepţie derivate 
din impresiile noastre. Singura forță a minţii noastre este de a 
amesteca, a schimba, a amplifica, a diminua materialul furnizat 
de simţuri şi experienţă.” 

„Aşadar, ideile noastre sunt în mod limpede mai 
degrabă o sursă de cunoaştere slabă, categoric secundară, în 
domeniul practic al eticii, politicii, economiei, care într-un 
cadru secularist, aşa cum este cel prevalent în secolul al XVIII- 
lea, reprezintă principala preocupare a omului. (Cu atât mai 
mult, desigur, nu ne pot ele spune ceva despre Dumnezeu sau 
orice alt obiect transcedental dincolo de experiența umană.) 
Cunoaşterea relaţiilor dintre idei nu ne spune ceva decât 
despre acele idei, nu despre impresiile primare din care acele 
idei derivă. În acest caz, cunoaşterea este sigură, deoarece este 
subiectivă. Dacă examinăm felul în care funcţionează mintea 
noastră, putem descoperi felul în care ordonează şi leagă ideile 
care i se înfăţişează. Dar funcţionarea subiectivă a minţii nu are 
nimic de-a face cu realitatea externă, pe care am vrea cel mai 
mult să o cunoaștem. 

În concluzie, cercetarea noastră în ceea ce priveşte 
cunoaşterea utilă trebuie să aibă de-a face în mod exclusiv cu 
impresiile noastre.” 


„Înainte de toate trebuie să recunoaştem că nu putem 
cunoaşte ceea ce sunt lucrurile în sine. Nu cunoaştem entităţile 
externe care ne sunt prezentate simţurilor, ci doar imaginile 
acelor lucruri. Tot ceea ce putem ști este ceea ce percepem și, 
din moment ce toate obiectele exterioare trebuie văzute prin 
simţurile noastre, tot ceea ce putem şti sunt acele obiecte” nu 
cum sunt în sine, ci cum sunt „văzute prin simţurile noastre. 

Ceea ce vedem nu este un copac, ci doar imaginea unui copac, 
după cum ne este prezentată de simțul văzului care o modifică 
în percepţia sa. Când ne îndepărtăm de ea, nu copacul devine 
mai mic, ci percepţia lui din minţile noastre. Când ne apăsăm 
ochii într-un anume fel, nu copacul se dublează, ci imaginea 
sa”, ceea ce reprezintă „tot ceea ce putem cunoaşte despre el.” 

Aşadar, „pentru început... trebuie să ne dăm seama că 
până şi cunoaşterea unor fapte presupune un mare grad de 
subiectivitate. Însă acum trebuie să ne îndreptăm atenţia asupra 
problemei următoare şi să vedem dacă există, până la urmă, 
ceva obiectiv în toată cunoașterea noastră.” 

„Următoarea întrebare pe care o vom ridica cu privire 
la aceste impresii este cum ajungem să le cunoaştem? Dincolo 
de mărturia imediată a simţurilor şi de memorie (memoria 
furnizată de simţuri) nu există decât un singur lucru, o singură 
relaţie care reprezintă cauza şi efectul. Când suntem confruntaţi 
cu o anumită cauză, aşteptăm un anumit efect. Mare parte din 
experiența noastră cotidiană se bazează pe regularitatea acestei 
relaţii” între cauze şi efecte. „Dar dacă vom căuta certitudine, 
suntem condamnaţi la dezamăgire: nu există o legătură necesară 
între cauză şi efect. Inferăm o asemenea legătură datorită 
experienţei unei conjuncții constante între două evenimente. 
Astfel, de fiecare dată când îmi bag mâna în foc, simt durere. 
Dar asta nu se va întâmpla în mod necesar de fiecare dată când 
o fac” deoarece nu avem o cunoaştere a unei legături sigure 
între aceste două evenimente. 


Aşadar, el afirmă că „este posibil contrariul fiecărui fapt, 
deoarece nu poate implica vreodată contradicţie şi este conceput 
de minte cu aceeași uşurinţă şi caracter distinct, ca şi cum ar fi 
ceva mereu conformabil realităţii. Cu alte cuvinte, din ceea ce 
ştim se poate întâmpla să-mi pun mâna în flăcări şi să nu simt 
durere. Dar cum ajungem atunci la această legătură necesară 

între cauză şi efect?” Răspunsul lui Hume: prin obişnuinţă şi 
deprindere. 


„Din acest motiv, toate inferenţele din experiență sunt 
consecinţa obişnuinţei, nu a raţionamentului. Așadar, obiceiul 
este marele ghid al vieții umane. Singur, acest principiu ne va 
face experienţele utile nouă şi ne face ca în viitor să aşteptăm 
rezultate similare cu cele care au survenit în trecut.” 

„Dar ce mai rămâne, aşadar, din cunoaștere, şi mai ales 
din cunoaşterea sigură şi absolută”, pe care filosofii secolului 
al XVIII-lea credeau că o deţin? Răspunsul lui Hume: Nimic. 
„Rațiunea este o facultate subiectivă care nu are nicio legătură 
necesară cu faptele pe care căutăm să le cunoaștem. Ea este 
limitată la urmărirea relaţiilor dintre ideile noastre” care, „în 
sine”, sunt de două ori „îndepărtate de realitate”. Simţurile 
noastre sunt la fel de subiective, deoarece nu pot cunoaşte 
niciodată „lucrul în sine”, ci doar o imagine a lui care nu conţine 
niciun element de necesitate şi certitudine - „contrariul oricărei 
stări de fapt este posibilă.” 

Aşadar, „urmezi instinctele şi înclinațiile naturii pentru 
a determina veracitatea şi adevărul simțurilor? Dar acestea te 
conduc la a crede că tocmai percepţia sau imaginea sensibilă 
reprezintă obiectul extern.” Ceea ce desigur că nu este adevărat. 
Este doar o imagine în mintea noastră. „Negi acest principiu 
pentru a îmbrăţişa o opinie mai rațională şi anume că percepțiile 
nu sunt decât reprezentări a ceva extern?” Dar, în acest moment, 
„te îndepărtezi de înclinațiile naturale şi sentimentele mai 
evidente” şi în continuare „nu eşti capabil să-ţi mulțumești 
rațiunea, care nu poate descoperi niciun argument convingător 
în experiență pentru a demonstra că aceste percepții sunt legate 
de vreun obiect exterior.” 


Astfel, cunoașterea este distrusă. 

Deci, ce mai rămâne după acest asalt critic? Cum trebuie 
să trăim, în opinia lui Hume? Răspunsul său este următorul: 


„Marii  subminatori ai principiilor excesive ale 
scepticismului sunt acțiunea şi munca şi ocupațiile vieţii 
obişnuite. Aceste principii pot înflori şi triumfa în şcoli, dar, 
imediat ce ies din zona de penumbră, în prezenţa obiectelor 
reale, care accentuează pasiunile şi sentimentele noastre, ele 
intră în opoziţie cu principiile naturii noastre, care sunt mai 
puternice, şi astfel dispar ca fumul, lăsându-l chiar şi pe cel mai 
convins sceptic în aceeaşi situaţie ca şi pe ceilalți muritori.” 


Sunt cuvinte frumoase venite din partea sa în calitate de 
gentleman englez cu o viaţă foarte confortabilă. Se odihnea în 
faţa şemineului, într-un colț călduros și vechi al căminului, în 
casa sa de la ţară. Era preocupat de treburile practice şi chiar a 
scris o istorie a Angliei, ceea ce dovedeşte că filosofia sa teoretică 
nu l-a afectat foarte tare. Dar săracii oameni care citeau aceste 
idei şi le luau în serios aveau o dorinţă foarte puternică de a afla 
ceea ce puteau şti. Iar aceştia credeau în rațiune, astfel că pentru 
ei întregul univers era demolat. 

În fapt, există ceva ce străbate în profunzime gânditorii 
moderni din ultimele două secole, şi anume un soi de disperare 
la gândul că nu pot cunoaște ceva, ceea ce le dizolvă structura 
vieţii. 

Ajungi să crezi în filosofie şi începi să raționezi cu privire 
la lucruri, doreşti să ajungi la adevăr şi, când colo, dai peste 
Hume şi gânditori la fel de sceptici ca el. Din momentul în care 
Hume şi-a început critica, s-a petrecut o mare schimbare în 
istoria gândirii, în sensul în care realitatea nu mai este văzută 
ca ceva la fel de sigur pe cât se credea înainte. 

Dintr-odată întreaga lume pare să-şi piardă consistenţa, 
aşa că îţi vin în minte întrebări de tipul: „Eu exist? Există 

oare lumea?”, „Ce este un lucru?”. În realitate poţi ajunge 
să te sinucizi dacă începi să gândeşti astfel şi să iei aceste 
probleme foarte în serios. Bineînţeles că au fost oameni care 
s-au sinucis din acest motiv. Alţii au depăşit faza filosofică şi 
au început să dea foc la clădiri pentru că asta înseamnă ceva 
real sau, după cum afirmă Hume, acțiune. Pentru el acţiunea 
înseamnă a sta în fotoliu, a trage din pipă şi a scrie istoria 
Angliei. Pentru altcineva, care nu are o educaţie asemănătoare 
şi aceleaşi dorinţe, acțiunea înseamnă revoluţie, incendieri, 
omoruri. 

Astfel, un scriitor pe nume Carl Becker, un istoric al 
filosofiei Iluminismului, spune următoarele despre Hume. 
Becker a scris o carte „Orașul ceresc al filosofilor din secolul 
al XVIII-lea” în care descrie toate aceste filosofii și ideea de 
progres, ajungând şi la Hume. 

Potrivit lui Becker, când îl citeşti pe Hume, după ce i-ai 
citit pe toţi ceilalți filosofi, e ca şi cum în amiaza marii epoci 
iluministe, pe neașteptate, apare un nor, un vânt rece, ceva 
ciudat vine spre tine încât începi să te întrebi cum, dintr-o 
vreme călduroasă şi însorită, în care totul era bine, s-a ajuns 
aici. 


„A citi Dialogurile lui Hume după ce i-ai citit cu simpatie 
pe filosofii deiști, optimişti şi oneşti ai începutului de secol 
înseamnă a trăi o senzaţie de înfrigurare, un sentiment de 
nelinişte. Este ca şi cum la amiaza Iluminismului, la ceasul 
de siestă, când totul pare atât de liniştit şi sigur, eşti dintr- 
odată conștient că sub fundaţia solidă a simțului comun există 
un cutremur puternic şi scurt.” Simţi că această înfrigurare a 
apărut ca de nicăieri. Există ceva rece şi întunecat la orizont, 
deoarece ideile lui Hume distrug realitatea. Nu mai este posibil 
a crede că putem accepta realitatea în felul în care ea este. 
Scăpaţi de Dumnezeu şi vom avea un progres fără sfârşit în 

lume - aceasta era ideea iluminismului clasic. Hume a distrus 
ideea că lumea este stabilă. El afirmă că nu putem cunoaşte 
lumea în felul în care este ea, deoarece cauza și efectul nu 
sunt altceva decât parte a unei obișnuinţe. Nu există niciun 
fel de lege în ştiinţă. ot ce există sunt obiceiuri. Nu există 
nimic obiectiv sau absolut. Hume însuşi nu a devenit profetul 
vreunei noi religii, ci a lăsat ideile sale în aer. Bineînţeles că, 
mai târziu, în vremurile noastre, aceste idei au produs un 
mare cutremur. 

Astăzi sunt foarte mulţi istorici universitari cărora le 
place secolul al XVIII-lea, deoarece debordează de optimism. 
Este epoca muzicii grandioase, Bach şi Handel, este epoca 
filosofiei foarte optimiste. Poezia era foarte jovială şi totul arăta 
roz. În viitor nu vor exista decât lucruri foarte bune, un progres 
interminabil, credeau pe atunci oamenii. 

Aşadar, această epocă revoluționară din secolul al 
XVIII-lea care precede Revoluţia politică debutează plină de 
optimism. Chiar şi cei care au făcut Revoluţia sunt la început 
foarte optimişti, fără să-şi dea seama că, spre sfârşitul secolului, 
cei mai avansați filosofi tocmai au distrus orice posibilitate 
de cunoaştere reală a lumii externe. Ideile acestea nu se 
diseminează imediat în popor, dar, odată ce se întâmplă acest 
lucru, se produc consecinţe dezastruoase. 


Kant 


Ajungem acum la gânditorul situat între două epoci, 
adică între vechea lume a filosofiei raţionaliste, când filosofii 
credeau că pot ajunge prin rațiune la anumite concluzii, chiar 
dacă schimbau constant acele concluzii, şi noua noastră epocă 
în care toată cunoaşterea devine nesigură. Acest gânditor deține 
un loc special, deoarece el este autorul a ceea ce s-a numit 

revoluţia copernicană din filosofie. Numele său este Immanuel 
Kant şi a trăit între 1724 şi 1804. 

Am văzut deja că, de la începuturile filosofiei moderne, 
o dată cu Descartes, filosofia îşi găseşte punctul de plecare nu 
într-o observare a unui fapt extern sau într-o revelaţie, ci într-un 
soi de subiectivism. Descartes spune „Gândesc, deci exist”. Este 
prima idee clară, iar de aici el deduce tot restul — adică lumea 
exterioară, pe Dumnezeu ș.a.m.d., deoarece, dacă există ceva, 
atunci lumea este reală. Dacă lumea este reală, atunci trebuie că 
există un Dumnezeu care a creat-o. Iar filosoful are idei clare şi 
distincte despre toate aceste realităţi, gândindu-se că a creat un 
sistem filosofic foarte solid. 

Însă tot acest sistem filosofic îşi are fundamentul în 
propria-i observaţie despre sine, ceea ce arată, desigur, cât de 
departe se găseşte de creştinism, care începe cu Dumnezeu 
care a creat lumea şi ne-a creat şi pe noi. Dar din moment 
ce aceşti filosofi nu au încredere decât în rațiune ca facultate 
de cunoaştere, ei nu pot pleca de la Dumnezeu, deoarece 
Dumnezeu nu se vede. 

Aşa se face că, atunci când aceşti raționalişti, în special 
Hume, reuşesc să distrugă cunoaşterea noastră despre 
Dumnezeu, despre religie, despre lumea spirituală şi chiar 
materială, oamenii se întreabă pe bună dreptate ce mai 
rămâne. Iar răspunsul este următorul: nu rămâne decât aceeaşi 
conştiinţă de sine. 

Aşadar, ultima speranță a omului rezidă într-un soi 
de cunoaştere care se bazează pe propria conştiinţă de sine. 
Este ceea ce a făcut Kant. A înfăptuit o revoluţie copernicană 
afirmând că nu mintea se învârte în jurul lumii pentru a 
cunoaşte ce este, ci, mai degrabă, lumea se învârte în jurul 
meu şi al minții mele. 

Nu putem cunoaşte niciodată ce se află dincolo, lucrul 
în sine, noumen-ul, după cum îl numeşte el. Singurul lucru pe 

care îl putem cunoaște este felul în care ni se prezintă nouă. 
Categorii precum timpul şi spaţiul nu sunt categorii ale lumii 
exterioare, ci categorii ale minţii. Eu pot vedea lumea doar în 
termeni de timp şi spaţiu. Sunt categoriile prin care mintea mea 
organizează realitatea. Dacă toate acestea sunt adevărate, atunci 
mai poate fi salvat ceva din cunoaștere. Nu din cunoașterea 
realităţii în sine, ci din cunoaşterea realității aşa cum îmi apare 
mie, deoarece am acest tip de minte. Astfel, cunoaşterea este 
posibilă. Chiar şi cunoaşterea lui Dumnezeu este posibilă, 
deoarece Kant afirmă că această cunoaștere se bazează pe un 
sentiment interior şi subiectiv, ceea ce arată cât de tare se găsea 
sub influența mişcării pietiste din acea epocă, care reacționa la 
uscăciunea raționalismului iluminist. Însă realitatea în sine este 
incognoscibilă şi doar ceea ce văd poate fi cunoscut. 

Vom prezenta în continuare observaţiile lui Heinrich 
Heine, un evreu german care a fugit în Franţa deoarece în 
Germania era prea periculos să-şi exprime ideile. EI a scris în 
1833 o carte, „Religia şi filosofia în Germania”, în care a surprins 
foarte bine sentimentul dominant al acestor gânditori germani 
şi a sesizat înţelesul scrierilor lor. Heine încerca să explice 
francezilor filosofia germană. 

Aşadar, iată ce are de spus despre Kant: 


„Sunt pe cale să vorbesc despre un om al cărui nume are 
puterea unui exorcism. Voi vorbi despre Immanuel Kant. 

Se spune că duhurile care bântuie nopţile sunt cuprinse 
de groază la vederea securii călăului. Ce frică trebuie să încerce 
când în faţa lor se iveşte Critica rațiunii pure a lui Kant! Aceasta 
este sabia care a distrus deismul în Germania. 

Pentru a vorbi pe şleau, voi, francezii, aţi fost vlăguiți şi 
moderați prin comparaţie cu noi, germanii. În cel mai bun caz, 
puteaţi ucide un rege care deja își pierduse capul înainte ca voi 
să-l ghilotinați. 

Ca să acompaniaţi asemenea fapte aveţi nevoie de cauze 
precum bubuitura, ţipătul şi bătaia din picioare, astfel încât 
întregul univers să tremure. A-l compara pe Maximilian 
Robespierre cu Immanuel Kant înseamnă a-i acorda o prea 
mare cinste primului. Maximilien Robespierre, marele 
cetățean din Rue Saint Honore, avea, ce-i drept, puseurile sale 
subite de distrugere când era vorba de monarhie, iar corpul 
avea convulsii violente când se înstăpânea epilepsia regicidă. 
Dar, imediat ce se punea problema Fiinţei Supreme, îşi ştergea 
spuma albă de pe buze, se spăla de sângele de pe mâini, își 
punea surtucul albastru de duminică cu nasturi de argint 
şi ascundea un buchet mic de flori în buzunarul de la vesta 
sa largă. Mergea la Notre Dame să se închine Raţiunii şi lui 
Dumnezeu şi chiar pentru a arde imaginea ateismului. 

Istoria vieţii lui Immanuel Kant este dificil de caracterizat 
deoarece nu a avut nici viaţă, nici istorie. A dus o existență 
mecanică, regulată, aproape abstractă, de burlac, într-o stradă 
micuță şi dosnică din Konigsberg, un oraş vechi de la frontiera 
nord-estică a Germaniei. Nu cred că marele ceas din catedrala 
sa a funcționat, în rutina sa zilnică, într-o manieră mai lipsită 
de sentiment şi mai metodică, decât orăşeanul Immanuel 
Kant. Trezindu-se dimineaţa, bându-şi cafeaua, scriind, citind 
conferințe, luând cina, plimbându-se, totul avea timpul său precis, 
iar vecinii săi ştiau că este exact trei şi jumătate când Immanuel 
Kant păşea în fața casei sale în paltonul său gri, strâns pe corp, cu 
bastonul spaniol în mână, pentru a merge să se plimbe pe o alee 
micuță, numită apoi după el „Aleea filosofului”. Fie vară, fie iarnă 
mergea de-a lungul ei de opt ori, iar când vremea era închisă sau 
norii anunțau ploaie, oamenii din oraş îl priveau pe servitorul 
său, bătrânul Lampe, mergând neliniștit în spatele său cu o mare 
umbrelă sub braţ, un fel de imagine a Providenţei. 

Ce contrast între viața exterioară a acestui om şi gândurile 
sale distructive şi demolatoare despre lume! Cu adevărat, dacă 

oamenii din Konigsberg ar fi avut cel mai mic presentiment al 
întregii semnificaţii a ideilor sale, ar fi simţit o neliniște mai 
mare în prezenţa acestui om decât dacă ar fi văzut un călău, 
care nu putea ucide decât trupul. Oamenii de seamă, însă, nu 
vedeau în el nimic altceva decât un profesor de filosofie. În 
timp ce el trecea la ora stabilită, îl salutau prieteneşte şi îşi fixau 
ceasul după el. 

Cu toate că Immanuel Kant, distrugătorul suprem în 
domeniul gândirii, l-a întrecut în terorism pe Maximilien 
Robespierre, cei doi avea aveau multe în comun, ceea ne 
sugerează o comparaţie. 

În primul rând, descoperim la amândoi aceeași integritate 
inexorabilă, acută, sobră, lipsită de poezie. De asemenea, la 
amândoi găsim același talent pentru suspiciune, doar că într- 
unul s-a manifestat în direcția gândirii şi s-a numit criticism, 
în timp ce la celălalt s-a manifestat direct împotriva omenirii 
şi a pozat în virtute republicană. În ambii, însă, era prezentă în 
cel mai înalt grad mentalitatea cetățeanului obtuz. Natura le-a 
hărăzit să măsoare cafeaua şi zahărul, dar soarta a decis ca ei să 
măsoare alte lucruri, iar pe cântarul unuia a fost aşezat un rege, 
iar pe cântarul celuilalt, un Dumnezeu. Şi ambii au dat măsura 
corectă! 

Kant ne dovedeşte că nu ştim nimic despre lucruri așa 
cum există ele în sine, ci avem o cunoaștere a lor doar în măsura 
în care ele sunt reflectate în minţile noastre. 

Nu fără temei şi-a comparat filosofia sa cu metoda folosită 
de Copernicus. Înainte, când oamenii se gândeau că lumea stă 
nemişcată, iar soarele se învârte în jurul ei, calculele astronomice 
eşuau în a face estimările corecte, dar când Copernicus a făcut 
soarele să fie nemișcat, iar pământul să se învârtă în jurul lui, ce 
să vezi, totul se potrivea de minune! Așadar, înainte, rațiunea, 
precum soarele, se învârtea în universul fenomenelor și încerca 
să facă lumină asupra lor. Dar Kant a făcut rațiunea să stea 

nemişcată, iar universul fenomenelor se învârte acum în jurul 
ei şi devine luminat în momentul în care ajunge în regiunea 
orbitei intelectului. 

Potrivit lui Kant, Dumnezeu este un noumen. Ca urmare a 
argumentului său, acest ideal al ființei trascendente, până acum 
numit Dumnezeu, este o simplă ficțiune. A apărut dintr-o iluzie 
naturală. Kant demonstrează că nu putem şti nimic legat de 
acest noumen, despre Dumnezeu, şi orice dovadă rezonabilă a 
existenţei Sale este imposibilă. Cuvintele lui Dante „Lăsaţi orice 
speranţă voi, cei ce intraţi aici!” ar putea fi înscrise pe această 
porțiune din Critica Raţiunii Pure.” 


În cele din urmă, „Immanuel Kant se domoleşte şi 
ne arată că nu este doar un mare filosof ci şi un om bun. 
El se gândeşte şi, în parte ca urmare a naturii lui bune, în 
parte ironic, afirmă: «Bătrânul Lampe trebuie să aibă un 
Dumnezeu, altfel sărmanul nu poate fi niciodată fericit. 
Acum, omul trebuie să fie fericit în lumea aceasta. Rațiunea 
practică afirmă asta. Ei bine, sunt foarte dispus să conced, 
de asemenea, că rațiunea practică garantează existenţa lui 
Dumnezeu.» 

Datorită acestui argument, Kant distinge între rațiunea 
teoretică şi rațiunea practică şi, cu ajutorul celei din urmă, ca şi 
cum ar fi folosit bagheta magicianului, reînvie deismul pe care 
rațiunea teoretică l-a ucis.” 


Rolul lui Kant a fost acela de a sistematiza critica lui 
Hume, și anume de a anula cunoașterea lumii exterioare şi a 
lui Dumnezeu. În fapt, de a distruge Divinitatea cu totul. EI 
Îl restaurează pe Dumnezeu pe baza sentimentului subiectiv. 
Acesta este motivul pentru care, începând cu această epocă, 
toate mişcările religioase au un nou caracter. Înainte, ideea de 
Dumnezeu era ceva ce oameni diferiți credeau că cunosc prin 

diferite tipuri de revelaţie, chiar şi atunci când se înșelau. Era 
vorba de o Fiinţă care exista undeva. 

Din acest moment apare un nou tip de subiectivism în 
cadrul curentelor filosofice şi religioase. Mai târziu, în acest 
secol apare o nouă mentalitate: gândirea pozitivă, ştiinţa minţii, 
mintea asupra materiei — toate acestea provin direct de la acest 
filosof, nu pentru că în mod direct filosofia sa a avut o influenţă, 
deşi a avut această influență în multe locuri, ci pentru că el 
exprima ceea mulți oameni gândeau în acea vreme. Şi anume 
că, dacă accepţi raţiunea, atunci trebuie să fii de acord că nu 
avem niciun fel de cunoaștere a lucrurilor externe, iar singura 
cunoaştere provine din acest tip de subiectivism. 

Drept consecință, secolul al XIX-lea este martorul unei 
izbucniri fără precedent de noi filosofii subiective. Vom analiza 
doar una dintre ele, care, fără a fi în sine foarte importantă, 
arată ce se întâmplă când un filosof ia în serios afirmaţiile lui 
Kant. 


Fichte 


Acest filosof este Fichte, care a trăit în acelaşi timp cu 
Kant, dar care a murit un pic mai târziu. lată ce afirmă Heine 
despre el: 


„Problema pusă de Fichte este: ce motive avem pentru a 
presupune că ideea noastră despre obiecte corespunde obiectelor 
exterioare? La această problemă el oferă soluția următoare: toate 
lucrurile îşi au realitatea doar în mintea noastră. 

Acest idealism dus până la ultimele consecinţe ar trebui 
să sfârșească în negarea chiar a materiei (aşa cum a făcut 
Fichte), chiar dacă marii mase a publicului i se pare că s-a mers 
cu gluma prea departe. Noi, germanii, am devenit amuzaţi de 
egoul fichtean.” 

Întreaga sa filosofie este preocupată de Ego şi de felul în 
care creează realitatea pentru sine. 


„Am devenit amuzaţi de egoul fichtean care își produce 
prin simpla sa gândire întreaga lume exterioară. Râsul 
glumelor noastre a fost sporit de o neînțelegere care a devenit 
prea populară încât să-mi permit a o trece sub tăcere. Marea 
majoritate a oamenilor chiar credea că Egoul filosofiei lui Fichte 
este Egoul lui Johann Gottlieb Fichte, iar acest ego individual 
implica o negare a tuturor celorlalte existenţe. Ce obrăznicie! 
au exclamat oamenii de treabă. Acest individ nu crede că noi 
existăm, noi, cei care suntem mult mai corpolenţi decât el, şi 
care în calitate de primari şi executori judecătoreşti suntem în 
fapt superiorii lui. Doamnele s-au întrebat: Nu crede nici măcar 
în existenţa soţiei sale? Nu? Iar doamna Fichte îndură asta!” 

„Egoul lui Fichte, totuşi, nu este Egoul individual, ci cel 
universal, Ego-uluniversului trezit la conştiinţa de sine. Procesul 
de gândire fichtean nu este actul de gândire al unui individ, al 
unei persoane particulare numite Johann Gottlieb Fichte, ci 
mai degrabă este gândirea universală care se manifestă pe sine 
unui individ. Aşa cum spunem «plouă», «fulgeră» ş.a.m.d., la 
fel Fichte ar trebui să nu spună «eu gândesc», ci «gândește» sau 
«gândul universului gândeşte în mine». 

Într-o paralelă pe care am făcut-o odată, mai mult în 
batjocură decât serios, între Revoluţia Franceză şi filosofia 
germană, i-am pus alături pe Fichte şi Napoleon. Cu toate acestea, 
există anumite analogii remarcabile între ei. După ce kantienii au 
desăvârşit opera lor de terorism şi distrugere, a apărut Fichte, la 
fel cum Napoleon a apărut după ce Convenţia a demolat întregul 
trecut cu ajutorul unui alt soi de Critică a Raţiunii Pure. Napoleon 
şi Fichte reprezintă marele şi inexorabilul Ego pentru care gândirea 
şi acțiunea sunt una. Structurile colosale ridicate de cei doi oameni 
depun mărturie despre o voinţă colosală. Dar, din cauza acestei 

voințe nelimitate, structurile se prăbuşesc rapid la pământ şi atât 
Teoria Cunoaşterii, cât şi Imperiul se fac fărâme şi dispar, la fel de 
repede pe cât au fost create.” 


„În acest moment imperiul nu este altceva decât o 
chestiune de istorie, dar tumultul provocat de împărat în lume 
nu s-a potolit, iar din acest tumult Europa de astăzi îşi trage 
vitalitatea. Același lucru se întâmplă şi cu filosofia lui Fichte. 
A dispărut complet, dar minţile oamenilor încă sunt agitate 
de gândurile care şi-au găsit un ecou în Fichte, iar consecinţele 
filosofiei sale sunt incalculabile”. 


De ce? Pentru că acest subiectivism a intrat în curentul 
principal al gândirii occidentale. 


Închinarea în fața egoului 


Din acest moment, cineva care dorea să rămână în 
gândirea canonică nu se putea gândi la altceva şi nu putea 
începe filosofia cu altceva decât cu sinele. Aşa după cum am 
văzut în toate domeniile, aceasta este o epocă a unui egotism 
nemaivăzut: artiştii, poeţii, filosofii, oamenii politici - toţi vin 
cu pretenţii fantastice în ceea ce-i priveşte, ca şi cum ar crede cu 
adevărat că doar ei există și tot restul este incert. 

De pildă, chiar la sfârşitul secolului, pictorul Gustave 
Courbet putea afirma: „Nu am niciun stăpân. Eu îmi sunt 
propriul stăpân. Nu există şi nu a existat un alt pictor în afară 
de mine.” 

Dacă staţi de vorbă cu orice alt pictor modern el va 
afirma ceva asemănător. De asemenea, este atât de preocupat 
de propriul geniu, de ceea ce poate spune, încât nimic 
altceva nu mai există pentru el. Totul are legătură cu propria 

sa concepţie despre artă şi realitate. O mulțime de artişti 
gândesc astfel în zilele noastre şi sunt foarte mândri. Iar el 
(Courbet?) s-a exprimat astfel: „Ceea ce susţin este în acord 
cu ideile lui Kant; el era centrul universului”. Aşadar, se 
poate spune că, odată ce Dumnezeu a fost detronat în secolul 
al XVIII-lea, oamenii au început căutarea unui nou zeu, iar 
Kant le-a oferit acest nou zeu care este... 


Studentul: Demonicul? 
Pr. S: Nu, ci, ei bine, doar eul. Eul. 


Astfel, în canoanele gândirii apusene vedem cum își 
face apariţia o nouă divinitate, Eul. Înainte, lumea se învârtea 
în jurul lui Dumnezeu, iar acum lumea începe să se învârtă în 
jurul eului. Această tendinţă va atinge un nivel foarte adânc în 
omul occidental. Ajungem la această problemă: dacă există un 
nou zeu, ce se întâmplă cu vechiul Dumnezeu? Ce se întâmplă 
cu vechea divinitate, adică cu Dumnezeul creştinismului, 
care a trăit într-o formă sau alta chiar şi în protestantism şi în 
unele secte? 


„Dumnezeu a murit!” 


Vedem, astfel, cum la începutul secolului al XIX-lea 
apare această idee că Dumnezeu a murit. Ajungem la ceea 
ce am putea numi prima dogmă a noii religii, religia care 
străbate visul revoluţionar. Iar această dogmă este „Moartea 
lui Dumnezeu.” 

Acest concept, „Dumnezeu a murit, reprezintă 
un concept foarte important. Este folosit astăzi de toți 
existenţialiştii. Din câte cunoaştem, conceptul de „moarte a lui 
Dumnezeu” apare pentru prima oară în scrierile lui Joseph De 

Maistre, marele conservator care apăra, la începutul secolului al 
XIX-lea, catolicismul împotriva revoluţiei. EI s-a folosit de acest 
concept pentru a exprima (ticăloşia) ideii de revoltă contra lui 
Dumnezeu din timpul Revoluţiei Franceze. 

Potrivit lui De Maistre, cei care se ridică împotriva 
societăţii, împotriva creştinismului, împotriva monarhiei 
şi împotriva lui Dumnezeu se bazează în fapt pe filosofia 
„morţii lui Dumnezeu” şi doresc să creeze o nouă divinitate. 
Cu alte cuvinte, creştinismul moare, iar noua religie începe 
să se nască. Nimeni nu a citit cu atenţie aceste rânduri. Nu 
au reprezentat un pasaj influent în scrierile lui De Maistre. 
Aşadar, ideea „morţii lui Dumnezeu” nu apare pentru că l-au 
citit pe De Maistre, dar s-au ferit să vorbească despre acest 
lucru, ci pur şi simplu această idee începe să intre în conștiința 
omului european, omul apostaziei. Ideea despre Dumnezeu pe 
care oamenii o aveau începe să dispară. Oamenii sunt văduviţi 
de Dumnezeu. 

Vom vedea şi la Heine, care era, la rândul său, un fel de 
revoluţionar romantic, cum s-a folosit tocmai de acest fenomen, 
pe care el îl vedea, în jurul anului 1833, ca pe un proces dinamic. 


„O venerație specială, o evlavie misterioasă ne 
împiedică să scriem mai mult astăzi. Inima noastră este 
plină de o compasiune cutremurătoare: însuşi vechiul 
Iehova se pregăteşte să moară. L-am cunoscut atât de bine 
din leagănul său din Egipt, unde a fost crescut printre viței 
divini şi crocodili, cepe, ibişi şi pisici sfinte. L-am văzut cum 
şi-a luat la revedere de la aceşti tovarăşi ai copilăriei sale, 
de la obeliscurile şi sfincşii Nilului natal, pentru a deveni 
în Palestina un mic zeu rege într-un popor de păstori și 
cum a trăit într-un palat-templu propriu. L-am văzut mai 
târziu intrând în contact cu civilizaţia asiriano-babiloniană, 
renunțând la patimile sale prea omeneşti, nemaidând 

frâu liber mâniei şi răzbunării sale nemiloase, cel puţin 
nemaitunând la orice fleac. L-am văzut migrând la Roma, în 
capitală, unde se leapădă de toate prejudecățile şi proclamă 
egalitatea celestă a tuturor neamurilor şi cu ajutorul unor 
fraze atât de elegante, pune bazele unei opoziții faţă de vechiul 
Jupiter şi cârteşte fără întrerupere până atinge autoritatea 
supremă, iar din Capitoliu conduce oraşul şi lumea, urbi et 
orbi. Am văzut cum, devenind din ce în ce mai spiritualizat, 
el se transformă într-un tată iubitor, un prieten universal al 
omului, un binefăcător al lumii, un filantropist. Dar toate 
acestea nu i-au fost de niciun folos! 

Nu aţi auzit sunetele clopotelor? Îngenuncheaţi. Se aduc 
simbolurile unui zeu muritor!” 


Bineînţeles că aceasta este ideea care intră acum în 
aceste minţi avansate care percep rapid spiritul vremurilor. 
Ceea ce ei vor să spună este că moare creştinismul şi apare o 
nouă religie. Dar pentru a simboliza o nouă religie, desigur că 
se naşte un zeu. Însă mai înainte de această naştere, vechiul 
Dumnezeu trebuie să moară. Cu alte cuvinte, creştinismul, 
întreaga idee creştină, care se fundamentează în jurul 
Dumnezeului creştin, moare. 


Nietzsche 


Această idee şi-a atins cea mai puternică expresie într- 
un gânditor foarte important, al cărui nume este Friedrich 
Nietzsche. 

Nietzsche a trăit din 1854 până în 1900. În ultimii zece ani 
ai vieţii sale a înnebunit, iar într-un final a fost găsit pe străzile 
din Napoli, cred, strigând „Sunt Antihristul!”. Într-un final au 
trebuit să-l închidă, iar sora şi mama sa au avut grijă de el. 

Nietzsche avea un temperament foarte romantic, foarte 
deschis spre un amestec de idei superioare, sentimentale, 
conflictuale. În tinereţea sa a fost student la un seminar 
protestant şi a ajuns să urască creştinismul, deoarece vedea în 
el doar principiul slăbiciunii. Era, desigur, un lucru adevărat, 
deoarece Luther a eliminat ideea de luptă din creştinism, 
rămânând doar ceva foarte diluat, care nu mulţumeşte nici 
mintea, nici sufletul. Ori este, pe de o parte, ceva foarte uscat 
şi raționalist, ori este, pe de altă parte, ceva foarte sentimental. 

Nietzsche nu avea cum să vadă pe cineva care se luptă, 
nici vreun mare ascet, nici vreun erou creștin. Din acest 
motiv el a ajuns la concluzia că întregul creştinism este o farsă 
monstruoasă, o iluzie vândută omenirii, care nu satisface 
rațiunea ce caută Adevărul. Pentru el, creştinismul era îmbibat 
de superstiții, deoarece presupunea ideea că nu poţi cunoaşte 
decât ceea ce este rațional şi din acest motiv respingea tot 
ceea ce depășea nivelul rațional. În altă ordine de idei, acest 
creştinism nu spunea nimic inimii, deoarece era atât de diluat, 
încât devenise neputincios. În opinia lui Nietzsche, creştinismul 
nu era decât o cale de a-i ţine pe oameni tăcuți şi mulțumiți cu 
soarta lor, o filosofie bună pentru turme. 

Din respingerea creştinismului, Nietzsche a dezvoltat 
ideea că vor exista oameni puternici care vor fi cruzi şi barbari 
şi care vor cuceri ţări întregi şi vor stăpâni lumea. Hitler, în 
mod deliberat, a afirmat „Eu sunt Supraomul”. A descoperit-o 
pe sora lui Nietzsche, care încă mai trăia în 1933, şi chiar şi-a 
făcut o poză cu ea, ba chiar a convins-o să afirme: „Da, tu ești 
Supraomul despre care fratele meu vorbea.” Hitler a făcut din 
ea una dintre membrele de seamă ale regimului său, deoarece el 
era Supraomul despre care a profeţit Nietzsche. 


Fără îndoială că Nietzsche i-ar fi admirat cruzimea, 
dar l-ar fi considerat în acelaşi timp ca fiind o manifestare a 

aceleiaşi mentalități de turmă. Şi asta pentru că filosoful se 
afla în căutarea unui personaj real, înspăimântător, un lider 
mondial, complet nemilos, puternic în grad absolut, total 
eliberat de orice superstiție, dar în acelaşi timp o persoană 
foarte nobilă. Nietzsche însuşi era dominat de reflexele 
naturale cele mai sublime spre aristocrație şi luptă. EI era 
un elev foarte conştiincios al literaturii greceşti, iar într-una 
dintre primele sale cărţi vorbeşte despre elementul dionisiac 
din Grecia. Până atunci oamenii priveau Grecia drept lăcaş 
al tradiţiei clasice reprezentate de Apollo. Dar Nietzsche a 
afirmat că lucrurile nu stau chiar aşa, că Grecia era stăpânită, 
de asemenea, de acest sentiment romantic, simbolizat de 
Dionisos. Era tocmai ceea ce el dorea, să fie ca Dionisos, 
luptându-se în permanență pentru ceva mai înalt. 

În fragmentul pe care îl vom cita mai jos el menţionează 
schimbarea instituţiilor umane, ascensiunea capitalismului, 
diferitele idei în moralitate, impunerea credinţei în evoluţie: 


„Ideea că un organism evoluează acţionând şi reacționând 
în funcţie de un mediu complex reprezintă o idee de bază. 
Astăzi, toate ideile şi instituţiile sunt văzute ca fiind în principal 
produse sociale, funcționând în grupuri sociale şi rezultate 
dintr-o anume necesitate de a realiza un tip de adaptare între 
natura umană și mediul său. Toate domeniile de interes uman 
au trecut prin această tendinţă de sociologizare şi psihologizare 
generală. Exemplul religiei şi teologiei oferă o ilustrare suficientă. 
Pe când secolul al XVIII-lea vedea religia şi teologia ca pe un 
sistem deductiv de afirmaţii demonstrabile, astăzi oamenii 
văd religia în principal ca pe un produs social, un tip de viață 
care izvorăşte din organizarea socială a experienţelor religioase 
ale oamenilor, iar teologia ca pe o raționalizare a anumitor 
sentimente şi experienţe fundamentale pentru natura umană. 
Noi nu mai dovedim existența lui Dumnezeu. Mai degrabă 

vorbim despre sensul lui Dumnezeu în experiența umană. Nu 
mai demonstrăm viaţa de apoi, ci investigăm efectul pe care îl 
are credința în nemurire asupra comportamentului uman.” 


Vedem aici foarte limpede că aceasta este etapa următoare 
după Hume, cel care a distrus toate aceste lucruri. Nu mai poţi 
crede în vechile idei, iar acest pas nu mai are nimic de-a face cu 
descoperirea ştiinţifică. Pur şi simplu, acestea sunt ideile care 
plutesc în aer. O dată ce raţiunea îşi continuă marșul, va sfârşi 
prin a se sinucide. 


Ideile lui Nietzsche sunt foarte puternice, deoarece 
a reuşit să surprindă duhul vremurilor şi a anunţat o nouă 
evanghelie pe care a scris-o în diverse variante, dintre care cea 
mai elocventă a fost „Așa grăit-a Zarathustra”. 

Numele Zarathustra îşi are originea în Zoroastru, un zeu 
păgân, iar religia sa este o religie a închinării la foc, apărută cu 
opt secole î.Hr. Nietzsche se foloseşte de acest împrumut literar 
pentru a exprima ideea unui nou profet care vorbeşte omenirii. 
Zarathustra a fost un vechi păgân, un om care a trăit şi a devenit 
un zeu prin întemeierea acestei religii, zoroastrismul. Pentru 
Nietzsche, el era un „profet” al noii sale religii. 

În cartea sa, „Așa grăit-a Zarathustra”, acest aşa-zis 
profet afirmă: „Nu există adevăr. Nu există nicio stare absolută 
a lucrurilor, niciun lucru în sine.” 

Este ceea ce el numește a fi nihilism. Vedem aici foarte 
limpede enunțată această idee că „Dumnezeu a murit”. El o 
exprimă în două feluri. Pe de o parte prin „Dumnezeu a murit”, 
iar pe de altă parte afirmând că „nu există niciun adevăr”. Sunt 
două feţe ale aceleiaşi monede. 

Atât Hume cât și Kant au distrus ideea de Dumnezeu 
şi chiar însăși ideea de adevăr. Acum trebuie să apară un nou 
zeu, o nouă idee de adevăr. Într-un loc chiar afirmă: „Vorbeşti 

întotdeauna despre adevăr, dar cum ar fi dacă nu există niciun 
adevăr? Ce flori dulci şi interzise vor creşte atunci pe lângă 
drumul vieţii?” Desigur că noi, în secolul nostru, am gustat din 
acele fructe dulci. Dacă nu există Dumnezeu şi nu există moarte 
şi nici veşnicie, atunci asta se întâmplă. După cum spune 
Nietzsche: „Nu există adevăr. Nu există nicio stare absolută a 
lucrurilor, niciun lucru în sine. Acesta este nihilismul cel mai 
extrem” 


Apoi, filosoful ridică din nou întrebarea: „Ce înseamnă 
nihilismul? Că valorile cele mai înalte îşi pierd importanţa. Nu 
mai există niciun scop. Nu mai există niciun posibil răspuns la 
întrebarea «De ce?»”. Nu mai există niciun răspuns la întrebările 
fundamentale pe care le pune mintea umană: „De ce sunt aici?”, 
„De unde provin toate?”, „Care este scopul vieţii?”, „Cum se 
sfârşeşte?”, „Există viață după moarte?”. Nu mai există răspuns. 
Nu mai există nimic altceva. Nu mai există niciun absolut. Nu 
mai există Dumnezeu. 

Nihilismul reprezintă însuşi duhul care îi animă pe 
revoluționari: a transforma totul în nimic. Distrugerea. Să nu 
mai rămână nimic pe pământ. Demolarea a tot ceea ce există. 
Nietzsche este filosoful acestui curent. El exprimă foarte poetic 
acest fenomen al „morţii lui Dumnezeu”. Prin comparaţie, 
Kant a fost un gânditor foarte raționalist şi abstract, exprimând 
pur şi simplu ceea ce gândeau oamenii acelor vremuri, ceea ce 
trebuia să gândeşti dacă doreai să te afli în canoanele principalei 
tradiţii din Europa. Mai ţineţi minte ce a spus Kant? Nu 
putem cunoaşte lucrul în sine, nu putem cunoaște realitatea 
exterioară. El afirmă că pur şi simplu nu există un lucru în sine. 
Nu există adevăr. Nu există un absolut. Cu alte cuvinte, Kant 
este influențat în întregime de Hume. 

Aşadar, Nietzsche observă cum Kant nu reușește să 
rezolve problema (sensului vieţii?). Însă Nietzsche era un 

poet şi chiar a scris nişte poezii foarte frumoase, chiar dacă 
au o încărcătură sumbră, romantică, exprimă o solitudine 
şi sentimente nocturne ş.a.m.d. Însă Nietzsche a exprimat 
foarte poetic această nouă realitate din viața umană, din 
viața oamenilor care trăiesc această apostazie: „Moartea lui 
Dumnezeu” a început „să-şi arunce primele umbre asupra 
Europei” şi, deşi „evenimentul în sine este prea grandios, prea 
îndepărtat, mult prea dincolo de puterea oamenilor de a-l 
înţelege, cu toate acestea el va veni”. 

Nietzsche s-a numit pe sine „progenitura”. EI şi alţii ca el 
erau „progeniturile şi copiii născuţi prematuri ai secolului care 
vine”, despre care el susținea că va fi secolul în care nihilismul 
va triumfa. 

Într-un alt loc el afirmă că, în momentul în care ideea 
„morţii lui Dumnezeu” va ajunge la oamenii obişnuiţi, adică la 
cei mai mulți, care muncesc în fabrici, atunci lumea va cunoaște 
o convulsie cum nu a mai cunoscut niciodată, deoarece întreaga 
societate va fi răsturnată. 

El pune în gura unuia dintre personajele sale, un nebun, 
această idee a lumii care va fi răsturnată cu capul în jos. În 
„Ştiinţa voioasă” nebunul proclamă în fața oamenilor: 


„Noi L-am ucis pe Dumnezeu. Tu şi cu mine. Suntem cu 
toţii ucigaşii Săi. Dar cum am făcut-o? Cum am putut să secăm 
marea? Cine ne-a dat buretele cu care am șters tot orizontul? 
Cum am reuşit să îndepărtăm pământul de soare? Încotro 
se mai mişcă acum? Încotro ne mai mişcăm noi? Departe de 
orice soare? Nu ne lovim acum fără întrerupere? Înapoi, în 
lateral, înainte, în toate direcţiile? Mai există un deasupra şi 
un dedesubt? Nu hoinărim acum ca printr-un vid infinit? Nu 
respiră asupra noastră spaţiul gol? Nu a devenit mai rece? Nu 
vine peste noi o noapte continuă, din ce în ce mai întunecată?” 

(ceea ce urmează este din conferința despre Nietzsche şi 
secțiunea de întrebări și răspunsuri) 


Era ca şi cum, susținea el, pământul s-ar fi învârtit până 
atunci în jurul soarelui, iar dintr-odată a scăpat şi a început să 
se deplaseze în spaţiul infinit. lar oamenii se uită şi observă 
cum lucrurile devin din ce în ce mai întunecate şi întunecate, 
astfel că încep să se întrebe unde este susul şi unde este josul, 
ce este binele şi ce este răul. Încep să-şi piardă ancorele şi să se 
năucească. Apoi totul devine mai întunecat, ca şi cum lumea 
ar ieşi din firesc. Acesta este mesajul. Dacă nu mai există 
Dumnezeu, atunci viața devine cu totul diferită şi se deschid 
posibilități înspăimântătoare. 

Aceasta este lumea omenirii de astăzi, a acelora care încă 
mai încearcă să păstreze tradiţia principală a gândirii şi istoriei 
europene. 


Kafka 


Lucrul acesta poate fi observat foarte bine în mare parte 
din arta contemporană. 

Franz Kafka este un personaj foarte interesant. S-au 
făcut şi filme după poveştile lui. Forţa scrierilor lui vine din 
aceea că sunt subestimate, deşi sunt scrise într-o germană 
foarte clară, foarte frumoasă - eu am început să le citesc în 
germană - foarte simplă şi prezentate direct. Nu foloseşte un 
limbaj complicat, ci unul foarte limpede, pentru a prezenta 
ceva absolut îngrozitor. Kafka este un scriitor interesant 
pentru că utilizează acest stil foarte concret, ca şi cum nu ar fi 
ceva neobişnuit în ceea ce el povestește. 

De pildă, în „Procesul” lui Kafka, cineva este adus la 
proces pentru o crimă despre care el nu ştie nimic. EI nu este 

vinovat, nu ştie dacă este vinovat sau inocent. Este anunţat că 
„va merge la proces mâine la ora 10 dimineaţa”. „La proces? Dar 
ce am făcut?” „Nu știm. Trebuie să vii.” 

Iar el se duce şi descoperă aceste personaje foarte obscure. 
Totul rămâne foarte misterios. Nu ştie cine sunt judecătorii săi. 
Nu ştie care este crima care i se impută şi cine sunt martorii 
potrivnici lui, ce a făcut. Totul este prezentat într-o manieră atât 
de concretă, încât pare că trăieşte într-un coşmar. Din câte se 
pare vina lui este doar aceea de a exista. El nu prea ştie cum să 
răspundă la această acuzaţie şi este ucis undeva. 

Ideea care se desprinde de aici este că nu mai există niciun 
sens, nicio logică, tocmai pentru că nu mai există Dumnezeu, 
iar omul se află într-o stare de hăituială. 

„Metamorfoza” este autobiografia unui tânăr care trăieşte 
cu mama sa şi care, într-o dimineaţă, se trezeşte şi descoperă 
că este un gândac mare şi maroniu, o gâză de 1,8 metri. Când 
mama sa vine şi îl vede îi spune: „Vai, Doamne, nu te pot lăsa să 
ieşi afară în starea asta.” 

Această poveste este despre suferința lui, deoarece a 
devenit un gândac, şi despre cât de greu îi este să se împace 
cu familia sa. Familia sa, în special mama, nu încearcă altceva 
decât să muşamalizeze întreaga poveste. 

„Şşt. Să nu mai spunem la nimeni.” 

„Unde este fiul dumneavoastră?” 

„Oh, se odihneşte astăzi. Nu-l deranjaţi”. 

Şi toţi se simt foarte prost când vin şi descoperă că s-a 
transformat într-o insectă. Din câte ţin minte, povestea se 
încheie cu personajul principal care se târăşte şi moare pe podea. 

Nuvela este scrisă în acelaşi stil foarte concret-factual, 
ceea ce face cu atât mai îngrozitoare întreaga idee. 


Vă veţi întreba, pe bună dreptate, care este sensul? Sensul 
este, aşa cum a afirmat și Nietzsche, acela că realitatea a devenit 

ceva diferit acum. Nu mai știm dacă suntem sau nu oameni. O 
dată ce începi să-i înveţi pe oameni că se trag din maimuțe, ei 
încep să afirme că avem o natură de maimuțe în noi. Dacă avem 
o natură de maimuțe, s-ar putea să începem, de asemenea, să ne 
comportăm ca nişte gândaci. În ideea noastră de natură umană 
începe să intre acest element animalic primar. Dacă nu mai 
există Dumnezeu, atunci întreaga noastră perspectivă asupra 
vieţii devine liberă. Poţi fi o gâză, poţi fi un om care ajunge 
la stele. Poţi avea civilizaţii avansate. Există tot felul de noi 
posibilități care se deschid. Este ceea ce scriitorii mai recenți, 
din ultimii 20 de ani, au numit „arta absurdului”. 


În acest sens, avem pe cineva ca Eugene Ionesco, 
dramaturgul român care a trăit la Paris şi care a scris despre 
oameni care se transformă în rinoceri, totul într-o atmosferă 
suprarealistă. Subiectul este prezentat ca în parodii, un soi de 
alegorie care arată cât de stupidă a devenit condiţia umană din 
cauză că nu mai există Dumnezeu. Viaţa este ridicolă. 

Sau să-l luăm drept exemplu pe Beckett. Acţiunea piesei 
lui cele mai cunoscute se desfăşoară într-o găleată de gunoi în 
care personajele îl „aşteaptă pe Godot”, aflându-se în căutarea 
unui nou tip de revelaţie, stând şi discutând despre cum a 
dispărut Dumnezeu ş.a.m.d. 

În același fel, Camus vorbeşte despre revoltă ca fiind 
singurul lucru care conduce la percepţia realităţii vieţii, în 
timp ce lucrul cel mai logic pentru un om este de a se sinucide. 
Într-un final, Camus a murit când maşina sa a intrat într-un 
copac. 

În aceeaşi ordine de idei, trebuie să remarcăm cum 
întreaga artă contemporană este dominată de singurătate şi 
absurditate; nu mai știm nici măcar ce este deasupra şi ce este 
inferior, după cum afirmă Nietzsche. Am devenit cu toţii foarte 
reci şi singuri. 


389 


leromonah Serafim Rose 


Un om se poate pierde într-un univers infinit. Nu ştim ce 
se întâmplă, pentru că soarele a dispărut. Dumnezeu a dispărut. 
Bineînţeles că, dacă nu crezi în Dumnezeu, lumea devine un loc 
foarte îngrozitor. Chiar aşa este, nu mai ştii încotro te îndrepți 
şi ce faci, pentru că Dumnezeu dădea sens tuturor lucrurilor 
din viaţă. 


„Totul este permis” 


Această primă dogmă a noii religii pregăteşte, în fapt, 
noua religie a „morţii lui Dumnezeu”, în care nu mai există 
nici Dumnezeu, nici adevăr şi are mai multe consecinţe. 

După cum spune Nietzsche, prima consecință este că, 
„dacă nu există Dumnezeu, totul este permis.” Acelaşi lucru 
este afirmat de Ivan Karamazov în romanul lui Dostoievski: 
„Dacă nu există veşnicie, totul este permis”. 

Vedem astfel că Nietzsche şi Dostoievski se aflau pe aceeaşi 
lungime de undă, aveau exact aceleași idei, deoarece amândoi 
prinseseră foarte bine duhul vremurilor. Însă Dostoievski s-a 
apropiat de această problemă din punctul de vedere al cuiva 
care cunoștea Ortodoxia, în timp ce Nietzsche s-a apropiat de 
chestiune în calitate de profet al noii învățături, el necunoscând 
cu adevărat creştinismul, în care nu vedea altceva decât 
slăbiciune şi mentalitate de turmă. 

Aşadar, toate aceste probleme sunt legate între ele. Dacă 
Dumnezeu nu mai există, nu mai există adevăr, nu mai există 
viață veşnică, iar tot ceea ce a susţinut civilizația creștină s-a 
pierdut. Este doar o chestiune de timp până când tot ceea ce a 
fost construit pe baza credinţei va dispărea. Apariţia revoluţiei 
devine, în acest context, logică. 

Aşadar, prima consecinţă: totul este permis, adică 
revoluţia şi orice fel de experiment în moralitate, guvernământ 

şi artă. Vom vedea într-o prelegere următoare cum însuși 
conceptul de artă începe dintr-odată să se pulverizeze, iar 
arta începe să fie definită de aceste idei revoluţionare şi 
nihiliste. 


O Nouă Eră 


O a doua consecință a morţii lui Dumnezeu este aceea 
că începe să apară o Nouă Eră. Nietzsche afirmă în 1884: „S-ar 
putea ca eu să fiu primul care aruncă o lumină asupra unei idei 
care va împărţi istoria omenirii în două”. Drept urmare, „toţi 
cei care sunt născuţi după noi aparțin unei istorii mai înalte 
decât istoria de până acum.” 

Bineînţeles că pe atunci era o epocă în care Dumnezeu 
mai avea un înţeles, iar creştinismul mai era viu într-o 
anumită măsură. Existau încă rămășițe creștine. „Noua 
Eră”, în care Dumnezeu nu mai este centrul, iar creştinismul 
nu mai este acceptat, este epoca umanităţii normale şi a 
revoluţiei. 

În fapt, Nietzsche nu era pe atât de original pe cât credea 
el, deoarece cu 12 ani mai înainte Dostoievski deja exprimase 
aceeaşi idee prin cuvintele lui Kirilov din „Demonii”, care 
afirmase într-unul din momentele sale profetice: 


„Totul va fi ca nou... apoi istoria va fi împărțită în două: 
de la maimuţă la anihilarea lui Dumnezeu şi de la anihilarea lui 
Dumnezeu la transformarea fizică a pământului şi a omului.” 


Aceasta este ideea unui nou rai care va veni, iar cel care 


exprimă acest gând este Kirilov, cel care credea că trebuie să 
devină Dumnezeu. 

În sfârşit, ajungem la a treia consecință care derivă 
din „moartea lui Dumnezeu”, şi anume transformarea fizică 
totală a pământului şi a omului. Ceea ce înseamnă venirea 
Supraomului. Omul are o natură temporară, care trebuie însă 
depăşită deoarece este prea slab, așa că va trebui să devină 
Supraom. Prin Supraom se înţelege cineva căruia nu-i pasă de 
morala creştină. Dacă îţi vine să ucizi pe cineva, îl ucizi. Dacă 
îţi vine sa faci ceva, orice ai chef, o faci. Dacă doreşti să cucerești 
lumea, să arunci oamenii în aer, orice îţi place să faci, o faci, 
pentru că acum este o nouă morală. Desigur că bolşevicii au 
făcut chiar mai mult decât atât. 

Vei spune: „Dar este ceva anti-creştin”, însă ei îţi vor 
răspunde că „noi am depăşit creştinismul, avem o nouă 
moralitate, moralitatea lui Nietzsche, iar tot ceea ce a fost în 
trecut aparţine istoriei. Acum apare o nouă transformare în 
natura umană, iar noi suntem primele progenituri ale acestei 
noi transformări. De aceea putem face tot ceea ce ne dorim.” 

Dacă vrei să te ridici împotrivă, ei, având puterea, te vor 
strivi. Aşa că, dacă vrei să te ridici împotriva lor, va trebui să-i 
converteşti la creştinism, iar ei îşi vor vedea greşeala, se vor 
pocăi şi un nou capitol al istoriei va începe. 

Nietzsche formulează astfel această idee: „Nu va trebui oare 
să devenim noi zei măcar şi pentru a părea demni de această faptă 
(de moartea lui Dumnezeu)?” Dacă omul l-a ucis pe Dumnezeu... 
dacă vechiul Dumnezeu a murit, atunci trebuie să existe un nou 
Dumnezeu. Zarathustra afirmă în cartea lui Nietzsche: „Morți 
sunt toţi zeii. Acum ne dorim ca Supraomul să trăiască.” 

Kirilov, în „Demonii”, spune acelaşi lucru: „Dacă nu 
există Dumnezeu, atunci eu sunt Dumnezeu”. Dar Dostoievski 
distinge între Dumnezeul-Om lisus Hristos şi omul-zeu, noua 
fiinţă apărută din pământ pentru a deveni zeu. 

„Vin să vă-nvăţ ce este Supraomul. Omul este ceva ce 
trebuie depăşit. Ce aţi făcut pentru a-l depăşi? Toate fiinţele 
de până acum au creat ceva ce stă deasupra lor, vreţi voi să fiți 
refluxul acestei uriaşe revărsări şi preferați mai degrabă să vă 
întoarceţi printre fiare, decât să-l depăşiţi pe om? 

Ce e maimuța pentru om? Doar o batjocură sau o ruşine 
dureroasă. Aşa trebuie să fie şi omul pentru Supraom: doar o 
batjocură sau o ruşine dureroasă. Voi ați parcurs distanţa de la 
vierme la om și multe în voi sunt încă vierme (...) lată vă învăţ ce 
este Supraomul. Sensul pământului este Supraomul” 


La prima vedere pare o idee fantasmagorică. Ce înseamnă 
„Supraomul”? Probabil vă amintiţi ceea ce spunea Marx despre 
omenirea care va fi schimbată prin mijloace violente, adică 
omul însuşi va fi transformat pentru a fi ajustat perfect pentru 
noua împărăție a comunismului. Scriitorii contemporani, 
precum Erich Kahler, susţin că toate schimbările din societatea 
modernă, atât din punct de vedere fizic, cât şi la nivel de idei, 
produc ceea ce el numește o mutație, un nou tip uman. Dacă 
pe deasupra mai luăm în calcul şi aşa numita idee „ştiințifică” 
de evoluţie în care Nietzsche deja credea, observăm că această 
idee, a apariţiei unui nou tip uman, cel al Supraomului, nu mai 
este deloc ceva fantasmagoric. Este o idee reală la care omul 
occidental a ajuns în mod natural și logic prin îndepărtarea 
sa de Dumnezeu şi încercarea de a găsi o nouă religie. Noua 
generaţie care vine ia la cunoştinţă aceste idei, deoarece ele 
nu răsar într-un gol, şi începe să se poarte în acord cu ele. 
Răspunsul la toate aceste întrebări poate fi descoperit la un 
scriitor: Dostoievski. 

E] se gândea la aceleaşi lucruri ca şi Nietzsche, aproape în 
acelaşi timp, de fapt un pic mai înainte, dar avea deja răspunsul. 

Din acest motiv, cine doreşte să înţeleagă aceste probleme la un 
nivel foarte profund trebuie să citească aceste cărți. Prima dintre 
ele este „Crimă și pedeapsă”, în care descrie cum cineva credea că 
va deveni un Supraom prin uciderea a două bătrâne, mai degrabă 
a uneia singure, luându-le banii şi transformându-se într-o 
persoană care se pregăteşte pentru viitor. Personajul descoperă 
că are o conştiinţă şi că nu este uşor să facă așa ceva. Însă toată 
gândirea şi viaţa lui reprezintă o fantasmă (...) Dacă aruncăm o 
privire la tipul de crime care au loc astăzi, vom observa că, mai 
ales în ultimii 20 de ani, a avut loc o creștere a crimelor fără sens. 
Pe vremuri, aproape toate crimele erau rezolvate pentru că, fie era 
vorba de gelozia unui bărbat care îşi ucidea nevasta, sau viceversa, 
sau un iubit, sau un acces de mânie, sau o bătaie la bar. Astăzi, 
adesea ucigaşii ucid fără niciun motiv. Mai există crime de modă 
veche, dar acum apare un nou tip de ucigaș, care ucide doar de 
dragul crimei. Iar aceşti ucigași sunt foarte greu de prins. În zilele 
noastre majoritatea crimelor rămân nerezolvate. Detectivii nu-i 
pot prinde pe ucigaşi, deoarece nu există o legătură logică între 
evenimente. Nu este implicat un membru al familiei, nu este 
cineva care s-a supărat pe tine, ci este pur şi simplu cineva care 
s-a hotărât să ucidă. Iar acest gen de crimă a devenit şocant de 
prezent şi arată că societatea se găseşte într-o situaţie foarte rea. 
Alţi ucigaşi îşi fac un act de mândrie din uciderea unui număr 
mare de oameni, 20 sau mai mulți. 

Aceasta este, aşadar, noua moralitate „dincolo de bine și 
rău”, ca să cităm una dintre scrierile lui Nietzsche. Există mai 
multe idei implicate aici. Una este aceea că se vorbeşte despre 
dincolo de bine şi rău deoarece nu mai există moralitate. O 
alta este aceea a Supraomului. Din moment ce nu mai există 
Dumnezeu, trebuie să existe un nou om, un nou zeu care este 
omul. 

Dostoievski a atins aceste teme şi în romanul său 
„Demonii”, în care descrie mentalitatea unor oameni care 


394 


Noua Religie 


se pregăteau să facă revoluţia în Rusia. Unii dintre ei aveau 
idei foarte profunde. Unul dintre personaje vine cu ideea 
că, pentru a face omenirea fericită, este nevoie să fie ucişi 
majoritatea oamenilor. Sunt prea mulți oameni, iar a-i face 
pe toţi fericiţi ar fi prea greu. Drept urmare, a calculat că 
pentru a face din Rusia o ţară fericită ar trebui să ucizi 100 
de milioane de oameni. Soljeniţin a calculat că exact acesta 
a fost numărul oamenilor ucişi în Rusia, deoarece acolo 
revoluţia a durat 65 de ani. Exact acelaşi lucru s-a petrecut 
în Cambodgia, unde în primele şase luni comuniștii au ucis 
două milioane de oameni, deoarece erau prea mulți şi prea 
mulți oameni inteligenţi. Pe cale de consecinţă, toţi cei care 
trecuseră de liceu a trebuit să fie omorâţi. Toţi doctorii, 
avocaţii, oamenii inteligenţi au fost ucişi, cu excepţia câtorva 
care au scăpat. 


Un student: Din nou aceste idei sunt foarte prezente, ca o 
otravă care pluteşte în aer. 


Pr. S: Întocmai, întocmai. Puteţi vedea acelaşi lucru la 
Raskolnikov, un personaj foarte realist, stăpânit de aceste idei. 
El pare că nu-şi aparţine. Merge de la o idee la alta şi, de multe 
ori când întâlneşte un nevoiaş, simte dintr-odată un imbold 
bun de a-i da niște bani. Aceasta este ceea ce a mai rămas în el 
din moştenirea creştină, mama şi sora lui fiind două persoane 
evlavioase. Îi dăruieşte nişte bani cuiva, iar mai apoi afirmă: 
„Of, prostule, ai fi putut folosi acei bani pentru a-ţi duce la 
îndeplinire planul şi a o ucide pe bătrână”. Până la urmă ia un 
topor pentru a o omori pe acea femeie. Întotdeauna, însă, îşi 
reproşează ceva, pentru că are unele porniri bune. Dar este 
posedat de aceste idei şi nu îşi găseşte liniştea până când nu se 
duce și ucide. 

Asta se întâmplă când ai un personaj precum Raskolnikov 
din „Crimă şi pedeapsă”, care află de toate aceste idei pornite de 
la un scriitor ca Nietzsche care susține că va veni Supraomul. 
Trebuie să depăşim omenirea, pentru că omenirea este prea 
slabă. 


Astăzi este sărbătoarea Sfântului Antonie cel Mare. 
Răspunsul la Nietzsche este Sfântul Antonie cel Mare, 
deoarece Antonie a biruit omenirea, propria natura umană. 
El era ca un înger pe pământ, iar aceşti oameni şi gânditori 
moderni au pierdut contactul cu aceşti sfinți, deoarece au 
pierdut creştinismul. Nu-şi dau seama că există o întreagă 
familie de oameni care se găsesc în procesul de a depăşi natura 
umană cu ajutorul harului lui Dumnezeu. Fără să ştie acest 
lucru, Nietzsche a considerat, pe baza observaţiilor sale asupra 
oamenilor, că natura umană este ceva netrebnic şi slab, pentru 
care nu merită să lupţi. Drept urmare, trebuie să fie depăşită 
de altceva, de ceva care vine din afară. 

Gânditorii moderni au îmbrățișat această idee a evoluţiei, 
deoarece ea arată cum omul a fost cândva o creatură de tip 
maimuţă, dar care s-a transformat în altceva, într-o creatură 
superioară. Pe cale de consecinţă, epoca noastră este doar o 
etapă intermediară fără nicio relevanță specială. Dacă ucizi 100 
de milioane de oameni, nu e nimic în neregulă cu asta. Sau, 
dacă în Cambodgia ucizi o treime din populaţie, nu e nimic în 
neregulă, este doar un experiment. Ne îndreptăm spre o stare 
superioară, aşa că totul este justificat. Însă, pentru noi, singurul 
criteriu valabil este creştinismul. 

În ceea ce priveşte evoluționismul, el pare că se 
întemeiază pe o fundaţie ştiinţifică. Această problemă 
complexă a  evoluţionismului are mai multe aspecte: 
ştiinţific, filosofic, religios, fiind una dintre problemele cheie 
ale vremurilor noastre, care necesită foarte multă aplecare 

pentru a-i surprinde toate fațetele. Vom examina această 
teorie pentru a vedea ce-i oferă omului şi ce loc ocupă în 
filosofia apostaziei. 

Evoluţionismul reprezintă o cheie de înțelegere a întregii 
revoluţii, a acestei idei a unei noi ere care va veni prin aşteptările 
chiliaste ale tuturor acestor scriitori despre care am vorbit. 
În cursul următor vom discuta despre termenii generali, dar 
vom discuta de asemenea şi mai specific despre unul dintre 
marii profeţi ai evoluționismului, Teilhard de Chardin, cel mai 
reprezentativ pentru curentul chiliast care străbate lumea în 
aceste vremuri. 

Am ajuns acum la acest concept cheie, foarte important 
pentru a înţelege perspectiva religioasă a omului contemporan, 
în fapt întreaga perspectivă, atât religioasă, cât şi seculară. Este o 
idee extrem de complexă, iar în ceea ce urmează nu putem oferi 
decât un rezumat al problemelor implicate de acest concept. 

Încă de la apariţia lucrării lui Charles Darwin, „Originea 
Speciilor”, în anul 1859, părea că evoluționismul explică totul. 
Teoria a fost acceptată imediat de foarte mulți oameni şi a 
devenit foarte populară în special prin oameni ca T.H. Huxley 
şi Herbert Spencer în Anglia, în Germania prin Ernst Haeckel 
(1834-1919), cel carea scris „Misterul Universului”. Mulţi alţii au 
popularizat ideile lui Darwin şi au făcut din evoluţie conceptul 
cheie al întregii lor filosofii. 

Alţi scriitori, precum Nietzsche, au preluat ideea şi s-au 
folosit de ea pentru aşa numitele „profeţii spirituale”. Așadar, 
cei care se găseau în canoanele şcolii de gândire apusene — adică 
raționalismul dus până la ultimele consecinţe - au acceptat 
evoluționismul. Astfel, până astăzi se poate spune că aceasta 
este dogma centrală a gânditorilor avansați, care doresc să fie în 
acord cu vremurile. 

Totuşi, de la bun început au existat contraargumente 
solide. Un gânditor catolic credea în evoluţie, dar nu în selecția 
naturală, ceea ce l-a adus la disperare pe Darwin, deoarece 

şi-a dat seama că nu poate demonstra această idee. Însă, cu 
predilecție în ultimii 10 până la 30 de ani, au apărut multe 
critici ale evoluţionismului dintr-un punct de vedere obiectiv. 
În acelaşi timp, majoritatea cărţilor care susţin evoluționismul 
încep cu o anumită presupoziție naturalistă pe care nu o 
dovedesc în vreun fel. 

În zilele noastre şi-a făcut apariţia şi o organizaţie în 
San Diego, numită Institutul de Creaţionism Ştiinţific, care a 
scos mai multe cărți bune. Asociaţia este religioasă, dar cărţile 
discută evoluționismul dintr-un punct de vedere foarte neutru, 
fără niciun fel de presupoziţie religioasă. În opinia lor, există 
două modele de înţelegere a universului: modelul evoluționist 
şi modelul creaţionist. lau în considerare dovezile, istoria 
pământului, straturile geologice ş.a.m.d., încercând să vadă 
care dintre modele se potriveşte. Aşadar, ei au descoperit că 
este nevoie de mult mai puţine ajustări dacă acceptăm modelul 
creaționist, dacă a existat un Dumnezeu care a creat la început 
lucrurile şi dacă pământul nu are o vechime de miliarde de ani, 
ci una de doar câteva mii de ani. 

Pe de altă parte, modelul evoluționist are nevoie de multe 
corecturi, putând fi comparat din acest punct de vedere cu vechiul 
univers ptolemaic (vs. cel copernican), modelul dovedindu-se a 
fi foarte greoi. În fapt, unii membri ai acestui institut călătoresc 
la diverse universităţi unde au diverse dezbateri, în fața a mii de 
spectatori, cum s-a întâmplat la Universitatea din Tennessee, la 
cea din Texas... A existat un interes foarte mare, iar susținătorii 
evoluționismului nu au fost capabili să ofere dovezi solide în 
sprijinul tezelor lor. Mai mult, de câteva ori şi-au arătat ignoranța 
cu privire la câteva descoperiri recente din paleontologie. 

Ambele poziţii sunt susținute de oameni foarte sofisticați 
şi cunoscători. În continuare noi nu vom discuta problema 
evoluţionismului ateu, deoarece este în mod evident o filosofie 
pentru nătângi şi pentru oameni care cred, aşa cum afirma 

Huxley, că, dacă aduni mai multe maimuțe şi le pui la maşina 
de scris, oferindu-le timp suficient, dacă nu milioane, atunci 
miliarde de ani, ele vor scrie până la urmă Enciclopedia 
Britannica, conform legilor probabilității. A fost cineva care a 
calculat după legile probabilității şi a ajuns la concluzia că aşa 
ceva nu s-ar putea întâmpla vreodată. Dar cel care crede un 
asemenea lucru poate crede orice. 

Dezbaterea mai serioasă se dă între evoluționismul teist 
— şi anume teza că Dumnezeu a creat lumea, iar apoi aceasta 
a evoluat — şi punctul de vedere creştin. În acest punct trebuie 
să precizăm că perspectiva protestantă fundamentalistă este 
incorectă în multe instanţe, deoarece aceştia nu ştiu cum să 
interpreteze Scriptura. Ei susțin, de pildă, că Geneza trebuie 
înțeleasă „literal”, dar acest lucru este imposibil. Sfinții Părinţi 
ne spun care părți trebuie înţelese literal şi care nu. 


Prima neînțelegere care trebuie clarificată încă dinainte 
de a discuta această problemă este una care îi face pe mulţi 
oameni să rateze discuţia. Trebuie, aşadar, să facem distincție 
între evoluţie şi variaţie. Variația este procesul prin care 
oamenii fac, de pildă, diverşi hibrizi de mazăre, diverse tipuri 
de pisici. De exemplu, după 50 de ani de experimente au 
reuşit să vină cu un nou tip de pisică, o îmbinare între cea 
siameză şi cea persană, numită pisica himalayană, care are 
părul lung ca cea persană şi culoarea siamezei. Acest tip a 
survenit accidental, dar nu a fost capabil să se reproducă pur 
şi simplu, aşa că abia acum după atâţia ani de experimente au 
reuşit să scoată o nouă rasă care creează. În acelaşi fel există 
diverse rase de câini, diverse tipuri de plante şi diverse rase de 
oameni, care sunt foarte diferite: pigmei, hotentoţi, chinezi, 
nord-europeni - diferite tipuri de ființe umane care provin de 
la un singur strămoș. Cu alte cuvinte, problema variaţiei este 
o problemă în sine. 

Există fără îndoială multe variaţii în cadrul unui anumit 
tip de creatură, iar la aceste variaţii se pot aştepta oamenii cu 
expertiză ştiinţifică. Dar aceste variații nu produc niciodată 
ceva nou, ci produc doar un tip diferit de căţel sau pisică sau om. 
În fapt, aceasta este mai mult o dovadă contra evoluţionismului 
decât în favoarea sa, deoarece nimeni nu a reușit vreodată să 
vină cu o nouă creatură sau cu o nouă specie. În fapt, diferitele 
specii (rezultate din hibridizare? — nota trad.) — iar acest termen 
este în sine foarte arbitrar - în ceea mai mare parte nu sunt 
capabile să producă vlăstare, iar în puţinele cazuri în care acest 
lucru se petrece, acesta nu poate să se reproducă mai departe. 
Sfântul Ambrozie al Milanului afirmă: „Acesta să-ţi fie un 
exemplu, pentru tine, omule, ca să încetezi a te mai amesteca în 
treburile lui Dumnezeu. Dumnezeu a voit ca fiecare creatură să 
fie distinctă.” 

În timpul Iluminismului, perspectiva asupra naturii era 
suficient de stabilă. În fapt, chiar înainte de această perioadă, 
arhiepiscopul anglican Usher a calculat toți anii daţi în Vechiul 
Testament şi a ajuns la concluzia că lumea a fost creată în anul 
4004 î. Hr. Newton credea în această teorie, iar perspectiva 
iluministă era în favoarea ideii că Dumnezeu a creat lumea 
în şase zile, iar apoi a lăsat-o să se dezvolte de la sine şi toate 
speciile erau la fel cum le vedem noi astăzi. Oamenii de ştiinţă 
ai epocii acceptau această viziune. 

Spre sfârşitul Iluminismului, însă, pe măsură ce febra 
revoluţionară creştea, această imagine stabilă a lumii a început 
să se prăbușească şi deja unii oameni de ştiinţă au avansat teorii 
mult mai radicale. Deja la sfârşitul secolului al XVIII-lea Erasmus 
Darwin, bunicul lui Charles Darwin, a avansat ipoteza că toată 
viața provine dintr-un filament primordial, ceea ce este tocmai 
ce se înţelege astăzi prin teoria evoluţiei. Nu este o teorie care să 
privească doar o anumită specie sau un anumit tip de creatură, 
ci teoria că totul derivă dintr-un strop sau filament primordial, 

iar acesta s-a dezvoltat prin transmutaţii în diversele tipuri de 
creaturi. 

Acest nou tip de explicaţie avansat de Erasmus Darwin 
reprezintă o încercare de a continua spiritul Iluminismului în 
materie de raționalism şi simplitate. Pe măsură ce raționalismul 
pătrundea mai adânc în mentalul colectiv, era mai simplu de 
crezut şi de explicat viața, gândea Erasmus, ca provenind dintr- 
un singur filament viu în loc de a accepta explicația complicată 
după care Dumnezeu a dat viață dintr-odată tuturor tipurilor 
de creaturi. 

După acest episod, a existat un naturalist, Lamarck, care 
avea o teorie evoluționistă foarte bine pusă la punct. Pentru el 
schimbările necesare pentru a explica evoluţia unei specii din 
alta se datorau moştenirii caracteristicilor dobândite. Dar acest 
lucru nu putea fi dovedit niciodată şi în fapt a fost chiar infirmat. 
Astfel, ideea de evoluţie nu a prins atunci. 

Dar, în aceeaşi epocă, la începutul secolului al XIX-lea, 
a existat un geolog care a pus umărul serios la acceptarea ideii 
de evoluție. Numele său era Charles Lyell şi el a propus teoria 
uniformismului, care susținea că toate schimbările pe care le 
vedem în pământ astăzi nu sunt rezultatul unor catastrofe, 
un potop survenit brusc sau ceva asemănător. Procesele la 
care asistăm astăzi au operat în decursul ultimelor secole, 
de la începutul lumii, în măsura în care putem observa acest 
lucru. Dacă privim, de pildă, la Marele Canion, vedem cum 
râul a mâncat malurile canionului şi se poate calcula cât timp 
a durat acest proces ştiind cât de repede curge apa, câtă apă 
mai este astăzi, calitatea solului ş.a.m.d. Potrivit lui Lyell, dacă 
presupunem că aceste procese au funcționat mereu cu aceeași 
viteză - acest proces fiind ceva foarte rațional şi calculabil — 
putem ajunge la o explicaţie uniformă a lucrurilor. Bineînţeles, 
însă, că nu există nicio dovadă pentru acest lucru, fiind vorba 
doar de ipoteza lui Lyell. 

Totuşi, această teorie, dimpreună cu ideea că speciile 
evoluează una dintr-alta, — o idee care câştiga din ce în ce mai 
mult teren - conduc la o concepţie conform căreia lumea nu 
are o vechime de doar câteva mii de ani precum pare a susține 
creştinismul, ci trebuie să aibă o vechime de sute de mii, dacă 
nu chiar milioane de ani, poate chiar mai mult. Astfel a luat 
naștere concepția unui pământ din ce în ce mai vechi. Dar 
trebuie reamintit din nou că este vorba doar de o presupoziţie 
sau mai bine zis de o credință că pământul trebuie să fie foarte 
vechi. Nu a fost oferită nicio demonstraţie. 


Însă această idee începuse deja să prindă în minţile 
oamenilor. Cartea lui Darwin în care susţinea ideea de selecție 
naturală a apărut în 1859 şi i se opunea lui Lamarck cel care 
pretindea, de pildă, că girafa e evoluat deoarece o creatură cu 
gâtul scurt a trebuit să-și întindă gâtul din ce în ce mai tare 
după frunze şi astfel urmaşele sale au devenit din ce în ce mai 
alungite, până când s-au transformat în ceea ce vedem noi 
astăzi ca fiind o girafă. Dar această explicație era contrară 
tuturor legilor ştiinţifice, deoarece astfel de lucruri nu se 
întâmplă. O caracteristică dobândită nu poate fi transmisă mai 
departe. Femeile chineze care aveau picioarele mici din cauza 
obstrucționării lor în copilărie năşteau apoi fete cu picioarele 
normale. 

Darwin a avansat ideea că este posibil ca cele două 
creaturi cu gâturile lungi să fi supraviețuit deoarece au avut 
gâturi mai lungi şi s-au împreunat deoarece toate celelalte au 
murit, din cauza unui dezastru. Progeniturile lor au avut, la 
rândul lor, gâturile lungi, pentru că, odată cu ei, a apărut o 
schimbare sau o mutație. La început este posibil ca aceasta 
să fi fost o simplă întâmplare norocoasă, dar în momentul 
în care cele două animale s-au reprodus, acest proces a 
continuat de-a lungul veacurilor. 

Bineînţeles că avem de-a face tot cu o ipoteză, deoarece 
nimeni nu a observat aşa ceva întâmplându-se. Dar este o 
ipoteză care s-a înfipt în conștiința oamenilor. Erau pregătiți 
pentru aşa ceva, iar această idee a fost doar declanșatorul. Li se 
părea că sună foarte plauzibil şi astfel ideea evoluţiei a devenit 
acceptată, deşi ea nu fusese demonstrată. 

De altfel, speculaţiile lui Darwin se bazau aproape în 
întregime pe observaţiile sale asupra variațiilor, nu asupra 
evoluţiei. Pe când călătorea în Insulele Galapagos se întreba 
de ce există 13 specii de cintezoi, iar explicaţia sa era aceea că 
la început a existat o singură specie care s-a dezvoltat apoi în 
funcție de mediul său. Dar aceasta nu este evoluţie, ci variaţie. 
De aici, el a ajuns direct la concluzia că, dacă vei continua să faci 
astfel de mici schimbări, în cele din urmă vei obţine o cu totul 
altă specie. Problema este că, atunci când încerci să demonstrezi 
acest lucru din punct de vedere ştiinţific, nimeni nu a observat 
aceste schimbări importante; tot ceea ce s-au observat au fost 
schimbări înăuntrul unui tip sau al unei specii. 


Să aruncăm, deci, o privire la aşa numitele „dovezi 
privind evoluţia” pentru a vedea ce fel de demonstraţii sunt. 
Nu vom încerca să le infirmăm, ci vom încerca doar să vedem 
calitatea dovezilor folosite, să vedem ce li se pare a fi convingător 
oamenilor care cred în evoluţie. 

Avem de pildă, un manual standard de zoologie, folosit 
în urmă cu 20 de ani, care face o listă de dovezi. Prima dintre 
acestea se numeşte „morfologie comparativă”. Pe scurt, un om 
are braţe, păsările au aripi, peştele are aripioare. Cartea are chiar 
şi nişte diagrame convingătoare, care le face pe toate să pară 
foarte asemănătoare, apărând acolo chiar şi o molie. Păsările 
au gheare, oamenii au degete şi autorii arată cum ar fi putut să 
se dezvolte unele din altele. Toate fiinţele sunt arătate ca şi cum 
ar avea o structură foarte asemănătoare, iar structurile diferite 

sunt din diverse încrengături, genuri, familii ş.a.m.d. Desigur, 
toate acestea nu reprezintă o dovadă, deşi pentru cineva care 
crede în evoluţie ele sunt foarte logice. 

Dacă pe de altă parte crezi în Dumnezeu şi crezi că 
Dumnezeu a creat toate aceste animale, imaginile te vor 
convinge că ele au fost create într-un soi de gradaţie. Dacă însă 
crezi că au evoluat una dintr-alta, te uiţi la imagini şi vezi cum 
au evoluat. Dar în toate aceste imagini şi idei nu există o dovadă 
- nici împotrivă, nici pentru evoluţionism. În fapt, oamenii au 
acceptat evoluționismul pe cu totul alte baze, iar când au privit 
la aceste imagini au devenit şi mai convinși de adevărul ideii. 

În al doilea rând, există „fiziologie comparativă”: 
„Tesuturile şi fluidele organismelor arată multe similarități de 
bază în ceea ce priveşte proprietăţile fiziologice şi chimice care 
sunt” asemănătoare celor întâlnite în morfologie. De pildă, 
„din hemoglobina din sângele vertebratelor” poate fi obţinut 
un anumit tip de „cristale oxihemoglobine” care „se bazează pe 
structura corpului.” Cele ale fiecărei specii sunt distincte, însă 
toate formează un singur „gen care are caracteristici comune. 
Mai mult, cele ale tuturor păsărilor au anumite asemănări”, 
dar diferă de „cristalele obținute” din „sângele mamiferelor sau 
reptilelor.” 

Avem aceeaşi strategie ca şi în morfologie. Dacă crezi 
în creaţie, vei spune că Dumnezeu a făcut creaturi similare cu 
sânge similar, astfel că nu apare nicio problemă. Dacă crezi în 
evoluţie, vei spune că una a evoluat dintr-alta. În fapt, într-unul 
dintre sistemele de datare după precipitările din sânge, savanții 
observă că precipitările sunt asemănătoare la fiecare specie, că au 
ceva în comun în interiorul unui gen, şi că sunt cu totul diferite 
la genuri diferite: păsări şi maimuțe, de exemplu. De aici, s-au 
făcut anumite calcule pentru a decide câţi ani distanță pe scara 
evoluţiei separă aceste creaturi diferite. Întâmplarea face ca aceste 
calcule să nu ia în considerare nimic altceva. Dacă este acceptată 

această soluţie, alte sisteme de determinare trebuie modificate. 
Aşadar este, în continuare, o chestiune controversată şi nu 
dovedeşte nimic, deoarece poate fi acceptată atât ca o dovadă a 
evoluționismului, dar și ca o dovadă a creaţiei lui Dumnezeu. 

Mai există un al treilea argument numit „embriologia 
comparativă”. Manuale precum este acesta de „Zoologie 
Generală” aveau pe vremuri imagini clasice cu peştişori, 
salamandre, țestoase, pui de găină, purcei, oameni, şi toți arătau 
în bună măsură la fel şi au evoluat treptat diferit. Mai mult, se 
poate vedea cum omul are aşa numitele „branhii” în embrion. 
Ca urmare, este o amintire a moștenirii sale. 

Ernst Haeckel în teoria sa a recapitulării şi a legii 
biogenetice afirma: „Un organism individual în dezvoltarea sa 
(ontogeneza) tinde să recapituleze etapele prin care au trecut 
înaintaşii săi (filogeneza).” Astăzi această teorie nu mai este 
acceptată de evoluţionişti. Branhiile nu sunt niciun fel de 
branhii, ci reprezintă doar ceea ce se va dezvolta în gâtul ființei 
umane. Aşadar, această dovadă poate fi uşor înlăturată. Însă 
ei folosesc acest argument ca şi cum similitudinea înseamnă 
dovadă, deşi în fapt pur şi simplu nu există aşa ceva. 

O altă dovadă care părea mai puternică în trecut decât 
este astăzi este aceea a organelor reziduale. Există anumite 
organe, precum apendicele din om, care nu par să îndeplinească 
nicio funcţie şi de aceea ele sunt văzute ca fiind rămăşiţe dintr- 
un stadiu anterior de evoluţie, când omul era o maimuţă sau 
când avea nevoie de acest organ. Dar s-a descoperit treptat că 
aceste organe reziduale au o anumită întrebuințare. Apendicele, 
de pildă, are o funcţie glandulară. În concluzie, argumentul îşi 
pierde din greutate. Mai mult, doar pentru că nu ştim ce funcţie 
îndeplinește un organ, de aici nu rezultă că el este o rămăşiţă 
dintr-o formă de viaţă inferioară. 

Apoi există argumente din paleontologie, care se ocupă 
cu studiul fosilelor. Bineînţeles că primul lucru convingător 

îl reprezintă straturile geologice, cum se întâmplă la Marele 
Canion unde se pot vedea tot felul de straturi; cu cât cobori mai 
jos, cu atât mai primitive par creaturile. Straturile sunt datate în 
funcţie de creaturile care se găsesc în ele. 

Există o poveste întreagă despre cum în secolul al XIX- 
lea au descoperit aceste straturi şi au determinat care sunt 
mai vechi și care mai noi. Acum cercetătorii cred că au la 
dispoziţie un sistem foarte elaborat prin care să spună care este 
vechimea straturilor. Totuşi, întregul sistem de datare este mai 
degrabă circular deoarece, din moment ce aceste straturi sunt 
cu susul în jos, ei trebuie să facă anumite reajustări, precum 
în sistemul ptolemeic era nevoie de anumite reajustări pentru 
a face epicicluri, deoarece planetele nu se mișcau uniform în 
jurul pământului. În acelaşi fel, trebuie să faci reajustări când 
descoperi că straturile sunt invers, cu susul în jos. Trebuie 
datate după fosilele găsite în ele. Însă cum poți şti dacă fosilele 
din ele sunt aşezate în ordinea care trebuie? Ştii pentru că în 
alt loc fosilele erau aşezate cum trebuie şi de acolo ai deprins 
sistemul. Dar dacă eşti atent sistemul este circular şi trebuie să 
te bazezi pe credinţa că teoria corespunde cu realitatea. 

Apoi, există anumite fisuri în acest argument. Pentru 
început, noile creaturi apar dintr-odată în fiecare strat, fără 
niciun fel de tipuri intermediare. Pe lângă acest detaliu, pe 
măsură ce continuă cercetările, se descoperă animale care nu 
ar trebui să fie în anumite straturi, astfel că acum în nivelul 
precambrian descoperă un calamar foarte evoluat și tot felul 
de alte animale care nu ar trebui să se găsească acolo, deoarece 
se presupune că nu evoluaseră până 100 de milioane de ani 
mai târziu. Astfel, fie trebuie să modifici ideea de evoluţie a 
calamarului, fie trebuie să recunoșşti că a fost o excepţie. 

În general, însă, nu există nicio dovadă că aceste straturi 
s-au aşezat în decursul a milioane de ani. Creaţioniştii care 
discută despre Potopul lui Noe susţin că este la fel de probabil ca 

potopul să fi cauzat exact acest gen de lucruri, deoarece animalele 
avansate s-ar fi îndreptat spre terenurile mai înalte încercând 
să scape de potop. Animalele marine mai puţin evoluate ar fi 
fost primele îngropate, iar puţinele rămăşiţe umane s-ar explica 
prin aceea că oamenii ar fi încercat să se suie pe nave şi să plece. 

În aceeaşi ordine de idei, trebuie să existe anumite condiţii 
speciale pentru a permite conservarea unei fosile. Trebuie să fie 
îngropată dintr-odată într-un anume tip de nămol. Întreaga 
teorie a gradualităţii acestor fenomene este din ce în ce mai 
atacată. În fapt, astăzi există dovezi că petrolul şi cărbunele şi 
astfel de minereuri pot fi realizate într-o durată de timp foarte 
scăzută, de zile sau săptămâni. Chiar formarea fosilelor susține 
în bună măsură ideea unei asemenea catastrofe. 

Ultimul argument contra evoluţiei este acela că este greu 
de spus dacă a fost găsită măcar o singură vietate care ar putea 
fi numită o specie intermediară. În realitate, chiar şi Darwin 
era extrem de îngrijorat cu privire la acest lucru. „Potrivit 
teoriei mele, ar trebui să existe cel puţin un milion de specii 
intermediare, dacă nu mai multe, dar eu nu am descoperit 
niciuna. Cu toate acestea să aşteptăm până când vom avea toate 
informaţiile despre fosile.” 


Oamenii de ştiinţă de astăzi susţin că tabloul fosilelor este 
complet şi se cunosc mai multe specii de fosile decât de specii 
în viață. Şi cu toate acestea nu au fost găsite mai mult de câteva 
care ar putea fi interpretate cumva ca fiind specii intermediare. 
Vor vorbi despre pterodactil - acea reptilă cu aripi — și vor spune 
că este o reptilă care va deveni pasăre. Dar de ce nu am putea 
spune pur şi simplu că este o reptilă cu aripi? 

Există anumite fosile, numite „fosile cheie”, care, atunci 
când sunt văzute într-un strat specific, înseamnă că acel strat 
nu poate fi mai vechi sau mai nou de o anumită dată, deoarece 
acel animal nu mai exista în acea perioadă. Au descoperit, 

însă, recent, un asemenea animal despre care se presupunea că 
era dispărut de 500 de milioane de ani, dar care înoată acum 
în ocean. Şi deoarece era o fosilă cheie, s-a prăbuşit întreaga 
teorie. Stratul acela specific fusese datat în funcţie de acel peşte 
dispărut, ceea ce înseamnă că datarea era incorectă. 

În aceeaşi ordine de idei, nu reiese de nicăieri de ce 
anumite specii evoluează, în timp ce altele rămân exact la fel. 
Există multe specii din trecut care sunt la fel ca şi speciile de 
astăzi. Evoluţioniştii au o teorie după care acestea sunt specii 
„retrograde”, care nu merg mai departe dintr-un anume motiv, 
în timp ce altele sunt mai progresiste deoarece au energia de a 
merge mai departe. Dar aceasta este credinţă, nu demonstraţie. 
Astfel, fosilele prezervate sunt la fel de distincte ca şi oricare altă 
specie ce trăieşte. 

În toate manualele evoluționiste mai apare un element 
interesant: calul şi elefantul. Există o mare doză de subiectivism 
implicată aici, la fel ca atunci când îl pictezi pe omul de 
Neanderthal aplecat ca să semene cu o maimuţă. Este vorba 
de imaginaţie, nu de o demonstraţie ştiinţifică, chiar dacă se 
bazează pe o idee filosofică. Există ceva dovezi care sunt, de 
fapt, fie împotriva evoluționismului, fie arată că în realitate nu 
se poate trage nicio concluzie, indiferent de poziția adoptată. 

Există apoi unele lucruri foarte remarcabile pe care 
evoluționismul nu le poate explica. Chiar recent, în ultimii doi 
sau trei ani, au descoperit un loc în Texas unde există urme 
de dinozaur şi chiar lângă ele erau urme de oameni. În unele 
locuri urmele de om şi cele de dinozaur se suprapun, ceea ce 
demonstrează că trăiau în acelaşi timp. Protestanţii au făcut 
un film despre acest subiect şi l-au prezentat ca pe o dovadă 
contra evoluţionismului. Dar unul dintre oamenii de ştiinţă — 
un creaţionist — care a vizionat filmul a afirmat: „Ei bine, este 
ceva foarte interesant, nu-i aşa?” Dar un om care credea în 
evoluționism s-a uitat şi a spus: „Eu nu cred.” 

El are credința că aşa ceva nu s-a întâmplat, că acel 
dinozaur a dispărut înainte de apariția omului; ca urmare era 
imposibil de găsit în același loc urme de dinozaur şi de oameni. 
Sau, mai există varianta de a face un epiciclu în sistem pentru a 
oferi o posibilă explicaţie. 

În fine, ultima așa-zisă „dovadă a evoluţiei” este mutaţia. 
În fapt, omul de ştiinţă serios îţi va spune că toate celelalte nu 
reprezintă în realitate dovezi, ci singurul argument redutabil este 
mutaţia. 


Randall, cel care a scris „O istorie a gândirii moderne” 
şi care era la rândul său un evoluționist, afirmă: „În prezent, 
biologii admit că, strict vorbind, nu ştim nimic despre cauzele 
originii speciilor noi. Trebuie să ne bazăm pe credinţa ştiinţifică 
că ele survin datorită schimbărilor chimice din protoplasma 
embrionară”. Randall este suficient de sofisticat încât să 
recunoască că este vorba de o credinţă. 

Sunt alţii precum Dobzhansky care spun că „am dovedit 
evoluţia deoarece am făcut noi specii în laborator.” Şi astfel, 
după 30 de ani de experimente cu musculițe care se înmulțesc 
foarte rapid, poţi obţine echivalentul a sute de mii de ani de 
viaţă umană. El a experimentat prin radierea musculițelor 
şi în cele din urmă a venit cu două exemplare care au trecut 
prin schimbări - nu aveau aripi şi nu mai erau capabile să 
se reproducă. lar aceasta era definiția sa pentru specie: nu se 
încrucișează între ele, motiv pentru el să se mândrească că „am 
evoluat o nouă specie”. 

Legat de acest subiect trebuie făcute anumite precizări. 
În primul rând, experimentul a avut loc în condiţii extrem de 
artificiale, prin radiație. Luând acest caz în considerare, ar fi 
nevoie de o nouă teorie a undelor radioactive provenite din 
spaţiu pentru a justifica evoluționismul. În al doilea rând, noua 
specie este tot o musculiță. Nu mai are aripi şi are culoarea violet 

în loc de galben, dar cu toate acestea rămâne în fond o musculiță 
la fel ca oricare alta. Este doar o altă varietate, așa că nu s-a 
dovedit nimic. Mai mult, aceste mutații sunt 99% dăunătoare. 
Toate experimentele efectuate de-a lungul a multe decenii s-au 
dovedit lipsite de succes în a demonstra vreo schimbare reală de 
la un tip de ființă la altul, chiar şi în cazul celor mai primitive 
specii care se reproduc pe ele însele în 10 zile. Dacă se poate 
trage vreo concluzie de aici, ea este pentru stabilitatea speciilor. 

Dar în cele din urmă trebuie să spunem că nu există nicio 
dovadă ştiinţifică pentru evoluţionism. De asemenea, nu există 
nicio dovadă categorică împotriva evoluţionismului, chiar dacă 
poate nu pare prea logic sau, având în vedere dovezile plauzibile, 
nu avem niciun fel de argument că dacă ai avea un miliard sau 
un triliard de ani nu ai putea produce dintr-o amibă un om sau o 
maimuţă. Un om este mai complicat deoarece are un suflet. Cine 
ştie? Dacă ai o minte complet obiectivă şi nu iei pentru o clipă în 
considerare ce spun Sfinţii Părinţi, te-ai putea gândi probabil că 
este adevărat, mai ales dacă există Dumnezeu. Dacă crezi că s-a 
produs din „întâmplare”, nu ai niciun argument. Totuşi, această 
ultimă posibilitate — dacă cineva crede în întâmplare — necesită 
mult mai multă credinţă decât credinţa în Dumnezeu. În orice 
caz, dovezile pe care tocmai le-am trecut în revistă au sens în 
funcţie de filosofia adoptată. Filosofia creaționistă necesită mult 
mai puţine ajustări ale dovezilor. Din acest punct de vedere, 
este mult mai conformă cu presupoziţiile legate de simplitate şi 
uniformitate ale ştiinţei moderne. 


Mai există o metodă folosită ca o „dovadă pentru 
evoluţionism” şi anume sistemele de datare cu radio-carbon, 
potasiu-argon, datarea cu seriile uraniului ş.a.m.d. Toate aceste 
metode au fost descoperite în secolul nostru, iar unele dintre 
ele chiar foarte recent. Pentru mulţi, ele dovedesc că lumea 
este foarte, foarte veche. Într-unul dintre manuale se spune 

că au produs o adevărată revoluţie în datare, deoarece înainte 
oamenii aveau doar idei relative legate de vârsta pământului, în 
timp ce astăzi au informaţii absolut corecte. 

Poţi folosi metoda potasiu-argon şi descoperi că o 
anumită rocă are o vechime de 2-3 miliarde de ani. Există o 
marjă de eroare de aproximativ 10%. Una dintre problemele 
acestei metode este că oamenii de ştiinţă care foloseau această 
metodă cunoșteau deja vârsta înaintată a pământului înainte 
ca aceste sisteme să fie dezvoltate. Cu alte cuvinte, sistemele 
de datare s-au bazat pe presupoziţii care au condus la ideea 
că lumea are o vechime de milioane, dacă nu miliarde de ani. 
Aşadar nu sunt chiar atât de revoluţionare în privința datării. 
Pur şi simplu se armonizează cu viziunea deja acceptată. Dacă 
din aceste noi sisteme de datare ar fi rezultat că lumea are o 
vechime de doar 5000 de ani, în loc de 3 miliarde, oamenii de 
ştiinţă nu le-ar fi acceptat atât de uşor. 


În al doilea rând, există anumite principii de bază, 
presupoziţii, care funcţionează în cadrul acestor sisteme de 
datare. Sistemul cu carbon-14, care trasează descompunerea 
radioactivă a carbonului-14 în carbon-12, necesită: 1) să existe 
o uniformitate absolută - ca rata de descompunere să fie 
întotdeauna aceeași pentru tot timpul cât procesul a funcționat, 
2) să nu fi existat nicio contaminare din surse externe — ceea 
ce oamenii de ştiinţă admit că se poate întâmpla şi 3) obiectul 
datat să fi fost izolat, îngropat undeva şi să nu fi atins nimic 
din exterior, să nu fi intrat în contact cu niciun fel de materie 
organică şi în fine, 4) să nu fi existat de la bun început un 
carbon-l2, ci să fi fost carbon-l4. "Toate aceste condiţii sunt 
asumpțţii, ele nu sunt dovedite. 

Mulţi oameni, chiar şi din rândul non-evoluţioniştilor, 
vor recunoaște că metoda de datare cu carbon-14 este cea 
mai de încredere dintre toate sistemele de datare. Până şi 

creaţioniştii ştiinţifici admit că are acuratețe până în urmă 
cu 2000 de ani. A fost testată pe anumite obiecte a căror 
vechime a fost determinată şi s-a dovedit a nu da estimări 
prea îndepărtate. Dar dincolo de pragul de 2000 sau 3000 de 
ani metoda devine foarte îndoielnică. Chiar şi susținătorii 
acestei metode recunosc că, dat fiind că perioada de 
înjumătățire a carbonului-14 este de 5600 de ani, nu poate 
fi o metodă precisă dincolo de 20.000 sau 30.000 de ani, 
în cel mai bun caz. Alte sisteme, potasium-argon, uraniu 
ş.a.m.d., au perioada de înjumătățire de un 1,3 miliarde de 
ani, respectiv 3,5 miliarde de ani. Din acest motiv, când se 
discută despre dovedirea vârstei vechilor roci folosesc acest 
sistem. 

Sistemul cu carbon-14 este folosit doar pentru materie 
organică, pe fosilele înseşi, iar sistemul potasiu-argon şi uraniu 
pe roci. Dar condiţiile amintite mai sus rămân neschimbate: 
trebuie să existe uniformitate de-a lungul a miliarde de ani şi 
niciun fel de contaminare din exterior. 

Trebuie să presupunem că la început a existat doar potasiu, 
înainte de a se descompune în argon. Dar toate aceste lucruri 
trebuie acceptate pe bază de credinţă. Iar dacă încerci să datezi 
ceva recent, să spunem de acum un milion de ani, şi foloseşti 
acest sistem cu o perioadă de înjumătățire de un miliard de ani, 
este ca și cum ai încerca să măsori ceva milimetric folosind un 
metru. Nu este foarte precis, presupunând chiar că ar fi valid. 
Există numeroase cazuri când s-a aplicat această metodă de 
datare la roci nou-apărute, dar care conform sistemului de 
datare aveau o vechime de două miliarde ani. Drept urmare, 
toată metoda este foarte nesigură şi presupune de la bun început 
că aceste miliarde de ani au existat. 


Există alte tipuri de teste care au fost folosite cu alte 
ocazii, cum ar fi de pildă, rata la care sodiul se acumulează în 

ocean, rata la care diverse chimicale se acumulează în oceane. 
Se măsoară cantitatea de elemente care sunt acum în oceane, să 
măsoară cât intră în oceane în fiecare an și de aici se deduce cât 
de vechi trebuie să fie oceanul. Şi probabil oceanul este la fel de 
vechi ca lumea. 

S-a realizat acest experiment cu sodiul şi s-a descoperit 
că lumea are o vechime de un miliard de ani. Dar în acelaşi 
timp s-a descoperit că obţii răspunsuri variate în funcţie de 
elementul pe care îl foloseşti, mergând de la unele care dau o 
viaţă de 150 de ani, altele 5000 de ani, unele 500 de ani, altele 10 
miliarde de ani. Nu există niciun fel de uniformitate. 

Există şi alte teste. De pildă, cineva s-a uitat la rata la 
care nichelul se acumulează pe pământ în meteoriți. Luând cu 
aproximaţie cantitatea de nichel care se acumulează în fiecare 
din meteoriţii care ajung pe pământ şi proiectând-o în trecut, 
pe o bază uniformă, cineva a calculat că, dacă pământul are 
o vechime de 5 miliarde de ani, cum este indicat de cele mai 
recente estimări, ar trebui să fie un strat de nichel cu o grosime 
de 146 de mile în jurul pământului. 

Mai există un test, şi anume pe cantitatea de heliu care 
intră în atmosferă din coroana solară, dar care dă, de asemenea, 
unele rezultate complet aiuritoare. Drept urmare, aceste teste 
sunt foarte nesigure, iar unele dintre ele fac foarte foarte 
îndoielnică afirmaţia că pământul ar putea avea o vechime de 
50 de miliarde de ani. 


Totul depinde de ceea ce crezi, fiind o chestiune de 
credință. Unii oameni de ştiinţă cred că pământul este foarte 
vechi, deoarece evoluționismul nu poate fi conceput fără o 
durată de viaţă îndelungată a pământului. Dacă crezi în evoluţie, 
trebuie să crezi că pământul este foarte vechi, deoarece evoluţia 
nu are niciun fel de sens pe o scară a timpului scurtă. Dar în 
ceea ce priveşte dovezile ştiinţifice, nu există absolut niciuna 

care să indice că pământul are o vechime de 5 miliarde de ani 
sau de 7000 de ani. Ambele variante sunt plauzibile, în funcţie 
de presupoziţiile celui care le susţine. 

Aşadar, evoluționismul nu reprezintă, de fapt, o problemă 
ştiinţifică, ci una filosofică. Şi trebuie să ne dăm seama că teoria 
evoluționistă este acceptabilă pentru anumiţi oameni de știință, 
pentru anumiţi filosofi, pentru anumiţi scriitori, deoarece au 
acceptat anumite presupoziţii şi astfel au fost pregătiţi pentru 
această teorie. 

Să vedem din nou ce spune același Randall, care credea 
în evoluționism, şi care observă ce rol joacă credinţa în toată 
această mişcare. Am citat deja că „în prezent, biologii admit că, 
strict vorbind, nu ştim nimic despre cauzele originilor speciilor 
noi. Trebuie să ne bazăm pe credinţa ştiinţifică că ele survin 
datorită schimbărilor chimice din protoplasma embrionară.” 

Omul de ştiinţă este nevoit să creadă acest lucru deoarece 
orice altceva este de neconceput, acest „orice altceva” însemnând 
că Dumnezeu a creat lumea în urmă cu 7000 sau 8000 de ani în 
urmă. 

Randall descrie consecințele pe care le-a avut 
evoluționismul în lume: 


„În pofida greutăților, credinţele oamenilor de astăzi 
au devenit îmbibate în profunzime de conceptul de evoluţie. 
Marile concepte şi noţiuni care defineau şi însemnau atât de 
mult pentru secolul al XVIII-lea, Natură, Raţiune, Utilitate, au 
cedat în mare parte locul unui nou set de concepte care exprimă 
mai bine ideile intelectuale ultime ale Lumii în Creştere. Mulţi 
factori sociali au pus umărul la popularizarea ideii de dezvoltare 
şi a corolariilor sale.” 

„Evoluţia a introdus o cu totul altă scară de valori. În 
timp ce, pentru secolul al XVIII-lea, idealul era raționalul, 
naturalul, chiar primitivul şi necoruptul, pentru noi idealul 

este identificat mai degrabă cu ultimul stadiu al procesului 
de dezvoltare, iar pentru noi termenii de laudă sunt: modern, 
la zi, avansat, progresist. La fel ca în Iluminism, tindem să 
identificăm ceea ce aprobăm cu Natura, dar pentru noi nu 
este vorba de ordinea rațională a naturii, ci de apogeul unui 
proces evolutiv, pe care îl luăm drept autoritate în existența 
noastră. Secolul al XVIII-lea nu se putea gândi la o ofensă mai 
mare pentru cineva decât a-l numi un «entuziast nenatural», 
noi preferăm să-l etichetăm «o fosilă preistorică şi depăşită». 
Epoca aceea credea într-o teorie dacă primea eticheta de 
rațională, utilă şi naturală. Noi o acceptăm dacă ea este «ultima 
descoperire». Suntem mai degrabă moderniști şi progresiști 
decât gânditori raționali sănătoşi. Rămâne probabil o întrebare 
deschisă dacă, odată cu noua noastră scală de valori, nu am 
pierdut la fel de mult pe cât am câştigat.” 

„Ideea de evoluţie aşa cum a ajuns ea într-un final să fie 
înțeleasă a întărit atitudinea umanistă şi naturalistă.” 


Perspectiva ortodoxă 


Acum va trebui să descriem ceea ce spune Ortodoxia 
despre problemele discutate de evoluţionism, în chestiunile care 
privesc filosofia şi teologia. 

Potrivit teoriei evoluţiei, omul provine din sălbăticie 
şi acesta este motivul pentru care în cărţile de zoologie este 
înfăţişat omul de Cro-Magnon şi omul de Neanderthal ca o 
fiinţă foarte sălbatică, gata să lovească pe cineva în cap pentru 
a-i lua hrana. Bineînţeles că avem de-a face cu imaginaţia cuiva, 
deoarece nu se bazează pe forma fosilelor sau altceva empiric. 

Dacă crezi că omul vine din sălbăticie, atunci vei 
interpreta tot trecutul istoric în acești termeni. Însă, potrivit 
viziunii ortodoxe, omul a căzut din rai. În filosofia evoluționistă 

nu există loc pentru starea suprafirească a lui Adam. Cei care 
doresc să împace creştinismul şi evoluționismul sunt obligați să 
alipească un soi de rai artificial lângă o creatură asemănătoare 
maimuţei. Dar este limpede că, de fapt, sunt două tipuri de 
sistem care nu pot fi împăcate. 

Ceea ce se petrece în cele din urmă când oamenii 
încearcă să amestece aceste două lucruri, așa cum au încercat 
mulți catolici în ultimele decenii, este că lucrurile se tulbură 
atât de tare, încât, în final, ajung la concluzia că evoluționismul 
este corect, iar creştinismul reprezintă un mit. Pentru aceştia, 
căderea omului este doar un soi de imaturitate cosmică: atunci 
când oamenii-maimuţe aflați într-o stare de naivitate au 
evoluat în ființe umane au dobândit un complex de vinovăţie 
- aceasta fiind căderea. Mai mult, omenirea nu se trage, 
conform acestor evoluţioniști, dintr-o singură pereche, ci din 
mai multe. Teoria poartă numele de poligenism şi, odată ce 
este acceptată, creştinismul trebuie să părăsească scena. Vom 
analiza însă raţional această teorie pe baza presupoziţiilor 
filosofiei naturalist-raţionaliste. Oricum ar sta lucrurile, este 
vorba de nişte adevăruri foarte relative. Pe de altă parte, în 
scrierile Sfinţilor Părinţi avem adevăruri revelate şi date nouă 
de oameni inspirați de Dumnezeu. 

Aşadar, vom explora în continuare viziunea Sfinţilor 
Părinţi. Există foarte multe materiale despre evoluţionism, deşi 
la prima vedere ai putea crede că lucrurile nu stau astfel. Însă, 
cine priveşte evoluţia din punct de vedere filosofic şi teologic, iar 
apoi cercetează ce spun Sfinţii Părinţi despre aceste probleme, 
va descoperi foarte multe informaţii. Nu putem intra în toate 
detaliile discuţiei, dar vom sublinia câteva puncte pentru a 
vedea dacă putem caracteriza în vreun fel evoluționismul din 
perspectiva Părinților. 

Mai întâi de toate, să notăm că ideea de creaţie este ceva 
foarte diferit de ceea ce întâlnim astăzi. Este un principiu cu 

totul deosebit de interpretările evoluţioniştilor creştini. Așa, 
de pildă, un creştin evoluționist, un presupus teolog grec 
conservator, scolastic, Panagiotis Trempelas, afirmă: „Pare mult 
mai glorios, mai asemănător divinității şi mai în armonie cu 
metodele lui Dumnezeu, pe care le vedem zilnic exprimate în 
natură, să fi creat diferitele specii prin metodele evolutive, El 
rămânând cauza creativă primă şi supremă a cauzelor secundare 
şi mediate cărora le datorăm dezvoltarea varietăţii speciilor.” 


E absolut necesar să observăm, în acest context, că teologii 
(contemporani) se află de multe ori în urma vremurilor. Pentru 
a justifica dogma ştiinţifică, ei vin adesea cu explicaţii pe care 
oamenii de ştiinţă le-au abandonat demult, deoarece aceştia 
din urmă se pun la curent cu literatura (de specialitate). Adesea, 
teologii se tem că vor fi de modă veche sau că vor spune ceva 
ce nu cadrează cu opinia ştiinţifică. Aşadar, un teolog poate 
exprima frecvent o idee evoluționistă, din cauză că nu gândeşte 
în ansamblu, din cauză că nu are o filosofie solidă şi nu este 
conştient de dovezile şi problemele ştiinţifice. 

Revenind la Trempelas, ideea pe care el o susține - a 
creaţiei care se află în acord cu metodele pe care Dumnezeu le 
foloseşte în permanenţă - nu are nimic patristic în ea, deoarece 
creaţia a avut loc în momentul în care lumea a luat ființă. Toţi 
Sfinţii Părinţi care au scris despre acest subiect au afirmat că 
primele şase zile ale creaţiei nu se compară cu nimic din ce a 
avut loc ulterior în istoria lumii. 

Până şi Augustin - care spune că tot acest episod 
reprezintă o taină — afirmă că nu putem în realitate să discutăm 
despre aşa ceva, deoarece este atât de diferit de experiența 
noastră comună: ne depăşeşte. În acelaşi fel, pur şi simplu nu 
putem proiecta legile naturii din prezent în trecutul primordial 
şi să rezulte creaţia. Creaţia este ceva deosebit, este începutul a 
toate şi nu felul în care lumea se găseşte în prezent. 

Unii teologi mai degrabă naivi încearcă să spună că cele 
şase zile ale creaţiei ar putea fi, de fapt, perioade infinit de lungi. 
Acestor perioade le corespund diferite straturi, cum ar fi cele 
geologice, ceea ce este desigur un nonsens, deoarece feliile 
geologice nu arată ca şase straturi lesne de identificat, sau cinci 
sau patru sau orice altceva de tipul acesta. Există o mulțime de 
straturi, iar ele pur şi simplu nu corespund cu cele şase zile ale 
creaţiei. Aşadar este o asimilare foarte precară. 


Sfinții Părinţi, deşi pot părea că rostesc un lucru 
fundamentalist, afirmă pe o singură voce că acele zile (din 
Geneză) aveau 24 de ore. Sfântul Efrem Sirul chiar le împarte în 
două zile, două perioade, fiecare cu câte 12 ore fiecare. Sfântul 
Vasile cel Mare afirmă că prima zi din Geneză nu este „prima 
zi”, ci este numită „zi una”, deoarece este acea zi prin care 
Dumnezeu a măsurat tot restul creaţiei. Cu alte cuvinte, prima 
zi care a avut 24 de ore este exact aceeași zi repetată în restul 
creaţiei. 

Dacă vă gândiţi un pic, nu este deloc dificil a înţelege 
această idee, deoarece creaţia lui Dumnezeu este ceva complet 
în afara cunoaşterii noastre prezente, iar asimilarea zilelor ca 
epoci nu are niciun sens. Nu le poţi pune împreună. Astfel stând 
lucrurile, de ce ar fi nevoie să spui că o zi avea o durată de 1000 
de ani sau un milion de ani? Nu există niciun motiv pentru asta. 

Sfinţii Părinţi spun din nou pe o singură voce că actele 
creatoare ale lui Dumnezeu sunt instantanee. Sfântul Vasile 
cel Mare, Sfântul Ambrozie cel Mare, Sfântul Efrem Sirul şi 
mulți alţii afirmă că, atunci când Dumnezeu creează, El spune 
cuvântul, iar acesta este mai iute decât gândul. 

Există o mulțime de citate în acest sens, dar nu le putem 
parcurge acum. Niciunul dintre Părinţi nu afirmă că, în ceea 
ce priveşte creaţia, lucrurile s-au desfăşurat cu încetinitorul. 
Există şase zile ale creaţiei, iar Părinţii explică acest lucru nu 

ca pe o durată lungă, nu ca şi cum omul a evoluat din ceva 
inferior - această idee este complet străină tuturor Sfinţilor 
Părinţi - ci făpturile inferioare au apărut primele, pentru a 
pregăti tărâmul pentru creaturile superioare, cum este omul, 
care trebuia să aibă împărăţia sa înainte de a apărea pe lume. 
Chiar şi Sfântul Grigorie Teologul foloseşte această frază și 
anume că omul a fost creat de Dumnezeu în a șasea zi şi a 
intrat pe pământul nou creat. 

Sfinții Părinţi au o învăţătură completă referitoare 
la starea lumii şi a lui Adam înainte de Cădere. Adam era 
nemuritor sau, mai degrabă, după cum se exprimă Augustin, 
el nu a fost creat nemuritor, ci a fost zidit cu putinţa de a fi ori 
muritor, ori nemuritor cu trupul, iar prin căderea sa a ales a fi 
muritor cu trupul. 

Creaţia se afla în cu totul altă stare înainte de căderea lui 
Adam. Legat de acest subiect, Sfinţii Părinţi nu ne spun foarte 
multe, pentru că este ceva mai presus de noi. Dar anumiţi 
Părinţi mai contemplativi, precum Sfântul Grigorie Sinaitul, 
descriu cum era starea raiului. El spune că este o stare care 
există şi acum, dar care nouă ne-a devenit invizibilă; este aceeaşi 
stare care era şi atunci. Este un loc situat între stricăciune şi 
nestricăciune, astfel încât, în momentul în care un copac cade 
în rai, el nu putrezeşte imediat, cum ştim noi că se întâmplă în 
mod firesc, ci se transformă în cea mai parfumată mireasmă. 
Bineînţeles că există o sugestie că este ceva mai presus de noi, că 
operează alte tipuri de legi. 

Cunoaştem, de asemenea, poveştile unor oameni care au 
fost în rai, precum Sfântul Eufrosin, care a mers acolo şi a adus 
trei mere. Vă aduceţi aminte povestea lui? Este vorba de Sfântul 
Eufrosin bucătarul, patronul bucătarilor, a cărui icoană se găseşte 
în bucătăria noastră. Merele pe care el le-a adus au fost ţinute 
pentru puţină vreme. Le-au împărțit şi le-au mâncat și erau foarte 
dulci. Le-au mâncat precum pâinea sfinţită, ceea ce înseamnă 

că erau materie, dar în acelaşi timp erau ceva diferit de materie. 
Astăzi oamenii speculează despre această problemă cu privire la 
materie, anti-materie — încât nu mai ştiu exact ce şi cum. Aşadar, 
de ce am fi surprinşi că există şi altceva în afară de materie? 

Ştim, de asemenea, că vom avea un altfel de trup, un trup 
spiritual. Trupul nostru înviat va fi format dintr-un alt tip de 
materie decât cel pe care îl ştim acum. Sfântul Grigorie Sinaitul 
afirmă că va fi ca trupul nostru actual, dar fără umiditate şi 
greutate. Cum va fi exact nu vom şti. Poate doar dacă a văzut 
cineva un înger îşi va putea da seama. Trupurile noastre de 
acum sunt încărcate tocmai de această greutate. 

Aşadar, nu trebuie să facem niciun fel de speculație cu 
privire la ce fel de materie va fi aceasta, pentru că ni se va revela 
acest lucru când va fi momentul să ştim, adică în viaţa viitoare. 
Dar este de ajuns să ştim că în rai, adică în starea întregii creaţii 
înainte de căderea lui Adam, era foarte diferit de ceea ce ştim 
noi acum. 

Putem specula, dacă dorim, cu privire la faptul dacă a 
murit vreo creatură înaintea lui Adam. Adam a adus moartea în 
lume, așa că este foarte probabil ca nicio creatură să nu fi murit 
înainte de căderea şi moartea lui Adam. Dar Sfinţii Părinţi nu 
discută despre aceste detalii sau, dacă discută, discută puţin. 
Aşadar, nu se cade ca noi să speculăm. Tot ceea ce ştim este că 
lumea era foarte diferită. 

Iar legea naturală pe care noi o cunoaștem acum este legea 
naturală pe care Dumnezeu ne-a dat-o în momentul în care Adam 
a căzut, adică în clipa în care EI a spus „Blestemat este pământul 
întru lucrurile tale” (Fac. 3.17) şi „în dureri vei naşte copii” (Fac. 
3:16). Înainte de cădere Eva era fecioară. lar Dumnezeu a făcut 
bărbat şi femeie știind că omul va cădea și va avea nevoia de a se 
înmulți. 

Dar există o mare taină în privinţa stării creaţiei înainte 
de căderea lui Adam, iar noi nu trebuie să cercetăm prea mult, 

pentru că nu trebuie să ne intereseze „cum” s-a făcut zidirea. 
Ştim că a durat şase zile — Sfinţii Părinţi spun zile de 24 de 
ore - creația. Nu este nimic surprinzător. Actele zidirii au fost 
instantanee - Dumnezeu doreşte şi se înfăptuieşte. Pentru noi, 
cei care credem în atotputernicia lui Dumnezeu, acest lucru nu 
prezintă nicio dificultate de înţelegere. 

Însă problema felului în care arăta creaţia, câte specii de 
creaturi erau, dacă erau toate tipurile de pisici pe care le vedem 
astăzi sau dacă erau doar cinci tipuri sau dacă erau doar familii 
sau doar genuri - despre toate aceste lucruri nu ştim nimic şi 
nici nu este de folos să ştim. 


A suprapune teoria evoluţiei peste ideea de Dumnezeu, 
aşa cum fac unii creştini evoluţionişti, nu ajută la nimic. Sau 
mai degrabă oferă soluţia la problema de a şti de unde au 
provenit lucrurile de la bun început. În locul unui mare castron 
cu jeleu cosmic îl ai pe Dumnezeu. Ei bine, este mai clar şi pare 
o idee precisă. Dacă ai jeleul cosmic în spaţiu, undeva, este o 
idee mistică şi foarte greu de înţeles. Dacă eşti un materialist, 
pentru tine are sens, dar asta doar pe baza prejudecăţilor tale. 
Dar, exceptând această situaţie a începuturilor, Dumnezeu nu 
sprijină în niciun fel teoria evoluționismului. Problemele teoriei 
rămân în continuare acolo, indiferent dacă în spate se găseşte 
sau nu Dumnezeu. Aşadar, ideea evoluţiei nu este sprijinită prea 
tare de adaosul unui Dumnezeu. 

O altă diferență importantă între filosofia modernă 
a evoluţionismului şi învățătura ortodoxă priveşte nu doar 
trecutul omului, ci şi viitorul omenirii. Dacă creaţia este un 
singur mare filament care evoluează şi se transformă în specii 
noi, atunci avem un tip de filosofie a viitorului ce priveşte 
evoluţia „supraomului”, pe care o vom discuta în curând. 
Dacă creaţia este un mare lanţ al ființei, atunci putem să ne 
aşteptăm la ceva diferit. Nu trebuie să ne aşteptăm la vreun 

tip de transformări, vreun tip de modificare de la cele joase la 
cele înalte. 

În ceea ce priveşte preschimbărea speciilor - sau 
„felurilor”, potrivit cuvântului folosit în Facere, deoarece 
„specia” este un concept foarte arbitrar şi care nu trebuie luat 
ca reprezentând în vreun fel o limitare - Sfinţii Părinţi au o 
învățătură foarte bine conturată. Vom cita pe scurt câteva 
fragmente din Sfinţii Părinţi cu privire la acest aspect: 


Sfântul Grigorie de Nyssa o citează pe sora sa, Macrina, 
aflată pe patul de moarte, ea împotrivindu-se ideii de 
transmigrare a sufletelor şi de preexistenţă a sufletelor, doctrină 
propagată de Origen. Ea afirmă - sau mai degrabă Sfântul 
Grigorie afirmă prin intermediul ei: 

„Mi se pare că cei ce cred că sufletul rătăceşte în fiinţe cu 
natură diferită, confundă proprietățile naturii, amestecând şi 
încurcând lucrurile între ele: iraționalul cu raţionalul, sensibilul 
cu insensibilul, care, dacă vin în contact unul cu altul, nu sunt 
despărțite între ele de nici o ordine firească. Or, să zicem că 
același suflet este acum cuvântător şi gânditor, purtând haina 
trupească corespunzătoare, iar apoi acelaşi suflet alunecă, 
vârându-se în găuri ca şerpii sau se adună în stoluri ca păsările, 
sau se face vită de povară, sau carnivor acvatic, sau decade 
până la nesimţire şi face rădăcini, devenind copac şi odrăslind 
ramuri care cresc, apărând pe ele fie o floare, fie un fruct bun 
de mâncat, fie unul otrăvitor. Dar aceasta nu este altceva decât a 
crede că toate sunt la fel şi că în toate câte sunt există o singură 
fire, topită într-o generalizare confuză şi nedistinctă, de vreme 
ce nici o proprietate nu desparte corpurile unul de altul.” 

Părinţii credeau în mod categoric într-o întreagă ierarhie 
ordonată a ființelor, şi nu aşa cum își închipuia Erasmus Darwin 
că există un singur filament care trece prin toate ființele. În 
viziunea ortodoxă firile sunt distincte. 

Dacăaruncăm o privire asupra Sfântului loan Damaschin, 
observăm că înainte de lucrarea sa „Despre credința ortodoxă” 
el a mai scris două cărți care împreună formează un tot. Una 
dintre ele se numeşte „Despre erezii” şi în ea analizează ceea 
ce cred ereticii şi de ce noi nu credem aşa ceva. Prima parte 
a acestei importante opere reprezintă unul dintre manualele 
clasice de teologie ortodoxă. Se numeşte „Capete filosofice”. 
Cartea începe cu secțiunile filosofice, în care discută teme 
precum „Ce este cunoașterea?”, „Ce este filosofia?”, „Ce este 
ființa?”, „Ce este substanța?”, „Ce este accidentul?”, „Ce este 
specia?”, „Ce este genul?”, „Ce sunt diferenţele?”, „Ce sunt 
proprietăţile, predicatele?”. Cartea se bazează în întregime 
pe ideea că realitatea este împărțită foarte distinct între ființe 
diferite, fiecare având propria sa esenţă, propria sa natură, fără 
a fi amestecate una cu alta. Există o întreagă ierarhie a fiinţei, iar 
în opinia lui este nevoie a citi această carte înainte de a trece la 
cealaltă operă de teologie ortodoxă, „Dogmatica”. 


Student: De cine este scrisă? 
Pr. S: Sfântul loan Damaschin în secolul al VIII-lea. 


Că tot veni vorba, ar trebui să ştiţi că există un număr 
de cărţi ale Părinților ortodocşi despre acest subiect. Există 
„Hexaimeronul”, adică un comentariu la primele şase zile ale 
Facerii. Există un volum al Sfântului Vasile cel Mare, un altul 
al Sfântului Ambrozie cel Mare, şi altele mai puţin importante. 
Există comentariile la Cartea Facerii ale Sfântului loan Gură 
de Aur, ale Sfântului Efrem Sirul, care a scris, de asemenea, 
tratate despre Adam şi Eva. Mai sunt multe scrieri asupra 
acestui subiect răspândite la alţi Sfinţi Părinţi. Sfântul Ioan de 
Kronstadt a scris de asemenea un Hexaimeron, adică tâlcuiri 
despre primele Şase Zile ale Facerii. 

Aceste cărţi sunt foarte însuflețitoare, deoarece nu 
reprezintă doar o cunoaştere abstractă, ci sunt pline de 
înțelepciune practică. Sfinţii Părinţi se folosesc de dragostea față 
de fire şi splendorile zidirii lui Dumnezeu spre pilda noastră, a 
fiinţelor omenești. Există o mulțime de mici exemple drăgălaşe 
despre cum trebuie să fim ca porumbelul în iubirea sa față de 
perechea lui, cum trebuie să fim ca animalele înțelepte şi nu ca 
cele proaste etc. Chiar în mănăstirea noastră putem lua pildă 
de la veverițele noastre, care sunt foarte lacome. Nu trebuie 
să fim ca ele, ci trebuie să fim blânzi precum căprioara. Avem 
pretutindeni în jurul nostru exemple de acest fel. 

În Hexaimeronul său, Sfântul Vasile citează vorbele lui 
Dumnezeu din Cartea Facerii: „Să răsară pământul”. „Această 
mică poruncă”, zice Sfântul Vasile, „s-a prefăcut îndată într-o 
puternică lege a naturii şi într-o rațiune măiastră. Porunca 
aceasta a săvârşit miile şi miile de însușiri ale plantelor şi ale 
arborilor mai iute decât un gând de-al nostru.” În altă parte, 
Sfântul Vasile zice despre porunca dumnezeiască „Să răsară 
pământul iarbă verde” (Fac. 1, 11): „La acest cuvânt, toate 
pădurile s-au îndesit, toți arborii s-au ridicat iute în sus, (...) 
toate crângurile s-au acoperit îndată de tufani, deşi [...]; toți 
într-o clipită de vreme au apărut.” 

Iată şi un citat tocmai asupra acestei probleme a succesiunii 
creaturilor una după alta din omilia a noua a Hexaimeronului. 
Sfântul Vasile citează Facerea: „Să scoată pământul suflet viu 
după fel, de cele cu patru picioare şi de cele ce se târăsc şi fiare 
pre pământ după fel (Fac. 1, 24)”. 

Sfântul Vasile cel Mare afirmă: 


„Gândește-te la cuvintele lui Dumnezeu care străbat 
zidirea! Au început de atunci, de la facerea lumii, şi lucrează 
şi acum şi merg mai departe până la sfârşitul lumii. După cum 
sfera, dacă se împinge şi este pe un loc înclinat, merge la vale 

datorită alcătuirii sale şi a însuşirii locului, şi nu se opreşte 
înainte de a ajunge pe loc şes, tot aşa şi existenţele, mişcate de 
o singură poruncă, străbat în chip egal zidirea, supusă naşterii 
şi pieirii, şi păstrează, până la sfârşit, continuarea felurilor, prin 
asemănarea celor ce alcătuiesc felul. Din cal se naşte cal, din leu 
alt leu, din vultur tot vultur, şi fiecare viețuitoare își păstrează 
felul prin continue naşteri, până la sfârşitul lumii. Timpul nu 
strică, nici nu pierde însuşirile vieţuitoarelor, ci, de parcă acum 
ar fi fost făcute, merg veşnic proaspete împreună cu timpul.” 


Aceasta nu este doar o afirmaţie științifică, ci filosofică. 
Astfel a creat Dumnezeu fiinţele și fiecare dintre ele are oanumită 
sămânță, o anumită natură pe care o transmite progeniturilor 
sale. Când apare o excepţie, este ceva monstruos. Rămâne o 
excepție şi nu invalidează principiul naturii lucrurilor, fiecare 
fiind distinct de celălalt. Dacă nu înţelegem întreaga varietate 
a creaţiei lui Dumnezeu, atunci este vina noastră, nu a lui 
Dumnezeu. 

Sfântul Ambrozie are un număr de citate care merg în 
aceeaşi direcție, Hexaimeronul său fiind foarte apropiat ca duh 
de cel al Sfântului Vasile. 

În continuare vom da un citat din Sfântul Grigorie de 
Nyssa, care arată ceva foarte interesant, şi anume că a existat 
în antichitate o teorie asemănătoare evoluţiei, deşi bineînţeles 
că există deosebiri de teoria actuală. Sfântul combătea ideea 
preexistenței sufletelor. Sfântul loan Damaschin, a cărui 
scriere, „Dogmatica”, rezumă scrierile teologice ale Părinților 
de dinainte, are un fragment în care spune: „Să nu gândim ca 
Origen şi ceilalți blasfemiatori care cred că Dumnezeu a creat 
sufletul şi trupul omului la momente diferite. EI le-a creat în 
acelaşi timp.” 

Dar dacă citim descrierea din Facere, acolo se spune pe 
bună dreptate: „Atunci, luând Domnul Dumnezeu țărână din 

pământ, a făcut pe om şi a suflat în faţa lui suflare de viaţă şi s-a 
făcut omul ființă vie.” Dar creştinii evoluţioniști spun: „Aha, 
perfect! Asta înseamnă că a existat ceva la început care ulterior 
a devenit om.” 

Să vedem, însă, cum comentează Sfântul Grigorie de 
Nyssa acest lucru: 


„Unii dintre înaintaşii noştri, care au scris tratatul 
„Despre Principii”, sunt de părere că sufletele au existat ca 
un popor într-o anumită ţară”. Aceasta este ideea lui Origen, 
conform căruia sufletul „a căzut” în lumea noastră. „Dar că 
şi acolo le-au fost puse în față modelele pentru rău şi bine! 
Atâta vreme cât sufletul stăruie în bine, el rămâne străin de 
legături trupeşti, dar, când pierde legătura cu binele, din clipa 
aceea, el alunecă spre viaţa de aici, de pe pământ şi aşa ajunge 
să se mărginească la trup. Alţii, dimpotrivă, se ţin strâns de 
istorisirea lui Moise în legătură cu facerea omului şi susțin că, 
judecând după trup, sufletul e mai tânăr decât trupul, întrucât 
Domnul a luat întâi țărână din pământ şi din ea a plăsmuit 
pe om, şi abia după aceea a suflat în el suflare de viață. Prin 
aceasta, scriitorii pomeniţi voiau să dovedească cum că trupul 
e mai de cinste decât sufletul, întrucât acesta a fost vârât într- 
un trup creat înainte. Ei mai spun că sufletul a fost creat de 
dragul trupului pentru ca, aşa plăsmuit cum era, trupul să nu 
rămână fără suflare şi mişcare. Dar tot cel plăsmuit de dragul 
altuia e oricum de mai puţină cinste decât cel de dragul căruia 
a fost creat, după cum mărturiseşte şi Evanghelia atunci când 
declară că viaţa e mai mult decât hrana şi trupul mai mult decât 
îmbrăcămintea, căci tocmai acestea din urmă au fost lăsate să 
fie de folos celor dintâi.” 


Avem, bineînţeles, o perspectivă foarte asemănătoare cu 
aceea a evoluţioniştilor moderni, deși este un alt climat de idei, 

deoarece şi unii şi alții susțin că materia a reprezentat primul 
lucru, iar sufletul a venit ulterior. 

Apoi, după ce a combătut ideea lui Origen că sufletul 
preexistă, Sfântul Grigorie de Nyssa discută a doua problemă: 


„În același timp nu susţinem nici părerea că omul a fost 
plăsmuit de Cuvântul cel dumnezeiesc sub forma unei statui de 
lut pentru care a fost creat mai târziu sufletul (căci dacă acesta 
ar fi fost cazul, atunci într-adevăr sufletului dotat cu putere de 
judecată i-ar fi fost acordat un rang mai mare decât acelui chip 
pământesc), ci mai curând trebuie spus că, întrucât omului îi 
recunoaştem o singură existență, formând în mintea lui un 
singur tot unitar, chiar dacă-i format din trup şi suflet, căci dacă 
trupul a venit înainte şi sufletul după aceea, ar trebui să spunem 
în același timp că omul e şi mai bătrân şi mai tânăr decât este el în 
realitate. Cum am arătat, noi credem că prin puterea providenţei 
dumnezeieşti mai întâi a fost creat neamul omenesc în totalitate, 
după cum afirmă glasul prorocului care spune că Dumnezeu 
ştie totul înainte de a se face). Cât priveşte crearea fiinţelor 
particulare, atunci n-a fost dată nici o întâietate unuia sau altuia, 
nici sufletului față de trup, nici invers, pentru ca nu cumva, din 
pricina unei deosebiri de timp să ajungă în vrajbă cu sine însuși. 
Întrucât, aşadar, după cuvântul Apostolului, firea noastră este 
dublă, cuprinzând pe omul dinafară şi pe cel dinlăuntru, dacă 
unul ar fi fost cel dintâi şi dacă celălalt ar fi venit numai după 
aceea, puterea Ziditorului s-ar fi dovedit că e nedeplină, căci 
atunci n-ar fi fost destul să se fi creat natura omului în totalitatea 
lui, ci ar fi dezbinat lucrarea purtând grijă pe rând de fiecare 
dintre ele.” 

Desigur, temeiul ultim al ideii de evoluţie este faptul de 
a nu crede că Dumnezeu este destul de puternic ca să creeze 
întreaga lume prin Cuvântul Său. Şi, astfel, încerci să-L ajuţi, 
lăsând Natura să săvârşească cea mai mare parte a creaţiei. 


428 


Evoluţionismul 


Sunt multe alte citate pe care le putem invoca, dar nu 
avem suficient timp. Sfinții Părinţi vorbesc, de pildă, amănunţit 
despre ceea ce înseamnă că Adam a fost creat din pământ. Unii 
recurg la faptul că Sfântul Atanasie cel Mare spune în scrierile 
sale că „Omul întâi-zidit a fost făcut din țărână ca orişicare, iar 
mâna ce l-a zidit pe Adam zideşte iarăși şi întotdeauna pe cei 
ce vin după el” şi zic că „Aceasta înseamnă că Adam putea să 
fi descins dintr-o altă creatură. Nu este nevoie să fi fost luat din 
țărână în mod literal”. 

Însă, se întâmplă ca tocmai această chestiune să fie 
discutată de Sfinţii Părinţi până în cele mai mici detalii. Ceea 
ce spun Părinţii diferă în formă de la unul la altul, dar toţi fac 
absolut clar faptul că Adam şi Cain erau doi oameni deosebiți 
unul de celălalt. Cain se născuse din om, în timp ce Adam nu 
avea tată. Adam a fost creat din pământ, direct de mâna lui 
Hristos, după cum au susținut mulți părinți ca Sfântul Chiril al 
Alexandriei, Sfântul loan Damaschinul şi mulți alţii. 

Părinţii explică, de asemenea, foarte clar ce trebuie 
interpretat literal şi ce trebuie interpretat alegoric sau metaforic 
în Cartea Facerii. Sfântul loan Gură de Aur în comentariul său 
chiar precizează exact ce este figurat şi ce este literal în anumite 
pasaje, susținând că aceia care susţin că totul e o alegorie încearcă 
să distrugă credința. 

Sfântul Grigorie Teologul - care era renumit pentru 
interpretările sale foarte elevate - susține în legătură cu Pomul 
Cunoştinţei că „este o altă formă de a spune contemplaţie”. 
Drept urmare, unii interpretează spusele sfântului astfel: „Aha, 
deci asta înseamnă că el nu crede în rai şi nu crede că a existat 
în realitate un copac acolo.” 

Dar la un mileniu după Sfântul Grigorie Teologul a 
apărut un alt mare teolog ortodox, Sfântul Grigorie Palama. 
În confruntarea sa cu Varlaam, acesta din urmă susținea că 
lumina necreată nu era în realitate o lumină divină reală, iar 

lumina necreată era în fapt lumină creată. Potrivit lui Varlaam, 
ea era numită doar în mod simbolic divină. Sfântul Grigorie 
Palama i-a răspuns: 

„Credem noi oare, pentru că Sfântul Grigorie Teologul a 
numit „contemplație” Pomul Cunoştinţei binelui şi răului, că el 
a vrut să spună că nu a existat niciun pom? Bineînţeles că nu. 
A existat un pom şi el a crezut în existenţa lui. În acelaşi fel, 
Sfântul Maxim Mărturisitorul a spus că Moise este un simbol al 
judecății, Ilie al proniei. A făcut oare aceasta pentru că nu erau 
ei prezenţi cu adevărat?” 


Atunci când îi citim pe Sfinţii Părinţi trebuie să avem 
în vedere atât faptul că un Părinte comentează scrierile altuia, 
cât şi faptul că nu este deloc uşor a spune ce este literal şi ce 
nu. Trebuie să citeşti mult şi să prinzi întregul context în care 
vorbesc pentru a vedea exact cum trebuie interpretați. Desigur 
că, în cea mai mare parte, Cartea Facerii are două niveluri. 
Există adevărurile literale şi mai există - de multe ori pentru 
folosul nostru duhovnicesc - unele adevăruri duhovniceşti. În 
fapt, există sisteme întregi cu trei sau patru niveluri de înţelegere, 
dar nouă ne este îndeajuns dacă ştim că există înțelesuri mai 
adânci în Scripturi. Doar foarte rar, doar ocazional, înţelesul 
literal este distrus. 

Toate aceste explicaţii ar trebui să fie suficiente în 
legătură cu acest aspect. În general, putem caracteriza 
evoluționismul, din punct de vedere filosofic, ca o erezie 
naturalistă care se apropie în a fi la capătul opus al vechii 
erezii a preexistenţei sufletelor. Cu alte cuvinte, a ideii că 
există un fel de suflet al naturii care străbate toată creaţia. 
Evoluţia, pe de altă parte, susține ideea că există o ființă 
materială care străbate întreaga creaţie. Ambele concepţii 
nimicesc ideea firilor distincte ale ființelor create. În vechime 
nu exista această erezie. 

De regulă, Ortodoxia este o cale de mijloc între două 
erori: eliminarea naturii divine - eroarea lui Arie — şi eliminarea 
naturii umane la monofiziţi. În cazul acesta particular, cealaltă 
erezie nu s-a dezvoltat în antichitate şi a aşteptat modernitatea 
pentru a întruchipa această eroare specifică. Vom observa în 
continuare mai limpede acest aspect filosofic al evoluţionismului 
când vom analiza câţiva aşa-zişi evoluţioniști creştini. 


Întrebare: Există cercetători evoluţionişti ortodocşi? 


Pr. S: Oh, mi-e teamă că da. Vom da unul sau două 
exemple în continuare. 


În ultimii ani au apărut mai multe articole de mici 
dimensiuni, altele mai mari, în publicaţiile ortodoxe cu 
privire la însăşi problema evoluţiei. Ziarul arhidiocezei 
greceşti, „Mesagerul Ortodox”, a publicat câteva articole foarte 
suprinzătoare prin aceea că se îndepărtează foarte tare de 
Ortodoxie. 

Unul dintre aceste articole, apărut în ziarul grec, declară 
că evoluţia nu poate fi considerată în realitate o erezie deoarece 
sunt foarte mulţi creştini care cred în ea. Şi citează două nume: 
Lecomte du Nouy şi Teilhard de Chardin. Aşadar, pentru 
început vom privi la Lecomte du Nouy, despre care se presupune 
că e un creştin care crede în evoluționism. 

Lecomte du Nouy a fost un om de ştiinţă, matematician 
şi fiziolog reputat, care a scris câteva cărţi de filosofia ştiinţei. 
S-a născut la Paris în 1883 și a scris o carte intitulată „Destinul 
omenirii” în care îşi precizează concluziile sale legate de 
evoluţie. Din câte reiese, el nu era foarte creştin deoarece 
credea că omul şi-a creat propriul Dumnezeu, care este în fapt 
„0 ficțiune extraordinară”. Lecomte du Nouy priveşte foarte de 
sus creştinismul, despre care crede a fost prost înţeles şi prost 

interpretat, deşi este bun pentru mase, reprezentând în acelaşi 
timp un instrument util pentru evoluţia continuă a omului pe 
plan moral şi etic. Pentru el, bineînţeles, creştinismul nu conţine 
niciun adevăr obiectiv sau absolut. Hristos nu este Dumnezeu, 
deşi este omul perfect. Cumva tradiția creştină ajută la educarea 
rasei pentru evoluţia ei ulterioară. „Ne aflăm la începutul 
transformărilor care vor sfârşi în rasa superioară”, afirmă el. 

„Evoluţia continuă în vremurile noastre, dar nu pe plan 
fiziologic sau anatomic, ci în plan spiritual şi moral. Ne aflăm la 
răsăritul unei noi faze a evoluţiei.” 

Bineînţeles că este greu să descoperi dovezi ştiinţifice 
pentru evoluţie. Cu atât mai greu este să descoperi dovezi 
pentru evoluţia spirituală. Dar cu toate acestea, el crede în ea. 

„Concluziile noastre sunt identice cu cele exprimate în 
capitolul doi al Facerii, dacă acest capitol este interpretat altfel 
şi considerat ca o expresie înalt simbolică a unui adevăr care 
este perceput intuitiv de către scriitorul ei sau de înţelepţii care 
i l-au comunicat”, afirmă el. 

Şi că tot veni vorba, Sfinţii Părinţi susţin că Dumnezeu i-a 
comunicat lui Moise pasajul. Unul dintre Părinţi chiar spune că 
a primit de la Arhanghelul Gavriil o revelaţie privind trecutul. În 
fapt, Sfântul loan Gură de Aur afirmă că Facerea este o profeție 
despre trecut, cu alte cuvinte că a existat o viziune înaltă a ceea ce a 
fost la început. Sfântul Isaac Sirul spune, de asemenea, că în starea 
de răpire a celor cu viață duhovnicească înaltă, sufletul poate avea 
o viziune a începuturilor lucrurilor. Descriind cum sufletul este 
răpit la gândul vremii viitoare de nestricăciune, Sfântul Isaac scrie: 


„Şi apoi se înalţă de la aceasta cu mintea sa la cele dinainte 
de întemeierea lumii acesteia, când nu era vreo zidire, nici cer, 
nici pământ, nici îngeri, nici ceva din cele ce se petrec. Şi se 
gândeşte cum le-a adus dintr-o dată pe toate la ființă din cele ce 
nu sunt, numai prin bunăvoirea Lui.” 


432 


Evoluţionismul 


Lecomte du Nouy continuă: „Să încercăm să analizăm 
textele sfinte ca şi cum ar fi nişte descrieri foarte simbolice şi 
cifrate ale adevărurilor ştiinţifice.” Este, desigur, o atitudine 
foarte disprețuitoare să crezi că bietul Moise a încercat prin toate 
mijloacele să dea un tablou ştiinţific al lumii şi tot ce a reușit să 
facă a fost să vină cu aceste imagini. Potrivit lui Lecomte du 
Nouy, „atotputernicia lui Dumnezeu se vădeşte în faptul că omul 
care descinde din viermi marini este astăzi capabil să conceapă 
existenţa viitoare a unei ființe superioare şi să-şi dorească să fie 
strămoşul acesteia. Hristos ne oferă dovadă că acesta nu este 
un vis irealizabil, ci un ideal accesibil.” Cu alte cuvine, Hristos 
este un fel de supraom, iar acesta este idealul spre care omul 
se îndreaptă acum. Pentru acest om nou există un cu totul alt 
criteriu al binelui şi al răului, „absolut în raport cu Omul. Binele 
este ceea ce contribuie la evoluţia ascendentă. Răul este ceea 
ce se opune evoluţiei. Respectul pentru personalitatea umană 
se bazează pe recunoaşterea demnității omului în calitatea sa 
de truditor pentru evoluţie, de colaborator al lui Dumnezeu. 
Singurul ţel al omului ar trebui să fie atingerea demnităţii 
umane cu toate implicaţiile pe care le presupune.” 


Ar fi foarte surprinzător dacă cineva îl consideră creştin 
pe acest scriitor. El merge mai departe şi vorbeşte despre 
faptul că în fiecare religie sunt gânditori, drept urmare toate 
religiile au o sursă de inspiraţie unică, o rudenie spirituală, o 
identitate originară. „Unitatea religiilor trebuie căutată în ceea 
ce este divin, adică în ceea ce este universal în om. Indiferent 
de religia pe care o are cineva, suntem cu toții oameni aflaţi pe 
fundul unei văi şi care caută să se caţere pe un pisc înzăpezit 
care domină de jur împrejur. Cu toţii avem fixaţi ochii 
asupra aceluiaşi obiectiv... Din nefericire, ne deosebim asupra 
drumului de urmat... Într-o zi, cu condiția ca oamenii aceştia 
să nu se oprească, se vor întâlni cu toţii pe vârful muntelui... 

drumul spre acel punct contează prea puţin”, susține du Nouy. 
Bineînţeles că vârful muntelui nu este mântuirea sufletului şi 
nici împărăţia raiului, ci este tocmai Noua Eră chiliastă. 

Ei bine, acesta a fost un așa-zis „creştin evoluționist”. În 
fapt, se poate observa că nu este foarte creştin, ci un deist. 


În continuare, vom privi spre un al doilea creștin 
evoluționist. Vom face, însă, în treacăt, diverse comentarii 
pe marginea unor fragmente apărute în acelaşi ziar grecesc, 
„Mesagerul Ortodox”. Aici scrie un preot, Părintele Anthony 
Kosturos. Erau doi preoți, iar unul nu auzise niciodată de 
Filocalia, iar celălalt nu o citise vreodată, dar cu toate acestea 
cineva i-o recomandase ca fiind o carte bună. 

Așadar, acest părinte avea o rubrică cu întrebări şi a 
primit următoarea întrebare: „Dacă Adam şi Eva au fost primii 
oameni, de unde şi-a luat Cain soţie? Biserica voastră aruncă 
vreo lumină asupra acestei probleme?”. Părintele Kosturos a 
răspuns: „Originea omului este mult prea îndepărtată istoric 
pentru ca cineva sau vreun grup să ştie cum a început totul.” 
Dar la ce servește atunci Cartea Facerii? „Ştiinţa încă se 
uită după răspunsuri. Cuvântul Adam semnifică pământul. 
Cuvântul Eva semnifică viaţa. Din punct de vedere general, 
însă doar general, teologii noştri tradiționali au fost de părere 
că noi toţi ne tragem dintr-un bărbat şi dintr-o femeie... Există 
însă şi alții care cred că umanitatea a apărut în mănunchiuri, 
câţiva aici, alţii dincolo. Niciun teolog nu are un răspuns 
asupra originii şi dezvoltării omului. Răsăritul umanităţii 
rămâne o taină.” 

Mai încolo, într-un alt răspuns, la o întrebare similară 
el afirmă: „Poate că există mulți Adami şi Eve care au apărut 
simultan în zone diferite, iar apoi s-au întâlnit. Felul în care 
omul a fost creat şi cum a procreat inițial rămâne o taină. Să 
nu-i credeţi pe cei ce vă spun altceva. Biserica noastră vă oferă 

posibilitatea să cugetaţi la subiectele menţionate şi să veniţi 
dumneavoastră cu propriile speculaţii.” 

A da un răspuns acestei probleme ridicate este foarte 
uşor: datorită faptului că Adam şi Eva au avut mulți copii 
care nu sunt menţionaţi în Cartea Facerii. Acesta este doar un 
rezumat al poveștii. Răspunsul a fost oferit în acelaşi ziar de 
un alt preot. EI a fost întrebat mai departe despre o problemă 
suplimentară: „Cain s-a căsătorit cu propria soră. Nu este ceva 
împotriva canoanelor Bisericii Ortodoxe?”. Fiind însă începutul 
timpurilor, atunci funcționa o altă lege decât cea sub care trăim 
noi. În acele timpuri, oamenii trăiau până la 900 de ani, iar 
umanitatea era foarte diferită de cea de astăzi, chiar şi din punct 
de vedere fizic. Nu ar trebui să fie ceva surprinzător, deoarece pe 
atunci lumea se afla la începuturi. 


Mai departe vom analiza câteva speculaţii catolice recente 
asupra subiectului, deoarece ridică probleme pe care le-am 
întâlnit deja, însă este interesant de văzut ce tip de răspunsuri 
oferă. 

Există un teolog, Karl Rahner, un iezuit, care vine cu o 
nouă teorie, a „poligenismului”, prin care susţine că au existat 
mai mulți Adami şi Eve. El pune două întrebări: „Cum se 
împacă evoluționismul cu doctrina darurilor suprafireşti ale 
lui Adam?”. El era nemuritor. Şi „ne putem gândi cu seriozitate 
că primul om pregătit să evolueze a fost capabil de întâiul 
păcat?”. Răspunsul său a fost următorul: „Oamenii de ştiinţă 
preferă să considere că hominizarea [adică facerea omului] ar 
fi avut loc în mai mulți indivizi - o «populaţie» - mai curând 
decât într-o singură pereche.” (De fapt, unii savanţi cred acest 
lucru, iar alţii nu.) El spune că cei ce au săvârşit prima încălcare 
a poruncii au fost primul grup de oameni recognoscibili 
(„omul originar”): „Se poate ca harul să fi fost oferit grupului 
originar şi, fiind respins de acel grup prin alegere liberă, dar 

totuşi influențându-se reciproc, să fi fost pierdut pentru toată 
omenirea următoare.” 

„Cum anume putea să existe la întâiul om sau grup, 
cum ne dezvăluie paleontologia, un grad de libertate suficient 
de mare spre a face cu putință o alegere atât de hotărâtoare 
precum păcatul strămoşesc? Cum putem încerca să împăcăm 
suprafireasca stare paradisiacă a lui «Adam» (individ sau grup) 
cu ceea ce ştim despre originile lumii biologice, antropologice 
şi culturale?” El dă următorul răspuns: „Nu e uşor să determini 
cu exactitate unde şi când a devenit o făptură pământeană 
cu adevărat spirit, şi deci liberă... Putem liniștiți să luăm în 
considerare faptul că păcatul strămoșesc a avut loc într-adevăr, 
dar într-un moment ce nu poate fi determinat ceva mai exact. El 
a fost «cândva», într-un interval de timp destul de îndelungat, 
în timpul căruia puteau să fi existat deja mulți indivizi, capabili 
să săvârşească fapte condamnabile «simultan»...” 

Cu alte cuvinte, toată povestea devine foarte vagă. Este 
evident că următoarea generaţie de gânditori urmează să 
înlăture cu totul acest limbaj cu două înţelesuri. 

O carte recentă a unui alt iezuit rezumă cât se poate de 
bine atitudinea „creştinilor luminaţi” față de Adam şi Rai. 
Stephanus 'Trooster este un iezuit olandez care, în cartea sa, 
„Evoluţia şi învăţătura despre păcatul strămoșesc”, afirmă 
direct: „Cei ce iau în serios doctrina ştiinţifică a evoluţiei nu 
mai pot accepta prezentarea tradițională”. Deci trebuie să găsim 
„o interpretare relevantă pentru vremea noastră”. 


„Adepții doctrinei evoluţiei”, zice el, „vizualizează 
omenirea ca pe o realitate care, în decursul istoriei, s-a maturizat 
doar foarte treptat până la a atinge treapta conștientizării. 
Aparițiile sale cele mai timpurii trebuie gândite ca nişte forme 
tranziționale ce bâjbâie, apărând în imediata apropiere a 
nivelurilor extrem de primitive ale existenţei umane. Astfel de 

forme intermediare primitive de viaţă umană trebuie să fi fost 
încă contopite cu starea lor animală preistorică... Dar în teoria 
evoluționistă nu există loc pentru o existență «paradisiacă» a 
acestui om preistoric. Aşezarea unui om duhovnicesc extrem 
de înzestrat şi deosebit de privilegiat la începutul vieţii umane 
pe pământ pare în totală contradicţie cu gândirea ştiinţifică 
modernă asupra acestui subiect.” 


Desigur, e foarte adevărat. Trooster continuă: 


„Însă acceptarea punctului de vedere modern elimină 
posibilitatea explicării naşterii răului în lume pe temeiul 
păcatului săvârşit de primul om. La urma urmei, cum ar fi putut 
o ființă omenească atât de primitivă să fie în stare să refuze 
propunerea de mântuire a lui Dumnezeu; cum ar fi putut o 
fiinţă atât de primitivă să fie în stare de ruperea legământului 
cu Dumnezeu?” 


Întrucât pentru Trooster căderea lui Adam nu este un 
eveniment istoric, el „explică” existenţa răului dându-i un nume 
nou: „fenomenul imaturității cosmice”. De fapt, Adam nu e un 
singur om, ci „fiecare om”. Iar Cartea Facerii este „o imagine 
idealizată [...] a unei lumi fără de păcat; autorul [Facerii] ştie 
destul de bine că ea nu corespunde realităţii... EI n-a intenţionat 
niciodată cu dinadinsul să spună că starea de har originară a lui 
Adam şi Eva, în toată puritatea ei, ar fi fost cândva o realitate 
în istoria omenirii.” Bineînţeles că, dacă crezi în evoluţie, nu 
are sens să vorbeşti despre Rai. Nu faci decât să-ţi furi căciula 
încercând să combini două forme de gândire diferite. 

Romano-catolicii, mai demult, își puneau unele probleme 
privitoare la a şti când anume începe omul, dacă se acceptă 
evoluţia. Există mai multe teorii, în funcţie de ceea ce gândim. 
Nu ştiu ce anume este permis acum, dar în vremurile bune nu 

prea aveai voie să crezi că sufletul poate evolua din materie. 
Trebuia să crezi că omului i s-a dat un suflet într-un moment 
anume, moment în care el a devenit om și astfel nu a mai fost 
supus tuturor legilor evoluţiei. Evident, avem de-a face, din 
nou, cu o oprire într-unul din acele „epicicluri” spre a face ca 
teoria să corespundă cu propriile credinţe. Fie crezi în evoluţie 
- în care caz omul este o creatură foarte primitivă, provenită 
din fiare sălbatice, iar manualele despre evoluţie îţi vor spune 
că omul are încă fiara înlăuntrul său şi toate ilustrațiile îl arată 
evoluând dintr-o creatură de tip maimuţă - fie, dimpotrivă, 
crezi că omul se trage dintr-o ființă mai măreaţă decât suntem 
noi acum, care a fost, de fapt, un om desăvârşit în felul său şi 
nesupus stricăciunii. Sfinții Părinţi ne spun chiar că Adam nu 
elimina materii fecale. Urma să mănânce din Pomul Vieţii, dar 
nu se hrănea cum facem noi acum. 


În Convorbirea cu Motovilov, Sfântul Serafim din Sarov 
are o întreagă secțiune asupra stării lui Adam: cum că el nu 
era supus vreunei daune sau vătămări; era neatins de stihii, nu 
putea fi înecat etc. Este interesant că în Evul Mediu 'Toma de 
Aquino îşi pusese tocmai aceste întrebări, încercând să dea un 
răspuns: care era starea lui Adam, elimina el oare materii fecale, 
cum se face că nu putea fi vătămat? EI dă explicaţii amănunțite. 
Întâi de toate, el zice că Adam elimina materii fecale, fiindcă 
nu putem crede că ar fi fost alcătuit dintr-un alt material decât 
suntem noi acum. În al doilea rând, nu a fost nicicând vătămat 
şi era invulnerabil la înecare nu fiindcă acestea ar fi fost cu 
neputinţă, ci fiindcă Dumnezeu aranjase să-i ia din cale toți 
bolovanii, ca râul să nu crească prea mult etc. Cu alte cuvinte, 
Dumnezeu a orânduit lumea așa cum se cuvine, încât Adam 
umbla cu băgare de seamă şi nu i s-a întâmplat niciodată să se 
rănească. Dar Ortodoxia crede că firea noastră întru început era 
nemuritoare. 

Avva Dorothei spune aceasta în chiar primul capitol al 
cuvintelor sale, unde ne înfăţişează chipul lui Adam, întâiul 
om, spre a ne da o idee despre lucrul pentru care trebuie să 
ne străduim şi la care să ne întoarcem. Ni s-a dat să trăim 
veşnic în trup, şi iată cum era el la început. Numai după ce 
am căzut ne-am pierdut acea fire şi acea stare blagoslovită 
în care Adam Îl vedea pe Dumnezeu. Ortodoxia susține că 
starea nemuritoare a omului în Rai era chiar firea sa. Acum 
firea noastră este schimbată. Atunci eram în chip potenţial 
nemuritori; acum suntem preschimbaţi în fiinţe muritoare, 
adică muritori cu trupul. 

Dimpotrivă, catolicii învaţă că starea omului în Rai a fost 
o stare suprafirească, că, în realitate, omul era exact aşa cum 
îl ştim acum - om muritor - dar Dumnezeu i-a dat un dar 
suplimentar, o stare specială de har. Când a căzut, nu a făcut 
decât să cadă din acel har suplimentar care îi fusese adăugat; 
prin urmare, firea sa nu a fost schimbată. Dar Ortodoxia susține 
că însăşi firea noastră s-a schimbat şi a decăzut prin cădere. 
Hristos este noul Adam; în El suntem reașezaţi în firea noastră 
dintâi. 


Pr. G: lar aici se află întreaga cheie a problemei. 


Pr. S: Hristos este noul Adam, iar în El noi suntem 
restauraţi în vechea noastră natură. 


Unii Părinţi, precum Sfântul Simeon Noul Teolog, au pus 
problema: de ce, dar, nu ne-am făcut îndată nemuritori atunci 
când Hristos a murit şi a înviat? Sfântul Simeon spune că a fost 
astfel pentru ca noi să nu fim mântuiți cu sila: avem încă de 
împlinit propria noastră mântuire. lar zidirea aşteaptă ca noi să 
ne împlinim propria mântuire, când şi ea se va ridica la starea 
în care era înainte de cădere — de fapt, chiar la o stare mai înaltă. 

Toate aceste lucruri sunt pline de taine; ele sunt mai 
presus de noi, dar totuşi ştim destule despre ele de la Sfinţii 
Părinţi. Sfântul Simeon are un lung paragraf despre starea 
omului înainte de cădere. Întreaga zidire, spune el, era 
nestricăcioasă, la fel ca omul, şi numai după cădere făpturile 
au început să moară. La venirea noii lumi, cer nou şi pământ 
nou (Apoc. 21, 1), atunci cei blânzi... vor moşteni pământul 
(Mat. 5, 5). Ce fel de pământ este acela? Este pământul pe 
care-l vezi chiar aici, numai că va fi ars şi refăcut, astfel 
încât toate făpturile să fie nestricăcioase. lată după ce anume 
tânjeşte întreaga zidire, după ce suspină făpturile. Când 
Sfântul Pavel spunea că s-au supus deșertăciunii (Rom. 8, 
20), înseamnă că au fost supuse stricăciunii prin căderea 
omului. 


Dobzhansky 


Vom analiza acum un alt creştin evoluționist înainte a 
de ajunge la marele profet al vremurilor noastre. Acesta este, 
vai, un om de ştiinţă ortodox rus. Numele său este Theodosius 
Dobzhansky şi trăieşte în Davis, California, din câte am auzit. 
El predă genetica şi continuă să facă experimente cu musculițe 
de oţet pentru a demonstra evoluționismul. EI s-a născut în anul 
canonizării Sfântului Theodosie al Cernigovului, ca răspuns la 
rugăciunile părinţilor săi şi din acest motiv a fost botezat astfel. 
Din nefericire a devenit un apostat. A emigrat în America în 
anii “20 şi de atunci este american. 

EI a fost cu totul interzis în Rusia Sovietică, deși savanții 
sovietici ştiau despre el. Odată, când la o reuniune ştiinţifică 
din Rusia s-a prezentat din greşeală un film unde apărea şi el, 
toţi savanții au aplaudat, iar filmul a fost retras. EI e socotit ca 
inexistent, o non-persoană, fiindcă a părăsit Rusia. Dar el însuși 
gândeşte ca un comunist. 

Deşi a fost botezat ortodox, când i-a murit soția a 
incinerat-o, a luat cenușa şi a împrăştiat-o în munții Sierra. Pe cât 
se poate vedea, el nu merge niciodată la biserică; este cu totul în 
afara religiei. Cu toate acestea, pentru părerile sale evoluționiste 
creştine, i s-a acordat un doctorat onorific în teologie de către 
Seminarul Ortodox „Sfântul Vladimir” din New York, în 
1972. În acelaşi timp, el s-a adresat celei de-a doua Conferinţe 
Teologice Internaţionale a Societăţii Teologice Ortodoxe din 
America, la care participau toţi „teologii” renumiţi ai feluritelor 
organizaţii ortodoxe. Ideile sale despre evoluţie, despre care el şi 
mulți reprezentanţi oficiali ai ortodoxiei americane par a crede 
că reprezintă un punct de vedere „ortodox”, sunt înfăţişate în 
două publicaţii ortodoxe, „St. Vladimir's Theological Quarterly” 
şi „Concern”. Într-un articol căruia i s-a făcut multă publicitate 
şi care a fost rezumat fără comentarii de multe periodice 
ortodoxe din America, „Evoluția: metoda specială de creație a 
lui Dumnezeu” (Concern, Primăvara, 1973), Dobzhansky acuză 
de „hulă” pe oricine este împotriva teoriei evoluţiei. În articol 
el spune: 

„Selecția naturală e un proces creativ orb... Selecţia 
naturală nu acționează după un plan prestabilit.” 

Dobzhansky observă extraordinara varietate a vieții de 
pe pământ, numind-o „excentrică şi inutilă.” EI spune: „Să 
fabrici o multitudine de specii ex nihilo (din nimic), iar apoi 
să le lași pe cele mai multe să se stingă - ce operaţie lipsită de 
sens ! [...] Ce rost are să ai vreo două sau trei milioane de specii 
trăitoare pe pământ ?... Oare Creatorului Îi ardea de glumă ? 
Oare Creatorul... ne joacă feste ?” „Nu”, judecă Dobzhansky: 


„Diversitatea organică devine totuşi rațională și de înţeles 
dacă Creatorul a creat lumea vie nu printr-un capriciu gratuit, 
ci prin evoluţie propulsată de selecția naturală. Este greşit a 
socoti creaţia şi evoluţia ca alternative care se exclud reciproc.” 

Prin aceasta vrea să spună că, de fapt, nu contează dacă 
există sau nu un Dumnezeu. El spune că Dumnezeu face două 
sau trei milioane de specii prin intermediul selecției naturale. 
Este acesta un lucru mai puțin naiv decât a spune că a creat 
felurile originare dintr-o dată ? 

Dobzhansky e plin de obişnuitele idei ale creştinismului 
liberal şi anume că Facerea este simbolică, că conştientizarea 
omului este cauza tragicei lipse de sens din lumea de astăzi şi 
că singura ieşire este ca omul să-şi dea seama că poate coopera 
cu această întreprindere a creaţiei, căci participarea la această 
întreprindere îl face pe omul muritor parte a proiectului veşnic 
al lui Dumnezeu. Și adaugă: 

„Cea mai curajoasă şi cea mai apropiată de izbândă 
încercare de a face acest lucru - de a coopera cu planul veşnic al 
lui Dumnezeu - a fost cea a lui Teilhard de Chardin.” 


Teilhard de Chardin 


Îl vom analiza acum pe ultimul evoluționist, marele 
„proroc” evoluționist al vremii noastre: Teilhard de Chardin. A 
murit în 1955, pe când avea 70 de ani, cred. 


Student: A fost îngropat în New York State. 


Pr. S: A fost un preot iezuit francez, „teolog” şi paleontolog, 
care a fost prezent la descoperirea multora dintre marii „oameni” 
fosili din secolul nostru. Împreună cu încă două persoane, a luat 
parte la „descoperirea” fraudulosului Om de Piltdown. 

EI a descoperit dintele care fusese vopsit. Nu se ştie dacă a 
fost părtaş la această faptă. Pentru fabricarea Omului de Piltdown 
a fost acuzat unul dintre ceilalți doi oameni, iar participarea lui 
Teilhard de Chardin a fost mușamalizată. Dar se ştie din cărțile 
anterioare că el a fost cel care a descoperit dintele. 

Teihard a fost prezent la noile descoperiri ale Omului 
de Java, care, întâmplător, au fost încuiate toate într-un 
cabinet de undeva din Olanda şi nu s-a mai dat voie să fie 
cercetate. A fost prezent la multe dintre descoperirile legate 
de Omul de Pekin, deşi nu chiar de la început. A fost, de 
asemenea, prezent atunci când fosilele Omului de Pekin au 
dispărut. Astfel că nu ne-au mai rămas nici un fel de fosile din 
Omul de Pekin; există doar desene şi machete. Pe deasupra, 
Teilhard a fost principalul responsabil de interpretarea 
tuturor descoperirilor. Cum el însuşi spune: 

„Am avut marele noroc, neobișnuit într-o carieră 
ştiinţifică, de a mi se întâmpla să fiu chiar acolo când... au ieşit 
la lumină descoperiri cruciale în istoria oamenilor fosili!” 

El alcătuieşte din toate acestea dovada evoluției umane. 
Nu vom examina această dovadă acum, ci vom spune doar că 
este foarte nesigură. 

Un scriitor evoluționist, F. Clark Howell (autorul cărții 
„Early Man”), spunea: 

„Una dintre principalele dificultăți este aceea că fosilele 
umane cu adevărat semnificative sunt excepțional de rare: tot 
ceea ce s-a descoperit până acum se poate îndesa într-un sicriu 
mai mărişor. Toate celelalte trebuie atribuite altor fiinţe.” 

Şi nu ştim nici măcar ce legătură au aceste fragmente 
unele cu altele. 

Teilhard de Chardin era şi savant şi „mistic”. Surprinzător 
nu este atât faptul că era o combinaţie a celor două (la urma 
urmei, era iezuit), ci, mai curând, faptul că este destul de 
respectat atât de către teologi - teologi romano-catolici, dar, 
de fapt, şi de mulţi aşa-zişi teologi ortodocşi - cât şi de către 
oamenii de ştiinţă. 

Cartea sa, „Fenomenul Omului”, are o introducere scrisă 
de Julian Huxley, nepotul faimosului contemporan şi adept al 
lui Darwin, T.H. Huxley. Julian Huxley este un evoluționist ateu 

absolut. El nu poate fi întru totul de acord cu încercarea lui Teilhard 
de a împăca evoluţia cu catolicismul, dar, în principiu, este de acord 
cu filosofia lui. 

Ajungem astfel la un subiect pe care l-am discutat 
anterior: speranța omului că religia se va contopi cu știința. 
Primii oameni de ştiinţă din Apus, în momentul nașterii 
ştiinţei moderne, în Renaștere, aveau cu toţii orientare mistică. 
Erau saturați de filosofia pitagoreică. Giordano Bruno (1548- 
1600), socotit premergătorul ştiinţei şi filosofiei moderne, a fost 
un mistic panteist. El credea că întreaga lume este Dumnezeu, 
că Dumnezeu este sufletul lumii și că „Natura este Dumnezeu 
în lucruri”. Filosofia sa combina religia şi ştiinţa într-o unică 
viziune panteistă. 

În veacul al nouăsprezecelea, prorocul socialist Saint- 
Simon spunea că a venit timpul când nu numai ordinea 
socială va fi o instituţie religioasă, ci ştiinţa şi religia vor merge 
împreună, iar ştiinţa nu va mai fi atee. Teilhard de Chardin era 
genul de gânditor pe care îl căuta el: cel care să aducă laolaltă 
ştiinţa şi religia. Tot în veacul al nouăsprezecelea, filosoful 
american Ralph Waldo Emerson vorbea cam despre acelaşi 
lucru. Confruntat cu o stare în care credința omului fusese 
despărțită de cunoaştere din pricina iluminării moderne, el 
chema la restaurarea unităţii în om, vorbind despre cum putem 
readuce laolaltă credința şi cunoaşterea. În eseul său „Despre 
natură” el spune: 


„Pricina pentru care lumea e lipsită de unitate, zăcând 
sfărâmată şi în grămezi, este dezunirea omului de sine însuși. 
El nu poate fi naturalist până ce nu împlineşte toate cererile 
spiritului. Dragostea este în aceeași măsură una dintre cerințele 
sale, pe cât şi percepţia... Adânc pe adânc cheamă, dar în viața 
prezentă nuntirea nu se săvârşeşte. Sunt oameni nevinovaţi 
ce slujesc lui Dumnezeu după tradiţia părinţilor lor, dar 

simțământul datoriei nu s-a întins încă la toate facultăţile lor. 
(Adică îşi fac datoria față de propria religie, dar nu urmează 
cu conșştiinciozitate ştiinţa şi filosofia.) Şi există naturalişti 
răbdători, dar care-şi îngheaţă subiectul sub glaciala lumină 
a înţelegerii. (Adică despart filosofia de religie.) (...) Dar când 
un gânditor credincios, hotărât să desprindă fiecare lucru de 
relațiile personale şi să-l vadă în lumina gândirii, va aprinde, în 
acelaşi timp, ştiinţa cu focul celor mai sfinte simțăminte, atunci 
Dumnezeu va ieşi din nou la iveală în creaţie.” 


Tot 'Teilhard de Chardin este „prorocul” care făgăduieşte 
să împlinească aceste aşteptări, care descoperă că ştiinţa şi 
religia sunt, încă o dată, compatibile. 

În revistele „St. Vladimir's Theological Quarterly” şi 
„Concern”, Theodosius Dobzhansky rezumă ceea ce a încercat 
să facă Teilhard de Chardin în cărţile sale. Teilhard, spune 
el, descrie trei stadii prin care a trecut dezvoltarea evolutivă, 
folosind propriii termeni tehnici: 

„Întâi are loc cosmogeneza, evoluţia naturii neînsufleţite; 
în al doilea rând, biogeneza, evoluţia biologică; şi în al treilea 
rând, noogeneza, dezvoltarea gândirii umane.” 

Teihard vorbeşte şi despre „sfere”: „biosfera”, sfera vieţii, şi 
„noosfera”, sfera gândirii. El spune că întregul glob este pătruns 
de o reţea a gândirii pe care o numeşte „noosfera”. Dobzhansky 
continuă: 


„Până aici, Teilhard stă ferm pe o temelie de fapte 
demonstrabile. Spre a-şi completa teologia naturii el se avântă 
apoi într-o prorocie întemeiată pe credinţa sa religioasă. El 
vorbeşte despre «convingerea, cu totul de nedemonstrat pentru 
ştiinţă, că universul are o direcţie şi că ar putea - iar, dacă 
suntem credincioşi, că ar trebui cu adevărat - să ducă la un fel 
de desăvârşire ireversibilă».” 

Dobzhansky citează cu deplină aprobare următoarea 
afirmaţie a lui Teilhard de Chardin despre ce anume este 
evoluţia: 


„Este oare evoluţia o teorie, un sistem sau o ipoteză? Ea 
este mult mai mult - este un postulat general, dinaintea căruia 
toate teoriile, toate ipotezele, toate sistemele trebuie să se încline 
de aici înainte, şi căruia trebuie să i se conformeze spre a putea 
fi luate în considerare şi a fi veridice. Evoluţia e o lumină care 
luminează toate faptele, o traiectorie pe care toate liniile de 
gândire trebuie s-o urmeze. lată ce este evoluţia.” 


Adică, în gândirea lui Teilhard - pe care o urmează o 
mulțime de oameni, fie că sunt creştini, atei sau orice altceva 
- evoluţia devine un fel de nouă revelaţie universală pentru 
omenire. Deci totul trebuie înţeles în termenii evoluţiei, 
inclusiv religia. 

Pe scurt învățătura lui Teilhard de Chardin este 
următoarea. Ceea ce l-a inspirat pe 'Teilhard de Chardin 
şi îi inspiră pe adepţii săi este o anume concepţie unitară 
asupra realităţii, o îmbinare a lui Dumnezeu și a lumii, a 
spiritualului şi secularului, într-un singur proces armonios 
şi atotcuprinzător care nu numai că poate fi perceput de 
intelectualul modern, ci poate fi simţit de sufletul sensibil 
aflat în strânsă legătură cu spiritul vieţii moderne; într- 
adevăr, pasul următor al procesului poate fi anticipat de 
„omul modern”, şi tocmai de aceea este așa de iute acceptat 
Teilhard de Chardin ca „proroc”, chiar de către oameni ce nu 
cred în Dumnezeu: el vestește, într-un chip foarte „mistic”, 
viitorul „la care speră orice gânditor de astăzi” (în afară de 
creştinii ortodocși conştienţi). 

Există două laturi ale gândirii unitare a lui Teilhard de 
Chardin: cea lumească (prin care-i atrage şi-i păstrează chiar pe 

ateii totali precum Julian Huxley), şi cea spirituală (prin care-i 
atrage pe „creştini” şi le dă o „religie” celor necredincioşi). 

Propriile cuvinte ale lui Teilhard nu lasă nici o urmă de 
îndoială că, mai presus de orice, era îndrăgostit pătimaş de 
lume, de pământ: 


„Lumea (valoarea, infailibilitatea şi bunătatea ei) este 
primul, ultimul şi singurul lucru în care cred. Acum pământul 
mă poate prinde în giganticele sale braţe. Poate să mă umple 
cu viaţa lui, ori să mă întoarcă în ţărâna sa. Se poate împodobi 
pentru mine cu toate farmecele, cu toate grozăviile, cu toate 
tainele. Mă poate îmbăta cu mireasma realităţii şi unităţii sale.” 


După cum relatează cu exactitate unul dintre biografii 
săi, el credea că „de-acum mântuirea nu mai trebuia căutată în 
«lepădarea de lume», ci în «participarea» activă la construirea 
ei”. A abandonat în chip conștient „învechitele” forme ale 
credinţei creştine în favoarea celor noi, secularizate. El dispreţuia 
„toate acele basme dulcege despre sfinţi şi mucenici! Care copil 
normal ar vrea să-şi petreacă veşnicia într-o tovărăşie atât de 
plicticoasă?” Credea că „ceea ce ne lipseşte tuturor într-un fel 
sau altul în acest moment este o nouă definiție a sfințeniei.” 

EI scria: „Lumea modernă e o lume în evoluţie; prin 
urmare, conceptele statice ale vieţii spirituale trebuie regândite, 
iar învăţătura clasică a lui Hristos trebuie reinterpretată.” 

Avem aici reflectarea aruncării peste bord a vechiului 
univers newtonian. Teilhard vrea să pună şi creştinismul în 
aceeaşi categorie, fiindcă şi el e legat de clasicul mod de gândire 
static. Acum avem un nou mod de gândire; prin urmare, aşa 
cum avem o nouă fizică, trebuie să avem şi un nou creştinism. 

Dar filosofia lui Teilhard nu e o simplă secularizare a 
creştinismului; viziunea sa cea mai puternică şi mai influentă 
este cea a spiritualizării lumii şi a activităţii lumeşti. Teilhard 

nu era doar îndrăgostit de lume şi de orice „progres modern” 
şi dezvoltare ştiinţifică; ceea ce îl deosebeşte este faptul că 
dădea acestor lucruri o semnificaţie „religioasă” aparte. El 
scria: 


„Atunci, Doamne, chiar e adevărat ? Pot eu, ajutând la 
răspândirea ştiinţei şi libertăţii, să sporesc densitatea atmosferei 
divine în ea însăşi şi pentru mine, acea atmosferă în care 
mi-am dorit întotdeauna să mă scufund ? Prinzându-mă de 
pământ, mă fac în stare a mă ţine mai aproape de tine... Fie ca 
energiile lumii, stăpânite de noi, să se închine înaintea noastră 
şi să primească jugul puterii noastre. Fie ca rasa umană, ajunsă 
la o mai deplină conştiinţă şi la o mare putere, să ajungă a se 
grupa în organisme bogate şi fericite în care viaţa va fi mai bine 
întrebuințată, aducând însutită dobândă.” 


Pentru el, Dumnezeu poate fi aflat numai în mijlocul 
lumii: 


„Nu vorbesc metaforic când spun că, străbătând până la 
capăt lungimea şi lăţimea şi adâncimea lumii în mişcare, omul 
poate ajunge la experierea și viziunea dumnezeului său.” 


E] declară că: 

„A trecut vremea când Dumnezeu putea pur și simplu 
să se impună pe Sine din afară, ca stăpân şi proprietar al 
moşiei. De-acum înainte lumea va îngenunchea numai înaintea 
centrului organic al propriei evoluţii.” 

„Creştinismul şi evoluţia nu sunt două viziuni de 
neîmpăcat, ci două perspective destinate a se acomoda şi a se 
completa una pe alta.” 

„Evoluţia a ajuns, ca să zicem aşa, să toarne sânge proaspăt 
în perspectivele şi aspiraţiile creştinismului” 

„Pământul... mă poate face să cad în genunchi în 
aşteptarea a ceea ce se coace în sânul său... El a devenit pentru 
mine, dincolo de el însuși, trupul celui ce este şi al celui ce vine.” 


Oricât de mare pare a fi ruptura teilhardismului cu unele 
aspecte ale romano-catolicismului ultramontanist, nu poate 
fi nici o îndoială că el este în profundă armonie şi exprimă 
admirabil cel mai adânc curent „spiritual” al Romei apostate: 
folosirea „nelumescului” în scopuri lumești, chiliaste sau, 
după expresia Papilor recenți, „sanctificarea lumii”. Înlăuntrul 
romano-catolicismului, teilhardismul este o nouă „revelaţie”, 
aproape la fel de îndreptăţită şi de „tradițională” precum 
revelaţia din urmă cu câteva secole a „Sfintei Inimi a lui lisus”, 
care ea însăşi a inspirat una dintre meditaţiile „mistice” ale lui 
Teilhard într-un monolog cu Dumnezeu: 


„Cu două veacuri în urmă, Biserica ta (adică cea romano- 
catolică) a început să simtă deosebita putere a inimii tale... Dar 
acum (ajungem a fi) conştienţi că scopul tău principal când ne-ai 
descoperit inima ta a fost acela de a face în stare dragostea noastră 
să scape de constrângerea prea îngustei, prea precisei, prea limitatei 
imagini a ta pe care ne-am plăsmuit-o pentru noi înşine. Ceea ce 
desluşesc în pieptul tău este doar un cuptor de foc; şi cu cât îmi 
ațintesc privirea asupra văpăii sale, cu atât mai mult mi se pare că 
de jur împrejurul său contururile trupului tău se topesc şi se dilată 
peste măsură, până ce singurele trăsături pe care le pot distinge în 
tine sunt cele ale feţei lumii ce a izbucnit în flăcări.” 


„Revelația Sfintei Inimi”, în această concepţie, este deci 
doar pregătirea pentru încă mai universala revelaţie a „evoluţiei” 
din vremea noastră. 

Nu am analizat în detaliu misticii catolici, dar fără 
îndoială că, dacă ne-am fi uitat cu atenţie, am fi descoperit 

acolo tot felul de paralele cu ceea ce se petrece în această lume 
ştiinţifică, raționalistă. Toţi se pregătesc pentru un singur lucru: 
chiliasmul. 

Evoluţia este, pentru Teilhard, un proces care implică 
„construirea trupului cosmic al lui Hristos în care toate lucrurile 
sunt unite cu Dumnezeu”. Fiu credincios al Bisericii romano- 
catolice, Teilhard îşi exprimă viziunea unirii lui Dumnezeu cu 
lumea în termenii teologiei latine, oferind o „nouă dezvoltare” 
a gândirii catolice, ceva asemănător dezvoltării Inimii Sacre în 
pietate, prin şocanta idee a „Iranssubstanţierii” pământului, 
despre care a scris când s-a aflat în deşertul chinez, lângă Gobi. 
El are un scurt articol intitulat „Liturghia Lumii”, scris după ce 
a săvârşit liturghia în deşert. 


„Pe măsură ce omenirea asimilează lumea materială, iar 
Ostia asimilează umanitatea noastră, prefacerea euharistică 
depăşeşte şi completează transsubstanţierea pâinii de pe 
altar. Pas cu pas ea invadează irezistibil universul... Materiile 
sacramentale sunt alcătuite de totalitatea lumii, iar răstimpul 
creaţiei este perioada necesară pentru consacrarea ei.” În 
procesul evoluţiei „Trupul lui Hristos” se alcătuieşte în lume 
- nu Hristosul ortodoxiei, ci „Hristosul universal” sau „Supra- 
Hristos”, pe care Teilhard îl defineşte ca „sinteza dintre Hristos 
şi univers”. 

Acest „Hristos evolutiv” va duce la unirea tuturor 
religiilor: „Convergenţa generală a religiilor asupra unui Hristos 
universal, satisfăcător pentru toate în mod fundamental: iată 
care îmi pare a fi singura convertire posibilă a lumii şi singura 
formă în care religia viitorului poate fi concepută.” 

Pentru el, creştinismul nu este unicul Adevăr, ci doar 
„un tip emergent al evoluţiei”, supus schimbării şi prefacerii ca 
orice altceva din lumea „evolutivă”. La fel ca Papii mai recenți, 
Teilhard nu dorește să „convertească” lumea, ci doar să-i ofere 

papalitatea ca pe un fel de centru mistic al căutării religioase a 
omului, un supra-denominaţional oracol delfic. 

lată cum îi rezumă părerile unul dintre admiratorii săi: 
„Dacă creştinismului (...) îi este dat, într-adevăr, să fie religia de 
mâine, există o singură cale pe care poate nădăjdui să ajungă 
la măsura marilor tendinţe umanitare de azi şi să le asimileze; 
iar aceasta este prin axa, vie şi organică, a catolicismului său 
centrat asupra Romei.” 

În vreme ce universul „evoluează” către „Trupul 
lui Hristos”, omul însuși atinge apogeul dezvoltării sale 
evoluționiste: „Supra-umanitatea”. 

Teilhard scrie: „Evidenţa obligă rațiunea noastră să 
accepte că ceva mai măreț decât omul de azi este în curs de 
gestație pe pământ.” 

Asemeni lui Lecomte du Nouy şi, de fapt, asemeni tuturor 
gânditorilor ce au o concepţie „religioasă” despre evoluţie, 
Teilhard identifică „Supra-umanitatea” evolutivă cu Hristos 
şi, invers, Îl interpretează pe Hristos în termenii „Supra- 
umanității”: 


„Pentru a putea să fim în stare să ne închinăm ca înainte 
trebuie să fim în stare să ne spunem nouă înşine, în vreme ce 
privim către Fiul Omului, nu Apparuit humanitas, ci Apparuit 
Superhumanitas («a apărut Supra-umanitatea»).” 


Aici gândirea lui Teilhard devine „mistică”, însă el nu 
afirmă clar dacă personalitatea umană se păstrează în „Supra- 
umanitate” sau se contopeşte pur şi simplu cu universalul „Supra- 
Hristos”. Sau, cum zice unul dintre biografii săi: „Omenirea 
urmează a atinge un punct de dezvoltare când se va desprinde 
cu totul de pământ și se va uni cu Omega... «Un fenomen poate 
similar morții, văzut din afară, (scrie Teilhard), dar, în realitate, 
simplă metamorfoză şi accedere la sinteza supremă».” 

„Sinteza supremă”, apogeul procesului evoluţionisto- 
spiritual, este ceea ce Teilhard numea „Punctul Omega”: 


„Într-o zi, ne spune Evanghelia, tensiunea care se 
acumulează treptat între omenire şi Dumnezeu va atinge limitele 
prevăzute de posibilitățile lumii. Atunci va veni sfârşitul. Atunci 
prezenţa lui Hristos, care se acumulase tăcut în lucruri, se va 
descoperi brusc - ca o străfulgerare de lumină de la pol la pol. 
Atomii spirituali ai lumii vor fi născuţi pretutindeni de către 
o forță generată de puterile de coeziune proprii universului 
însuși şi vor ocupa, fie înăuntrul lui Hristos, fie în afară de 
Hristos (dar totdeauna sub influenţa lui Hristos), fericirea sau 
durerea rânduită lor de către structura vie a Pleromei (plinirea 
lucrurilor)” 


Acest Punct Omega nu este un ţel din afara lumii, ci 
doar capătul „mişcării universului către țelul evoluţiei sale”; 
„climaxul evoluţiei se identifică... cu Hristos cel înviat al 
Parusiei”. Toţi oamenii, crede Teilhard, trebuie să dorească 
acest ţel, căci el „este acumularea dorințelor care trebuie să 
facă Pleroma să se reverse asupra noastră”. ot el scrie: „A 
coopera cu evoluţia cosmică totală este singurul act deliberat 
care poate exprima în mod adecvat devoţiunea noastră față de 
un Hristos evolutiv și universal”. 

Cu toate acestea, cu sau fără voia omului, Parusia va veni, 
căci ea este culminarea unui proces natural: „Unica lucrare a 
lumii este încorporarea fizică a credincioșilor în Hristos, care 
este de la Dumnezeu. Această sarcină majoră este urmată cu 
rigoarea şi armonia unui proces natural de evoluţie.” 

Bineînţeles că el elimină cu totul orice idei ale 
creştinismului care au existat până atunci. Creștinismul nu 
înseamnă ca un individ să încerce a-şi mântui sufletul, ci este 
întregul celor din lume evoluând printr-un proces natural către 

Punctul Omega. Creştinii nu ar trebui să se teamă de procesul 
natural al evoluţiei, crede 'Teilhard, căci el nu face decât să-i 
ducă negreşit la Dumnezeu. 


„Deşi speriat o clipă de evoluţie, creştinul percepe că ceea 
ce ea îi oferă nu e nimic altceva decât un măreț mijloc de a se 
simţi în mai mare măsură una cu Dumnezeu şi de a se da pe 
sine mai mult Lui. Într-o natură pluralistă şi statică, dominaţia 
universală a lui Hristos ar putea, strict vorbind, a fi încă privită 
ca o putere extrinsecă şi supraimpusă. Într-o lume spiritual 
convergentă, această energie «hristică» dobândeşte o urgenţă şi 
o intensitate de o cu totul altă ordine.” 


Cu alte cuvinte, Hristos nu stă în afară şi spune „Urmează- 
Mi Mie”, ci este în interior şi ne împinge. 

Mai sunt câteva păreri ale lui Teilhard de Chardin care 
trebuie menţionate. Este interesant că el caută o stare care să 
ne ducă dincolo de țelul mort al comunismului. În timpul celui 
de-al Doilea Război Mondial el scria că comunismul, fascismul 
şi democraţia se luptă unele cu altele, dar noi trebuie să trecem 
dincolo de acestea: 


„Marea sarcină a omenirii moderne este aceea de a-și 
tăia o cale de ieșire spre un prag al conştiinţei mai înalte. Fie că 
sunt sau nu creştini, oamenii însufleţiți de această convingere 
alcătuiesc o categorie omogenă. Marele eveniment pe care-l 
aşteptăm (este) descoperirea unui act sintetic de adorare în care 
să se alieze şi să se înalțe reciproc pătimașa dorinţă de a cuceri 
Lumea şi pătimaşa dorință de a ne uni cu Dumnezeu; actul 
vital, cu totul nou, corespunzând unei noi vârste a Pământului.” 

Se poate vedea că la Teilhard chiliasmul este foarte 
puternic; New Age-ul îşi face apariţia: 

„În comunism, în orice caz la originile sale, credința într- 
un organism uman universal a atins o măreaţă stare de exaltare... 
Pe de altă parte, în dezechilibrata sa admiraţie faţă de puterile 
tangibile ale Universului, el a exclus sistematic din speranţele sale 
posibilitatea unei metamorfoze spirituale a Universului.” 


Cu alte cuvinte, dacă adaugi comunismului spiritualitate, 
ai găsit răspunsul. Teilhard continuă: 


„Trebuie să ne unim. Nu din nou în fronturi politice, 
ci într-o singură mare cruciadă pentru progresul uman... 
Democratul, comunistul și fascistul trebuie să se debaraseze 
de deviaţiile şi limitările sistemelor lor şi să urmărească deplin 
aspiraţiile pozitive care le inspiră entuziasmul, iar apoi, cu 
totul firesc, noul spirit va sparge legăturile exclusive ce încă 
îl ţin prizonier; cele trei curente se vor descoperi contopite în 
concepția unei sarcini comune; anume, promovarea viitorului 
spiritual al Lumii... Funcţia omului este aceea de a construi şi 
a conduce întregul Pământului... Vom sfârşi prin a pricepe că 
marele obiectiv urmărit în chip inconştient de către ştiinţă nu 
este altul decât descoperirea lui Dumnezeu.” 


Iată cum mistica pătrunde drept în miezul ştiinţei. Ştiinţa 
de azi îşi pierde toate temeiurile; ea a devenit nedeterminată, 
afirmând un întreg univers de antimaterie, ceea ce-i pune în 
încurcătură pe savanţi. Totul sfârşeşte în mistică. Teilhard scrie: 


„Singura Unitate cu adevărat naturală şi real umană 
este Spiritul Pământului... O patimă acaparatoare începe să se 
arate, care va înghiţi cu totul ori va transforma ceea ce până 
acum fusese imaturitatea pământului... Chemarea către marea 
Unire (adică unitatea universală a omenirii) a cărei realizare 
este singura lucrare aflată acum în desfăşurare în natură... 

Pornind de la această ipoteză, după care (în conformitate cu 
descoperirile psihanalizei) Dragostea este energia psihică 
primară şi universală, oare nu se limpezeşte totul în jurul 
nostru... ? Simțământul Pământului este irezistibila presiune 
care va veni la momentul potrivit spre a-i uni (pe toți oamenii) 
într-o patimă comună. 

Epoca naţiunilor a trecut. Sarcina aflată în fața noastră, 
de vrem să nu pierim, este să dăm de-o parte vechile prejudecăţi 
şi să construim Pământul... Marele conflict din care vom fi ieşit 
nu va fi făcut decât să întărească în Lume nevoia de a crede. 
După ce va fi ajuns la o mai înaltă treaptă de auto-perfecţiune, 
Spiritul Pământului va experia o tot mai mare nevoie vitală 
de a adora; din evoluţia universală, Dumnezeu se iveşte în 
conştiinţele noastre mai măreț și mai necesar decât oricând... 
Când oare a mai existat în Noosferă o nevoie mai urgentă de a 
găsi o Credinţă, o Speranţă care să dea sens şi suflet imensului 
organism pe care-l clădim?” 


Ceea ce vrea să spună aici este că întreaga revoluţie 
modernă s-a rătăcit. Când ea încercă să clădească un nou Rai, 
nimiceşte totul; de aceea are nevoie să i se adauge un sens 
religios; tocmai ceea ce îi furnizează Teilhard. "Toate lucrurile 
vieții moderne sunt bune, zice el. Adăugaţi-le doar aceasta: ideea 
că toate ne îndreaptă către o nouă împărăție spirituală. Teilhard 
spune în continuare: „În noi, evoluţia Lumii către spirit devine 
conştientă... Nu putem încă înţelege exact unde anume ne va 
duce, dar ar fi absurd să ne îndoim că ne duce către un ţel de o 
valoare supremă.” 

Prin aceasta el încearcă a fi proroc, deşi nu este prea sigur 
încotro se îndreaptă totul. 


„Principiul generator al unificării noastre nu va fi aflat în 
final într-o unică contemplare a aceluiaşi Adevăr ori în unica 

dorinţă trezită de către Ceva, ci în unica atracție exercitată de 
către un acelaşi Cineva.” „De-aceea, în ciuda tuturor aparentelor 
improbabilități, ne apropiem inevitabil de o nouă eră în care 
Lumea îşi va arunca lanţurile, spre a se abandona, în sfârşit, 
puterii afinităţilor ei lăuntrice... 

Cu două mii de ani de experiență mistică [a romano- 
catolicismului] în urma noastră, contactul pe care-l putem face 
cu Focarul personal al Universului a câştigat tot aşa de multă 
bogăţie explicită ca şi contactul pe care-l putem face, după două 
mii de ani de Ştiinţă, cu sferele naturale ale Lumii. Privit ca un 
«tip» al dragostei, creştinismul este atât de viu încât, în chiar 
acest moment, îl putem vedea suferind o extraordinară mutație 
prin ridicarea la o mai fermă conştiinţă a valorii sale universale. 

Nu este oare în curs de desfășurare încă o metamorfoză, 
ultima, realizarea lui Dumnezeu în inima Noosferei (lumea 
mentală), străbaterea cercurilor (adică a tuturor sferelor) către 
Centrul lor comun, apariția cel puţin a «Ieosferei» (atunci când 
omul şi lumea se vor face Dumnezeu)?” 


Această dorință este foarte adâncă în omul modern 
- aceasta este ceea ce își doreşte. Toate sistemele moderne, 
filosofice, chiliaste sau socialiste au, în final, ideea că Dumnezeu 
este eliminat, creştinismul este eliminat, iar lumea este 
dumnezeiască. Lumea este oarecum trupul lui Dumnezeu, iar 
omul doreşte să fie un zeu. Omul L-a pierdut acum pe Dumnezeu; 
Dumnezeu este mort; Supraomul vrea să se nască. Teilhard 
exprimă dorința omului modern pentru ceea ce Dostoievski a 
înfăţişat în „Marele Inchizitor”. EI încearcă să unească latura 
spirituală cu latura ştiinţifică şi cu o Nouă Ordine care va fi una 
politică. Este prorocul lui Antihrist. 

lată deci că prin aceasta raționalismul modern din 
vremea noastră ajunge la capăt. Rațiunea ajunge, în fine, să se 
îndoiască de sine sau chiar să se nege. Știința este răsturnată; 

ea nu mai ştie ce este materia, ce anume poate cunoaşte şi ce 
nu poate cunoaşte. Relativismul pătrunde toate sferele. Pentru 
unii, îndoiala şi relativismul duc la filosofia absurdului. 

Se vădeşte că, după ce a trecut prin toate experimentele 
apostaziei, omul nu poate dezvolta nimic mai mult pentru sine. 
A încercat totul şi de fiecare dată a fost convins că a găsit, în 
sfârşit, răspunsul. Însă, făcând aceasta, aruncă peste bord tot 
mai mult din trecut. Şi tot ceea ce făcea era mereu aruncat peste 
bord de către generația următoare. Acum ajunge, în sfârşit, să se 
îndoiască chiar de existența lumii, de ceea ce este el însuși. Mulţi 
oameni se sinucid. Mulţi distrug. Ce i-a rămas omului? Nu i-a 
mai rămas decât să aştepte o nouă revelaţie. lar omul modern a 
ajuns într-o asemenea stare — lipsit de un sistem de valori şi de o 
religie proprie - încât nu poate decât să accepte orice i se prezintă 
ca fiind acea nouă revelaţie. 

Mâine vom arunca o ultimă privire la perspectivele 
acestei noi revelații şi ale încercării omenirii de a o dobândi. 


Teilhardismul pare a fi făcut o profundă impresie 
ortodocșilor ruşi „liberali” după traducerea şi publicarea 
(semnificativă în sine) a cărţii „Fenomenul Omului” la Moscova 
în 1965 - prima carte a unui „gânditor creştin” (dacă facem 
abstracție de volumul propagandistic al lui Hewlett Johnson, 
„Vicarul Roşu din Canterbury”) care s-a publicat în URSS. După 
această apariţie editorială, Părintele John Meyendorft de la 
Mitropolia Americană scria: 


„Înțelegerea hristocentrică a omului şi lumii care, după 
Teilhard, e într-o stare de necontenită schimbare şi străduință 
către «Punctul Omega», adică punctul cel mai înalt al fiinţării 
şi evoluţiei, identificat de autor cu Însuşi Dumnezeu, îl leagă pe 
Teilhard de profunda intuiţie a Părinților Ortodocși ai Bisericii.” 

Încă şi mai clar, editorul (probabil Nichita Struve) 
periodicului ortodox din Paris, „Mesagerul Mişcării Studenţilor 
Ruşi Creştini”, scrie: 

„Trebuie notat că principala caracteristică a 
teilhardismului nu este nicidecum acceptarea evoluţiei - faptul 
nemaifiind de mult o noutate printre teologi şi filosofii religioşi. 
Miezul învăţăturii gânditorului francez este o nouă abordare 
a problemei lumii şi creaţiei.” În învățătura sa despre aceste 
lucruri 'Teilhard „doar înfăţişează, într-un limbaj contemporan, 
învățătura Apostolului Pavel despre natură, care nu e exclusă 
din planul Mântuirii”. 


Pr. G: Curat cercetător ortodox. 


Pr. S: Reflectând la „Missa Lumii”, experiențele lui 
Teilhard „au fost pentru el ceva de felul unei Liturghii cosmice 
care se săvârşeşte în chip nevăzut în lume. Aici se află chiar 
miezul vestirii teilhardiene, care ne readuce uitata, imemoriala 
înţelegere creştină a universului şi a întrupării Dumnezeieşti. 
Tocmai ea a luminat pentru 'Teilhard înţelesul evoluţiei ca 
mişcare a întregului cosmos către împărăţia lui Dumnezeu şi 
l-a făcut în stare să depăşească apropierea negativă față de lume, 
adânc înrădăcinată între creștini.” 


Pr. G: Acum vedem cine sunt dușmanii noştri. Mitropolia, 
primul dintre ei. 


Pr. S: Principalul articol „ortodox” despre teilhardism 
din „Mesager” aparţine unui preot ortodox polonez, Părintele 
George Klinger şi are titlul „Părintele Teilhard de Chardin şi 
tradiția ortodoxă”, în care îl face pe Teilhard Părinte al Bisericii, 
în tradiția „marilor Părinţi Ortodocși” , ca Montanus, Ioachim 
de Fiore, etc. 

„Părintele 'Teilhard vorbeşte mult despre rolul cosmic al 
lui Hristos, al Mediului Divin, şi foarte puţin despre Biserică. 
Şi în acest caz el este «convergent» cu tendinţele înrudite din 
teologia ortodoxă... La Părintele Teilhard Biserica se identifică 
cu lucrarea lui Hristos în cosmos. După părerea Părintelui 
Teilhard, prin împărtăşirea Sfintelor Taine lumea, sfințindu- 
se, devine Trupul lui Hristos... Aceste gânduri sunt poate cele 
mai profunde lucruri rostite în vremurile recente despre taina 
centrală a creştinismului.” (Părintele George Klinger) 


Argumentele anti-evoluţioniste 


Sufletul nu poate să reiasă din evoluţie 

Raiul nu se potriveşte cu evoluţia 

Două tipuri de lume - înainte şi după Cădere 
Un Adam vs. mai mulți Adami 

Pământul și iarba în fața soarelui 

Coasta lui Adam 

Scriptura - reală sau alegorică 

În continuare, vom încheia discuţia noastră analizând 
alte manifestări ale Revoluţiei şi chiliasmului, care reprezintă 
tema centrală a modernităţii. Unii autori germani au analizat în 
profunzime acest subiect. Vom explora declinul artei, care trece 
de la umanism la subuman. 


Hans Sedlmayr, un istoric de artă austriac, descrie istoria 
artei moderne, în special ultimele două secole, ca aducând un 
fenomen cu totul nou în arta şi cultura apuseană, despre a cărui 
semnificație va vorbi pe larg. 

Potrivit lui Sedlmayr, secolul al XIX-lea nu a avut niciun 
stil dominant, deşi stilurile noi păreau să apară la fiecare una 
sau două decade. El pune absenţa unui stil pe seama faptului 
că a dispărut o credință comună care să unească societatea. Nu 
mai există un singur obiect spre care arta să se îndrepte, cum se 
întâmpla în Evul Mediu, când arta era orientată spre catedrale. 

Sedlmayr discută apoi problema arhitecturii şi arată 
cum, exact înainte de Revoluţia Franceză, a apărut un arhitect, 
(Nicolas) Ledoux, care propune un model pentru o clădire perfect 
sferică, gândită nu doar ca monument, ci ca locuinţă în care să 
trăiască un om, mai precis un prefect. Arhitectul conferă astfel 
unui obiect obişnuit o formă total neobişnuită. Ulterior, această 
idee sucombă, deoarece nu poate fi pusă în practică, însă doar 

pentru a apărea din nou înainte şi în timpul Revoluţiei Ruse, în 
secolul XX. Ideea dominantă este de a depăşi senzaţia de legătură 
cu pământul, ceea ce în sine reprezintă tot o idee chiliastă. 

Arhitectura devine, de asemenea, instabilă şi nu mai apare 
tipul de figură ordonată care răsare din pământ şi se ridică spre 
cer. Mai degrabă, clădirile par dezechilibrate ca şi cum ar urma 
să se prăbuşească. 

În fine, apare ideea casei ca maşină. O casă reprezintă în 
opinia moderniştilor de secol XX o maşină de locuit, la fel cum 
un scaun este o maşină de şezut. Le Corbusier, unul din aşa-zişii 
mari arhitecți ai vremurilor noastre, care a construit pe baza 
acestor principii chiar o mănăstire, cu o înfăţişare înfiorătoare, 
declara: „Inima vechilor noastre oraşe, cu clopotnițele şi 
catedralele lor, trebuie făcută bucăţi şi înlocuită cu zgârie-nori”. 
Tocmai aceasta este lumea în care trăim astăzi noi cei de la 
oraş. Vedem astfel că nu doar revoluţia filosofică şi politică ne 
afectează, ci şi revoluţia artistică şi arhitecturală. 

În al doilea rând, Sedlmayr vorbeşte despre torso, folosit 
pentru prima dată ca obiect artistic la mijlocul secolului al XIX- 
lea de către sculptorul Rodin - care, apropo, are multe sculpturi 
în San Francisco la Legiunea de Onoare. Înainte de Rodin, 
torsoul era doar un fel de schiță, însă acum acest fragment, 
acest obiect absolut fragmentar, se transformă într-o operă de 
artă. Această tendință demonstrează că scopul înalt al artei s-a 
pierdut complet. 

Ajungem acum la domeniul stupefiant al picturii. 
Istoricul austriac îl analizează pe Goya, care a fost contemporan 
cu Napoleon, la sfârşitul secolului al XVIII-lea şi începutul 
secolului al XIX-lea: 


„Cu cât studiem mai mult opera lui Goya, cu atât mai tare 
ni se întăreşte convingerea că, la fel ca Ledoux în arhitectură şi 


Kant în filosofie, el este una dintre marile forţe distructive şi 

nimicitoare care scot la iveală o nouă epocă. În arta lui Goya 
anumite forţe caracteristice ies la suprafață, fiind simptome ale 
viitoarelor tendințe dominante ale picturii moderne, deși la el 
se găsesc mult mai multe decât atât. ” 

„Deşi a fost un pictor de curte şi a lucrat în mod oficial 
pentru rege, la fel cum Ledoux a lucrat pentru Vechiul Regim şi 
şi-a dedicat marile opere arhitectonice în onoarea a doi regi, cu 
toate acestea Goya este încarnarea noului tip de artist «expus» 
în sensul discutat mai sus. Elementul nou din arta sa nu are 
nicio legătură cu sfera publică, ci îşi are originea într-o sferă 
complet subiectivă a experienţei, adică în vis.” 


Pentru prima oară în istorie, un artist îşi găseşte refugiul nu 
în travesti, nici în pretext, ci dând formă vizibilă iraţionalului. Cele 
două serii numite „Suenos” („Vise”) şi „Disparates” (Proverbele) 
reprezintă cheile de a înţelege nu doar opera pictorului spaniol, ci 
şi cel mai important lucru din arta modernă. Seria „Disparates” 
împodobea, de asemenea, pereţii casei sale, deci nu era doar o 
simplă serie de picturi. 


„Pentru prima oară un artist s-a gândit să pună pe 
pânză ceva ce vine direct din adâncimile lumii visurilor şi 
iraţionalului. Nimic nu ar putea fi mai greșit decât a presupune 
că aceste serii au fost construite pentru a îmbunătăţi sau educa 
lumea sau pentru a eticheta un politician. Puterea stihiilor din 
aceste viziuni nu ar putea fi niciodată înțeleasă în termenii unei 
explicaţii atât de nevinovate şi idealiste...” 

„Cândva iadul era în mod clar definit ca o provincie a 
lumii de dedesubt. Toate născocirile groaznice ale imaginaţiei 
prin care mintea umană putea fi chinuită au fost exilate în 
tablouri-reprezentări ale acelui loc și au fost în felul acesta 
obiectivizate. Erupția iadului în lumea aceasta a fost ceva real 
şi extern, iar în felul acesta pictorul o va înfăţişa în tablourile 

privind ispitirea sfinților şi a acelor ființe dezumanizate care 
L-au batjocorit şi chinuit pe Domnul nostru.” 

„În celălalt caz, însă, cel pe care îl avem acum în faţă, 
această lume monstruoasă a devenit parte din lumea interioară 
a omului. Există în interiorul omului însuși şi astfel ajungem la o 
nouă concepție a omului, în măsura în care omul însuşi devine 
demonic. Nu este vorba doar de apariția sa exterioară, ci de faptul 
că omul însuşi şi toată lumea sa au fost cucerite de imperiul 
demonic. Omul bate în retragere. Iadul este cel care are puterea 
copleşitoare, iar forțele pe care omul i le poate opune sunt slabe 
şi demoralizate.” 

„În viziunile onirice («Suenos») şi aşa-zisele proverbe 
(«Proverbios») vedem toate desfigurările prin care omul poate 
fi făcut groaznic şi toate ispitele prin care demnitatea sa poate fi 
atacată. Vedem demoni în formă umană, iar pe lângă ei creaturi 
vrăjite de toate felurile, monstruozităţi, stafii, vrăjitoare, uriași, 
bestii, lemuri şi vampiri. «Chronos care îşi devorează copiii» 
pare un coşmar personificat când îl vedem cum stă pe vine, 
un gigant dezbrăcat pe marginea unei lumi asuprite, dar chiar 
şi în condiţiile date, acest iad de duhuri necurate are un fel 
de vitalitate furioasă. Nu sunt creaturi ieşite dintr-o fantezie 
artistică, ci sunt realități sângeroase care au fost trăite la nivel 
personal.” 

„Seria de picturi «Visele» («Suenos»), dintre care cele 
amintite mai sus reprezintă doar câteva exemple, a apărut în 
1792, la apogeul Revoluţiei Franceze. În acel moment, Goya trecea 
printr-o boală gravă, despre care nu ştim foarte multe. Aceia 
sunt anii în care mulți artişti par posedaţi de puteri demonice. 
Sculptorul Messerschmidt îşi face în mod repetat portretul ca o 
față cu strâmbături hidoase, în timp ce în Germania arta glaciară 
a lui Fussli indică fără greş semnele unei halucinații. Aceasta 
este epoca în care Flaxman a văzut o figură diavolească pe care 
a numit-o dintr-un motiv insondabil «Fantoma puricelui». Este, 

de asemenea, epoca lui Mesmer (1733-1815), în care ocultismul 
devine o modă. Era ca și cum în om s-ar fi deschis o uşă care duce 
la lumea subumană — lumea care îi ameninţă cu demenţa pe cei 
care au văzut prea mult din ea.” 

Sedlmayr mai discută despre un artist aflat oarecum la 
polul opus, dar care reflectă aceleași tendinţe. Este vorba despre 
(Caspar David) Friedrich, un pictor german al aceleiaşi perioade. 


„Căldura umană a dispărut din relaţia omului cu 
lucrurile create. Luna, ea însăşi un corp mort, oglindind rece 
lumina soarelui care a apus, acoperind lumea într-un linţoliu, 
reprezintă simbolul principal al acestui nou sentiment pe care 
îl trăieşte omul față de lucruri. Omul însuși se simte părăsit de 
Dumnezeu. Este la fel de singur şi străin de Dumnezeu, precum 
crucifixul din tabloul lui Friedrich, care stă în tăcerea uriașă şi 
impersonală a munților.” 


Al treilea aspect discutat, foarte simptomatic pentru 
epoca modernă, îl reprezintă caricatura. 


„Caricatura nu era complet necunoscută în epocile 
anterioare, însă doar de la sfârşitul secolului al XVIII-lea, 
începând din Anglia, caricatura s-a răspândit şi a devenit un 
domeniu bine definit al artei. A trebuit să vină secolul al XIX-lea, 
o dată cu opera lui Daumier (artistul francez), ca ea să devină 
obiectul principal de activitate al unui artist de prim rang. În 
concluzie, nu caricatura ca atare reprezintă un eveniment istoric 
relevant, ci ridicarea ei la statutul de artă respectată şi relevantă.” 

„După 1830 a apărut o publicaţie periodică, „La 
Caricature», cu un scop politic clar. Paul Valery a numit-o 
«Walpurgisnacht» («Noaptea valpurgică»), un pandemonium, o 
comedie satanică, turbulentă până la desfrâu. Acum se ocupa 
cu caraghioslâcurile, acum era avidă de patima sângelui.” 

Această descriere ne oferă o privire scurtă, dar 
pătrunzătoare în paternitatea spirituală a caricaturii. Esenţa 
acestei ocupaţii artistice o reprezintă o strâmbare a umanului, 
deşi întâmplător face mai mult. Uneori pune pe seama naturii 
umane caracteristicile iadului, deoarece stă în firea iadului să 
creeze imagini prin care natura noastră umană este batjocorită 
şi negată. Această distorsiune poate fi dintre cele mai diverse. 
Omul, de pildă, poate fi strâmbat într-o mască şi este relevant că 
opera de caricaturist a lui Daumier a început cu aşa ceva. 


„În mare, însă, există două metode pe care le foloseşte 
acest proces de desfigurare: unul pozitiv şi altul negativ. 
Metoda negativă îi răpeşte omului demnitatea şi forma sa, 
îl arată ca urât, diform, prăpădit şi ridicol. Omul, coroana 
creaţiei, este devalorizat și detronat, dar cu toate acestea își 
păstrează umanitatea sa. 

Metoda pozitivă de desfigurare face din om o cu totul 
altă creatură, ceva subuman. Pentru a realiza acest lucru, se 
foloseşte de toate mijloacele utilizate de cei care au descris iadul 
în arta occidentală. Însuşirile omului devin o schimonoseală, 
este transformat într-o monstruozitate, un ciudat, un animal, 
o bestie, un scheleton, o vedenie, un idol, o păpuşă, un sac de 
pânză, un robot. Omul arată urât, este o apariţie care îţi trezeşte 
presimțţiri rele, o creatură neformată, un obiect grotesc şi obscen. 
Acţiunile sale poartă amprenta nonsensului, a absurdului, a 
nesincerităţii, a comicului, a brutalului şi demonicului.” 

„Impulsul fundamental care se ascunde în spate îl 
reprezintă îndoiala sau disperarea în ceea ce îl priveşte pe om ca 
atare, o negare a bunătăţii şi frumuseţii naturii umane. Forma 
convenţională a caricaturii este doar un pretext sub care această 
viziune asupra omului se poate desfăşura liber. 

În cazul lui Daumier, bineînţeles - şi asta îl distinge 
de caricaturiștii mult mai sălbatici şi cinici de la începutul 

secolului XX - lipsa de încredere în om este contrabalansată 
de recunoaşterea măreției sale. Daumier a văzut grandoarea 
omului cum au văzut-o puţini alți artişti din secolul al XIX- 
lea. Grandoarea şi absurditatea se unesc în el, astfel încât nasc 
tragicomicul. 

La începutul secolului XX, totuşi, acest echilibru salvator 
a dispărut. Va înflori un nou tip dominant de caricatură 
nemiloasă, în centrul căreia se găsea o viziune fără niciun fel 
de speranţă în privința omului; această imagine strâmbată a 
omului, care a început să pună stăpânire cu o putere ineluctabilă 
pe mintea artistului, se va revela fără niciun fel de mască în 
tipurile umane produse de arta timpului, tipuri care îl izbesc 
pe omul simplu ca şi cum ar fi cele mai înfricoşătoare caricaturi 
şi care într-adevăr pornesc din aceleaşi caverne întunecate ale 
sufletului ca şi caricatura însăşi.” 


Înainte de acest episod, în secolul al XVIII-lea, încă exista 
ideea normală, obișnuită a omului. Pictorul picta portrete. Cineva, 
de regulă nobilimea, îl plătea pe pictor, iar pictorul realiza tabloul, 
pentru care exista un scop, chiar dacă acesta nu era nici religios, 
nici foarte profund. Rămânea artă, avea un loc bine stabilit şi o 
funcţie. Puteai recunoaşte ființa umană, iar adeseori era bine 
realizat. Exista un simţ al celor trei dimensiuni, iar în felul ei 
această artă era perfectă. Acum, toate aceste trăsături se dizolvă 
prin fenomene ale căror manifestări sunt apariţia torsoului, a 
demonicului, a caricaturii, a glaciarului. Toate distrug însăşi 
ideea de pictură ca fiind ceva legat de ființa umană. 

Sedlmayr discută apoi pe scurt pictura lui Cezanne şi 
influenţa exercitată asupra picturii moderne: 


„Arta lui Cezanne reprezintă un punct de cotitură. Este 
acea graniţă îngustă dintre impresionism şi expresionism, care 


în tăcerea ei nenaturală pregăteşte erupția extraumanului. 

Ea conduce la ideea că omul - din nou împotriva tuturor 
experienţelor naturale — este pus pe același nivel cu toate celelalte 
lucruri. La scurtă vreme după Cezanne, Seurat va înfățișa omul ca şi 
cum ar fi o păpușă de lemn, o figură de lut, o maşină, iar un pic mai 
târziu, o dată cu Mattise, forma umană nu va avea o semnificaţie 
mai profundă decât un model de pe tapet, în timp ce pentru cubişti 
omul va fi degradat la nivelul unui model ingineresc.” 


Pictura lui Cezanne era „pictură pură”. Cu alte cuvinte, 
impresioniştii ajungeau într-un loc şi cumva dizolvau lucrurile 
în ceea ce era pentru ei clipa. Nu mai exista niciun fel de idee 
cu privire la felul în care ar trebui să fie lucrurile sau dacă există 
ceva mai profund dincolo de ele. Conta doar felul în care apar 
lucrurile (în ochii pictorului). 

Când caii galopează, se pot vedea 20 de picioare diferite 
în loc de patru picioare. Impresioniştii doresc să prindă exact 
acest moment. Fotografia i-a influenţat prin aceea că reduce 
arta doar la un moment anume. 

Unele lucrări sunt fermecătoare, dar se simte deja că 
realitatea începe să se dizolve. Cezanne a afirmat că vrea să facă 
din impresionism o artă clasică. Tot Cezanne susținea că arta 
sa este genul de lucru pe care îl vezi când abia îţi deschizi ochii 
şi eşti pe jumătate adormit. Însă aceasta nu este artă (clasică), ci 
ceva tranzitoriu, în schimb foarte periculos pentru arta clasică. 
Peisajele sale, de pildă, nu mai sunt peisaje propriu-zise, ci apare 
ceva ciudat, ceva ce pare făcut geometric, pentru că îl tenta ideea 
de a face un lucru geometric. 

Cubişii au încercat pur şi simplu să ia realitatea şi să 
o ciopârțească în bucăţi, iar apoi să privească la bucăţile 
dezmembrate. În loc de a avea o faţă întreagă, ei iau faţa şi o 
descompun după care lipesc componentele la un loc împreună. 
Arată extrem de ciudat, ca şi cum ai descompune realitatea şi 
apoi ai reconstrui-o doar parţial. 

În realitate, arta se împarte în două categorii. Pe de o 
parte avem arta foarte raţionalistă, care se ocupă de fragmente, 
dezmembrează lucrurile şi abia dacă le pune la loc. Pe de altă 
parte, este arta expresionistă în care cineva prinde o idee şi o 
distorsionează maniacal pentru a-şi expune ideea. În cele din 
urmă, totul se sfârşeşte cu cineva ca Jackson Pollock care stă în 
faţa pânzei şi aruncă vopsea la întâmplare, primind pentru asta 
10.000 de dolari. Uneori dacă te uiţi cu atenţie se poate distinge 
un anumit model. Artistul are un soi de inspiraţie, pentru că 
lumea în sine are ordine. Cineva interesat cu adevărat de artă 
reuşeşte, poate, să dea un fel de formă. 

Am cunoscut cândva un pictor religios, cred că acum este 
celebru. Am mers la facultate împreună şi el susținea că vrea 
să picteze subiecte religioase. În acest scop se uita la răstignire, 
prindea ideea, iar apoi arunca diverse lucruri asupra tabloului. 
Ceea ce rezulta era o deformare înfiorătoare a lui Hristos pe 
cruce. 


„Ajunşi în acest punct, comportamentul acestor aşa-ziși 
pictori „puri” se învecinează cu patologicul. Încep să sufere de 
acea boală al cărei simptom principal este incapacitatea minţii 
de a se proiecta pe sine în mintea altora sau în cea a lumii 
exterioare. Când se instalează această stare, totul le pare mort şi 
străin, iar oamenii nu mai pot vedea decât aparenţa lucrurilor, 
nemaifiind conștienți de viaţa umană din ceilalţi.” 

„Iot în acest moment întreaga lume devine instabilă, 
deoarece atunci când lucrurile sunt doar fenomene, ele nu 
mai au niciun fel de înţeles inerent în ele; astfel, ele încep să 
fie percepute ca lucruri fără stabilitate, care plutesc, oscilante, 
fără corp şi nedeterminate. Nu mai sunt lucruri solide. Aceasta 
ar putea explica de ce aceia care doresc să vadă o lume în 
mişcare sunt mânaţi automat spre pictura absolută, acea pictură 
dezbrăcată complet de orice înţeles.” 

„Acest tip de pictură care a debutat în jur de 1900 şi a 
dominat anii 1920 nu este doar contemporan cu arhitectura 
«modernă» tehnicizată, nu este doar precedat, ca aceasta din 
urmă, de un fel de preludiu pe la 1800, ci are o legătură puternică 
cu ea, iar peste tot în Europa şi dincolo a fost favorizată şi 
propagată de exact aceleași grupuri, adică de cele care duceau 
mai departe «spiritul lui 1789». Cele două merg împreună, în 
pofida faptului că noua arhitectură este atât de rece şi obiectivă, 
iar noua pictură atât de sălbatică şi iraţională. Una o oglindește 
pe cealaltă, în pofida faptului că pictura şi arhitectura au fost 
complet separate una de cealaltă.” 


O pictură nu mai are scopul de a da formă şi personalitate 
unui anumit spaţiu, precum mai încerca fresca decorativă a art 
nouveaului, ci a devenit ceva care îşi aparține în întregime sieşi. 
Nu mai este nici măcar o cârpitură tranzitorie pe perete. Mai 
degrabă are însușirea unei cărți pe care o deschidem şi o dăm 
la o parte din nou. Le Corbusier, teoreticianul noilor doctrine, 
a afirmat că toate tablourile ar trebui ţinute în dulapuri şi ar 
trebui atârnate pe pereţi doar pentru câteva ore, după cum ne 
vine cheful. Pentru el, un tablou stabil era ceva intolerabil. 


„Acest tip de pictură a fost pentru multă vreme un subiect 
de controverse aprinse, ceea ce face foarte dificilă o apreciere 
echidistantă. Totuşi, verdictul celor mai înfocaţi critici nu este 
atât de dur pe cât o interpretare pur istorică, deoarece aceasta ne 
scoate la iveală, prin simpla lor descriere, caracterul îndoielnic 
al acestor eforturi.” 

„Legătura intimă dintre acest tip de pictură şi clădirea 
«modernă» de mai ieri se arată în primul rând în dorinţa lor 
comună de a distruge vechile rânduieli. Aşa cum există astăzi 
clădiri în care susul şi josul nu mai pot fi distinse în mod 
limpede, în acelaşi fel apar tablouri în care susul şi josul pot 

fi confundate. Acesta este desigur doar un simptom extern, 
dar cu toate acestea este foarte elocvent. Mai mult, este ceva 
nemaiîntâlnit în istoria picturii, nemaiîntâlnit nici măcar în 
cele mai îndrăzneţe aberaţii şi este un indiciu al extraumanului, 
al caracterului inuman pe care îl are această formă de artă. 
Afirmând acest lucru avem cu adevărat cheia pentru a înţelege 
arta modernistă în toate fazele sale, pentru că singurul lucru 
care diferă este reprezentat de mijloacele folosite.” 

„Toate metodele noi de a privi lumea pe care le aduce arta 
modernistă în siajul ei sunt în mod fundamental extraumane, 
chiar şi într-un sens superficial şi material. De pildă, fotografia, 
chiar şi în anii douăzeci, este marcată de o tendinţă de evitare a 
perspectivei «normale» a personalităţii umane şi se mărgineşte 
la câteva formule mecanice. Privilegiază pozele făcute de 
deasupra sau de dedesubt şi din unghiuri neobişnuite, cu efecte 
de lumină care fracturează subiectul şi distorsiuni precum cele 
dintr-o oglindă distorsionantă.” 


În film are loc, bineînţeles, același fenomen. 'Tot felul de 
experimente pentru a vedea cum se poate fragmenta imaginea 
sau cum pot fi aşezate imagini diferite una lângă alta pentru a 
realiza un tip de efect şocant. 


„Prin aceasta nu se face altceva decât alăturarea de 
tendința extraumană din pictură, care oferă o expresie limpede 
a atitudinii sale spirituale. Fiecare artă, desigur, într-o măsură 
mai mare sau mică, ia lumea pe care o găseşte şi se îndepărtează 
în manieră proprie de experiența normală pentru a o crea din 
nou, dar arta modernistă este condusă de un impuls nestăvilit 
de a trece de limitele «doar umanului»”. 


Aceasta explică de ce temele normale ale picturii de la 
jumătatea secolului al XIX-lea iau un aspect aproape extrem, 

în care omul pare că îşi predă umanitatea sa esenţială şi începe 
să vadă lucruri pe care cineva le vede în delir sau în coşmar, 
sub influenţa drogurilor, sau la începutul nebuniei ori al terorii 
extreme, iar aceste „stări aflate pe marginea nebuniei” produc 
viziuni uluitoare. Lumea vizibilă, lumea formelor concrete 
din portretistică, peisaj, natură moartă şi toate celelalte tipuri 
de pictură, chiar şi în cele care se pretind a fi în continuare 
religioase, devine ceva străin, distorsionat şi înfiorător. Felul 
în care sunt ordonate devine instabil şi se pulverizează în 
fragmente; forma se dezintegrează devenind fluidă şi haotică. 
În unele cazuri, omul şi lumea sa sunt schimbaţi de rigiditatea 
morţii; lucrurile familiare devin ciudate, iar natura vie se 
transformă în natură moartă. 


„S-a spus despre arta greacă că a fost înhămată între două 
mari puteri care se aflau mereu lângă ea şi cu care a trebuit să 
se lupte în permanență pentru a se impune într-o oarecare 
măsură. Aceste două puteri erau haosul și moartea. Noua 
pictură, din dorința maniacală de a se scutura de piedicile prea 
omenescului, a primit aceste puteri în artă — şi acestea două 
au primit-o şi pe a treia, pe care grecii nu o cunoşteau și pe 
care Evul Mediu a adus-o în vieţile noastre. Această putere este 
iadul. Toate acestea — haosul, moartea şi iadul - sunt antitipuri 
ale umanităţii. Reprezentarea unei lumi pe care aceste trei 
puteri au schimonosit-o reprezintă subiectul fundamental al 
noii picturi.” 

„Apropierea artei de moarte şi înrudirea sa cu atmosfera 
morții, acea atmosferă care face toate lucrurile să fie reci şi rigide, 
este ceva nu fără precedent în istoria artei, ceva care este prins 
doar superficial în termenii «romantic» şi «mişcarea romantică». 
În această etapă se ițeşte din străfundurile omului o viziune 
nocturnă exaltată a vieţii, a naturii și antichităţii. Dar cu toate 
acestea, demnitatea omului a fost păstrată. Apropierea de moarte 

în mișcarea romantică germană, aşa cum reiese din Beethoven, 
[Kleist,] Holderlin, Novalis, Runge şi Friedrich este tragică, dar 
rămâne în continuare umană. În capitularea sa în artă, în faţa 
acum inabordabilei stări a lucrurilor, omul îşi impune legea sa 
contra haosului care pentru el reprezintă o realitate cunoscută 
îndeajuns.” 

„În faza modernă însăşi se combină conştiinţa morții 
(care se iveşte sub o mie de forme din spatele tuturor lucrurilor 
vii şi îşi face simțită prezenţa groaznică într-o floare ofilită, 
într-o cameră goală — şi da, chiar, în natura moartă) şi o îndoială 
terorizantă cu privire la demnitatea și chiar la natura omului. 

Această îndoială se poate transforma într-o acceptare 
agonizantă a negării sau se poate îndrepta către o schimonosire 
pozitivă sau cinică a fiinţei sale. Acum, apropierea morţii nu 
mai este tragică, ci este ceva infernal, o afirmare a haosului, şi 
este cu atât mai îngrozitoare deoarece nu există niciun domeniu 
al vieţii complet imun la această izbucnire a lumii de jos.” 

„Cândva iadul era clar circumscris ca un domeniu aflat 
în antiteză cu un univers care avea sens şi rațiune. Dar, printr-o 
aberaţie aproape similară cu aceea care îi făcea pe oamenii din 
secolul al XIX-lea să vadă sclipirea raiului în «lumina naturală» 
care se revărsa asupra tuturor lucrurilor, astfel încât până şi o 
căpiță defân era transfigurată de ea, ... acum izbucnesc în realitate 
cele mai terifiante imagini din anticamera iadului şi a cercurilor 
dimprejurul său. Apariţia acestor viziuni era ceva necunoscut 
celor care le-au invocat, dar ele au venit și nimic nu este imun 
în fața influenţei lor. Orice ţine de groază şi de nocturn, de 
boală, de moarte şi decădere, orice este vulgar, obscen, pervers, 
orice este mecanic şi constituie o negare a spiritului, toate 
aceste moduri, motive şi aspecte ale inumanului pun stăpânire 
pe om şi pe lumea sa familiară. Fac din om o ruină, o maşină, 
o mască, o fantomă. Decade la nivelul unui păduche, al unei 
insecte. În diversele curente ale picturii moderne întotdeauna 

este subliniată una sau alta dintre aceste variaţii ale atributelor 
antiumane. Cubismul accentuează moartea, expresionismul 
haosul clocotitor, suprarealismul demonismul rece al ultimelor 
regiuni îngheţate din iad. Chiar dacă tablourile s-ar pierde, 
titlurile alese pentru ele de cei care le-au pictat ar fi suficiente 
pentru a le dezvălui reşedinţa spirituală: «Frică», «Oraşul 
bolnav», «Muribunzii», «Portretul meu ca schelet», «Molimă 
deasupra, molimă dedesubt, molimă peste tot», «Gluma a 
cucerit suferința», «Grămada de bălegar»« Înapoi la nimic». 


„Această interpretare pe care o propunem poate părea 
la prima vedere extravagantă. Totuşi, dacă privim obiectiv 
problema, vom descoperi că face exact ceea ce ar trebui să 
facă o teorie, adică explică o mulțime de informaţii pe care 
până acum am încercat să le înțelegem una câte una, ne 
permite să recunoaştem toate diversele isme, de la futurism la 
suprarealism - toate fiind într-o formă sau alta o evadare din 
realitatea superioară - ca expresii (care diferă doar în aparenţă) 
ale aceloraşi puteri fundamentale; deşi natura umană în toate 
manifestările sale este în mod esenţial una, negările sale sunt 
multiple. Pe scurt, o astfel de teorie ne permite să vedem dincolo 
de toate diferenţele și detaliile nesemnificative.” 

„În termeni purartistici, există oartă naturalăa infernalului 
şi a îngrozitorului; de asemenea, nu ar trebui sub nicio formă 
negată cea mai periculoasă potenţialitate artistică. Şi-a făcut 
simțită prezenţa de la bun început în arta nordică, acolo apărând 
imaginea lui Hristos desfigurat în moarte, ceva necunoscut artei 
creştin-răsăritene. Tot arta nordică a dat imaginea iadului. Bosch, 
Bruegel şi Griinewald au ridicat arta monstruosului la acelaşi 
nivel pe care l-a atins în cele mai transfigurate și înalte forme, în 
timp ce Goya i-a lărgit scopul fără să părăsească vreun moment 
tărâmul artistic. Într-adevăr, găsim la graniţa acestei noi arte a 
morții interioare şi a iadului un număr de artişti. Ensor, Munch, 

Kubin, Schiele sunt doar câteva exemple, a căror forță artistică 
naturală nu poate fi negată.” 

„Van Gogh, Munch (al cărui «Ţipăt» l-am văzut - notă 
P.S.R.), Seurat, toți născuți în 1860, sunt primii pictori în care se 
relevă această tendinţă, deşi nu i s-au abandonat cu totul. Abia 
la Ensor, născut, de asemenea, în 1860, ea devine dominantă. 
Pentru cei născuţi după 1860 ea devine destin. Cu mult 
înainte de Primul Război Mondial, ea demonstra coşmarul 
care bântuia marile oraşe europene. După război s-a instalat 
un declin artistic clar, iar acum apar simptomele degenerării 
extreme. Prin «noua obiectivitate» se ajunge la cea mai banală şi 
moartă formă. Din punct de vedere politic, arta aceasta cea mai 
nouă şi de ultimă oră se aliază cu anarhia. Din punct de vedere 
psihologic este expresia unei frici uriaşe şi a unei uri față de 
rasa umană, care i-a făcut pe oameni să se îndrepte împotriva 
propriilor lor persoane. Cea mai profundă explicaţie a acestor 
avortoni artistici care apar în lumea fenomenală a fost deja 
oferită de Goya, care a scris sub titlul colecţiei sale de picturi 
«Visurile»: «Somnul raţiunii naşte monştri».” 


Vedem astfel că, atunci când raţiunea ajunge la finalul 
drumului iluminist, în viața umană explodează forţe iraționale, 
care vin de la demoni... În fapt, citatul complet din Goya sună 
așa: „EI sueno de la razon produce monstruos.” (Visul raţiunii 
naște monştri.) 

Sedlmayr discută, în cele din urmă şi despre suprarealism. 


„Ilema de căpătâi a suprarealismului este haosul absolut. 
Acest curent se concentrează pe tema haosului indiferent 
de locul în care poate fi întâlnit: în regiunile întunecate ale 
lumii visurilor, în halucinaţii, în caracterul alienat și irațional 
al vieții obişnuite, în domeniul realităţii în care lucrurile 
nu au nicio legătură unul cu altul, fiind aduse laolaltă într-o 


474 


Arta modernă. Spiritualismul 


manieră întâmplătoare, fără sens şi fragmentară, în confuzia 
unui oraș mare sau în cea a războiului total ori în cea a unui 
magazin cu lucruri vechi - «comorile» acestuia părând a-i 
umple de un entuziasm special pe suprarealişti. Tema lor poate 
fi definită în sens larg ca fiind «haosul decăderii totale», nu 
haosul potenţialităţilor creative, ci acela al finalităţii, nu haosul 
lucrurilor care iau naştere, ci acela al lucrurilor terminate şi 
epuizate, nu haosul naturii roditoare, ci acela al nenaturalului, 
un haos din care, pentru a folosi cuvintele lui Goethe, chiar şi 
duhul lui Dumnezeu Însuşi ar putea cu greu să creeze o lume” 


Nu poate fi subestimată puterea acestui curent al 
suprarealismului. Dintre toate tendinţele secolului al XIX-lea 
şi al XX-lea, cu excepţia noii arhitecturi, doar două au reuşit să 
supraviețuiască celui de-al Doilea Război Mondial - realismul 
pozitiv şi suprarealismul în pictură. Există deja multe organizații 
suprarealiste în țările europene, și nu doar acolo. Prin comparaţie, 
expresioniştii reprezintă o minoritate cu totul neglijabilă. 

Nu câştigăm nimic dacă minimizăm acest fenomen, nici 
nu ne poate mulțumi gândul că e vorba doar de extravaganţe, 
nebunii sau forme ale unui triumf spiritual straniu. Încă de 
foarte devreme, din 1860, Dostoievski recunoștea în mod 
profetic în ai săi Oameni ai Abisului că astfel de tipuri, pe care 
suprarealismul le-a dus la deplina dezvoltare, au apărut deja — 
„date fiind circumstanţele în care a evoluat societatea noastră”. 
În ultimă instanţă, suprarealismul nu reprezintă altceva decât 
fuga finală a omului şi a artei spre prăpastie, acea fugă de care 
Nietzsche era conştient în 1881 când a scris: 


„Nu cădem oare continuu? -— în spate, în lateral, în toate 
direcţiile? Se mai păstrează susul şi josul? Nu rătăcim oare prin 
nimicul infinit? Nu răsuflă în fața noastră spaţiul gol? Nu a 
devenit mai frig?” 

Observăm aici legătură intimă dintre filosofie, politică şi 
artă. Sedlmayr ajunge la următoarele concluzii: 


„Diagnosticul pe care l-am pus artei moderne este 
confirmat în plus de faptul indiscutabil că aceasta nu are nicio 
dificultate în a înfățișa demonicul şi omul devenit demonic, dar 
îi vine aproape imposibil să-l arate pe om ca pe o ființă umană 
şi eşuează complet când trebuie să-L arate pe Dumnezeul-om 
şi pe sfânt.” 


Legat de arta modernă el mai afirmă: 


„Atracția exercitată asupra artistului de extraomenesc şi 
extranatural, de întuneric, de irealitate şi subconștient, de haos 
şi nimic are toate caracteristicile unei vrăji... Potrivit lui Paul 
Klee, inima noastră palpitând ne împinge tot mai departe spre 
tărâmul ultim al lucrurilor.” 

„Tulburarea produsă de arta modernă se repercutează 
asupra tuturor aspectelor și relaţiilor diferite ale omului. Avem 
tulburarea relaţiei omului cu Dumnezeu. În domeniul artei, 
acest lucru este mai vizibil decât în oricare altă parte, prin 
natura sarcinii care acum absoarbe energia creativă — o energie 
care înainte vreme a fost absorbită de templu, de biserică şi de 
imaginea sfântă. Noii zei ai omului sunt Natura, Arta, Maşina, 
Universul, Haosul și Neantul”. 


Sedlmayr discută apoi în mare despre întreaga atmosferă 
intelectuală de la Iluminism şi până în zilele noastre. 


„În panteismul și deismul secolului al XVIII-lea s-a deschis 
un hău între om şi Dumnezeu. La început ideea de Dumnezeu 
părea mult mai pură decât aceea a unui Dumnezeu personal. 
Conceptul nostru de Dumnezeu s-a eliberat de ceea ce părea un 

element antropomorfic, în acelaşi timp în care același element era 
eliminat din arhitectură. Însă ceea ce s-a petrecut a fost faptul că 
acest Dumnezeu al filosofilor s-a evaporat în natură şi a dispărut. 
În vremea în care se întâmpla acest lucru, se mai schimba ceva în 
ideea de om, care era dezbărat de elementul teomorfic, în timp 
ce Dumnezeu era dezbărat de cel antropomorfic. Consecința a 
fost foarte diferită de ceea ce s-a intenționat, deoarece prin acest 
proces omul a fost redus la nivelul unui automat, asta când nu 
este redus la nivelul unui demon.” 

„Pierderea lui Dumnezeu ca realitate distruge sensul 
originar al realităţii ca întreg. O dată pierdut acest simţ, omul 
se transformă într-un anti-realist, într-un idealist, într-o ființă 
care trăieşte prin fantasme”, ceea ce deschide poarta demonilor. 


Pr. G: Imaginaţia. 


Pr. S: „În forma radicală a deismului, divorţul dintre 
Dumnezeu şi om apare din faptul că Dumnezeu este 
retrogradat într-un loc îndepărtat, astfel încât Dumnezeu și 
lumea încep să fie văzute ca lucruri în întregime distincte şi 
separate. Dumnezeu este «Dumnezeul absent», care a creat 
marele ceasornic reprezentat de lumină, pe care l-a învârtit 
cum trebuie. Ceasornicul acum continuă să meargă după 
mecanismele sale interne, ceea ce înseamnă că lumea se 
dezvăluie pe sine în mod automat. Astfel este exclusă orice 
posibilitate de relație personală cu Dumnezeu. Toată taina a 
fost eliminată şi, într-adevăr, una dintre operele principale 
ale unuia dintre protagoniștii deismului, Toland, se numește 
«Creștinismul fără taine»”, după cum am văzut deja. 

„Peste tot, relaţiile spirituale se răcesc. Locul lor este luat 
de relaţiile glaciale ale raţiunii. Îndoiala joacă un rol tot mai 
important şi tot ceea ce este atins de răceala sa este transformat: 
lumea devine o mașină, omul - un robot” 

Un autor contemporan cu Voltaire a scris că „statul va 
deveni un stat mașină”. Apoi, Ledouzx, arhitectul care dorea să 
facă imobile rotunde şi sferice, se întreba în timp ce contempla 
pământul: „Nu este sublimă această maşină rotundă?” 


„Omul devine acum la fel de străin de semenii săi pe cât 
este față de Dumnezeu şi la fel de străin față de natură. După cum 
afirmă Ledoux, este străin peste tot. Suntem nevoiţi să tragem 
concluzia că la originea acestor fenomene variate caracterizate 
de o tendinţă către anorganic stă deismul. Efectul său este peste 
tot ucigător, făcându-i pe oameni străini de Dumnezeu şi unul 
de altul.” 


Aşadar, această artă are un fundal religios, în primul rând 
în deism. După deism apare panteismul, iar Sedlmayr discută 
acest curent în opera lui Holderlin, poetul de la începutul 
secolului al XIX-lea. 


„Figurile individuale, în parte oameni, în parte zei,” 
pe care Holderlin le glorifică, „divinul fiind anume Hristos, 
Hercule şi Dionisos se transformă în ceva nebulos, care este, ca 
să spunem așa, predivin sau superdivin.” 

„Acest aspect devine cu atât mai clar o dată cu trecerea 
timpului, când Holdelrin se adresează naturii cu apelativul 
«Sfânta». Se roagă pentru ceva ce îi pare mai venerabil şi mai 
sfânt decât figurile zeilor personali. «Marele lucru sfânt» pe care 
Holderlin îl recunoaşte în natură nu este nimic apropiat sau 
familiar omului. Nu poate să-l simtă ca pe ceva apropiat, nu se 
poate regăsi în el, nici nu poate, așa cum se întâmpla în epocile 
trecute, să privească la natură ca la o rudă sau ca la un prieten. 
«Marele lucru sfânt» nu este nimic din toate acestea, mai degrabă 
este ceva căruia îi lipseşte în întregime un caracter uman, ba 
chiar un caracter organic; este ceva ce nu are nici personalitate, 

nici destin. Este ceva complet opus naturii omului, este ceva 
universal, ceva infinit ce nu poate fi simţit. Lui Holderlin îi place 
cel mai mult să caracterizeze Natura ca fiind «stille» («tăcută» 
sau «silențioasă»), punând-o în antiteză cu ocupațiile active ale 
omului. Pentru a se apropia de ea, omul trebuie mai întâi să se 
distrugă pe sine, trebuie să meargă sprea moartea sa.” 


În final, Sedlmayr oferă un fel de descriere-rezumat a 
acestor forţe întunecate și distructive care au străbătut arta 
apuseană. Deşi era un iubitor al artei de dinainte de Revoluţie, 
adică dinainte de secolul al XVIII-lea, în această scurtă istorie a 
sa demonstrează foarte argumentat cum influenţele demolatoare 
apar în trecut exact în momentul pe care noi l-am identificat ca 
fiind începutul apostaziei: secolul al XII-lea. 

În opinia lui Sedlmayr, prima apariţie a acestor elemente 
demonice survine în stilul romanic târziu. 


„În această fază lumea sacră este investită într-o măsură 
de-a dreptul înfiorătoare cu un caracter demonic. Astfel, pe 
uşile unor catedrale figurile sfinte au înfățișarea unor cadavre 
şi fantome, un fapt care nu poate fi explicat de o anumită 
îndepărtare de umanitate, care marchează arta Evului Mediu 
târziu. Uneori Hristos se aseamănă unui idol sau despot asiatic. 
Fiarele din Apocalipsă şi îngerii sunt transformați de această 
însuşire demonică. Acest fenomen straniu nu poate fi explicat în 
termenii unei intenţii duale care poate fi sesizată în mare parte în 
arta medievală, unde scopul este de a şoca întrucâtva privitorul 
şi, în același timp, cu ajutorul absurdităţii clare a simbolurilor 
vizibile, să-i împingă mintea spre contemplarea pur spirituală; 
şi asta pentru că imediat lângă personajele sfinte, ba chiar în 
mijlocul lor, ba chiar cu greu de distins în mijlocul lor, sunt 
imagini ale demonilor şi ale fiarelor şi himerelor demonice care 
invadează interiorul bisericii.” 

„În acelaşi timp, personajele înseși încep să dobândească 
o remarcabilă şi fără precedent instabilitate. Cele aflate pe 
marea arcadă de deasupra ușii catedralei de la Vezelay par să 
se clatine serios şi arată ca şi cum ar urma să se prăbuşească 
dintr-un moment în altul de pe marea curbă pe care stau atât de 
periculos. Aceasta este epoca în care figurile încep să fie fixate 
tangenţial de cadrul marilor uși şi tot în această perioadă îşi 
face apariţie marea Roată a Norocului care îl ridică pe om şi 
ineluctabil îl coboară; tot în această perioadă apar pentru prima 
dată forme arhitecturale care stau cu capul în jos.” 

„Ioate acestea reprezintă expresia vizibilă a acelei 
instabilități a treburilor omenești, a faptului că oamenii 
au început dintr-odată să simtă cu o intensitate specială și 
dureroasă. În fapt, este simbolul vizibil al stării oamenilor, al 
sentimentelor pe care le nutresc cu privire la viață şi lume.” 

„În religie, emoția dominantă este frica, iar tema 
principală este Ziua Judecăţii, înfăţişată astfel încât să exprime 
cel mai mare potenţial posibil de teroare. În atmosfera sumbră 
de mormânt a bisericii putem vedea credincioșii stând «cu frică 
şi cu cutremur înaintea lui Dumnezeu». Nicicând nu a reuşit 
un misterium tremendum să aibă o asemenea putere asupra 
minţilor oamenilor.” 


Aşadar, pentru un anumit motiv arta începe să devine 
instabilă. Deşi principala tradiţie gotică merge mai departe cu 
marile sale catedrale, Sedlmayr își dă seama că apare un soi de 
instabilitate. De ce? Pentru că în acest moment încep să realizeze 
că au pierdut Ortodoxia. Artistul este mult mai sensibil decât 
alți oameni, iar el începe să exprime aceste schimbări. Când 
se pierde Ortodoxia, încep să apară demonii. Drept urmare, 
inspiraţia artiştilor vine direct de la demoni. 

Urmează, apoi, o a doua perioadă, aceea în care a trăit 
Hieronymus Bosch. 

„În perioadă romanică, lumea demonică nu reuşise 
să aibă o viață separată a sa. Abia cu goticul, acea lumină 
şi acel întuneric sunt împărțite. Catedrala pune în opoziţie 
indirectă Împărăţia lui Dumnezeu, care se face manifestă pe 
sine, cu Împărăţia Iadului, chiar dacă aceasta rămâne în mod 
fundamental încă ceva subordonat”. 

Astfel, pe măsură ce arta figurativă a Evului Mediu târziu 
se dezvoltă, încep să apară reprezentări ale iadului. Punctul 
culminant al acestei tendinţe îl reprezintă Hieronymus Bosch 
care a avut epoca sa de glorie între 1480 şi 1516. 

„Bosch, un contemporan al lui Leonardo da Vinci, a creat 
lumea iadului ca un fel de contrapunct haotic față de noua artă 
cosmică a Renaşterii (acea pictură idealistă şi chiliastă despre 
care am discutat deja - notă P.S.R.), dar ceea ce este cu totul 
nou la lumea infernală a lui Bosch este că are propriile principii 
creative, propria «structură» haotică, propriile legi formale şi 
tocmai acestea fac din ea o lume contrară lumilor raiului şi 
pământului. Abia o dată cu Bosch avem o înfățișare vizibilă a 
iadului.” 

„Există o noutate categorică în înseşi formele acestor 
creaturi infernale. Nu sunt copiii căzuţi ai oamenilor, care 
printr-un simplu proces de metamorfoză s-au schimbat în fiare 
ale Diavolului, ci sunt întru totul independente; până la acel 
moment formele lor de viață erau necunoscute, fiind generate 
de împerecherea oricărui tip imaginabil de creatură - peşte, 
sălbăticiune, pasăre, sirene, mătrăgună - consecințele unui 
desfrâu şi orgii cosmice nelegiuite, în care până şi lucrurile 
neînsufleție se pot uni cu cele vii. Toate acestea sunt complet în 
afara orizontului antic. 

De asemenea, este nouă și scena iadului, și observăm 
anumite aspecte ale pământului care nu au mai fost niciodată 
puse pe pânză. Observăm golfuri întunecate, fâşii goale 
de pământ şi mare care par să ne transmită cum le-a uitat 


481 


leromonah Serafim Rose 


Dumnezeu, singurătatea oraşelor goale, locuri ciudate şi urâte 
unde vegetaţia este formată din spânzurători şi roţi de tortură, 
noroi şi mocirlă. Aici nu există nici soare, nici lună, lumina 
câtă este vine din vaste conflagrații sau din irizările unor forme 
fosforescente stranii. Iadul ne poate arăta lucrarea mâinilor 
umane, dar ea este strâmbată, neroditoare, în decădere. Mai 
presus de toate, vedem ruine, le vedem fără oprire - iar în iad 
există, de asemenea, arsenale, un echipament de luptă format 
din maşini bizare, bucăţi de aparate care adesea sunt fără logică, 
deşi uneori au un sens, fiind instrumente de tortură, în timp ce 
prin aer se deplasează nave aeriene, cu demoni în ele, pilotate 
de demoni”. 

„Totuşi, atât timp cât lumea credinţei creştine rămânea o 
realitate efectivă (iar la acel moment era încă reală, catolicismul 
era real și până şi protestantismul mai conţinea ceva din 
creştinism - notă P.S.R.), perspectiva din spatele acestor tablouri 
trebuie interpretată ca o viziune a ispitei. Înfăţişarea iadului 
rămânea până într-un anumit punct agățată de ortodoxia 
creştină şi era aşadar de aşteptat să își obţină libertatea sa 
deplină şi să se dezvolte în forma sa extremă în momentul în 
care arta părăsea definitiv lumea creştină din spatele ei. Pe cale 
de consecinţă era în întregime natural ca Hieronymus Bosch să 
fie redescoperit în secolul XX şi să devină unul dintre părinţii 
fondatori ai suprarealismului.” 

„În opera lui Bruegel apare o altă temă dominantă a 
artei moderne: desconsiderarea omului. Omul este privit din 
exterior ca fiind ceva dezgustător şi straniu, la fel cum am 
privi creaturile dintr-o altă planetă. Văzut astfel, omul apare ca 
ticălos, neatrăgător, pervers, grosolan, prost şi absurd - creaturi 
care în fapt arată toate însușirile ce pot suscita disprețul, iar 
acest lucru este adevărat nu doar despre ţăran, despre care 
Evul Mediu târziu tindea mai degrabă să aibă această opinie, 
ci despre om în general. În arta lui Bruegel, mai multe tendințe 

minore ale artei medievale se unesc pentru a da o nouă imagine 
a omului, una în care acesta este reprezentat ca antiteza perfectă 
şi negarea sfințeniei, măreției, mărinimiei şi înțelepciunii.” 

„Lumea omului, lumea în care el trebuie să acționeze şi să 
trăiască, este o lume în care tot ce se face este rău făcut, este o 
lume a haosului, fără niciun fel de sens. Peste tot în spatele său 
apar creaturile iadului. Moartea şi nebunia îl aşteaptă peste tot 
pe om. Este foarte important de notat că Bruegel acordă o atenţie 
specială acelor lucruri care au interes special pentru psihologia 
modernă şi pentru mintea modernă în general, deoarece interesul 
său se îndreaptă, într-o manieră remarcabilă, nu doar spre țăran 
(analogia pe care trebuie să o facem aici este cu preocuparea 
contemporană pentru primitiv), ci şi spre copii, spre demenți, 
spre slăbănogi, epileptici, nevăzători, spre victimele otrăvirii, spre 
gloate şi maimuțe. Chiar şi lucrurile obişnuite au o aură malefică 
asupra lor, care le face să arate aproape golite de sens - în acelaşi 
fel în care apicultorii lui Bruegel arată ca nişte cioturi de copaci 
umblătoare - astfel încât un joc pe care copiii îl joacă arată ca o 
nouă formă de nebunie.” 

„Această scurtă privire aruncată spre trecut ne arată 
limpede că ceea ce va deveni o boală generalizată în secolul 
al XIX-lea a luat ființă treptat din dezvoltarea Apusului, iar în 
anumite momente din trecut a manifestat limpede anumite 
simptome maladive.” 


Sedlamyr conchide în finalul cărții: 


„Ar fi cumva o întreprindere îndoielnică a spune despre 
o anumită perioadă că este un punct de cotitură în istoria 
omenirii, dar cu toate acestea este foarte greu să nu ai senzația 
că, începând cu anul 1900, s-a atins o anumită limită, iar acum 
avem în față ceva fără precedent în istoria lumii. Dincolo de 
această limită este greu să-ţi imaginezi altceva cu excepţia a 

două lucruri: catastrofa totală sau începuturile unei renaşteri 
spirituale.” Bineînţeles că ceea ce vine pare a fi o combinaţie 
între cele două. 


Muzica 


Nu vom aborda pe larg domeniul muzical. Este un 
subiect prea lung, dar este suficient să-l amintim pe unul dintre 
marii istorici ai muzicii occidentale, Alfred Frankenstein, care a 
murit în urmă cu câţiva ani. Era un expert în perioada barocă, 
medievală, clasică şi romantică. Frankenstein a scris un amplu 
manual despre muzica occidentală, iar când a ajuns la secolul 
XX a afirmat: „Ajunşi în acest punct îmi închei istoria mea 
muzicală”, deoarece după începutul secolului nu mai există 
muzică în Apus. Este ceva cu totul alte principii, care nu poate 
fi înțeles din perspectiva istoriei muzicii vestice. 

Din acest punct de vedere, el este foarte criticat pentru 
opinia sa că muzica modernă se situează complet în afara 
oricărei tradiții. Și desigur că lucrurile stau în întregime astfel, 
deoarece îi avem pe romantici, care au spus cam tot ceea ce 
puteau ei spune, îl avem pe Scriabin cu o îngrozitoare muzică 
extatică, care este un soi de scârțâit, iar dincolo de asta... 

Pr. G: Ce a compus? 


Pr. S: A compus un fel de Liturghie neagră. 

Pr. G: Liturghie neagră muzicală? 

Pr. S: ...dincolo de asta nu mai poți asculta vechile limbaje 
muzicale europene obişnuite. Astfel, apar aceste îngrozitoare 
experimente: sistemul dodecafonal, Schoenberg şi operele sale 


înfiorătoare, printre care „Verklarte Nacht”, în care oamenii se 

scarpină unii pe alţii ore în şir, intenţia evidentă fiind de a te 
trimite la casa de nebuni. 


Într-un fel, însă, ele sunt definitorii pentru această 
perioadă expresionistă. În aceeași epocă apar expresioniștii 
germani care manifestă acelaşi gen de sentimente prin ţipete şi 
orori groaznice. De aici încolo survin toate aceste experimente, 
până când ajungem în zilele noastre, cu concerte pentru casete, 
în care trei casetofoane merg simultan înainte şi înapoi cu viteze 
diferite în speranţa că acest talmeş-balmeş de sunete va produce 
un fel de nouă minune. 

Există chiar şi un manual de muzică, intitulat, cred, 
„Muzica începând cu Debussy”, care afirmă că muzica actuală 
este complet nulă, deoarece este doar experiment. 

„Din tot acest experiment va apărea, poate, o nouă Epocă 
de Aur, ca epoca lui Bach și Handel”, când aceste experimente 
se vor fi sfârşit. Probabil că este ceva adevărat în această 
afirmaţie. Odată ce omenirea s-a obişnuit cu aceste lucruri, ar fi 
cumva posibilă o reconstrucție, dacă cineva, un geniu fără doar 
şi poate, ar lua toate aceste elemente de dezordine şi ar realiza 
din ele o nouă armonie. Totuşi, există deja o nouă muzică care 
exprimă sentimentele oamenilor, iar aceasta va fi o muzică 
pentru Antihrist. Thomas Mann chiar a scris un roman despre 
acest subiect. 


Thomas Mann 


În continuare vom discuta puţin despre Thomas Mann, 
probabil singurul mare romancier al secolului XX. A plecat 
din Germania din cauza lui Hitler şi a murit în 1955 la vârsta 
de 80 de ani. Din punct de vedere politic este foarte plictisitor, 
fiind un democrat care speră la reconstrucția umanității după 
căderea totalitarismelor. 

Însă din punct de vedere artistic dă dovadă de multă 
sensibilitate, fiind mult mai german şi mergând în profunzime. 

Poate că vă amintiți cum, într-una dintre cărţile sale, 
nişte tineri studenţi stau și discută toată noaptea despre ce este 
realitatea, ce este adevărul, dacă există viață după moarte. În 
mijlocul discuţiei cineva spune: „Pun prinsoare că noi, germanii, 
suntem singurii oameni din lume, cu excepţia ruşilor, care fac 
astfel de lucruri. Vorbesc toată noaptea despre ce este real şi ce 
nu.” Trebuie remarcat în acest context că autorul îi vede pe ruși 
ca fiind experți în această privinţă. 

Mann a scris mai multe romane care reflectă punctul 
de vedere al artistului ce priveşte spre ceea ce se întâmplă cu 
societatea. Nu este un nihilist, ci un umanist cu o perspectivă 
pozitivă asupra vieţii, care scrie cu foarte mare profunzime 
despre aceste tendinţe. 

Unul dintre cele mai bune romane ale sale, „Muntele 
vrăjit”, reprezintă o descriere a vieţii dintr-un azil de tuberculoşi 
situat în munţii Elveţiei. Cartea este o alegorie a istoriei Europei 
moderne pâna la sfârşitul Primului Război Mondial, adică până 
la începutul vremurilor noastre. 

Sanatoriul reprezintă un loc special deoarece aici toată 
lumea are fel de fel de filosofii ciudate, care simbolizează 
filosofiile contradictorii ale Europei. Toţi cei care ajung aici 
devin bolnavi, deoarece Europa este bolnavă. Este un soi 
de parabolă despre toţi cei care vin în contact cu civilizația 
apuseană şi iau această boală. Nu există scăpare. 

Locul unde se presupune că ar trebuie să te vindeci, adică 
Europa, locul care se laudă că are abilitatea aceasta terapeutică 
- „noi suntem cei care ştim totul, noi vă vom vindeca cu 
iluminismul nostru” - dimpotrivă, este locul în care, dacă 
ajungi, te îmbolnăveşti la rândul tău. Oricât ai încerca, nu vei 
reuși să te însănătoșeşti și nimeni nu se întoarce de acolo în 
viață. Cumva această maladie îi ucide. 

În fapt, nu te poţi duce acolo şi nu-ţi poţi vizita rudele fără 
se te îmbolnăvești și să trebuiască să rămâi acolo. Eşti blocat. 
Cu alte cuvinte, nu există acolo nicio filosofie de viață care să 
înfrângă această boală a Europei. 

Există o scenă foarte interesantă în care personajele 
se duc la film. Thomas Mann ne lasă să înțelegem că această 
peliculă este un film foarte aberant, ceva oribil, deoarece, ceea 
ce este sfânt pentru om, propria sa imagine, este desprinsă, pusă 
independent pe ecran, iar apoi acţionează în pofida omului, 
rămas fără speranţă şi neajutorat. Mai departe, imaginea 
acționează singură din momentul în care este pusă pe ecran. 
Este ca şi cum o parte din sufletul omului i-a fost răpit. Omul 
poate sta şi se urmăreşte pe sine ca și cum ar fi o ființă separată. 

Observațiile lui Mann provin din intuiţiile sale naturale 
şi de bun simţ, deoarece cinematografia se afla în anii 1920 
abia la început, chiar dacă Germania se găsea într-o perioadă 
înfloritoare din punctul de vedere al producţiei de filme. 

Mann avea o aprehensiune groaznică legată de film, 
deoarece vedea ceva demonic în el. În opinia sa, întregul 
concept este foarte anormal şi îl făcea se simtă foarte nelalocul 
său văzând pe ecran acele figuri acţionând ca nişte fantome, 
fără niciun fel de realitate în ele însele, doar celuloid, o imagine 
scânteietoare, ceva ce nu este acolo. 

Apropo, aveam un profesor german care avea aceeași 
opinie despre telefoane. „Nu le pot suporta”, spunea el. „De 
fiecare dată când aud că sună, ridic receptorul şi mă înfricoşez 
teribil. Aud vocea cuiva aflat la mii de km de distanţă şi simt că 
sunt demoni.” Interesant cum aceşti gânditori adânci au astfel 
de gânduri. 

Revenind la subiectul nostru, Thomas Mann a participat 
deliberat la şedinţe de spiritism, „s6ances”, pentru a vedea 
dacă se întâmplă ceva. Şi s-a întâmplat ca masa să se miște 
prin aer sau ceva asemănător. Prin asta s-a convins că există 

un fel de putere acolo şi acest aspect face parte, de asemenea, 
din „Muntele vrăjit”. La sfârşitul romanului, intervine o scenă 
izbitoare în care cineva spune: „Hai să facem o şedinţă de 
spiritism, deoarece avem pe cineva care poate invoca duhuri.” 
Şi toată lumea spune „Minunat!”. Majoritatea celor prezenţi 
glumesc pe seama propunerii: „Ei bine, poţi crede în tot felul 
de lucruri, de ce să nu crezi și în asta? Să încercăm”. Şi se adună 
împreună, iar dintr-o dată un duh începe să-i prindă, iar ei 
încep să vadă în fața ochilor un fel de creatură care începe să se 
formeze, să se materializeze. 

Când se uită, văd că este stafia cuiva pe care îl ştiau cu 
toţii, o fantomă, tatăl cuiva sau cineva apropiat, care apare dintr- 
odată în faţa tuturor. Devin atât de speriaţi de ce se întâmplă, 
încât o resimt îngrozitor. 

Episodul apare în roman fără altă justificare, însă noi 
ştim din scrierile non-literare ale lui Thomas Mann că era 
foarte interesat de spiritism, că a mers la şedinţe de spiritism 
şi şi-a luat notițe, convins fiind că există o putere care 
produce aceste fenomene diverse. Pentru o Europă bolnavă 
şi fără o filosofie a sa proprie, acest fenomen a început să 
devină foarte atractiv. 

Unul dintre ultimele sale romane, „Doctor Faustus”, este 
o descriere a unui geniu muzical modern de către un tânăr 
student comun, din clasa de mijloc, care a mers la şcoală cu 
acest geniu. Thomas Mann îşi spune de regulă poveştile la 
persoana a treia, întruchipată de un burghez german cu valori 
germane obişnuite: curăţenie, precizie şi studiu, agoniseală şi 
toate celelalte calități pentru care germanii sunt renumiţi. 

Romancierul îşi înfăţişează poveştile în aşa fel încât, 
fie că este vorba de spiritism sau de ceva demonic sau 
extraordinar, descrierea este realizată prin ochii cuiva 
complet normal şi prozaic, astfel încât cititorul este cu 
atât mai îngrozit de ceea ce aude. La fel cum despre Ivan 

Karamazov în viziunea cu demonul de parcă ar fi fost o 
vedenie, Thomas Mann reuşeşte prin aceeaşi tehnică să 
sublinieze o idee foarte importantă. 

Aşadar, avem pe cineva complet normal al cărui coleg 
de studii la facultate se ocupă cu muzica. Este înfăţişată cariera 
acestui muzician, a acestui compozitor, ca şi cum ar fi cineva 
foarte obişnuit, dar foarte talentat, asta deşi are ceva straniu, ca şi 
cum şi-ar dori ceva, ceva ce nu este un lucru obişnuit. Își doreşte 
mai mult şi se tot întreabă despre această dorință, dându-și în cele 
din urmă seama că vrea să devină un mare compozitor. 

În puseuri înspăimântătoare de energie şi inspiraţie 
produce lucrări noi uluitoare. Începe să compună tot felul de 
lucruri ciudate și realizează noi sisteme atonale cu 15 note în 
loc de opt, doar pentru că este împins de ceva. Într-un final 
realizează capodopera sa, „Apocalipsa”, pentru 1000 de voci, 
cu 1500 de instrumente, cea mai fantastică lucrare muzicală 
compusă vreodată - şi în fapt chiar este interpretată într-un loc 
cu 1000 de voci. 

Romanul arată cum diavolul i-a dat acest talent ieşit din 
comun de a-i convinge pe oameni de harul său, cu condiţia ca 
el să-şi vândă sufletul. Naratorul se întreabă de unde i-a venit 
inspiraţia pentru acel lucru şi cumva reuşeşte să-l vadă cum 
lucrează. Atunci descoperă că există cineva care îl vizitează şi cu 
care vorbeşte, deşi acela nu este vizibil. În timpul acestor discuţii 
el dobândeşte o inspiraţie fenomenală. I se deschid posibilităţi 
de a pătrunde şi mai adânc în muzică, de a realiza ceva ce nu 
a mai făcut nimeni înainte. Va fi cel mai mare compozitor din 
istorie. Într-un final, însă, se dovedeşte că inspiraţia îi venea de 
la diavol. Îşi vinde în cele din urmă sufletul diavolului pentru a 
căpăta inspiraţia supremă în compoziția muzicală. 

Personajul le oferă oamenilor acest moment, iar ei 
exclamă: „Este minunat, acesta este apogeul muzicii moderne, 
în sfârşit muzica modernă și-a găsit capodopera!” 

Este evident că omul şi-a vândut sufletul diavolului, exact 
ca Doctor Faustus. Nu ni se spune acest lucru în multe cuvinte, 
dar ceea ce descrie nu lasă loc de îndoieli: omul, de dragul 
creaţiei lumești, şi-a vândut sufletul, iar demonii au dat buzna. 

Aşadar, în 'Ihomas Mann avem încă un scriitor, chiar 
dacă nu la fel de adânc precum Dostoievski, care este foarte 
conştient de aceste tendinţe din gândirea modernă. 


Rezumând, am putut observa în această carte a lui Hans 
Sedlmayr, „Pierderea măsurii”, cum întregul fenomen pe care 
l-am studiat - viziunea revoluționară a omului modern, ceea ce 
nu se rezumă doar la revoluţia politică, ci la întreaga revoluţie 
anti-creştină — este ceva ce izbucneşte nu doar în politică sau în 
filosofie, ci independent în artă, poezie şi multe alte sfere. 

În artă izbucnește înainte de Revoluţie, aşa cum 
am văzut în acele schițe pentru case sub formă de sfere, în 
lucrările demonice ale lui Goya anterioare Revoluţiei. Aşadar, 
aceste fenomene nu sunt inspirate de un eveniment politic, 
ci reprezintă mai degrabă manifestări ale aceleiaşi forțe care 
produce fenomene revoluționare peste tot. Cu alte cuvinte, 
inspiraţia lor este fără îndoială demonică. Deşi nu vedem exact 
cum influențează demonii, este evident că în spatele acestor 
artiști stă lucrarea diavolilor. Și că tot veni vorba, aceştia nu 
sunt pur şi simplu nişte nebuni. Ar fi liniştitor să putem spune 
că este vorba de nişte nebuni şi nu de oamenii obişnuiţi pe 
care îi vedem la supermarket şi astfel să-i putem uita. 

Tipul acesta de explicaţie psihologică este acelaşi cu 
cel care afirmă că „dictaturile sunt ceva tipic pentru ruși şi 
vietnamezi; ei îşi doresc acel tip de guvernare, așa că să-i lăsăm 
în pace, iar noi să ne vedem de ale noastre.” În fapt, Soljeniţin a 
afirmat ieri (iulie 1975) că a fost în Washington unde a vorbit cu 
100 de senatori şi congresmeni, iar la finalul întâlnirii le-a spus: 

„Aici, în aceste întinderi uriașe ale acestui continent, este 
greu de crezut ce se întâmplă în restul lumii. Dar, domnilor, 
nu va mai exista nicăieri siguranţa vieţii. Nici voi, nici eu nu 
vom mai avea o viață sigură. Să dea Domnul ca în momentul 
în care veţi trăi criza dumneavoastră, să aveți parte de lideri 
asemănători cu cei pe care i-aţi avut la începuturile Revoluţiei 
(americane), care credeau încă în natura umană și nu luau peste 
picior ideea de bine şi rău.” 


Din nefericire, acea epocă a umanismului care a dat 
America, Părinţii Fondatori şi arta acelui secol pare astăzi a fi 
aproape o utopie. Nu ne putem întoarce la acea perioadă. Din 
punct de vedere temporal este o epocă situată la jumătatea 
distanţei dintre vechea epocă Ortodoxă şi noua eră a haosului 
şi revoluţiei. Pentru o vreme a existat un fel de armonie şi 
pace, dar procesul care începuse deja ducea omenirea mai 
departe, iar acest proces este exprimat cel mai limpede de marii 
revoluționari, de filosofii radicali şi de artiştii dezlănțuiți. 

Aşadar, în toţi aceştia vedem eliberarea demonicului în 
lume. Dar dacă demonicul nu ar fi stăpânit deja toată lumea, 
aceşti pictori ar fi uitaţi. Nu ar fi cunoscuţi de nimeni şi nu ar fi 
arătați ca exemple de mari pictori. Revoluţiile lor s-ar stinge şi 
nu ar fi nimeni care să-i urmeze. Problema este că majoritatea 
oamenilor au aceeaşi mentalitate şi sunt pregătiți pentru acești 
profeţi ai vremurilor noi. Din acest motiv, avem o asemenea 
epocă ieşită din matcă. 

Pe de altă parte, s-ar putea afirma că oamenii obişnuiţi, 
care merg la supermarket şi sunt mulțumiți cu ei înşişi, sunt 
mai răi decât acei nonconformişti, deoarece măcar aceştia din 
urmă sunt cei chinuiți de probleme mai serioase şi se revoltă 
împotriva mentalităţii celor care merg la supermarket şi se 
gândesc că „totul este foarte bine, lucrurile merg cum trebuie, 
Gulagul nu mă atinge”. 

Genul acesta de oameni îi scoate din minţi pe cei 
mai profunzi, care doresc ceva mai adânc, care Îl caută pe 
Dumnezeu. Însă Dumnezeu a fost exilat, aşa că se duc la diavol. 
Din păcate, diavolul ţine în mâini lumea întreagă şi astfel ies în 
evidenţă aceşti rebeli. 


Spiritismul 


Ajungem astfel la următorul nostru subiect: spiritismul, 
plus alte câteva aspecte ale lumii noastre dezmembrate. 

Fenomenul spiritismului este foarte caracteristic pentru 
timpurile moderne, cel puţin pentru ultimele două secole. 
Trebuie să ne îndreptăm atenţia spre mijlocul secolului al 
XIX-lea, adică exact perioada în care în artă îşi făceau apariţia 
elementele demonice. Aceleaşi puteri demonice izbucneau 
într-o formă în revoluţii; într-o altă formă începeau să se simtă 
(părintele Serafim a bătut de trei ori în masă) anumite semne 
care deschideau posibilităţile de a comunica cu o altă lume. 

Aceste fenomene au debutat la Hydesville, New York, lângă 
Rochester. Erau două surori pe nume Falk, care erau capabile 
să interpreteze aceste ciocănituri. Mai târziu au trecut prin tot 
felul de probleme şi au fost acuzate de fraudă şi înșelăciune. Una 
dintre ele a mărturisit că ea ciocănise cu monturile pumnului 
sau cu ceva asemănător. Apoi, a regretat această mărturisire. 
Una dintre ele a devenit călugăriță catolică, deși nu este foarte 
relevant ce s-a întâmplat cu ele. Ceea ce ne interesează pe noi 
este că aceste ciocănituri au apărut, iar mai apoi mediumii au 
preluat conducerea. În scurt timp aceştia au început să facă din 
Anglia şi America cele două centre puternice ale spiritismului. 
Au început să-şi organizeze propria biserică şi până astăzi existe 
temple spiritiste peste tot în America și Anglia. În alte țări sunt 
foarte puţine. 

Acesta este un alt caz în care mentalitatea practică anglo- 
saxonă obişnuită, aceeaşi mentalitate care se regăseşte în spatele 
utopiilor socialiste, precum cea a lui Owen, are o puternică 
înrudire cu dimensiunea mistică, cu spiritismul. Trebuie 
precizat însă că nu este vorba de un misticism adevărat, care să 
presupună vreun contact real cu Dumnezeu, ci mai degrabă cu 
ceva legat de o externalizare a unui fel de misticism. 

Spiritismul este un contact cu o altă lume, dar care nu 
depinde de cât de mult s-a schimbat cineva. Singurul lucru de 
care depinde este cât de mult ţi-ai educat abilităţile de medium. 
Bineînţeles că presupune că, înainte de a crede în spiritism, 
trebuie să nu crezi sub nicio formă în creştinism sau să crezi 
într-o variantă foarte diluată. Ajungi în stadiul în care nu mai 
faci deosebire între fenomenele divine şi cele demonice, aşa 
că eşti pregătit să accepţi orice demonstrează existența a ceva 
supranatural sau nefiresc ca venind din partea unui spirit; este 
aceeaşi mentalitate ca în mișcarea penticostală care s-a dezvoltat 
mai târziu în cursul aceluiaşi secol. 


Există multe manifestări ale acestui curent. Sunt 
ciocăniturile, uneori sunt voci, sunt apariţii ale unor fantome, 
alteori apare dintr-odată o mână. Thomas Mann a văzut cum 
se materializează o mână. Există ceva numit „scriere automată” 
şi chiar eu am văzut aşa ceva. Am cumpărat cândva o carte 
despre spiritism, iar înăuntrul ei era o bucată de hârtie cu un 
scris minuscul. Era imposibil ca o mână de om să scrie aşa, mai 
multe pagini într-una singură. Iar acolo scria la început, foarte 
egal, „acest mesaj nu este scris de o mână umană”. Şi mesajul era 
subliniat. 

Ştim că acest lucru este posibil deoarece Madame Blavatsky, 
fondatoarea teozofiei, era ea însăşi expertă în materializarea 
unor lucruri. Puneau o bucată de hârtie înăuntrul unui vas sau al 
unul dulap, iar ea se concentra vreme de zece minute, după care 

deschidea dulapul şi pe hârtie era scris ceva pe care ea, cu ajutorul 
demonilor, reuşise să-l imprime. Uneori puteau chiar vedea un 
creion venind de nicăieri care începea să scrie fără să fie ataşat de 
el nicio mână. 

Toate acestea sunt trucuri clasice ale diavolilor, deoarece 
ei sunt capabili să materializeze obiecte, să lovească oameni şi 
să ridice mese. Există o tehnică întreagă, descrisă în articolul 
nostru despre mișcarea harismatică, despre cum reușesc 
participanţii să facă asta. Se adună împreună şi obțin un fel 
de energie psihică ţinându-se de mâini. Este implicată sfera 
inconştientului, adică duhul omului, care este o sferă foarte 
adâncă şi despre care nu știm prea multe. Acolo există o mare 
energie care poate fi canalizată. Ingredientul principal în toate 
aceste fenomene îl constituie, desigur, demonii înşişi care vin 
în ajutorul mediumului. O persoană foarte versată în această 
tehnică şi cu o anumită abilitate este în stare să cheme diavolii 
sub o stare de transă adâncă. 

Motivul pentru care aceste practici sunt condamnate 
de Dumnezeu este acela că au legătură cu o sferă periculoasă 
a entităților spirituale, care ne depăşeşte pe noi. Când aceste 
entități îi atacă pe sfinţi au loc lupte înfiorătoare. Dar acum 
omenirea s-a civilizat, iar demonii apar sub aparenţe foarte 
civilizate. Apar cu o filosofie foarte prostească şi contradictorie, 
dar foarte în armonie cu ceea ce spune Emerson sau altcineva. 
Imediat ce a sosit moda comunismului, teozofii au început să 
vorbească precum comuniștii, prinzând din aer orice se găsea 
acolo. Spiritele îți oferă exact ceea ce orice predicator bătrân 
îți poate oferi fără spirite într-un templu spiritist sau, la drept 
vorbind, în orice biserică protestantă. 

Spiritiştii pun mare preţ pe o anumită dovadă în favoarea 
existenţei spiritelor. Este un fapt ştiinţific demonstrabil că, 
de fiecare dată când duhurile vin într-o cameră, temperatura 
de acolo scade cu câteva grade. S-au făcut şi experimente cu 

termometre care să arate că are loc o scădere cu 3-4 grade când 
apar spiritele. Pentru noi aceasta este o dovadă concludentă că 
este vorba de diavoli, deoarece aceștia sunt reci. Acest lucru 
se vădeșşte chiar şi din punct de vedere fizic. Înfrigurarea în 
prezenţa unui fenomen demonic nu reprezintă doar imaginaţie. 

Acestea sunt puterile care dau acum o nouă religie 
omenirii. Nu va mai fi o religie în care omul îşi oferă liber 
sufletul său lui Dumnezeu ca ascultare. Acum omul va fi forțat 
să creadă, deoarece sunt mărturii fizice care demonstrează că e 
vorba de duhuri. 

Filosofia apuseană ajunsese în punctul în care nu mai 
credea în Dumnezeu sau în vreo ființă supranaturală, dar acum, 
de parcă ar răsări de sub pământ, apare o realitate spirituală. 

Toate aceste fenomene au condus la abordarea „ştiinţifică” 
a religiei, vezi de pildă activitatea lui Rudolf Steiner, Society 
for Psychical Research, fenomenele extrasenzoriale, în special 
parapsihologia, care a fost foarte dezvoltată în Rusia și ţările 
comuniste. 


Este un vis mai vechi al unor gânditori ca Saint-Simon, 
Teilhard de Chardin şi alţii de a împăca ştiinţa şi religia. De 
aici încolo, încep să apară societăţi pentru studiul ştiinţific 
al fenomenelor spirituale. În Anglia a existat o Society for 
Psychical Research, al cărei membru de seamă era Sir Arthur 
Conan Doyle. Aici şi-au găsit calea înapoi spre spiritualitate 
distinşi agnostici britanici. 

Cărţile scrise din acest unghi, precum cele ale lui Sir Arthur 
Conan Doyle, cu al său erou Sherlock Holmes, sunt extrem de 
naive şi fantastice, deoarece îmbină, în mentalitatea polițistă, 
raționalismul pur şi spiritualismul. Mintea practică este atrasă 
de spiritism deoarece realitatea superioară a fost închisă. Drept 
urmare, de fiecare dată când o entitate spirituală intervine în 
sfera fenomenelor, protagoniștii sunt înşelați pentru că nu mai au 

niciun criteriu prin care să judece aceste lucruri. „Creştinismul 
fără taine” face acum loc noncreştinismului cu taine. 

În vremurile noastre avem diverse organizaţii care 
studiază fenomenele extrasenzoriale. La Duke University 
domeniul acesta poartă numele de „parapsihologie”, o ştiinţă 
foarte dezvoltată în Uniunea Sovietică şi Ungaria, deoarece 
sovieticii sunt foarte pragmatici şi deschişi la orice ar putea 
fi puternic. Din moment ce au descoperit că există ceva legat 
de percepţia extrasenzorială, că există în om nişte facultăți 
deasupra celor cinci simțuri obişnuite, ei le dezvoltă să vadă 
dacă nu le pot transforma într-o armă de război sau pentru a 
face comunismul mai sigur sau pur şi simplu pentru progresul 
ştiinţei. 

La Congresul Partidului Comunist din 1955 sau 1956 
a venit o femeie la Moscova care a susținut că i-a apărut 
vedenia lui Lenin, care i-a comunicat întocmai ce se va vota 
la următoarea adunare. A fost înregistrată, iar mărturia ei a 
fost acceptată. 

În aceeaşi perioadă de care ne-am ocupat până acum 
(sfârşitul secolului al XIX-lea), mai avem un alt exemplu 
interesant al unei englezoaice, Miss Annie Besant, care era 
în același timp ocultistă şi socialistă. Ea a fost o campioană 
pentru drepturile femeilor, convertită la ocultism de Madame 
Blavatsky, şi a devenit ulterior preşedintă a Societăţii Teozofice, 
sfârşind prin a-l educa pe „Mesia”. Era vorba de un băiat indian, 
Krishnamurti, care înainte de vârsta de patru ani a fost anunţat 
ca Mesia de către Annie Besant. Într-un final băiatul a crescut 
şi a renunţat la statutul său de Mesia şi a început să călătorească 
pentru a se educa. Este încă activ şi predă, merge chiar la nord 
de Santa Barbara unde există şi o tabără. Există de asemenea 
un fel de tabără de vară şi în Olanda unde ţine conferinţe. 
Krishnamurti scrie cărți în care spune că el nu este Mesia, deși 
face publică evanghelia New Age. 

Epoca aceasta a dat-o şi pe fondatoarea Societăţii 
Teozofice, Madame Blavatsky, un medium rus care pretindea 
că din ziua botezului ei a fost duşmana declarată a regilor şi 
bisericii, deoarece în momentul botezului preotul aproape că a 
luat foc când a căzut o lumânare peste el și i-a aprins hainele. 
Încă din copilărie ea a dat dovadă de abilități paranormale, 
făcând să apară diverse obiecte. 

Madame Blavatsky a scris nişte tomuri incredibil de 
mari precum „Isis dezvăluită”. Preda sau credea că predă 
înțelepciunea orientală pe care a deprins-o din Tibet. Mijloacele 
prin care obținuse revelaţiile erau îndoielnice: o scrisoare a 
aterizat de nicăieri în cameră; a citit-o, iar în ea se găseau cele 
mai noi revelații ale mahatmilor din India. Ulterior, a mers în 
India, Tibetul fiind deja cercetat, după care mahatmi s-au mutat 
în spaţiu, iar acum trăiesc pe o altă planetă. Madame Blavatsky 
a lucrat la circ, dar era în mod indiscutabil un medium foarte 
dezvoltat. Astfel de fenomene au fost atât de numeroase, încât 
nu le putem discuta pe fiecare în parte. 

Cu toate acestea, unul dintre personajele implicate în 
mişcarea ocultistă este probabil mai interesant decât mulți alţii. 
Numele său este Rudolf Steiner. 

EI a fost de asemenea un teozof, dar a sfârşit prin a fi dat 
afară din Societatea Teozofică, deoarece era prea inteligent. 
Aşa că şi-a constituit propria sa comunitate, numită şi ştiinţă, 
Antropozofia, adică înțelepciunea omului. 

Steiner este mai perspicace decât majoritatea ocultiştilor, 
care de regulă dau dovadă de foarte multă naivitate şi 
superficialitate, fiind deschişi la orice se întâmplă să le spună 
spiritele. Steiner era mai degrabă un filosof, un discipol al 
Goethe, pe care el îl considera un mare mistic al epocii noastre, 
care avea ca scop să unească ştiinţa şi religia. 

Steiner a dezvoltat o formă de spiritism despre care el 
credea că este ştiinţific. Privea la întreaga realitate, atât realitatea 

exterioară pe care o cercetează ştiinţa, cât şi la realitatea interioară 
despre care avea informaţii în viziunile sale. A încercat să realizeze 
un fel de sinteză între ele, scrierile sale fiind studiate cu atenţie de 
oameni serioşi. A înființat anumite şcoli care încă funcționează, 
unde se studiază euritmia — adică felul în care trebuie să îţi mişti 
corpul şi să dansezi pentru a dobândi spiritualitate — care pare 
să dea anumite rezultate. Este, de asemenea, foarte interesant de 
analizat mărturia sa cu privire la scopul urmărit: 


„Omul de ştiinţă contemplă materia ca fiind desăvârşită 
în sine însăşi, fără să fie conştient că se află în prezenţa spiritului 
care se manifestă pe sine în formă materială. Nu ştie că acel 
spirit se transformă în materie pentru a obține anumite lucrări 
posibile doar prin această transformare. De pildă, spiritul 
se exprimă pe sine printr-un creier material pentru ca omul, 
prin procesul de cunoaștere conceptuală, să obțină conştiinţa 
de sine liberă. Prin intermediul creierului, omul scoate spiritul 
din materie, însă instrumentul pe care îl foloseşte este el însuşi 
creaţia spiritului.” 


Astfel, în epoca noastră, când ştiinţa a ajuns la o 
fundătură şi nu mai vede ce este materia şi descoperă că nu o 
mai poate defini prin ea însăşi, Steiner doreşte să sară în ajutor 
şi propune o ştiinţă care se bazează pe ceva „mai înalt”, pe o 
realitate spirituală despre care el spune că este verificabilă în 
experienţă. În fapt, mantra tuturor teozofilor şi spiritiştilor este 
„încearcă tu însuţi” şi vei fi convins de propria experiență, asta 
dacă respecţi regulile pentru a intra în contact cu spiritele. 

Această concepție se opune creștinismului prin aceea 
că în creştinism ai credință în Dumnezeu şi din libera ta 
voinţă asculți de EI, care este deasupra ta, şi nu pentru că ţi s-a 
demonstrat, nu pentru că te afli în contact cu nu ştiu ce fel de 
realitate care ţi se impune. 

Toate aceste fenomene spiritiste duc, la fel ca şi arta 
modernă cu care au multe în comun - mulţi artişti fiind 
dominați de idei oculte - la un fel de lume fracturată şi 
fragmentară în care ființele apar dintr-odată din spaţiu, alteori 
apărând doar o mână. Poţi materializa obiecte, poţi materializa 
un fel de stafii, ceea ce reprezintă un fenomen ciudat pentru 
atitudinea modernă iluministă legată de realitatea materială. 

Nu am amintit aici toate cultele care au apărut ca urmare 
a ideii lui Kant că eul-mintea reprezintă centrul universului, deşi 
sunt o mulțime, de la mormonism la ideea că te poţi încrede în 
revelaţiile ce îţi vin. 

Secolul al XIX-ea este plin de oameni care s-au lăsat 
păcăliți de orice impresie a venit peste ei, făcându-și din ea o 
nouă religie. Mary Baker Eddy a pus bazele Ştiinţei Creştine, 
Ellen Wise a întemeiat Adventiștii de Ziua a Şaptea, William 
Miller, care era la rândul său un adventist de ziua a şaptea, a 
părăsit secta şi a înființat Martorii lui Iehova, toţi bazându-se 
pe faptul că sunt un fel de zei care au primit o nouă revelaţie. Și 
toți i-au urmat. 

În altă ordine de idei, am văzut o revistă foarte arătoasă 
şi colorată a mişcării Hari-Krishna care descrie ce s-a întâmplat 
cu mişcarea hinduistă în America. Observăm aici felul în 
care filosofia apuseană centrată în jurul sinelui se combină cu 
hinduismul. Această tendinţă a început în secolul al XIX-lea şi 
cele două curente se împacă bine, deoarece în hinduism omul 
devine zeu. Așa că poţi medita, cânta şi ajunge în această stare 
în care Dumnezeu intră în tine şi drept urmare devii la modul 
literal Dumnezeu. Sinele tău devine un zeu. 

Hinduismul se acordă foarte bine şi cu întreaga filosofie a 
evoluţionismului, cu Nietzsche şi cu toți ceilalți. Însă trebuie să 
avem în vedere că este vorba de un amestec. În India e păgânism 
pur şi simplu, dar pe tărâm american rimează cu mentalitatea 
noastră egocentrică de oameni cocoloşiţi. Este, de asemenea, 

ceva foarte senzual. Vedeţi tineri, miss America sau tineri 
americani care îşi rad capul, îşi pun pe ei acele mantii şi arată ca 
nişte reprezentanţi ai unei religii noi. Cu toţii sunt foarte fericiți 
şi bucuroşi. Cântă. Iar aici (Părintele Serafim le arată o poză) 
este zeul lor care este foarte însuflețitor, nu-i aşa? Marele profet, 
care a murit în urmă cu un an sau doi. 

În practicile lor sunt tot felul de obiecte și casete cu 
sunete transcedentale. Asculţi tot felul de sunete care îţi trezesc 
mintea la realitățile cereşti. Discuţi despre tot felul de subiecte 
contemporane precum ştiinţa. Te invită la banchete, cu un 
meniu complet yoga, după care începi să cânţi cu ei. Există un fel 
de text vechi pe care l-au tradus. Apoi pun în scenă Bhagavad- 
Gita, stau costumaţi cu orele, după care se uită în oglindă. Când 
dansează arată foarte senzual şi denotă fericire, părând a fi din 
punct de vedere sexual un pic „închişi”. Par că au o satisfacţie 
din a-şi rade capetele şi a arăta ca o gaşcă de ciudaţi. Se pierd în 
meditaţie şi cântări. 

Dacă ţineţi minte, în cartea noastră „Ortodoxia şi religia 
viitorului” am descris templul din San Francisco şi felul în care 
practicanţii stau acolo cu orele bătând în continuu la tobe. Peste 
tot pe pereţi se află imagini cu scene din Bgahavad-Gita, iar 
costumele sunt atrăgătoare, făcute din mătase. Intri într-o stare 
în care nu mai eşti prezent deloc cu conștiința, ca şi cum ai fi 
luat droguri. Priviţi ce fel de costume poartă. 

În altă ordine de idei, avem poveştile fantastice, deoarece 
în vremurile noastre oamenii îndrăgesc science-fiction-ul şi 
fanteziile spaţiale. Aşadar, avem o poveste întreagă despre 
„Mistreţul care s-a luptat cu planeta Pământ” în care este vorba 
despre un porc cosmic care vrea să devoreze pământul. Astfel 
de creaţii îţi satisfac nevoia de fantastic. Acest mistreţ care este 
mai mare decât pământul se aseamănă cumva cu Brahma, 
care este mai mare decât toate cerurile. Dacă doreşte, ar putea 
înghiţi pământul. În fapt, toate aceste poveşti reprezintă vechiul 

păgânism care se întoarce direct în viața noastră actuală. Dar 
este un păgânism adaptat la nevoile americane prin filosofia sa 
egocentristă, prin eliberarea de hainele occidentale şi adoptarea 
unor robe. Sunt practici care te fac să te simți important, să 
simți că faci parte din ceva nou... 

Acesta de aici (Părintele Serafim arată din nou o poză) 
este liderul lor sau avatarul lor. În India era un om de afaceri 
obişnuit care nu avea niciun viitor. A venit însă în America şi 
a descoperit că poate să-şi câştige existenţa acţionând ca un 
zeu pentru acești oameni. Astăzi, însă, americanii sunt slăbiţi, 
deoarece aceia care nu se trezesc conştient pentru a-şi da seama 
ce este creştinismul și să vadă că în lume se dă o bătălie teribilă 
pentru suflete, pot cădea foarte uşor în aceste capcane. Din 
acest motiv, cei care nu se lasă înşelați de Hari-Krishna se lasă 
înşelaţi de alte mişcări, unele chiar protestante. 


Pr. G: Uneori îndrăgesc Ortodoxia, cu toate icoanele şi 
mirosul de tămâie. 


Pr. S: De asemenea. 
Pr. G: Apoi sunt scrierile religioase şi toate celelalte. 


Pr. S: Din acest motiv trebuie să existe o critică, trebuie 
să existe o conştiinţă a ceea ce reprezintă (Ortodoxia). Pe ce se 
bazează religia noastră? 


Aşadar, există două mari forțe care se luptă. Una este 
adevăratul creștinism, Ortodoxia, iar cealaltă această nouă filosofie 
despre care majoritatea oamenilor nu sunt conștienți. Cei mai 
mulți dintre cei care ascultă rock'n'roll şi ritmuri contemporane 
sau alte produse ale culturii moderne (artă, muzică, religie) nu sunt 
foarte conştienţi că reprezintă o parte din această mişcare. Merg în 

acea direcție deoarece acesta este aerul cultural pe care îl respiră. 
Oamenii din jurul lor fac asta, simt o dorinţă pentru aşa ceva şi o 
urmează fără a fi conştienţi de ea. Dar noi, cei care studiem aceste 
lucruri, trebuie să fim conştienţi de ce se întâmplă. 

Aveţi întrebări legate de ce s-a discutat până acum? Este 
limpede ce rezultat dă acest amestec de idei? Hume distruge 
realitatea externă. Kant restaurează Sinele sau mintea drept 
centru al realităţii, iar acesta devine apoi noul zeu, în timp ce 
vechiul Dumnezeu a murit. 


Pr. G: Dar cum rămâne cu cei care nu sunt ortodocși, cu 
aceia care nu ţin de Ortodoxie? 


Pr. S: Aceia merg cu turma, indiferent de direcţie. 
Pr. G: Într-adevăr. 


Student: În ceea ce-l priveşte pe Kant, credeţi că era 
conştient (înregistrarea este neclară) de felul în care se va 
dezvolta filosofia sa? 


Pr. S: Probabil că da, deoarece el pare că articulează o 
anumită filosofie care plutea în aer. Este cel mai probabil că s-ar 
fi îndreptat în aceeaşi direcție oricum, dar el a articulat această 
gândire, dominantă pentru noi astăzi. El nu este un scriitor 
influent în sensul în care oamenii îl citesc şi preiau ideile lui, ci 
în faptul că este relevant pentru spiritul acelor vremuri. 

Acesta este un aspect, dar mai apare şi altceva. Tocmai 
în timp ce discutam despre acest subiect am primit o revistă, 
„Împuternicirea Sinelui”. Cei care scriu această revistă par a fi 
nişte oameni foarte buni, sunt oameni de ştiinţă grupaţi sub 
numele „Proiectul Falsurilor Spirituale” din Berkeley. Sunt un 
soi de fundamentalişti care discută despre tot felul de aspecte ale 

spiritualităţii false. Aproape tot ceea ce scriu este valoros. L-au 
demascat pe Maharishi şi scientologia, plus toate celelalte culte, 
practic tot ceea ce nu este creştinism de bază. Au o întreagă serie 
de articole despre Sine, umanismul cosmic şi potenţialul uman. 
Vedeţi că şi această Mişcare a Potenţialului Uman, prezentă în 
zilele noastre, este de asemenea egocentrică. Vine, de altfel, din 
zona psihanalitică. Revista discută despre mai multe mişcări 
care ar putea fi foarte reprezentative pentru ceea ce se întâmplă 
în zilele noastre. 

Aşadar, cineva vorbeşte despre Mişcarea Potenţialului 
Uman şi afirmă că una dintre condiţiile pentru a avea încredere 
în rațiunea umană presupune ca o nouă viziune a umanității 
să ducă la credinţa în autotransformare. Se pune accentul pe 
potenţialul uman: ce pot eu, cum mă pot dezvolta, cum pot 
descoperi ceva mai bun. 


„În mod tradiţional, cultura noastră are o viziune creştină 
a omului ca ființă limitată, separată de Dumnezeu, o creatură 
cu un amestec ciudat şi paradoxal de calități şi defecte. Această 
perspectivă este acum contestată de un concept oriental/ocult de 
umanitate, implicit în Mişcarea Potenţialului Uman. Principala 
teză a aceste perspective oculte este că toate sunt una: lumea 
materiei şi lumea spiritului au aceeaşi esență. Dacă toate sunt 
una, atunci... diferențele sunt iluzorii. Realitatea nu mai este 
ceea ce apare sub forma acestor miriade de obiecte, persoane, 
idei ale lui Dumnezeu, moralitate sau frumuseţe. Ceea ce 
apare este doar ceva subiectiv, în funcţie de fiecare persoană. 
Realitatea este o unitate dincolo de aparenţe.” 


Puteţi observa, aşadar, ideile lui Hume şi Kant. De aici 
nu mai este decât un mic pas până la concluzia că omul îşi 
creează singur propria „realitate”, adică percepe ceea ce doreşte 
să perceapă. Acele percepții nu sunt exacte sau inexacte, ci doar 

parte din iluzia realității, dincolo de care se găseşte unicitatea, 
adică „realitatea reală”. 


„Dacă toate sunt una, existența unei persoane ca parte 
din acea esență unică este la fel de sfântă şi de puternică precum 
oricare alta. Dumnezeu devine atunci parte din unitate, din 
care fiecare individ reprezintă o manifestare. Pe măsură ce o 
persoană evadează din mrejele iluziei, care înseamnă realitatea 
aşa cum este ea percepută în lumea materială, se poate 
experimenta o transcendență asemănătoare cu dumnezeirea, 
o trăire a unităţii cu universul... În vârful piramidei nevoilor 
umane se află experienţa unităţii cu toate lucrurile. Persoanele 
devin în esență Dumnezeu” 

„Pacienţii (care sunt psihanalizaţi - notă PS.R.) au 
în ei înşişi răspunsul la propriile lor probleme.” Pe de altă 
parte, în creştinism, vii cu problemele tale şi creştinismul îţi 
dă răspunsurile. Este ceea ce ne-a poruncit Dumnezeu. Să-ţi 
schimbi viața. Potrivit acestei noi idei, care se găseşte din plin în 
psihanaliză, tu ai răspunsul în interiorul tău. Să vedem care sunt 
nevoile tale şi cum le putem exprima. 


Student: Aceasta este o idee din scientologie? 


Pr. S: Da, da, este unul dintre aceste culte. Susţin exact 
același lucru. Terapeutul nu face decât să furnizeze o atmosferă 
de acceptare care îi permite persoanei să descopere acele 
răspunsuri din interior. Din punct de vedere istoric, cel care se 
ocupa cu descătușarea înțelepciunii umane dintr-un individ era 
şamanul sau oficiantul ocult, dar acum această sarcină a fost 
preluată de psihoterapeut. 


Aşadar, avem de-a face cu un cult al sinelui, în care îţi 
creezi propria realitate, iar noua realitate izvorăşte din tine. 

Dacă se întâmplă cumva să fii tulburat de anumite perversiuni, 
atunci trebuie să găseşti o cale pentru a ţi le exprima, astfel încât 
societăţii să nu-i fie greu să le accepte, indiferent dacă sunt bune 
sau rele. Așa ceva nu intră în discuţie. Psihanalistul nu îţi spune 
dacă ai dreptate sau nu. Dacă îţi va oferi ceva va fi o scară de 
valori, adică o religie. Trebuie însă să rămână ştiinţific şi drept 
urmare trebuie să descoperi răspunsul în interiorul tău. 

În consecinţă, presupoziţiile lor sunt: umanitatea este 
bună, oamenii merg în mod natural spre mai bine, toate valorile 
bune se găsesc deja în om şi nu vin din exterior, potenţialul 
uman este nelimitat, cel mai important lucru este experienţa, 
omul este autonom, de unul singur. 

Scopul îl reprezintă conştiinţa de sine, iar în ceea ce 
priveşte lumea exterioară totul este relativ. Nu poţi şti dacă 
există ceva, dacă există un Dumnezeu, dacă nu există. Singurul 
lucru absolut este schimbarea. Nu există rău iar tot binele vine 
din individ. 


„Cu acest set de presupoziţii cu privire la natura 
umanităţii, Dumnezeu şi lume, psihologia umanistă a 
devenit solul pe care Mişcarea Potenţialului Uman a înflorit. 
Climatul cultural al anilor “60 a reprezentat mediul perfect 
pentru acest curent.” 

„În anii “70, Mişcarea Potenţialului Uman a început să 
se răspândească la est de California generând peste 8000 de 
terapii diferite, o amestecătură de psihanaliză, religii orientale, 
experimente sexuale, jocuri şi revivalism de modă veche.” 


A existat o mişcare foarte influentă în cadrul acestui 
melanj numită Analiză Tranzacţională. Există o carte cu titlul 
„Im OK, You're OK” care susţinea că totul este bine așa cum 
este. Ţin minte că atunci când studiam Zen exact acest lucru 
era subliniat, şi anume că Zenul acceptă realitatea aşa cum 

este fără să adauge niciun fel de valori. Accept-o aşa cum 
este şi cum eşti tu. Dă-ţi frâu liber pasiunilor, dezlănțuie-te şi 
Dumnezeu va prelua controlul mai departe — asta dacă crezi în 
Dumnezeu sau în mintea cosmică. Relaxează-te, ia-o uşor şi 
lasă natura să iasă la suprafață. Omul este bun şi trebuie să-și 
urmeze propria experienţă. 


„Eu sunt ok şi drept urmare nu trebuie să urmez niciun 
fel de reguli sau valori impuse din afara mea. Trebuie să mă 
eliberez de părinţii mei sau de conştiinţă.” 


Apare frecvent această idee că te-ai aflat sub tirania 
părinţilor în tot acest timp, iar acum trebuie să te trezeşti și 
să devii o persoană independentă şi autonomă. Este o filosofie 
care se potriveşte unui tânăr care vrea să se revolte, care 
doreşte să-şi afirme individualitatea şi de aceea îşi respinge 
părintele, ceea ce este acelaşi lucru cu a-şi respinge conștiința, 
ascultând doar de dorinţele sale pe care le crede a fi bune. Astfel 
va ajunge să progreseze şi să-şi realizeze potenţialul deplin. 
Manualul de Analiză Tranzacţională le cere practicanţilor să 
se uită de două ori în oglindă şi să spună: „Sunt ok aşa cum 
sunt, sunt perfect...” 

Am ajuns acum la capitolul despre starea spirituală a 
oamenilor moderni. Aceștia, chiar dacă nu se află sub înrâurirea 
directă a ocultismului sau a artei moderne, trăiesc cu aceleaşi 
gânduri pe care ocultismul și arta modernă le exprimă. 

Fenomenul poate fi observat în câteva pagini ale unui alt 
german, în fapt un evreu convertit la catolicism, care a fost complet 
dezamăgit de Europa modernă, aşa că a părăsit orașul şi s-a 
mutat pe malul unui lac din Elveţia, unde am înțeles că trăieşte 
încă. Numele său este Max Picard şi el a scris o carte, „Fuga de 
Dumnezeu”, în care descrie cum viața omului modern, în special 
la oraş, reprezintă o fugă disperată de realitate şi de Dumnezeu. 

După Al Doilea Război Mondial a scris o a doua carte 
intitulată „Hitler în noi înşine”, în care demonstrează cu mult 
talent ce se află în spatele tuturor acestor mişcări. 


„În cursul unei excursii în Germania, în 1932, liderul 
unui influent partid politic m-a chemat să mă întrebe cum de 
a fost posibilă ascensiunea lui Hitler şi cum şi-a câştigat atât 
de mulți adepţi. I-am arătat o revistă şi i-am spus să se uite la 
ea. Pe pagina întâi era o dansatoare pe jumătate dezbrăcată; pe 
pagina doi, erau soldaţi care exersau cu mitraliere, iar mai jos 
era arătat un om de ştiinţă în laboratorul său; pe pagina trei era 
prezentată evoluţia bicicletei de la mijlocul secolului al XIX-lea 

până în prezent, iar lângă acest material era tipărită o poezie 
chinezească; pagina următoare era împărțită între gimnastica 
ritmică a unor muncitori în pauză şi tehnica de scriere cu funii 
strânse la un loc a unui trib din America de Sud; pe pagina 
opusă, era înfăţişat senatorul cutare la reşedinţa de vară. 

Astfel vede omul modern realitatea exterioară. Trage spre 
el în mod haotic şi fără niciun fel de coeziune toate lucrurile, 
ceea ce dovedeşte că viaţa lui interioară este o anarhie fără 
niciun fel de coeziune. Omul modern nu se mai raportează la 
lucrurile din lumea exterioară ca având o existenţă solidă, iar 
în mintea sa lucrurile nu se mai imprimă individual; omul nu 
se mai apucă nici de un lucru specific printr-un act specific: 
omul modern cu viața sa haotică are drept corespondent o lume 
exterioară haotică care se învârte spre el. Ceea ce urmează nu 
mai este analizat, este de ajuns că mai ajunge până la urmă ceva 
la el. Pe această neliniște sufletească se poate suprapune orice 
sau oricine. Chiar şi Adolf Hitler. Ajunge în sufletul omului fără 
ca acesta să-și dea seama cum a ajuns acolo. Din acel punct nu 
mai contează victima, ci abilitatea lui Adolf Hitler: dacă va trece 
pe acolo pasager sau se va înstăpâni. 

Fragmentarea revistei, însă, pare de modă veche, aproape 
artizanală, prin comparaţie cu radioul. La radio, chestiunea 
fragmentării a devenit mecanizată: 


6 A.M. exerciții fizice; 6:10 A.M. muzică înregistrată; 7 
A.M. ştiri; 8 A.M. cursul de alfabetul Morse; 9 A.M. predica de 
dimineaţa; 9:30 A.M. „În satele lacustre”; 10 A.M. sonata pentru 
flaut şi pian de Beethoven; 10:30 A.M. lecţia de agricultură; 
10:45 A.M. ştiri externe; 11 A.M. Uvertura operei „Rienzi” (de 
Wagner) - şi tot aşa pâna la cursul de spaniolă de la ora 10:10 
P.M. şi ora de jazz de la 10:30 P.M. 

Această lume a radioului nu este doar fragmentată 
(observați că este un radio clasic şi, deci, un radio bun - notă 

P.S.R), ci produce fragmentare: prezintă toate lucrurile în aşa 
fel încât de la bun început nu pot să stea împreună şi astfel ele 
sunt uitate una câte una chiar înainte de a dispărea. De la bun 
început sunt învăluite într-o negură a uitării. Această lume 
exterioară presupune că mintea omului nu mai este capabilă să 
perceapă lucrurile acestei lumi în niciun context — aşa cum sunt 
ele, cum dăinuie şi cum se leagă unele de altele în natura lor — 
mai degrabă lucrează în special spre o discontinuitate internă, 
către fragmentarea omului, funcționând astfel. 

Nu mai există o lume exterioară care să fie percepută 
pentru că totul este o harababură. În același fel, nu mai există 
în om o minte care să perceapă cu claritate, deoarece lumea 
sa interioară este, de asemenea, o harababură. Drept urmare, 
omul nu se mai apropie de lucruri printr-un act de voință, nu 
mai alege obiectele din lumea exterioară şi nu le mai analizează. 
Lumea a devenit fluidă. Obiecte fragmentate trec pe lângă un 
om fragmentat. Nu mai contează ce trece, contează doar să 
treacă ceva. În această formulă se poate strecura orice, inclusiv 
Adolf Hitler, iar lumea preferă ca măcar el, Adolf Hitler, să 
apară, față de situaţia în care nu apare nimic. „Heil” el! Nu doar 
că merge împreună cu harababura, dar în același timp veghează 
ca marşul harababurii să nu se oprească. Mecanizează fluxul 
evenimentelor şi lucrurilor într-o manieră industrială şi o face 
mai bine decât oricine altcineva. 

„Marele Oraş” este expresia fragmentării ca atare. În el, 
fragmentarul a devenit piatră, ba, mai mult, ciment. Casele aliniate 
sunt întrerupte constant de automobilele, autobuzele şi tramvaiele 
în mişcare, care secționează totul precum utilajele. Figurile umane 
apar ca şi cum s-ar dizolva în nişte pete indistincte, mergând 
înainte şi înapoi între pereţii caselor şi ai străzilor de parcă ar fi nişte 
pioni ai unor puteri malefice. Cerul însuşi pare şi mai îndepărtat de 
pământ decât în alte părți, dar chiar şi el şi-a pierdut continuitatea 
cu sine, deoarece este tăiat mereu de avioane ascuţite. 

Din această harababură externă, Adolf Hitler se poate 
strecura cu uşurinţă în harababura internă. În aceast fărâmiţare 
se poate arăta pe sine lângă orice, deoarece se poate potrivi cu 
orice: aşa cum era el, se încadra în orice lume fragmentată. 

Şi după cum s-a arătat pe sine în această harababură, a 
devenit mai distinct decât alte părţi ale haosului. Oamenii s-au 
obişnuit cu el şi l-au acceptat aşa cum cineva acceptă o pastă 
de dinți care apare mereu şi mereu în haosul paginilor de 
publicitate. În curând a părut că este singura realitate dintr-o 
lume unde orice lucru se manifestă doar o clipă, pentru ca apoi 
să dispară imediat. 

Sorel credea că într-o democrație modernă este posibil ca 
o mână de oameni să uzurpe puterea şi să instaureze o dictatură. 
Este adevărat. Dar acest lucru este posibil doar pentru că în 
zilele noastre toată lumea merge care-ncotro şi astfel cineva 
poate să pună mâna pe putere fără să-şi dea seama, în timp ce 
alții cu atât mai puţin îşi vor da seama de ce s-a întâmplat. Nu 
trebuie un efort deosebit pentru a pune mâna pe putere. Nu 
trebuie luptat pentru instrumentele puterii. Ele sunt apucate 
aşa cum apuci orice lucru în haosul spre care aluneci. Este doar 
un accident că acest lucru trebuie să se întâmple în domeniul 
politicii. În această lume a momentului și fragmentării, orice 
alt lucru ar putea fi apucat în locul politicii şi al dictaturii. Aici, 
aşadar, nu există o istorie a preluării puterii. Nu contează nicio 
istorie, nicio teorie, cu excepţia doctrinei haosului. 

Hitler nu a avut nevoie să cucerească ceva, deoarece totul 
era deja pregătit pentru el prin structura discontinuității şi prin 
fragmentarea generală. Pe cale de consecință, un asemenea 
dictator încearcă să compenseze impostura din „Mein Kempf”, 
care nu era deloc necesară pentru preluarea puterii. Acum că 
are puterea, încearcă prin toate gesturile sale, cu tot zgomotul 
asurzitor al puterii, prin violenţă şi crimă să demonstreze că este 
dictator prin propria voinţă şi nu printr-o întâmplare a haosului. 

Doar într-o lume a discontinuităţii totale ar fi putut o 
nulitate ca Hitler să devină Fuhrer, deoarece doar într-o astfel 
de lume comparaţia a ieşit din uz. Era doar Hitler, nulitatea, 
în faţa ochilor tuturor, iar în această lume instabilă în care 
totul se schimbă în fiecare moment oamenii se bucurau că 
măcar singura nulitate, Hitler, rămânea stabil în fața ochilor. 
O lume ordonată şi ierarhică ar fi aşezat imediat nulitatea, pe 
Hitler, în lipsă de însemnătate. Nu ar fi fost observat. Hitler a 
fost excrementul unei lumi demonice; o lume a adevărului, prin 
ordinea ei, l-ar fi dat la o parte.” 


Noi, astăzi, trăim în acelaşi tip de lume. Noi, oamenii 
obișnuiți, trăim această fragmentaritate şi ne-am obişnuit 
tocmai cu fenomenul descris, vizibil peste tot împrejurul 
nostru: ziare, radio, televiziune, filme, tot ceea ce ne îndreaptă 
spre obiecte care nu se potrivesc împreună. 

Nu mai există Dumnezeu, nu mai există un model 
subiacent şi dominant al lucrurilor. Fără Dumnezeu nu mai 
există ordine. Ordinea rămasă în vieţile noastre aparţine 
vechilor timpuri, când oamenii mai credeau încă în Dumnezeu. 
Din acest motiv, Soljeniţîn a afirmat, privind la America: „Va 
veni aici (revoluţia comunistă)”. 

Cumva ești separat de ce se întâmplă şi nu vezi, dar va veni 
şi aici pentru că astfel stau lucrurile şi este ceea ce se întâmplă în 
lume. Americanii sunt bineînţeles orbi, pentru că s-au obişnuit 
să aibă mâncare... 


Pr. G: Suntem protejaţi. 

Pr. S: ... şi foarte rupți de realitate. Realitatea este că ceea 
ce se întâmplă la nivel mondial se petrece deja şi aici. Acești 
oameni nebuni, care de fapt nu sunt nebuni, spun ceea ce ne 


pregăteşte nouă diavolul. 


5Il 


leromonah Serafim Rose 


După cum am discutat deja, în arta modernă poate 
fi sesizat, pe de o parte, acest haos şi această fragmentare. Pe 
de altă parte, după cum a subliniat Sedlmayr, în arhitectură 
se remarcă această linişte artificială. Când privim la oraşul 
modern se pot observa acei zgârie-nori uriaşi. În San Francisco 
există o astfel de clădire construită în întregime din sticlă 
neagră. Am cunoscut oameni care privesc acel imobil şi spun: 
„Oh, e minunat! Exprimă sufletul şi asta este ceea ce căutăm.” 
Bineînţeles că exprimă vremurile. 

Dar ceea ce exprimă la un nivel mai profund este 
următorul lucru: nu mai există Dumnezeu și totul este distrus. 
Nu mai rămâne decât un fel de mare mausoleu al orbirii. În 
interiorul acestor clădiri sunt atârnate picturile demente ale 
cuiva care a înnebunit, sau picturi ale unor maimuțe, copii, 
primitivi ş.a.m.d. Apropo, în ultimii câţiva ani - în special 
după 1945 - a apărut un nou curent artistic, şi anume un 
expresionism sălbatic, în care apar figuri de oameni sub 
forme abstracte. Din nefericire, nu avem acum niște ilustrări 
concrete. 

Francisc Bacon ar fi poate cel mai potrivit exemplu. 
Picturile lui sunt influențate de Goya. Un altul ar fi Giacometti, 
sculptorul italian care a realizat nişte figuri extrem de înalte, 
un fel de haos absolut, iar din ele apare un soi de formă umană, 
doar că este inumană, ca o mască sau ceva diform, oameni 
cocârjaţi, uneori le lipseşte un braţ, alteori picioarele. Faţa lor 
se holbează de parcă nu ar exista nimic înăuntru. Niciun fel de 
expresie, nicio speranţă, nicio disperare. Doar „Uhh”. Astăzi 
apar mulţi astfel de pictori. 


Aceasta este o altă constantă a artei moderne, cu excepția 
suprarealismului. Înfăţişează figuri groaznice care pur şi simplu 
te înspăimântă când te uiţi la ele, de parcă ar fi desfigurate în 
război. Sunt pur şi simplu înfricoşătoare. 

Mai apare apoi acest presentiment a ceva ce trebuie să 
vină, un fel de aşteptare chiliastă, senzația că poate acum vom 
intra în sfârşit într-o nouă etapă. 

Există un pictor catolic, îmi scapă acum numele lui, 
despre care în urmă cu 20 de ani Jacques Maritain, Gilson şi 
toți umaniştii catolici spuneau că așa va arăta noua iconografie 
catolică. Dar, dacă te uitai la opera lui, era înfiorătoare. Era într- 
un fel expresionistă, un fel de transfigurare cu tot felul de figuri 
strâmbate. Cu greu dacă puteai recunoaşte o ființă umană, însă 
toate picturile lui erau considerate artă religioasă. Aşadar, vom 
avea şi o nouă artă religioasă. 

Artiştii de astăzi preiau adesea teme religioase, dar 
care capătă înfăţişări demonice. Pe vremea când mergeam la 
facultate la Claremont era un sculptor care avea o lucrare cu 
„Învierea lui Hristos” sub forma unui om mort care era ridicat. 
Se putea vedea cât de denaturat era, omul mort ridicat în sus de 
ceva. Cu alte cuvinte, probabil că un demon avea să ia cadavrul. 
Unii spun: „Vai, ce frumos! Ne întoarcem acum la religie, iar 
asta arată cum sculptorul credea în Înviere”. Dar el crede în 
ceea ce demonii învie. Trupul este strâmbat şi se poate vedea că 
este mort şi începe să se trezească spre un soi de viaţă strâmbă. 
Într-o altă lucrare prezintă o răstignire realizată practic de 
diavoli, iar pe cruce se află o figură îngrozitor de deformată. 

Poate că aceste lucrări nu denotă neapărat un chiliasm, 
dar reprezintă cu toate acestea o indicație că, după nihilismul 
războaielor şi al revoluțiilor, omenirea încă mai speră la 
umanism. Cu toate acestea, noi acum am căzut în ceea ce se 
numește „subuman”. 

Există, de asemenea, un curent al speranţei în rândul 
profeților de azi. Am analizat deja optimismul lui Teilhard 
de Chardin care afirma că fascismul şi comunismul, în pofida 
tuturor victimelor, sunt momente trecătoare. Evoluţia nu priveşte 
individul, ci doar specia, iar câtă vreme omul supravieţuieşte, 

cui îi pasă de milioanele de oameni din lagărele de concentrare? 
Omul va supravieţui, iar specia va evolua spre ceva mai înalt. 

Aşadar, avem mai mulți profeţi, dar vom vorbi doar 
despre doi sau trei. Pe Teilhard de Chardin l-am amintit deja. 
Un altul este un personaj ciudat din Rusia pe nume Fiodorov, 
ale cărui scrieri au trecut aproape neobservate la vremea sa şi 
au fost publicate abia după moartea lui, survenită în primele 
decenii ale secolului XX. Dostoievski, Tolstoi şi Soloviov erau 
fascinaţi de acest personaj. 


Fiodorov era un om cu idei ciudate, iar scrierile sale nu 
au fost publicate în engleză până când Schmemann nu le-a 
tradus în antologia sa de scrieri ruseşti bizare. Schmemann este 
cel care a scris pentru prima dată în engleză mai multe pagini, 
aproximativ 70, despre acest om despre care credea că este 
foarte important. 

Despre Fiodorov se poate spune că era dezamăgit de 
idealurile revoluționare care plasau tot binele în viitor. Pentru 
el, aceasta însemna că oamenii de astăzi şi cei care s-au chinuit 
în trecut sunt doar furaje pentru raiul care vine. Iar el nu putea 
concepe aşa ceva. Drept urmare, a propus ideea ca sarcina omenirii 
să fie reînvierea strămoşilor cu ajutorul ştiinţei. Bineînţeles că nu 
se ştie cum se va pune în practică exact această idee. În opinia 
lui, trebuie să ai încredere în ştiinţă, în dezvoltarea ei şi să fii gata 
pentru marele eveniment când strămoşii vor reveni la viață şi 
toată lumea va intra în acest paradis. 

Pe de altă parte, în zilele noastre se poate observa avansul 
acestei noi ştiinţe a criogeniei, în care oamenii se lasă înghețaţi, 
sperând că vor fi reînviaţi în viitor, atunci când bolile vor dispărea. 
Dar luată în sine aceasta este o idee chiliastă — voi reveni la viață 
în viitor — chiar dacă este vorba de un chiliasm secularizat. 

Fiodorov a exprimat acest gând sub forma unei profeții, şi 
anume că în viitor marea sarcină a omenirii — cartea sa se numea 

„Sarcina comună” - va fi reînvierea strămoşilor. Este evident un 
vis nebunesc, dar este tocmai ceea ce va face Antihristul: va trimite 
demoni în oamenii morți şi îi va face să umble din nou, devenind 
astfel niște cadavre umblătoare. Puteţi observa, de altminteri, 
că în literatura science fiction avem de-a face cu aceeaşi temă. În 
filmele SF apare un soi anume de extratereştri din spaţiu care pun 
stăpânire pe corpul cuiva şi aceia încep să se miște ca nişte strigoi. 
Aceeaşi temă se poate vedea și în reclamele la filmele amintite, cu 
copii din spaţiu, copii posedaţi de ființe din spaţiu cu ochii larg 
deschişi, uitându-se în zare. Este exact același duh. Practic, tot 
domeniul science fiction este în întregime chiliast: rasa superioară, 
Superman care vine din spaţiul cosmic ş.a.m.d. 

Aşadar, acest profet nebun, Fiodorov, era foarte apropiat 
de duhul noii împărăţii din lumea aceasta, o lume situată 
dincolo de graniţele creştinismului. Noi, pe de altă parte, 
credem în adevărata înviere făcută de Dumnezeu Însuşi, nu în 
cea realizată de ştiinţă. 


D.H. Lawrence 


D.H. Lawrence era obsedat de ideea unei reîntoarceri la 
păgânismul pământului. De asemenea, el ne-a furnizat o bază 
filosofică pentru sex, deşi romanele sale, cu excepția „Amantul 
doamnei Chatterly”, nu sunt vulgare. Ceea ce au ele în comun 
este accentul constant asupra pământescului, asupra exprimării 
libere a sexului. 

În romanele sale este întotdeauna vorba despre căsătorii 
nefericite, deoarece unul dintre parteneri este foarte pământesc, 
iar celălalt gândeşte prea mult. În opinia lui, acest exces de gândire 
reprezintă o boală a vremurilor moderne. Așadar, Lawrence are 
o povestire despre un cuplu care divorțează. Femeia pleacă în 
Mările Sudului unde totul este frumos și însorit. Sudul reprezintă 

pământul. Bărbatul pleacă în căutarea ei și apare un contrast. Ea se 
află la un moment dat pe o stâncă la soare, dezbrăcată, bronzându- 
se, arătând, prin culoarea pielii înnegrite de soare, ca o zeiţă. Prin 
comparaţie, el este palid. Ca majoritatea nordicilor este absolut 
palid, scofâlcit şi efeminat. Puterea este de partea ei pentru că ea 
ţine de pământ şi crede în exprimarea deplină a sexualității. Pe de 
altă parte, bărbatul are tot felul de inhibiţii - „nu poți face asta, nu, 
nu” — şi reprezintă o antiteză față de adevăratul pământesc. 

Romancierul l-a citit pe Nietzsche şi ştie că noul Supraom 
va fi teluric. 

Drept urmare, în romanele lui D.H. Lawrence tot ceea ce 
are legătură cu creştinismul este văzut ca slab şi efeminat, pentru 
că aceasta era viziunea lui Nietzsche. Tot ceea ce are legătură cu 
păgânismul este puternic şi astfel apar tot felul de imagini ale 
Africii negre. Scriitorul iubea zeii africani, iar eroii săi au în 
casă statui africane grosolane care simbolizează faptul că s-au 
eliberat de toate prejudecățile. Toate inhibiţiile creştinismului 
sunt lăsate în urmă şi omul devine liber. Se poate vedea că nu 
există reguli particulare. Nu contează dacă eşti căsătorit sau 
nu. Nu a tratat şi problema sexualităţii, dar credea că în ceea ce 
priveşte sexul normal ar trebui să existe o manifestare liberă. 

Lawrence are o povestire oribilă şi blasfemiatoare, pe care 
nu am reuşit să o duc până la capăt nici chiar pe vremea când nu 
eram ortodox. Este despre felul în care a înviat lisus Hristos: dacă 
a înviat sau pur şi simplu s-a dat jos de pe cruce şi a descoperit că 
s-a ratat. După care are o idilă cu Maria Magdalena şi descoperă 
sensul vieţii. Totul este exprimat atât de vulgar și de blasfemic, 
încât chiar și pentru cineva care nu este creştin are ceva excesiv. 
Acesta este nivelul său, deşi rămâne un scriitor puternic, printre 
cei mai mari, în opinia criticilor. 

La un moment dat cred că am urmat un curs cu şase sau 
opt scriitori, el aflându-se printre ei, fiind preferat în locul lui 
Hemingway. 

Importanţa lui D.H. Lawrence provine din aceea că este 
foarte reprezentativ pentru vremurile moderne, deşi rămâne un 
exemplu al acestui neo-păgânism. 


Unul dintre discipolii săi a fost un scriitor pe nume Henry 
Miller, care este foarte prozaic. Miller era un american care a 
murit în urmă cu câţiva ani, la vârsta de peste 70 de ani. A trăit 
în Big Sur şi era tipul clasic de boem modern, eliberat de toate 
prejudecățile. Prin anii 1920 a mers la Paris, aşa cum făceau o 
mulțime de tineri intelectuali din Apus. Hemingway a mers şi 
el acolo, pentru că Parisul era un fel de capitală artistică a lumii. 
Era locul în care puteai afla ce se întâmplă cu adevărat în lumea 
artei. Miller era mai degrabă bătrân când s-a decis să devină 
artist şi să meargă la Paris pentru a trăi ca un expatriat şi a scrie 
romane. În esenţă, el a fost influenţat de D.H. Lawrence, care i-a 
accentuat ideea realității materiale a acestei lumi, a pământului, 
a păgânismului, a sexului. 

Romanele sale publicate în Franţa au fost interzise până 
foarte recent în America. Chiar ştiu pe cineva care avea o 
librărie în San Diego şi care a fost arestat în urmă cu 15 ani 
pentru că le vindea pe sub mână. Desigur că de atunci lucrurile 
s-au schimbat şi ele se tipăresc astăzi fără probleme, fiind 
considerate chiar demodate. 

D.H. Lawrence a murit în jurul anului 1930, dar Henry 
Miller era încă activ în anii '60, când eu trăiam în California. 
Cu toate acestea, nu l-am întâlnit niciodată. Mama mea trăia 
în Carmel, iar el era încă o atracţie turistică în acele vremuri în 
Big Sur. Se retrăsese acolo, cu nişte discipoli în jurul său, care îi 
împărtăşeau concepțiile. 

Ceea ce scrie acest Henry Miller nu este în fapt nimic mai 
mult decât roman pornografic, compus din cuvinte cu patru 
litere şi experienţe sexuale descrise explicit. Astăzi astfel de 
cărţi au devenit comune și toată lumea scrie în felul acesta. Din 

acest punct de vedere, este un om modern tipic şi luminat, cu 
un pas înaintea lui Hemingway, mai ales că debordează de un 
duh anarhic. Este acelaşi duh despre care vorbea Fourier: lasă 
patimile libere şi va veni raiul. 

Mult mai interesantă este, în schimb, întâlnirea lui Miller cu 
Nicolai Berdiaev, care trăia în acea perioadă la Paris, era interesat 
de toate manifestările culturale moderne și îi citise cărțile. Nu 
ştiu dacă Berdiaev le-a citit în engleză sau nu. Dar ce este sigur 
este că Berdiaev însuşi era un anarhist absolut. Dorea răsturnarea 
Bisericii şi eliberarea omului spiritual. Aşadar, l-a citit pe acest 
anarhist american, Henry Miller, care credea în expresia liberă a 
sinelui, indiferent de ce se găsea acolo, gunoi sau altceva. Cred că 
de fapt Berdiaev i-a citit o singură carte, dar după această carte 
a exclamat: „La sfârşitul romanului, simt cum lumea se dizolvă. 
Anarhia absolută! Omul acesta ar trebui ars!” 

Berdiaev nu-l putea suporta, deoarece afirma că toate 
patimile trebuie lăsate libere. Era prea mult chiar şi pentru 
filosoful rus, deoarece din această perspectivă omul este o expresie 
absolută a ceea ce se nimerește să vină din natură. Dacă adopţi o 
singură dată această filosofie, totul începe să se destrame. Nu mai 
rămâne nimic şi te destrami şi tu la rândul tău. 

Uneori, Berdiaev face nişte observaţii foarte precise. A mers, 
de pildă, la o conferinţă a lui Rudolf Steiner la Berlin, iar după 
această experiență a afirmat că a simţit ceva înfricoşător la acel om, 
ceva care încearcă să-L cucerească pe Dumnezeu de jos. Observaţia 
lui era exactă, deşi era şi el, la rândul său, un fals profet. 

Henry Millertrăia o viaţă în care patimile erau descătușate. 
Făcea orice dorea fără reţineri. Avea convingerea, ca şi D.H. 
Lawrence, că în special pasiunea sexuală ar trebui să fie eliberată 
pentru ca omul să se reînnoiască, ceea ce reprezintă, desigur, un 
mit care poate, în viaţa de zi cu zi, să distrugă oamenii. 

Însă Miller a scris nişte eseuri care demonstrează că 
era conştient de ceea ce se întâmplă. Gândea foarte profund 

în ceea ce priveşte condiția omului modern, direcţia spre care 
se îndreaptă lucrurile, descătuşarea sexualității, depăşirea 
prejudecăţilor trecutului etc. Credea în astrologie şi în tot felul 
de arte magice. De asemenea, era de părere că se apropie o nouă 
eră, epoca Vărsătorului, când astrologii vor fi prim-miniștri, iar 
alchimia Renaşterii va cunoaşte o nouă înflorire. Toate aceste 
lucruri Miller le-a luat din spiritul epocii, în acelaşi fel în care 
Hitler afirma: „Eu sunt cel dintâi dintre magicieni”, deşi cred că 
mai degrabă a spus „în noua epocă a magiei.” 

Într-unul dintre articolele sale, Miller vorbeşte despre 
necesitatea ca omenirea să aibă un singur guvern mondial. 
„Cine va conduce acest guvern mondial? Va veni timpul când va 
răsări un om prin forţe proprii, iar el va avea o asemenea forță 
carismatică încât oamenii, de bună voie, se vor îngrămădi la el 
şi vor vedea în el speranţele unei noi religii, a noii ere a omenirii, 
devenind la fel ca şi Napoleon un simbol al oamenilor.” 

Mai departe el spune: „Cred că fiecare epocă are un 
personaj care reprezintă acea epocă”. Cu alte cuvinte, epoca 
produce pe cineva care o reprezintă, iar epoca noastră va 
produce un om ieşit din comun, o nouă figură politică magică, 
care va veni şi va stăpâni pământul; el va reprezenta pentru noi 
toate simţirile pământului, toate acele lucruri interzise care nu 
erau permise înainte. Este o profeție destul de exactă; în fapt 
este o altă profeție despre Antihrist şi noul mileniu care va 
să vină, în care patimile vor fi eliberate, oamenii vor fi liberi 
de toate constrângerile credințelor trecute despre Dumnezeu, 
moralitate și se vor bucura de mileniu. 

Este, bineînţeles, un exemplu perfect de autoidolatrie 
generată de filosofia lui Kant la nivel literar şi popular. O dată ce 
acest lucru (literatura lui Miller — n.trad.) a fost permis, atunci 
orice este permis. Astăzi cu greu poate fi găsit un singur film în 
care să nu apară o scenă sexuală. 

Pe de altă parte, este interesant de văzut cum este tratat 
acest subiect la scriitorii clasici. De pildă, am văzut recent 
filmul „Nicholas Nickleby”, care debordează de secvenţe 
sexuale, chiar dacă nu explicite, dar cine citeşte printre rânduri 
înțelege. Este limpede care este sensul -nobilul decadent şi 
fata au o relaţie care transpare din felul în care se privesc unul 
pe altul. i se prezintă întregul tablou, dar maniera în care se 
face acest lucru este foarte elegantă, chiar şi în film. Nu există 
o accentuare a pasiunii. Poţi vedea doar că asta este viaţa. 
Aşadar, sexul ca parte a vieţii este prezentat într-o manieră 
foarte realistă. 

Astăzi, însă, cum este prezentat acest subiect? În primul 
rând se intră în tot felul de detalii brutale, aşa că trebuie să stai 
şi, chipurile, să priveşti. Chiar şi Anna a fost dusă de tatăl ei la 
filme (?) şi a trebuit să stea să privească această şerpuială sub 
pătură şi să-şi imagineze ce fac. Desigur că în multe locuri se dă 
totul la o parte şi îţi arată ce se întâmplă. Cum se numeşte acest 
lucru? Atitudine realistă în fața vieţii, nu-i așa? 


Student: Ei bine, depinde de cum priveşti filmul, care 
este punctul tău de vedere. Chiar şi în literatura clasică aveau o 
perspectivă mult mai realistă decât întâlnim astăzi. 


Pr. S: Aveau tabuuri şi nu puteau discuta despre anumite 
lucruri. 


Ei bine, acest element a făcut întotdeauna parte din 
viaţă şi a fost exprimat întotdeauna. În fapt, în vieţile sfinților 
ortodocşi apare adesea acest aspect. Cine este obișnuit cu 
standardele victoriene de literatură s-ar putea să fie şocat. Însă, 
deşi abordarea subiectului este deschisă, prezentarea se face 
într-o asemenea manieră încât nu stârneşte pasiunea, ci doar îţi 
înfăţişează realitatea. 

Ceea ce se întâmplă acum, dacă privim la moda ultimilor 
10 sau 15 ani, este de a produce tot ceea ce nu a fost permis 
înainte, într-o modalitate prin care să poată fi stârnite patimile. 
Ca urmare creaţiile literare nu au niciun fel de sens; cu alte 
cuvinte, nu îți spun cum să abordezi acest subiect (al iubirii 
fizice), pentru că eşti atât de captivat de el. Bineînţeles că vei 
vedea cum cad hainele şi toate cele, vei fi interesat şi excitat. 
Dar cum rămâne cu povestea, cu sensul deplin al vieţii? Nu ni 
se spune nimic despre aceste lucruri. Nu fac decât să excite şi să 
gâdile. Iar acesta este rezultatul operei lui Kant. 

Dar ştiţi de ce vă gâdilă? Pentru că sunteţi egocentrici. 
Toată lumea se uită acolo şi se vede pe sine. Sexul este, de regulă, 
luat în sine, o experienţă foarte nesatisfăcătoare. Nu ai parte de 
acele experienţe glorioase pe care le vezi în filme sau în cărți. 
Priveşti la filme şi te gândeşti: poate că trupul meu nu este foarte 
frumos. Dar când priveşti la actori vezi corpuri frumoase! În 
timp ce priveşti la acele imagini frumoase, în fapt te închini la 
propriul sine. Este ca şi cum te-ai privi în oglindă. 

Toate acele neajunsuri de care dai dovadă în termeni de 
frumuseţe sau experiență sexuală sau de ce se mai întâmplă 
pot fi remediate cu condiția ca măcar să ai pe cineva care este 
suficient de arătos şi o face atât de profesionist ş.a.m.d. Tu, în 
fapt, te uiţi la tine într-o oglindă şi te închini ţie. Nu mai există 
niciun fel de literatură, niciun fel de valori înalte, iar aceasta 
este în mod categoric o formă de autoînchinare. 


Student: Este același lucru ca atunci când ne spuneaţi 
despre un individ care trăia în deşert în Arizona şi care se 
privea în oglindă ca o formă de autoadulaţie. 


Pr. S: Da. Este o greşeală tipică în viața duhovnicească 
aceea de a privi întotdeauna la tine. În vremurile moderne este 


ceva foarte simptomatic. Toată spiritualitatea noastră este foarte 

narcisistă. Oamenii care discută despre a fi spirituali sunt, de 
obicei, foarte egocentrici. Se uită la ei în oglindă. 


Această tendință de accentuare a patimilor sexuale 
afectează arta contemporană. Nu am văzut aceste filme noi. 
Ultimul pe care l-am văzut în urmă cu 12 ani era foarte prost. 
Cred că am văzut, de fapt, vreo două extrem de proaste. Ceea 
ce vreau să spun este că astăzi lucrurile sunt chiar mult mai 
deschise. Nu mai există valori înalte, deoarece ele sunt sufocate 
de acest element foarte carnal. Pur şi simplu nu mai poţi face 
un film în zilele noastre care să nu conţină o scenă sexuală - cu 
excepția unui film de copii. Astfel de filme primesc o literă de 
avertisment, „R”, ceea ce înseamnă că este ceva foarte picant 
şi îi atrage invariabil pe oameni. Este parte din același cult al 
egolatriei. 

Toate acestea sunt o consecinţă a ideilor din vremea lui 
Kant. Filosoful a scris în 1790, iar acum, în 1980, două sute de 
ani mai târziu, ele au ajuns la nivelul cel mai de jos. Este un 
rezultat firesc. 

Unul din aspectele foarte prevalente în societatea noastră 
şi care poate fi întâlnit peste tot este publicitatea şi întregul 
element sugestiv din televiziune. Ideea centrală este de a te 
stârni, de a-ţi stârni emoţiile şi patimile. Ţi se arată o față 
frumoasă şi este ca şi cum te-ai uita într-o oglindă la tine însuţi. 
Trebuie să am acel parfum, trebuie să am acel deodorant... 


Dostoievski a scris, la rândul său, câteva fragmente 
interesante despre acest subiect. Îmi scapă acum în ce roman a 
vorbit despre un vis, dar ideea din spatele visului era că pentru 
natura noastră umană reprezintă ceva foarte atrăgător ideea ca 
toți oamenii să se dezbrace de haine și să facă tot ceea ce doresc. 
Este exact acelaşi lucru - dezlănțuirea patimilor - pe care îl 
simţea şi Henry Miller, care îi plăcea şi lui Fourier. În fapt, este 

probabil că vom vedea acest lucru peste 10 ani în San Francisco 
şi New York. 

Am citit într-un ziar opinia unui critic de artă despre un 
fel de balet din San Francisco care a susținut un spectacol la 
New York, iar într-unul dintre momentele lor artistice şi-au dat 
jos hainele şi au început să sară pe scenă mai multe minute, după 
care şi-au pus la loc îmbrăcămintea. Criticul respectiv afirma că 
în momentul acela a simţit o asemenea eliberare, pe care nu şi-o 
putea explica: „Senzaţia tainică de eliberare absolută.” 

Pe atunci era avangardă, dar astăzi se întâmplă mereu şi 
peste tot. Este expresia acelei dorinţe chiliaste, acum când toate 
restricțiile au dispărut, să simţi un fel de eliberare, chiar dacă 
durează un moment. Îţi este suficient. De aici încolo nu mai e 
nevoie decât de câţiva ani pentru a fi sub domnia lui Antihrist. 

În „Adolescentul”, Dostoievski a propus o profeție foarte 
precisă despre viitor. Nu am cartea acum în față, dar este vorba 
despre ziua în care soarele a dispărut de pe cer - o metaforă 
pentru dispariţia lui Dumnezeu din viaţa oamenilor. Ce se va 
întâmpla în ziua în care oamenii vor realiza că sunt singuri şi că 
soarele a dispărut din viaţa lor, fiind izolaţi pe această planetă? 
El spune că oamenii vor simţi o dragoste nemaivăzută unul 
pentru celălalt și pentru fiecare fir de iarbă, deoarece ştiu că 
va dispărea pentru totdeauna. Drept urmare, doar acel moment 
contează. Nu există Dumnezeu, nimic dincolo de viaţa aceasta. 
Trebuie să trăim din plin momentul. Oamenii se vor înghesui 
unii în alții şi se vor îmbrăţişa de singurătate. 

Dostoievski comentează această profeție: 


„După ce L-au respins pe Dumnezeu, oamenii se 
închină la Umanitate și iubesc tot ceea ce iubeşte Umanitatea. 
Deşi astăzi sensul ei s-a pierdut, oamenii ajung să iubească 
şi Biblia, care i-a luminat ca soarele pe oameni. Nu putem fi 
nerecunoscători pentru binele făcut omenirii! De ce atunci 


523 


leromonah Serafim Rose 


sărută Biblia şi o ascultă cu respect şi le curg lacrimi deasupra 
ei? Pentru că, odată respins Dumnezeu, au început să se închine 
la Umanitate. Acum cred în umanitate. O deifică şi o adoră. 
A existat de-a lungul secolelor ceva mai sfânt pentru omenire 
decât Cartea Sfântă? Se închină acum la ea deoarece face parte 
din omenire şi a făcut bine omenirii de-a lungul veacurilor. La 
fel ca şi soarele, a luminat-o, a turnat forța şi viaţa ei asupra 
omenirii. Şi chiar dacă sensul ei nu este pierdut, cu toate acestea 
ei consideră imposibil să fii nerecunoscător şi să uiţi beneficiile 
aduse umanității.” 


Dezvăluirea aceasta denotă mult entuziasm dar şi ceva 
mişcător. Este o deificare a umanităţii şi o dorinţă stringentă de 
a-şi manifesta iubirea lor. Dar cu toate acestea, să remarcăm ce 
sete de rugăciune, de a se închina, ce poftă de Dumnezeu şi ce 
credință în rândul acestor atei, şi pe de altă parte câtă disperare 
şi tristeţe! Ce cortegiu funerar în loc de o viață, de o viață 
senină, cu izvorul debordant de tinereţe, putere şi speranţă! 
Pentru mulți oameni, însă, rămâne o întrebare dacă este o 
înmormântare sau o forță nou venită. 


„Dragul meu, uneori îmi închipui, începu el, zâmbind 
îngândurat, că lupta a încetat şi spiritele s-au potolit. După ce 
blestemele, huiduielile şi fluierăturile au luat sfârșit, s-a aşternut 
o perioadă de acalmie şi oamenii au rămas singuri, aşa cum au 
dorit, fiindcă ideea măreaţă de pe vremuri i-a părăsit (aici discută 
despre dispariţia lui Dumnezeu - notă P.S.R.), marele izvor de 
forță, care până atunci îi hrănea şi îi încălzea s-a retras ca soarele 
acela maiestuos şi fascinant din tabloul lui Claude Lorrain, dar 
acest asfinţit prevestea sfârşitul omenirii. Şi atunci oamenii încă 
o dată au rămas complet singuri şi se simt părăsiţi ca nişte copii 
orfani. Ştii, dragul meu băiat, n-am crezut niciodată că oamenii 
sunt ingraţi şi proşti. Dacă ar rămâne fără ocrotire, oamenii s-ar 

strânge laolaltă, s-ar lipi cât mai strâns şi mai drăgăstos unii de 
alții, s-ar prinde de mâini, fiindcă şi-ar da seama că nu se mai 
pot bizui decât unii pe alţii. Dacă ar dispărea măreaţa idee a 
nemuririi, ea ar trebui înlocuită, marele prinos de dragoste care 
înainte se concentra asupra Aceluia care a întruchipat nemurirea 
s-ar revărsa atunci asupra naturii, asupra universului, asupra 
oamenilor, asupra fiecărui fir de iarbă. Atunci oamenii ar începe 
să iubească cu o dragoste fără margini pământul şi viața şi, pe 
măsură ce și-ar da seama cât de trecătoare și limitată e viaţa lor, 
ar iubi-o cu totul altfel decât înainte. 

Ei ar începe să observe natura şi ar descoperi fenomene şi 
taine pe care înainte nici nu le bănuiau, fiindcă atunci ar privi 
natura cu alți ochi, aşa cum își privește un îndrăgostit iubita. 
Dimineaţa, de cum s-ar trezi, s-ar grăbi să se îmbrăţişeze unii 
pe alţii, ar căuta să-şi arate cât mai multă dragoste, fiindcă şi- 
ar da seama că zilele sunt scurte şi că asta e tot ce le rămâne. 
Ar munci unii pentru alții şi fiecare ar împărţi tuturor ceea 
ce a agonisit, fiindcă numai pe această cale şi-ar găsi fericirea. 
Fiecare copil ar şti şi ar simţi că fiecare om de pe pământ îi 
este un părinte. «Chiar dacă mâine îmi va veni sfârşitul, s-ar 
gândi orice om privind asfinţitul, nu-mi pasă că mor, fiindcă 
după mine rămân ei toți, iar după ei vor urma copiii lor», şi 
gândul acesta, că după tine rămân ceilalți şi că vor continua să 
se iubească şi să se ajute unii pe alții ar înlocui speranţa unei 
regăsiri într-o viaţă viitoare. Oamenii s-ar grăbi să se iubească 
pentru a înăbuşi marea tristeţe din sufletele lor. Fiecare ar fi 
mândru şi curajos când ar fi vorba de el, dar grijuliu şi precaut 
când ar fi vorba de ceilalți, fiecare ar tremura pentru viaţa şi 
fericirea tuturor. Oamenii ar deveni duioşi unul față de altul, 
fără să se ruşineze de duioşia lor, ca acum, s-ar alinta unii pe alții 
ca niște copii. Când s-ar întâlni, s-ar uita cu adâncă simpatie şi 
înţelegere unii în ochii altora şi privirile lor ar fi pătrunse de 
dragoste şi tristeţe.” 

Oare nu este asemănătoare această fantezie cu Biserica 
Atee din realitate? 

Această utopie este, desigur, parte din mentalitatea 
noastră contemporană. Chiar şi în privinţa revoluţiei sexuale, 
ea este explicată parțial de dorința de destrăbălare, dar nu mai 
puţin este explicată şi de dorința oamenilor de a căuta iubirea. 
Nu găsesc iubire în Dumnezeu, în familie, în biserică și în 
societate, așa că urmăresc acest ideal al iubirii sexuale, care le 
oferă o căldură temporară, după care dispare nelăsând în urmă 
nimic. De așa ceva ai nevoie pentru a realiza mileniul: oameni 
luminaţi şi detaşaţi de orice standard. Le va da aparenţa unui 
regat al iubirii în care Antihristul va fi singurul la care se vor 
închina în timp ce ei se închină la ei înşişi. Şi asta pentru că 
dumnezeul lor sunt ei înşişi. 

În aceeaşi ordine de idei, Berdiaev are un articol interesant 
despre mişcarea harismatică: 


„Lumea se îndreaptă către o nouă spiritualitate şi către un 
misticism de tip nou, în care nu va mai exista nimic din vechea 
viziune ascetică. Realizarea unităţii creştine presupune ca însuși 
creştinismul să intre într-o epocă nouă, să dobândească o nouă 
şi profundă spiritualitate, ceea ce înseamnă o nouă revărsare a 
Duhului Sfânt”. 


Într-un anume sens, acest fragment rezumă toate 
speranţele chiliaste de la Ioachim de Fiore încoace - care, de 
altfel, era idolul lui Berdiaev - şi îi inspiră pe oamenii de astăzi 
să caute un soi de nouă eră. Dacă acest deziderat pare imposibil, 
dacă viitorul arată sumbru şi greu, cu tiranie şi gulag, cu toate 
acestea, când te gândeşti la ideile sale te poți simţi dintr-odată 
ca Rousseau. Adică să fii dominat de un măreț sentiment mistic 
că, da, trebuie să fie ceva mai mult în realitate decât lagăre de 
concentrare. Noi credem în armonia viitoare. 

„Lumea se îndreaptă către o nouă spiritualitate şi către un 
misticism. Noul misticism nu va mai considera lumea aceasta 
obiectivizată ca realitate finală.” Vedeţi, va exista o nouă ştiinţă 
iar realitatea spirituală îşi va face simțită prezenţa. „În ea se va 
revela adevărata gnoză... Și toate contradicţiile şi fragmentările 
chinuitoare (ale vieţii moderne, care sfârtecă omul în bucăţi — 
notă P.S.R) vor fi soluționate de un nou misticism, care va fi mai 
profund decât toate religiile şi care le va uni. Va fi victoria asupra 
formelor false de misticism social, victoria împărăției duhului 
asupra împărăției Cezarului. Victoria finală a împărăției 
duhului presupune o schimbare în structura conștiinței umane. 
Aceasta poate fi înţeleasă doar din perspectivă eshatologică.” 

Evoluţionismul vine, bineînţeles, în ajutorul acestei teze 
afirmând într-adevăr că omenirea evoluează într-o formă mai 
înaltă de conştiinţă prin care se va deschide realitatea spirituală. 


Soloviov 


Acum ajungem, în sfârşit, la cel care este parte importantă 
din toate aceste mişcări. Numele său este Vladimir Soloviov. 
Probabil că el este principalul responsabil pentru deraierea 
intelighenţiei ruse de pe calea Ortodoxiei. Kireievski a încercat 
să-i aducă înapoi la Ortodoxie pe intelectuali, pe când Soloviov 
era influenţat de panteism, de forţe străine şi, mai mult, a avut 
o viziune a Sophiei. În fapt, el susţine că a întâlnit-o pe Sophia 
în Egipt, fiind probabil vorba de aceeaşi femeie-mesia pe care 
o căutau saint-simonienii în anii “30 ai secolului al XIX-lea. 
Soloviov, din câte îmi amintesc, a mers în deşert pe la 1880. 

Nu a trăit foarte mult. A murit în 1900, având din câte 
îmi amintesc 45 de ani, fiind practic contemporan cu Nietzsche. 

Face parte la rândul său din categoria acelor gânditori nebuni. 
A propus tot felul de lucruri fantastice, cum ar fi acela ca lumea 
întreagă să fie condusă de Papă şi de Țar. Era dominat de aceste 
idei noi, cum că Sophia reprezintă a patra persoană a Treimii, 
inspirându-i apoi pe Bulgakov, Berdiaev, Florenski şi pe toți 
ceilalți gânditori dezlănţuiţi. 


Pr. G: Toată Şcoala de la Paris îşi are obârşia directă în 
această Sophia. 


Pr. S: În articolul său despre Soloviov şi Bulgakov, Vlădica 
loan (Sf. loan Maximovici - n.trad.) afirmă că sofiologia este 
cultul omului şi respingerea cultului lui Dumnezeu, în locul 
căruia pune omul. 

Totuşi, spre sfârşitul vieţii sale, Soloviov a fost însuflețit 
de un duh nou şi nu-şi mai punea niciun fel de speranţă cu 
privire la ideea unui imperiu mondial care să unească ortodoxia 
şi catolicismul. 


Pr. G: Totuși nu a devenit catolic. 
Pr. S: S-a împărtăşit o vreme într-o biserică catolică. 
Student: Deci a devenit catolic? 


Pr. S: Da, darel nu considera că a devenit catolic. El credea 
că a unit cele două religii. În ultimul an de viaţă era tulburat 
de presimţiri sumbre legate de viitor. Dintr-odată a început să 
citească profeţii despre Antihrist, iar acest sentiment neguros a 
luat asemenea proporţii, încât a început să le spună oamenilor 
că îi este greu să mai meargă la biserică deoarece avea credința 
că în foarte scurtă vreme vor fi închise toate bisericile şi nu vor 
mai rămâne decât catacombele. 

Pr. G: Avea, fără îndoială, un fel de intuiţie. 


Pr. S: El întrevedea sfârşitul istoriei, sfârşitul vieţii 
moderne, sfârşitul istoriei moderne şi venirea lui Antihrist. Aşa 
că s-a apucat să scrie o povestire care este în fapt un dialog între 
trei personaje, dintre care unul este un călugăr care ne spune 
povestea lui Antihrist, intitulată „Trei conversații despre război 
și viitorul omenirii”. 


În această nuvelă el ironizează tolstoismul care afirmă că 
ar trebui să fim paşnici şi să nu opunem rezistență, indiferent ce 
s-ar întâmpla. La sfârşitul acestor trei conversații apare povestea 
despre Antihrist. Majoritatea detaliilor provin din Scriptură şi 
de la Părinţi, cele câteva lucruri pe care le adaugă de la el nefiind 
foarte reuşite. Însă povestea de bază este suficient de precisă. 
Ceea ce adaugă sunt elemente pe care el însuşi le-a deprins 
în cadrul experienţelor sale oculte, dar mai ales ca urmare a 
conştiinţei duhului vremurilor. Într-un anumit sens povestea 
este foarte asemănătoare cu legenda Marelui Inchizitor al lui 
Dostoievski. 


„În această vreme, printre puţinii credincioşi spiritualişti 
se afla un om remarcabil — mulți îl numeau supraom - care era 
la fel de departe de a fi prunc, atât la minte cât şi la inimă. 

Era încă tânăr, dar graţie înaltei sale genialităţi, pe 
la treizeci şi trei de ani, era bine cunoscut ca mare gânditor, 
scriitor şi om cu o bogată activitate socială. Conştient fiind de 
marea forță a spiritului ce sălășluia în el, a fost întotdeauna un 
spiritualist convins; iar mintea sa limpede i-a arătat întotdeauna 
adevărul lucrurilor în care trebuie să crezi: binele, Dumnezeu, 
Mesia. Credea în toate acestea, dar de iubit se iubea numai 
pe sine. Credea în Dumnezeu, dar, fără să vrea, în adâncul 
sufletului se prefera Acestuia pe sine. Credea în bine, dar ochiul 


529 


leromonah Serafim Rose 


atotvăzător al Veşniciei ştia că acest om se va pleca în fața 
forțelor răului pe dată ce acesta îl va ispiti - nu prin amăgirea 
simţurilor şi pasiunilor josnice şi nici chiar prin înalta seducţie 
a puterii, ci doar prin vanitatea sa fără margini. 

Dincolo de genialitatea excepţională, frumuseţea și 
noblețea, înaltele manifestări de cumpătare, generozitate şi 
filantropie activă justificau, s-ar zice pe deplin, uriașa vanitate a 
marelui spiritualist, ascet şi filantrop. Şi cine l-ar fi putut acuza 
că, fiind înzestrat atât de generos cu darurile Domnului, a văzut 
în ele semnele unei bunăvoinţe excepţionale a Celui de Sus față 
de el şi s-a considerat al doilea după Dumnezeu, unicul fiu al 
Domnului, într-un anume fel? (Apropo, toate acestea nu sunt 
foarte diferite de profeţii socialişti — notă P.S.R.) 

Într-un cuvânt, el a ajuns la gândul că este ceea ce în realitate 
a fost Hristos. Însă această înţelegere a condiţiei sale înalte şi-a 
definit-o în fapt nu ca datorie morală față de Dumnezeu şi lume, ci 
ca drept şi superioritate față de ceilalți, dar mai ales față de Hristos. 
Iniţial nu L-a urât nici pe Hristos. Îi recunoștea însemnătatea 
şi importanța mesianică, dar vedea sincer în El doar un măreț 
predecesor al său. (În felul acesta vorbesc saint-simonienii despre 
transformarea creştinismului de către Saint-Simon, care este mai 
mare decât Hristos — notă PS.R.) Actul de eroism moral al lui 
Hristos şi unicitatea Lui absolută nu erau pe înţelesul acestei minţi 
întunecate de vanitate. Gândea așa: «Hristos a venit înaintea mea, 
eu apar pe pământ al doilea, însă ceea ce apare mai târziu în timp 
este, în esență, mai aproape de locul întâi. Eu sosesc ultimul, la 
sfârşitul istoriei, tocmai pentru că sunt mântuitorul cel desăvârşit, 
incontestabil. Hristosul este premergătorul meu. Chemarea Lui a 
fost să vestească şi să pregătească ivirea mea.» Şi, cu aceste gânduri, 
marele om al secolului al XXI-lea va raporta la sine tot ceea ce se 
spune în Evanghelie despre a doua venire, explicând această venire 
nu ca reîntoarcere a aceluiași Hristos, ci ca înlocuirea Hristosului 
înainte mergător cu cel definitiv, adică cu el însuşi. 

Faptul de a se prefera pe sine lui Hristos va mai fi justificat 
de acest om şi prin astfel de cugetări: «Hristos, propovăduind şi 
dând în viaţa Sa dovadă de bine moral a fost menit să îndrepte 
omenirea, eu sunt chemat să fiu binefăcătorul acestei omeniri 
în parte adusă pe calea cea dreaptă, în parte imposibil de adus 
pe calea cea dreaptă. Eu le voi da tuturor oamenilor lucrurile 
de care au nevoie. Hristos ca moralist îi separa pe oameni prin 
bine şi prin rău, eu îi voi uni prin bunuri care le sunt deopotrivă 
necesare celor buni şi celor răi. Eu voi fi adevăratul reprezentant 
al acelui Dumnezeu care îşi înalță soarele deasupra celor buni 
şi celor răi, care-şi pogoară ploaia asupra celor fără de prihană 
şi a celor prihăniți. Hristos a adus sabia, eu voi aduce pacea. 
E] îi amenința pe oameni cu înfricoşătoarea Judecată de Apoi, 
însă ultimul judecător voi fi eu, şi judecata mea va fi nu numai 
a adevărului, ci şi a milostivirii. Va fi şi adevăr în judecata mea, 
dar nu un adevăral răsplătirii, ci un adevăr al discernământului. 
Eu îi voi desluşi pe toţi şi voi da fiecăruia ceea ce îi trebuie.» 

Şi iată că în această dispoziție minunată el așteaptă 
un îndemn limpede de la Atotputernic spre a trece la o 
nouă mântuire a omenirii, aşteaptă o mărturie evidentă şi 
cutremurătoare a faptului că el este întâiul născut, iubitul fiu 
mai mare al lui Dumnezeu. Aşteaptă şi-şi hrăneşte unicitatea cu 
conştiinţa virtuţilor şi calităţilor sale supraomeneşti, căci este 
- după cum am spus - un om cu o moralitate impecabilă şi cu 
însușiri ieşite din comun. 

Mândru şi fără de prihană, el aşteaptă semnul suprem spre 
a porni la mântuirea lumii. Aşteaptă, nu mai are răbdare. (Câţi 
oameni nu sunt astfel! Oameni care se cred genii nemaivăzute 
şi care aşteaptă un demon să le spună să meargă şi să înveţe 
lumea - notă P.S.R). A împlinit deja 30 de ani, mai trec încă trei 
ani. Şi iată că-i trece prin cap un gând şi îl pătrunde până în 
măduva oaselor, ca un tremur de foc: «Şi dacă?... Şi dacă nu sunt 
eu, ci EI, galileanul? Dacă nu el este înaintemergătorul meu, ci 

Cel adevărat, Cel dintâi şi Cel de pe urmă? Însă atunci el trebuie 
să fie în viață, dar unde este? Dacă vine acum la mine... acum, 
aici... Ce o să-i spun? Va trebui să mă plec în faţa Lui, ca ultimul 
țăran prost, ca orice mujic rus şi să bâigui fără sens: „Doamne 
lisuse Hristoase, miluieşte-mă pe mine, păcătosul”. Ori să-mi 
răstignesc mâinile în cruce ca muierile poloneze! Eu, geniul 
luminos, supraomul. Nu, niciodată!» 

Şi, pe dată, în locul respectului înţelept şi rece față de 
Dumnezeu şi Hristos, se naşte şi creşte în inima lui întâi un 
fel de groază, apoi o ciudă năprasnică, ce-i prinde şi chinuie 
întreaga fiinţă şi o ură crâncenă, ce-i taie răsuflarea. «Eu, eu, nu 
EI! EI nu mai este viu, nu e şi nici n-o să mai fie. Nu a-nviat, nu 
a-nviat, nu a-nviat! A putrezit ca ultima... » Şi cu spume la gură 
iese în salturi spasmodice din casă, din grădină şi aleargă pe o 
cărare săpată în stâncă în noaptea adâncă şi neagră... Furia i se 
stinse şi-i luă locul o disperare grea ca stâncile acestea, grea ca 
noaptea aceasta. Se opri pe buza prăpastiei şi ascultă departe 
în vale vuietul tulbure al torentului fugind peste pietre. Avea 
inima strânsă de o disperare de nesuportat. 

Deodată simţi o tresărire. «Să-L chem? Să-L întreb ce să 
fac?» Şi în întuneric i se arată un chip blând şi mâhnit. «Îi este 
milă de mine.... Nu, niciodată. Nu a-nviat, nu a-nviat!» - Şi se 
aruncă în prăpastie. Dar ceva mlădios, ca o coloană de apă, îl 
mențţinu în aer, simţi o zguduitură ca la un şoc electric şi o forță 
îl împinse îndărăt. Pentru o clipă îşi pierdu cunoştinţa şi, când 
se trezi, stătea în genunchi la câțiva paşi de marginea prăpastiei. 
În faţa lui se contura o siluetă care sclipea în irizări ceţoase şi 
fosforescente. Şi din ea îl sfredeleau până în suflet, cu strălucire 
tăioasă şi prea greu de suportat, doi ochi. 

E] vede aceşti doi ochi pătrunzători şi aude, ori în sinea 
sa, ori din afară, o voce stranie, înfundată, apăsată parcă de 
ceva și totodată deslușită, metalică şi absolut indiferentă, ca 
din fonograf. Şi vocea aceea îi spune: «Fiul meu iubit, ai toată 

bunăvoința mea. De ce nu m-ai chemat pe mine? De ce L-ai 
venerat pe Celălalt, pe Cel rău şi pe Tatăl Său? Eu îţi sunt 
dumnezeu şi tată. lar Celălalt, sărac și răstignit, ne e străin, 
şi mie şi ţie. Eu nu am alt fiu, în afară de tine. Tu eşti unicul, 
singurul meu născut, egal mie. Eu te iubesc şi nu-ți cer nimic. 
Tu eşti oricum minunat, măreț, puternic. Fă ceea ce ai de făcut 
în numele tău, nu al meu. Eu nu nutresc invidie față de tine. Cel 
pe care tu Îl credeai Dumnezeu cerea de la Fiul Său supunere, 
supunere fără margini - până la moartea pe cruce; şi nu L-a 
ajutat când era pe cruce. Eu nu cer nimic de la tine; eu am să 
te ajut. Am să te ajut pentru ceea ce ești tu însuţi, în numele 
virtuţii şi superiorității tale, în numele iubirii mele curate, 
dezinteresate pentru tine. Primeşte spiritul meu. Şi-așa cum 
mai înainte spiritul meu te-a născut întru frumuseţe, acum te 
naşte întru putere.» 

Şi la aceste cuvinteale necunoscutului, buzele supraomului 
se întredeschiseră fără voie, cei doi ochi i se apropiară de față 
şi simţi cum îl pătrunde un jet tăios şi înghețat care-i umplu 
întreaga făptură. Şi deodată se simţi plin de o forță nebănuită, 
de voie-bună, sprinteneală şi exaltare. În aceeași clipită, chipul 
luminos şi cei doi ochi dispărură, ceva îl luă pe supraom pe sus 
şi îl lăsă uşurel în grădină, la uşa casei sale. (Este o experiență 
foarte similară cu cele care survin în ocultism - notă PS.R. ) 

A doua zi, nu doar oaspeţii marelui om, ci chiar şi 
servitorii fură uimiţi de înfăţişarea sa aparte, pătrunsă de har. 
Şi ar fi fost şi mai uluiţi dacă ar fi putut să vadă cu ce repeziciune 
supranaturală şi cu câtă ușurință scria, încuiat în biroul său, la 
vestita sa lucrare cu titlul «Calea deschisă către pacea universală 
şi către bunăstare» (...) 

Această carte, scrisă după cele întâmplate pe marginea 
prăpastiei, va demonstra forța geniului, forța neavută de 
el înainte. Va fi ceva atotcuprinzător care va împăca toate 
contradicţiile, în ea se vor îmbina respectul nobil față de 

tradiţiile şi simbolurile străbune cu radicalismul generos şi 
curajos al cerinţelor şi îndrumărilor social-politice, libertatea 
neîngrădită a gândirii cu cea mai profundă înţelegere a tot ceea 
ce este mistic, un indiscutabil individualism cu devotamentul 
fierbinte față de binele comun, cel mai înalt idealism al 
principiilor dominante cu determinarea deplină și viabilitatea 
soluţiilor practice. Şi toate acestea vor fi îmbinate şi legate 
între ele cu o aşa măiestrie genială, încât oricărui gânditor sau 
practician unilateral îi va fi lesne să vadă şi să accepte întregul 
numai din punctul său propriu, particular de vedere, fără să 
sacrifice nimic pentru adevărul însuși, fără să se ridice de fel în 
numele acestui adevăr deasupra propriului eu, fără să-şi renege 
în fapt propria unilateralitate, fără să-şi corecteze opiniile şi 
năzuinţele greşite, fără să umple cu nimic insuficienţa lor (...) 

Nimeni nu va avea obiecţii la această carte și tuturor le va 
părea revelarea adevărului adevărat. Atitudinea față de tot ceea 
ce a însemnat trecutul va fi atât de dreaptă, tot ceea ce înseamnă 
prezent va fi apreciat din atât de multe puncte de vedere şi atât 
de imparţiale şi tot ceea ce înseamnă un viitor mai bun va fi atât 
de clar şi evident împins către prezent, încât oricine va putea 
să spună: «lată în sfârşit ceea ce ne trebuie; iată un ideal ce nu 
e utopie, iată o idee care nu e himeră.» Și minunatul scriitor nu 
numai că îi va atrage pe toți, ci va fi plăcut de toţi, împlinindu-se 
astfel cuvântul lui Hristos: «Am venit în numele Tatălui și voi 
nu mă primiţi, şi va veni un altul în numele său - şi pe acela îl 
veţi primi.» Căci pentru ca să fii primit, trebuie să fii plăcut. 

E adevărat că unii oameni cucernici, lăudând cu foc 
această carte, vor pune totuşi întrebarea cum de nu este amintit 
în ea nici măcar o dată Hristos, însă alţi creştini vor riposta: 
«Ei şi? Slavă Domnului! Şi-așa în veacurile trecute tot felul de 
zeloţi şi nechemațţi l-au folosit prea mult astfel încât tot ce era 
sfânt a devenit calp. Acum un scriitor religios profund trebuie 
să fie foarte atent. Şi odată ce conţinutul cărții este pătruns 

de adevăratul spirit creştin al iubirii active şi al bunăvoinţei 
atotcuprinzătoare, ce vă mai trebuie?» Și toți vor fi de acord cu 
acest lucru. 

Curând după apariția „Căii deschise”, care l-a făcut pe 
autorul său să devină cel mai cunoscut dintre toți oamenii care 
au fost vreodată pe pământ, la Berlin urma să aibă loc adunarea 
internaţională de instituire a Uniunii Statelor Europene (...) 
Atunci, „inițiaţii” au hotărât să concentreze puterea executivă 
în mâinile unei singure persoane având împuterniciri suficiente 
(...) Omul viitorului a fost ales aproape în unanimitate ca 
preşedinte pe viață al Uniunii Statelor Europene. Iar atunci 
când a apărut la tribună în toată splendoarea supraomenească a 
frumuseţii, forței şi tinereţii sale şi şi-a expus inspirat şi elocvent 
programul universal, auditoriul captivat şi fermecat a hotărât 
într-un acces de entuziasm şi fără supunere la vot să îi acorde 
onoarea supremă, alegându-l împărat roman. Congresul s-a 
încheiat într-o atmosferă de exaltare generală şi marele ales a 
emis un manifest care începea astfel: «Popoare ale pământului! 
Vouă vă dăruiesc pacea mea!» şi se sfârşea cu următoarele 
cuvinte: «Popoare ale pământului! S-au împlinit făgăduinţele! 
Pacea veşnică universală e garantată. Orice încercare de a o 
încălca va întâmpina pe loc o rezistență de neînvins. Căci de 
acum înainte pe Pământ există o putere centrală ce este mai tare 
decât toate celelalte puteri luate separat ori împreună. Această 
putere nestrămutată, atotbiruitoare, îmi aparține mie, ales 
plenipotenţiar al Europei, împărat al tuturor forțelor ei. Dreptul 
internațional are în sfârșit instanța ce-i lipsea până acum. Şi 
de acum înainte niciun stat nu va mai avea curajul să spună 
„război” când eu spun „pace”. Popoare ale pământului - Pace 
vouă!» Manifestul a avut efectul scontat (...) 

Într-un singur an este întemeiată o monarhie universală 
în sensul propriu şi cel mai precis al cuvântului. Lăstarii 
războiului sunt smulşi din rădăcină. Liga Generală a Păcii s-a 

întrunit pentru ultima dată şi, după un panegiric extaziat la 
adresa marelui om al păcii, s-a desfiinţat ca fiind inutilă. În 
următorul an al domniei sale, împăratul roman şi universal 
emite un nou manifest: 

«Popoare ale pământului! Eu v-am făgăduit pacea şi v-am 
dăruit-o. Dar pacea e frumoasă doar prin bunăstare. Cine este 
amenințat în condiţii de pace de nenorocirile sărăciei, acela 
nu se poate bucura de pace. Veniţi, dar, acum, la mine, toţi cei 
flămânzi şi goi, ca eu să vă satur şi să vă încălzesc.» 

După care proclamă o reformă socială simplă şi 
atotcuprinzătoare, conturată încă în lucrarea sa şi care captivase 
de pe atunci toate minţile nobile şi lucide. Acum, concentrând 
în mâinile sale finanţele întregii lumi şi nişte averi funciare 
colosale, a putut înfăptui această reformă la dorinţa celor săraci 
şi fără supărare din partea celor bogaţi. Fiecare a început să 
primească după capacităţi şi fiecare capacitate se măsura după 
eforturi şi merite (...) 

S-a instaurat temeinic în întreaga lume cea mai însemnată 
dintre egalități — egalitatea generală a celor sătui. Acest lucru 
s-a înfăptuit în timpul celui de-al doilea an al domniei sale. 
Problema social-economică era definitiv rezolvată, dar dacă a 
fi sătul reprezintă întâiul interes pentru cei flămânzi, cei sătui 
doresc şi ei la rândul lor ceva în plus. Chiar şi animalele sătule 
de obicei vor nu numai să doarmă, ci şi să se joace. Cu atât mai 
mult omenirea, care întotdeauna post panem a cerut circenses. 

Împăratul supraom va înţelege ce-i trebuie gloatei sale. 
În această vreme va sosi la el la Roma, din Extremul Orient, 
un mare mag învăluit într-un nor de legende stranii şi poveşti 
înfricoşate (...) 

Acest mag, pe numele său Apolloniu, fără îndoială un om 
de geniu, semiasiatic şi semieuropean, un episcop catolic partibus 
infidelium, va reuni într-o manieră uimitoare stăpânirea ultimelor 
descoperiri şi inovaţii tehnice ale ştiinţei apusene şi cunoașterea 

şi îndemânarea de a folosi tot ceea ce este cu adevărat solid şi 
semnificativ în mistica tradițională a Orientului. Rezultatele 
unei asemenea combinaţii vor fi uluitoare. Apolloniu va ajunge 
să stăpânească arta semiştiințifică, semimagică de a atrage şi 
de a direcționa conform voinţei sale electricitatea atmosferică 
şi în popor se va spune că el poate să coboare pe pământ focul 
ceresc. De altfel, copleşind imaginaţia mulțimii cu tot soiul de 
minunății nemaivăzute, nu va abuza pe moment de forța sa în 
vreun scop anume. Și iată că acest om va veni la marele împărat, 
i se va închina ca unui adevărat fiu al lui Dumnezeu, îi va spune 
că a găsit în cărțile secrete ale Orientului predicții secrete cum că 
el, împăratul, ar fi ultimul mântuitor şi judecător universal şi îşi 
va oferi, spre a-i sluji, întreaga lui făptură şi pricepere. Fermecat, 
împăratul îl va primi ca pe un dar suprem şi, împodobindu-l cu 
titluri pompoase, nu se va mai despărți de el. Şi iată că popoarele 
Pământului, copleşite de stăpânul lor cu binefaceri, vor mai 
căpăta, în afară de pacea generală, în afară de potolirea generală 
a foametei, şi posibilitatea de a se desfăta continuu cu tot soiul de 
minuni şi semne, care de care mai variate şi mai surprinzătoare. 
Se încheia cel de-al treilea an al domniei supraomului. 

După rezolvarea încununată de succes a problemei 
politice şi sociale s-a pus problema religioasă. (Este ceea ce atât 
Napoleon cât și Hitler au văzut drept apogeul carierei lor dacă 
ar fi ajuns atât de departe - notă P.S.R.) A zgândărit-o împăratul 
însuși şi mai ales cu privire la creştinism. Situaţia creştinătăţii 
în vremea aceea era următoarea: deşi numeric se subţiase 
considerabil — pe tot globul rămăseseră nu mai mult de patruzeci 
şi cinci de milioane de creştini — se desăvârşise moral, câştigând 
astfel în calitate ceea ce pierduse în cantitate. Printre creştini nu 
mai erau oameni care să nu fie legaţi de creştinism prin reale 
interese spirituale. Diversele orientări se reduseseră cantitativ 
într-un mod destul de echilibrat, menţinându-se astfel între ele 
cam acelaşi raport numeric. Iar în ceea ce priveşte sentimentele 

reciproce, cu toate că vrajba nu se schimbase în armonie deplină, 
oricum se atenuase considerabil, iar contradicţiile îşi pierduseră 
acuitatea de până atunci (...) 

În timpul primilor doi ani ai noii domnii, toţi creştinii, 
speriaţi şi istoviţi de o serie întreagă de revoluţii şi războaie 
precedente, au manifestat față de noul stăpânitor şi reformele 
sale pacifiste, pe de-o parte, o expectativă binevoitoare, pe de 
altă parte, o mare simpatie şi chiar o exaltare fierbinte. În cel 
de-al treilea an, însă, odată cu apariția marelui mag, mulți ... 
au început să dea semne de temeri şi antipatii serioase. Textele 
Evangheliei şi ale Apostolilor care vorbeau despre prințul 
veacului şi despre antihrist au început să fie citite cu multă 
atenţie şi comentate cu însuflețire. Împăratul şi-a dat seama 
după unele semne de furtuna ce va să vină şi a hotărât să 
limpezească lucrurile cât mai curând. 

La începutul celui de-al patrulea an de domnie, el 
emite un manifest adresat tuturor credincioşilor creștini, fără 
deosebire de confesiune, în care aceştia sunt invitați să-şi aleagă 
ori să-și numească reprezentanţi plenipotenţiari la sinodul 
ecumenic prezidat de el. În perioada respectivă rezidența fusese 
transferată de la Roma la Ierusalim. Palestina era pe atunci 
o regiune autonomă, populată şi condusă mai ales de evrei. 
Ierusalimul, fost oraş liber, devenise oraş imperial. Lăcaşurile 
sfinte creştine rămaseră neatinse, însă pe teritoriul întinsei 
platforme Haram-esh-She-rif, între Birket-israin și actuala 
cazarmă, într-o parte şi moscheia, Al-Aksa şi «grajdurile lui 
Solomon», în partea cealaltă, a fost înălțată o clădire uriaşă, 
care cuprindea în afară de două geamii nu prea mari, o veche 
catedrală „imperială” pentru unificarea tuturor cultelor şi două 
palate imperiale luxoase, cu biblioteci, muzee şi încăperi special 
amenajate pentru experimente şi exerciţii de magie. 

În această jumătate catedrală, jumătate palat, pe 14 
septembrie urma să aibă loc deschiderea sinodului ecumenic. 

Dat fiind faptul că protestantismul nu are cler propriu-zis, 
ierarhii ortodocşi şi catolici au hotărât la dorința împăratului 
şi pentru a imprima un oarecare caracter omogen reprezentării 
tuturor orientărilor creștinismului să admită ca la sinod să 
participe un număr de mireni dintre ai lor, oameni cunoscuţi 
prin cucernicie şi devotament față de interesele Bisericii, iar 
dacă au fost admiși mireni, n-a putut fi exclusă participarea 
reprezentanţilor clerului inferior, călugări şi preoți. Astfel, 
numărul total al membrilor sinodului depăşea cifra de 3000 
şi aproape o jumătate de milion de pelerini creştini au umplut 
lerusalimul şi întreaga Palestină (...) 

Deschiderea sinodului fu impresionantă. Două treimi din 
uriașul templu închinat «unităţii tuturor cultelor» erau ocupate 
cu bănci şi scaune pentru membrii sinodului. Cealaltă treime o 
ocupa o tribună înaltă, unde, pe lângă tronul imperial şi altul mai 
scund pentru marele mag - tot el cardinal-cancelar imperial — se 
aflau şiruri de fotolii: în spate pentru miniştri, curteni şi secretari 
de stat, iar lateral nişte şiruri mai lungi a căror destinaţie era 
necunoscută. Membrii sinodului deja oficiaseră slujbe în diverse 
biserici, astfel că deschiderea sinodului trebuia să fie în întregime 
laică. La intrarea împăratului, însoţit de marele magician şi 
întreaga sa suită, orchestra începu să cânte «Marşul omenirii 
unite» ce slujea drept imn imperial internaţional. Toţi membrii 
sinodului se ridicară în picioare şi, fluturându-şi pălăriile, strigară 
tare de trei ori: «Vivat! Ura! Hoch!». 

Împăratul se opri lângă tron şi, întinzând cu măreaţă 
bunăvoință mâna, spuse cu o voce sonoră şi plăcută: «Creştini 
de toate confesiunile! Iubiţi supuşi ai mei şi frați! De la 
începutul domniei mele, binecuvântată de Cel de Sus cu fapte 
atât de minunate şi glorioase, nu am avut vreodată motiv 
să fiu nemulțumit de voi. V-aţi făcut întotdeauna datoria cu 
conştiinciozitate şi credință. Dar pentru mine e prea puţin. 
Iubirea mea sinceră pentru voi, fraţi liberi, cere în schimb tot 

iubire. Vreau ca voi să mă recunoașteți adevărat conducător în 
tot ceea ce fac pentru binele omenirii nu din simțul datoriei, ci 
din iubire fierbinte. Iată, deci, că în afară de ceea ce fac pentru 
toată lumea, vreau să dau dovadă de bunăvoință aparte pentru 
voi. Creştini, prin ce v-aş putea face fericiți? Ce să vă ofer, nu ca 
supuşi ai mei, ci ca fraţi întru credință? Creştini! Spuneţi-mi, ce 
anume prețuiți voi mai mult în creştinism? Căci numai aflând 
acest lucru voi şti încotro să-mi îndrept eforturile...» 

(După ce a ascultat punctul de vedere catolic el afirmă:) 

«Iubiţi fraţi catolici! O, cât de bine vă-nţeleg privirea şi 
cât aş vrea să-mi sprijin puterea pe autoritatea conducătorului 
vostru spiritual! Ca să nu gândiţi că vrem să vă linguşim şi să 
spunem vorbe goale, declarăm solemn: conform voinţei noastre 
absolute, episcopul suprem al tuturor catolicilor, papa de la 
Roma, este readus de astăzi pe tronul său de la Roma cu toate 
drepturile şi privilegiile aferente acestui titlu și acestei catedre 
acordate vreodată de predecesorii noştri începând cu împăratul 
Constantin cel Mare. Iar de la voi, fraţi catolici, nu vreau decât 
să mă recunoaşteți sincer, din adâncul inimii, pe mine drept 
unic protector şi ocrotitor. Cine mă recunoaşte ca atare cu 
sufletul şi cugetul să vină aici». Şi majoritatea catolicilor s-au 
ridicat şi s-au dus. 

După care a luat din nou cuvântul: 

«Fraţi iubiţi! Ştiu prea bine că sunt printre voi şi dintr- 
aceia pentru care lucrul cel mai de preţ în creştinism este datina 
sfântă, vechile simboluri, cântecele şi rugăciunile, icoanele şi 
ritualul slujbei din străbuni. Aşa şi este: ce poate fi mai scump 
decât aceste lucruri pentru un suflet religios? Aflaţi dară, iubiții 
mei, că astăzi am semnat o hotărâre şi au fost repartizate fonduri 
generoase Muzeului Universal de Arheologie Creştină din 
slăvitul nostru oraș imperial Constantinopol pentru culegerea, 
studierea şi păstrarea tuturor monumentelor bisericești 
vechi, în special răsăritene. Iar pe voi vă rog să alegeţi chiar 

de mâine o comisie formată din oameni de-ai voştri care să 
stabilească împreună cu mine măsurile ce trebuie luate pentru 
ca obiceiurile şi moravurile actuale să se apropie cât se poate de 
tare de tradiţiile şi rânduielile bisericii ortodoxe». 

«Fraţi ortodocşi! Cei cărora le este aproape de suflet 
această dorință a mea, cei ce mă pot numi din toată inima 
adevăratul lor conducător şi stăpân să urce aici.» (...) 

«Atunci, starețul Ioan, alb şi drept ca o lumânare de 
ceară, se ridică şi zise cu blândeţe: Mărite stăpân! Pentru noi 
cel mai de preţ în ortodoxie este Însuşi Hristos — EI însuşi şi 
pornind de la EI totul; căci noi ştim că în El are sălaș trupesc 
deplinătatea lui Dumnezeu. Însă şi de la tine, mărite, suntem 
gata să primim orice lucru bun, dacă vom recunoaşte în mâna 
ta generoasă mâna sfântă a lui Hristos. Iar la întrebarea ta, ce-ai 
putea să faci pentru noi, iată răspunsul nostru drept: închină-te 
aici, în faţa noastră, lui Iisus Hristos, Fiul Domnului, Cel care 
S-a întrupat şi a înviat şi va veni, închină-l-te Lui, şi noi te vom 
primi cu iubire ca pe adevăratul înainte-mergător al Său, la cea 
de-a doua măreaţa venire.» 

Tăcu şi-şi aţinti privirea pe chipul împăratului. Ceva rău 
se petrecea cu acesta, în el se stârnise aceeași furtună infernală 
ca atunci în noaptea fatală. Își pierdu cu desăvârşire echilibrul 
interior şi toate gândurile lui se concentrară asupra unui singur 
lucru: ce să facă să-și păstreze stăpânirea de sine aparentă şi să 
nu să se trădeze înainte de vreme. Făcea eforturi supraomeneşti 
ca să nu se azvârle sălbatic asupra celui ce vorbise şi să nu 
înceapă să-l roadă cu dinţii. Deodată auzi glasul cunoscut, 
nepământean: «Taci şi nu te teme de nimic.» Tăcea (...) 

Între timp, atunci când cuvânta starețul loan, marele 
mag, ce şedea înfăşurat cu totul în uriașa sa mantie în trei 
culori care-i acoperea purpura de cardinal, părea să facă pe sub 
ea nu ştiu ce mașşinaţii. Ochii-i sclipeau, vădind concentrare şi 
mişca din buze. Prin ferestrele deschise ale templului se vedea 

cum se lăţea pe cer un uriaş nor negru şi curând se întunecă 
de-a binelea. Starețul Ioan nu-şi putea lua ochii uimiţi şi 
înspăimântați de pe chipul împăratului cufundat în tăcere, 
şi, deodată, îngrozit, făcu un salt îndărăt şi, întorcându-se cu 
spatele, strigă cu o voce sugrumată: «Copilaşilor, e Antihristul!» 
Atunci se auzi asurzitor un tunet şi în templu explodă un 
fulger sferic uriaş care îl acoperi pe stareţ. Preţ de o clipă totul 
încremeni, iar atunci când creştinii năuciţi de tunet îşi veniră în 
fire, starețul loan zăcea mort. 

Împăratul livid, dar calm, se adresă adunării: «Aţi văzut 
judecata divină. Eu nu am dorit moartea nimănui, dar tatăl 
meu din ceruri îşi răzbună fiul iubit. E limpede. Cine şi-ar 
putea încerca măsura cu Cel de Sus? Secretari! Notaţi: Sinodul 
ecumenic al tuturor creştinilor, după ce focul din cer l-a doborât 
pe adversarul smintit al măreției sale divine, l-a recunoscut în 
unanimitate pe măritul împărat al Romei și al întregii lumi 
drept stăpânitor şi conducător suprem.» 

(După care Papa este, la rândul său, ucis şi se ţin alegeri 
pentru un nou Papă - notă P.S.R.) 

lar în timp ce se desfăşurau alegerile, împăratul îi 
convingea blând, înţelept şi elocvent pe reprezentanţii ortodocşi 
şi protestanți ca, ţinând cont de noua şi măreaţa eră din istoria 
creştinătăţii, să lase deoparte vechile neînțelegeri, dându- 
şi ca zălog cuvântul că Apolloniu va şti cum să şteargă toate 
abuzurile de putere săvârşite de-a lungul istoriei. (Magul este 
ales Papă - notă PS.R.) 

Convinşi prin această cuvântare, reprezentanții 
confesiunilor ortodoxe şi protestante au alcătuit un act de unire 
a bisericilor şi, atunci când Apolloniu şi cardinalii au intrat în 
sală în strigătele de bucurie ale întregii adunări, un arhiereu 
ortodox şi unul protestant i-au înmânat hârtia: «Accipio et 
approbo et laetificatur cor meum» (Accept şi aprob, iar inima mi 
se umple de bucurie) a rostit Apolloniu, semnând documentul. 

«Sunt un adevărat ortodox şi un adevărat protestant aşa cum 
sunt şi un adevărat catolic», a mai adăugat sărutându-se 
prieteneşte cu grecul şi neamţul. Apoi s-a apropiat de împărat 
care l-a îmbrățișat şi l-a strâns îndelung la piept. 

În timpul acesta au început să gonească în toate direcţiile 
prin palat şi prin templu niște punctulețe luminoase. Ele se 
făceau din ce în ce mai mari prinzând forme iridiscente de 
stranii creaturi; de sus au început să cadă flori nemaivăzute pe 
pământ, umplând aerul cu arome necunoscute. De undeva de 
sus se auzeau sunete fermecătoare, mergând direct la suflet şi la 
inimă, scoase de instrumente muzicale nemaiauzite, iar vocile 
angelice ale unor cântăreți nevăzuțţi îi slăveau pe noii străpâni ai 
cerului și pământului. În timpul acesta, din colţul nord-vestic al 
Palatului Central sub... cupola sufletelor, unde, după cum cred 
musulmanii, s-ar afla intrarea în Infern, a răzbătut un vuiet 
teribil. Când cei prezenţi s-au deplasat poftiți de împărat într- 
acolo au auzit cu toţii clar glasuri nemăsurate, voci subțiri şi 
ţipătoare care ca de copii, care de diavoli, ce spuneau: «Venit-a 
ziua, daţi-ne drumul, mântuitori ai noștri, mântuitori ai noștri!» 
Dar atunci când Apolloniu, plecat asupra stâncii, a strigat de 
trei ori ceva într-o limbă necunoscută, vocile au tăcut şi vuietul 
subteran a încetat (...) 

Împăratul însoţit de noul papă a ieşit pe balconul de 
la răsărit, stârnind o furtună de ovaţii. A salutat prieteneşte 
în toate părțile în timp ce Apolloniu lua din nişte coşuri 
mari aduse de cardinalii-diaconi și arunca în continuu în aer 
niște minunate lumânări romane, rachete și roți de foc ce se 
aprindeau la atingerea mâinii lui. Şi toate acestea, când ajungeau 
la pământ, se transformau în nenumărate foi de toate culorile 
cu indulgenţe pentru iertarea tuturor păcatelor trecute, prezente 
şi viitoare. Exaltarea populară depăşea orice limită. E drept 
că unii afirmau că au văzut cu ochii lor cum indulgenţele se 
transformau în broaște şi năpârci mai mult decât scârboase. Şi 

cu toate acestea, cei mai mulți erau în extaz. Serbările populare 
au mai ţinut câteva zile şi trebuie spus că noul papă-făcător 
de minuni a ajuns să făptuiască lucruri atât de uimitoare şi de 
incredibile, încât ar fi absolut inutil să mai fie relatate.” 


Aşadar, avem aici o imagine foarte realistă care are nevoie 
poate doar de puţine retuşuri pentru a fi o oglindă a mileniului 
care ar putea avea loc chiar în vremurile noastre. 

Aşadar, să rezumăm principalele puncte ale noii religii 
care se pregăteşte pentru domnia lui Antihrist. 

Mai întâi este „moartea lui Dumnezeu” care înseamnă 
abolirea creştinismului, adică a Ortodoxiei. Acest proces a 
început în secolul al XI-lea, iar în limbajul nostru tradițional 
poartă numele de apostazie. 

Dacă Dumnezeu a murit, totul este permis, ceea ce 
implică o nouă ordine a universului şi intrarea demonilor în 
lumea omului. 


Rezumatul doctrinelor noii teologii: 

Moartea lui Dumnezeu = apostazie 

Totul este permis = năvala demonilor 

Supraomul - subomul: închinarea la sine 

Omul şi lumea devin divine: ultima înşelare a diavolului. 

Monarhie universală, noua revelaţie, milenarism - pentru 
o scurtă perioadă. 


Răspunsul la toate acestea: mântuirea personală. Cu noi 
este Dumnezeu. Adevărul este de partea noastră. 

